
Mario Puzo (1920-1999) gimė Niujorke, dalyvavo Antrajame 


pasauliniame kare, mokėsi Kolumbijos universitete. Po romanų „Laimingas 
piligrimas“ ir „Tamsos arena“ (liet. 1995), sukūrė „Krikštatėvį“, kuris jį išgarsi- 
no visame pasaulyje ir pagal kurį jis parašė visų to paties pavadinimo F. Cop- 
pollos filmo dalių scenarijus. Filmas gavo du Oskarus. Kitos jo knygos: „Kvailiai 
miršta“ (1978), „Sicilietis“ (1984), „Ketvirtasis K“ (1992), „Paskutinis Donas“ 
(1996, liet. 1998). Rašytojas mirė 1999 m. savo namuose Long Ailende, vos 
baigęs rašyti romaną „Omerta“ (1999). Po jo mirties dar išleistas jo viso gy- 
venimo veikalas — romanas „Šeima“ (2001), kurio paskutinį skyrių parašė jo 
žmona. „Šeima“ netrukus pasirodys ir lietuviškai. 

„Krikštatėvis“ — romanas, pulsuojantis dramatizmu, žiauriu pykčiu ir bai- 
me. Rašytojas įveda mus į smurtu užkrėstą mafijos pasaulį ir jos gaujų karus. 
Jis parodo teismus, kai teisiama šūviais ir kankinimais. 

Krikštatėvis — mafijos vadas Vitas Korleonė, geraširdiškas despotas, kely- 
je į valdžią nesustojęs prieš nieką. Jis draugiškas, teisingas, protingas-ir... 
žiauriausias gaujos vadas visoje Cosa Nostra. 

Krikštatėvio vadavietė — tvirtovė Long Ailende, iš čia jis valdo milžinišką 
pagrindinę imperiją, kuriai priklauso reketas, lošimai, lažybos. Tironas, šanta-, 
žuotojas, žudikas - jis dovanoja savo draugystę (niekas nedrįsta jos atstum- 
ti), atlygina neteisybes (net nužudymas nėra per didelė „teisingumo“ kaina). 
Jo įtaka siekia visus JAV visuomenės sluoksnius, nuo patruliuojančio polici- 
ninko iki aukščiausios valdžios. 

M. Puzo pristato mums nepaprastą vyrų ir moterų galeriją, parodo feodali- 
niais principais valdomą mafiozų pasaulį. 

PIRMAS SKYRIUS 


Amerigas Bonasera sėdėjo Niujorko trečiajame kriminaliniame teis- 

me ir laukė teisingumo - atpildo tiems, kurie taip žiauriai pasielgė su jo 
* dukra, kurie mėgino nuplėšti jai garbę. 

Teisėjas, itin grubių bruožų vyras, buvo atsiraitojęs juodos mantijos 
rankoves, tarytum pasirengęs fiziškai nubausti du jaunuolius, stovin- 
čius priešais jį. Jo veidas dvelkė šalčiu nuo didingos paniekos. Vis dėl- 
to visoje šioje scenoje buvo kažkas netikra — Amerigas Bonasera tai 
nujautė, bet kol kas dar nesuprato. 

- Jūs elgėtės kaip niekingiausi išsigimėliai, — griežtai pasakė teisėjas. 

„Taip taip, - pamanė Bonasera. - Kaip gyvuliai. Tikrų tikriausi gy- 
vuliai.“* Jaunuoliai ežiuku pakirptais žvilgančiais plaukais, nutaisę šva- 
riai nugrandytuose taisyklingų bruožų veiduose nusižeminimo ir atgai- 
los minas, nuolankiai panarino galvas. 

- Jūs elgėtės kaip laukiniai džiunglių žvėrys, — teisėjas varė toliau. — 
Jūsų laimei, jūs nevertėte tos vargšės merginos lytiškai santykiauti — 
būčiau sukišęs jus už grotų dvidešimčiai metų, — teisėjas padarė pauzę, 
jo akys iš po įspūdingai tankių antakių suktai dėbtelėjo į išblyškusį Ame- 
rigą Bonaserą, o paskui žemyn į šūsnį priešais jį gulinčių nutarimų dėl 
lygtinio nepilnamečių nusikaltėlių paleidimo. Jis susiraukė ir gūžtelėjo 
pečiais, tarsi priverstas pakeisti savo nusistatymą. Tada prabilo vėl: 

— Tačiau atsižvelgdamas į jūsų jaunumą, jūsų švarias biografijas, 
jūsų puikias šeimas ir įstatymus, kurie didingi tuo, kad nesiekia keršto, 
aš nuteisiu jus trejiems metams kalėjimo. Lygtinai. 

Amerigas Bonasera susitvardė ir jo veide nebuvo matyti neapsako- 
mos nevilties ir neapykantos tik todėl, kad keturiasdešimt metų buvo 
išdirbęs laidojimo biure. Jo gražioji jauna duktė tebeguli ligoninėje su 
vielomis sukabintu žandikauliu, o tie du animales! dabar bus laisvi. 
Visa tai buvo farsas. Jis matė, kaip laimingi tėvai apipuola savo myli- 
mus sūnelius. Ak, jie visi dabar laimingi, visi šypsosi. 

Rūgščiai karti juoda tulžis pakilo Bonaserai į gerklę, prasiveržė pro 
kietai sukąstus dantis. Išsitraukęs iš kišenės baltą lininę nosinę, jis pri- 


! Gyvuliai (it.). Čia ir toliau vertėjo pastabos. 

spaudė ją prie lūpų. Taip jis ir stovėjo, kai tiedu jaunuoliai netrukdomi 
nužirgliojo praėjimu tarp suolų, pasitikintys savimi, abejingais žvilgs- 
niais, besišypsą, nė nedirstelėję į jo pusę. Jis leido jiems praeiti ir neiš- 
tarė nė žodžio, tik vis spaudė baltą švarią nosinę prie lūpų. 

Pro šalį dabar ėjo tų animales tėvai, du vyrai ir dvi moterys - jo 
paties amžiaus, tik labiau amerikietiškai apsirengę. Susigėdę jie žvilg- 
telėjo į jį, bet jų akyse buvo keistas triumfuojantis iššūkis. 

Nebesusivaldęs Bonasera palinko į praėjimo pusę ir kimiu balsu 
sušuko: 

— Jūs raudosite taip, kaip raudojau aš; aš priversiu jus raudoti taip, 
kaip mane privertė raudoti jūsų vaikai, - nosinę jis dabar laikė prie akių. 
Atsakovų advokatai, ėję būrelio gale, išdidžiai lydėjo savo klientus glau- 
džiu pulkeliu, apsupusiu tuodu jaunuolius, kurie buvo begrįžtą, tarsi 
norėdami apsaugoti savo tėvus. Galiūnas antstolis paskubomis pasisu- 
ko užtverti eilės, kurioje stovėjo Bonasera, bet to nereikėjo. 

Per visus Amerikoje nugyventus metus Amerigas Bonasera pasiti- 
kėjo įstatymais, tvarka ir todėl klestėjo. Dabar, kai jo protas buvo apte- 
męs nuo neapykantos, o beprotiškos vizijos, kuriose regėjo, kaip nusi- 
pirkęs šautuvą nupyškina tuos du jaunuolius, blaškėsi galvoje, Bonase- 
ra atsigręžė į žmoną, kuri vis dar nieko nesuprato, ir paaiškino jai: 

— Jie mus apmulkino. — Jis patylėjo, o paskiau apsisprendė, nebesi- 
baimindamas, kiek tai gali jam kainuoti. - Dėl teisingumo mes turim 
pulti ant kelių prieš Doną Korleonę. 


**+ 


Pretenzingai išpuoštame Los Andželo viešbučio numeryje Džonis 
Fonteinas buvo nusigėręs kaip bet kuris kitas pavydo graužiamas vy- 
ras. Išsitiesęs ant raudonos sofos, jis gėrė tiesiai iš škotiško viskio bute- 
lio, kurį laikė rankoje, o kad burnoje neliktų kartumo, lūpomis siurbė 
vandenį iš krištolinio kibirėlio su ledo kubeliais. Buvo keturios valan- 
dos ryto, ir jis rezgė girtas fantazijas apie tai, kaip užmuš bastūnę žmo- * 
ną, kai ji parsiras namo. Jeigu ji kada parsiras. Skambinti pirmajai žmo- 
nai ir klausinėti apie vaikus buvo per vėlu, o trukdyti kurį iš draugų 
dabar, kai jo karjera ritosi žemyn, jam atrodė nerimta. Buvo laikai, kai 
jis būtų juos be galo nudžiuginęs, pakutenęs jiems savimeilę, paskam- 
bindamas ketvirtą ryto, bet dabar jis jiems buvo nebeįdomus. Jis minty- 
se šyptelėjo, prisiminęs, kaip kopiant į viršų Džonio Fonteino bėdos 
žavėdavo kai kurias didžiausias Amerikos kino žvaigždes. 

Gurkšnodamas iš viskio butelio, jis išgirdo, kaip pagaliau trekštelė- 
jo žmonos raktas duryse, bet gėrė tol, kol ji įėjusi į kambarį atsistojo 
priešais jį. Ji buvo jam tokia nepaprastai graži: angelišku veidu, jaus- 
mingomis violetinėmis akimis, trapučiu, bet tobulų formų kūnu. Ekra- 
ne jos grožis būdavo padidintas, sudvasintas. Šimtas milijonų vyrų vi- 
same pasaulyje buvo įsimylėję Margo Ešton veidą ir klodavo pinigus, 
kad pamatytų jį ekrane. 

- Kur, po velnių, buvai? — paklausė Džonis Fonteinas. 

- Pasidulkinti, — atšovė jinai. 

Ji apsiriko: jis nebuvo toks girtas, kaip jai pasirodė. Jis pašoko iš už 
staliuko ir griebė ją už gerklės, bet atsidūrus prie to stebuklingo veido, tų 
gražių violetinių akių, pyktis jam išgaravo, ir jis vėl pasidarė bejėgis. Ji 
padarė klaidą - pašaipiai šyptelėjo — ir pamatė, kaip jis užsimoja kumščiu. 

- Tik ne į veidą, Džoni, aš filmuojuosi, — suspiegė jinai. 

Ji juokėsi. Jis smogė jai į pilvą, ir ji pargriuvo ant grindų. Jis užvirto 
ant jos. Margo žiopčiojo gaudydama orą, ir jis užuodė gaivų kvapą, 
sklindantį jai iš burnos. Jis ėmė talžyti ją per rankas, per įdegusias, 
švelnias it šilkas šlaunis. Jis kūlė ją taip, kaip kadaise snargliuotus ma- 
žesnius už save vaikėzus, kai dar buvo padauža paauglys Niujorko „Vel- 
nio virtuvėje“. Tai buvo skausminga bausmė, nepaliekanti ilgalaikių 
pėdsakų - išklibintų dantų ar suknežintos nosies. 

Mušė jis ją nepakankamai skaudžiai — jam neužteko jėgų. O ji iš jo 
kikeno. Ji tysojo ant grindų, brokato suknelė buvo užsismaukusi jai virš 
šlaunų. 

— Nagi, įkišk, — nustojusi kikenti vis šaipėsi ji, - įkišk jį, Džoni, iš 
tikrųjų tu juk to nori. 

Džonis Fonteinas atsistojo. Jis nekentė ant grindų gulinčios moters, 
bet jos grožis atstojo stebuklingą skydą. Margo pasirito grindimis ir 
stryktelėjusi kaip šokėja atsistojo priešais jį, o paskiau ėmė pašaipiai 
šokti lyg maža mergytė, dainuodama: 

— Džonis niekad manęs neskriaudė, Džonis niekad manęs neskriau- 
dė, — o paskui rimtai, bemaž liūdnai tarė: — Tu, vargšas kvailas šunsnu- 
ki, — tu daužai mane per pilvą kaip kokį vaikiščią. Ak, Džoni, tu visuo- 
met liksi bukas romantiškas italiūkštis — tu net myliesi kaip vaikas. Tu 
vis dar manai, kad barškinimasis iš tikrųjų panašus į tas kvailas daine- 
les, kurias tu kadaise dainuodavai, - ji papurtė galvą ir tarė: — Vargšelis 
Džonis. Sudiev, Džoni. 

Ji nuėjo į miegamąjį, ir jis išgirdo, kaip ji pasuka raktą spynoje. 

Džonis sėdėjo ant grindų, susiėmęs veidą rankomis. Jį apėmė kokti, 
žeminanti neviltis. Vis dėlto visuomenės padugnėms būdinga tvirtybė, 

padėjusi jam išlikti Holivudo džiunglėse, privertė jį pakelti ragelį ir 
iškviesti taksi, kad nuvežtų jį į oro uostą. Vienas žmogus gali jį išgelbė- 
ti. Jis grįš į Niujorką. Jis grįš pas vienintelį žmogų, kuris turi jam reika- 
lingos galios, išminties ir meilės, kuria jis vis dar pasikliauja. Pas savo 
krikštatėvį Korleonę. 


*kk 


Kepėjas Nazorinis, rubuilis ir įrudęs, kaip ir tie dideli itališkos duo- 
nos kepalai, kuriuos kepė, rūsčiu žvilgsniu varstė žmoną, savo tekinti- 
ną dukrą Kateriną ir savo pagalbininką Enzą. Šis jau buvo apsirengęs 
karo belaisvio uniformą, užsidėjęs ant rankovės raištelį su žaliomis rai- 
dėmis ir baiminosi, kad dėl šios scenos pavėluos pranešti vadovybei 
grįžęs į Gubernatoriaus salą. Būdamas vienas iš daugelio tūkstančių 
Italijos armijos belaisvių, kurie, davę garbės žodį, kas dieną buvo išlei- 
džiami dirbti Amerikos įmonėse, jis gyveno nuolatinėje baimėje, kad 
šis leidimas bus atimtas. Taigi toji dabar vaidinama nedidelė komedija 
jam buvo rimtas reikalas. 

— Nuplėšei garbę mano šeimai? — rūsčiai klausė Nazorinis. - Davei 
mano dukrai nedidelį ryšulėlį, kad prisimintų tave dabar, kai karas pasi- 
baigė ir tu žinai, jog Amerika spirs tau į šikną taip, kad vėl atsidursi 
savo suknistame Sicilijos kaime? 

Enzas, žemas, kresnas vaikinas, pridėjo ranką sau prie širdies ir ko- 
ne su ašaromis akyse, tačiau išmintingai pasakė: 

- Padrone", prisiekiu Švenčiausiąja mergele Marija: aš niekad pik- 
tam nepasinaudojau jūsų gerumu. Aš myliu jūsų dukterį su didžiausia 
pagarba. Aš prašau jos rankos su didžiausia pagarba. Aš žinau, kad 
neturiu teisės, bet jeigu mane išsiųs atgal į Italiją, aš niekad negalėsiu 
grįžti į Ameriką ir niekad negalėsiu vesti Katerinos. 

Nazorinio žmona Filomena prašneko apie tai, kas svarbiausia. 

— Baik visas šias kvailystes, - paliepė ji savo rubuiliui vyrui. - Tu 
juk žinai, ką turi padaryti. Išsaugok Enzą čia, nusiųsk jį pasislėpti pas 
mūsų pusbrolius Long Ailende. 

Katerina ašarojo. Ji jau dabar buvo apkūni, negraži, o panosėje jai 
kalėsi neryškūs ūsai. Ji niekuomet negaus tokio gražaus vyro kaip En- 
zas, niekad nesusiras kito vyro, kuris su tokia pagarbia meile liestų slaptas 
jos kūno vieteles. 


* Šeimininke (it). 


— Aš išvažiuosiu gyventi į Italiją, - klykė ji tėvui. - Aš pabėgsiu iš 
namų, jei neišsaugosi Enzo čia. 

Nazorinis veriamai ją nužvelgė. Ta jo duktė smaila prie bernų. Jis 
pats matė, kaip ji braukė savo atsikišusiais sėdmenimis Enzui per šlau- 
nis, kai tas spraudėsi pro ją, norėdamas sukrauti iš krosnies ištrauktus 
karštus kepalus į krepšius. „Jaunasis nenaudėlis pašaus savo karštą ke- 
palą į jos krosnį, — dingtelėjo Nazoriniui nepadori mintis, - jeigu nebus 
imtasi reikiamų priemonių. Reikia išlaikyti Enzą Amerikoje ir padaryti 
jį šios šalies piliečiu. O organizuoti tai tegali vienas žmogus. Krikštatė- 
vis. Donas Korleonė.“ 


*k* 


Visi šie žmonės ir dar daugybė kitų gavo prašmatnius pakvietimus į 
panelės Konstancijos Korleonės vestuves, įvyksiančias paskutinį 1945 
m. rugpjūčio šeštadienį. Nuotakos tėvas, Donas Vitas Korleonė, niekad 
nepamiršdavo savo senų draugų ir kaimynų, nors pats dabar gyveno 
didžiuliame name Long Ailende. Sutuoktuvių ceremonija vyks tame 
name, o linksmybės tęsis visą dieną. Niekas neabejojo, kad šventė bus 
įspūdinga. Karas su japonais ką tik baigėsi, tad baimė, graužianti dėl 
armijoje kovojančių sūnų, niekam neaptemdys šių linksmybių. Kur, jei 
ne vestuvėse, žmonės galės parodyti savo džiaugsmą. 

Taigi tą šeštadienio rytą Dono Korleonės draugai virtinėmis patrau- 
kė iš Niujorko jo pagerbti. Jie nešėsi kreminius vokus, prikimštus dole- 
rių vestuvinei dovanai, nė vienas nebuvo įdėjęs čekio. Kiekviename 
voke vizitinė kortelė rodė dovanotojo asmenybę ir jo pagarbą Krikšta- 
tėviui. Tikrai pelnytą pagarbą. 

Donas Vitas Korleonė buvo žmogus, į kurį visi kreipdavosi pagal- 
bos ir niekad nelikdavo apvilti. Jis nedalydavo tuščių pažadų ir baisiai 
nesiteisindavo, girdi, jam rankos surištos galingesnių šio pasaulio jėgų 
nei jis pats. Jis nebūtinai turėjo būti tavo draugas, jam buvo nė motais, 
kad neturi kuo jam atsilyginti. Iš tavęs reikalavo tik viena: kad tu, /4 
pats, reikštum jam savo draugiškumą. O tuomet, kad ir koks neturtin- 
gas ar bejėgis būtų prašytojas, Donas Korleonė jautriai reaguos į jo 
bėdas, ir niekas jam nesutrukdys išvaduoti žmogelį nuo jų. O kuo jam 
atsidėkoti? Draugyste, pagarbiu „Dono“ titulu, retkarčiais kiek šiltes- 
niu kreipiniu — „Krikštatėvi“. Dar galbūt vien tam, kad parodytumei 
pagarbą, nieku gyvu ne jo pasipelnymui, kokia kuklia dovanėle — ąs0- 
čiu naminio vyno ar kraitele pipirais apibarstytų taralių, specialiai iš- 

keptų jo kalėdiniam stalui papuošti. Geros manieros ir tiek buvo pa- 
reikšti, kad esi jo skolininkas, ir, savaime aišku, jis galėjo kada panorė- 
jęs užsukti pas tave ir paprašyti, kad atlygintumei skolą kokia menkute 
paslauga. 

Dabar, šią neeilinę - jo dukters vestuvių - dieną, Donas Vitas Kor- 
leonė stovėjo savo namų Long Byče tarpduryje ir sveikino savo sve- 
čius, kuriuos visus pažinojo ir kuriais visais pasitikėjo. Dažnas už sėk- 
mingai susiklosčiusį gyvenimą turėjo būti dėkingas Donui, tad jautėsi 
galįs šia intymia proga vadinti jį „Krikštatėviu“ į akis. Net svečius ap- 
tarnaujantys žmonės buvo jo draugai. Barmenas buvo senas jo bičiulis, 
kurio vestuvinė dovana buvo visi gėrimai ir jo paties profesionalūs įgū- 
džiai. Oficiantai buvo Dono Korleonės sūnų draugai. Valgius ant sode 
padengtų pobūvių stalų pagamino Dono žmona su savo draugėmis, o 
patį akro ploto sodą ryškiomis girliandomis nukabinėjo ir išpuošė nuo- 
takos draugės. 

Donas Korleonė pasitiko visus — turtuolius ir skurdžius, galingus ir 
nuolankius rodydamas vienodą meilę. Nė į vieną jis nežiūrėjo iš aukš- 
to - toks buvo jo charakteris. O svečiai taip garsiai žavėjosi, kaip pui- 
kiai jis atrodąs su smokingu, kad nepatyręs stebėtojas lengvai galėjo 
pamanyti, jog pats Donas ir yra laimingasis jaunikis. 

Prie durų greta jo stovėjo du iš trijų jo sūnų. Į vyriausiąjį, krikštytą 
Santinu, bet visų, išskyrus tėvą, vadinamą Soniu, vyresnio amžiaus ita- 
lai žvelgė šnairai, jaunesnieji - susižavėję. Kaip pirmos kartos italų kil- 
mės amerikietis, Sonis Korleonė buvo aukštas, metro aštuoniasdešim- 
ties centimetrų ūgio, o vešlių garbanotų plaukų kupeta darė jį dar aukš- 
tesnį. Jis buvo apkūnaus Kupidono veido, taisyklingų bruožų, tik putlios 
lanko formos lūpos buvo goslios, o skeltas smakras kėlė kažkokį keis- 
tą nepadorų įspūdį. Jis buvo tvirto lyg buliaus sudėjimo, ir niekam 
nebuvo paslaptis, kad gamta jį taip dosniai apdovanojo, jog kankinė 
jo žmona vestuvinio guolio bijojo taip, kaip kadaise eretikai kankini- 
mų suolo. Ėjo kalbos, kad kai jaunystėje jis lankydavosi liūdnos šlo- 
vės namuose, net drąsiausios ir labiausiai užkietėjusios putain?, su 
pagarbia baime apžiūrėjusios jo masyvų instrumentą, reikalaudavo 
mokėti dukart daugiau. 

Čia, vestuvių pokylyje, kelios jaunos plačiastrėnės, plačiaburnės iš- 
tekėjusios moteriškės nužiūrinėjo Sonį Korleonę šaltomis, pasitikin- 
čiomis akimis. Tik šią dieną jos veltui gaišo laiką. Nors vestuvėse buvo 


* Kekšės (pranc.). 


jo žmona su trimis mažais vaikais, Sonis Korleonė taikėsi į savo sesers 
vyriausiąją pamergę Liuciją Mančini. Šiai merginai tai buvo puikiai 
žinoma; pasipuošusi rausva suknele, su gėlių tiara žvilgančiuose juo- 
duose plaukuose ji sėdėjo sode prie stalo. Per pastarąsias pasirengimo 
vestuvėms savaites ji flirtavo su Soniu, o šį rytą prie altoriaus spustelė- 
jo jam ranką. Iš merginos daugiau tikėtis nė negalėjai. 

Jai buvo nė motais, kad jis niekad netaps tokiu didžiu žmogum, ko- 
kiu pasidarė jo tėvas. Sonis Korleonė turėjo tvirtybės, turėjo drąsos. Jis 
buvo kilnus, ir jį pažinoję teigė, kad jo širdis tokia pat didelė, kaip jo 
instrumentas. Tačiau jam stigo tėvo nuolankumo, be to, jis buvo grei- 
to, karšto būdo ir todėl darydavo klaidingų sprendimų. Nors buvo di- 
delis pagalbininkas tėvui jo versle, daug kas abejojo, ar jis paveldės tą 
verslą. 

Antrasis sūnus Frederikas, vadinamas Fredu, buvo vaikas, kokio kiek- 
vienas italas meldžia šventųjų. Pareigingas, ištikimas, visada pasiren- 
gęs padėti tėvui, trisdešimties metų sulaukęs vis dar gyveno su gimdy- 
tojais. Jis buvo žemas ir storas, negražus, bet kaip ir visi šeimoje su 
Kupidono galva: garbanotų plaukų šalmu virš apskrito veido ir lanko 
formos lūpomis. Tik Fredo lūpos buvo ne goslios, o panašios į granitą. 
Paniurėlis Fredas vis dar buvo ramstis savo tėvui, niekuomet su juo 
nesiginčijo, niekad nepadarė jam gėdos įsiveldamas į skandalingas is- 
torijas su moterimis. Nepaisant visų šių dorybių, jis neturėjo to asmeni- 
nio patrauklumo, tos gaivališkos jėgos, taip reikalingos žmonių vado- 
vui, tad niekas nesitikėjo, kad ir jisai paveldės šeimos verslą. 

Trečiasis sūnus Maiklas Korleonė, užuot stovėjęs su tėvu ir dviem 
broliais, sėdėjo prie stalo pačiame nuošaliausiame sodo kampe, bet ir 
čia negalėjo išsisukti nuo šeimos draugų dėmesio. 

Maiklas Korleonė buvo jauniausias Dono sūnus ir vienintelis vai- 
kas, nepaklusęs galingojo tėvo norams. Jo veidas nebuvo masyvus ir 
panašus į Kupidono, kaip kitų vaikų, o juodi it degutas plaukai buvo 
bemaž tiesūs. Jo oda buvo šviesiai rusva, merginai ji būtų labai tikusi. 
Jis buvo gražus, bet jo grožis buvo kažkoks trapus. Tiesą sakant, vienu 
metu Donas nerimavo dėl savo jauniausiojo sūnaus vyriškumo, tačiau 
jo nerimas atlėgo, kai Maiklui Korleonei suėjo septyniolika. 

Dabar jauniausias jo sūnus sėdėjo prie stalo tolimiausiame sodo kam- 
pe, tuo parodydamas, kad pats panoro atsiskirti nuo tėvo ir šeimos. Ša- 
lia jo sėdėjo mergina amerikietė, apie kurią visi buvo girdėję, bet kurios 
niekas lig šios dienos nebuvo regėjęs. Jis, aišku, parodė deramą pagar- 
bą ir pristatė ją visiems vestuvių dalyviams, taip pat ir šeimai. Mergina 

nepadarė jai įspūdžio. Pernelyg liesa, pernelyg šviesi, veidas kaip mo- 
teriai per daug guvus ir išmintingas, o manieros per daug laisvos. Jos 
pavardė Maiklo šeimos nariams taip pat pasirodė neįprasta - Kei Edams. 
Jeigu ji būtų pasakiusi jiems, kad jos šeima įsikūrė Amerikoje prieš du 
šimtus metų ir kad jos pavardė yra plačiai paplitusi, jie būtų nepatikliai 
gūžtelėję pečiais. 

Visi svečiai pastebėjo, kad Donas nekreipia ypatingo dėmesio į šį 
trečiąjį sūnų. Prieš karą Maiklas buvo jo numylėtinis, ir Donas aiškiai 
buvo numatęs, kad laikui atėjus jis paveldės šeimos verslą. Jis buvo toks 
pat santūriai tvirtas ir protingas, kaip ir didis jo tėvas, ir turėjo tą įgimtą 
instinktą elgtis taip, kad vyrams nelikdavo kitos išeities, kaip jį gerbti. 
Tačiau prasidėjus Antrajam pasauliniam karui, Maiklas Korleonė užsira- 
šė savanoriu į laivyną, nepaisydamas tėvo duoto griežto įsakymo. 

Donas Korleonė neturėjo nė mažiausio noro leisti savo sūnui žūti 
tarnaujant jam svetimai valdžiai. Buvo papirkti gydytojai, įvyko slaptų 
susitarimų, deramoms atsargumo priemonėms buvo išleista krūva pini- 
gų, bet Maiklui buvo dvidešimt vieneri, ir prieš jo valią nieko nebuvo 
galima padaryti. Jis išėjo savanoriu, kovėsi Ramiajame vandenyne, ta- 
po kapitonu ir buvo apdovanotas medaliais. 1944 metais žurnale „Laif“ 
buvo išspausdinta jo nuotrauka ir dar kelios, vaizduojančios jo žygdar- 
bius. Kai vienas draugas parodė Korleonei tą žurnalą (namiškiai neiš- 
drįso), Donas paniekinamai suniurzgė ir tarė: 

- Jis daro tuos stebuklus svetimiems. 

Kai 1945 metų pradžioje Maiklą sužeidė, jis buvo demobilizuotas, 
bet nė neįtarė, kad demobilizacija pasirūpino jo tėvas. Kelėtą savaičių 
Jis pagyveno namuose, paskui su niekuo nepasitaręs įstojo į Dartmuto 
koledžą Niu Hampšyro valstijos Hanoverio mieste ir išvyko iš tėvo na- 
mų. O dabar štai grįžo - į savo sesers vestuves ir parodyti namiškiams 
būsimąją savo žmoną - amerikoniūkštę, panašią į nuskalbtą skudurą. 


**+ 


Maiklas Korleonė linksmino Kei Edams pasakodamas jai trumpas 
istorijas apie kai kuriuos spalvingesnius vestuvių svečius. Jį savo ruož- 
tu smagino tai, kad šie žmonės jai atrodė egzotiški, ir kaip visuomet jį 
žavėjo jos nepaprastas domėjimasis viskuo, kas jai nauja, lig tol nepa- 
tirta ir svetima. Galop jos dėmesį patraukė pulkelis vyrų, apspitusių 
naminio vyno statinaitę. Tai buvo Amerigas Bonasera, kepėjas Nazori- 
nis, Antonis Kopola ir Lukas Brazis. Su jai įprastu budriu įžvalgumu ji 
pastebėjo, kad tie keturi vyrai neatrodą itin laimingi. 

- Jie ir nėra laimingi, — šyptelėjo Maiklas. — Jie laukia, kol galės 
pasikalbėti su mano tėvu akis į akį. Prašys paslaugų. 

Ir išties buvo nesunku pastebėti, kad visi keturi be perstojo seka 
Doną akimis. 

Tuo metu, kai Donas Korleonė atsistojęs sutikinėjo svečius, tolima- 
jame grįstos alėjos gale sustojo juodas ševrolė. Priekyje sėdintys du 
vyrai išsitraukė iš švarkų kišenių bloknotus ir, nė negalvodami slapsty- 
tis, ėmė užsirašinėti kitų alėjoje stovinčių automobilių registracijos nu- 
merius. Sonis atsigręžė į tėvą ir tarė: 

- Tie vyrukai tikriausiai farai. 

Donas Korleonė gūžtelėjo pečiais. 

— Ta gatvė man nepriklauso. Jie gali daryti, ką nori. 

Masyvus kupidoniškas Sonio veidas išraudo iš pykčio. 

— Šunsnukiai prakeikti — jie nieko negerbia. - Jis nulipo nuo laipte- 
lių ir nuėjo alėja prie juodo limuzino. Piktai prikišo veidą vairuotojui 
prie pat nosies; šis neišsigando ir atvožęs piniginę parodė žalią tarnybi- 
nį pažymėjimą. Nė žodžio netaręs, Sonis atsitraukė atgal, husispjovė į 
užpakalines limuzino dureles ir nuėjo į šalį. Jis vylėsi, kad vairuotojas 
išlips iš automobilio ir vysis jį alėja, bet nieko neatsitiko. Priėjęs prie 
laiptų, tarė tėvui: 

— Tie vyrukai iš FTB. Jie užsirašinėja visų automobilių numerius. 
Snargliuoti šunsnukiai. 

Donas Korleonė žinojo, kas jie tokie. Artimiausiems ir geriausiems 
jo draugams buvo patarta atvykti į vestuvės ne savo automobiliais, ir 
nors jis nepritarė kvailam sūnaus pykčio protrūkiui, iš jo bus naudos: 
nekviesti svečiai bus įtikinti, kad jų buvimas nebuvo laukiamas ir kad 
jam nebuvo pasiruošta. Taigi pats Donas Korleonė nepyko. Jis jau se- 
niai suprato, kad iš visuomenės susilauki įžeidimų, kuriuos privalai pa- 
kęsti guosdamasis tuo, jog šiame pasaulyje ateina laikas, kai net pats 
nuolankiausias žmogelis - jei tik jis nesnaudžia - gali atkeršyti pačiam 
galingiausiam. Tai žinodamas, Donas niekuomet neprarasdavo to savo 
nuolankumo, kuriuo žavėjosi visi jo draugai. 

Dabar sode už namo pradėjo groti keturių instrumentų kapela — visi 
svečiai atvyko. Donas Korleonė metė įsibrovėlius iš galvos ir nusivedė 
savo du sūnus į vestuvių pokylį. 

Didžiuliame sode dabar buvo šimtai svečių; vieni šoko ant medinės 
gėlėmis išpuoštos pakylos, kiti sėdėjo prie ilgų stalų, užverstų aštriais 
valgiais ir didžiuliais ąsočiais su juodu naminiu vynu. Nuotaka, Konė 
Korleonė, didingai sėdėjo prie specialaus paaukštinto stalo kartu su jau- 

nikiu, vyriausiąja bei kitomis pamergėmis ir pabroliais. Tai buvo kai- 
miškas senoviško itališko stiliaus renginys. Jis buvo ne Konės skonio, 
bet ji nusileido, kad vestuvės būtų surengtos pagal „italiūkščių“ papro- 
čius, norėdama įtikti tėvui, nes ir taip jau supykdė jį išsirinkdama vyrą. 

Jaunikis, Karlas Ricis, buvo maišyto kraujo — jo tėvas buvo sicilie- 
tis, o motina - iš Šiaurės Italijos; iš jos jis paveldėjo šviesius plaukus ir 
žydras akis. Jo tėvai gyveno Nevadoje, ir Karlas gavo išvažiuoti iš tos 
valstijos dėl nedidelių nemalonumų, iškilusių tarp jo ir įstatymų saugo- 
tojų. Niujorke jis susipažino su Soniu Korleone, 0 per jį — su jo seserim. 
Donas Korleonė, aišku, nusiuntė į Nevadą patikimus draugus, ir jie iš- 
siaiškino, kad Karlas turėjo nemalonumų policijoje, nes per savo jau- 
numą neatsargiai elgėsi su pistoletu; nieko rimto, tą dalyką lengvai pa- 
vyko užtušuoti, ir jaunuolio biografija liko švari. Be to, jie parvežė iš- 
samių žinių apie legalių lošimo namų veiklą Nevadoje; jos taip sudomino 
Doną, kad nuo tada jis vis apie tai mąstė. Donas buvo didis dar ir tuo, 
kad iš visko sugebėdavo pasipelnyti. 

Konė Korleonė nebuvo graži mergina; liesa ir irzli, ateityje žadėjo 
būti tikra žiežula. Bet šiandien, pasikeitusi nuo baltos nuotakos suknios 
ir nekantraudama atiduoti savo skaistybę, ji taip švytėjo, kad atrodė 
beveik gražuolė. Ranką, nuleistą po mediniu stalu, ji laikė uždėjusi ant 
raumeningos jaunikio šlaunies. Atkišusi kupidoniškas lenktas lūpas, ji 
tartum siuntė jam bučinį. 

Jisai jai atrodė neįtikėtinai gražus. Nuo pat mažumės jis dirbo sunkų 
fizinį darbą po atviru dykumos dangumi, tad dabar jo rankos buvo di- 
džiulės, o smokingas ko neplyšo per pečius. Jis mėgavosi susižavėjimo 
kupinais savo nuotakos žvilgsniais ir vis pylė vyno jai į taurę. Jis buvo 
rafinuotai mandagus jai, tarytum jie abu būtų aktoriai, vaidiną spektak- 
lyje, bet jo akys vis krypo į didžiulę šilkinę piniginę, kurią jaunoji buvo 
užsikabinusi ant dešiniojo peties ir kuri dabar buvo kimšte prikimšta 
vokų su doleriais. Kiek jų ten? Dešimt tūkstančių? Dvidešimt tūkstan- 
čių? Karlas Ricis šyptelėjo. Tai tik pradžia. Šiaip ar taip, jis vedė nuota- 
ką iš karališkos šeimynos, ir ji privalės juo pasirūpinti. 

Svečių minioje jaunas dabišius glotnia, panašia į šeško galva taip 
pat įdėmiai apžiūrinėjo šilkinę piniginę. Grynai iš įpročio Polis Gatas 
suko galvą, kaip galėtų nukniaukti tą storą piniginę. Toji mintis jam 
buvo smagi, bet jis žinojo, kad tai tik tuščios, nekaltos svajos — taip 
maži vaikai svajoja pamušti tankus žaisliniais pistoletais. Jis stebėjo, 
kaip jo bosas, pusamžis storulis Piteris Klemenca, suka jaunas mergi- 
nas po medinę šokių aikštelę smagios kaimiškos tarantelos sūkuryje. 

Nepaprastai aukštas, nepaprastai stambus Klemenca šoko taip meistriš- 
kai ir taip įsijautęs, vis ištvirkėliškai atsitrenkdamas kietu pilvu į jau- 
nesnes, smulkesnes savo partneres, kad visi svečiai plojo jam katučių. 
Vyresnės moteriškės graibstė jį už rankos, kad jas pašokdintų. Jaunesni 
vyrai pagarbiai pasitraukė nuo pakylos ir plojo į taktą pašėlusiai dūz- 
giančiai mandolinai. Kai Klemenca pagaliau susmuko ant kėdės, Polis 
Gatas atnešė jam stiklą ledinio juodo vyno ir nuvalė prakaito išpiltą 
jupiterišką kaktą savo šilkine nosine. Gerdamas vyną, Klemenca šno- 
pavo lyg banginis, bet užuot padėkojęs Poliui atžariai jam tarė: 

-— Nėr ko čia žiūrėti kaip kokiam šokių arbitrui — dirbk savo darbą. 
Pasivaikščiok aplink, pasižiūrėk, ar viskas gerai. 

Polis pranyko minioje. 

Muzikantai nuėjo atsigaivinti. Jaunas vyras Ninas Valentis paėmė 
paliktą mandoliną, užkėlė kairę koją ant kėdės ir ėmė dainuoti vulgarią 
sicilietišką meilės dainą. Ninas Valentis buvo gražaus, bet papurtusio 
nuo nuolatinio girtavimo veido; ir dabar jis jau buvo apkaušęs. Jis vartė 
akis, kai jo liežuvis švelniai tarė nešvankius dainos žodžius. Moterys 
džiugiai spygavo, o vyrai rėkė paskutinį kiekvieno posmo žodį pritar- 
dami dainininkui. 

Donas Korleonė, garsėjęs puritonišku požiūriu į tokius dalykus, nors 
apkūni jo žmona džiaugsmingai spygavo kartu su kitais, taktiškai pra- 
dingo name. Tai pamatęs Sonis Korleonė nuėjo prie nuotakos stalo ir 
atsisėdo greta jaunosios Liucijos Mančini, vyriausiosios pamergės. Jiems 
niekas negrėsė: žmona virtuvėje baigė ruošti vestuvinį tortą, kad būtų 
galima jį patiekti. Sonis kuštelėjo keletą žodžių merginai į ausį, ir ji 
pakilusi nuo stalo nuėjo. Palaukęs keletą minučių, Sonis nutaisė nerū- 
pestingą miną ir ėmė skverbtis pro minią jai pavymui, tai šen, tai ten 
stabtelėdamas persimesti žodeliu su kokiu svečiu. 

Visi sekė juos akimis. Vyriausioji pamergė, per trejus metus koledže 
tapusi tikrų tikriausia amerikiete, buvo prisirpusi mergina ir jau turėjo 
nekokią reputaciją. Per visą pasirengimą vestuvėms ji erzindama ir juo- 
kaudama flirtavo su Soniu Korleone, manydama, kad jai tai leistina, 
nes jis buvo vyriausiasis pabrolys, taigi jos partneris vestuvėse. Dabar, 
pasikėlusi rausvos suknelės padurkus, Liucija Mančini, nutaisiusi apsi- 
mestinai nekaltą šypseną, įėjo į namus, lengvais žingsneliais užbėgo 
laiptais į tualetą ir kurį laiką jame pabuvo, o kai išėjo, Sonis Korleonė 
nuo laiptų aikštelės viršuje rankos mostu paragino ją lipti aukštyn. 


*kk 


Pro uždarytą Dono Korleonės „kontoros“ — mažumą paaukštinto kam- 
pinio kambario - langą Tomas Heigenas stebėjo vestuvių pokylį gir- 
liandomis išpuoštame sode. Sienos jam už nugaros buvo nukrautos tei- 
sės knygomis. Heigenas buvo Dono advokatas ir ėjo Consigliori - pa- 
tarėjo — pareigas, tad užėmė pačią svarbiausią po Dono padėtį 
šeimyniniame versle. Juodu su Donu šiame kambaryje išsprendė ne vieną 
keblų reikalą, tad pamatęs, kad Krikštatėvis palikęs linksmybes eina į 
namus, jis suprato, jog nepaisant vestuvių šiandien teks mažumą padir- 
bėti. Donas ateina pasimatyti su juo. Paskui Heigenas pamatė, kaip So- 
nis Korleonė kažką kužda Liucijai Mančini į ausį, ir nedidelę jų kome- 
diją, kai jis nusekė paskui ją į namus. Heigenas išsišiepė, pasvarstė, ar 
pranešti apie tai Donui, bet nutarė to nedaryti. Nuėjęs prie rašomojo 
stalo, paėmė nuo jo ranka surašytą sąrašą žmonių, kuriems buvo išduo- 
tas leidimas akis į akį pasimatyti su Donu Korleone. Kai Donas įėjo į 
kambarį, Heigenas padavė jam sąrašą. 

- Palik Bonaserą pabaigai, - linktelėjęs galvą tarė Donas Korleonė. 

Pro verandos duris Heigenas išėjo tiesiai į sodą, kur prašytojai sto- 
vėjo apspitę vyno statinaitę. Jis pamojo kepėjui, storuliui Nazoriniui, 

Pasisveikindamas Donas Korleonė apkabino kepėją. Kadaise Itali- 
joje vaikai būdami jie kartu žaisdavo, o užaugę liko draugai. Kiekvieną 
kartą per Velykas Korleonei į namus atgabendavo ką tik iškeptų kvieti- 
nių pyragų su sūriu auksine it kiaušinio trynys plutele, dydžio sulig 
sunkvežimio ratu, o per Kalėdas ir šeimos narių gimtadienius apie Na- 
zorinio pagarbą Donui bylodavo pyragaičiai, tortai ir tešlainiai iš geros, 
riebios tešlos. Visus tuos metus, sunkius ir lengvesnius, Nazorinis nesi- 
skųsdamas mokėjo mokesčius kepėjų sąjungai, kurią visai dar žalias 
būdamas įsteigė Donas, nors niekad neprašydavo už tai paslaugos — 
neminint to, kad karo metu paprašė sudaryti galimybę nusipirkti juodo- 
joje rinkoje Kainų reguliavimo valdybos talonų cukrui. Dabar atėjo metas 
kepėjui pareikalauti to, kas jam, ištikimam draugui, priklauso, ir Donas 
Korleonė nekantraudamas su dideliu malonumu laukė, kada galės pa- j 
tenkinti jo prašymą. Jis ištiesė kepėjui „Di Nobili“ cigarą, stiklą gelto- 
no apelsinų likerio „Strega“ ir paragindamas uždėjo ranką jam ant pe- 
ties. Tai buvo Dono žmoniškumo ženklas. Iš savo karčios patirties jis 
žinojo, kiek drąsos reikia prašant artimo paslaugos. 

Kepėjas papasakojo savo dukters ir Enzo istoriją. Puikus vaikinas, 
italas iš Sicilijos; amerikiečių kariuomenės paimtas į nelaisvę ir atga- 
bentas į JAV; garbės žodžiu pasižadėjęs padėti mūsų kariaujančiai ša- 

liai! Tarp dorojo Enzo ir jo numylėtinės Katerinos kilo tyra, kilni meilė, 
bet dabar, kai karas baigėsi, vargšas vaikinas bus repatrijuotas į Italiją, 
o Nazorinio duktė tikrai mirs iš širdgėlos. Tik Donas Korleonė gali 
padėti šiems nusiminusiems įsimylėjėliams, jis — jų paskutinė viltis. 

Donas vedžiojo Nazorinį pirmyn atgal po kambarį, uždėjęs ranką 
jam ant peties, supratingai linksėdamas galvą. Kepėjui baigus, Donas 
Korleonė nusišypsojęs jam tarė: 

— Mano brangusis drauge, pamiršk visus rūpesčius. 

Ir kuo išsamiausiai paaiškino, ką reikia daryti. Reikia surašyti pra- 
šymą apygardos kongresmenui, o šis pasiūlys specialų įstatymo pro- 
jektą, kuris leis Enzui tapti JAV piliečiu. Kongresas tikrai priims tokį 
įstatymą — tai privilegija, kurią tie sukčiai teikia vieni kitiems. Donas 
Korleonė paaiškino, kad tai kainuosią pinigų, įprasta kaina už tokius 
dalykus dabar du tūkstančiai dolerių. Jis, Donas Korleonė, garantuojąs 
rezultatus ir perduosiąs pinigus. Ar jo draugas sutinkąs? 

Kepėjas energingai linktelėjo galvą. Jis nesitikėjęs tokios didžiulės 
paslaugos už dyką. Suprantama. Specialus Kongreso nutarimas nepi- 
giai kainuoja. Nazorinis iš dėkingumo ko neapsiverkė. Donas Korleonė 
palydėjo jį iki durų, patikino, kad kompetentingi žmonės bus nusiųsti į 
jo kepyklą susitarti dėl smulkmenų ir užpildyti visus reikalingus doku- 
mentus. Kepėjas jį apkabino ir pranyko sode. 

Heigenas nusišypsojo Donui. 

— Nazorinis čia gerai įdės kapitalą. Žentas ir pigus pagalbininkas 
kepykloje iki grabo lentos — vos už du tūkstančius dolerių, - tarė jis, 0 
paskui mažumą patylėjęs paklausė, kam patikėti šį darbą. 

Donas Korleonė susimąstęs suraukė kaktą. 

— Ne mūsų paisan*. Pavesk jį žydui iš gretimos apygardos. Tegul 
pakeičia namų adresus. Man regis, dabar, kai karas baigėsi, tokių atvejų 
gali būti gausu; mums reikia surasti papildomai žmonių Vašingtone, 
kurie galėtų imtis to smarkiai išaugusio krūvio nekeldami kainos. 

Heigenas pasižymėjo savo bloknote: „Kongresmenas Liutekas ne- 
tinka. Pamėginti Fišerį“. 

Kito Heigeno iškviesto vyro reikalas buvo labai paprastas. Tai buvo 
Antonijus Kopola, sūnus žmogaus, su kuriuo Donas Korleonė jaunys- 
tėje dirbo geležinkelio depe. Kopolai reikėjo pusės tūkstančio dolerių 
picerijai atidaryti; šiuos pinigus jis turėjo sumokėti kaip užstatą už įren- 
gimus ir specialią krosnį. Dėl priežasčių, kurių niekas neaiškino, pa- 


* Tautiečiui (it.). 

skolos jis negalėjo gauti. Donas įsikišo ranką į kišenę ir ištraukė pluoš- 
tą banknotų, bet reikalingos sumos ten nebuvo. Jis nutaisė rūgščią miną 
ir paprašė Tomo Heigeno: 

- Paskolink man šimtą dolerių. Grąžinsiu pirmadienį, kai nueisiu į 
banką. 

Kopola pareiškė, esą keturių šimtų jam per akis, bet Donas tik pa- 
tapšnojo jam per petį ir teisindamasis pasakė: 

-— Per tas prašmatnias vestuves mažumą pristigau grynųjų, — jis pač- 
mė iš Heigeno pinigus ir padavė juos Antonijui Kopolai kartu su savo 
paties banknotų pluoštu. 

Heigenas žiūrėjo į jį mintyse žavėdamasis. Donas visuomet mokė, 
kad jeigu dosniai elgiesi, turi parodyti, jog tas dosnumas yra asmeninio 
pobūdžio. Kaip pakutens Antonijo Kopolos savimeilę, kad toks žmogus 
kaip Donas skolinasi pinigų, idant paskolintų jam. Ne todėl, kad Kopola 
būtų nežinojęs Doną esant milijonierių — jis tai žinojo, - bet kiek milijo- 
nierių kęs kad ir menkiausią nepatogumą dėl neturtingo draugo? 

Donas klausiamai pakėlė galvą. 

— Luko Brazio sąraše nėra, - tarė Heigenas, — bet jis nori jus pama- 
tyti. Jis supranta, kad viešai tai neįmanoma, tad nori asmeniškai jus 
pasveikinti. 

Pirmąkart Donas atrodė nepatenkintas. Jis tikėjosi tiesesnio atsa- 
kymo. 

— To reikia? - paklausė jis. 

— Jūs suprantate jį geriau negu aš, - gūžtelėjęs pečiais atsakė Heige- 
nas. — Bet jis buvo labai dėkingas, kad jį pakvietė į vestuves - jis visai 
to nesitikėjo. Manding, jis nori parodyti savo dėkingumą. 

Donas Korleonė linktelėjo galvą ir mostu parodė, kad jam atvestų 
Luką Brazį. 

O sode Kei Edams atkreipė dėmesį į nesuvaldomo įtūžio perkreip- 
tą Luko Brazio veidą ir ji pasiteiravo apie jį. Maiklas atsivedė Kei į 
vestuves tam, kad ji pamažu ir galbūt nepatirdama didžiulio sukrėti- 
mo sužinotų tiesą apie jo tėvą, bet kol kas ji žiūrėjo į Doną kaip į ne- 
visai etiškai besielgiantį verslininką. Maiklas nutarė užuolankomis 
atskleisti jai dalį tiesos. Jis paaiškino, kad Lukas Brazis — vienas iš 
labiausiai siaubą keliančių Rytų Amerikos žmonių nusikaltėlių pa- 
saulyje. Žmonės kalbėjo, esą jis turįs nepaprastą talentą — galįs nužu- 
dyti nurodytą žmogų vienui vienas, be bendrininkų, todėl įstatymų 
saugotojai bemaž neturį galimybių rasti nusikaltėlį ir jį nuteisti. Maik- 
las susiraukė ir tarė: 

— Nežinau, ar visi tie niekai teisybė, bet aš tikrai žinau, kad jis lyg ir 
tėvo draugas. 

Tik dabar Kei ėmė kažką suvokti. 

— Ar tu neduodi suprasti, kad toks žmogus dirba pas tavo tėvą? — 
nelabai tikėdama paklausė ji. 

„Velniop visa tai“, - pamanė Maiklas ir be užuolankų papasakojo: 

- Beveik prieš penkiolika metų vieni žmonės norėjo atimti iš tėvo 
aliejaus importo verslą. Jie mėgino jį nužudyti, ir tai jiems vos nepavy- 
„ ko. Lukas Brazis ėmėsi jų. Pasakoja, esą per dvi savaites jis užmušęs 
šešis vyrus, ir taip pasibaigęs garsusis alyvų aliejaus karas, - jis šypte- 
lėjo, tartum tai būtų anekdotas. 

Kei nukrėtė šiurpas. 

-— Tu nori pasakyti, kad į tavo tėvą šovė gangsteriai? 

- Prieš penkiolika metų, - atsakė Maiklas. - Nuo to laiko visiška 
ramybė, - jis išsigando per daug išplepėjęs. 

-— Tu nori mane įbauginti. Tu tiesiog nenori, kad aš už tavęs tekė- 
čiau, - Kei nusišypsojo jam ir bakstelėjo alkūne jam į šoną. — Labai 
gudriai sugalvojai. 

— Noriu, kad tu apie tai pamąstytum, — nusišypsojęs jai atsakė Maiklas. 

- Ar jis tikrai užmušė šešis žmones? — smalsavo Kei. 

— Taip rašė laikraščiai, - atsakė Maiklas. — Niekas niekad to neįro- 
dė. Bet esama dar vienos istorijos apie jį, kurios niekas niekuomet ne- 
pasakoja. Atseit ji tokia baisi, kad net mano tėvas nenori apie ją kalbėti. 
Tomas Heigenas ją žino, bet man nepasakoja. Kartą aš juokais jo pa- 
klausiau: „Kada aš užaugsiu toks didelis, kad galėsiu išgirsti istoriją 
apie Luką?“, o jis man atšovė: „Kai tau bus šimtas metų“. 

Maiklas gurkštelėjo vyno iš savo taurės. 

-— Tai bent istorija! Tai bent Lukas! - tarė jis. 

Lukas Brazis iš tikrųjų buvo toks vyras, kad net pats velnias pragare 
būtų jo išsigandęs — žemas, kresnas, masyvia galva, o kai jis būdavo 
šalia, išgirsdavai skambinant pavojaus varpus. Jo veidas buvo įtūžio 
iškreiptas; jo akys buvo rudos, tačiau visai neturėjo tai spalvai būdin- 
gos šilumos, veikiau lavoniškos. Burna buvo ne tiek žiauri, kiek be 
gyvybės, lūpos plonos, lyg guminės, veršienos spalvos. 

Brazis, pagarsėjęs smurtininkas, varė aplinkiniams baimę, o apie jo 
atsidavimą Donui Korleonei sklido legendos. Jis buvo vienas iš didžiau- 
sių luitų, ant kurių laikėsi Dono galybės statinys. Tokie kaip jis buvo 
retenybė. Lukas Brazis nebijojo policijos, visuomenės, Dievo, pragaro, 
nesibaimino ir nemylėjo artimo. Užtat jis nutarė, pats panoro bijoti Do- 

no Korleonės ir jį mylėti. Atvestas į Dono kambarį, baisusis Brazis iš 
tos pagarbos stovėjo it mietą prarijęs. Jis mikčiodamas išsakė savo įman- 
trius sveikinimus ir oficialų palinkėjimą, kad pirmasis vaikaitis būtų 
vyriškos lyties, o paskui įteikė Donui pinigų prikimštą voką dovanų 
jaunavedžiams. 

Tai štai ko jis norėjo. Heigenas pastebėjo, kaip pasikeitė Donas Kor- 
leonė. Donas sutiko Brazį, kaip karalius pasveikina pavaldinį, padariu- 
sį jam neįkainojamą paslaugą - be menkiausio familiarumo, bet su ka- 
rališka pagarba. Kiekvienu gestu, kiekvienu žodžiu Donas Korleonė 
parodė Lukui Braziui, kad jis yra aukštai vertinamas, ir nė akimirką 
neparodė nuostabos, kad vestuvinė dovana įteikiama jam asmeniškai. 
Jis suprato. 

Pinigų voke buvo tikrai daugiau, nei davė kas kitas. Daugel valandų 
Brazis suko galvą, kokią sumą duoti, spėliodamas, kiek gali atnešti kiti 
svečiai. Jis norėjo būti dosniausias ir tuo parodyti labiausiai gerbiąs 
Doną - todėl ir įteikė voką asmeniškai Donui; o šis, atsakydamas jam 
tokiu pat įmantriu padėkos žodžiu, šio netakto nepastebėjo. Heigenas 
pamatė, kaip iš Luko Brazio veido pranyksta įtūžis, ir jis nušvinta iš 
pasididžiavimo ir pasitenkinimo. Prieš išeidamas pro Heigeno atvertas 
duris, Brazis pabučiavo Donui ranką. Heigenas nusišypsojo Braziui san- 
tūriai draugiška šypsena, į kurią šis atsakė mandagiai vypteldamas to- 
mis į gumą panašiomis veršienos spalvos lūpomis. 

Durims užsidarius, Donas Korleonė su palengvėjimu atsiduso. Bra- 
zis buvo vienintelis žmogus pasaulyje, kuris galėjo priversti jį nejau- 
kiai pasijusti. Tas žmogus buvo it kokia gamtos jėga, kurios iki galo 
nesuvaldysi; su juo reikėjo elgtis taip atsargiai, kaip su dinamitu. Do- 
nas gūžtelėjo pečiais. Prireikus net ir dinamitą galima susprogdinti ne- 
padarius žalos. Jis klausiamai pažvelgė į Heigeną. 

— Bonasera liko vienintelis? 

Heigenas linktelėjo galvą. Donas Korleonė mąsliai suraukė kaktą 
ir tarė: 

- Prieš atvesdamas jį, liepk Santinui čia ateiti. Jam reikia šio bei to 
pasimokyti. 

Išėjęs į sodą, Heigenas sunerimęs dairėsi Sonio. Jis paliepė Bonase- 
rai dar mažumą palaukti ir priėjo prie Maiklo ir jo merginos. 

— Ar nematėt kur Sonio? 

Maiklas papurtė galvą. „Prakeikimas, — dingtelėjo Heigenui. — Jei- 
gu Sonis visą tą laiką dulkina vyriausiąją pamergę, gali būti nemalonu- 
mų: jo žmona, merginos šeima - tai gali virsti tragedija.“ Sunerimęs jis 

nuskubėjo prie įėjimo, kuriame beveik prieš pusvalandį matė pranyks- 
tant Sonį. 

Matydama, kaip Heigenas eina į namą, Kei Edams paklausė Maiklo: 

- Kas jis toks? Tu pristatei jį kaip savo brolį, bet jo pavardė kitokia, 
ir jis visai nepanašus į italą. 

— Tomas gyvena su mumis nuo dvylikos metų, — paaiškino Maik- 
las. - Jo tėvai mirė, ir jis bastėsi po gatves. Jo akys buvo supūliavusios 
nuo infekcijos. Sonis vieną vakarą parsivedė jį namo, ir jis paprasčiau- 
siai pasiliko. Jis neturėjo kur dėtis. Jis gyveno pas mus, kol vedė. 

Kei Edams buvo sujaudinta. 

- Tai išties romantiška. Tavo tėvas turbūt jautrios širdies žmogus — 
įsūnyti ką nors štai taip, lyg niekur nieko, kai pats turi šitiek savo vaikų. 

Maiklas nesivargino aiškindamas jai, kad imigrantams iš Italijos ke- 
turi vaikai — nedidelė šeima. Jis tik pasakė: 

— Tėvas jo neįsūnijo. Tomas paprasčiausiai su mumis gyveno. 

- Aa, —numykė Kei, o paskui pasmalsavo: — O kodėl jis jo neįsūnijo? 

Maiklas nusijuokė. 

— Todėl, kad tėvas pasakė, jog bus negarbinga, jei Tomas pakeis 
savo pavardę. Negarbinga jo tėvų atžvilgiu. 

Jie pamatė, kaip Heigenas gina Sonį pro verandos duris į Dono kabi- 
netą, o paskui sulenktu smiliumi pasivadina Amerigą Bonaserą. 

-— Kodėl jie neduoda ramybės tavo tėvui su savo reikalais tokią die- 
ną? — paklausė Kei. 

Maiklas vėl nusijuokė. 

— Nes žino, kad pagal tradiciją joks sicilietis negali nepatenkinti ta- 
vo prašymo dukters vestuvių dieną, ir nė vienas sicilietis niekad nepra- 
leidžia tokios progos. 


*++ 


Liucija Mančini pasikėlė savo rausvos suknios padurkus ir užbėgo 
laiptais. Ją išgąsdino stambus, kupidoniškas Sonio Korleonės veidas, 
nepadoriai išraudęs nuo įkaušusio vyro geismo, bet juk kaip tik to siek- 
dama jinai ir erzino jį pastarąją savaitę. Per du romanus, kuriuos Liuci- 
ja patyrė koledže, ji nieko nepajuto, ir jie abu tetruko ne ilgiau kaip 
savaitę. Susipykus antrasis meilužis kažką suniurnėjo, esą pas ją „ten, 
apačioje, per platu“. Liucija suprato ir iki pat mokslo metų pabaigos 
nebevaikščiojo į jokius pasimatymus. 

Vasarą, ruošiantis jos geriausios draugės Konės Korleonės vestu- 
vėms, Liucija išgirdo vieną iš tų istorijų apie Sonį. Vieną sekmadienio 

popietę Korleonių virtuvėje Sonio žmona Sandra paleido liežuvį. San- 
dra buvo šiurkšti geraširdė moteriškė, gimusi Italijoje, bet dar maža 
atvežta į Ameriką. Ji buvo tvirto sudėjimo, didžiakrūtė, ir per penkerius 
vedybinio gyvenimo metus jau pagimdė tris vaikus. Sandra su kitomis 
moterimis erzino Konę, pasakodamos apie vedybinio guolio baisumus. 

- Viešpatie, - sukikeno Sandra, — kai aš pirmą kartą pamačiau tą 
Sonio kuolą ir supratau, kad jis įvarys jį į mane, aš ėmiau klykti kaip 
skerdžiama. Po pirmųjų metų jaučiau, kad mano viduriai minkštutėliai 
kaip valandą virti makaronai. Kai išgirdau, kad jis tvarko kitas mergi- 
nas, nuėjau į bažnyčią ir uždegiau žvakutę. 

Jos visos ėmė juoktis, bet Liucija pajuto trūkčiojimą tarpukojyje. 

Dabar, bėgant laiptais prie Sonio, jos kūną persmelkė neapsakomas 
geismas. Laiptų aikštelėje Sonis stvėrė ją už rankos ir nusitempė prieš- 
kambariu į tuščią miegamąjį. Kai už jų užsivėrė durys, jai pakirto ko- 
jas. Ji pajuto, kaip karčios, sudegusio tabako skonio Sonio lūpos pri- 
glunda prie jos lūpų ir prasižiojo. Tą akimirką ji pajuto, kaip jo ranka 
palenda jai po suknele, išgirdo, kaip šnara medžiaga, pajuto, kaip šilta, 
didelė jo ranka atsiduria jai tarp kojų ir nuplėšusi į šalį atlasines kelnai- 
tes ima glostyti jos gėdos lūpas. Ji apsivijo rankomis jam aplink kaklą ir 
laikėsi pasikabinusi, o jis tuo tarpu prasisegė kelnes, paskui pakišo abi 
rankas jai po nuogais sėdmenimis ir pakylėjo ją. Vos stryktelėjusi, ji 
apsivijo kojomis jam aplink šlaunis. Jo liežuvis buvo jos burnoje, ir ji 
ėmė jį čiulpti. Tuomet jis taip pašėlusiai trenkėsi į ją, kad jos galva 
atsimušė į duris. Ji pajuto, kad kažkas degančio atsidūrė jai tarp šlaunų, 
nuėmė dešiniąją ranką jam nuo kaklo ir nuleido žemyn, kad jį nukreip- 
tų. Ji apėmė delnu didžiulį kraujo pritvinkusį raumenų kuolą, kuris trūk- 
čiojo it koks gyvulys, ir kone raudodama iš dėkingos ekstazės įkišo jį į 
drėgną, išbrinkusią savo makštį. Iš neapsakomo pasitenkinimo, kurį pa- 
juto jam įėjus, ji ėmė dusti, o kojos pakilo jam beveik iki kaklo, ir tuo- 
met jos kūnas, lyg būtų virtęs strėline, priėmė laukines į žaibus pana- 
šias smigių jo judesių strėles — nesuskaičiuojamas, veriančias, nuo ku- 
rių jos dubuo rietėsi vis aukščiau, kol pirmąsyk gyvenime ji pajuto visą 
kūną draskantį orgazmą, o paskui pajuto, kaip tas stangrusis daiktas iš - 
jos išeina, ir jos šlaunimis ima šliaužti sėklos upeliai. Pamažu ji at- 
gniaužė kojas, apsivijusias aplink jo kūną, ir nuleido jas ant grindų. Jie 
stovėjo atsirėmę vienas į kitą, gaudydami kvapą. 

Nežinia, kiek laiko praėjo, bet dabar jie išgirdo tyliai beldžiant į 
duris. Sonis paskubomis užsisagstė kelnes, įrėmęs nugarą į duris, kad 
jų nebūtų galima atidaryti. Liucija puolė lyginti suknelę, žybčiodama 
akimis, bet tokį pasitenkinimą suteikęs jai daiktas jau buvo paslėptas 

po santūria juoda medžiaga. Tuomet jie išgirdo labai tylų Tomo Heige- 
no balsą: 

- Soni, tu čia? 

Sonis su palengvėjimu atsiduso ir mirktelėjęs Liucijai atsakė: 

- Taip, Tomai, kas nutiko? 

— Donas nori, kad ateitum į jo kabinetą, — vis taip pat tyliai atsakė 
Heigenas. - Dabar. 

Jie išgirdo tolstant advokato žingsnius. Sonis mažumą palaukė, aist- 
ringai pabučiavo Liuciją į lūpas ir išsprūdo pro duris paskui Heigeną. 
liaraiščius. Kūnas atrodė lyg sudaužytas, lūpos geibios ir minkštos. Ji 
išėjo pro duris ir nors tarp šlaunų jautė lipnią drėgmę, nenuėjo į tualetą 
apsiplauti, bet nubėgo laiptais tiesiai į sodą ir atsisėdo prie nuotakos 
stalo šalia Konės, o ši su nuostaba balse sušuko: 

- Liucija, kur tu buvai? Tu atrodai girta. Būk dabar šalia manęs. 

Šviesiaplaukis jaunikis pripylė Liucijai stiklą vyno ir nusišypsojo, 
tarsi viską žinotų. Liucijai buvo nė motais. Ji pakėlė vynuogėm kve- 
piantį tamsiai raudoną skystį prie perdžiūvusios burnos ir atsigėrė. Ji 
pajuto lipnią drėgmę tarp šlaunų ir suglaudė kojas. Jos kūnas virpėjo. 
Gerdama per stiklo viršų ji akimis godžiai ieškojo Sonio Korleonės. 
Nieko daugiau nenorėjo matyti. Ji suokalbininkiškai sušnabždėjo Ko- 
nei į ausį: 

— Dar kelios valandos, ir pamatysi, kas tai yra. 

Konė sukikeno. Liucija kukliai sudėjo rankas ant stalo, bet jos vei- 
das išdavikiškai triumfavo, tarsi ji būtų pavogusi iš nuotakos kokią bran- 
genybę. 


**+ 


Nusekęs paskui Heigeną į kampinį namų kambarį, Amerigas Bona- 
sera pamatė Doną Korleonę sėdintį prie didžiulio rašomojo stalo. Sonis 
atsistojęs prie lango žiūrėjo į sodą. Pirmąkart šią popietę Donas elgėsi 
šaltai. Jis neapkabino lankytojo, nepaspaudė jam rankos. Pablyškėlis 
laidotojas buvo pakviestas į vestuves tik todėl, kad jo ir Dono žmonos 
buvo artimiausios draugės. Pats Amerigas Bonasera buvo užsitraukęs 
Korleonės nemalonę. 

Bonasera pradėjo savo prašymą užuolankomis, gudriai. 

- Atleiskite mano dukrai, jūsų žmonos krikštaduktei, kad nepagerbė 
jūsų šeimos ateidama šiandien. Ji tebeguli ligoninėje, — jis metė žvilgs- 


26 


nį į Sonį ir Tomą Heigeną, parodydamas nenorįs kalbėti jiems girdint, 
bet Donas buvo negailestingas. 

— Mes visi žinome apie tavo dukrą ištikusią nelaimę, — tarė jis. — 
Jeigu aš galiu kuo nors padėti — tik pasakyk man. Šiaip ar taip, mano 
žmona - jos krikštamotė. Tos garbės aš niekad nepamirštu, — tai buvo 
priekaištas. Laidotojas niekad nevadino Dono Korleonės „Krikštatė- 
viu“, kaip reikalavo paprotys. 

Dar labiau išblyškęs, Bonasera šįsyk tiesiai pasakė: 

-— Ar negalėčiau pasikalbėti su jumis akis į akį? 

Donas Korleonė papurtė galvą. 

- Aš patikėjęs šiems žmonėms savo gyvybę. Jie - dvi mano dešinio- 
sios rankos. Negaliu jų įžeisti išprašydamas iš čia. 

Laidotojas akimirką užsimerkė, o atsimerkęs prašneko. Jis kalbėjo 
tyliai, tartum guosdamas netekusius artimųjų. 

— Aš auginau savo dukterį amerikietiškai. Aš tikiu Amerika — jos 
dėka susikroviau turtą. Aš daviau savo dukrai laisvę, tačiau mokiau 
niekad neužtraukti negarbės savo šeimai. Ji susirado vaikiną, neitalą. Ji 
vaikščiojo su juo į kiną, vėlai parsirasdavo namo, bet jis taip ir neatėjo 
susipažinti su jos tėvais. Aš dėl viso to neprieštaravau - pats dėl to kaltas. 
Prieš du mėnesius jis pakvietė ją pasivažinėti. Jis buvo su draugu. Jie 
privertė ją gerti viskį, o paskui bandė išžaginti. Ji priešinosi. Ji išsaugojo 
savo garbę. Jie ėmė ją mušti. Kaip kokį gyvulį. Kai atėjau aplankyti jos 
ligoninėje, jai po abiem akim buvo mėlynės, nosis sulaužyta, žandikaulis 
suskaldytas - gydytojams teko sukabinti jį viela. Sukandusi iš skausmo 
dantis, ji raudojo: „Tėve, tėve, kodėl jie taip pasielgė? Kodėl jie taip su 
manim pasielgė?!“ Ir aš apsiverkiau, - Bonasera nebegalėjo kalbėti — 
ašaros ritosi jo skruostais, nors balsas neišdavė jo emocijų. 

Tarsi prieš savo valią Donas Korleonė parodė užuojautos gestą; Bo- 
nasera pasakojo toliau, ir nuo kančios jo balsas pasidarė šiltesnis: 

— Kodėl aš apsiverkiau? Ji buvo mano gyvenimo džiaugsmas, my- 
linti dukra. Graži mergina. Ji tikėjo žmonėmis, bet dabar niekados ne- 
betikės. Ir niekad nebebus graži, — jis visas tirtėjo, blyškų jo veidą iš- 
mušė šlykštus tamsus raudonis. - Kaip doras amerikietis aš nuėjau į 
policiją. Tuos du vaikinus suėmė. Jie gavo stoti prieš teismą. Įrodymai 
buvo nepaneigiami, ir jie prisipažino esą kalti. Teisėjas nuteisė juos 
trejiems metams kalėjimo, bet tik lygtinai. Tą pačią dieną jie buvo pa- 
leisti. Aš stovėjau teismo salėje kaip koks mulkis, o tie šunsnukiai šyp- 
sojosi man į akis. Tuomet aš pasakiau savo žmonai: „Mes turime eiti 
pas Doną Korleonę ieškoti teisingumo“. 

Donas nulenkė galvą, parodydamas pagarbą vyriškio sielvartui, bet 
kai prabilo, žodžiai buvo šalti dėl įžeisto orumo: 

— Kodėl tu nuėjai į policiją? Kodėl tu neatėjai pas mane, kai šita 
istorija prasidėjo? 

Vos girdimai Bonasera suniurnėjo: 

Ko jūs iš manęs norite? Pasakykite, ko pageidaujate, tik padarykite 
tai, ko jūsų prašau. — Jo žodžiuose galėjai justi kažką bemaž įžeidžiama. 

— Ko gi tu prašai? — santūriai paklausė Donas. 

Metęs žvilgsnį į Heigeną ir Sonį, Bonasera papurtė galvą. Vis dar 
sėdėdamas prie Heigeno stalo, Donas pasilenkė į laidotojo pusę. Bona- 
sera mažumą padvejojo, paskui pasilenkė ir prikišo lūpas taip arti plau- 
kuotos Dono ausies, kad net prisilietė prie jos. Korleonė klausėsi lyg 
kunigas per išpažintį, įsmeigęs akis į tolį, bejausmiu veidu, tarsi jo min- 
tys būtų visai kitur. Šitokia poza jis išbuvo ilgokai, kol liovęsis šnabž- 
dėti Bonasera išsitiesė visu ūgiu. Donas įdėmiai pažvelgė į Bonaserą. 
Laidotojas, kurio veidas vis dar buvo išraudęs, atlaikė jo žvilgsnį. 

-Toaš negaliu padaryti, - galiausiai prašneko Donas. — Tu per daug 
įsifantazavai. 

— Aš užmokėsiu tiek, kiek jūs norėsite, — garsiai, aiškiai pareiškė 
Bonasera. 

Tai išgirdus, Heigeno galva nervingai krūptelėjo. Pirmąsyk atsisu- 
kęs nuo lango į kambaryje vykstančią sceną, Sonis susinėrė ant krūti- 
nės rankas ir sardoniškai šyptelėjo. 

Donas Korleonė pakilo nuo stalo. Jo veidas vis dar buvo bejausmis, 
o balsas skambėjo šaltai it mirtis. 

— Mudu pažįstami daugel metų, — tarė jis laidotojui, — bet iki šios 
dienos tu nėsyk neatėjai pas mane patarimo ar pagalbos. Aš net nebeat- 
simenu, kada tu paskutinį kartą buvai pasikvietęs mane į savo namus 
puodeliui kavos, nors mano žmona - tavo vienturtės krikštamotė. Bū- 
kime atviri: tu atstūmei mano draugystę, tu bijojai likti man skolingas. 

— Aš nenorėjau turėti nemalonumų, — suniurnėjo Bonasera. 

Donas pakėlė ranką. 

— Ne, nekalbėk. Amerika tau atrodė rojus. Tu turėjai gerą amatą, tu 
gerai gyvenai, manei, kad pasaulis - kampelis be jokių pavojų, kur gali 
kaip užsimanai tenkinti savo malonumus. Tu niekad nepasigedai ištiki- 
mų draugų - tu juk manei, kad policija tave saugo, kad yra teismai, kad 
tau ir taviškiams nieko bloga negali nutikti. Dono Korleonės tau nerei- 
kėjo. Puiku. Tu užgavai mane, bet aš ne toks žmogus, kuris bruka savo 
draugingumą tiems, kurie jo nevertina — tiems, kurie nevertina manęs, — 

Donas padarė pauzę ir nusišypsojo laidotojui mandagia, ironijos kupi- 
na šypsena. — O dabar tu ateini pas mane ir sakai: „Done Korleone, 
grąžink teisingumą!“ Ir dar prašai to ne su pagarba. Tu nesiūlai man 
savo draugystės. Tu ateini į mano namus mano dukters vestuvių dieną, 
prašai, kad aš nužudyčiau žmogų, ir sakai, - Donas ėmė paniekinamai 
mėgdžioti laidotoją, — „Aš užmokėsiu tiek, kiek jūs norėsite“. Ne, ne, 
aš neįsižeidęs, bet ką aš esu tau kada nors padaręs, kad tu šitaip nepa- 
garbiai su manim elgiesi? 

Sielvartingai, su baime Bonasera sušuko: 

— Amerika buvo man gera. Aš norėjau būti doras pilietis. Aš norė- 
jau, kad mano vaikas būtų amerikietis. 

Donas paplojo katučių, rodydamas savo tvirtą pritarimą. 

— Gerai pasakyta. Puikiai. Tad tau nėra ko skųstis. Teisėjas nuspren- 
dė. Amerika nusprendė. Nunešk savo dukrai gėlių ir dėžutę saldainių, 
kai nueisi į ligoninę jos aplankyti — tai ją paguos. Būk patenkintas. Šiaip 
ar taip, nieko rimto neįvyko — vaikinai buvo jauni, jiems magėjo pasi- 
linksminti, o vienas iš jų yra įtakingo politiko sūnus. Ne, mano brangu- 
sis Amerigai, tu visuomet buvai doras. Nors tu atstūmei mano draugys- 
tę, turiu pripažinti, jog Amerigo Bonaseros duotu žodžiu aš pasitikė- 
čiau labiau negu kieno kito. Tad duok man žodį, kad tu mesi iš galvos 
šitą beprotišką mintį. Tai neamerikietiška. Atleisk. Pamiršk. Gyveni- 
mas kupinas nelaimių. 

Nuo tos negailestingos ironijos, su kuria visi tie žodžiai buvo pasa- 
kyti, nuo to valdomo Dono pykčio vargšas laidotojas virto liulančių 
drebučių krūva, bet netrukus jis vėl drąsiai prašneko: 

— Aš prašau jūsų teisingumo. 

— Tu gavai teisingumą iš teismo, — atšovė Donas Korleonė. 

Bonasera nenusileisdamas papurtė galvą: 

— Ne, teisingumą gavo jaunuoliai, aš jo nesulaukiau. 

Donas pripažino šį subtilų skirtumą pritariamai linktelėdamas galvą 
ir paklausė: 

— Koks tavo teisingumas? 

— Akis už akį, - atsakė Bonasera. 

— Tu prašei daugiau. Tavo duktė gyva. 

— Tegul jie kenčia taip, kaip kenčia jinai, - nenoriai tarė Bonasera. 
Donas laukė, ką jis dar pasakys. Sukaupęs visą drąsą, Bonasera tarė: 

— Kiek jums užmokėti? — tai buvo aimana, kuri galėjo įvaryti į neviltį. 

Donas Korleonė nusigręžė, parodydamas, kad pokalbis baigtas. Bo- 
nasera nesijudino iš vietos. 

Galiausiai atsidusęs kaip geraširdis žmogus, negalįs ilgai pykti ant 
klystančio draugo, Donas Korleonė vėl atsisuko į laidotoją, kuris dabar 
buvo išbalęs kaip vienas iš jo numirėlių. 

— Kodėl tu bijai pirmiausia parodyti ištikimybę man? - švelniai kan- 
triai prabilo Donas. — Tu eini į teismus ir lauki ištisus mėnesius. Tu kiši 
pinigus advokatams, kurie puikiai žino, kad būsi apmulkintas. Tu pri- 
imi nuosprendį teisėjo, kuris parsiduoda kaip šlykščiausia gatvės kek- 
šė. Kadaise, prireikus pinigų, tu eidavai į bankus ir laikydavai atkišęs 
skrybėlę kaip koks elgeta, kai jie tuo tarpu šniukštinėdavo, kaišiodavo 
nosį net tau į šikną, idant įsitikintų, kad tu grąžinsi skolą, o paskui tu 
dar mokėdavai jiems plėšikiškas palūkanas, - Donas nuščiuvo ir pra- 
šneko jau rūstesniu balsu: 

— Bet jeigu tu būtum atėjęs pas mane, mano piniginė būtų buvusi 
tavo. Jeigu tu būtum atėjęs teisingumo pas mane, tie padugnės, kurie 
sugriovė tavo dukrai gyvenimą, šiandien raudotų karčiomis ašaromis. 
Jeigu per kokią nelaimę tu, toks doras žmogus, įsigytum priešų, jie tap- 
tų ir mano priešais, - Donas dūrė pirštu į Bonaserą, — o tuomet, patikėk 
manim, jie tavęs bijotų. 

Bonasera nulenkė galvą ir kimiai suniurnėjo: 

— Būk mano draugas. Aš sutinku. 

Donas Korleonė uždėjo ranką jam ant peties. 

— Gerai, - tarė jis. - Tu gausi savo teisingumą. Vieną dieną — nors 
toji diena gali niekados neateiti — aš ateisiu pas tave, kad atsilygintumei 
man kokia paslauga. O kol toji diena ateis, laikyk šitą teisingumą dova- 
na nuo mano žmonos, tavo dukters krikštamotės. 

Kai dėkingumo kupinas laidotojas išėjo ir durys užsivėrė, Donas 
Korleonė atsisuko į Heigeną ir paliepė: 

— Pavesk šitą reikalą Klemencai ir pasakyk jam, kad jis pasitelktų tik 
patikimus žmones, tokius, kurie per daug neįsijaustų užuodę kraujo kva- 
pą. Mes juk ne galvažudžiai, kad ir kokių fantazijų kiltų kvailoje to 
lavonų kamerdinerio galvoje, - jis pastebėjo, kad toks vyriškas pirma- 
gimis jo sūnus įdėmiai žiūri pro langą į vestuves sode. 

„Beviltiška, - pamanė Donas. - Jeigu Santinas nesileidžia mokomas, 
jis niekuomet negalės vadovauti Šeimos verslui, niekuomet negalės tapti 
Donu. Teks susirasti kažką kitą. Šiaip ar taip, aš amžinai negyvensiu.“* 

Iš sodo pasigirdo toks džiugus audringas klyksmas, kad visi trys 
kambaryje esantys vyrai net krūptelėjo. Sonis prisispaudė prie lango, 
bet tik metęs pro jį žvilgsnį iškart pasuko prie durų su džiaugsminga 
šypsena veide. 

— Tai Džonis, jis atvyko į vestuves — ar aš jums nesakiau?! 

Heigenas priėjo prie lango. 

— Iš tikrųjų jūsų krikštasūnis, — tarė jis Donui. — Atvesti jį čionai? 

— Ne. Tegul žmonės juo pasidžiaugia. Tegul ateina pas mane, kai bus 
pasirengęs, — Donas šyptelėjo Heigenui. — Matai? Jis vis dėlto geras 
krikštasūnis. 

Heigeną nusmelkė pavydas. 

— Dveji metai praėjo, - santūriai tarė jis. - Turbūt jis vėl pakliuvo į 
bėdą ir nori, kad jūs padėtumėt. 

— O į ką jam kreiptis, jeigu ne į krikštatėvį? — paklausė Donas Kor- 
leonė. 


**k + 


Džonį Fonteiną įeinant į sodą pirmoji pamatė Konė Korleonė. Už- 
miršusi nuotakai derantį orumą, ji suspigo: „Džooni!“ ir nubėgo prie jo. 
Jis smarkiai suspaudė ją glėbyje, pabučiavo į lūpas ir laikė apsikabinęs, 
kol kiti priėję su juo sveikinosi. Jie visi buvo seni jo draugai, žmonės, 
su kuriais išaugo Vest Saide. Paskui Konė nusitempė jį pas savo jauni- 
kį. Džonį pralinksmino, kad šis šviesiaplaukis jaunuolis kiek surūgo 
pamatęs, jog jis nebėra visų dėmesio centre. Spausdamas jaunikiui ran- 
ką ir sveikindamas jį vyno taure, Džonis pasitelkė visą savo žavesį. 

Nuo pakylos šokiams pasigirdo pažįstamas balsas: 

- Ar sudainuotum mums kokią dainą, Džoni? pakėlęs akis jis pa- 
matė besišypsantį jam Niną Valentį. Fonteinas užšoko ant pakylos ir 
apkabino Niną. Kadaise jie buvo neperskiriami: kartu dainuodavo, kar- 
tu vaikščiodavo į pasimatymus, ko! Džonis pradėjo garsėti ir dainuoti 
radijuje. Išvykęs į Holivudą filmuotis, Džonis porąkart paskambino Ni- 
nui, norėdamas su juo paprasčiausiai paplepėti, ir pažadėjo įtaisyti jį į 
kokį klubą dainuoti, bet taip to ir nepadarė. Dabar, pamačius Niną, jo 
žvalią, pašaipią, apdujusią šypseną, Džonį vėl užplūdo šilti jausmai. 

Ninas ėmė čirpinti mandoliną. Džonis Fonteinas uždėjo delną Ninui 
ant peties. 

—Skiriu nuotakai, - pasakė jis ir užtraukė nešvankią sicilietišką meilės 
dainą, o Ninas kūnu rodė nepadorius judesius. Nuotaka išdidžiai išrau- 
do, svečių minia pritariamai staugė. Dainai einant į pabaigą, visi trypė 
kojomis ir kriokė šelmišką, dviprasmišką eilutę, kuria baigėsi kiekvie- 
nas posmas. Džoniui baigus, jie ilgiausiai plojo, kol jis atsikrenkštė 
ruošdamasis kitai dainai. 

Jie visi juo didžiavosi. Jis buvo toks pat kaip jie, o tapo garsiu daini- 
ninku, kino žvaigžde ir miegodavo su patraukliausiomis pasaulio mote- 
rimis. Nepaisant to, jis parodė deramą pagarbą savo krikštatėviui, su- 
koręs tris tūkstančius mylių, kad galėtų dalyvauti šiose vestuvėse. Jis 
vis dar mylėjo senus draugus, tokius kaip Ninas Valentis. Dažnas sve- 
čias buvo matęs Džonį ir Niną dainuojant kartu, kai jie buvo visai dar 
vaikai, kai niekas nė nesapnavo, kad užaugęs Džonis laikys savo ran- 
kose penkiasdešimties milijonų moterų širdis. 

Džonis pasilenkė ir paėmęs Konę užkėlė ją ant pakylos, tarp savęs ir 
Nino. Vyrai pasilenkė, atsukę veidus vienas į kitą. Ninas kelis kartus 
šaižiai perbraukė mandolinos stygas. Šitaip jie dažnai dainuodavo ka- 
daise — daina buvo apsimesta merginimo dvikova, ir jų balsai atstojo 
jiems špagas — abu paeiliui rėkte išrėkdavo savo priedainį. Su be galo 
subtiliu mandagumu Džonis leido Nino balsui nustelbti jo, leido Ninui 
perimti iš jo rankos nuotaką ir, Džoniui nutilus, užtraukti pergalingą 
paskutinį posmą. Jie trys apsikabino, o visi vestuvininkai ėmė pritaria- 
mai šaukti ir prašyti, kad jie padainuotų dar vieną dainą. 

Tiktai Donas Korleonė, atsistojęs kampiniame įėjime į namą, paju- 
to, kad kažkas ne taip. Apsimestinai žvaliu, nuotaikingu balsu, atsar- 
giai, kad neįžeistų svečių, jis sušuko: 

— Mano krikštasūnis sukorė tris tūkstančius mylių, kad mus pagerb- 
tų, o niekas nesusiprotėjo suvilgyti jam gerklės? 

Kaipmat gera dešimtis vyno taurių buvo ištiestos Džoniui Fontei- 
nui. Gurkštelėjęs iš kiekvienos, jis nuskubėjo prie krikštatėvio ir apka- 
binęs jį kažką sukuždėjo jam į ausį. Donas nusivedė jį į namo vidų. 

Džoniui įėjus į kambarį, Tomas Heigenas ištiesė jam ranką. 

- Kaip laikaisi, Tomai? — paspaudęs ją paklausė Džonis, bet be įprasto 
žavesio, kurį jam teikdavo nuoširdi šiluma bendraujant su žmonėmis. 
Toks jo šaltumas mažumą užgavo Heigeną, bet jis numojo į jį ranka. 
Tai buvo viena iš bausmių už tai, kad jis buvo Dono patikėtinis. 

— Gavęs pakvietimą į vestuvės, — ėmė pasakoti Džonis Donui, — aš 
pamaniau: „Mano krikštatėvis ant manęs nebepyksta“. Po skyrybų pen- 
kis kartus jums skambinau, bet Tomas vis sakė, kad jūsų nėra arba kad 
jūs užsiėmęs, tad aš supratau, jog jūs širstate. 

Donas Korleonė pylė į taures geltonojo „Strega“. 

— Visa tai pamiršta. Na, ar galiu tau kuo pasitarnauti? O gal tu per 
daug įžymus, per daug turtingas, kad galėčiau tau padėti? 

Džonis vienu mauku išgėrė deginantį geltoną skystį ir atkišo taure- 
lę, kad jam ją vėl pripildytų. 

— Aš nesu turtingas, Krikštatėvi, — jis stengėsi, kad jo balsas skam- 
bėtų žvaliai. — Aš rituosi žemyn. Jūs buvote teisus. Man nieku gyvu 
nederėjo mesti žmonos ir vaikų dėl tos šliundros, kurią vedžiau. Aš 
suprantu, kodėl jūs įširdote ant manęs. 

— Aš nerimavau dėl tavęs — tu juk mano krikštasūnis — ir tiek, - gūž- 
telėjęs pečiais paaiškino Donas. 

Džonis ėmė vaikštinėti pirmyn atgal po kambarį. 

— Aš ėjau iš proto dėl tos kalės. Didžiausia Holivudo žvaigždė! Ji 
atrodo kaip angelas. O žinot, ką ji daro po filmavimosi? Jei grimuotojas 
gerai sutvarko jai veidą, ji atsiduoda jam. Jeigu operatorius nufilmuoja 
ją taip, kad ji itin gražiai atrodo, ji atsiveda jį į savo persirengimo kam- 
barį ir su juo pasidulkina. Su visais iš eilės. Ji naudoja savo kūną taip, 
kaip aš smulkias monetas arbatpinigiams. Velniui sutverta kekšė. 

— Kaip tavo šeima? — šiurkščiai pertarė jį Donas. 

Džonis atsiduso. 

— Aš ja rūpinuosi. Po skyrybų daviau Džinei ir vaikams daugiau, 
negu priteisė teismas. Aplankau juos kartą per savaitę. Aš jų pasiilgstu. 
Kartais man atrodo, kad einu iš proto, - jis išlenkė dar vieną taurelę. — 
Dabar mano antroji žmona iš manęs juokiasi. Ji nesupranta mano pavy- 
duliavimo. Ji vadina mane senamadišku italiūkščiu, šaiposi iš mano 
dainavimo. Prieš išvykdamas gerai ją apkūliau, bet ne per veidą, nes ji 
filmuojasi. Aš daužiau ją per pilvą, talžiau per kojas ir rankas lyg vai- 
kas, o ji vis juokėsi iš manęs, — jis užsirūkė cigaretę. — Taigi, Krikštatė- 
vi, šiuo metu man neatrodo, kad verta gyventi. 

- Šiose bėdose aš tau padėti negaliu, - paprastai tarė Donas Korleo- 
nė. Mažumą patylėjęs jis paklausė: 

— Kas nutiko tavo balsui? 

Iš Džonio veido pranyko visas pasitikėjimo savimi žavesys, visa 
ironija. 

— Krikštatėvi, aš nebegaliu dainuoti, kažkas atsitiko mano gerklei — 
gydytojai nežino kas, - beveik palūžęs tarė jis. 

Heigenas ir Donas nustebę į jį pažiūrėjo - Džonis visuomet būdavo 
toks tvirtas. Fonteinas pasakojo toliau: 

— Dvi juostos, kuriose filmavausi, atnešė didžiulį pelną. Buvau di- 
delė žvaigždė. Dabar jie meta mane lauk. Studijos vadovas visada ne- 
kentė manęs ir dabar išspiria lauk. 

— Kodėl tas žmogus tavęs nemėgsta? — atsistojęs priešais krikštasūnį 
niūriai paklausė Donas Korleonė. 

— Aš dainuodavau liberalioms organizacijoms — na, jums niekad ne- 
patikdavo visos tos nesąmonės. Na, Džekui Volcui jos irgi nepatiko. Jis 

ėmė vadinti mane komunistu, bet nesugebėjo priklijuoti man tos etike- 
tės. Paskui aš paveržiau iš jo merginą, kurią jis buvo numatęs sau. Aš su 
ja tepraleidau vieną naktį, ir ji pati korėsi man ant sprando. Ką, po vel- 
nių, aš galėjau padaryti? Paskui ta kekšė, mano antroji žmona, mane 
išmeta, o Džinė su vaikais manęs neketina priimti, nebent paršliaužčiau 
keturpėsčias, ir aš nebegaliu dainuoti. Krikštatėvi, ką, velniai griebtų, 
man daryti? 

Dono veidas pasidarė šaltutėlis, be menkiausios užuojautos. 

- Elkis kaip vyras - štai nuo ko reikia pradėti, — su panieka ištarė jis. 
Staiga jo veidą iškreipė pyktis. - KAIP VYRAS! - sušuko jis. Ištiesęs 
virš stalo ranką, jis sugriebė Džonį už plaukų. Šis gestas buvo kupinas 
kažkokios laukinės meilės. — Viešpatie aukščiausias, nejaugi, tiek laiko 
prabuvęs su manim, tu galop virtai tokiu menkysta? Holivudo pastum- 
dėliu, kuris ašaroja ir maldauja gailesčio? Kas gi klykia kaip moteris — 
„Ką man daryti?! Ak, ką man daryti?!“ 

Donas taip įspūdingai, taip netikėtai pamėgdžiojo Džonį, kad Hei- 
genas ir Džonis pratrūko juoktis. Donas Korleonė buvo patenkintas. 
Jam dingtelėjo mintis, kaip stipriai jis myli savo krikštasūnį. Kaip trys 
jo paties sūnūs būtų reagavę į tokį barimą? Santinas būtų pasipūtęs ir 
po to daug savaičių bjauriai elgęsis. Fredas būtų įbaugintas. Maiklas 
būtų šaltai nusišypsojęs ir išėjęs iš namų - paskiau ištisus mėnesius jo 
nematytum. O Džonis - ak, koks jis šaunus vaikinas - jau šypsosi, kau- 
pia jėgas; jis jau supranta, ko iš tikrųjų siekia jo Krikštatėvis. 

Donas varė toliau: 

— Tu paveržei moterį iš savo boso, žmogaus, galingesnio už tave, 0 
paskui skundiesi, kad jis nenori tau padėti. Kokia nesąmonė! Tu pali- 
kai savo šeimą, savo vaikus be tėvo, kad vestum kekšę, ir raudi, nes 
jie išskėstomis rankomis nelaukia tavęs grįžtant. Ta kekšė — tu nemu- 
ši jos per veidą todėl, kad ji filmuojasi, o paskui baisiausiai nustembi, 
kai ji iš tavęs juokiasi. Tu gyvenai kaip kvailys ir priėjai kvailio vertą 
liepto galą. 

Trumpai patylėjęs Donas ramiai paklausė: 

= Ar šįsyk tu linkęs paklausyti mano patarimo? 

— Aš negaliu antrąkart vesti Džinės - bent jau tokiomis sąlygomis, 
kurių ji reikalauja. Man reikia lošti, man reikia išgerti, man reikia pasi- 
linksminti su bičiuliais. Gražios mergšės kariasi ant sprando, o aš nie- 
kad negalėjau joms atsispirti. O grįžęs pas Džinę aš visuomet jausda- 
vausi esąs paskutinis niekšas. Dievuliau, aš negaliu vėl šitaip idiotiškai 
gyventi. 

Donas Korleonė parodė savo susierzinimą, o tai atsitikdavo retai. 

— Aš neliepiau tau dar kartą vesti. Daryk, ką nori. Gerai, kad tu nori 
būti tėvu savo vaikams. Vyras, kuris nėra tėvas savo vaikams, niekad 
nebus tikras vyras. Tačiau tu privalai padaryti taip, kad jų motina tavęs 
neatstumtų. Kas sako, kad tu negali su jais matytis kiekvieną dieną? 
Kas sako, kad tu negali gyventi su jais viename name? Kas sako, kad tu 
negali gyventi taip, kaip nori? 

Džonis nusijuokė. 

-Krikštatėvi, ne visos moterys tokios kaip senos žmonos italės. Džinė 
to nepakęs. 

Donas ėmė šaipytis. 

— Todėl, kad tu elgiesi kaip menkysta. Tu davei jai daugiau, nei pri- 
teisė teismas. Tos kitos tu nemušei per veidą, nes ji filmuojasi. Tu leidai 
moterims įsakinėti tau, kaip elgtis, o juk jos nenusimano apie šio pasau- 
lio reikalus, nors, be abejo, jos bus šventosios danguje, kai mes, vyrai, 
smilksime pragare. Be to, aš stebėjau tave visus tuos metus, — Dono 
balsas surimtėjo. — Tu esi geras krikštasūnis, tu rodei man didžiausią 
pagarbą. Na, o ką galima pasakyti apie kitus tavo senus draugus? Vie- 
nus metus tu bičiuliaujiesi su vienu žmogumi, kitus — jau su kitu. Tas 
vaikinas italas, kuris taip juokingai vaidino kinuose - jam kiek nepasi- 
sekė, ir tu nustojai su juo susitikinėti, nes buvai įžymesnis už jį. Na, o 
kaip tavo senas bičiulis, su kuriuo lankei mokyklą, su kuriuo kartu dai- 
nuodavote? Ninas. Iš nusivylimo jis per daug geria, bet niekada nesi- 
skundžia. Jis sunkiai dirba — vežioja sunkvežimiu žvyrą, o savaitgaliais 
dainuoja už keletą dolerių. Jis niekuomet nepasako blogo žodžio apie 
tave. Aš negalėtumei jam kiek padėti? Kodėl gi ne? Jis juk gerai dai- 
nuoja. 

— Krikštatėvi, jis tiesiog neturi pakankamai talento, - kantriai, pa- 
vargusiu balsu paaiškino Džonis. — Jis dainuoja neblogai, bet žvaigž- 
dės iš jo nebus. 

Donas Korleonė taip prisimerkė, kad iš akių teliko siauručiai ply- 
šeliai. 

— O tu, krikštasūni, — prašneko jis, — tu — tu, pasirodo, irgi nesi toks 
talentingas, kaip tareisi. Gal surasti tau darbą — kartu su Ninu vežioti 
žvyrą? - Džonis nieko neatsakė, tad Donas kalbėjo toliau: 

— Draugystė — tai viskas. Draugystė — daugiau negu talentas. Dau- 
giau negu vyriausybė. Jinai bemaž prilygsta šeimai. Niekad to nepa- 
miršk. Jeigu būtumei pasistatęs iš draugysčių sieną, tau dabar nereikėtų 
prašyti manęs pagalbos. Dabar pasakyk man: kodėl tu negali dainuoti? 
Tu gerai dainavai sode. Neblogiau už Niną. 

Heigenas ir Džonis šyptelėjo, išgirdę šią subtilią pastabą. Dabar at- 
ėjo eilė Džoniui prabilti kantriu, globėjišku tonu: 

— Mano balsas silpnas. Aš sudainuoju dainą ar dvi ir po to nebegaliu 
dainuoti daug valandų ar dienų. Aš neišlaikau iki repeticijų ar perfilma- 
vimų galo. Mano balsas silpnas, jį užpuolė kažkokia liga. 

- Taigi tu turi bėdų su moterimis. Tavo balsas silpnas. Dabar papa- 
sakok man, kokių nemalonumų turi su tuo Holivudo bosu, kuris nenori 
leisti tau dirbti, - Donas pasuko prie reikalo. 

- Jis galingesnis už jūsų bosus, — atsakė Džonis. — Jis yra studijos 
savininkas. Jis teikia prezidentui patarimus apie tai, kaip filmais propa- 
guoti karą. Vos prieš mėnesį jis nusipirko teisę ekranizuoti geriausią 
metų romaną, bestselerį. O pagrindinis veikėjas — vyrukas, visai toks 
kaip aš. Man nė vaidinti nereikėtų — tik būti pačiu savimi. Man net dai- 
nuoti nereikėtų. Galimas daiktas, aš net gaučiau „Oskarą“. Visi žino, 
kad tas vaidmuo man idealiai tinka; aš vėl iškilčiau — kaip aktorius. 
Tačiau tas šunsnukis Džekas Volcas mane atleidžia iš darbo ir nesutin- 
ka duoti man to vaidmens. Aš pasisiūliau suvaidinti už dyką, už mini- 
malią sumą, bet jis vis tiek nesutinka. Jis per kitus perdavė, esą jeigu 
studijos valgykloje pabučiuočiau jam į subinę, gal jis apie tai ir pagal- 
votų. 

Mostelėjęs ranka, Donas Korleonė liepė baigti šias emocingas nesą- 
mones. Protingi žmonės visuomet gali išspręsti tarpusavio nesutarimus. 
Jis patapšnojo krikštasūniui per petį. 

- Tu nukabinai nosį. Tu manai, kad niekam nerūpi. Be to, gerokai 
sublogai. Smarkiai geri, a? Nemiegi, ryji tabletes? — jis nepritariamai 
palingavo galvą. — Aš noriu, kad tu vykdytum mano nurodymus. Aš 
noriu, kad tu mėnesį pagyventum mano namuose. Noriu, kad gerai val- 
gytum, ilsėtumeis ir miegotum. Noriu, kad palaikytum man kompani- 
ją — man labai patinka tavo kompanija, o tu, ko gero, gali iš savo Krikš- 
tatėvio sužinoti šį bei tą apie šį pasaulį, kas gali net padėti tau didžiaja- 
me Holivude. Tiktai nedainuosi, negersi ir jokių moterų. Mėnesiui 
praėjus, galėsi grįžti į Holivudą, pas tą savo Volcą - tas bosas tau duos 
darbą, kurio tu nori. Sutarta? 

Džonis Fonteinas negalėjo patikėti Doną turint tokios galios, bet jei- 
gu jo Krikštatėvis pasakydavo, kad tą ar aną galima padaryti, tai visuo- 
met taip ir būdavo padaroma. 

— Šitas vyrukas - Dž. Edgaro Huverio* draugas, — paaiškino Džo- 

„nis. — Prieš jį net balso negali pakelti. 


* Tuometinis FTB vadovas. 

— lis — verslininkas, — ramiai atsakė Donas. — Aš pateiksiu jam pa- 
siūlymą, kurio jis negalės atsisakyti. 

— Per vėlu, - tarė Džonis. — Visi kontraktai jau pasirašyti, po savai- 
tės prasideda filmavimas. Ničnieko nebepadarysi. 

— Grįžk į sodą, - paliepė Donas. - Tavo draugai tavęs laukia. Palik 
viską man, - jis stumte išstūmė krikštasūnį iš kambario. 

Heigenas sėdėjo prie stalo ir kažką užsirašinėjo. Donas atsiduso ir 
paklausė: 

— Dar yra kas nors? 

— Nebegalima versti Soloco laukti. Turėsite pasimatyti su juo šią 
savaitę. - Heigenas laikė savo parkerį virš kalendoriaus. 

Donas gūžtelėjo pečiais. 

— Dabar, kai vestuvės baigėsi, kada tik nori. 

Iš šio atsakymo Heigenas sužinojo du dalykus. Svarbiausia - kad 
Virdžilijus Solocas gaus neigiamą atsakymą. Antra — Donas Korleonė 
nepanoro duoti atsakymo prieš savo dukters vestuves, taigi jis nujautė, 
kad toks atsakymas pridarys bėdos. 

— Ar pasakyti Klemencai, kad lieptų keliems vyrams apsigyventi 
namuose? — atsargiai pasiteiravo Heigenas. 

— Kam? - šiurkščiai atsakė Donas. - Aš nedaviau atsakymo prieš 
vestuves todėl, kad šitokios svarbios dienos neturi temdyti joks debe- 
sis, netgi tolimas. Be to, aš iš anksto norėjau sužinoti, apie ką jis nori 
kalbėtis. Dabar mes žinome. Tai, ką jis siūlys, - negarbė mums. 

- Tad jūs atsisakysite? - paklausė Heigenas, o Donui linktelėjus galvą 
tarė: - Manding, mes visi — visa Šeima — turime tai aptarti, prieš jums 
pateikiant atsakymą. 

Donas šyptelėjo. 

— Tu taip manai? Gerai, aptarsime - kai grįši iš Kalifornijos. Noriu, 
kad rytoj ten nuskristum ir sutvarkytum šį Džonio reikalą. Pasimatyk 
su tuo kino bosu. Pasakyk Solocui, kad jį priimsiu, kai tu grįši iš Kali- 
fornijos. Dar yra kokių reikalų? 

Heigenas oficialiai tarė: 

- Skambino iš ligoninės. Consigliori Abandandas miršta, nepratrauks 
nė iki ryto. Jo šeimai liepta atėjus laukti. 

Pastaruosius vienus metus, nuo to laiko, kai vėžys prikaustė Dženką 
Abandandą prie lovos, Heigenas ėjo Consigliori pareigas. Dabar jis lau- 
kė, kad Donas pasakytų, jog nuo šiol šios pareigos atitenka jam visam 
laikui. Vargu ar taip bus. Pagal tradiciją tokios aukštos pareigos buvo 
duodamos tik vyrui, kurio abu tėvai yra italai. Jau ir taip kai kas purkš- 

tavo, kai jis laikinai jas eina. Be to, jam tebuvo trisdešimt penkeri. Taigi 
lyg ir per jaunas, kad būtų spėjęs įgyti patirties ir gudrumo, reikalingų 
geram patarėjui. 

Užuot padrąsinęs jį, Donas tik paklausė: 

— Kada mano duktė išvyksta su savo jaunikiu? 

Heigenas metė akį į laikrodį. 

— Po kelių minučių bus supjaustytas tortas, o paskui po pusvalan- 
džio jie išvyks, — čia jis kai ką prisiminė. — Jūsų naujasis žentas. Ar 
duosime jam kokias svarbias pareigas Šeimoje? 

Jį nustebino, su kokiu įtūžiu Donas atsakė: 

-— Nieku gyvu, - Krikštatėvis plojo per stalą delnu. — Nieku gy- 
vu. Surask jam ką nors, kad galėtų užsidirbti pragyvenimui, gerai 
užsidirbti, bet niekados neleisk jam sužinoti apie Šeimos verslą. Pa- 
sakyk tai kitiems — Santinui, Fredui, Klemencai, — patylėjęs jis pri- 
dūrė: — Perduok mano sūnums, visiems trims, kad jie lydės mane į 
ligoninę aplankyti vargšo Dženko. Noriu, kad jie atiduotų jam pas- 
kutinę pagarbą. Liepk Fredžiui vairuoti didįjį automobilį ir paklausk 
Džonio, ar negalėtų vykti kartu su mumis - tai būtų nepaprasta pa- 
slauga man. 

Jis pamatė, kad Heigenas klausiamai į jį žiūri. 

— Aš noriu, kad tu šįvakar išskristum į Kaliforniją. Tu neturėsi laiko 
aplankyti Dženko. Tik palauk, kol aš grįžęs iš ligoninės su tavim pasi- 
kalbėsiu. Supratai? 

- Supratau. Kada Fredui paruošti automobilį? 

— Kai išvyks svečiai, - atsakė Donas. - Dženkas manęs lauks. 

-— Skambino senatorius. Atsiprašė, kad pats neatvyko, girdi, jūs su- 
prasite. Jis, matyt, turėjo galvoje tuos du vyrukus iš FTB, kurie anapus 
gatvės užsirašinėjo automobilių numerius. Tačiau jis atsiuntė dovaną 
per specialų pasiuntinį. 

Donas linktelėjo galvą. Jis nemanė esant reikalą aiškinti, kad jis pats 
įspėjo senatorių neateiti. 

— Ar gerą dovaną atsiuntė? 

Heigenas nutaisė miną, bylojančią, kad dovana jam padarė didelį 
įspūdį. Toji keistai itališka mina visai nesiderino prie vokiškai airiškų 
jo veido bruožų. 

- Labai vertingą senovinį sidabrinį stalo rinkinį. Jaunieji pardavę jį 
galėtų gauti mažių mažiausiai gabalą. Senatorius sugaišo daug laiko, 
kol rado kaip tik tai, ko reikia. Tokiems žmonėms tai kur kas daugiau, 
nei pirkinio kaina. 

Donas Korleonė neslėpė pasitenkinimo, kad toks didelis žmogus kaip 
senatorius parodė jam tokią pagarbą. Senatorius, kaip ir Lukas Brazis, 
buvo vienas iš Dono galybės statinio kertinių akmenų ir, kaip ir Lukas, 
savo dovana jis dar kartą prisiekė savo ištikimybę. 


**++ 


Kai Džonis Fonteinas pasirodė sode, Kei Edams iškart jį pažino. Ji 
buvo nuoširdžiai nustebinta. 

— Tu man niekad nesakei, kad jūsų šeima pažįsta Džonį Fonteiną, — 
tarė ji. - Dabar aš tikrai žinau, kad tekėsiu už tavęs. 

— Nori su juo susipažinti? - paklausė Maiklas. 

— Ne dabar, - Kei atsiduso. - Trejetą metų buvau jį įsimylėjusi. Aš 
atvažiuodavau į Niujorką kiekvieną kartą, kai jis dainuodavo „Kapitoli- 
juj“, ir klykdavau taip, kad, rodės, galva plyš - jis buvo toks nuostabus. 

— Supažindinsiu jus vėliau, — tarė Maiklas. 

Kai baigęs dainuoti Džonis pranyko namuose su Donu Korleone, 
Kei šelmiškai pasakė Maiklui: 

- Tik nesakyk, kad tokia kino žvaigždė kaip Džonis Fonteinas turi 
prašyti tavo tėvą paslaugos. 

— Jis mano tėvo krikštasūnis, ir jeigu ne mano tėvas, šiandien jis, ko 
gero, nebūtų tokia kino žvaigždė. 

Kei Edams susižavėjusi nusijuokė: 

— Tai dar viena nuostabi istorija? 

- Šitos pasakoti negaliu, - papurtęs galvą atsakė Maiklas. 

- Pasitikėk manim. 

Jis jai papasakojo. Papasakojo nešmaikštaudamas. Papasakojo nesi- 
didžiuodamas. Papasakojo nieko neaiškindamas, išskyrus tai, kad prieš 
aštuonerius metus tėvas buvo impulsyvesnis, o kadangi reikalas buvo 
susijęs su jo krikštasūniu, Donas laikė jį savo garbės reikalu. 

Istorija buvo ne tokia jau ilga. Prieš aštuonerius metus Džonis Fon- 
teinas pelnė nepaprastą pasisekimą, dainuodamas su populiariu ansam- 
bliu, grodavusiu šokių vakaruose, ir tapo mėgstamiausiu radijo muziki- “ 
nių laidų atlikėju. Deja, orkestro vadovas, žmogus, pavarde Helis, pla- 
čiai žinomas estrados sluoksniuose, buvo sudaręs su Džoniu sutartį 
penkeriems metams — tokia praktika buvo įprasta. Lesas Helis galėjo 
dabar skolinti Džonį kitiems, susižerdamas didžiąją dalį jo uždirbtų pi- 
nigų sau į kišenę. 

Donas Korleonė pats pradėjo derybas. Jis pasiūlė Lesui Heliui dvi- 
dešimt tūkstančių dolerių, idant šis atleistų Džonį Fonteiną nuo įsipa- 

reigojimų, surašytų kontrakte. Helis pateikė kitą pasiūlymą: jis imsiąs 
tik penkiasdešimt procentų Džonio uždirbtų pinigų. Doną Korleonę tai 
prajuokino. Jis sumažino siūlomą sumą nuo dvidešimt iki dešimties tūks- 
tančių dolerių. Orkestro vadovas, matyt, menkai tenutuokiantis apie tai, 
kas darosi už jo numylėtos estrados ribų, visai nesuprato svarbos to 
fakto, kad jam jau siūloma mažesnė suma, ir atsisakė. 

Kitą dieną Donas Korleonė pats atėjo pasimatyti su orkestro vado- 
vu; jis atsivedė du geriausius draugus - savo Consigliori Dženką Aban- 
dandą ir Luką Brazį. Nesant jokių kitų liudytojų, Džonas Korleonė įti- 
kino Lesą Helį pasirašyti dokumentą, kuriuo gavęs čekį dvidešimties 
tūkstančių dolerių sumai, jis atsisako visų teisių į visas Džonio Fontei- 
no paslaugas. Donas tai padarė prikišęs pistoletą orkestro vadovui prie 
kaktos ir kuo rimčiausiai jį patikinęs, kad lygiai po minutės ant doku- 
mento bus jo parašas arba jo smegenys. Lesas Helis pasirašė. Donas 
Korleonė įsikišo pistoletą į kišenę ir davė jam čekį. 

Toliau jau buvo tikra istorija. Po kurio laiko Džonis Fonteinas tapo 
sensacingiausiu dainininku šalyje. Jis filmavosi Holivudo miuzikluose, 
sukrovusiuose didžiulius turtus jo studijai, jo plokštelės pelnė milijo- 
nus dolerių. Paskui jis išsiskyrė su žmona, kurią mylėjo nuo vaikystės 
dienų, paliko ją su dviem vaikais ir vedė pačią žavingiausią šviesiap- 
laukę kino žvaigždę. Netrukus sužinojo, kad ji kekšė. Jis ėmė gerti, 
lošti azartinius žaidimus, bėgioti paskui kitas. Jis prarado dainininko 
balsą, jo plokštelių niekas nebepirko. Studija nebetęsė su juo sutarties, 
tad dabar jis grįžo pas savo Krikštatėvį. 

- Tu tikrai nepavydi savo tėvui? — mąsliai paklausė Kei. — Iš visko, 
ką tu papasakojai man, matyti, kad jis daro gera kitiems. Jis turbūt ge- 
ros širdies žmogus, - ji kreivai šyptelėjo. — Tik jo veiklos metodai, aiš- 
ku, ne visai įstatymiški. 

Maiklas atsiduso. 

— Ko gero, taip ir yra, bet štai ką aš noriu tau pasakyti. Tu žinai, kad 
Arktikos tyrinėtojai palieka maisto atsargų sandėlius palei kelią į Šiau- 
rės ašigalį. Jeigu kartais tų atsargų kada nors prireiktų. Taip yra ir su 
tėvo paslaugomis. Vieną gražią dieną jis pasibels kiekvienam iš šių žmo- 
nių į duris, ir vargas tam, kuris nepanorės jam padėti. 


"22 


Jau artinosi prieblanda, kai buvo parodytas ir po entuziastingų šūks- 
nių suvalgytas vestuvinis tortas. Ta proga iškeptas Nazorinio, jis buvo 
gudriai papuoštas tokio svaigaus gardumo kremo kriauklelėmis, kad 

nuotaka godžiai jas nurinkinėjo nuo torto likučių, prieš išrūkdama su 
savo šviesiaplaukiu jaunikiu į povestuvinę kelionę. Donas mandagiai 
paspartino išsiskirstančius svečius, atkreipęs dėmesį, kad juodojo li- 
muzino su FTB agentais nebematyti. 

Galop alėjoje iš automobilių teliko juodas ilgas kadilakas su Fredžiu 
prie vairo. Donas įlipęs atsisėdo ant priekinės sėdynės — turint galvoje 
jo amžių ir stotą, jo judesiai buvo greiti ir koordinuoti. Sonis, Maiklas 
ir Džonis Fonteinas įsitaisė ant užpakalinės sėdynės. 

— Ar tavo mergina viena galės grįžti į miestą? — paklausė jis Maiklo. 

Maiklas linktelėjo galvą. 

— Tomas sakė ja pasirūpinsiąs. 

Donas linktelėjo galvą, patenkintas Heigeno nuovokumu. 

Kadangi benzino pardavimas vis dar buvo normuojamas, kelyje iš 
Belto alėjos į Manheteną mašinų buvo negausu. Nė valandai nepraėjus, 
kadilakas įriedėjo į gatvę, kurioje buvo Prancūzų ligoninė. Kelionės 
metu Donas pasiteiravo jaunėlio sūnaus, ar jam gerai sekasi koledže. 
Maiklas linktelėjo galvą. Tuomet Sonis paklausė tėvo: 

- Džonis sako, tu tvarkai tą jo reikalą Holivude. Gal nori, kad aš irgi 
ten nuvykčiau ir padėčiau? 

— Šįvakar ten išvyksta Tomas, - piktokai atsakė Donas. - Jam pa- 
galbos nereikės, reikalas paprastas. 

Sonis Korleonė nusijuokė. 

— Džonis mano, kad tu negali sutvarkyti šio reikalo, tad aš ir pama- 
niau, gal tu nori, kad aš ten vykčiau. 

Donas Korleonė atsigręžė. 

— Kodėl tu manim abejoji? - paklausė jis Fonteino. — Nejaugi tavo 
Krikštatėvis kada yra nepadaręs, kaip žadėjęs? Ar mane kas nors yra 
apmulkinęs? 

Džonis ėmė nervingai teisintis. 

- Krikštatėvi, tas studijos savininkas yra labai didelis šulas. Jo ne- 
perkalbėsi ir net nepapirksi. Jis turi ryšių aukštuose sluoksniuose. Be 
to, jis manęs nekenčia. Stačiai nežinau, kaip jūs galite sutvarkyti šitą- 
reikalą. 

Donas prabilo švelniai, mažumą pralinksmintas: 

— Aš tau sakau; tu gausi tą vaidmenį, - jis bakstelėjo alkūne Maik- 
lui. - Mes juk neapvilsime mano krikštasūnio, ar ne, Maiklai? 

Maiklas, kuris nė akimirką neabejojo savo tėvu, papurtė galvą. 

Einant prie ligoninės durų, Donas Korleonė įsikibo Maiklui į paran- 
kę; kiti juos aplenkė. 

- Baigęs koledžą, atvažiuok pas mane pasikalbėti, — tarė tėvas. - Aš 
turiu sumanymų, kurie tau patiks. 

Maiklas nieko neatsakė. Donas irzliai suniurnėjo: 

-— Aš žinau tavo būdą. Aš neprašysiu, kad tu darytum tai, kam nepri- 
tari. Bet aš esu numatęs itin įdomų dalyką. Dabar elkis kaip tinkamas — 
šiaip ar taip, tu vyras, — bet baigęs mokslus ateik pas mane, kaip dera 
sūnui. 


**k 


Dženko Abandando šeima, žmona su trimis dukterimis, visos apsi- 
rengusios juodai, spietėsi kaip pulkelis riebių varnų ant baltomis plyte- 
lėmis klotų ligoninės koridoriaus grindų. Pamačiusios išeinantį iš lifto 
Doną Korleonę, jos purptelėjo nuo baltų plytelių, instinktyviai tikėda- 
mosi iš jo pagalbos. Juodai apsivilkusi motina buvo karališkai stora, 
dukterys apkūnios ir negražios. Merdinčiojo žmona pakštelėjo Donui į 
skruostą, raudodama, aimanuodama: 

— Ak, jūs stačiai šventasis — atėjote čia dukters vestuvių dieną! 

Donas Korleonė nekreipė dėmesio į padėkas. 

- Argi aš neprivalau parodyti pagarbos tokiam draugui, draugui, ku- 
ris dvidešimt metų buvo mano dešinioji ranka? 

Jis iškart suprato, jog būsimoji našlė nenujaučia, kad jos vyras šią- 
nakt mirs. Dženkas Abandandas jau beveik metai gulėjo šioje ligoninė- 
je, merdėdamas nuo vėžio, ir jo žmona ilgainiui ėmė žiūrėti į nepagy- 
domą jo ligą bemaž kaip į įprastą gyvenimo dalį. Jai atrodė, kad šią- 
nakt - eilinis pablogėjimas. 

— Užeikit pas vargšą mano vyrą, — vapėjo ji, — jis šaukiasi jūsų. Varg- 
šelis, jis norėjo ateiti į vestuves parodyti savo pagarbą, bet gydytojas 
neleido. Paskui jis sakė, kad jūs ateisite jo aplankyti šią reikšmingą 
dieną, bet aš netikėjau, kad tai įmanoma. Vyrai labiau vertina draugystę 
negu mes, moterys. Užeikite, jūs padarysite jį laimingą. 

Iš privačios Dženko Abandando palatos išėjo gydytojas ir slaugė. 
Gydytojas buvo jaunas vyras rimtu veidu ir laikysena žmogaus, gimu- 
sio įsakinėti, kitaip tariant, jis elgėsi kaip žmogus, kuris visą gyvenimą 
buvo nepaprastai turtingas. Viena iš dukterų baikščiai paklausė: 

— Daktare Kenedi, ar galima dabar pas jį užeiti? 

Gydytojas piktai nužvelgė didžiulį lankytojų būrį. Nejaugi šie žmo- 
nės nesupranta, kad palatoje gulintis ligonis miršta, ir miršta kamuoja- 
mas baisių skausmų? Būtų kur kas geriau, jei visi leistų jam ramiai 
numirti. 

— Manau, tik artimiausi šeimos nariai, — tarė jis rafinuotai mandagiu 
balsu. Jį nustebino, kad žmona ir dukros atsisuko į žemą, kresną vyrą, 
apsirengusį prastai gulinčiu smokingu, tarsi norėdamos išgirsti jo spren- 
dimą. 

Vyras su smokingu prabilo; jo balse buvo vos juntamas itališkas ak- 
centas, 

— Brangus daktare, ar tiesa, kad jis miršta? 

- Taip. 

— Tuomet jūs nieko daugiau negalite padaryti, - atsakė Donas Kor- 
leonė. — Mes perimsime šią naštą. Mes jį paguosime. Mes užspausime 
jam akis. Mes jį palaidosime, apraudosime per jo laidotuves, o paskui 
pasirūpinsime jo žmona ir dukterimis. 

Išgirdusi šiuos tiesmukiškus žodžius, ponia Abandanda viską supra- 
to ir ėmė raudoti. 

Daktaras Kenedis gūžtelėjo pečiais. Tiems kaimiečiams nieko neiš- 
aiškinsi. Tuo pat metu jis suvokė, kad šiurkščiose vyro pastabose glūdi 
tiesa. Jo vaidmuo suvaidintas. 

- Prašom palaukti, kol slaugė jus įleis. Jai reikia atlikti ligoniui kele- 
tą procedūrų, — vis taip pat rafinuotai mandagiu balsu tarė jis ir nuėjo 
koridoriumi, plazdendamas balto chalato skvernais. 

Slaugė grįžo į palatą, o jie ėmė laukti. Galiausiai ji vėl išėjo ir atida- 
rė jiems duris. 

Jis kliedi nuo skausmo ir temperatūros, pasistenkite jo nesujaudin- 
ti, - sukuždėjo ji. - Galite pabūti vos kelias minutes, išskyrus žmoną, 
ji atpažino Džonį Fonteiną, kai jis ėjo pro ją, ir akys jai iššoko ant kak- 
tos. Jis vos pastebimai šyptelėjo jai, parodydamas, kad ji neapsiriko, o 
ji spoksojo į jį atvirai kviesdama. Jis mintyse pasižymėjo ją savo karto- 
tekoje — gal pravers ateičiai — ir kitiems įkandin įėjo į ligonio palatą. 

Dženkas Abandandas ilgai bėgo lenktynių su mirtimi ir dabar nuga- 
lėtas, išsekęs gulėjo ant lovos pakeltu galvūgaliu. Jis buvo visai suny- 
kęs, iš jo tebuvo likę vieni griaučiai, o kadaise buvę vešlūs juodi plau- 
kai virto atgrasiais virvagaliais. 

— Dženkai, brangusis drauge, - žvaliai kreipėsi į jį Donas, — aš atsi-- 
vedžiau sūnus parodyti tau savo pagarbą, ir, pažvelk, net Džonis sukorė 
tokį kelią iš Holivudo. 

Merdintysis pakėlė dėkingumo kupinas karštinės aptrauktas akis į 
Doną; jaunieji vyrai paspaudė kaulėtą jo ranką savo raumeningomis 
plaštakomis. Žmona ir dukros, išsirikiavusios palei lovą, bučiavo jį į 
skruostą ir paeiliui spaudė kitą jo ranką. 

Donas spustelėjo delną savo senam bičiuliui. 

— Paskubėk sveikti, ir mudu su tavim parkeliausim atgal į Italiją, į 
mūsų senąjį kaimą, sužaisime kėgliais priešais vyninę, kaip kad iki mū- 
sų žaisdavo tėvai. 

Merdintysis papurtė galvą. Rankos mostu jis paliepė jauniems vy- 
rams ir savo šeimai pasitraukti nuo lovos, kita kaulėta letena tvirtai 
įsikibo į Doną. Jis mėgino kalbėti. Donas palenkė galvą, o paskui atsi- 
sėdo ant kėdės palei lovą. Dženkas Abandandas vapėjo apie jų vaikys- 
tę. Paskui juodos kaip anglis jo akys pasidarė suktos. Jis kažką sukuž- 
dėjo. Donas pasilenkė arčiau. Jis papurtė galvą, ir susirinkę kambaryje 
apstulbo, pamatę jo skruostais riedant ašaras. Virpantis balsas pasidarė 
garsesnis — visas kambarys nuo jo suskambo. Įveikęs baisų skausmą, 
nežmoniškomis pastangomis Abandandas pakėlė galvą su nieko nema- 
tančiomis akimis nuo pagalvės ir dūrė griaučiu pavirtusiu smiliumi į 
Dono pusę. 

-— Krikštatėvi, Krikštatėvi, - sušuko jis, nesuvokdamas, ką sako, — 
išgelbėk mane nuo mirties, maldauju tavęs. Mėsa baigia nudegti man 
nuo kaulų, ir aš jaučiu, kaip kirmėlės graužia man smegenis. Krikštatė- 
vi, išgydyk mane - tu juk turi tiek galios, — išdžiovink mano vargšės 
žmonos ašaras. Korleonėje vaikai būdami mes žaisdavome kartu, tad 
nejaugi tu leisi man numirti, kai aš bijau pragaro už savo nuodėmes? 

Donas tylėjo. 

- Šiandien tavo dukters vestuvių diena — tu negali man atsakyti, — 
įtikinėjo Abandandas. 

Donas prabilo tyliai, rimtai, kad jo žodžiai prasiskverbtų pro šitą 
šventvagišką kliedesį: 

- Senasis drauge, tokios galios aš neturiu. Jei turėčiau, būčiau gai- 
lestingesnis už Dievą, patikėk manim. Tačiau tu nebijok mirties ir nebi- 
jok pragaro. Aš užsakysiu mišias už tavo sielą, ir jas laikys kiekvieną 
vakarą, kiekvieną rytą. Tavo žmona ir dukros melsis už tave. Kaip gali 
Dievas tave bausti, kai šitiek žmonių maldaus tau gailesčio. 

Skeptiškame veide pasirodė nepadoriai sukta mina. 

- Išeina, kad jau dėl to susitarta? 

— Tu burnoji prieš Dievą, - šaltu, be jokios paguodos balsu atsakė 
Donas. - Prarask viltį. 

Abandandas vėl griuvo ant pagalvės. Iš akių jam pradingo tos be- 
protiškos vilties spindulėlis. Grįžusi į palatą slaugė labai dalykiškai ėmė 
ginti juos už durų. Donas atsistojo, bet Abandandas ištiesęs ranką jį 
sulaikė. 

- Krikštatėvi, pasilik čia su manim ir padėk man pasitikti mirtį. Gal- 
būt pamačiusi tave šalia manęs ji išsigąs ir paliks mane ramybėje. O gal 

tu gali užtarti žodelį, panaudoti savo ryšius? — merdintysis mirktelėjo, 
tarsi šaipytųsi iš Dono — dabar jis jau kalbėjo nebe rimtai. — Šiaip ar 
taip, judu su ja — brolis ir sesuo, — paskiau, tarsi pabūgęs, kad Donas 
galįs įsižeisti, sugriebė jo ranką. — Pabūk su manim, leisk man palaikyti 
tavo ranką. Mes pergudrausime tą gyvatę, kaip pergudravom kitus. Krikš- 
tatėvi, neišduok manęs. 

Donas mostu paliepė kitiems išeiti iš palatos. Durims užsidarius, jis 
suėmė susitraukusią Dženko Abandando plaštaką savo plačiomis ran- 
komis. Tyliu, raminančiu balsu jis guodė savo draugą, kol jie kartu lau- 
kė mirties, tarsi Donas tikrai būtų galėjęs išplėšti Dženko Abandando 
gyvybę iš tos šlykščiausios ir niekingiausios žmogaus išdavikės nagų. 


*k + 


Konės Korleonės vestuvių diena jai baigėsi gerai. Jaunikio prieder- 
mę Karlas Ricis atliko įgudusiai ir energingai, akinamas to, kas gulėjo 
jaunosios piniginėje — kaip paaiškėjo, ten buvo per dvidešimt tūkstan- 
čių dolerių. Vis dėlto nuotaka atidavė savo skaistybę kur kas noriau 
negu piniginę - dėl pastarosios jam teko įtaisyti jai po akim mėlynę. 

Liucija Mančini laukė Sonio Korleonės skambučio įsitikinusi, kad 
jis paskirs jai pasimatymą. Galiausiai pati paskambino jam į namus, bet 
išgirdusi moterišką balsą padėjo ragelį. Iš kur ji galėjo žinoti, kad be- 
maž visi vestuvių dalyviai pastebėjo, kaip juodu su Soniu pranyko tą 
lemtingą pusvalandį, ir jau sklido girdai, esą Santinas Korleonė susira- 
dęs eilinę auką - „patvarkęs“ savo sesers vyriausiąją pamergę. 

Amerigui Bonaserai prisisapnavo baisus košmaras. Jis susapnavo Do- 
ną Korleonę: užsidėjęs ant galvos kepurę su snapeliu, apsirengęs kombi- 
nezoną, užsimovęs sunkias pirštines, jis krovė iš sunkvežimio kulkų iš- 
varpytus lavonus priešais Amerigo laidotuvių biurą, šaukdamas: „Atmink, 
Amerigai, — niekam nė žodžio, ir palaidok juos greitai“. Jis taip garsiai ir 
ilgai dejavo per miegus, kad žmona papurčiusi jį pažadino. 

- Tai bent vyras, - bambėjo ji. - Sapnuoji košmarą vien todėl, kad - 
pabuvai vestuvėse! 

Kei Edams į viešbutį Niujorke palydėjo Polis Gatas ir Klemenca. 
Didelį prašmatnų automobilį vairavo Polis. Klemenca sėdėjo ant užpa- 
kalinės sėdynės, o Kei buvo palikta vieta priekyje, šalia vairuotojo. Abu 
vyrai jai buvo pašėlusiai egzotiški. Jie šnekėjo su bruklinietišku akcen- 
tu, kurį ji buvo girdėjusi tik filmuose, ir elgėsi su ja pabrėžtinai manda- 
giai. Važiuojant ji nerūpestingai šnekučiavosi su abiem vyrais ir nuste- 

bo, kad abu kalbėjo apie Maiklą su neabejotina meile ir pagarba, o jis ją 
įtikinėjo, esą savo tėvo pasaulyje jis svetimas. Dabar Klemenca jai įro- 
dinėjo savo švokščiančiu gomuriniu balsu, girdi, „Senis“ laikąs Maiklą 
geriausiu iš savo sūnų, tuo, kuris neabejotinai paveldės Šeimos verslą. 

— Koks tas verslas? — kuo natūraliausiu balsu paklausė Kei. 

Polis Gatas sukiodamas vairą metė į ją akį. Klemenca jai už nugaros 
nustebęs paklausė: 

-— Nejaugi Maiklas jums nepasakė? Misteris Korleonė yra stambiau- 
sias Italijos alyvų aliejaus importuotojas į JAV. Dabar, kai karas baigė- 
si, šis verslas gali pasidaryti išties pelningas. Jam reikės tokio apsuk- 
raus vaikino kaip Maiklas. 

Privažiavus prie viešbučio, Klemenca užsispyrė palydėti ją iki ad- 
ministratoriaus stalelio. Kai ji ėmė prieštarauti, jis paprastai pasakė: 

- Bosas liepė įsitikinti, kad jūs sėkmingai parsiradote namo. Aš pri- 
valau tai padaryti. 

Kai ji gavo savo kambario raktą, jis palydėjo ją iki lifto ir palaukė, 
kydamas jis nusišypsojo jai nuoširdžia, malonia šypsena. Gal ir gerai, 
kad ji nematė, kaip jis grįžo prie viešbučio tarnautojo ir paklausė: 

— Kokia pavarde ji užsiregistravusi? 

Tarnautojas šaltai nužvelgė Klemencą. Klemenca susuko į gumulą 
žalią popierėlį, kurį laikė rankoje, ir padavė jį tarnautojui, šis jį paėmęs 
iškart pasakė: 

— Misterio Maiklo Korleonės žmona. 

Grįžus į automobilį, Polis Gatas tarė: 

— Ji visai nieko. 

Klemenca pritariamai suniurzgėjo. 

— Maiklas ją tvarko, — paaiškino. 

„Nors gal, - dingtelėjo jam, — jie iš tikrųjų vedę.“ 

— Užvažiuok manęs paimti rytą. Heigenas turi mums kažkokį reika- 
lą, kurį reikia nedelsiant sutvarkyti. 


**+* 


Tik paryčiais Tomas Heigenas atsisveikindamas pabučiavo žmoną 
ir nuvažiavo į oro uostą. Turėdamas specialų leidimą (dovanotą dėkin- 
go Pentagono štabo karininko), jis be vargo gavo vietą į lėktuvą, skren- 
dantį į Los Andželą. 

Šis sekmadienis Tomui Heigenui buvo sunkus, bet malonus. Džen- 
kas Abandandas mirė trečią valandą ryto, ir grįžęs iš ligoninės Donas 

pranešė Heigenui, kad nuo šiol jis oficialiai yra naujasis Šeimos Con- 
sigliori. Tai reiškė, kad Heigenas neabejotinai taps labai turtingu žmo- 
gumi, ką jau kalbėti apie jo galią. 

Donas sulaužė nuo seno susiklosčiusią tradiciją. Consigliori visuo- 
met būdavo grynakraujis sicilietis, o tai, kad Heigenas augo kaip Dono 
Šeimos narys, neturėjo jokios reikšmės. Tai buvo kraujo klausimas. Tik 
siciliečiui, nuo pat gimimo pažįstamam su omertos — tylėjimo įstaty- 
mo papročiu, buvo galima patikėti šias tokias svarbias Consigliori 
pareigas. 

Šeimos galvą - Doną Korleonę, kuris diktuodavo strategiją, nuo vy- 
rų, kurie vykdydavo Dono įsakymus, skyrė trys pakopos, arba amorti- 
zuojantys sluoksniai, taigi nieko nebuvo galima atsekti iki viršūnės — 
nebent Consigliori taptų išdaviku. Tą sekmadienio rytą Donas Korleo- 
nė davė išsamius nurodymus, ką reikia padaryti tiems dviem jaunuo- 
liams, kurie sumušė Amerigo Bonaseros dukterį, bet davė juos Tomui 
Heigenui, kai jie buvo vienu du. Vėliau Heigenas, taip pat be liudytojų, 
prie keturių akių, pamokė Klemencą, o šis savo ruožtu paliepė Poliui 
Gatui įvykdyti pavedimą. Dabar Polis Gatas surinks reikalingus žmo- 
nes ir įvykdys įsakymą. Polis Gatas ir jo vyrai nežinos, kam vykdoma 
ši konkreti užduotis ar kas pirmasis davė šį įsakymą. Norint prisikasti 
iki Dono, reikėjo, kad visi grandinės nariai taptų išdavikais, ir nors taip 
lig šiol dar nė karto neatsitiko, tokia galimybė visuomet egzistavo. Vaistai 
nuo jos taip pat buvo žinomi: tereikėjo, kad pranyktų vienas vienintelis 
grandinės narys. 

Consigliori buvo dar ir tas, ką iš tikrųjų reiškė jo vardas. Jis buvo 
Dono patarėjas, jo dešinioji ranka, jo pagalbinės smegenys. Be to, jis 
buvo jo artimiausias partneris ir geriausias draugas. Svarbiose kelionė- 
se jis vairuodavo Dono automobilį, per pasitarimus išėjęs atnešdavo 
Donui pasistiprinti kavos ir sumuštinių, šviežių cigarų. Jis žinodavo 
visa ar beveik visa, ką žinojo Donas, visus Dono galios svertus. Patarė- 
jas buvo vienintelis žmogus, galėjęs sužlugdyti Doną. Tačiau joks Con- 
sigliori dar niekad nebuvo išdavęs savo Dono, bent jau Amerikoje susi- 
kūrusiose galingose sicilietiškose Šeimose. Toks patarėjas nebūtų turė- 
Jęs jokios ateities. Be to, kiekvienas patarėjas žinojo, kad išsaugojęs 
ištikimybę jis taps turtingas, galingas ir pelnys pagarbą; užklupus ne- 
laimei, jo žmona ir vaikai bus apsaugoti, jais bus pasirūpinta taip, kaip 
jis pats padarytų būdamas gyvas ar laisvėje. Jeigu jis liks ištikimas. 

Kai kuriuose reikaluose Consigliori turėjo atviriau veikti savo Dono 
labui, bet neįtraukdamas savo patrono. Kaip tik tokiu reikalu Heigenas 

ir skrido į Kaliforniją. Jis suprato, kad jo, kaip patarėjo, karjera priklau- 
sys nuo to, kaip įvykdys savo misiją — sėkmingai ar ne. Šeimos verslo 
požiūriu buvo ne taip svarbu, ar Džonis Fonteinas gaus geidžiamą vaid- 
menį filme apie karą - kur kas daugiau reikšmės turėjo susitikimas at- 
einantį penktadienį, dėl kurio Heigenas susitarė su Virdžilijumi Solocu. 
Vis dėlto Heigenas žinojo, kad Donui abu šie reikalai vienodai rūpi, o 
kiekvienam geram Consigliori tai buvo svarbiausia. 

Lėktuvas smarkiai kratė, o kadangi Tomas dar ir nervinosi, jis pa- 
prašė stiuardesės atnešti martinio, kad nusiramintų. Donas ir Džonis 
papasakojo jam apie filmų statytojo Džeko Volco būdą; iš to, ką pasakė 
jam Džonis, Heigenas suprato niekad nesugebėsiąs perkalbėti Volco, 
bet jis neturėjo nė menkiausių abejonių, kad Donas tesės savo pažadą 
Džoniui. Jo paties vaidmuo — derybininko ir tarpininko. 

Atsilošęs sėdynėje, Heigenas mintyse peržvelgė tą dieną gautą in- 
formaciją. Džekas Volcas buvo vienas iš trijų svarbiausių Holivudo ki- 
no statytojų, nuosavos studijos savininkų, kuriam pagal kontraktą dir- 
bo dešimtys žvaigždžių. Jis priklausė JAV prezidento Konsultacinės 
tarnybos karinės informacijos klausimais Kinematografijos skyriui, 
trumpai tariant, padėjo kurti propagandinius filmus. Jis buvo pakvies- 
tas pietų į Baltuosius rūmus; jo namuose Holivude svečiavosi Džonas 
Edgaras Huveris, bet nors visa tai skambėjo labai įspūdingai, Heigenui 
didelio poveikio nepadarė. Visa tai buvo oficialūs santykiai. Pats Vol- 
cas jokios politinės galios neturėjo, daugiausia todėl, kad buvo itin re- 
akcingas, o iš dalies dėl didybės manijos — jis mėgo plačiai naudotis 
savo valdžia, nepaisydamas to, kad šitaip įsigydavo pulkus priešų. 

Heigenas atsiduso. Nebus kaip „sutvarkyti“ Džeką Volcą. Atsidaręs 
portfelį, jis pamėgino padirbėti su kai kuriais popieriais, bet jautėsi per 
daug pavargęs. Jis užsisakė dar vieną martinį ir ėmė mąstyti apie savo 
gyvenimą. Jis neturėjo pagrindo apgailestauti — jam netgi atrodė, kad 
jam be galo sekasi. Nežinia kodėl, prieš dešimt metų jo pasirinktas kur- 
sas jam pasirodė besąs tinkamas. Jis klestėjo, buvo laimingas, koks lai- 
mingas gali tikėtis būti kiekvienas suaugęs vyras, ir gyvenimas jam 
atrodė įdomus. 

Tomas Heigenas buvo aukštas, labai lieknas, visai nekrintantis į akis 
trisdešimt penkerių metų vyras ežiuku kirptais plaukais. Jis buvo advo- 
katas, bet neatlikinėjo smulkių juridinių pavedimų Korleonės šeimyni- 
niam verslui, nors išlaikęs egzaminus trejus metus dirbo juristu. 

Būdamas vienuolikos metų, jis žaisdavo su savo vienmečiu Soniu 
Korleone. Heigeno motina apako, o paskui, kai jam ėjo dvylikti, numi- 

rė. Daug gėręs Heigeno tėvas pasidarė beviltišku girtuokliu. Jis, sun- 
kiai triūsiantis dailidė, per visą savo gyvenimą nėsyk nedorai nepasiel- 
gė, tačiau jo girtavimas sugriovė šeimą, o galop pražudė jį patį. Tomas 
Heigenas liko našlaitis, bastėsi po gatves, o miegodavo namų korido- 
riuose. Jaunesnę seserį įdukrino žmonės, bet trečiajame šio amžiaus 
dešimtmetyje socialinės globos organizacijos nesirūpino bylomis dvy- 
likamečių berniūkščių, kurie buvo tokie nedėkingi, kad bėgo nuo jų 
labdaros. Heigeno akys irgi buvo ligotos. Tarp kaimynų sklido kalbos, 
neva jis užsikrėtęs akių liga ar paveldėjo ją iš motinos, taigi galįs už- 
krėsti kitus, visi jo vengė. Sonis Korleonė, geraširdis, bet valdingas 
vienuolikmetis, parsivedė savo draugą namo ir pareikalavo, kad jį pri- 
imtų. Tomas Heigenas gavo lėkštę karštų spagečių su tirštu, riebiu po- 
midorų padažu - šio valgio skonio jis niekuomet nepamiršo — ir metali- 
nę sulankstomą lovą nakčiai. 

Visai paprastai, be didelių kalbų ir aptarinėjimų Donas Korleonė 
leido berniukui pasilikti savo namuose. Pats Donas nuvedė Tomą pas 
gydytoją, ir šis išgydė jam akis. Jis leido berniuką į koledžą ir teisės 
mokyklą. Čia visur Donas elgėsi ne kaip tėvas, bet veikiau kaip globė- 
jas. Jis nedemonstravo savo meilės ir, buvo ganėtinai keista — elgėsi su 
Heigenu mandagiau negu su savo sūnumis, nes neprimesdavo jam savo 
tėviškos valios. Baigęs koledžą studijuoti teisės mokykloje nutarė pats 
berniukas. Jis buvo girdėjęs Doną Korleonę kartą sakant: „Advokatas 
su savo portfeliu gali pasiglemžti daugiau, nei šimtas vyrų su pistole- 
tais“. Tuo tarpu Fredis ir Sonis užsispyrė baigę vidurinę mokyklą imtis 
šeimyninio verslo, tuo didžiai supykdydami savo tėvą. Tik Maiklas tę- 
sė mokslus koledže, o kitą dieną po Perl Harboro“ užsirašė į karinį jūrų 
laivyną. 

Išlaikęs advokato egzaminus, Heigenas vedė. Jo išrinktoji buvo jau- 
na italė iš Niu Džersio valstijos; kaip buvo reta tais laikais, ji buvo 
baigusi koledžą. Po vestuvių, aišku, vykusių Dono Korleonės namuo- 
se, Donas pasisiūlė paremti Heigeną, kad ir kokio užsiėmimo šis nutar- 
tų griebtis, siųsti klientus jo juridinei praktikai, įrengti jam kontorą, 
padėti įsigyti nekilnojamojo turto. 

Tomas Heigenas nulenkė galvą ir tarė Donui: 

— Aš norėčiau dirbti jums. 

Donas nustebo, bet buvo patenkintas. 


* Tą dieną, t. y. 1941 m. gruodžio 8-ąją, JAV ir Didžioji Britanija paskelbė Japonijai karą 
po to, kai ši išvakarėse užpuolė Perl Harboro karinę JAV jūrų bazę Havajuose. 


49 


— Ar tu žinai, kas aš? — paklausė jis. 

Heigenas linktelėjo galvą. Tuomet jis dar nežinojo, kiek siekia Do- 
no galybė. Po to dar dešimtį metų jis to nežinojo, kol susirgus Dženkui 
Abandandui buvo paskirtas eiti patarėjo pareigas. Nepaisant to, jis link- 
telėjo galvą ir nenusuko akių, kai Donas pažvelgė jam į veidą. 

— Aš dirbčiau jums kaip jūsų sūnūs, — tarė Heigenas, turėdamas gal- 
voje, kad jis būtų jam kuo ištikimiausias ir kad be jokių išlygų pripažin- 
tų jo tėvišką dievybę. 

Donas su tuo supratingumu, kuris jau tuomet davė pagrindo legen- 
dai apie jo didingumą, parodė tėviškos meilės ženklą pirmąkart nuo 
tada, kai Tomas pasirodė jo namuose. Jis trumpai apkabino Heigeną ir 
nuo to laiko elgėsi su juo kaip su tikru sūnumi, nors retkarčiais pasaky- 
davo: „Tomai, niekuomet nepamiršk savo tėvų“, tarsi primindamas ne 
tik Heigenui, bet ir sau. 

Heigenas niekaip nebūtų galėjęs jų pamiršti. Jo motina buvo nevaly- 
va, truputį kuoktelėjusi moteris ir taip kamuojama mažakraujystės, kad 
negalėjo jausti jokios meilės savo vaikams ar bent jau apsimesti juos 
mylinti. Savo tėvo Heigenas nekentė. Kai prieš mirtį motina apako, jis 
baisiausiai išsigando, o kai jam pačiam ėmė pūliuoti akys, jis nutarė, 
kad tai lemties ženklas, ir neabejojo apaksiąs. Kai mirė tėvas, vienuo- 
likmečio Tomo sąmonė keistai trūko. Jis bastėsi gatvėmis kaip gyvulys, 
laukiantis mirties, kol tą lemtingą dieną Sonis aptiko jį miegantį kori- 
doriaus gilumoje ir parsivedė namo. Tai, kas nutiko vėliau, buvo ste- 
buklas. Tačiau dar daug metų Heigeną kamavo košmarai, jis sapnuoda- 
vo, kad užaugo aklu vyru, ir elgetaudamas vaikšto po gatves, barbenda- 
mas balta lazdele, o akli jo vaikai barbena savo mažomis lazdelėmis 
jam iš paskos. Kartais atsibudęs ryte pirmąją akimirką miegams išsi- 
sklaidžius mintyse vis dar aiškiausiai matydavo Dono Korleonės veidą 
ir pasijusdavo saugus. 

Tačiau Donas primygtinai reikalavo, kad greta savo pareigų Šei- 
mos versle jis trejetą metų verstųsi dar ir bendra juridine praktika. Ši 
patirtis vėliau pasirodė besanti neįkainojama, be to, per tuos trejus 
metus Heigenui išsisklaidė visos abejonės, ar jis teisingai elgiasi tar- 
naudamas Donui Korleonei. Paskui jis dvejus metus stažavosi vieno- 
je iš geriausių baudžiamosios teisės kontorų, kurioje šiokios tokios 
įtakos turėjo Donas. Visi puikiai matė, kad Tomas turi gyslelę šiai 
teisės sričiai. Jam puikiai klojosi, o nuo tada, kai jis ėmė dirbti vien 
Šeimos verslui, per kitus šešerius metus Donas nė karto negalėjo jam 
papriekaištauti. 

Kai jis buvo paskirtas laikinai eiti patarėjo pareigas, kitos siciliečių 
Šeimos paniekinamai vadindavo Korleonės Šeimą „airių gauja“. Hei- 
genui tai kėlė šypseną. Iš to jis taip pat suprato niekad negalėsiąs tikėtis 
tapti Šeimos verslo galva vietoj Dono. Tačiau jis buvo patenkintas. To- 
kio tikslo jis niekados neturėjo, toks siekis būtų buvusi nepagarba gera- 
dariui ir jo Šeimai. 


**k* 


Lėktuvui nusileidus Los Andžele, dar buvo tamsu. Heigenas apsi- 
stojo viešbutyje, išsimaudė po dušu, nusiskuto ir pro langą žiūrėjo, kaip 
virš miesto brėkšta rytas. Jis paprašė, kad pusryčius ir laikraščius atneš- 
tų jam į kambarį, ir ilsėjosi, kol atėjo laikas dešimtos valandos pasima- 
tymui su Džeku Volcu. Dėl pasimatymo pavyko susitarti neįtikėtinai 
lengvai. 

Išvakarėse Heigenas paskambino galingiausiam žmogui iš kinema- 
tografijos profsąjungų - tokiam Biliui Gofui. Vykdydamas Dono Kor- 
Ieonės nurodymus, Heigenas liepė Gofui susitarti dėl savo audienci- 
jos pas Džeką Volcą rytojaus dieną ir užsiminti jam, kad jeigu Heige- 
nas liks nepatenkintas pokalbio su juo rezultatais, jo kino studijoje 
gali kilti darbininkų streikas. Po valandos Heigenui paskambino Go- 
fas. Pasimatymas įvyks dešimtą valandą ryto. Pasak Gofo, Volcas iš- 
klausė žinią apie galimą streiką, bet neatrodė, kad ji būtų padariusi jam 
didelį įspūdį. 

— Jeigu išties reikės to griebtis, - pridūrė Gofas, — aš pats turėsiu 
pasikalbėti su Donu. 

— Jeigu to reikės griebtis, - atsakė Heigenas, - jis su jumis pasikal- 
bės. —- Tai sakydamas jis stengėsi nieko nežadėti. Jis nenustebo, kad 
Gofas taip mielai tenkina Dono pageidavimus. Nors formaliai Dono 
Šeimos imperija neišėjo už Niujorko ribų, Donas Korleonė kadaise įgi- 
jo įtakos kaip tik padėdamas profsąjungų vadovams, tad dažnas jų vis 
dar buvo jam draugiškai skolingas. 

Tačiau tai, kad audiencija buvo paskirta dešimtai ryto, buvo blogas 
ženklas. Tai reiškė, kad jis bus pirmasis lankytojų sąraše ir nebus pa- 
kviestas pietų, o tai liudijo, kad Volcas menkai jį vertina. Matyt, Gofas 
nepakankamai jį prigąsdino — galbūt todėl, kad iš Volco pastoviai gau- 
davo mokestį. Be to, tas faktas, kad Donas sėkmingai išvengdavo vie- 
šumo, Šeimos verslui kartais išeidavo ne į naudą, nes jo pavardė sluoks- 
niams už Šeimos įtakos ribų nieko nereiškė. 

Heigeno samprotavimai pasirodė esą teisingi. Volcas privertė jį pra- 
laukti pusvalandį po paskirto laiko. Heigenas neėmė to į galvą. Laukia- 
masis buvo itin prašmatnus, labai patogus, 0 priešais jį ant tamsiai vio- 
letinės sofos sėdėjo mergaitė, už kurią gražesnės Heigenas dar nebuvo 
matęs. Jai buvo ne daugiau kaip vienuolika ar dvylika metų, 0 apsiren- 
gusi ji buvo labai brangiais, bet paprastais drabužiais, visai kaip suau- 
gusi moteris. Jos plaukai buvo neįtikėtinos auksinės spalvos, akys — 
didžiulės, gilios, jūros žydrumo, o lūpos — gaivios, raudonos kaip avie- 
tės. Ją lydėjo moteris, aiškiai jos motina, kuri stengėsi priversti Heige- 
ną nudelbti akis šalto pasipiktinimo kupinu žvilgsniu, nuo kurio jam 
norėjosi skelti jai antausį. Angeliškas vaikas ir drakoniška motina, — 
dingtelėjo Heigenui. 

Galiausiai atėjo puošniai apsirengusi apkūni pusamžė moteris ir nu- 
vedė jį pro raštinių virtinę į filmų statytojo kabinetą, prijungtą prie jo 
buto. Heigenui padarė įspūdį raštinių grožis ir jose dirbantys žmonės, 
Jis šyptelėjo. Visi jie buvo apsukruoliai, mėginantys įsitrinti į kino in- 
dustriją per kanceliarinį darbą; didžiuma jų taip ir liks raštininkais iki 
gyvenimo pabaigos ar kol prisipažins pralaimėję ir grįš į savo gimtuo- 
sius miestus. 

Džekas Volcas buvo aukštas, galingo sudėjimo vyras su smarkiai 
atsikišusiu pilvu, kurio bemaž nesimatė po puikiai pasiūtu kostiumu. 
Heigenas žinojo apie jo praeitį. Būdamas dešimties metų, Volcas nešio- 
jo tuščias alaus statines ir stumdė vežimėlius su prekėmis po Ist Saidą. 
Būdamas dvidešimties, padėjo tėvui išnaudoti darbininkus, siuvančius 
drabužius. Būdamas trisdešimties, išvyko iš Niujorko į Vakarus ir in- 
vestavo pinigus į kino teatrą, į kurį bilietai kainavo penkis centus, ir 
tapo vienu iš kino pradininkų. Sulaukęs keturiasdešimt aštuonerių, jis 
buvo galingiausias Holivudo kino magnatas; jis vis dar kalbėjo taip pat 
šiurkščiai ir buvo godus mergišius — siautėjantis vilkas, įsisukęs į jaunų 
bejėgių būsimų žvaigždžių pulką. Būdamas penkiasdešimties, jis persi- 
mainė: ėmė privačiai mokytis kalbos, iš kamerdinerio anglo mokėsi 
rengtis, o iš vyresniojo liokajaus, taip pat anglo, mokėsi elgtis žmonė- 
se. Pirmajai žmonai mirus, jis vedė gražią visame pasaulyje žinomą 
aktorę, kuri nemėgo vaidinti. Dabar, sulaukęs šešiasdešimties, jis ko- 
lekcionavo senųjų meistrų drobes, buvo prezidentui patariančios komi- 
sijos narys ir įsteigė savo pavarde daugelio milijonų dolerių vertės fon- 
dą, skirtą kino menui remti. Jo duktė ištekėjo už anglų lordo, sūnus 
buvo vedęs italų princesę. 

Paskutinė jo aistra - kiekvienas Amerikos kino apžvalgininkas lai- 
kė savo pareiga tai pranešti - buvo jo paties lenktyniniai žirgai, ku- 


52 


riems jis per pastaruosius vienus metus išleido dešimt milijonų dolerių. 
Jo pavardė sumirgėjo laikraščių antraštėse, kai jis Anglijoje nusipirko 
garsųjį lenktyninį žirgą Chartumą už neįtikėtiną šešių šimtų tūkstančių 
dolerių sumą, o paskui pareiškė, kad šis pralaimėjimo nepatyręs žirgas 
nebelenktyniaus, bet bus laikomas veislei vien tik Volco žirgynui. 

Heigeną jis priėmė mandagiai; gražiai, lygiai įdegusį, kruopščiai ap- 
kirptą ir nuskustą veidą iškreipė grimasa, turėjusi reikšti šypseną. Ne- 
paisant visų tam išleistų pinigų, nepaisant geriausiai savo darbą išma- 
nančių specialistų paslaugų, jo amžius buvo aiškiai matyti, o veido oda 
atrodė lyg siūlėmis sukabinta. Užtat jo judesiuose buvo juntama nepa- 
prasta energija, ir jis pasižymėjo tuo, kuo ir Donas Korleonė, - laikyse- 
na žmogaus, kuriam besąlygiškai paklūsta visa aplinka, kurioje jis gy- 
vena. 

Heigenas be jokių įžangų pradėjo nuo reikalo. Jis esąs Džonio Fon- 
teino draugo pasiuntinys. Tas draugas — labai galingas žmogus, kuris 
prisieks amžiną draugystę ir dėkingumą misteriui Volcui, jei šis suteiks 
jam vieną mažytę paslaugą. Toji paslaugėlė — vaidmuo Džoniui Fontei- 
nui naujajame filme apie karą, kurį studija planuoja pradėti statyti kitą 
savaitę. 

Siūlėtas veidas atrodė bejausmis, mandagus. 

— O kokių paslaugų gali suteikti jūsų draugas man? — paklausė Vol- 
cas. Jo balse buvo vos juntamas išdidus maloningumas, bet Heigenui 
tai buvo nė motais. 

— Jūsų studijai gresia darbuotojų neramumai. Mano draugas gali duoti 
visišką garantiją, kad tų neramumų nebus. Jūs turite aktorių, pirmo ryš- 
kumo žvaigždę, kuris duoda jūsų studijai milžinišką pelną, bet ką tik 
perėjo nuo marichuanos prie heroino. Mano draugas garantuos, kad jū- 
sų garsenybė nebegaus heroino. Ir šiaip: jeigu kada nors jums iškiltų 
kokių kitų problemėlių, skambutis man gali jas išspręsti. 

Džekas Volcas klausėsi Heigeno, lyg jis būtų koks besigiriantis vai- 
kas, o paskui šiurkščiai tarė, tyčia nutaisęs Ist Saidui būdingą kalbos 
manierą: 

— Tu nori mane išgąsdinti? 

- Jokiu būdu, - šaltai atsakė Heigenas. — Aš atvykau paprašyti pa- 
slaugos draugui. Mėginau paaiškinti, kad tuo jūs nieko nepralošite. 

Volco veidas virto pykčio kauke - tarsi jis pats būtų to panorėjęs. Jo 
lūpos persikreipė, tankūs, juodai dažyti antakiai susitraukė į vieną storą 
liniją virš žaibuojančių akių. Jis palinko virš stalo prie Heigeno. 

— Gerai, tu lipšnus šunsnuki, leisk man apšviesti protą tau ir tavo 
bosui, kad ir kas jis būtų. Džonis Fonteinas to filmo niekad negaus. 

Man nusispjauti, kiek italiūkščių mafijos galvažudžių išlįs iš pašalių, — 
jis atsilošė kėdėje. — Šį bei tą paaiškinsiu, mano drauge. Džonas Edga- 
ras Huveris - tikiuosi, esi apie jį girdėjęs, - Volcas sardoniškai išsišie- 
pė, yra mano draugas. Jeigu aš jam pranešiu, kad man daromas spau- 
dimas, jūs, vyručiai, nespėsite nė cyptelėti. 

Heigenas kantriai klausėsi. Iš tokio asmens kaip Volcas jis tikėjosi 
daugiau. Nejaugi šitaip kvailai besielgiantis žmogus galėjo iškilti iki 
vadovo kompanijos, kurios turtas vertinamas šimtais milijonų? Buvo 
apie ką susimąstyti, mat Donas ieškojo naujų sričių pinigams investuo- 
ti, ir jeigu kino pramonės didžiausieji protai tokie buki — gal ji ir yra 
kaip tik tokia sritis. Na, o pats įžeidimas jam buvo visai nė motais. 
Tomas išmoko derybų meno iš paties Dono. 

-— Niekados neužpyk, — mokė Donas. - Niekad neišsakyk grasinimo. 
Įtikinėk žmones. 

Žodis „įtikinėk“ itališkai skambėjo kur kas geriau — rajunah — prisi- 
junk. Šio meno esmė buvo nepaisyti jokių įžeidinėjimų, jokių grasini- 
mų — atsukti kitą skruostą. Heigenas kadaise matė, kaip Donas aštuo- 
nias valandas išsėdėjo prie derybų stalo; praleisdamas pro ausis įžeidi- 
nėjimus, jis mėgino prikalbinti pagarsėjusį didybės manijos kamuojamą 
galvažudį pasitaisyti. Aštuonioms valandoms praėjus Donas Korleonė 
beviltiškai skėstelėjo rankomis ir kreipėsi į kitus prie stalo susėdusius 
vyrus: 

— Šito vaikino niekas neatves į protą, — ir išdidžiai išžingsniavo iš 
kambario. Galvažudys pabalo iš baimės ir pasiuntė emisarus parvesti 
Dono. Buvo šiaip taip susitarta, bet praėjus dviem mėnesiams galvažu- 
dys buvo nušautas kirpykloje, kurioje mėgo lankytis. 

Taigi Heigenas vėl prabilo nė kiek nesutrikusiu balsu: 

— Pažvelkite į mano vizitinę kortelę. Aš advokatas. Nejaugi kiščiau 
galvą į kilpą? Ar aš ištariau bent vieną grasinantį žodį? Leiskit man 
pasakyti tik tiek: aš pasirengęs įvykdyti bet kokią sąlygą, kurią jūs iš- 
kelsite, kad Džonis Fonteinas gautų tą vaidmenį. Manding, aš jau pa- 
siūliau labai daug už tokią menką paslaugą. Paslaugą, kurią suteikti, 
mano žiniomis, jums būtų naudinga. Džonis man sakė, kad jūs pripa- 
žįstate, jog šiam vaidmeniui jis idealiai tiktų, ir leiskite man pasakyti, 
kad aš niekados neprašyčiau šios paslaugos, jei taip nebūtų. Tiesą sa- 
kant, jeigu jūs nerimaujate dėl savo indėlių, mano klientas finansuotų šį 
filmą. Bet aš nenoriu, kad jums liktų menkiausias neaiškumas. Mes 
suprantame, kad jūsų „ne“ yra galutinis. Niekas negali jūsų priversti, 
niekas nė nemėgina. Galiu pridėti, kad mes žinome apie jūsų draugystę 


54 


su misteriu Huveriu, ir mano bosas jus už ją gerbia. Jis labai gerbia 
šiuos jūsų santykius. 

Volcas vartė rankose didžiulį plunksnakotį su raudona plunksna. Pa- 
minėjus pinigus, jo susidomėjimas buvo sužadintas, ir jis liovėsi su ja 
žaidęs. 

- Šio filmo biudžetas - penki milijonai, — globėjišku tonu tarė jis. 

Heigenas tyliai švilptelėjo parodydamas, kad jam tai padarė įspūdį, 
paskui labai nerūpestingai tarė: 

— Mano bosas turi begales draugų, kurie palaiko jo nuomonę. 

Tik dabar Volcas ėmė rimtai žiūrėti į visą šį reikalą. Jis įdėmiai išty- 
rinėjo Heigeno vizitinę kortelę. 

— Aš nesu apie jus girdėjęs, - tarė jis. - Pažįstu beveik visus stam- 
bius Niujorko advokatus, bet kas, velniai griebtų, jūs toks? 

— Aš dirbu vienai iš garbingų korporacijų, — sausai atsakė Heige- 
nas. — Aš tvarkau jai šį reikalą. 

Jis atsistojo. 

-— Nebegaišinsiu jūsų laiko, - jis ištiesė ranką, ir Volcas ją paspaudė. 
Heigenas paėjėjo durų link, o paskui vėl atsigręžė į Volcą: 

— Mano supratimu, jums dažnai tenka bendrauti su žmonėmis, kurie 
stengiasi pasirodyti esą įtakingesni, negu iš tikrųjų yra. Mano atvejis — 
priešingas. Kodėl jums nesužinojus, kas aš esu, iš mūsų bendro drau- 
£07 Jeigu apsigalvosite, paskambinkite man į viešbutį, — jis padarė pau- 
zę. - Gal jums tai nuskambės šventvagiškai, bet mano klientas gali jums 
padaryti tai, kas net misteriui Huveriui pasirodytų neįmanoma, - jis 
pamatė, kaip filmų statytojas prisimerkia — pagaliau jis pradėjo kažką 
suprasti. - Beje, aš stačiai žaviuosi jūsų filmais, — kiek įmanydamas 
pataikūniškiau tarė Heigenas. — Tikiuosi, jūs ir toliau džiuginsite gerais 
kūriniais — mūsų šaliai jų reikia. 

Į pavakarę Heigenui paskambinusi kino studijos savininko sekreto- 
rė pranešė, kad ne vėliau kaip už valandos atvažiuos automobilis, kuris 
nugabens jį į misterio Volco užmiesčio namus vakarienei. Pasak jos, 
kelionė truksianti apie tris valandas, bet automobilyje esama baro, tad 
jis galėsiąs išgerti ir užvalgyti. Heigenas žinojo, kad Volcas skrenda ten 
nuosavu lėktuvu ir spėliojo, kodėl nepasikvietė jo skristi kartu. 

— Misteris Volcas pasiūlė, kad jūs pasiimtumėt krepšį su nakčiai rei- 
kalingais daiktais; jis nugabens jus ryte į oro uostą, - mandagiai pridū- 
rė sekretorė. 

— Pasiimsiu, — atsakė Heigenas. Čia vėl buvo ko pasukti galvą: iš 
kur Volcas žino, kad jis ryte grįžta lėktuvu į Niujorką? Jis susimąstė. 

Įtikinamiausias paaiškinimas: Volcas paleido jo pėdomis privačius sek- 
lius, idant šie surinktų kuo daugiau informacijos. Be to, Volcas tikrai 
žinojo, kad jis atstovauja Donui, o tai reiškė, kad jis kažką žino apie 
Doną; tai vėlgi reiškė, kad dabar jis yra pasirengęs rimtai žiūrėti į visą 
šį reikalą. „Vis dėlto, - pamanė Heigenas, - kažką galima padaryti. O 
Volcas, ko gero, gudresnis, negu pasirodė šį rytą.“ 


**+ 


Džeko Volco namai atrodė kaip fantastiškos dekoracijos kinui: rū- 
mai su plantacijos tipo dvaru, didžiulė teritorija, apjuosta riebaus juo- 
džemio jodinėjimo taku, su arklidėmis ir ganykla žirgų kaimenei. Gy- 
kino žvaigždės nagai. 

Volcas pasitiko Heigeną įstiklintoje verandoje su kondicionuojamu 
oru. Kino studijos savininkas buvo apsirengęs kasdieniškai: žydro šil- 
ko marškiniais atviru kaklu, laisvomis garstyčių spalvos kelnėmis, avė- 
jo minkštos odos sandalais. Visų šių spalvų ir brangių medžiagų fone 
rūstus, tarsi susiūlėtas jo veidas darė kraupų įspūdį. Jis padavė Heige- 
nui milžinišką stiklą martinio, o kitą nuo padėklo pasiėmė sau. Dabar 
jis atrodė draugiškesnis negu ryte. Uždėjęs ranką Heigenui ant peties, i 
jis tarė: | 

= Iki pietų dar turime šiek tiek laiko, eime pasižiūrėti mano žirgų. 

Pakeliui į arklides jis pasakė: 

— Aš patikrinau, kas jūs esate, Tomai. Jūs turėjote man pasakyti, kad 
jūsų bosas - Korleonė. Aš pamaniau, kad jūs — koks nors smulkus nusi- 
kaltėlis, Džonio pasiųstas manęs įbauginti. O aš nesileidžiu įbaugina- 
mas. Ne todėl, kad norėčiau įsigyti priešų — tiesiog nematau tokių daly- 
kų prasmės. Na, bet dabar pasilinksminkime, o apie reikalus galėsime 
pasikalbėti po vakarienės. 

Heigeno nuostabai, Volcas paaiškėjo besąs išties rūpestingas šeimi- i 
ninkas. Jis papasakojo apie savo naują metodiką ir naujoves, kurios, į 
kaip jis tikėjosi, padarys jo žirgyną pačiu pelningiausiu visoje Ameri- 
koje. Arklidės buvo pastatytos vien iš atsparių ugniai medžiagų, sanita- | 
rinė jų būklė buvo ideali, ir jas saugojo specialus privačių seklių pada- 
linys. Galiausiai jis atsivedė Heigeną prie gardo, ant kurio išorinės sie- . 
nos kabojo didelė bronzinė lentelė su žirgo vardu — „Chartumas“. . 

Net nepatyrusiai Heigeno akiai žirgas garde pasirodė labai gražus. . 
Chartumo kailis buvo juodas kaip derva, tik ant didžiulės kaktos švytė- . 

jo baltas rombo pavidalo lopas. Didelės rudos akys žėrėjo it aukso obuo- 
liai, raumeningą kūną aptraukęs juodas kailis buvo šilkinis. 

-— Geriausias pasaulyje lenktyninis žirgas, — su vaikišku pasididžia- 
vimu pristatė jį Volcas. — Pirkau jį pernai Anglijoje už šešis šimtus ga- 
balų. Galiu eiti lažybų, net Rusijos carai niekad nėra šitiek suploję už 
vieną žirgą. Bet aš neleisiu jo į lenktynes - laikysiu veislei. Aš sukursiu 
geriausią žirgyną, kokio dar nėra buvę šioje šalyje, — paglostęs žirgui 
karčius, jis tyliai pašaukė: „Chartumai, Chartumai“. Jo balse buvo justi 
tikra meilė, ir gyvulys į jį sureagavo. 

— Aš gerai joju, — pasigyrė Volcas Heigenui, — nors pirmąkart atsi- 
sėdau ant arklio būdamas penkiasdešimties. Gal kurią mano senelę 
rusę išprievartavo koks kazokas, ir manyje teka jo kraujas, — nusijuo- 
kęs pridūrė jis, o paskui pakasė Chartumui papilvę ir nuoširdžiai susi- 
žavėjęs tarė: 

— Pasižiūrėkite, koks jo instrumentas! Man tokio reikėtų. 

Jie grįžo į vilą vakarienės. Ją patiekė trys oficiantai, vadovaujami 
vyresniojo liokajaus. Staltiesė buvo išsiuvinėta auksu, stalo reikmenys — 
sidabriniai, bet valgiai Heigenui pasirodė neypatingi. Volcas aiškiai gy- 
veno vienas, ir taip pat aiškiai buvo matyti, kad valgis jam nerūpi. Hei- 
genas palaukė, kol jie abu užsirūkė po didžiulį Havanos cigarą, ir tik 
tada paklausė Volco: 

— Tai Džonis gaus tą vaidmenį ar ne? 

— Negaliu. Negaliu priimti Džonio į šią juostą, net jeigu to norėčiau. 
Visi kontraktai su visais atlikėjais jau pasirašyti, kitą savaitę pradės 
suktis kameros. Aš niekaip negaliu nieko pakeisti. 

— Misteri Volcai, — nekantriai tarė Heigenas, - turėdamas reikalą su 
žmogumi iš pačių viršūnių, turi tą privalumą, kad žinai tokias dingstis 
neturint galios. Jūs galit padaryti visa, ką tik norite, — jis užtraukė cigaro 
dūmą. — Nejaugi jūs netikite, kad mano klientas ištesės savo pažadus? 

— Aš tikiu, kad mano darbuotojai sustreikuos, — šaltai atsakė Vol- 
cas. - Gofas telefonu man tai sakė. Tas šunsnukis taip kalbėjo su ma- 
nim, kad niekados nepatikėtum, jog aš kasmet patyliukais jam sumoku 
šimtą gabalų. Ir aš tikiu, kad tą mano žvaigždę - tą pediką - galite at- 
pratinti nuo heroino. Tačiau man tai nė motais, o savo filmų pastatymą 
aš pats galiu finansuoti. Reikalas tas, kad aš nekenčiu to šunsnukio Fon- 
teino. Perduokite savo bosui, kad tai vienintelė paslauga, kurios aš jam 
negaliu suteikti, tačiau bet kuriuo kitu klausimu tegul kreipiasi vėl į 
mane. Kokiu tik nori klausimu. 

„Ak, tu niekingas šunie, — dingtelėjo Heigenui, - kurių galų tu atsi- 
tempei mane čia, į tokią tolybę?“* Matyt, Volcas bus kažką sumanęs. 

— Man rodos, jūs nesuprantate situacijos, — šaltai tarė Heigenas. — 
Misteris Korleonė yra Džonio Fonteino krikštatėvis. Tai labai glaudus, 
labai šventas religinis ryšys, — užsiminus apie religiją, Volcas pagarbiai 
nulenkė galvą. - Italai juokauja, girdi, šiame pasaulyje taip sunku, kad 
žmogumi turi rūpintis du tėvai — štai kodėl jie turi krikštatėvius. Kai 
Džonio tėvas mirė, misteris Korleonė dar stipriau pajuto savo atsako- 
mybę už jį. Kalbant apie jūsų pasiūlymą kreiptis kitą kartą... Misteris 
Korleonė pernelyg jautrus žmogus. Jis niekad neprašo antros paslau- 
gos, kai jam buvo atsakyta pirmoji. 

Volcas gūžtelėjo pečiais. 

— Man labai gaila. Vis tiek atsakymas yra „ne“. Bet kadangi jūs esate 
čia, kiek man kainuos, kad išvengčiau to streiko studijoje? Moku gry- 
nais, tuoj pat. 

Viena mįslė Heigenui buvo įminta — kodėl Volcas gaišta su juo tiek 
laiko, kai jis jau apsisprendęs neduoti Džoniui to vaidmens. Per šį susi- 
tikimą jo neperkalbėsi. Volcas jautėsi saugiai; Dono Korleonės galios 
jis nesibaimino, o turint tokius politinius ryšius visoje šalyje, pažįstant 
FTB vadovą, turint milžiniškus turtus ir absoliučią galią kino pramonė- 
je jam nereikėjo baimintis Dono Korleonės grasinimų. Kiekvienam pro- 
tingam žmogui, net Heigenui, atrodė, kad Volcas teisingai vertina savo 
padėtį. Jis buvo Dono nepažeidžiamas, jeigu buvo pasiryžęs patirti nuos- 
tolius, susijusius su darbuotojų streiku. Visoje šioje lygtyje buvo vienas 
vienintelis trūkumas: Donas Korleonė pažadėjo savo krikštasūniui, kad 
jis gaus tą vaidmenį, o, Heigeno žiniomis, Donas tokiuose reikaluose 
dar niekad nebuvo sulaužęs duoto žodžio. 

- Jūs tyčia nenorite manęs suprasti, - ramiai tarė Heigenas. — Jūs 
norite paversti mane pinigų prievartavimo bendrininku. Misteris Kor- 
leonė prižada užtarti jus šiuo streiko klausimu tik iš draugiškumo, mai- 
nais už tai, kad jūs užtarsite jo klientą. Tai tėra draugiškas pasikeitimas 
savo įtaka, ir tiek. Bet aš matau, kad jūs nerimtai į mane žiūrite. Aš 
asmeniškai manau, kad jūs darote klaidą. 

Tarsi būtų laukęs tokios akimirkos, Volcas leido sau supykti. 

— Aš supratau jus kuo puikiausiai, — tarė jis. - Čia mafijos stilius, ar 
ne? Glotnios it alyvų aliejus, saldžios kalbos, kai iš tikrųjų jūs darote ne 
ką kita, kaip grasinate. Tad leiskite man viską paaiškinti. Džonis Fon- 
teinas niekados negaus to vaidmens, nors jam idealiai tinka. Tas vaid- 
muo padarytų jį pirmo ryškumo žvaigžde. Bet ja jis niekad netaps, nes 
aš nekenčiu to raudono piemengalio ir išmesiu jį iš kino. Pasakysiu 
jums kodėl. Jis sugriovė gyvenimą vienai iš mano vertingiausių globo- 

tinių. Penkerius metus aš tą merginą mokiau dainuoti, šokti, vaidinti, 
sukišau šimtus tūkstančių dolerių. Aš ketinau padaryti iš jos žvaigždę. 
Būsiu netgi atviresnis vien tam, kad parodyčiau jums nesąs kietaširdis 
žmogus — kalbu ne tik apie dolerius ir centus. Ta mergina buvo graži, 
geriausias kadras iš visų, kuriuos esu kada nors turėjęs — 0 aš jų turėjau 
visame pasaulyje. Ji čiulpdavo kaip vandens siurblys. Paskui pasirodo 
Džonis su tuo saldžiu nelyginant alyvų aliejus balsu, su savo italiūkščio 
žavesiu, ir ji pabėga. Ji visa tai metė vien tam, kad mane apjuoktų. O 
mano padėties žmogus, misteri Heigenai, negali leisti sau tapti pajuo- 
kos objektu. Aš turiu atleisti Džonį iš darbo. 

Pirmą kartą Volcui pavyko apstulbinti Heigeną. Jam buvo nesuvo- 
kiama, kad suaugęs turtingas žmogus leidžia tokiems niekams pa- 
veikti jo sprendimus, ir dar tokiu svarbiu reikalu. Heigeno pasauly- 
je, Korleonės pasaulyje, moters fizinis grožis, jos lytinis patrauklu- 
mas neturėjo nė mažiausios reikšmės praktiniams reikalams. Tai buvo 
asmeninis reikalas, neskaitant, aišku, su vedybomis susijusių klausi- 
mų ir šeimai užtrauktos negarbės. Heigenas nutarė pamėginti dar vieną, 
paskutinį kartą. 

— Jūs visiškai teisus, misteri Volcai, — tarė jis. - Bet nejaugi jums 
padarytos skriaudos tokios baisios? Man regis, jūs nesupratote, kokia 
svarbi mano klientui ši tokia menkutė paslauga. Misteris Korleonė lai- 
kė ką tik gimusį Džonį ant rankų, kai jį krikštijo. Džonio tėvui mirus, 
misteris Korleonė prisiėmė tėvo pareigas; tiesą sakant, „Krikštatėviu“ 
jį vadina labai daug žmonių, norinčių parodyti savo pagarbą ir dėkingu- 
mą už jo suteiktą pagalbą. Misteris Korleonė niekuomet neapvilia savo 
draugų. 

Volcas pašoko ant kojų. 

-— To, ko aš prisiklausiau, man beveik pakaks. Galvažudžiai man ne- 
įsakinėja — aš jiems įsakinėju. Jeigu aš pakelsiu šito telefono ragelį, jūs 
praleisite šią naktį kalėjime. O jeigu tas banditas mafijozas mėgins iš- 
krėsti kokį šiurkštų pokštą, jis sužinos, kad aš nesu koks nors orkestro 
vadovas - taip, esu girdėjęs ir tą istoriją. Žinokit: jūsų misteris Korleo- 
nė nespės nė cyptelėti. Net jeigu man reikės pasinaudoti savo įtaka Bal- 
tuosiuose rūmuose. 

Kvailas, kvailas šunsnukis. Kaip, velniai griebtų, jis sugebėjo tapti 
tokiu šulu, — dingtelėjo Heigenui. Prezidento patarėjas, didžiausios pa- 
saulyje kino studijos vadovas. Donui tikrai reikia įlįsti į kino pramonę. 
Otas vyrukas nesupranta, kas slypi po jo žodžiais — mano, tai tik senti- 
mentalūs svaičiojimai. 

— Ačiū už vakarienę ir malonų vakarą, — padėkojo Heigenas. - Ar 
negalėtumėt nugabenti mane į oro uostą? Nemanau, kad aš pasiliksiu 
nakvoti, — jis šaltai šyptelėjo Volcui. - Misteris Korleonė - žmogus, 
kuris reikalauja, kad blogos naujienos jam būtų praneštos nedelsiant. 

Prožektorių nušviestoje vilos kolonadoje laukdamas savo automo- 
bilio, Heigenas pamatė, kaip į ilgą limuziną, jau laukiantį alėjoje, ruo- 
šiasi lipti dvi moterys. Tai buvo gražioji šviesiaplaukė dvylikametė ir 
jos motina, kurias jis ryte buvo matęs Volco laukiamajame. Tik dabar 
tobulos mergaitės lūpos buvo virtusios išbrinkusia rožine mase, jūros 
žydrumo akis buvo aptraukusi migla, o kai ji lipo laiptais prie automo- 
bilio atidarytomis durelėmis, ilgos jos kojos pynėsi lyg suluošintos ku- 
melaitės. Motina prilaikė mergaitę ir, kuždėdama nurodymus jai į ausį, 
padėjo įlipti į automobilį. Atsigręžusi motina vogčiomis dirstelėjo į Hei- 
geną, ir jis išvydo jos akyse liepsnojant vanagišką triumfą. Dar akimir- 
ka, ir ji taip pat pradingo limuzine. 

„Tai štai kodėl aš ne lėktuvu atvykau iš Los Andželo, - pamanė Hei- 
genas. — Su kino studijos savininku skrido mergaitė su savo motina. 
Šitokiu būdu Volcas gavo pakankamai laiko atsipalaiduoti prieš vaka- 
rienę ir patvarkyti tą vaikutį. Ir Džonis nori gyventi tokiame pasaulyje? 
Geros kloties jam, geros kloties Voleui.“ 


*** 


Polis Gatas labai nemėgo „greitų“ darbų, ypač kai jie buvo susiję su 
smurtu. Jam patikdavo suplanuoti viską iš anksto. O netgi tokia užduo- 
tis, kaip numatyta šiam vakarui, nors tai tebuvo piemengalių sudoroji- 
mas, galėjo virsti rimtu reikalu, jei kas padarytų klaidą. Dabar, siurb- 
čiodamas alų, jis stebėjo, kaip tiems dviem snargliams sekasi su dviem 
kekšytėm prie baro. 

Polis Gatas žinojo apie tuodu piemenis visa, ką buvo galima žinoti. 
Tai buvo Džeris Vagneris ir Kevinas Mūnenas. Abu buvo maždaug dvi- 
dešimties metų, malonios išvaizdos, rusvaplaukiai, aukšti, gražiai su- 
dėti, abu po dviejų savaičių turėjo išvykti iš miesto į koledžą, abiejų 
tėvai turėjo įtakos politiniuose sluoksniuose, taigi todėl, ir dar todėl, 
kad studijavo koledže, jie ligi šiol išvengė šaukimo į armiją. Be to, 
abiem buvo atidėtas bausmės vykdymas, kai buvo teisiami už tai, kad 
sužalojo Amerigo Bonaseros dukterį. Prakeikti išperos, pamanė Polis 
Gatas. Vengia armijos, pažeidinėja lygtinio paleidimo sąlygas gerdami 
bare po vidurnakčio, vaikydamiesi kadrus. Nesubrendėliai. Pats Polis 

Gatas išvengė šaukimo į armiją, nes gydytojas pateikė mobilizacijos 
komisijai dokumentus, kurie teigė, kad jo pacientas, vyriškos lyties bal- 
tasis, dvidešimt šešerių metų, nevedęs, dėl psichikos sutrikimo buvo 
gydomas elektros šoku. Visa tai, aišku, buvo prasimanymas, bet Polis 
Gatas jautėsi nusipelnęs, kad jį atleistų nuo karinės tarnybos. Šitą rei- 
kalą sutvarkė Klemenca po to, kai Gatas ėmė tarnauti Šeimai. 

Klemenca jam ir pasakė, kad šį darbą reikia atlikti skubiai, kol vai- 
kinai neišvyko į koledžą. Kodėl, po velnių, reikia tai padaryti Niujor- 
ke, — spėliojo Polis. Užuot tik paskirstęs užduotis, Klemenca amžinai 
duodavo dar ir papildomų nurodymų. Jeigu tos dvi kekšytės dabar išeis 
su šitais piemenimis, dar vienas vakaras nueis perniek. 

Jis išgirdo, kai viena iš merginų nusijuokusi tarė: 

- Tu pamišai, Džeri? Jokiu automobiliu aš su tavim nevažiuosiu. Aš 
nenoriu atsidurti ligoninėje kaip ta vargšė mergina, — jos balsas buvo 
kandus, kupinas pasitenkinimo. 

Gatui to pakako. Baigęs gerti savo alų, jis išėjo į tamsią gatvę. Pui- 
ku. Buvo jau po vidurnakčio. Tik dar viename bare degė šviesos, kiti 
jau buvo uždaryti. Policijos nuovados patrulinių automobiliu jau pasi- 
rūpino Klemenca. Patruliai čia nesisukios, kol gaus iškvietimą per radi- 
jo siųstuvą, bet ir tada jie atvyks neskubėdami. 

Jis atsišliejo į keturių durų ševrolė. Ant jo užpakalinės sėdynės sėdėjo 
du vyrai; jų beveik nebuvo matyti, nors abu buvo stambūs, augaloti. 

- Imkitės jų, kai tik išeis, — tarė Polis. 

Jis vis dar manė, kad viskas per daug paskubomis parengta. Kle- 
menca davė jam abiejų piemengalių nuotraukas, žinių apie tai, kur jie 
kas vakarą geria ir kadrina prie baro merginas. Polis pasitelkė į pagalbą 
Šeimos mušeikas ir parodė jiems varvanosius, davęs nurodymą: nedau- 
žyti per smegeninę, kad šiukštu atsitiktinai neužmuštų, o šiaip galį elg- 
tis kaip tinkami. Jis davė jiems vienintelį nurodymą: „Jeigu tie piemen- 
galiai išeis iš ligoninės anksčiau nei po mėnesio, vėl gausite vairuoti 
sunkvežimius, vaikinai“. 

Abu žaliūkai lipo iš automobilio. Jie kadaise buvo boksininkai, bet 
nepasiekė jokių svaresnių pergalių; Sonis Korleonė įtaisė jiems nedide- 
lį skolinimo už dideles palūkanas verslą, kad jie galėtų padoriai gyven- 
ti. Aišku, jiems knietėjo parodyti savo dėkingumą. 

Kai Džeris Vagneris ir Kevinas Mūnenas išėjo iš baro, išprovokuoti 
juos buvo nepaprastai lengva. Kandžios merginos prie baro pastabos 
pašiaušė jų jaunatvišką tuštybę. Atsirėmęs į savo automobilio sparną, 
Polis Gatas pašaipiai jiems sušuko: 

- Ei, kazanovos, tos kekšės smagiai iš jūsų pasityčiojo. 

Neapsakomai nudžiugę, abu jaunuoliai puolė prie jo. Polis Gatas 
atrodė idealus taikinys savo pažeminimui išlieti. Žemas, skysto sudėji- 
mo, šeškišku snukiu ir dar įžūlus. Jie metėsi ant jo, bet tuoj pat pajuto, 
kaip du vyrai, sučiupę iš užpakalio, užlaužia jiems rankas už nugarų. 
Tą pat akimirką Polis Gatas užsidėjo ant dešinės rankos specialiai 
jam padarytą žalvarinį kastetą, nusėtą beveik dviejų milimetrų ilgio 
geležiniais spygliais. Jo judesių koordinacija buvo gera: tris kartus 
per savaitę jis treniruodavosi sporto salėje. Jis smogė Vagneriui tie- 
siai į nosį, tuomet Vagnerį laikantis vyras pakėlė jį nuo žemės, ir už- 
simojęs iš apačios Polis tvojo kaip tik į priešais jį atsidūrusią kirkšnį. 
Vagneris suglebo, ir žaliūkas paleido jį iš rankų. Tai truko ne ilgiau 
kaip šešias sekundes. 

Dabar jie abu nukreipė dėmesį į rėkti mėginantį Keviną Mūneną. Iš 
užpakalio suėmęs jį vyras lengvai nulaikė jį viena stambia, raumeninga 
ranka, o kita uždengė jam burną, kad neprasiveržtų joks garsas. 

Polis Gatas įšoko į automobilį ir užvedė variklį. Abu žaliūkai dabar 
ėmė negailestingai talžyti Mūneną ir darė tai taip neskubėdami, kad 
buvo baisu į juos žiūrėti — tartum būtų pamiršę viską pasaulyje. Užuot 
apibėrę jį smūgių kruša, jie talžė jį gerai apskaičiuotomis, lėtomis smū- 
gių serijomis, sudėdami į kumštį visą savo stambių kūnų svorį. Po kiek- 
vieno smūgio vaikino oda pokštelėjusi išsižiodavo. Gatas metė akį į 
Mūneno veidą. Jo negalėjai atpažinti. Vyrai paliko Mūneną tysoti ant 
šaligatvio ir nukreipė savo dėmesį į Vagnerį. Šis mėgino atsistoti ir ėmė 
šauktis pagalbos. Kažkas išėjo iš baro, tad vyrams dabar teko darbuotis 
greičiau. Jie smogė Vagneriui, ir jis parklupo. Vienas vyrų sugriebė jo 
ranką ir užsuko, o paskui spyrė į nugarą. Kažkas trakštelėjo, ir kai Vag- 
neris ėmė spiegti iš baisaus skausmo, visoje gatvėje atsidarė langai. 
Vyrai dabar skubėjo. Vienas iš jų abiem rankomis lyg žnyplėmis su- 
spaudė Vagneriui galvą, o kitas tvojo savo milžinišku kumščiu į neju- 
dantį taikinį. Iš baro išėjo daugiau žmonių, bet niekas nemėgino kištis. 

- Eikšekit, gana! - suriko Polis Gatas. Abu žaliūkai įšoko į automo- 
bilį, ir jis riaumodamas nurūko. 

Kas nors papasakos, kaip atrodė automobilis ir praneš jo numerį, bet 
tai nesvarbu. Numeriai buvo vogti, kalifornietiški, o Niujorke buvo šim- 
tas tūkstančių juodų ševrolė. 

ANTRAS SKYRIUS 


Tomas Heigenas nuvažiavo į savo juridinę kontorą mieste ketvirta- 
dienio rytą. Jis ketino sutvarkyti kai kuriuos užsigulėjusius popierius, 
kad iki susitikimo su Virdžilijumi Solocu penktadienį neliktų jokių kitų 
darbų. Šis susitikimas buvo tokios svarbos, kad jis paprašė Dono pa- 
skirti pašnekesiui su juo visą vakarą, idant jie galėtų pasirengti pasiūly- 
mui, kurį jie žinojo Solocą ketinant pateikti Šeimai. Heigenas norėjo 
atsikratyti visų menkiausių smulkmenų, kad į tą parengtinį pasitarimą 
galėtų ateiti neslegiamas jokių kitų rūpesčių. 

Kai Heigenas grįžęs vėlų antradienio vakarą papasakojo apie dery- 
bų su Volcu rezultatus, Donas neatrodė nustebęs. Jis privertė Heigeną 
iškloti visas smulkmenas ir su pasidygėjimu išsišiepė, kai Heigenas pa- 
pasakojo jam apie gražiąją mergaičiukę ir jos motiną. 

— Infamita, - suniurnėjo jis. 

Šiuo žodžiu jis išreikšdavo didžiausią pasmerkimą. 

- Ar šitas vyras tikrai su kiaušiais? — pateikė jis Heigenui vienintelį 
paskutinį klausimą. 

Heigenas ėmė svarstyti, ką konkrečiai Donas turėjo galvoje šito klaus- 
damas. Per daugelį metų jis sužinojo, kad Dono vertybių sistema taip 
smarkiai skyrėsi nuo daugelio žmonių, jog ir žodžiai jam kartais reikš- 
davo kitką. Ar Volcas tvirto būdo? Ar jis turi stiprią valią? Be abejo, bet 
Donas klausė ne to. Ar studijos savininkas turi drąsos nepasiduoti gra- 
sinimams? Ar jis pasiryžęs pakelti didelius finansinius nuostolius, susi- 
jusius su tuo, kad filmo kūrimas vėluos, pakelti skandalą, kilsiantį, kai 
jo didžioji žvaigždė bus demaskuotas kaip narkomanas? Atsakymas ir 
šį kartą buvo teigiamas, bet Donas vėlgi turėjo galvoje ką kita. Galop 
Heigenas tinkamai mintyse išsiaiškino šį klausimą. Ar Džekas Volcas 
turi tiek smarvės, kad pastatytų ant kortos viską, kad surizikuotų pra- 
rasti viską dėl principo, dėl garbės, idant atsikeršytų? 

Heigenas nusišypsojo. Jis retai kada pašiepdavo Doną, bet šįsyk neat- 
sispyrė pagundai: 

-— Jūs klausiate, ar jis sicilietis. 

Donas maloniai linktelėjo galvą, pripažindamas, kad šis sąmojis pa- 
glostė jam savimeilę ir kad tai tiesa. 

- Ne, - atsakė Heigenas. 

Tuo viskas ir baigėsi. Donas mąstė apie šį reikalą iki kitos dienos. 
Trečiadienį po pietų jis pasikvietė Heigeną į savo namus ir davė jam 
nurodymus, kuriuos išgirdęs patarėjas apstulbo iš susižavėjimo. Juos 
vykdydamas jis sugaišo visą likusį pusdienį. Jis nė kiek neabejojo, kad 
Donas išsprendė problemą, ir Volcas ryte jam paskambins pranešti nau- 
jienos, jog Džonis Fonteinas gauna pagrindinį vaidmenį naujajame jo 
kariniame filme. 

Tuo metu išties sučirškė telefonas, bet skambino Amerigas Bonase- 
ra. Laidotojo balsas virpėjo iš dėkingumo. Jis prašė Heigeną perduoti 
Donui, kad prisiekia jam draugystę iki grabo lentos. Donui tereikia pas 
jį užsukti - jis, Amerigas Bonasera, padarysiąs viską, jis pasiryžęs net 
galvą padėti dėl palaimintojo Krikštatėvio. Heigenas patikino jį per- 
duosiąs jo žodžius Donui. 

Abu „Deili Njuz“ vidurinius puslapius užėmė Džerio Vagnerio ir 
Kevino Mūneno, gulinčių gatvėje, nuotraukos. Jos buvo meistriškai klai- 
kios: atrodė, kad ten ne žmonės, o kažkokie beformiai gniužulai. Per 
stebuklą, kaip teigė laikraštis, abu vaikinai liko gyvi, bet jiems abiem 
ištisus mėnesius teks gulėti ligoninėje, ir reikės atlikti plastines opera- 
cijas. Heigenas pasižymėjo, kad reikia liepti Klemencai kažkaip atsily- 
ginti Poliui Gatui — atrodo, jis savo darbą išmano. 

Dar tris valandas Heigenas greitai ir rezultatyviai dirbo tvirtindamas 
Dono nekilnojamojo turto kompanijos, alyvų aliejaus importo ir staty- 
bos firmos pajamų sąskaitas. Nė vienos reikalai nebuvo geri, bet dabar, 
karui pasibaigus, jos visos ims duoti didelį pelną. Kai sekretorė pranešė 
jam, kad skambina iš Kalifornijos, jis buvo beveik pamiršęs Džonio 
Fonteino problemą. Mažumą nerimaudamas, jis paėmė ragelį ir tarė: 

— Heigenas klauso. 

Ragelyje pasigirdęs balsas buvo toks kupinas neapykantos ir įniršio, 
kad jo negalėjai pažinti. 

— Tu, suknistas velnio išpera, - šaukė Volcas. — Aš sukišiu jus visus 
į kalėjimą šimtui metų. Aš išleisiu viską iki paskutinio skatiko, kad jus 
sutvarkyčiau. Aš nupjausiu tam Džoniui Fonteinui kiaušius — ar girdi 
mane, tu suknistas italiūkšti?! 

-— Aš pusiau vokietis, pusiau airis, - maloniu balsu atsakė Heigenas. 

Ragelyje stojo ilga tyla, paskui pasigirdo barkštelėjimas — Volcas 
padėjo ragelį. 

Heigenas šyptelėjo. Volcas neištarė nė vieno grasinimo pačiam Do- 
nui Korleonei. Verta būti genijumi. 

Džekas Volcas visuomet miegodavo vienas. Jo lovoje galėjo išsitek- 
ti dešimt žmonių, o miegamasis buvo toks didelis, kad jame galėjai 
filmuoti šokių salės scenas, bet nuo to laiko, kai prieš dešimtį metų 
mirė žmona, jis miegodavo vienas. Tai nereiškė, kad moterų jam nerei- 
kėjo. Nepaisant jo amžiaus, jis dar buvo fiziškai energingas vyras, ta- 
čiau dabar jį lytiškai sujaudindavo tik labai jaunos mergaitės, ir jis įsi- 
tikino, kad jo kūnas ir kantrybė teleidžia išbūti su moterim tik kelias 
valandas per vakarą. 

Šį ketvirtadienio rytą jis kažkodėl prabudo anksti. Nuo pirmųjų auš- 
ros spindulių didžiulis jo miegamasis atrodė it ūkanose skendinti pieva. 
Toli lovos kojūgalyje drybsojo kažkoks pažįstamas siluetas, ir Volcas 
atsisėdo, įsirėmęs alkūnėmis į lovą, kad geriau įsižiūrėtų. Daiktas buvo 
arklio galvos pavidalo. Vis dar mieguistas Volcas ištiesė ranką ir užde- 
gė naktinę lempą, stovinčią prie lovos. 

Tai, ką jis išvydo, taip jį sukrėtė, kad jam pasidarė bloga. Jis paju- 
to, tarsi milžiniškas kūjis būtų tvojęs per krūtinę, širdis pašėlusiai ėmė 
trankytis, jį suėmė šleikštulys, ir vėmalai ištiško ant storo prabangaus 
kilimėlio. 

Juoda, glotni it šilkas garsiojo žirgo Chartumo galva, atkirsta nuo 
kūno, gulėjo prikepusi tiršto kraujo klane, iš jos styrojo baltos, pana- 
šios į nendres sausgyslės. Nasrai buvo aplipę putomis, o akys sulig obuo- 
liais, dar neseniai žėrėjusiais auksu, buvo išmargintos pūvančių vaisių 
spalvos taškelių — išsiliejusio ir spėjusio sudžiūti kraujo. Volcą apėmė 
grynai gyvuliškas siaubas, ir iš to siaubo jis ėmė spiegti, šaukdamas 
tarnus, iš to siaubo paskambino Heigenui ir nesivaldydamas išklojo tuos 
grasinimus. Matydamas jį šitaip maniakiškai siautėjant, sunerimęs vy- 
resnysis liokajus paskambino asmeniniam Volco gydytojui ir jo pava- 
duotojui studijoje, bet kol jie atvyko, Volcas atitoko. 

Jis buvo giliai sukrėstas. Koks žmogaus galėjo užmušti gyvulį, kai- 
nuojantį šešis šimtus tūkstančių dolerių? Nė žodžiu neįspėjęs. Be jokių 
derybų, kuriose būtų galima atšaukti šį įsakymą. Tas negailestingumas, “ 
tas visiškas nesiskaitymas su jokiomis vertybėmis bylojo, kad čia veik- 
ta žmogaus, kuriam galioja tik jo paties įstatymai, kuris laiko save Die- 
vu pačiam sau. Ir dar žmogaus, kuris paremia šitokią valią galia ir gud- 
rybe, kurioms jo arklidžių apsaugos padalinys - vieni niekai. Mat Vol- 
cas jau spėjo sužinoti, kad arklys gavo gerą dozę migdomųjų prieš 
kažkam ramiai kirviu nukapojant tą milžinišką trikampę galvą. Naktį 
budėję vyrai tvirtino nieko negirdėję. Volcas negalėjo tuo patikėti. Bū- 

tų galima priversti juos kalbėti. Juos papirko, tad būtų galima priversti 
juos pasakyti, kas papirko. 

Volcas nebuvo kvailys — jis tik buvo nepaprastas egoistas. Jis apsiri- 
ko, manydamas, kad galia, kurią jis turi šiame pasaulyje, pranoksta Do- 
no Korleonės galią. Tereikėjo įrodyti, kad jis klysta. Jis suprato, kas 
jam buvo pasakyta šiuo poelgiu: nepaisant visų jo turtų, nepaisant visų 
ryšių su JAV prezidentu, nepaisant visų jo kalbų apie draugystę su FTB 
direktoriumi, kažkoks niekam nežinomas itališko alyvų aliejaus impor- 
tuotojas jį nužudys! Tikrų tikriausiai nužudys! Todėl, kad jis pasiryžęs 
neduoti Džoniui Fonteinui vaidmens filme, kurio jis nori. Neįtikėtina! 
Žmonės neturi jokios teisės taip elgtis. Kuo virs pasaulis, jei žmonės 
šitaip elgsis?! Tai beprotystė. Vadinasi, negali daryti ką nori su savo 
pinigais, su tau priklausančiomis kompanijomis, negali pasinaudoti sa- 
vo galia duoti įsakymus. Tai dešimt kartų blogiau už komunizmą. Tokį 
pasaulį reikia sudaužyti į šipulius. Toks jis negali būti. 

Volcas leido gydytojui suleisti jam labai silpnų raminamųjų vaistų. 
Jie padėjo jam apsiraminti ir pradėti logiškai mąstyti. Jį sukrėtė atsai- 
numas, su kuriuo tas Korleonė įsakė užmušti visame pasaulyje žinomą 
žirgą, kainuojantį šešis šimtus tūkstančių dolerių. Šešis šimtus tūkstan- 
čių dolerių! Ir tai tik įžanga. Volcą nukrėtė šiurpas. Jis susimąstė apie 
gyvenimą, kurį susikūrė. Jis turtingas. Jis gali turėti pačias gražiausias 
moteris pasaulyje — tereikia pamoti pirštu ir pažadėti kontraktą. Jį pri- 
ima savo rūmuose karaliai ir karalienės. Gyvenime jis turi visa, ką gali 
duoti pinigai ir valdžia. Kvaila būtų rizikuoti tuo visu dėl kažkokios 
užgaidos. Tarkim, jam pavyktų prisikasti iki Korleonės. Kokia įstaty- 
mų numatyta bausmė už lenktyninio žirgo užmušimą? - jis ėmė pašėlu- 
siai kvatoti; jo gydytojas ir tarnai susirūpinę į jį žiūrėjo. Jam dingtelėjo 
dar viena mintis: visa Kalifornija badys jį pirštais vien todėl, kad kaž- 
kas šitaip arogantiškai, paniekinamai pasišaipė iš jo galios. Tai nulėmė 
jo apsisprendimą. Tai, ir mintis, kad galbūt jie jo nežudys. Kad jie turi 
kažkokį kur kas gudresnį ir skausmingesnį sumanymą. 

Volcas davė reikalingus nurodymus. Patikimi jo paties kadrai ėmė 
veikti. Tarnai ir gydytojas buvo prisaikdinti tylėti — prasitarę jie kol 
gyvi būsią kino studijos ir Volco priešai. Žurnalistams buvo pranešta, 
kad lenktyninis žirgas Chartumas nugaišo nuo ligos, kuria užsikrėtė 
gabenamas iš Anglijos. Buvo duotas įsakymas slapta palaidoti jo palai- 
kus netoli vilos. 

Po šešių valandų Džoniui Fonteinui paskambino filmo direktorius ir 
paliepė jam ateinantį pirmadienį prisistatyti į darbą. 

Tą vakarą Heigenas atėjo į Dono namus parengti jo svarbiam susiti- 
kimui rytojaus dieną su Virdžilijum Solocu. Donas pasikvietė dalyvau- 
ti vyriausiąjį sūnų, ir Sonis Korleonė, kurio masyvus kupidoniškas vei- 
das iš nuovargio buvo visas ištįsęs, gurkšnojo iš stiklinės vandenį. „Tur- 
būt vis dar barškina tą vyriausiąją pamergę“, - dingtelėjo Heigenui. Dar 
vienas rūpestis. 

Donas Korleonė įsitaisęs krėsle rūkė cigarą „Di Nobili“. Heigenas 
savo kambaryje visuomet laikė jų dėželę. Jis mėgino prikalbinti Doną 
pereiti prie havanietiškų, bet Donas aiškino, kad nuo jų jam perštinti 
gerklė. 

— Ar mes žinome viską, kas mums būtina žinoti?! - paklausė Donas. 

Heigenas atsivertė aplanką su savo pastabomis. Tų pastabų niekas 
nebūtų galėjęs panaudoti kaip įkalčių - tai tebuvo paslaptingos nuotru- 
pos, kurios turėjo priminti jam visas svarbias smulkmenas, kad kartais 
ko nepraleistų. 

— Solocas kreipsis į mus pagalbos, — atsakė Heigenas. - Jis prašys, 
kad Šeima išskirtų bent jau milijoną dolerių ir pažadėtų vienokią ar 
kitokią apsaugą nuo įstatymų. Už tai mes gauname dalį verslo, niekas 
nežino kokią. Už Solocą laiduoja Tataljų Šeima, tad ji greičiausiai irgi 
dalyvauja versle. Tas verslas - narkotikai. Solocas turi žmonių Turkijo- 
je - jie ten augina aguonas. Iš ten jis gabena jas į Siciliją. Jokių sunku- 
mų čia nėra. Sicilijoje jis turi gamyklą, kuri perdirba jas į heroiną. Tiks- 
liau sakant, pirma į morfijų, o reikalui esant į heroiną. Susidaro įspūdis, 
kad perdirbimo gamykla Sicilijoje visais atžvilgiais saugi. Vienintelis 
keblumas — kaip atgabenti narkotikus čia, o paskui išplatinti. Be to — 
pradinis kapitalas. Milijonas dolerių grynaisiais ant medžių neauga, — 
Heigenas pamatė, kad Donas nutaiso rūgščią miną. Senis nemėgo tuš- 
čių pagražinimų verslo reikaluose. Jis skubėjo pasakoti toliau: 

— Solocą pravardžiuoja „Turku“. Dėl dviejų priežasčių. Jis ilgai gy- 
veno Turkijoje ir neva turi žmoną turkę ir vaikų. Antra. Sako, esą jis 
labai greitai stveriasi peilio, bent jau jaunystėje šitaip elgdavosi, tačiau 
tik verslo reikaluose; dėl to yra pagrįstų nusiskundimų juo. Labai su- 
manus vyras, be to, pats sau šeimininkas. Policijai žinomas, du kartus 
sėdėjęs: vieną - Italijoje, antrą - Jungtinėse Valstijose; įstatymų saugo- 
tojams žinomas kaip prekiautojas narkotikais. Mums tai gali būti į nau- 
dą. Tai reiškia, jis niekad nesijaus toks saugus, kad galėtų duoti parody- 
mus, nes laikomas bosu, ir dar todėl, kad yra kalėjęs. Be to, jis turi 

žmoną amerikietę, tris vaikus ir yra geras šeimos vyras. Iš jo neišpeš nė 
žodžio, jeigu tik jis žinos, kad jiems nestinga pinigų pragyvenimui. 

— Santinai, ką tu manai? — traukdamas cigaro dūmus paklausė Donas. 

Heigenas žinojo, ką pasakys Sonis. Sonį erzino tai, kad Donas laiko 
jį po padu. Jis norėjo kokio nuosavo stambaus verslo. Jam toks dalykas 
labai tiktų. 

— Tuose baltuosiuose milteliuose slypi krūvos pinigų, — patraukęs 
didelį gurkšnį viskio tarė Sonis. — Bet jie gali būti pavojingi. Kai kas 
gali sėsti į kalėjimą dvidešimčiai metų. Sakyčiau, jeigu mes vengtume 
operacijų ir užsiimtume vien apsauga ir finansavimu - gal ir būtų ne- 
blogai. 

Heigenas pritariamai pasižiūrėjo į Sonį. Jis gudriai sužaidė savo kor- 
tomis. Jis išdėstė tai, kas akivaizdu, — jam tai tikrai geriausia taktika. 

— O ką tu, Tomai, manai? — patraukęs dūmą paklausė Donas. 

Heigenas susikaupė: jis bus visiškai atviras. Jis jau nusprendė, kad 
Donas atmes Soloco pasiūlymą, bet, kas buvo dar blogiau, Heigenas 
buvo įsitikinęs, kad Donas visko nuodugniai neapgalvojo - 0 tai atsi- 
tikdavo labai retai. Donas Korleonė šį kartą žvelgė nepakankamai toli į 
priekį. 

— Nagi, kalbėk, Tomai, - padrąsino jį Donas. - Net sicilietis Consig- 
liori ne visuomet pritaria savo bosui. 

Visi nusijuokė. 

— Aš manau, kad jūs turėtumėte pasakyti „taip“, — pradėjo Heige- 
nas. — Visas akivaizdžias priežastis jūs žinote, bet svarbiausioji — štai 
kokia. Piniginės narkotikų verslo galimybės kur kas didesnės nei bet 
kurio kito. Jeigu mes jo nesiimsime, imsis kas kitas, galbūt Tataljų Šei- 
ma. Gaudami tokius pelnus, jie gali sukaupti vis didesnę politinę galią 
ir patraukti į savo pusę vis daugiau policijos. Jų Šeima taps stipresnė už 
mūsų. Galiausiai jie puls mus ir atims iš mūsų tai, ką turime. Visai kaip 
su valstybėmis: jeigu jos ginkluojasi, mes irgi turime ginkluotis. Jeigu 
jos pasidaro ekonomiškai stipresnės, jos tampa mums grėsme. Dabar 
mūsų rankose azartiniai žaidimai, profsąjungos, o šiuo metu tai patys 
patikimiausi dalykai. Bet, mano galva, narkotikai — perspektyvus daly- 
kas. Mano nuomone, turime imtis šio verslo, antraip mes rizikuojame 
visu, ką turime. Ne dabar - galbūt po dešimties metų. 

Atrodė, tarsi jo žodžiai padarė Donui didžiulį įspūdį. 

- Be abejo, tai svarbiausia, - papsėdamas savo cigarą tarė jis, paskui 
atsiduso ir atsistojo. — Kuriuo metu aš turiu rytoj pasimatyti su tuo kita- 
tikiu? 

—Jis bus čia dešimtą ryto, - atsakė Heigenas, vildamasis, kad Donas 
sutiks. 

— Noriu, kad jūs abu būtumėte čia su manim, - tarė Donas. Jis atsi- 
stojo, pasirąžė ir paėmė sūnų už parankės. 

— Santinai, numik šiąnakt truputį. Tu atrodai baisiai, kaip pats vel- 
nias. Žiūrėk savęs — amžinai jaunas nebūsi. 

Padrąsintas šio tėviško susirūpinimo ženklo, Sonis paklausė to, ko 
neišdrįso Heigenas: 

— Tėti, ką tu atsakysi? 

— Iš kur aš galiu žinoti, kol nežinau procentų ir kitų smulkmenų? — 
nusišypsojęs atsakė Donas. - Be to, man reikia laiko apgalvoti patari- 
mams, kuriuos išgirdau čia šįvakar. Aš juk nesu iš tų, kurie elgiasi ne- 
apgalvotai. 

Išėjęs pro duris, jis nerūpestingai tarė Heigenui: 

- Aresi pasižymėjęs, kad prieš karą „Turkas“ vertėsi iš prostitucijos? 
Kaip dabar Tataljų Šeima. Užsirašyk, kol nepamiršai, - Dono balse buvo 
vos juntama pašaipa, ir Heigenas išraudo. Jis tyčia to nepaminėjo, ir turė- 
jo tam pagrindą, nes iš tikrųjų tai neturėjo nieko bendra su svarstomu 
klausimu, bet jis bijojo, kad tai gali padaryti įtakos Dono sprendimui. 
Donas garsėjo savo puritoniškumu visame, kas buvo susiję su seksu. 


**k* 


„Turkas“ Virdžilijus Solocas buvo tvirtai sudėtas, vidutinio ūgio, 
tamsaus gymio vyras, kurį galėjai palaikyti tikru turku. Jo nosis buvo 
lenkta kaip rytietiškas kalavijas, akys — juodos ir žiaurios. Be to, jis 
laikėsi nepaprastai oriai. 

Sonis Korleonė pasitiko jį prie durų ir atsivedė į kabinetą, kur laukė 
Heigenas ir Donas. Heigenas pamanė, kad dar niekad nėra matęs tokios 
grėsmingos išvaizdos žmogaus — neminint Luko Brazio. 

Visi mandagiai paspaudė vieni kitiems rankas. Jeigu Donas kada 
nors manęs paklaus, ar šitas vyras su kiaušiais, turėsiu atsakyti „taip“, - 
pamanė Heigenas. Tokios tvirtybės viename žmoguje jis dar nebuvo 
matęs — jis atrodė tvirtesnis net už Doną. Tiesą sakant, Donas pasirodė 
kaip niekad prastai. Jis pasveikino atvykėlį kiek per daug prasčiokiš- 
kai, kiek per daug kaimietiškai. 

Solocas iškart prašneko apie reikalą. Verslas — narkotikai. Viskas 
parengta. Tokie ir tokie aguonų laukai Turkijoje jam įsipareigoję kas- 
met pateikti tiek ir tiek žaliavos. Jis turi gerai apsaugotą gamyklą Pran- 

cūzijoje, kuri paverčia jas į morfijų, ir absoliučiai saugią gamyklą Sici- 
lijoje, kuri perdirba jį į heroiną. Kontrabanda į abi šias šalis tiek saugi, 
kiek tokie dalykai apskritai gali būti saugūs. Įvežant gaminius į JAV, 
apie penkis procentus jų teks prarasti, nes, kaip Donas ir jis žino, FTB 
yra nepaperkamas, bet pelnas bus milžiniškas, rizikos — jokios. 

— Tai kodėl jūs kreipiatės į mane? — mandagiai paklausė Donas. — 
Kuo aš nusipelniau tokio dosnumo? 

Tamsus Soloco veidas liko bejausmis. 

-— Man reikia dviejų milijonų dolerių grynaisiais, — tarė jis. - Ne ma- 
žiau svarbu tai, kad man reikalingas žmogus, turįs galingų draugų svar- 
biose vietose. Anksčiau ar vėliau kai kurie mano agentai įklius — tai 
neišvengiama. Jų visų biografijos bus švarios — aš pažadu. Taigi logiš- 
ka, kad teisėjai paskirs jiems švelnias bausmes. Man reikalingas drau- 
gas, kuris galėtų garantuoti, kad pakliuvę į bėdą mano žmonės išbus 
kalėjime ne daugiau kaip metus ar dvejus. Tuomet jie tylės. O jeigu jie 
gaus dešimt ar dvidešimt metų — ką gali žinoti? Šiame pasaulyje daug 
silpnų asmenybių. Kitas gali prašnekti ir šitaip pastatyti į pavojų kitus 
svarbius žmones. Taigi turėti juridinę apsaugą — būtina. Girdėjau, Do- 
nai Korleone, kad pagal jūsų dūdą šoka tiek teisėjų, kiek batų valytojo 
kišenėje žvanga variokų. 

Donas Korleonė nepuolė dėkoti už šį komplimentą. 

-— Kokia dalis atiteks mano Šeimai? — paklausė jis. 

Soloco akys sublizgo. 

— Penkiasdešimt procentų, — jis padarė pauzę, o paskui prabilo lipš- 
niai, tarsi glamonėdamas: 

— Pirmaisiais metais jūsų dalis bus trys ar keturi milijonai dolerių. 
Vėliau ji išaugtų. 

— O kokia yra Tataljų Šeimos dalis? — paklausė Donas Korleonė. 

Pirmąsyk Solocas ėmė nervintis. 

- Jie kažkiek gaus iš mano dalies. Man reikalinga šiokia tokia para- 
ma operacijoms. 

- Taigi, - tarė Donas, — aš gaunu penkiasdešimt procentų vien tik už 
finansavimą ir juridinę apsaugą, o operacijomis man nėra ko rūpintis — 
jūs tą norite pasakyti? 

Solocas linktelėjo galvą. 

- Jeigu, jūsų manymu, du milijonai dolerių — „vien tik finansavi- 
mas“, — sveikinu jus, Donai Korleone. 

— Aš sutikau pasimatyti su jumis iš pagarbos Tataljų Šeimai, — ra- 
miai atsakė Donas, — ir todėl, kad girdėjau jus esant rimtą žmogų, su 

kuriuo taip pat reikia pagarbiai elgtis. Aš turiu pasakyti jums „ne“, bet 
privalau paaiškinti savo sprendimo priežastis. Pelnai jūsų versle didžiu- 
liai, bet tokia ir rizika. Jeigu aš dalyvaučiau jūsų operacijose, tai galėtų 
pakenkti mano interesams. Tiesa, kad aš turiu daug draugų politikų, bet 
jie nebūtų man tokie draugiški, jeigu aš versčiausi ne azartiniais loši- 
mais, o narkotikais. Jų manymu, azartiniai lošimai — kažkas panašaus į 
alkoholį - nekenksminga yda, o narkotikai - nešvarus verslas. Ne, ne- 
prieštaraukite — aš sakau jums, ką galvoja jie, o ne aš. Kuo pragyveni- 
mui verčiasi žmogus, man nerūpi. O jums aš noriu pasakyti, kad tas 
jūsų verslas yra pernelyg rizikingas. Visi mano Šeimos nariai pastaruo- 
sius dešimtį metų gyveno gerai, be pavojų, niekas nenukentėjo. Aš ne- 
galiu iš godumo statyti jų ar jų gyvybių į pavojų. 

Solocas išsidavė nusivylęs tik tuo, kad jo akys ėmė lakstyti po kam- 
barį, tarsi jis būtų vylęsis, kad Heigenas ar Sonis jį parems. 

- Jūs nuogąstaujate dėl tų dviejų milijonų saugumo? - paklausė jis. 

— Ne, - šaltai šyptelėjęs atsakė Donas. 

Solocas pamėgino dar sykį. 

- Tataljų Šeima taip pat garantuos jūsų įdėto kapitalo saugumą. 

Tuomet Sonis Korleonė padarė nedovanotiną logikos ir procedūros 
klaidą. 

- Tataljų Šeima garantuoja pelną nuo mūsų įdėto kapitalo, nereika- 
laudama iš mūsų jokių procentų? — be galo susidomėjęs paklausė jis. 

Šis jo įsiterpimas Heigenui sukėlė siaubą. Jis pamatė, kaip Donas 
įsmeigė šaltą, priešišką žvilgsnį į vyriausiąjį sūnų, kuris sustingo nieko 
nesusigaudydamas, išsigandęs. Soloco akys vėl ėmė lakstyti, bet šįsyk 
iš pasitenkinimo: jis aptiko plyšį Dono tvirtovėje. 

Kai Donas prabilo vėl, jo balsas bylojo, kad pokalbis baigtas. 

- Jauni žmonės gobšūs, - tarė jis. — Šiais laikais jie nemoka elgtis. 
Jie pertraukia vyresnius. Jie kaišioja nosį, kur nereikia. Bet aš jaučiu 
sentimentalią silpnybę savo vaikams ir aš juos išlepinau — patys mato- 
te. Sinjore Solocai, mano „ne“ — galutinis. Leiskite pasakyti, kad aš 
linkiu jums sėkmės jūsų versle. Jis nesikerta su manuoju. Atsiprašau, 
kad turiu jus nuliūdinti. 

Solocas nusilenkė, paspaudė Donui ranką, ir Heigenas nulydėjo jį 
prie kieme laukiančio automobilio. Atsisveikinant su Heigenu, jo vei- 
das buvo bejausmis. 

Grįžus į kambarį, Donas Korleonė paklausė Heigeno: 

— Koki įspūdį tau padarė tas vyras? 

-— Jis sicilietis, — sausai atsakė Heigenas. 

Donas susimąstęs nulenkė galvą, paskui atsigręžė į sūnų ir švel- 
niai tarė: 

— Santinai, niekad neišsiduok ne Šeimos žmonėms, ką galvoji. Nie- 
kad neišsakyk jiems savo slapčiausių minčių. Man atrodo, tau baigia 
suminkštėti smegenys nuo visos tos komedijos, kurią tu vaidini su ta 
mergina. Baik ją ir žiūrėk reikalų. Dabar dink man iš akių. 

Heigenas pamatė Sonio veide nuostabą, paskui pyktį, išgirdus tėvo 
priekaištą. Nejaugi jis tikrai manė, kad Donas nesužinos apie jo roma- 
ną, toptelėjo Heigenui. Ir nejaugi jis išties nesupranta, kokią pavojingą 
klaidą šįryt padarė? Jei taip - Heigenas niekad nenorės būti Consigliori 
Donui Santinui Korleonei. 

Donas palaukė, kol Sonis išėjo iš kambario, paskui vėl susmuko į 
oda aptrauktą krėslą ir įsakmiu mostu paliepė duoti jam išgerti. Heige- 
nas pripylė jam stiklą anyžinio likerio. 

- Atsiųsk man Luką Brazį, — pažvelgęs į savo patarėją įsakė Donas. 


*** 


Praslinkus trims mėnesiams, Heigenas kartą skubėjo tvarkyti popie- 
riaus savo kontoroje mieste, tikėdamasis dar spėti nupirkti kalėdinių 
dovanų žmonai ir vaikams. Jo darbą pertraukė Džonio Fonteino skam- 
butis. Iš puikios nuotaikos jis nenustygo savo kailyje. Filmas jau su- 
suktas, medžiaga (kas tai per velnias, - pamanė Heigenas) fantastiška. 
Jis siunčiąs Donui kalėdinę dovaną, kurią pamačius jam akys išvirs; 
atvežtų pats, bet prie filmo dar reikia truputį padirbėti, tad jis turės likti 
Kalifornijoje. Heigenas stengėsi neišsiduoti nekantraująs. Džonio Fon- 
teino žavesys jo niekad nesujaudindavo, bet jam pasidarė smalsu. 

- Kas tai? - paklausė jis. 

- Negaliu pasakyti. Netikėtumas — maloniausia kalėdinės dovanos 
dalis, - sukikenęs atsakė Džonis. 

Heigenui iškart pranyko bet koks susidomėjimas ir jam galop pavy- 
ko mandagiai baigti pokalbį. 

Po dešimties minučių sekretorė pranešė, kad skambina Konė Korle- 
onė — nori su juo pasikalbėti. Heigenas atsiduso. Kol Konė buvo mergi- 
na, ji buvo maloni, ištekėjusi ji pasidarė įkyri. Ji skųsdavosi vyru, dviem 
trims dienoms vis išeidavo gyventi pas motiną. O Karlas Ricis pasirodė 
besąs tikras nevykėlis. Jis gavo gerą verslą, bet jį tik griovė. Be to, 
girtavo, paleistuvavo, lošė azartinius žaidimus ir retkarčiais mušdavo 
žmoną. Konė savo šeimai apie tai nesakė, bet Heigenui išsipasakodavo. 
Kažin kokią sielvartingą istoriją išgirsiu iš jos dabar, — pamanė jis. 

Tačiau ji, matyt, buvo užsikrėtusi linksma Kalėdų nuotaika. Ji tik 
norėjo paklausti Heigeno, ką dovanų norėtų gauti jos tėvas, Sonis, Fre- 
das ir Maiklas. Ką pirksianti motinai, ji jau žino. Heigenas pateikė ke- 
letą pasiūlymų, bet ji visus atmetė, pavadinusi kvailais. Galop Konė 
paliko jį ramybėje. 

Kai telefonas vėl suskambo, Heigenas šveitė popierius atgal į krep- 
šį. Velniop juos! Jis išeis. Vis dėlto jam nė į galvą neatėjo atsisakyti 
kalbėti. Kai sekretorė pasakė, kad tai Maiklas Korleonė, jis su malonu- 
mu paėmė ragelį - Maiklą jis mėgo. 

— Tomai, - tarė Maiklas Korleonė, - rytoj aš su Kei atvažiuosiu į 
miestą. Noriu pasakyti seniui kai ką svarbaus prieš Kalėdas. Ar jis bus 
namie rytoj vakare? 

- Žinoma. Iki Kalėdų jis niekur iš miesto neišvyks. Gal galiu kuo 
padėti? 

Iš Maiklo sunku būdavo išpešti žodį - kaip ir iš tėvo. 

— Ne, - atsakė jis. - Manau, pasimatysiu su tavim per Kalėdas; visi 
juk bus Long Byče, ar ne? 

-— Taip, — atsakė Heigenas. Jis šyptelėjo, kai Maiklas tiek tepasakęs 
padėjo ragelį. 

Heigenas paprašė sekretorės paskambinti jo žmonai ir pasakyti jai, 
jog šiek tiek vėluosiąs, bet kad ji paruoštų jam vakarienę. 

Išėjęs iš pastato, jis nudrožė „„Meisiz“ parduotuvės link. Kažkas pa- 
stojo jam kelią. Jis nustebo išvydęs Solocą. 

Solocas suėmė jį už rankos ir ramiai tarė: 

— Neišsigąsk, aš tik noriu su tavim pasikalbėti. 

Staiga prasivėrė prie šaligatvio krašto stovinčio automobilio durelės. 

— Lipk į vidų, man reikia su tavim pasišnekėti. 

Heigenas truktelėjęs išlaisvino ranką. Jis nebuvo sunerimęs, tiesiog 
suirzęs. 

— Neturiu laiko, - atsakė jis. 

Tuo metu iš užpakalio prie jo priėjo du vyrai, ir jis pajuto, kaip jam 
pakerta kojas. 

— Lipk į automobilį, — tyliai tarė Solocas. — Jeigu būčiau norėjęs ta- 
ve užmušti, jau būtum negyvas. Pasitikėk manim. 

Be menkiausio pasitikėjimo Heigenas įlipo į automobilį. 

Maiklas Korleonė melavo Heigenui. Jis jau buvo Niujorke ir skam- 
bino jam iš „Pensilvanijos“ viešbučio, esančio už mažiau nei dešimties 
kvartalų nuo Heigeno kontoros. Kai jis padėjo ragelį, Kei Edams užge- 
sino cigaretę ir tarė: 

- Kaip sklandžiai tu seki pasakas, Maiklai. 

Maiklas prisėdo greta jos ant lovos. 

— Vis dėl tavęs, mieloji; jei pasakyčiau savo šeimai, kad mes mieste, 
turėtume iškart tenai važiuoti. Tuomet negalėtume nueiti į restoraną 
vakarienės, pasižiūrėti spektaklio, negalėtume šiąnakt kartu miegoti. 
Tik jau ne tėvo namuose, kol mes dar nevedę. 

Jis apkabino ją ir švelniai pabučiavo į lūpas. Jos buvo saldžios. Jis 
švelniai parvertė ją ant lovos. Ji užsimerkė, laukdama, kol jis ją pamy- 
lės, ir Maiklas pasijuto esąs neapsakomai laimingas. Karo metus jis 
praleido besikaudamas Ramiajame vandenyne ir tose prakeiktose salo- 
se svajodavo apie tokią merginą kaip Kei Edams. Apie tokį grožį kaip 
jos. Apie tokį dailų, trapų, pieno baltumo kūną, įsielektrinusį nuo aist- 
ros. Ji atsimerkė ir palenkė jo galvą, kad galėtų pabučiuoti. Jie glamo- 
nėjosi, kol atėjo laikas į teatrą. 

Po vakarienės jie ėjo pro ryškiai apšviestas universalinės parduotu- 
ves, kuriose knibždėjo kalėdines dovanas perkantys lankytojai, ir Maik- 
las paklausė jos: 

— Ko tu norėtumei Kalėdoms? 

-— Tik tavęs, — prisispausdama prie jo atsakė Kei. - Kaip tu manai, 
tavo tėvas palankiai į mane pažiūrės? 

- Svarbiausia ne tai. Ar tavo tėvas palankiai pažiūrės į mane? 

Kei gūžtelėjo pečiais. 

— Man nė motais, - atsakė ji. 

— Man net kilo mintis oficialiai pakeisti pavardę, bet jeigu kas nutik- 
tų, tai menkai tepadėtų. Ar tu įsitikinusi, kad nori būti Korleone? - jis 
pasakė visa tai pusiau juokais. 

- Taip, — nesišypsodama atsakė jinai. 

Juodu susiglaudė. Jie buvo nutarę per Kalėdų savaitę susituokti ro- 
tušėje. Tai turėjo būti tyli pasaulietiška ceremonija, pasikvietus porą 
draugų liudytojais. Tačiau Maiklas užsispyrė turįs pasakyti savo tėvui. 
Jis paaiškino, kad tėvas visiškai neprieštaraus, jei tik jie nedarys to slap- 
čiomis. Kei dvejojo. Ji sakė galėsianti pranešti tėvams tik po vedybų. 

- Jie, aišku, pamanys, kad aš nėščia, — tarė ji. 

Maiklas nusišypsojo. 

— Mano tėvai taip pat, — tarė jis. 

Nė vienas iš jų neužsiminė apie tai, kad Maiklui teks nukirsti savo 
glaudžius ryšius su šeima. Jie abu suprato, kad iš dalies Maiklas taip 
jau padarė, ir abu jautėsi dėl to kalti. Jie ketino baigti koledžą, susitiki- 
nėdami savaitgaliais ir gyvendami kartu vasaros atostogų metu. Jiems 
atrodė, kad šitaip gyvendami būtų laimingi. 

Buvo vaidinamas miuziklas „„Karuselė“, ir žiūrėdami šią sentimen- 
talią istoriją apie pagyrūną vagį jie linksmai vienas kitam šypsojosi. 
Išėjus iš teatro, buvo šalta. Kei prisiglaudė prie jo ir paklausė: 

- Ar kai mes susituoksime, tu muši mane, o paskiau pavogsi man 
dovanų žvaigždę? 

Maiklas nusijuokė. 

— Aš būsiu matematikos profesorius, — pasakė jis, o paskui paklau- 
sė: — Ar nori pavalgyti prieš grįžtant į viešbutį? 

Kei papurtė galvą ir reikšmingai pažvelgė į jį. Kaip visada, jį sujaudi- 
no, kad ji taip nori mylėtis. Jis nusišypsojo jai, ir jie pasibučiavo šaltyje. 
Maiklas jautėsi alkanas ir nusprendė užsakyti į kambarį sumuštinių. 

Viešbučio vestibiulyje Maiklas stumtelėjo Kei laikraščių kiosko link, 
tardamas: 

— Nupirk laikraščių, kol aš paimsiu raktą. 

Jam teko laukti nedidelėje eilėje. Nors karas baigėsi, viešbučiui dar 
stigo darbuotojų. Maiklas paėmė savo kambario raktą ir ėmė nekantriai 
dairytis Kei. Atsistojusi prie kiosko, ji spoksojo į laikraštį, kurį laikė 
rankose. Jis priėjo prie jos, ir ji pakėlė į jį akis. Jos buvo pilnos ašarų. 

— Ak, Maiklai, - tarė ji, - ak, Maiklai. 

Jis paėmė laikraštį jai iš rankų. Pirmiausia jis pamatė tėvo fotografi- 
Ją: jis tysojo gatvėje, o jo galva gulėjo kraujo klane. Kažkoks vyras 
sėdėjo ant šaligatvio krašto ir raudojo kaip vaikas. Tai buvo jo brolis 
Fredis. Maiklas Korleonė pajuto, kaip jo kūnas suledėja. Jis nejautė 
jokio sielvarto, jokios baimės — vien šaltą įniršį. 

— Eik į kambarį, — paliepė jis Kei, bet gavo paėmęs ją už rankos 
nuvesti į liftą. 

Jie kilo tylėdami. Atėjus į kambarį, Maiklas atsisėdo ant lovos ir 
atsivertė laikraštį. Šauta į Vitą Korleonę. Spėjamas reketininkų va- 
deiva sunkiai sužeistas. Operacija saugant gausiam policijos bū- 
riui. Baiminamasi kruvino gaujų karo, — skelbė antraštės. 

Maiklas pajuto kojose silpnumą. 

- Jis nemirė, tie išgamos jo neužmušė, — tarė jis Kei. 

Jis dar kartą perskaitė straipsnį. Į tėvą šovė penktą valandą vakaro. 
Taigi, kai jis mylėjosi su Kei, vakarieniavo, mėgavosi spektakliu, jo 
tėvas buvo prie mirties. Nuo kaltės pojūčio jį apėmė šleikštulys. 

— Važiuojam į ligoninę? — paklausė Kei. 

Maiklas papurtė galvą. 

- Leisk man pirma paskambinti į namus. Žmonės, kurie tai padarė, 
pamišę ir dabar, kai senis liko gyvas, jie nepaisys nieko. Kas, velniai 
griebtų, žino, ką jie dar sumanys iškrėsti. 

Abu telefonai Long Byče buvo užimti; Maiklas sugebėjo prisiskam- 
binti tik beveik po dvidešimties minučių. 

-— Taip? - išgirdo jis ragelyje Sonio balsą. 

— Čia aš, Soni, — tarė Maiklas. 

Jis pajuto Sonio balse palengvėjimą. 

— Vaje, vaikine, tu įvarei mums nerimo. Kur, po velnių, tu esi? Aš 
pasiunčiau žmones į tą tavo miesteliūkštį išsiaiškinti, kas tau nutiko. 

- Kaip senis? - paklausė Maiklas. — Ar labai sunkiai sužeistas? 

— Gan sunkiai. Jie šovė penkis kartus. Bet jis kietas, - Sonio balse 
buvo justi pasididžiavimas. - Daktarai sako, išsikrapštys. Klausyk, vai- 
kine, aš užsiėmęs ir negaliu kalbėti. Kur tu? 

-— Niujorke. Tomas nesakė tau, kad aš atvykstu? 

Sonis ėmė kalbėti tyliau. 

- Jie sučiupo Tomą. Todėl aš ir nerimavau dėl tavęs. Jo žmona čia. Ji 
apie tai nežino, kaip ir farai. Aš nenoriu, kad jie žinotų. Tie išgamos, 
kurie tai padarė, turbūt pamišę. Noriu, kad tu tučtuojau čia atvyktum. Ir 
laikyk liežuvį už dantų — sutarta? 

— Sutarta, — atsakė Maiklas. — Ar žinai, kas tai padarė? 

— Be abejo, - atsakė Sonis, — ir kai tik Lukas Brazis čia prisistatys, 
jų dainelė bus sudainuota. Mes kol kas turime visus savo vyrus. 

— Atvažiuosiu už valandos, - tarė Maiklas. — Taksi. 

Jis padėjo ragelį. Laikraščiai pasirodė daugiau kaip prieš tris valan- 
das. Apie tai tikriausiai pranešė ir radijas. Bemaž neįmanoma, kad Lu- 
kas nebūtų išgirdęs naujienos. Maiklas susimąstė: kur Lukas Brazis? 
To paties mintyse tą akimirką klausė Heigenas. Tas pats klausimas ne- 
davė ramybės Soniui Korleonei Long Byče. 


**+* 
Tą popietę be penkiolikos minučių penkios Donas Korleonė baigė 


tikrinti popierius, kuriuos jam parengė alyvų aliejaus kompanijos val- 
dytojas. Jis apsivilko švarką ir krumpliais pabarbeno savo sūnui Fre- 

džiui per viršugalvį, kad tas atsiplėštų nuo pavakarinio laikraščio, į kurį 
buvo įkišęs nosį. 

— Liepk Gatui atvaryti iš aikštelės mašiną, — pasakė jis. — Po kelių 
minučių aš būsiu pasirengęs važiuoti namo. 

— Aš pats ją atvarysiu, — suniurnėjo Fredis. — Polis iš ryto skambino, 
kad susirgo. Vėl peršalo. 

Donas susimąstė. 

— Jau trečią kartą šį mėnesį. Manding, tau reikėtų susirasti geresnės 
sveikatos vyruką šiam darbui. Liepk Tomui tai padaryti. 

Fredis nesutiko. 

-— Polis — geras vaikinas. Jeigu jis sako, kad serga, vadinasi, serga. 
Man nesunku pačiam atvaryti automobilį. 

Jis išėjo iš kontoros. Donas Korleonė pro langą žiūrėjo, kaip perėjęs 
į kitą Devintosios aveniu pusę sūnus pasuka į automobilių stovėjimo 
aikštelę. Donas paskambino Heigenui į jo kontorą, bet niekas neatsakė, 
surinko namų Long Byče numerį, bet ir vėl niekas neėmė ragelio. Suir- 
zęs jis pažvelgė pro langą. Fredis stovėjo atsirėmęs į mašinos sparną ir 
susidėjęs ant krūtinės rankas stebėjo kalėdinių pirkinių išsiruošusius 
žmones. Valdytojo padedamas, Donas apsirengė apsiaustą. Suniurnėjęs 
jam „ačiū“, Donas išėjo pro duris ir pasuko laiptais žemyn. 

Gatvėje jau tirštėjo ankstyva žiemos prieblanda. Fredis stovėjo, ne- 
rūpestingai atsirėmęs į sunkaus biuiko sparną. Pamatęs tėvą išeinant iš 
pastato, Fredis apėjo automobilį ir atsisėdo į vairuotojo sėdynę. Donas 
Korleonė buvo belipąs į biuiką nuo šaligatvio pusės, bet sudvejojo ir 
atsigręžė į ilgą vežimėlį su vaisiais prie gatvės kampo. Pastaruoju metu 
tai tapo jo įpročiu, mat jam patiko didžiuliai vaisiai — geltoni persikai ir 
apelsinai, kurių sezonas jau seniai buvo pasibaigęs, žėrintys žaliose dė- 
žėse. Vežimėlio savininkas puolė jo aptarnauti. Donas Korleonė neėmė 
vaisių į rankas - jis tik rodė pirštu. Prekiautojas tik vieną kartą neprita- 
rė jo sprendimui, parodęs, kad jo išrinktas vaisius iš apačios papuvęs. 
Paėmęs popierinį maišelį į kairę ranką, Donas padavė jam penkių dole- 
rių vertės banknotą. Kai paėmęs grąžą jis pasisuko grįžti prie laukian- 
čio automobilio, iš už kampo išdygo du vyrai. Donas Korleonė iškart 
suprato, kas dabar įvyks. 

Abu vyrai vilkėjo juodais apsiaustais, o juodas skrybėles buvo nusi- 
leidę iki pat akių, kad neatpažintų liudytojai. Jie nesitikėjo, kad Donas 
sureaguos taip žaibiškai. Metęs ant žemės maišelį su vaisiais, jis pasi- 
leido prie laukiančio automobilio - neįtikėtinai greitai, turint galvoje jo 
stambų stotą, šaukdamas: „Fredo, Fredo“. Tik tada abu vyrai išsitrau- 
kė pistoletus ir ėmė šaudyti. 


TI 


Pirmoji kulka pataikė Donui Korleonei į nugarą. Jis pajuto, tarsi kas 
jam būtų tvojęs kūju, bet prisivertė judėti mašinos link. Kitos dvi kul- 
kos pataikė jam į sėdmenis, ir jis paslikas išsitiesė viduryje gatvės. Tuo- 
met žudikai, stengdamiesi nepaslysti ant riedančių vaisių, pasileido jam 
pavymui, kad pribaigtų. Tą akimirką, praėjus turbūt ne daugiau kaip 
penkioms sekundėms, kai Donas šūktelėjo sūnų, grėsminga Frederiko 
Korleonės figūra išlindo iš automobilio. Žudikai dar du kartus pasku- 
bomis iššovė į Doną, tysantį ant grindinio. Viena kulka pataikė jam į 
rankos raumenis, antra - į dešiniosios kojos blauzdą. Nors šios žaizdos 
buvo mažiausiai pavojingos, jos smarkiai kraujavo, ir palei kūną susi- 
kaupė kraujo balutės, bet Donas jau buvo praradęs sąmonę. 

Fredis išgirdo, kaip tėvas šaukia jį, vadindamas kaip vaikystėje, o 
paskui - garsius pirmų dviejų šūvių aidus. Iš automobilio jis išlipo toks 
sukrėstas, kad net neišsitraukė pistoleto, ir tie žudikai lengvai galėjo jį 
nukauti. Tačiau jie patys buvo panikos apimti. Jie tikriausiai žinojo, 
kad Dono sūnus ginkluotas, be to, praėjo per daug laiko. Jie dingo už 
kampo, palikę Fredį gatvėje vieną šalia kraujuojančio tėvo kūno. Dau- 
gelis iš gatvę užtvindžiusių žmonių spėjo nudumti į namų tarpdurius ar 
pargriuvo ant žemės, kiti susispietė į nedidelius būrelius. 

Fredis vis dar neišsitraukė pistoleto. Jis buvo tarsi apdujęs. Jis spok- 
sojo į tėvą, kuris kniūpsčias tysojo ant dervuoto grindinio juosvo krau- 
jo klane. Fredį ištiko šokas. Žmonės vėl pasipylė iš tarpdurių ir kažkas, 
pamatęs, kad jis jau kniumba, nusivedęs pasodino ant šaligatvio krašto. 
Dono Korleonės kūną apspito minia, kuri prasiskyrė, kai privažiavo 
pirmasis policijos automobilis su kaukiančia sirena. Tuoj pat už polici- 
jos važiavo radiofikuotas laikraščio „Deili Njuz“ automobilis, ir jam 
dar nesustojus fotografas iššokęs ėmė spragsėti fotoaparatu į kraujais 
pasruvusį Doną Korleonę. Netrukus atvažiavo greitosios pagalbos ma- 
šina. Fotografas nukreipė savo dėmesį į Fredį Korleonę, kuris dabar 
nesislėpdamas raudojo, bet vaizdas buvo keistai komiškas, nes rūstus 
kupidoniškų bruožų jo veidas, stambi nosis ir storos lūpos buvo aplipę 
snargliais. Sekliai išsisklaidė po minią, privažiavo daugiau policijos au- 
tomobilių. Vienas seklys atsiklaupęs šalia Fredžio jį kamantinėjo, bet 
Fredis buvo per daug sukrėstas, kad galėtų ką atsakyti. Įkišęs ranką į 
vidinę Fredžio apsiausto kišenę, jis ištraukė piniginę ir, metęs akį į as- 
mens liudijimą, švilptelėjo savo partneriui. Po kelių sekundžių Fredį 
nuo minios skyrė pulkas civiliniais drabužiais persirengusių policinin- 
kų. Pirmasis seklys aptiko dėkle po pažastim Fredžio pistoletą ir jį pa- 
ėmė. Paskui jie pakėlė Fredį ir įgrūdo į automobilį be jokių užrašų. Jam 

nuvažiavus, iš paskos pasuko „Deili Njuz“ automobilis; fotoreporteris 
toliau fotografavo visus ir viską. 

Per pusvalandį, praėjusį nuo pasikėsinimo į jo tėvą, Sonis Korleonė 
sulaukė vieno po kito penkių skambučių. Pirmasis paskambino seklys 
Džonas Filipsas, kuriam Šeima pastoviai mokėjo duoklę; jis atvyko į 
įvykio vietą su pirmuoju automobiliu, kuriuo atvažiavo civiliniais dra- 
bužiais persirengę policininkai. 

— Ar pažįsti mane iš balso? — pirmiausia paklausė jis. 

— Taip, - atsakė Sonis. 

Jis buvo ką tik pakirdęs iš pogulio, žmonos pakviestas prie telefono. 

— Kažkas šovė į tavo tėvą priešais jo kontorą, — be jokių įžangų ėmė 
berti žodžius Filipsas. — Prieš penkiolika minučių. Jis gyvas, bet sun- 
kiai sužeistas. Nuvežtas į Prancūzų ligoninę. Tavo brolį Fredį nuvežė į 
Čelsio nuovadą. Kai jį paleis, būtų gerai, kad jį apžiūrėtų gydytojas. Aš 
dabar važiuoju į ligoninę, padėsiu apklausti jūsų senuką, jei jis gali 
kalbėti. Apie įvykių eigą tau pranešiu. 

Anapus stalo sėdinti Sonio žmona Sandra pamatė, kaip kraujas siūb- 
telėjo jam į veidą ir jis išraudo. Jam akis aptraukė migla. 

— Kas nutiko? - sušnabždėjo ji. 

Jis nekantriai mostelėjo jai ranka, kad užsičiauptų, pasisuko taip, 
kad būtų nugara į ją ir paklausė į ragelį: 

— Ar tikrai žinai, kad jis gyvas? 

- Taip, tikrai, — atsakė seklys. — Daug kraujo, bet, man regis, jo būk- 
lė nėra tokia bloga, kaip atrodo. 

- Ačiū, - padėkojo Sonis. — Rytoj lygiai aštuntą būk namie. Gausi 
savo gabalą. 

Sonis padėjo ragelį ir prisivertė ramiai sėdėti. Jis žinojo, kad pyk- 
tis — jo didžiausia silpnybė, o šį kartą pyktis gali būti pražūtingas. Pir- 
miausia reikia susisiekti su Tomu Heigenu. Tačiau nespėjus jam pakelti 
ragelio, telefonas sučirškė. Skambino bukmekeris, kuriam Šeima buvo 
davusi leidimą veikti Dono kontoros rajone. Bukmekeris skambino jam, 
norėdamas pranešti, kad Donas užmuštas — jį nušovę gatvėje. Pateikęs 
kelis klausimus ir įsitikinęs, kad žmogus, pranešęs bukmekeriui šią ži- 
nią, nebuvo arti Dono, Sonis nutarė, kad ši informacija netiksli. Filipo 
turėtų būti patikimesnė. Beveik tuoj pat telefonas suskambo trečią kar- 
tą. Tai buvo „Deili Njuz“ reporteris. Vos tik jis pasisakė kas esąs, Sonis 
padėjo ragelį. 

Surinkęs Heigeno namų numerį, jis paklausė patarėjo žmonos: 

— Ar Tomas dar negrįžo namo? 

— Ne, - atsakė ji ir pridūrė, kad jis turėtų grįžti ne anksčiau, kaip po 
dvidešimties minučių, bet vakarienei jo laukianti. 

- Tegul jis man paskambina, — paprašė Sonis. 

Jis mėgino viską apmąstyti. Jis stengėsi įsivaizduoti, kaip panašio- 
mis aplinkybėmis elgtųsi tėvas. Jis iškart suprato, kad tai Soloco ant- 
puolis, bet Solocas niekad nebūtų išdrįsęs sunaikinti tokio aukšto rango 
vado kaip Donas, jei jo neremtų kiti įtakingi žmonės. Jo mintis pertrau- 
kė ketvirtą kartą suskambęs telefonas. Balsas kitame laido gale buvo 
labai tylus, labai švelnus. 

- Santinas Korleonė? — paklausė jo. 

- Taip, - atsakė Sonis. 

-— Heigenas pas mus. Maždaug po trijų valandų jis bus paleistas su 
mūsų pasiūlymu. Nedarykite nieko neapgalvoto, kol neišgirsite to, ką 
jis jums turi pasakyti, antraip tik privirsite košės. Kas padaryta — pada- 
ryta. Dabar visiems reikia elgtis išmintingai. Neprarask savitvardos, 
kuria taip garsėji, - balse buvo vos juntama pašaipa. Sonis nebuvo įsi- 
tikinęs, bet jam atrodė, kad tai Solocas. 

— Aš palauksiu, - nutaisęs prislėgtą, duslų balsą atsakė jis. 

Išgirdęs ragelyje pypsėjimą, jis pasižiūrėjo į savo masyvų laikrodį 
auksine apyranke ir, įsidėmėjęs tikslų pokalbio laiką, pasižymėjo jį ant 
staltiesės. Jis susiraukęs sėdėjo prie virtuvinio stalo. 

- Soni, kas nutiko? — paklausė žmona. 

— Šovė į senį, - ramiai atsakė jis. Pamatęs sukrėstą jos veidą, jis 
šiurkščiai tarė: — Nesijaudink, jis gyvas. Nieko daugiau neatsitiks. 

Apie Heigeną jis jai nepasakojo. Tuomet penktą kartą suskambo te- 
lefonas. Skambino Klemenca. Storulio šnopavimas ragelyje panėšėjo į 
kriuksėjimą. 

- Girdėjai apie savo tėvą? — paklausė jis. 

- Taip, - atsakė Sonis, — bet jis gyvas. 

Ragelyje stojo ilga pauzė, paskui pasigirdo kupinas džiaugsmo-Kle- 
mencos balsas: 

-— Ačiū Dievui, ačiū Dievui, — paskui jis susirūpinęs paklausė: — Tu 
tikrai žinai? Man sakė, kad jis guli gatvėje negyvas. 

- Jis gyvas, - atsakė Sonis. Jis įdėmiai klausėsi visų Klemencos bal- 
so intonacijų. Atrodė, kad jo emocijos nuoširdžios, bet storulio parei- 
gos reikalavo, kad jis mokėtų gerai vaidinti. 

-— Tau reikės vikriai suktis, Soni, — tarė Klemenca. - Ką nori, kad aš 
padaryčiau? 

— Atvažiuok į mano tėvo namus. Atsivežk Polį Gatą. 

-lIr viskas? Nenori, kad pasiųsčiau žmonių į ligoninę ir tavo namus? 

— Ne, man reikalingas tik tu ir Polis Gatas, - atsakė Sonis. 

Stojo ilga pauzė. Klemenca ėmė kažką suprasti. Kad atrodytų natū- 
raliau, Sonis paklausė: 

- Beje, kur, po velnių, buvo Polis? Ką, velniai griebtų, jis veikė? 

Klemenca liovėsi šnopavęs; dabar jo balsas buvo atsargus. 

-— Polis apsirgo, jis peršalęs ir pasiliko namie. Visą žiemą jis mažu- 
mą sirguliuoja. 

Sonis iškart sukluso. 

— Kiek kartų jis neatėjo į darbą per porą pastarųjų mėnesių? 

— Gal tris ar keturis kartus, - atsakė Klemenca. — Aš vis klausdavau 
Fredžio, ar jam reikia kito vyro, bet jis atsisakydavo. Nebuvo reikalo — 
juk pastaruosius dešimtį metų viskas klojosi sklandžiai. 

— Taip. Pasimatysime mano tėvo namuose. Būtinai atsivežk Polį. 
Užsuk pas jį ten važiuodamas. Man nusispjauti, kaip sunkiai jis serga, 
supratai? — nelaukdamas atsakymo, Sonis trenkė ragelį. 

Žmona tyliai verkė. Kurį laiką jis į ją žiūrėjo, o paskui šiurkščiu 
balsu tarė: 

-— Jei paskambins kas iš mūsų žmonių, pasakyk, kad skambintų į 
tėvo namus jo specialiu telefonu. Jeigu kas kitas — tu nieko nežinai. 
Jeigu paskambins Tomo žmona, pasakyk jai, kad Tomas kurį laiką ne- 
grįš namo — išvykęs su reikalais, - Sonis trumpai susimąstė. - Ateis 
pora mūsų žmonių, jie čia pabus. 

Pamatęs išgąstingą jos miną, jis nekantriai pridūrė: 

— Tau nėra ko baimintis. Aš paprasčiausiai noriu, kad jie čia būtų. 
Daryk visa, ką jie lieps. Jeigu norėsi su manim pasikalbėti, paskambink 
specialiu tėtušio telefonu, bet neskambink be tikrai svarbaus reikalo. Ir 
nesijaudink, - tai taręs, jis išėjo iš namų. 

Lauke jau buvo tamsu, alėjoje siautė vėjas. Sonis nebijojo išeiti į 
tamsą. Visi aštuoni namai priklausė Donui Korleonei. Abu galutinius 
namus abiejose alėjos pusėse nuomojo Šeimos šalininkai su savo šei- 
momis ir privilegijuoti nuomininkai — viengungiai, kurie gyveno pir- 
muosiuose aukštuose. Viename iš kitų šešių pusapskritimiu pastatytų 
namų gyveno Tomas Heigenas su šeima, kitame — Sonis, o mažiausia- 
me ir kukliausiame - pats Donas. Kituose trijuose namuose gyveno jau 
baigę tarnybą Donui jo draugai; iš jų nebuvo imamas nuomos mokestis, 
bet jie žinojo, kad vos tik jis pareikalaus, jie privalės išsikelti. Iš pažiū- 
ros tokia nekalta alėja iš tikrųjų buvo neįveikiama tvirtovė. 

Visi aštuoni namai turėjo prožektorius, kurie užliejo ryškia šviesa 
teritoriją aplink juos, tad pasislėpti alėjoje buvo neįmanoma. Perėjęs 

per gatvę, Sonis atsidūrė prie tėvo namo ir įėjo vidun, atsirakinęs sa- 
vo raktu. 

— Mama, kur tu? - sušuko jis, ir iš virtuvės atėjo motina, kurią atsi- 
vijo kepamų pipirų kvapas. Nespėjus jai nieko pasakyti, Sonis paėmė ją 
už rankos ir pasodino ant kėdės. 

— Man ką tik skambino, - tarė jis. — Tik nesijaudink. Tėtis ligoninė- 
je, jis sužeistas. Apsirenk ir pasiruošk ten važiuoti. Netrukus atsiųsiu 
tau automobilį su šoferiu, gerai? 

Motina įdėmiai į jį pasižiūrėjo, o paskui itališkai paklausė: 

- Į jį šovė? 

Sonis pritariamai linktelėjo. Motina panarino galvą, bet netrukus grįžo 
į virtuvę. Sonis nusekė jai pavymui. Motina išjungė degiklį po keptuve 
su pipirais ir išėjusi iš virtuvės užlipo laiptais į miegamąjį. Jis pasiėmė 
duonos iš krepšio, stovinčio ant stalo, užsidėjo ant jos pipirų iš keptu- 
vės ir pasidarė netikusį sumuštinį, nuo kurio jam per pirštus varvėjo 
karštas alyvų aliejus. Nuėjęs į didelį kampinį kambarį, kuriame buvo 
tėvo kabinetas, jis pasiėmė specialų telefoną iš užrakintos spintelės. 
Telefonas buvo įvestas ir užregistruotas pramanyta pavarde bei prama- 
nytu adresu. Pirmiausia jis paskambino Lukui Braziui. Niekas neatsa- 
kė. Paskui jis paskambino į Brukliną saugumo caporegime", žmogui, 
kurio ištikimybe Donui niekas negalėjo abejoti. Jo vardas buvo Tesijas. 
Sonis papasakojo jam, kas nutiko ir ko jam reikia. Tesijas turįs surinkti 
penkiasdešimt kuo patikimiausių vyrų, vienus pasiųsti sargybiniais į 
ligoninę, o kitus - į Long Byčą. 

-— Ar Klemencą taip pat sučiupo? — paklausė Tesijas. 

— Šiuo metu aš nenoriu naudotis Klemencos žmonėmis, — atsakė 
Sonis. 

Tesijas iškart suprato; jis nutilo, o paskui tarė: 

— Atleisk man, Soni, aš tau sakau tai, ką pasakytų tėvas: nesielk 
skubotai. Negaliu patikėti, kad Klemenca galėtų mus išduoti. 

— Ačiū, — atsakė Sonis. — Aš irgi taip nemanau, bet turiu būti atsar- 
gus. Teisingai? 

- Teisingai, - patvirtino Tesijas. 

-— Dar vienas dalykas, — prisiminė Sonis. - Mano jaunėlis brolis 
Maiklas lanko koledžą Niu Hampšyro valstijos Hanoverio mieste. Te- 
gul mūsų pažįstami iš Bostono ten nuvyksta ir atveža jį čia, į tėvo 
namus, kol viskas nurims. Aš jam paskambinsiu, kad jų pasirodymas 

jam nebūtų netikėtas. Aš ir vėl stengiuosi numatyti visas galimybes — 
dėl viso pikto. 

— Gerai, - tarė Tesijas, — aš atvažiuosiu į tavo tėvo namus, kai tik 
viską suorganizuosiu. Sutarta? Mano vaikinus tu pažįsti, ar ne? 

— Taip, - atsakė Sonis ir padėjo ragelį. 

Jis priėjo prie nedidelio sieninio seifo ir jį atsirakino. Paėmęs iš jo 
knygelę su abėcėline rodykle mėlynais odos viršeliais, atvertė ją ties 
raide T. Galop rado ieškomą įrašą — „Rėjus Farelas, 5 tūkst. dolerių per 
Kūčias“. Toliau buvo parašytas telefono numeris. Sonis jį surinko ir 
paklausė: 

— Farelas? 

— Taip. 

- Čia Santinas Korleonė. Noriu, kad padarytumėt man paslaugą, tuč- 
tuojau. Noriu, kad patikrintumėte du telefono numerius ir surašytumėte 
visus, skambinusius šiais numeriais, ir visus skambučius iš šių numerių 
kitur per pastaruosius tris mėnesius, — jis nurodė Farelui Polio Gato ir 
Klemencos namų telefonų numerius. 

Tai svarbu, - pridūrė jis. - Jeigu atliksite šią užduotį iki vidurnak- 
čio, gausite papildomą labai gerą kalėdinį sveikinimą. 

Prieš sėsdamas iš naujo viską apmąstyti, jis dar kartą surinko Luko 
Brazio numerį. Vėl niekas neatsiliepė. Tai kėlė nerimą, bet jis nekvarši- 
no sau galvos: Lukas ateis, kai tik išgirs naujieną. Sonis atsilošė suka- 
mojoje kėdėje. Už valandos namuose knibždės Šeimos žmonių, ir jis 
turės visiems nurodyti, ką daryti; dabar, kai pagaliau turėjo laiko pa- 
mąstyti, jis suvokė, kokia rimta padėtis. Tai buvo pirmasis iššūkis Kor- 
leonių Šeimai ir jos galiai per dešimtį metų. Jis neabejojo, kad už jo 
slypi Solocas, bet jis niekuomet nebūtų išdrįsęs kirsti tokį smūgį, netu- 
rėdamas bent jau vienos iš penkių didžiųjų Niujorko Šeimų paramos. 
Tą paramą jam tikriausiai suteikė Tataljos, o tai reiškė karą visais fron- 
tais arba santykių sureguliavimą, nedelsiant priėmus Soloco sąlygas. 
Sonis niūriai šyptelėjo. Klastingasis „Turkas“ gerai viską suplanavo, 
bet jam nepasisekė. Senis liko gyvas, - taigi karas. Turint Luką Brazį ir 
tokias išgales kaip Korleonės Šeimos, jo baigtis tegalėjo būti viena. Jį 
vėl ėmė graužti nerimas. Kurgi Lukas Brazis? 

TREČIAS SKYRIUS 


Be Heigeno, automobilyje buvo keturi vyrai su vairuotoju. Heigeną 
pasodino ant užpakalinės sėdynės, tarp dviejų vyrų, tų pačių, kurie pri- 
ėjo prie jo iš už nugaros gatvėje. Solocas sėdėjo priekyje. Heigenui iš 
dešinės sėdintis vyras ištiesęs ranką užsmaukė skrybėlę jam ant akių, 
kad jis nieko nematytų. 

- Žiūrėk, kad nė nekrustelėtum, — paliepė jis. 

Važiavo jie trumpai, ne daugiau kaip dvidešimt minučių, ir kai išlipo 
iš automobilio, Heigenas neatpažino vietovės, nes jau buvo sutemę. Vyrai 
nusivedė jį į butą pusrūsyje ir pasodino ant virtuvinės kėdės su atkalte. 
Solocas sėdėjo anapus virtuvinio stalo. Tamsaus jo veido išraiška buvo 
keistai vanagiška. 

— Aš nenoriu, kad tu bijotum, - tarė jis. — Žinau, kad nesi iš Šeimos 
galvažudžių. Aš noriu, kad padėtum Korleonėms ir man. 

Virpančia ranka Heigenas įsikišo į burną cigaretę. Vienas iš vyrų 
atnešė butelį ruginio viskio ir davė jam nugerti gurkšnį iš porcelianinio 
kavos puoduko. Heigenas su dėkingumu nurijo deginantį skystį. Išgė- 
rus rankos mažiau virpėjo, pranyko silpnumas kojose. 

— Tavo bosas negyvas, — tarė Solocas. Jis nuščiuvo nustebęs, kad 
Heigenui ištryško ašaros. 

— Mes nudėjome jį prie jo kontoros, gatvėje. Vos tik man apie tai 
pranešė, aš įsisodinau tave į mašiną. Tu turi sutaikyti mane su Soniu. 

Heigenas neatsakė. Jį stebino jį apėmęs sielvartas ir nusiminimas, 
sumišęs su mirties baime. 

— Soniui be galo parūpo mano sandėris, ar ne? — vėl prabilo Solo- 
cas. — Tu taip pat žinai, kad šitaip pasielgti būtų išmintingiausia. Nar- 
kotikai — perspektyvus dalykas. Juose slypi tiek pinigų, kad visi galime 
pralobti vos per porą metų. Donas buvo senas „ūsuotasis Pitas“, jo lai- 
kai praėjo, bet jis to nesuprato. Dabar jis negyvas, ir niekas jo nebeat- 
gaivins. Aš pasirengęs sudaryti naują sandorį; aš noriu, kad tu prikal- 
bintum Sonį su juo sutikti. 

- Tu neturi jokių šansų, — atsakė Heigenas. — Sonis ims tave perse- 
kioti visomis savo turimomis pajėgomis. 

— Tokia bus jo pirmoji reakcija, - nekantriai pertarė jį Solocas. — Tu 
privalai atvesti jį į protą. Už manęs — Tataljų Šeima su visais jų žmonė- 

mis. Kitos Niujorko Šeimos pritars viskam, kad užkirstų kelią žūtbūti- 
niam karui tarp mūsų. Tas karas neišvengiamai pakenktų joms ir jų ver- 
slui. Jeigu Sonis sutiks su šiuo sandoriu, kitos Šeimos ir net artimiausi 
Dono draugai nesikiš, nutarę, kad tai ne jų reikalas. 

Heigenas sėdėjo nuleidęs akis į savo rankas ir nieko neatsakė. 

— Donas pradėjo klysti, - įtikinėjo Solocas. - Senais laikais aš nie- 
kaip nebūčiau galėjęs jo nudėti. Kitos Šeimos juo nepasitiki, nes jis 
padarė tave savo Consigliori, o tu net ne italas, juolab ne sicilietis. Jei- 
gu kils žūtbūtinis karas, Korleonių Šeima bus sutriuškinta, ir visi pra- 
laimės, tarp jų ir aš. Šeimos politinės pažintys man reikalingos net la- 
biau negu pinigai. Taigi pasikalbėk su Soniu, pasikalbėk su būrių va- 
dais, ir bus išvengta didžiulio kraujo praliejimo. 

Heigenas ištiesė porcelianinį puodelį, kad jam įpiltų dar viskio. 

- Pasistengsiu, — atsakė jis, — bet Sonis užsispyręs. Ir net Sonis ne- 
sugebėtų sustabdyti Luko. Jūs turite vengti Luko. Aš taip pat gausiu jo 
vengti, jeigu sutiksiu su jūsų sandoriu. 

— Luku aš pasirūpinsiu, — ramiai atsakė Solocas. - Tu pasirūpink 
Soniu ir kitais dviem vyrukais. Klausyk: tu gali pasakyti jiems, kad 
Fredis šiandien būtų buvęs sutvarkytas kartu su tėvu, bet mano žmo- 
nėms buvo griežtai įsakyta į jį nešauti. Aš nenorėjau, kad kiltų daugiau 
pykčio, negu reikia. Gali jiems pasakyti, kad Fredis turi man dėkoti, 
jog yra gyvas. 

Galop Heigenas pradėjo blaiviai samprotauti. Jis pirmąsyk tikrai pa- 
tikėjo, kad Solocas nenori jo užmušti ar laikyti įkaitu. Kūną ūmai užlie- 
jus atslūgusios baimės bangai, jo veidas nukaito iš gėdos. Solocas žiū- 
rėjo į jį su ramia, supratinga šypsena. Heigenas pradėjo svarstyti. Jeigu 
jis nesutiks su Soloco pasiūlymu, jį gali nužudyti. Paskui suvokė, kad 
Solocas tikisi, jog jis tik išdėstys jo pasiūlymą ir padarys tai deramai, 
kaip ir privalo, būdamas patikimas Consigliori. Ir dabar, mąstydamas apie 
tai, jis suprato, kad Solocas teisus. Reikia žūtbūt vengti neriboto karo 
tarp Tataljų ir Korleonių. Korleonės turi palaidoti mirusįjį ir pamiršti 
skriaudą, sudaryti sandorį. O paskui, atėjus laikui, stoti prieš Solocą. 

Tačiau pakėlęs akis Heigenas suprato Solocą puikiai žinant, ką jis 
galvoja. „Turkas“ šypsojosi. Tuomet Heigenui dingtelėjo: kas nutiko 
Lukui Braziui, kad Solocas toks abejingas? Gal jie papirko Luką? Jis 
prisiminė, kad tą vakarą, kai Donas Korleonė atsakė Solocui, Lukas 
buvo iškviestas į kabinetą konfidencialiam pasitarimui su Donu. Bet 
dabar buvo ne laikas nerimauti dėl tokių smulkmenų. Jis turi sugrįžti į 
Korleonių Šeimos tvirtovę Long Byče - ten jis bus saugus. 

— Aš padarysiu visa, ką galėsiu, — pasakė jis Solocui. - Mano many- 
mu, tu teisus. Net Donas norėtų, kad mes šitaip pasielgtume. 

- Puiku, - rimtai linktelėjęs galvą atsakė Solocas. - Man nepatinka, 
kai liejasi kraujas. Aš esu verslo žmogus, o kraujas pernelyg brangiai 
kainuoja. 

Tuo metu suskambo telefonas, ir vienas iš vyrų, sėdinčių už Heige- 
no, nuėjo atsiliepti. Paėmęs ragelį, jis kurį laiką klausėsi, o paskiau 
trumpai tarė: 

-— Gerai, aš jam pasakysiu. 

Padėjęs ragelį jis priėjo prie Soloco ir sušnabždėjo kažką jam į ausį. 
Heigenas pamatė, kaip „Turko“ veidas išblykšta, o akyse sužiba įniršis, 
ir jį patį nukrėtė šiurpas. Solocas įbedė į jį mąslų žvilgsnį, ir staiga 
Heigenas suprato, kad jo nebepaleis, kad atsitiko kažkas, dėl ko jam 
gali tekti žūti. 

- Senis dar gyvas, - tarė Solocas. - Penkias kulkas suvarė į tą sici- 
lietišką jo kailį, o jis vis tiek gyvas. 

Jis gūžtelėjo pečiais. 

— Nepasisekė, - tarė jis Heigenui. - Nepasisekė man. Nepasisekė tau. 


KETVIRTAS SKYRIUS 


Kai Maiklas Korleonė atvažiavo prie tėvo namų Long Byče, siauras 
alėjos galas buvo užtvertas grandine. Pati alėja buvo visų aštuonių na- 
mų prožektorių ryškiai apšviesta, prie lenkto šaligatvio stovėjo ne ma- 
žiau kaip dešimt automobilių. 

Du jam nepažįstami vyrai stovėjo prie grandinės. 

— Kas tu? - paklausė vienas su bruklinietišku akcentu. 

Jis pasisakė. Iš artimiausio namo išėjęs dar vienas vyras įdėmiai pa- 
žvelgė jam į veidą. 

- Čia Dono vaikis, - tarė jis. - Aš nuvesiu jį į vidų. 

Maiklas nusekė jam įkandin į savo tėvo namus, kur du prie durų 
stovėję vyrai įleido jį ir jo palydovę į vidų. 

Name buvo gausu jam nepažįstamų vyrų, ir tik įėjęs į svetainę Maiklas 
pamatė Tomo Heigeno žmoną Terezą, kuri sustingusi sėdėjo ant sofos 
ir rūkė cigaretę. Ant staliuko prieš ją stovėjo stiklas viskio. Kitame so- 

fos gale sėdėjo storulis Klemenca. Caporegime veidas buvo bejausmis, 
bet jis prakaitavo, o cigaras rankoje žvilgėjo pajuodęs ir nugludintas 
nuo seilių. 

Klemenca priėjęs paguodžiamai paspaudė jam ranką ir suniurnėjo: 

- Tavo motina ligoninėje pas tėvą. jis išgis. 

Polis Gatas atsistojo pasisveikinti. Maiklas smalsiai į jį pasižiūrėjo. 
Jis žinojo, kad Polis — tėvo asmens sargybinis, bet nežinojo, jog dėl 
ligos tą dieną neatėjo į darbą. Maiklas pajuto įtampą tame liesame tam- 
siame veide. Jis žinojo, kad Polis garsėja kaip apsukrus ir labai greitas 
vyras, mokąs be komplikacijų sutvarkyti delikačius reikalus, bet šian- 
dien jis nesugebėjo atlikti savo pareigos. Kambario kampuose Maiklas 
pamatė kelis kitus vyrus, bet jų neatpažino. Tai nebuvo Klemencos žmo- 
nės. Sudėjęs tuos faktus į daiktą, jis suprato: Klemenca ir Gatas — įta- 
riami. Manydamas, kad Polis buvo įvykio vietoje, jis paklausė to jau- 
nuolio šeškišku veidu: 

- Kaip Fredis? Jam nieko nenutiko? 

-— Daktaras suleido jam vaistų, — atsakė Klemenca. — Jis miega. 

Maiklas priėjo prie Heigeno žmonos ir pasilenkęs pabučiavo ją į 
skruostą. Jie patiko vienas kitam. 

- Nesijaudink, - sukuždėjo jis. - Tomui nieko nenutiks. Ar jau kal- 
bėjai su Soniu? 

Tereza trumpai prie jo prisiglaudė ir papurtė galvą. Ji buvo labai 
graži, trapi moteris, labiau amerikietė negu italė, bet dabar ji buvo bai- 
siai išsigandusi. Paėmęs už rankos, jis pakėlė ją nuo sofos ir nusivedė į 
tėvo kabinetą kampiniame kambaryje. 

Sonis išsikėtojęs sėdėjo ant kėdės prie rašomojo stalo, laikydamas 
geltoną bloknotą vienoje rankoje ir pieštuką kitoje. Be jo, kambaryje 
buvo tik caporegime Tesijas, kurį Maiklas pažino, iškart supratęs, kad 
tikriausiai jo žmonės ir yra namie ir sudaro naująją rūmų apsaugą. Jis 
taip pat turėjo rankose pieštuką ir bloknotą. 

Pamatęs juodu, Sonis išėjo iš už stalo ir apkabino Heigeno žmoną. 

— Nesijaudink, Tereza. Tomui niekas negresia. Jie tik nori pateikti 
jam savo pasiūlymą, jie sakė jį paleisią. Operacijose jis nedalyvauja, jis 
tik mūsų advokatas, tad niekas neturi pagrindo jį skriausti. 

Jis paleido Terezą ir, Maiklo nuostabai, apkabinęs ir jį, pabučiavo į 
skruostą. Atstūmęs Sonį, jis šypsodamasis tarė: 

- Po to, kai pripratau, kad tu mane muši, dabar turiu taikstytis su 
šituo? — jaunesni būdami, jie dažnai mušdavosi. 

Sonis gūžtelėjo pečiais. 

- Klausyk, vaikine, aš nerimavau, kai negalėjau surasti tavęs tame 
provincijos miesteliūkštyje. Tiesą sakant, man nusispjauti, jeigu jie ta- 
ve nukeptų, bet manęs visai nedžiugintų, jeigu man tektų pranešti šią 
žinią senutei. Man teko papasakoti jai, kas nutiko tėtušiui. 

— Kaip ji sureagavo? — paklausė Maiklas. 

- Gerai. Jai buvo tekę tai išgyventi. Kaip ir man. Tu buvai per mažas 
ir nežinojai, o paskui, kai paaugai, viskas užsiglaistė, - mažumą patylė- 
jęs, jis pridūrė: — Jinai ligoninėje, pas senuką. Jis išsikapstys. 

- Ar nereikėtų mums tenai nuvažiuoti? — paklausė Maiklas. 

Sonis papurtė galvą ir sausai atsakė: 

— Negaliu išvažiuoti iš šių namų, kol viskas nesibaigė. 

Suskambo telefonas. Pakėlęs ragelį Sonis įdėmiai klausėsi. Tuo me- 
tu Maiklas priėjo prie rašomojo stalo ir metė akį į geltoną bloknotą, ant 
kurio rašė Sonis. Jame buvo sąrašas iš septynių pavardžių. Pirmosios 
trys buvo Solocas, Filipas Tatalja ir Džonas Tatalja. Maiklas nustėro 
suvokęs, kad pertraukė Sonį ir Tesiją tuo metu, kai jie sudarinėjo sąrašą 
tų, kurie turi būti sunaikinti. 

Padėjęs ragelį, Sonis kreipėsi į Terezą Heigen ir Maiklą: 

- Arjudu negalėtumėte palaukti už durų? Mes su Tesiju turime baigti 
vieną reikalą. 

— Čia ne dėl Tomo skambino? - paklausė Heigeno žmona, Ji ištarė 
tuos žodžius beveik šiurkščiai, bet jai iš išgąsčio riedėjo ašaros. Apka- 
binęs Sonis nusivedė ją prie durų. 

- Prisiekiu: jam nieko neatsitiks, — pasakė jis. — Palauk svetainėje. 
Aš ateisiu, vos tik išgirsiu ką nors nauja. 

Jis uždarė duris. Maiklas per tą laiką atsisėdo į vieną iš didelių oda 
trauktų krėslų. Sonis piktai į jį dėbtelėjo ir nuėjęs atsisėdo prie rašomo- 
jo stalo. 

- Jeigu trinsies apie mane, Maiklai, — tarė jis, — išgirsi tai, ko nenori 
išgirsti. 

Maiklas užsirūkė cigaretę. 

— Aš galiu padėti, — atsakė jis. 

— Ne, negali, - nesutiko Sonis. — Senis velniškai supyktų, jei aš leis- 
čiau tau įsivelti į visą šį reikalą. 

Maiklas atsistojo ir ėmė šaukti: 

- Šunsnuki tu prakeiktas! Jis - mano tėvas. Aš negaliu jam padėti? 
Galiu! Aš negaliu išėjęs į gatvę žudyti žmonių, bet galiu padėti. Liaukis 
elgęsis su manim kaip su mažesniu broliuku. Aš kariavau. Aš buvau 
sužeistas — užmiršai? Aš nudėjau kelis japonus. Kas, velniai griebtų, 
tavo manymu, man atsitiks, kai tu ką nukepsi — nualpsiu? 

Sonis jam išsišiepė: 

— Dar pašnekėk taip ir gausi per nosį. Gerai, būk šalia. Pasėdėk prie 
telefono, - jis atsisuko į Tesiją. — Paskutinis skambutis man suteikė rei- 
kiamos informacijos. 

Dabar jis atsigręžė į Maiklą. 

— Kažkas turėjo parodyti jiems senį. Tai galėjo būti Klemenca, galė- 
jo būti Polis Gatas, kuris labai apdairiai šiandien susirgęs nenuėjo į 
darbą. Aš jau žinau atsakymą, pasižiūrėkime, ar tu gudrus, Maiklai, 
tu juk mokaisi koledže. Kas parsidavė Solocai? 

Maiklas vėl sudribo į odinį krėslą ir labai rūpestingai viską apgalvo- 
jo. Klemenca buvo Korleonių Šeimos caporegime. Donas padarė jį mi- 
lijonieriumi, ir jie buvo artimi draugai daugiau nei dvidešimt metų. Jis 
užėmė vieną aukščiausių postų organizacijoje. Ką Klemenca galėjo iš- 
lošti, išduodamas savo Doną? Daugiau pinigų? Jis buvo pakankamai 
turtingas, bet žmonės visuomet gobšūs. Daugiau galios? Atkeršyti už 
kokį įsivaizduojamą įžeidimą ar paniekinimą? Už tai, kad Heigenas bu- 
vo paskirtas Consigliori? O gal jis taip pasielgė iš verslo žmogaus įsiti- 
kinimo, kad Solocas nugalės? Ne, Klemenca negali būti išdavikas — 
bet, dingtelėjo Maiklui liūdna mintis — negali tik todėl, kad jis nenori, 
jog Klemenca mirtų. Kai jis buvo vaikas, storulis visuomet atnešdavo 
jam dovanų, o kartais, kai Donas būdavo smarkiai užsiėmęs, imdavo jį 
kartu į iškylas. Jis negalėjo patikėti, kad Klemenca prasikalto išduoda- 
mas Doną. 

Tačiau, kita vertus, Soloca norėtų papirkti Klemencą labiau negu bet 
kurį kitą žmogų iš Korleonių Šeimos. 

Maiklas ėmė mąstyti apie Polį Gatą. Polis dar nepraturtėjo. Jis buvo 
gerai vertinamas, jo karjera organizacijoje buvo garantuota, bet, kaip ir 
kiekvienam kitam, jam reikėtų nemažai laiko atitarnauti, kol iškiltų. Be 
to, Polis turbūt puoselėja drąsesnes svajones apie galią - jaunesniems 
žmonėms tai būdinga. Tikriausiai Polis. Tuomet Maiklas prisiminė, kaip 
šeštoje klasėje jie mokėsi kartu, ir jis nenorėjo, kad tai būtų Polis. 

Jis papurtė galvą. 

— Nė vienas iš jų, — tarė jis, bet tik todėl, kad Sonis sakė žinąs atsa- 
kymą. Jeigu tai būtų buvęs balsavimas, jis būtų balsavęs už tai, kad 
kaltas Polis. 

Sonis jam šypsojosi. 

- Nesijaudink, — tarė jis. - Klemenca niekuo dėtas. Polis. 

Maiklas matė, kad Tesijas pasijuto lengviau. Kadangi jis buvo ca- 
poregime, kaip ir Klemenca, jis turėjo simpatizuoti jam. Be to, dabar- 

tinė padėtis nebuvo tokia rimta, jei išdavystė nepasiekusi tokių aukš- 
tų sluoksnių. 

— Tai aš galiu rytoj paleisti savo žmones namo? - atsargiai paklausė 
Tesijas. 

— Poryt, - atsakė Sonis. - Aš noriu, kad iki to laiko niekas nieko 
apie tai nesužinotų. Klausyk, man reikia aptarti kai kuriuos šeimyni- 
nius reikalus su broliu prie keturių akių. Palauk svetainėje, gerai? Savo 
sąrašą galėsime baigti vėliau. Judu su Klemenca galėsite kartu prie jo 
padirbėti. 

— Žinoma, - atsakė Tesijas ir išėjo. 

— Iš kur žinai, kad tai Polis? — paklausė Maiklas. 

— Mes turime žmonių telefonų kompanijoje. Jie atsekė visus Polio 
pokalbius telefonu. Klemencos taip pat. Tas tris dienas, kai Polis šį mė- 
nesį sirgo, jam skambino iš telefono automato priešais senio kontorą. 
Šiandien taip pat. Jie tikrino, ar Polis eis į darbą, ar į jo vietą siunčiamas 
kitas žmogus. O gal dėl kokios kitos priežasties — nesvarbu, — Sonis 
gūžtelėjo pečiais. - Ačiū Dievui, kad tai buvo Polis. Klemenca mums 
bus labai reikalingas. 

- Kils žūtbūtinis karas? — dvejodamas paklausė Maiklas. 

Sonio žvilgsnis buvo rūstus. 

— Aš ketinu pradėti karą, vos tik prisistatys Tomas. Tol, kol senis 
neduos kitokio nurodymo. 

— Tai kodėl tu nepalauki, kol senis pajėgs tau pasakyti, kaip veik- 
ti? - paklausė Maiklas. 

Sonis su nuostaba į jį pažvelgė. 

— Už ką, velniai griebtų, tu gavai tuos kovinius medalius? Mes gin- 
kluoti, vyruti, mes turime kautis. Aš tik bijau, kad jie nepaleis Tomo. 

Maiklas nustebo tai išgirdęs. 

— Kodėl? 

- Jie pasigrobė Heigeną, - kantriai aiškino Sonis, — nes pamanė, kad 
senis pribaigtas ir kad jie galės sudaryti su manim sandorį, o Tomas bus 
tarpininkas pradinėse stadijose ir perduos jų pasiūlymus. Dabar, kai se- 
nis gyvas, jie žino, kad aš nepriimsiu jų sandorio, tad iš Tomo jiems 
nėra jokios naudos. Jie gali jį paleisti ar nudaigoti — žiūrint, kaip nutars 
Solocas. Jeigu nugalabys, tai tik tam, kad parodytų, jog jų ketinimai 
rimti, ir podraug tikėdamiesi įvaryti mums baimės. 

— Kodėl Solocas nusprendė, kad jis galėtų su tavim susitarti? — ra- 
miai paklausė Maiklas. 

Sonis išraudo ir kurį laiką tylėjo, o paskui prabilo: 

— Prieš keletą mėnesių įvyko pasitarimas, Solocas atėjo pas mus su 
pasiūlymu dėl narkotikų. Senis jam atsakė, bet pasitarimo metu aš pra- 
sižiojau, kur nereikia, parodžiau, kad noriu to sandorio. Tai buvo di- 
džiausia klaida; senis man įkalė į galvą vieną dalyką — niekad šitaip 
nedaryti, neparodyti kitiems, kad Šeimoje nuomonės nesutampa. Tad 
Solocas mano, kad jis atsikratys senio, o aš gausiu prisidėti prie jo nar- 
kotikų verslo. Nelikus senio, Šeimos galia sumažėtų mažių mažiausiai 
perpus. Šiaip ar taip, man teks iš paskutiniųjų grumtis, kad išlaikyčiau 
visus verslus, kuriuos įsteigė senis. Narkotikai — perspektyvus dalykas, 
mums reikėtų jo imtis. O šis pasikėsinimas į senį — grynas verslas, nie- 
ko asmeniško jame nėra. Taigi verslo sumetimais aš prisidėsiu prie So- 
loco. Aišku, jis niekad neleis man per daug prie jo prisiartinti, pasirū- 
pins, kad aš niekad negalėčiau jo nudėti - dėl viso pikto. Bet jis taip pat 
žino, kad man sutikus su jo pasiūlymu, kitos Šeimos nieku gyvu neleis- 
tų man už poros metų pradėti karo vien iš keršto. Be to, jį remia Tataljų 
Šeima. 

— Ką tu būtum daręs, jeigu jie būtų užmušę tėvą? - paklausė Maiklas. 

- Solocas yra lavonas, - labai paprastai atsakė Sonis. - Man nesvar- 
bu, kiek tai kainuos. Man nė motais, jeigu mums teks susikauti su viso- 
mis penkiomis Niujorko Šeimomis. Tataljų Šeima bus nušluota. Man 
nė motais, jeigu mes visi padėsime galvas. 

- Tėtušis būtų pasielgęs ne taip, - tyliai tarė Maiklas. 

Sonis piktai skėstelėjo rankomis. 

— Aš žinau, kad aš ne toks vyras kaip jis. Bet štai ką aš pasakysiu — 
jis tau pasakytų tą patį. Kai tenka imtis tikros veiklos, aš galiu veikti ne 
prasčiau už ką tik nori. Solocas tai žino, kaip ir Klemenca ir Tesijas. Aš 
gavau kovos krikštą, kai man buvo devyniolika, kai mūsų Šeima pas- 
kutinį kartą kariavo, o aš daug padėjau seniui. Taigi dabar aš nesijaudi- 
nu. O tokiame sandoryje mūsų Šeima turi visus kozirius. Man tik gaila, 
kad mes negalime susisiekti su Luku. 

— Ar Lukas tikrai toks nuožmus, kaip žmonės šneka? — smalsavo 
Maiklas. — Ar jis tikrai toks šaunus? 

Sonis linktelėjo galvą. 

- Antro tokio nėra. Aš paleisiu jį paskui tris Tataljas. Solocą nudė- 
siu pats. 

Maiklas nejaukiai pasimuistė savo krėsle ir pažvelgė į vyresnįjį bro- 
lį. Jis prisiminė, kad retkarčiais Sonis būdavo atsainiai šiurkštus, nors 
iš esmės buvo geraširdis, malonus vyrukas. Maiklui atrodė neįprasta, 
kad jis šitaip kalba, drebulys purtė matant jo prikeverzotą sąrašą žmo- 

nių, kuriems turi būti įvykdyta mirties bausmė, tarsi jis būtų koks ką tik 
karūnuotas Romos imperatorius. Maiklas džiaugėsi nesąs viso to dalis, 
kad dabar, kai tėvas liko gyvas, jam nereikės įsivelti į kerštą. Jis padės 
atsiliepdamas į telefono skambučius, atlikdamas pavedimus ir perduo- 
damas žinias. Sonis su seniu gali patys savim pasirūpinti, ypač kai jiems 
už nugarų Lukas. 

Tuo metu jie išgirdo moterį šaukiant svetainėje. Vaje, dingtelėjo Maik- 
lui, panašu į Tomo žmonos balsą. 

Jis puolė prie durų ir jas atidarė. Visi svetainėje esantys žmonės sto- 
vėjo stati, prie sofos Tomas Heigenas sutrikusiu veidu laikė apkabinęs 
Terezą. Jinai kūkčiodama raudojo, ir Maiklas suprato išgirdęs, kaip ji 
džiaugsmingai sušunka savo vyro vardą. Maiklas matė, kaip Tomas Hei- 
genas išsivaduoja iš žmonos rankų ir pasodina ją ant sofos. J is niūriai 
šyptelėjo Maiklui. 

-— Džiaugiuosi tave matydamas, Maiklai, tikrai džiaugiuosi, - jis nu- 
ėjo į kabinetą net nepasižiūrėjęs į vis dar raudančią žmoną. 

„Ne veltui jis dešimt metų pragyveno Korleonių Šeimoje, - keisto 
pasididžiavimo apimtas pamanė Maiklas. - Senio būdo dalelė persida- 
vė Tomui, kaip ir Soniui, ir netgi, - nustebęs pagalvojo Maiklas, - man 
pačiam.“ 


PENKTAS SKYRIUS 


Buvo beveik keturios valandos ryto, kai jie visi - Sonis, Maiklas, 
Tomas Heigenas, Klemenca ir Tesijas — susėdo kabinete, kampiniame 
namų kambaryje. Terezą jie prikalbino grįžti į greta esančius savo na- 
mus. Polis Gatas vis dar laukė svetainėje nežinodamas, kad Tesijo vy- 
rai gavo nurodymą neleisti jam išeiti ir nepaleisti jo iš akių. 

Tomas Heigenas papasakojo apie Soloco pasiūlytą sandorį. Jis pasa- 
kė, kad sužinojęs Doną esant gyvą, Solocas aiškiai buvo nusiteikęs jį 
nudėti. 

- Jeigu man kada teks pasisakyti prieš Aukščiausiąjį teismą, — šyp- 
telėjęs aiškino Heigenas, — aš nieku gyvu negalėsiu kalbėti įtaigiau, nei 
kad kalbėjau šįvakar tam prakeiktam „Turkui“. Aš jam pažadėjau pri- 
kalbinsiąs Šeimą sutikti su šiuo sandoriu, nors Donas ir gyvas. Aš pasa- 

kiau galįs pasikišti tave po padu, Soni. Pripasakojau jam, kaip vaikys- 
tėje mes bičiuliavomės, ir, nepyk, leidau jam suprasti, kad gal tu per 
daug nenusiminei gavęs senio vietą - teatleidžia man Dievas, - jis atsi- 
prašinėdamas šyptelėjo Soniui, o šis rankos mostu parodė suprantąs ir 
kad tai neturi reikšmės. 

Maiklas atsilošęs krėsle, pasidėjęs telefoną prie dešinės rankos, įdė- 
miai stebėjo abu vyrus. Heigenui įėjus į kambarį, Sonis puolė jo apka- 
binti, ir Maiklą nutvilkė pavydas supratus, kad daug kuo Sonis su Tomu 
Heigenu artimesni, nei jis kada nors galėtų būti savo broliui. 

- Eikime prie reikalo, — tarė Sonis. - Mums reikia sudaryti planus. 
Pasižiūrėkite į sąrašą, kurį mudu su Tesijumi sudarėme. Tesijau, duok 
savo egzempliorių Klemencai. 

Jeigu mes sudarinėjame planus, — tarė Maiklas, - Fredis irgi turėtų 
būti čia. 

- Iš Fredžio mums jokios naudos, - niūriai tarė Sonis. - Gydytojas 
sako, jis taip smarkiai sukrėstas, kad jam reikia visiškos ramybės. Šito 
aš nesuprantu. Fredis visuomet buvo ganėtinai tvirtas vyras. Matyt, jis 
buvo sukrėstas, pamatęs, kaip pašautas senis krenta. Jis visuomet ma- 
nė, kad Donas yra Dievas. Jis ne toks kaip mudu su tavim, Maiklai. 

— Gerai, - tuoj pat įsiterpė Heigenas, - Fredžio neįtraukite. Neįtrau- 
kite niekur, ničniekur. Klausyk, Soni, kol visa tai baigsis, mano many- 
mu, tu turi likti namie. Aš turiu galvoje, tu neturi kojos iš čia iškelti. Čia 
tu esi saugus. Nenuvertink Soloco, jis tikrai grėsminga asmenybė. Li- 
goninė apsaugota? 

Sonis linktelėjo galvą. 

-— Farai laiko ją užrakinę, o mano žmonės visą laiką prižiūri tėtušį. 
Ką tu manai apie tą sąrašą, Tomai? 

Heigenas susiraukęs pažvelgė į surašytas pavardes. 

— Viešpatie, tu tikrai žiūri į šį reikalą kaip į asmeninį, Soni. Donas 
laikytų jį grynai dalykiniu nesutarimu. Problemos raktas yra Solocas. 
Atsikratyk juo, ir viskas atsistos į savo vietas. Tau nėra reikalo galabyti 
Tataljas. 

Sonis pažvelgė į du savo būrių vadus. 

— Keblus reikalas, - gūžtelėjęs pečiais atsakė Tesijas. 

Klemenca nieko neatsakė. Sonis kreipėsi į jį: 

- Vieną dalyką galime sutvarkyti nediskutuodami. Polis čia daugiau 
nebereikalingas. Tegul tai būna pirmasis punktas tavo sąraše. 

Storulis caporegime linktelėjo galvą. 

— O kaip Lukas? - paklausė Heigenas. — Neatrodė, kad Solocas ne- 
rimautų dėl Luko — man tai kelia nerimą. Jeigu Lukas mus pardavė, 

mums tikrai gresia nemalonumai. Pirmiausia mes turime tai išsiaiškin- 
ti. Ar kam nors pavyko su juo susisiekti? 

— Ne, - atsakė Sonis. - Aš skambinau jam visą naktį. Gal jis pas 
mergas? 

— Ne, - nesutiko Heigenas. - Jis niekad nenakvoja pas kekšes. Pasi- 
mylėjęs jis visuomet pareina namo. Maiklai, skambink jam tol, kol kas 
nors atsilieps. 

Maiklas paklusniai paėmė ragelį ir surinko numerį. Pasigirdo pyp- 
sėjimas, bet niekas neatsiliepė, ir galiausiai jis padėjo ragelį. 

— Mėgink kas penkiolika minučių, — paliepė Heigenas. 

-— Gerai, Tomai, - nekantriai įsiterpė Sonis, — tu esi Consigliori, tai 
gal ką patartum? Ką, velniai griebtų, tavo manymu, mes turime daryti? 

Heigenas pasiėmė nuo rašomojo stalo butelį viskio ir prisipylė. 

— Mes vesime derybas su Solocu tol, kol jūsų tėvas bus pajėgus im- 
tis vadovavimo. Jeigu reikės, gal net sudarysime su juo sandorį. Kai 
jūsų tėvas atsikels iš lovos, mes galėsime sutvarkyti visą šį reikalą be 
triukšmo, ir visos Šeimos jį palaikys. 

- Tu manai, kad aš negaliu sutvarkyti to Soloco? - piktai tarė Sonis. 

Heigenas pažvelgė jam tiesiai į akis. 

- Soni, tu tikrai gali jį įveikti. Korleonių Šeima turi tam reikalingos 
galios. Tu štai turi Klemencą ir Tesiją, o jie gali surinkti tūkstantį vyrų, 
jei bus prieita prie žūtbūtinio karo, tačiau galop visa Rytų pakrantė pavirs 
skerdynių lauku, ir visos kitos Šeimos suvers už tai kaltę Korleonėms. 
Mes įsigysime begales priešų, o tam jūsų tėvas niekados nepritarė. 

Stebėdamas Sonį, Maiklas nutarė, kad brolis išklausė šiuos žodžius 
ramiai. 

— O jeigu senis mirs — ką tu tuomet patarsi, Consigliori? — vis dėlto 
paklausė Sonis. 

— Žinau, kad tu to nedarysi, — ramiai atsakė Tomas, — bet aš patar- 
čiau tau sudaryti tikrą sandorį su Solocu dėl narkotikų. Be jūsų tėvo 
politinių ryšių ir asmeninės įtakos Korleonių Šeima praranda pusę savo 
jėgos. Jeigu jūsų tėvo nebus, kitos Niujorko Šeimos ilgainiui gali pra- 
dėti remti Tataljas ir Solocą vien tam, kad užkirstų kelią ilgam, pražū- 
tingam karui. Jeigu jūsų tėvas mirs, sudaryk sandorį, o paskui pagyven- 
sim — pamatysim. 

Sonio veidas išbalo iš pykčio. 

— Bepigu tau kalbėti — ne tavo tėvą jie užmušė. 

— Aš buvau jam toks pat geras sūnus kaip tu ar Maiklas, gal net 
geresnis, — tuoj pat išdidžiai atsakė Heigenas. — Aš išsakiau tau specia- 
listo nuomonę. Asmeniškai aš norėčiau nudėti visus tuos išgamas. 

Jo balsas buvo toks emocingas, kad Sonis susigėdo. 

— O Dieve, Tomai, aš ne tai turėjau galvoje, — tarė jis. Bet iš tikrųjų 
jis tai ir turėjo galvoje: kraujo ryšiui joks kitas negali prilygti. 

Sonis ilgą laiką svarstė, o kiti laukė nejaukioje tyloje. Tuomet jis 
atsidusęs ramiai prašneko: 

— Gerai, mes laikysimės, kol senis galės mums vadovauti. Bet, To- 
mai, aš noriu, kad tu taip pat pasiliktum šioje alėjoje. Nerizikuok. Maik- 
lai, būk atsargus ir tu, nors aš nemanau, kad net Solocas įtrauktų į karą 
Šeimos narius, nes tuomet visi prieš jį nusistatytų. Vis dėlto būk atsar- 
gus. Tesijau, laikyk savo žmones atsargoje, bet tegul jie šniukštinėja po 
miestą. Klemenca, sutvarkęs tą Polio Gato reikalą, atvesk savo vyrus į 
šį namą ir alėją Tesijo žmonėms pakeisti, bet tavo, Tesijau, vyrai tegul 
ir toliau lieka ligoninėje. Tomai, iš ryto nieko nelaukęs pradėk derybas 
telefonu ar per pasiuntinį su Solocu ir Tataljomis. Maiklai, rytoj pasi- 
imk porą Klemencos žmonių ir nuėję į Luko namus laukite jo pasiro- 
dant ar išsiaiškinkite, kur, po velniais, jis yra. Gal tas pamišęs šunsnu- 
kis išgirdęs naujieną šią akimirką vaikosi Solocą. Negaliu patikėti, kad 
jis kada nors stotų prieš savo Doną, kad ir ką jam pasiūlytų „Turkas“. 

— Gal Maiklui nederėtų šitaip tiesiogiai įsivelti į šią istoriją, - neno- 
riai tarė Heigenas. 

- Gerai, - pritarė Sonis. - Pamiršk, kas buvo ką tik sakyta, Maik- 
lai. Šiaip ar taip, man reikia, kad budėtum čia prie telefono, tai dar 
svarbiau. 

Maiklas nieko neatsakė. Jis pasijuto nejaukiai, bemaž susigėdo pa- 
stebėjęs, kad Klemenca ir Tesijas taip rūpestingai nutaisę bejausmes 
minas, jog neabejojo juos slepiant savo panieką. Paėmęs ragelį, jis su- 
rinko Luko Brazio numerį, tačiau niekas neatsiliepė. 


ŠEŠTAS SKYRIUS 


Tą naktį Piteris Klemenca miegojo prastai. Ryte jis anksti atsikėlė ir 
pasitaisė pusryčius - išgėrė stiklą vynuogių degtinės, suvalgė storą grie- 
žinį genujietiškos dešros, užsidėjęs ant luito šviežios itališkos duonos, 
kurią kaip senais laikais jam vis dar pristatydavo į namus, o paskui 
išgėrė didžiulį porcelianinį puodelį karštos kavos, pakvepintos anyžių 

likerio lašeliu. Paskui, užsimetęs seną chalatą ir įsispyręs į raudonas 
fetro šlepetes, jis vaikštinėjo po namus, mąstydamas apie jo laukian- 
čius dienos darbus. Vakar Sonis Korleonė kuo aiškiausiai jam pasakė, 
kad reikia nedelsiant sutvarkyti Polį Gatą. Reikia padaryti tai šiandien. 

Klemenca buvo sunerimęs. Ne todėl, kad Gatas, buvęs jo globotinis, 
virto išdaviku. Tai nekompromitavo būrio vado. Juk Polio biografija 
buvo kuo švariausia. Jis buvo kilęs iš siciliečių šeimos, išaugo tame pat 
rajone, kaip ir Korleonių vaikai, netgi lankė mokyklą su vienu iš Dono 
sūnų. Jis deramai perėjo visas stadijas. Jis buvo išmėgintas, ir niekas 
nepastebėjo jokių trūkumų. O paskui, po kovos krikšto, gavo iš Šeimos 
geras gyvenimo sąlygas: dalį Ist Saido bukmekerio kontoros pajamų ir 
atlyginimą iš vienos profsąjungos. Klemenca žinojo, kad Polis Gatas 
prisidurdavo prie šių pajamų grobį, gautą savarankiškai organizuotų 
ginkluotų apiplėšimų metu, nors tai griežtai draudė Šeimos taisyklės, 
bet netgi tai liudijo, kad šis vyras yra vertingas. Buvo laikoma, kad 
šitokių taisyklių pažeidinėjimas yra karšto kraujo požymis, kaip ir pui- 
kaus lenktynių žirgo priešinimasis vadelėms. Be to, Polis niekuomet 
nepridarydavo bėdos savo ginkluotais apiplėšimais. Jie visuomet būda- 
vo smulkmeniškai suplanuoti ir įvykdomi bemaž be jokio triukšmo ir 
nemalonumų; niekas per juos nenukentėdavo. Vieną kartą jis susižėrė 
Manheteno drabužių siuvyklos darbuotojų atlyginimą — tris tūkstančius 
dolerių, kitąsyk nedidelio Bruklino lūšnynuose įsikūrusio porceliano 
dirbinių fabrikėlio darbininkų algas. Šiaip ar taip, jaunam žmogui nie- 
kados neprošal turėti kiek daugiau kišenpinigių. Taigi šie dalykai nesi- 
kirto su Šeimos veikla. Kas kada nors galėjo nuspėti, kad Polis Gatas 
virs išdaviku? 

Tą rytą Piteriui Klemencai nedavė ramybės kitkas — administracinė 
problema. Pats bausmės Gatui įvykdymas buvo įprastinis darbas. Pro- 
blema buvo tai, ką būrio vadui pakelti iš eilinių, kad pakeistų Gatą Šei- 
moje? Toks paaukštinimas į „kareivius“ buvo reikšmingas, lengva ran- 
ka tokios pareigos nebuvo dalijamos. Jas užimąs vyras turėjo būti tvir- 
tas, sumanus. Be to, jis turėjo jaustis saugus, įkliuvęs jis turėjo nieko 
nesakyti policijai, taigi privalėjo būti įsisąmoninęs sicilietiškus omer- 
tos - įstatymo tylėti — reikalavimus. Tačiau, kita vertus, kokį gyvenimą 
jis gaus už savo naująsias pareigas? Klemenca kelis kartus aiškino Do- 
nui, kad „kareivis“, šitoks svarbus asmuo, kuris iškilus nemalonumams 
būdavo pirmasis fronto linijoje, turėtų gauti geresnį atlyginimą, bet Do- 
nas jo nepaklausė. Jeigu Polis būtų gavęs didesnį atlyginimą, gal būtų 
sugebėjęs atsispirti to klastingo „Turko“ Soloco įkalbinėjimams. 

Galop Klemenca paliko kandidatų sąraše tik tris vyrus. Pirmasis bu- 
vo reketininkas, kuris dirbo su tamsiaodžiais skaičių loterijos statymų 
rinkėjais Harleme -— stambus, brutalus, nepaprastos fizinės jėgos vyras, 
pasižymintis neregėtu asmeniniu žavesiu ir mokantis sutarti su žmonė- 
mis, o prireikus įvaryti jiems baimės. Tačiau pusę valandos mąstęs apie 
šią kandidatūrą, Klemenca išbraukė ją iš sąrašo. Šis vyras pernelyg ge- 
rai sutarė su juodukais, o tai bylojo apie kažkokį charakterio trūkumą. 
Be to, Klemencai būtų sunku rasti, kas jį pakeistų šiuo metu užimamo- 
se pareigose. 

Antrasis kandidatas, kurį svarstė ir ties kuriuo buvo beapsistojąs Kle- 
menca, buvo darbštus vaikinas, ištikimai ir gerai tarnaujantis organiza- 
cijai. Jis surinkdavo skolas Manheteno palūkininkams, veikiantiems su 
Korleonių Šeimos leidimu, o savo karjerą pradėjo bukmekerio pasiun- 
tiniu. Tačiau Klemenca nutarė, kad tokiam rimtam paaukštinimui jis 
dar ne visai pasirengęs. 

Galiausiai jis apsistojo ties Roko Lamponės kandidatūra. Lamponė 
trumpai, bet įspūdingai tarnavo Šeimoje mokiniu. Karo metais jį sužei- 
dė Afrikoje ir 1943-aisiais demobilizavo. Kadangi jaunų vyrų stigo, 
Klemenca jį priėmė, nors dėl patirtų sužeidimų jo fizinės galimybės 
buvo ribotos, ir jis vaikščiojo smarkiai šlubuodamas. Klemenca panau- 
dojo jį kaip juodosios rinkos agentą drabužių prekybos centrui ir ry- 
šiams su valstybės tarnautojais, kurie skirstė Kainų reguliavimo valdy- 
bos leidžiamas maisto korteles. Paskui Lamponė buvo paaukštintas į 
visų Šeimos operacijų sutrikimų šalintojus. Klemencai patiko jo blai- 
vus mąstymas. Lamponė suprato, kad nėra prasmės plėšytis dėl kažko, 
kas tekainuos stambią baudą ar pusę metų kalėjimo — menkniekių, ku- 
riuos teks užmokėti už gaunamą milžinišką pelną. Jam užteko nuovo- 
kos suprasti, kad šioje veiklos srityje tinka ne šiurpūs, o nedideli grasi- 
nimai. Lamponės dėka visos operacijos vyko santūriai, be jokio triukš- 
mo, o kaip tik to ir reikėjo. 

Klemenca pajuto palengvėjimą, derantį sąžiningam administratoriui, 
išsprendusiam keblią kadrų problemą. Taip, likviduojant Polį Gatą jam 
padės Rokas Lamponė. Mat Klemenca planavo sutvarkyti šį reikalą pats, 
ne tik todėl, kad padėtų naujam, nepatyrusiam žmogui, gaunančiam ko- 
vos krikštą, bet ir tam, kad suvestų su Poliu Gatu asmenines sąskaitas. 
Polis buvo jo globotinis, jis iškėlė jį tarnyboje per galvas labiau vertų, 
ištikimesnių žmonių, jis padėjo Poliui gauti kovos krikštą ir visokerio- 
pai stūmė karjeros laiptais. Polis išdavė ne tik Šeimą, bet ir savo padro- 
nę, Piterį Klemencą. Už tokią nepagarbą reikėjo atsilyginti. 

Visa kita buvo sutvarkyta. Polis Gatas gavo nurodymą atvykti pas jį 
trečią valandą dienos, atvažiuoti savo automobiliu — nieko pavojingo. 
Dabar Klemenca paėmė ragelį ir susuko Roko Lamponės numerį. Nepri- 
sistatydamas jis tiesiog pasakė: 

— Užsuk į mano namus, turiu tau pavedimą. - Klemenca patenkintas 
pastebėjo, kad nors buvo ankstus metas, Lamponės balsas nebuvo nu- 
stebęs ar apsiblausęs. 

— Gerai,  teatsakė jis. 

Geras vyras, pamanė caporegime. 

— Skubėti nereikia, - pridūrė Klemenca. — Papusryčiauk, paprieš- 
piečiauk prieš ateidamas pas mane. Bet ne vėliau kaip antrą. 

Lamponė dar sykį glaustai atsakė „gerai“, ir Klemenca padėjo rage- 
lį. Jis jau įspėjo savo žmones, kad pakeistų caporegime Tesijo žmones 
Korleonės alėjoje, ir tai jau buvo padaryta. Jo pavaldiniai buvo suma- 
nūs, tad jam niekad nereikėdavo kištis į tokias paprastas operacijas. 

Klemenca nusprendė nuplauti savo kadilaką. Jis tiesiog mylėjo savo 
automobilį. Važiavimas juo buvo toks ramus, taikingas, o jo apmušalai 
buvo tokie prašmatnūs, kad kartais geru oru jis išsėdėdavo jame va- 
landą, nes tai buvo maloniau, negu kiurksoti namie. O blizginant savo 
automobilį, jam visuomet būdavo lengviau mąstyti. Jis prisiminė, kad 
ir tėvas kadaise Italijoje eidavo šukuoti savo asilų, kai norėdavo ką 
apgalvoti. 

Klemenca dirbo apšildomame garaže - jis baisiai nemėgo šalčio. Jis 
permąstė savo planą. Su Poliu reikia būti atsargiam, tas vyras kaip žiur- 
kė užuodžia pavojų. O dabar, kad ir koks nuožmus būdamas, jis tikriau- 
siai šika į kelnes, nes senis liko gyvas. Jis nenustygs kaip asilas skruz- 
dėlėm aplipusia subine. Tačiau Klemenca buvo įpratęs prie tokių sąly- 
gų. Pirmiausia jam reikia sugalvoti gerą dingstį Rokui juos lydėti. Paskui 
reikia sugalvoti įtikinamą užduotį, kurią jiems visiems trims neva teks 
vykdyti. 

Nors, žinoma, to nereikėjo. Galima buvo nudėti Polį Gatą be jokių 
subtilybių. Jis sėdėjo po užraktu ir pabėgti negalėjo. Tačiau Klemenca 
buvo tvirtai įsitikinęs, kad darbe būtina laikytis gerų įpročių ir numany- 
ti viską iki menkiausių smulkmenų. Ką žinai, kas gali atsitikti, o juk 
šitie dalykai buvo gyvybės ar mirties klausimas. 

Plaudamas savo šviesiai mėlyną kadilaką, Piteris Klemenca mąstė ir 
repetavo žodžius, kuriuos sakys, veido išraiškas. Jis nutarė, kad elgsis 
su Poliu šiurkštokai, tarsi būtų juo nepatenkintas. Gatas, toks nuovokus 
ir įtarus, bus išmuštas iš vėžių ar bent jau ims dvejoti. Perdėtas draugiš- 

kumas sukeltų jam įtarimą. Žinoma, tas šiurkštumas neturi būti per pik- 
tas. Klemencai veikiau reikia apsimesti išsiblaškiusiu ir suirzusiu. O 
kam Lamponė? Tai labiausiai sukels nerimą Poliui, nes Lamponė turės 
sėdėti ant užpakalinės sėdynės. Poliui nepatiks, kad jis bejėgis sėdi už 
vairo, o priešais jo pakaušį - Lamponė. Klemenca įnirtingai trynė ir 
blizgino savo kadilako sparną. Bus keblu. Labai keblu. Jis jau ėmė gal- 
voti, ar nepasitelkus dar kokį kitą vyrą, bet nutarė to nedaryti. Jis vado- 
vavosi akivaizdžia logika. Ateityje gali susidaryti padėtis, kai vienam 
iš jo bendrininkų gali būti naudinga liudyti prieš jį. Jeigu tebus vienas 
nusikaltimo bendrininkas, farai nežinos, katras sako tiesą - Klemenca 
ar anas kitas, o antrojo bendrininko žodis galėtų nulenkti svarstyklių 
lėkštę. Ne, jis laikysis įprastos tvarkos. 

Klemencą pykdė tai, kad bausmė turėjo būti įvykdyta „viešai“, ki- 
tais žodžiais tariant, lavonas turės būti surastas. Caporegime būtų kur 
kas labiau patikę, jei lavonas būtų pradingęs. (Paprastai buvo laidoja- 
ma pašonėje banguojančiame vandenyne ar Niu Džersio pelkėse, tyvu- 
liuojančiose Šeimos draugams priklausančiose žemėse, ar kitais sudė- 
tingesniais būdais.) Tačiau ši bausmė turėjo būti įvykdyta viešai, idant 
būtų įbauginti galvojantys apie išdavystę, o priešas įspėtas, kad Korle- 
onių Šeima toli gražu nesukvailėjo ir nepasidarė romi kaip avinėlis. 
Solocas pasidarys atsargus, nes jo šnipas taip greitai buvo demaskuo- 
tas. Korleonių Šeima susigrąžins dalį savo prestižo, nes sužeidus senį ji 
atsidūrė kvailio vietoje. 

Klemenca atsiduso. Kadilakas žvilgėjo it milžiniškas melsvas plie- 
no kiaušinis, o jis nė per nago juodymą nepasistūmėjo spręsdamas savo 
problemą. Staiga jam šovė į galvą logiškas, labai atitinkantis situaciją 
sprendimas. Klemenca jau žinojo, kaip paaiškinti, kodėl Rokas Lampo- 
nė, jis pats ir Polis Gatas yra kartu ir kaip suteikti jų užduočiai pakanka- 
mai paslaptingumo ir svarbos. Jis pasakys Poliui, kad jų šiandieninė 
užduotis — surasti butą, jei Šeima nutars „sugulti ant čiužinių“. 

Karo tarp Šeimų veiksmams itin įsismarkavus, priešininkai įsteig- 
davo štabus slaptuose butuose, kur „kareiviai“ miegodavo ant čiužinių, 
išmėtytų po kambarius. Tai buvo daroma ne tiek tam, kad jų šeimos — 
žmonos ir maži vaikai -- būtų apsaugotos nuo pavojaus (niekam nebūtų 
atėję į galvą užpulti beginklius, nes visiškai nesunku buvo panašiai 
atkeršyti bet kuriai šaliai). Priežastis buvo kita: buvo išmintingiau gy- 
venti kokioje slaptoje vietoje, kur tavo žingsnių diena iš dienos nega- 
lėtų stebėti priešininkai ar policijos pajėgos, jeigu joms šautų į galvą 
įsikišti. 

Taigi paprastai patikimas caporegime būdavo pasiunčiamas išnuo- 
moti tokį slaptą butą ir privežti į jį čiužinių. Šis butas būtų panaudoja- 
mas kaip placdarmas išpuoliams prieš priešą. Natūralu, kad su tokia 
užduotimi pasiunčiamas Klemenca. Natūralu, kad jis pasiima su savim 
Gatą ir Lamponę sutvarkyti visų smulkmenų, tarp jų — ir apstatyti butą. 
Be to, dingtelėjo Klemencai, ir nuo tos minties jis šyptelėjo, Polis Ga- 
tas įrodė esąs godus, tad pirmiausia jam ateis į galvą mintis, kiek jis gali 
gauti iš Soloco už šią vertingą informaciją. 

Rokas Lamponė atvyko anksti: Klemenca paaiškino jam, ką reikia 
padaryti ir kokie bus jų vaidmenys. Lamponės veidas nušvito iš dėkin- 
gumo išgirdus netikėtą naujieną, ir jis pagarbiai padėkojo Klemencai 
už paaukštinimą, kuris leis jam pasitarnauti Šeimai. Klemenca neabe- 
jojo gerai pasielgęs. Jis patapšnojo Lamponei per petį, tardamas: 

— Nuo šiol tau bus atlyginama dosniau. Apie tai pasikalbėsime vė- 
liau. Tu juk supranti, kad šiuo metu Šeima užsiėmusi sudėtingesniais 
reikalais ir turi svarbesnių darbų. 

Lamponė skėstelėjo rankomis, parodydamas būsiąs kantrus, nes Ži- 
no, kad jam tikrai bus atlyginta. 

Klemenca priėjo prie seifo, stovinčio mažyčiame jo darbo kambary- 
je, atidarė jį ir išėmęs pistoletą padavė jį Lamponei. 

— Naudokis juo, — paliepė jis. — Farai niekad negalės atsekti, kam 
jis priklauso. Palik jį automobilyje prie Polio. Kai šis darbas bus baig- 
tas, noriu, kad išsivežtum žmoną su vaikais atostogų į Floridą. Leisk 
savo pinigus, vėliau aš tau grąžinsiu. Pailsėk, pasidegink saulėje. Ap- 
sistok Šeimos viešbutyje Majami Byče, kad galėčiau prireikus tave 
surasti. 

Klemencos žmona pasibeldė į kambario duris ir pranešė, kad atvy- 
kęs Polis Gatas. Jo automobilis stovįs privažiavime prie namo. Kle- 
menca nuėjo pro garažą, rodydamas kelią, Lamponė sekė jam įkandin. 
Atsisėdęs ant priekinės sėdynės šalia Gato, Klemenca kažką sumykė 
po nosim pasisveikindamas; jo veidas buvo suirzęs. Jis metė akį į laik- 
rodį ant rankos, tarsi norėdamas prikibti, kad Polis pavėlavo. 

„Kareivis“ šeško veidu įdėmiai stebėjo caporegime, stengdamasis 
įžvelgti kokius ženklus, kurie jį išduotų. Lamponei atsisėdus ant užpa- 
kalinės sėdynės jam už nugaros, jis mažumą susigūžė ir tarė: 

— Rokai, persėsk į kitą pusę. Tu toks stambus, kad aš nieko nematau 
veidrodėlyje. 

Lamponė paklusniai persėdo už nugaros Klemencai, tarsi šitoks pra- 
šymas būtų pats natūraliausias dalykas pasaulyje. 

-— Velniai griebtų tą Sonį, - gaižiai kreipėsi į Gatą Klemenca. - Jis 
baisiausiai išsigando. Jis jau galvoja „sugulti ant čiužinių“. Mums rei- 
kia surasti kokį butą Vest Saide. Poli, judu su Roku turite pasirūpinti 
žmonėmis ir atsargomis iki to laiko, kai bus duotas įsakymas kitiems 
kareiviams ten susirinkti. Ar žinai kokią gerą vietą? 

Kaip jis ir tikėjosi, Gato akyse sužibo godus susidomėjimas. Polis 
užkibo ant meškerės, ir kadangi ėmė sukti galvą, kiek vertinga ši infor- 
macija Solocui, liovėsi galvojęs, ar jam gresia pavojus. Lamponė taip 
pat puikiai vaidino savo vaidmenį - spoksojo pro langą atsipalaidavęs, 
nerodydamas jokio susidomėjimo. Klemenca pagyrė save pasirinkęs jį. 

— Man reikia apie tai pagalvoti, — gūžtelėjęs pečiais atsakė Gatas. 

— Vairuodamas pagalvok, - suniurnėjo Klemenca, — man šiandien 
reikia nuvykti į Niujorką. 

Polis buvo patyręs vairuotojas, o šiuo dienos metu į Niujorką važia- 
vo nedaug mašinų, tad kai jie atvažiavo, ankstyvos žiemos sutemos 
buvo tik besileidžiančios. Kelionės metu jie neplepėjo. Klemenca pa- 
liepė Poliui važiuoti į Vašingtono kalvų rajoną. Užsukęs į kelis daugia- 
bučius namus, jis paliepė sustoti prie Artūr aveniu ir jo palaukti. Pali- 
kęs Polį ir Roką Lamponę mašinoje, jis nuėjo į „Vera Marijo“ restoraną 
ir užkando veršienos su mišraine. Su keletu restorane sutiktų pažįstamų 
jis pasisveikino galvos linktelėjimu. Po valandos perėjo keletą kvartalų 
iki tos vietos, kur stovėjo automobilis, ir į jį įlipo. Gatas ir Lamponė jo 
vis dar laukė. 

— Velniava, - tarė Klemenca, - jie nori, kad mes grįžtume į Long By- 
čą. Turi mums kažkokį kitą darbą. Sonis sako, galime šią užduotį atidėti 
vėlesniam laikui. Rokai, tu gyveni mieste, gal tave užvežti į namus? 

— Aš palikau savo automobilį prie jūsų namų, — ramiai atsakė Lam- 
ponė, — o mano senutei jo nuo pat ryto reikės. 

— Gerai, - atsakė Klemenca. — Taigi tau vis dėlto teks grįžti su 
mumis. 

Važiuojant atgal į Long Byčą niekas vėl nieko nekalbėjo. Netoli mies- 
to Klemenca staiga tarė: - 

- Poli, nuvažiuok nuo plento. Man reikia nusunkti bulves. 

Taip ilgai išdirbęs su caporegime, Polis žinojo, kad jo pūslė silpna: 
jis dažnai to prašydavo. Gatas nuvažiavo nuo plento ant minkštos dan- 
gos, kuri netoliese perėjo į kemsynus. Klemenca išlipo iš automobilio, 
paėjėjo keletą žingsnių į krūmus ir iš tikrųjų nusišlapino. Paskui, atida- 
rydamas mašinos dureles, prieš įlipdamas į vidų, jis metė akį į vieną ir 
į kitą plento pusę. Jokių šviesų, kelias skendėjo tamsoje. 

— Nagi! — paliepė jis. 

Kitą akimirką automobilyje driokstelėjo pistoleto šūvis. Nematoma 
jėga sviedė Polį Gatą į priekį ir atsitrenkęs į vairą jis susmuko sėdynėje. 
Klemenca skubiai žengė atatupstas, kad neaptaškytų kraujas ir nepatai- 
kytų kaukolės kaulų nuolaužos. 

Rokas Lamponė išsiropštė iš automobilio, tebelaikydamas pistoletą 
rankoje, ir sviedė jį į kemsynus. Tuomet jie nuskubėjo prie netoliese 
pastatyto automobilio ir įlipo į vidų. Pakišęs ranką po sėdyne, Lampo- 

. nė aptiko jiems paliktą raktelį. Jis užvedė variklį ir parvežė Klemencą 
namo. Užuot grįžęs tuo pat keliu, jis nuvažiavo Džounz Byčo pylimu 
iki pat Meriko miesto, paskui įsuko į Medoubruko bulvarą ir juo važia- 
vo iki Šiaurinio valstijos bulvaro, nuo čia - iki Long Ailendo autostra- 
dos, o paskui per Vaitstouno tiltą ir Bronksą parlėkė į savo namus Man- 
hetene. 


SEPTINTAS SKYRIUS 


Pasikėsinimo į Doną Korleonę išvakarėse jo stipriausias, ištikimiau- 
sias ir labiausiai bijomas vasalas rengėsi susitikti su priešu. Lukas Bra- 
zis užmezgė ryšį su Soloco pajėgomis jau prieš kelis mėnesius. Jis darė 
tai paties Dono įsakymu. Tuo tikslu jis dažnai lankydavosi Tataljų kon- 
troliuojamuose naktiniuose klubuose ir susidėjo su viena iš brangiausių 
prostitučių, užsakomų telefonu. Gulėdamas su ja, jis verkšleno, kaip jį 
uja Korleonių Šeima, kaip neįvertina jo sugebėjimų. Praėjus savaitei 
nuo šio romano su prostitute pradžios, Luką užkalbino Brunas Tatalja, 
to naktinio klubo valdytojas. Brunas buvo jauniausias sūnus šeimoje ir 
dėjosi neturįs nieko bendra su prostitucija, kuria vertėsi Šeima. Iš tikrų- 
jų garsusis jo naktinis klubas su aukštų, lieknų šokėjų kordebaletu buvo 
mokykla, kurioje baigdavo mokslus didžiuma miesto kekšių. 

Pirmasis susitikimas buvo kuo atviriausias: Tatalja pasiūlė Lukui 
dirbti jo Šeimai reketininku. Flirtas truko beveik mėnesį. Lukas vaidi- 
no vyriškį, degantį aistra jaunai, gražiai merginai, Brunas Tatalja — ver- 
slininką, besistengiantį užverbuoti gabų varžovo specialistą. Vieno to- 
kio susitikimo metu, apsimetęs, kad ima pasiduoti Bruno įkalbinėji- 
mams, Lukas tarė: 

- Susitarkime dėl vieno dalyko. Aš niekados neisiu prieš Krikštatė- 

vį. Donas Korleonė - žmogus, kurį aš gerbiu. Aš suprantu, kad Šeimos 
" reikaluose jis turi teikti pirmenybę ne man, o savo sūnums. 
Brunas Tatalja buvo naujosios kartos atstovas, kuriam sunkiai sekė- 
"si slėpti panieką senų laikų „ūsuotiesiems pitams“, tokiems kaip Lukas 
Brazis, Donas Korleonė ir netgi jo paties tėvas. Bruno manymu, jo tė- 
„vas veikė pernelyg garbingais metodais. 

— Mano tėvas nė nesitikėtų, kad tu kuo nors kenktumei Korleonėms, — 
atsakė jis. - Kodėl jis turėtų to tikėtis? Dabar visi su visais sutaria — ne 
taip, kaip senais laikais. Tiesiog jeigu tu ieškai naujo darbo, aš galiu 
užsiminti apie tai savo tėvui. Mūsų versle toks žmogus kaip tu visuo- 
met reikalingas. Mūsų verslas sunkus, tad norint, kad jis sklandžiai ei- 

"tų, reikia tvirtų vyrų. Jeigu apsispręsi - pranešk man. 
Man nėrjau taip blogai, - gūžtelėjęs pečiais atsakė Lukas. 
Tuo pokalbis ir baigėsi. Pagal Dono sumanymą Lukas turėjo įteigti 
" Tataljoms, kad žino apie pelningas operacijas narkotikais ir nori gauti 
nedidelę šio verslo dalį savarankiškai. Tokiu būdu gal jis ką nors išgirs 
apie Soloco planus, jei tik „Turkas“ tokių planų turi, ir ar jis nerengia 
“ kokių kėslų prieš Doną Korleonę. Kai du mėnesius pralaukus nieko 
neatsitiko, Lukas pranešė Donui, kad Solocas, matyt, kilniai susitaikė 
Su savo pralaimėjimu. Donas paliepė jam ir toliau vykdyti šią užduotį, 
"bet nepersistengti. 

Vakare prieš pasikėsinimą į Doną Lukas užsuko į naktinį klubą. Be- 
veik tučtuojau Brunas Tatalja priėjo prie jo staliuko ir atsisėdo. 

— Vienas mano draugas nori su tavim pasikalbėti, — tarė jis. 

— Atvesk jį čionai, — tarė Lukas. - Aš mielai pasikalbėsiu su kiek- 
vienu tavo draugu. 

— Ne, jis nori pasimatyti su tavim prie keturių akių. 

— Kas jis toks? 

— Mano draugas, ir gana, - atsakė Brunas Tatalja. -— Jis nori pateikti 
tau pasiūlymą. Ar gali susitikti su juo vėliau šį vakarą? 

— Be abejo. Kada ir kur? ž 

— Klubas užsidaro ketvirtą ryto, — tyliai atsakė Tatalja. - Galėtumėt 
susitikti su juo čia, kai padavėjai viską tvarkys. 

„Jie žino mano įpročius, - pamanė Lukas, - jie tikriausiai seka ma- 
ne.“ Jis paprastai keldavosi apie trečią ar ketvirtą valandą dienos, pus- 
ryčiaudavo, paskui linksmindavosi kortuodamas su bičiuliais, dirban- 


durnaktį rodomą filmą ar užsukdavo į kurį klubą išlenkti taurelės. Jis 


103 


visuomet eidavo miegoti tik išaušus. Taigi pasiūlymas susitikti ketvirtą 
ryto nebuvo toks neįprastas, kaip galėjo pasirodyti. 

-— Gerai, gerai, - tarė jis. — Aš grįšiu ketvirtą. 

Išėjęs iš klubo, jis įsėdo į taksi ir nuvažiavo į savo mebliuotą butą 
Dešimtojoje aveniu, Jis gyveno su italų šeima, tolimais savo giminai- 
čiais. Du jo kambariai nuo jų buto buvo atskirti durų. Šitokios gyveni- 
mo sąlygos jam patiko, nes jis galėjo patirti šeimyninio gyvenimo sko- 
nį ir žinojo nebūsiąs netikėtai užkluptas ten, kur jis buvo lengviausiai 
pažeidžiamas. 

Gudrioji turkiška lapė tuoj iškiš savo gauruotą uodegą, — pamanė 
Lukas. Jeigu bus pažengta gan toli, jeigu Solocas šiąnakt prisiims kokį 
įsipareigojimą, galimas daiktas, iš viso to išeis kalėdinė dovana Donui. 
Savo kambaryje Lukas atsirakino lagaminą, kurį laikė po lova, ir išsi- 
traukė sunkią neperšaunamą liemenę. Nusirengęs jis apsivilko ją ant 
vilnonių apatinių marškinių, o ant jos - marškinius ir švarką. Jam ding- 
telėjo mintis paskambinti Donui į jo namus Long Byče ir papasakoti 
apie šią naują aplinkybę, bet prisiminė, kad Donas niekuomet nekalba 
telefonu, su niekuo, o šią užduotį Donas davė jam slapta, taigi jis 
nenori, kad kas nors, netgi Heigenas ar vyriausiasis jo sūnus, apie tai 
sužinotų. 

Lukas visuomet nešiodavosi pistoletą. Jis turėjo leidimą jam nešio- 
tis, ko gero, patį brangiausią leidimą ginklui, kuris kur nors kada nors 
kam buvo išduotas. Jis iš viso atsiėjo dešimt tūkstančių dolerių, bet 
galėjo apsaugoti jį nuo kalėjimo, jei jį apieškoję farai aptiktų ginklą. 
Būdamas aukščiausiasis Šeimos vykdomosios valdžios pareigūnas, Lu- 
kas labai vertino savo leidimą. Bet šiąnakt, jei jis kartais turėtų galimy- 
bę užbaigti savo užduotį, jam buvo reikalingas „saugus“ ginklas - toks, 
kurio būtų neįmanoma atsekti. Vis dėlto viską apgalvojęs jis nutarė, 
kad šiąnakt tik išklausys pasiūlymą, o rytoj praneš apie jį Krikštatėviui, 
Donui Korleonei. 

Jis patraukė į klubą, bet daugiau negėrė, tik užsuko į 48-ąją gatvę ir 
neskubėdamas suvalgė vėlyvą vakarienę savo mėgstamame itališkame 
restorane „Peciz“. Atėjus susitikimo laikui, jis pasuko į klubą. Prie įėji- 
mo šveicoriaus nebebuvo, rūbininkė buvo išėjusi. Tik Brunas Tatalja jo 
laukė ir pasisveikinęs nusivedė prie baro kambario pakraštyje, kur ne- 
bebuvo nė vieno žmogaus. Priešais jį driekėsi tušti staleliai, o tarpų jų 
lyg nedidutis deimantas žėrėjo nublizgintos medinės šokių aikštelės grin- 
dys. Tuščia pakyla orkestrui skendėjo prietemoje; iš jos kyšojo metali- 
nis mikrofono kotas. 

Lukas atsisėdo prie baro, o Brunas Tatalja nuėjo anapus jo. Lukas 
atsisakė pasiūlyto jam gėrimo ir užsirūkė cigaretę. Galimas daiktas, iš- 
aiškės, kad tai ne „Turkas“, o kas nors kitas. Tačiau netrukus jis pamatė 
iš prietemos tolimajame kambario gale išnyrant Solocą. 

Paspaudęs jam ranką, Solocas atsisėdo prie baro greta jo. Tatalja 
pastatė taurelę priešais „Turką“, kuris padėkodamas linktelėjo galvą. 

- Ar tu žinai, kas aš esu? — paklausė Solocas. 

Lukas pritariamai linktelėjo ir niūriai šyptelėjo. Žiurkės priverstos 
sprukti iš savo landų. Su kokiu malonumu jis sutvarkys tą parsidavėlį 
sicilietį. 

— Ar tu žinai, ko aš tavęs prašysiu? — paklausė Solocas. 

Lukas papurtė galvą. 

— Galima padaryti stambią operaciją, — ėmė aiškinti Solocas. — Vir- 
šūnės gaus milijonus dolerių. Iš pirmos siuntos aš galiu garantuoti tau 
penkiasdešimt tūkstančių dolerių. Aš kalbu apie narkotikus. Tai per- 
spektyvus dalykas. 

— Kodėl tu kreipiesi į mane? — paklausė Lukas. - Tu nori, kad aš 
pasikalbėčiau su savo Donu? 

Solocas išsiviepė. 

— Aš jau kalbėjau su tavo Donu. Jis nesileidžia į kalbas. Tegul — aš 
galiu išsiversti be jo. Bet man reikia stipraus žmogaus, kuris fiziškai 
saugotų šią operaciją. Kaip suprantu, tarnyba savo Šeimai tu nesi pa- 
tenkintas ir sutiktum ją pakeisti. 

- Jei gaučiau ganėtinai gerą pasiūlymą, — gūžtelėjęs pečiais atsakė 
Lukas. 

Solocas visą tą laiką įdėmiai jį stebėjo; atrodė, tarsi jis būtų apsi- 
sprendęs. 

— Apmąstyk keletą dienų mano pasiūlymą, paskui mes vėl pasikal- 
bėsime, - tarė jis. 

Jis ištiesė Lukui ranką, bet šis apsimetė jos nematąs ir, užuot ją pa- 
spaudęs, prisikišo prie lūpų cigaretę. Brunas Tatalja iš anapus baro ste- 
buklingai greitai prikišo žiebtuvėlį Lukui prie cigaretės, o paskui keis- 
tai pasielgė. Metęs žiebtuvėlį ant baro, jis sučiupo Luką už dešiniosios 
rankos ir tvirtai ją suspaudė. 

Lukas žaibiškai sureagavo: nusliuogęs nuo baro taburetės, pamėgi- 
no staigiai pasisukęs ištrūkti, bet tuo metu Solocas sugriebė jo kairės 
rankos riešą. Lukas buvo jiems per stiprus ir būtų išsilaisvinęs, bet tuo 
metu jam už nugaros iš tamsos išniręs vyras užmetė jam ant kaklo plo- 
ną šilkinę virvę. Virvė ėmė trauktis, smaugdama Luką. Jo veidas pasi- 
darė purpurinis, jėgos apleido rankas. Tatalja ir Solocas dabar lengvai 

jas nulaikė; juodu stovėjo, keistai panašūs į vaikus, 0 vyras Lukui už 
nugaros vis smarkiau veržė virvę, apsivijusią Lukui aplink kaklą. Stai- 
ga ant grindų ištiško bala — nebekontroliuojamas Luko organizmas išsi- 
tuštino. Jėgos jį visai apleido, keliai sulinko, kūnas suglebo. Solocas ir 
Tatalja paleido jo rankas, tik smaugikas laikėsi greta savo aukos ir, Lu- 
kui parkritus ant grindų, atsiklaupė ant kelių, taip smarkiai verždamas 
virvę, kad ji pranyko, įsirėžusi į kaklo odą. Luko akys virto jam iš kak- 
tos ir atrodė, kad jose — begalinė nuostaba. Toji nuostaba buvo visa, kas 
buvo likę žmogiška jame. Jis buvo negyvas. 

— Aš nenoriu, kad jį rastų, — tarė Solocas. — Svarbu, kad bent jau kurį 
laiką jo niekas nematytų. 

Jis apsisuko ant kulnų ir pranyko prietemoje. 


AŠTUNTAS SKYRIUS 


Kitą dieną po pasikėsinimo į Doną Šeima turėjo daug rūpesčių. Maik- 
las budėjo prie telefono ir perdavinėjo Soniui žinutes. Tomas Heigenas 
ieškojo tarpininko, tinkančio abiem pusėms, kad galima būtų surengti 
pasitarimą su Solocu. „Turkas“ staiga pasidarė įtarus — galimas daiktas, 
jis žinojo, kad Klemencos ir Tesijo kareiviai naršo miestą skersai išil- 
gai, stengdamiesi aptikti jo pėdsakus. Tačiau Solocas nekišo nosies iš 
savo slėptuvės, kaip ir svarbiausieji Tataljų Šeimos nariai. Sonis to ir 
tikėjosi - jis neabejojo priešą imsiantis šios elementarios atsargumo prie- 
monės. 

Klemenca buvo užsiėmęs Poliu Gatu. Tesijas gavo užduotį išsiaiš- 
kinti, kur Lukas Brazis. Lukas nepasirodė namie nuo nakties prieš pasi- 
kėsinimą, o tai buvo blogas ženklas. Vis dėlto Sonis negalėjo patikėti, 
kad Brazis išdavė Šeimą ar buvo netikėtai užkluptas. 

Senoji Korleonė apsigyveno mieste pas Šeimos draugus, kad būtų 
netoli ligoninės. Žentas Karlas Ricis pasiūlė savo paslaugas, bet jam 
buvo liepta žiūrėti savo verslo, į kurį jį buvo įtaisęs Donas Korleonė — 
pelningo bukmekerio darbo itališkoje Manheteno dalyje. Konė gyveno 
kartu su motina mieste, kad ir ji galėtų lankyti tėvą ligoninėje. 

Fredis gulėjo savo kambaryje tėvų namuose, vis dar veikiamas ra- 
minamųjų. Jį aplankę Sonis ir Maiklas apstulbo, kad jis toks išblyškęs, 
tikrų tikriausias ligonis. 

— Dievuliau, - išėjus iš kambario tarė Maiklui Sonis, - gali pamany- 
ti, kad jam kliuvo daugiau kulkų negu seniui. 

Maiklas gūžtelėjo pečiais. Jis buvo matęs šitaip traumuotų kareivių 
mūšio lauke, bet nesitikėjo, kad taip galėtų nutikti Fredžiui. Jis prisimi- 
nė, kad vaikystėje vidurinysis brolis fiziškai buvo iš jų tvirčiausias. 
Kita vertus, jis buvo paklusniausias tėvo sūnus. Vis dėlto visi žinojo 
Doną praradus viltį, kad vidurinysis sūnus kada nors galėtų vaidinti 
svarbų vaidmenį Šeimos reikaluose. Jam stigo apsukrumo, o kartu ir 
negailestingumo. Jis buvo pernelyg užsidaręs savyje ir per daug silpna- 
valis. 

Vakarop Maiklui iš Holivudo paskambino Džonis Fonteinas. Sonis 
paėmė iš jo ragelį. 

— Ne, Džoni, beprasmiška važiuoti čia senio lankyti. Jis per daug sil- 
pnas, o tau tai padarytų labai blogą reklamą, ir aš žinau, kad seniui tai 
nepatiktų. Palauk, kol jis kiek atsigaus ir mes galėsime parvežti jį namo 
tada ir atvyk jo aplankyti. Gerai, perduosiu jam nuo tavęs linkėjimus. 

Padėjęs ragelį, Sonis atsisuko į Maiklą ir tarė: 

- Tėtušis labai nudžiugs, kad Džonis norėjo atskristi iš Kalifomijos 
jo aplankyti. 

Vakare vienas iš Klemencos vyrų pakvietė Maiklą prie telefono, ku- 
rio numeris buvo abonentų knygoje. Skambino Kei. 

— Kaip tavo tėvas? — paklausė ji. 

Jos balsas buvo šiek tiek įsitempęs, šiek tiek nenatūralus. Maiklas 
žinojo, kad ji negali galutinai patikėti tuo, kas įvyko, tuo, kad jo tėvas 
išties, pasak laikraščių, gangsteris. 

— Jis pasveiks, — atsakė Maiklas. 

- Ar galėsiu kartu su tavim aplankyti jį ligoninėje? — paklausė Kei. 

Maiklas nusijuokė. Ji prisiminė jį pasakojus, kaip svarbu šitaip elg- 
tis, jei nori gerai sutarti su senais italais. 

- Čia ypatingas atvejis, — atsakė jis. - Jeigu vaikinai iš laikraščių 
sužinos tavo pavardę ir kilmę, tu atsidursi trečiame „Deili Njuz“ pusla- 
pyje. Mergina iš senos jankių šeimos bendrauja su stambaus mafijos 
vadeivos sūnumi. Kaip tavo tėvams tai patiktų? 

— Mano tėvai niekada neskaito „Deili Njuz“, — atrėžė Kei. 

Vėl stojo nejauki pauzė, o paskui ji paklausė: 

-— Kaip tu laikaisi, Maiklai, tau negresia joks pavojus? 

Maiklas vėl nusijuokė. 

— Mane visi pažįsta kaip Korleonių šeimos lepūnėlį. Aš niekam ne- 
keliu grėsmės, taigi jie nesivargins mane persekiodami. Ne, Kei, viskas 

baigta, daugiau jokių nemalonumų nebus. Šiaip ar taip, visa tai buvo 
lyg ir atsitiktinumas. Paaiškinsiu, kai pasimatysime. 

— Kada tai bus? 

Maiklas pamąstė. 

-— Gal vėlai šįvakar? Pavakarieniausime ir išgersime po taurelę tavo 
viešbutyje, o paskui aš nuvažiuosiu aplankyti savo senio. Man ima įgristi 
čia kiurksoti, atsakinėjant į telefono skambučius. Sutarta? Tik niekam 
nesakyk. Aš nenoriu, kad laikraščių reporteriai fotografuotų mus drau- 
ge. Nejuokauju, Kei, tai būtų velniškai nesmagu, ypač tavo tėvams. 

— Gerai, aš lauksiu. Gal aš galiu nupirkti kalėdinių dovanų, kad tau 
nereikėtų? Ar dar kuo padėti? 

— Ne. Būk pasirengusi, ir tiek. 

Ji džiaugsmingai sukikeno. 

— Aš būsiu pasirengusi, — atsakė ji. - Ar aš kada nebūnu pasirengusi? 

— Taip, — sutiko jis, — todėl tu ir esi mano mergina. 

— Aš tave myliu, - atsakė Kei. - Ar tu gali man pasakyti tą patį? 

— Ne, — atsakė Maiklas, nužvelgęs keturis virtuvėje sėdinčius gangs- 
terius. - Šįvakar, gerai? 

— Gerai. 

Maiklas padėjo ragelį. 

Pagaliau grįžo Klemenca po savo dienos darbų ir zujo po virtuvę, 
greitosiomis virdamas didžiulį puodą pomidorų padažo. Linktelėjęs jam, 
Maiklas nuėjo į kabinetą, kur Heigenas ir Sonis nekantraudami jau lau- 
kė jo. 

— Ar Klemenca ten? — paklausė Sonis. 

- Jis verda spagečius savo kariams - visai kaip armijoje, — nusišyp- 
sojęs atsakė Maiklas. 

-— Liepk jam liautis užsiiminėjus tais niekais ir ateiti čia. Aš turiu 
jam svarbesnių darbų. Atvesk kartu ir Tesiją. 

Po kelių minučių jie visi susirinko kabinete. 

- Pasirūpinai juo? — Sonis be užuolankų paklausė Klemencos. 

— Daugiau tu jo nebepamatysi, - linktelėjęs galvą atsakė caporegime. 

Maiklą nukrėtė šiurpas: jis suvokė, kad jie kalba apie Polį Gatą ir 
kad mažylis Polis negyvas, nužudytas Klemencos, kuris taip linksmai 
šoko per vestuves. 

— Ar pasisekė ką nors sutarti su Solocu? — kreipėsi į Heigeną Sonis. 

Heigenas papurtė galvą. š 

— Atrodo, derybų idėja jo taip smarkiai nebevilioja. Šiaip ar taip, 
neatrodo, kad jis jų labai trokštų. O gal jis tik labai saugosi, kad mūsų 

kareiviai jo nenukeptų. Man vis dėlto nepavyko rasti aukšto lygio tarpi- 
ninko, kuriuo jis pasitikėtų. Bet jis tikriausiai žino dabar gausiąs derė- 
tis. Jis pražiopsojo savo galimybę, kai leido seniui ištrūkti. 

— Jis - gudrus vyras, - tarė Sonis, - gudriausias iš visų, su kuriais 
kada nors yra tekę susidurti mūsų Šeimai. Gal jis suuodė, kad mes tik 
stengiamės laimėti laiko, kol senio sveikata pasitaisys ar kol jį susek- 
sime. 

Heigenas gūžtelėjo pečiais. 

-— Be abejo, jis tai nujaučia, bet jis vis tiek privalo derėtis. Jis neturi 
pasirinkimo. Aš susitarsiu dėl derybų rytoj. Nė kiek tuo neabejoju. 

Pabeldęs į duris įėjo vienas iš Klemencos vyrų. 

— Ką tik pranešė per radiją, - kreipėsi jis į savo vadą, — kad farai 
aptiko Polį Gatą negyvą savo automobilyje. 

Klemenca linktelėjo galvą ir pasakė jam: 

— Dėl to nesijaudink. 

Kareivis apstulbęs pasižiūrėjo į savo caporegime, bet kol jis grįžo 
iki durų, iš jo veido buvo matyti, kad viską suprato. 

Pasitarimas vyko toliau, tarsi niekas nebūtų jo pertraukęs. 

— Ar Dono būklė nė kiek nepasitaisė? — paklausė Sonis Heigeno. 

Heigenas papurtė galvą. 

— Pavojus jam negresia, bet dar porą dienų jis negalės kalbėti. Jis 
visas apdujęs — vis dar neatsigauna po operacijos. Jūsų motina išbūna 
su juo beveik visą dieną, Konė taip pat. Ligoninėje knibždėte knibžda 
farų, Tesijo žmonės taip pat ten sukiojasi, dėl viso pikto. Po poros dienų 
jis sustiprės, tuomet galėsime sužinoti, kokių veiksmų jis iš mūsų nori. 
O dabar turime sukliudyti Solocui padaryti kokį neapgalvotą žingsnį. 
Štai kodėl aš noriu, kad tu pradėtum su juo derėtis. 

Sonis pritariamai suniurnėjo. 

- Kol jis sės prie derybų stalo, - tarė jis, — aš pasiųsiu Klemencą su 
Tesijum jo paieškoti. Gal mums pasiseks, ir išspręsime visą šį reikalą. 

- Jums nepasiseks, - atšovė Heigenas. - Solocas pernelyg gudrus. 
Jis žino, kad jeigu sės prie derybų stalo, turės sutikti su beveik visomis „ 
mūsų sąlygomis. Štai kodėl jis stengiasi laimėti laiko. Aš spėju, kad jis 
mėgina gauti kitų Niujorko Šeimų paramą, idant mes nepersekiotume 
jo, kai senis mums duos tokį nurodymą. 

— Kodėl, po velnių, jos turėtų jį remti? — susiraukęs paklausė Sonis. 

-— Tam, kad išvengtų didelio karo, nuo kurio nukentės visi ir kuriuo 
susidomės laikraščiai ir valdžia. Be to, Solocas atiduos jiems dalį ver- 
slo, o jūs žinote, kiek pinigų gali atnešti narkotikai. Korleonių Šeimai 

narkotikų nereikia — mes turime azartinius žaidimus, o tai geriausias 
verslas iš visų. Tačiau kitos Šeimos yra alkanos. Solocas įrodė, ko jis 
vertas, jos žino, kad jis gali organizuoti plataus masto operaciją. Gyvas 
jis krautų jiems į kišenę pinigus, miręs — pridarytų nemalonumų. 

Tokio Sonio Maiklas dar nebuvo matęs: jo masyvios kupidoniškos 
lūpos ir bronzinė oda atrodė pilkos. 

— Man nusišikti, ko jos nori. Geriau joms nesikišti į šias grumtynes. 

Klemenca ir Tesijas nejaukiai pasimuistė savo krėsluose, lyg kokie 
pėstininkų vadai, išgirdę savo generolą svaičiojant apie šturmą neįvei- 
kiamos kalvos, kad ir kiek aukų prireiktų. 

- Liaukis, Soni, — šiek tiek nekantraudamas pasakė Heigenas, — ta- 
vo tėvui nepatiktų, kad tu šitaip mąstai. Tu gi žinai, kad jis mėgsta 
kartoti: „Tai tuščias darbas“. Aišku, mums niekas nesukliudys, jeigu 
senis palieps imtis Soloco. Bet čia ne asmeninis reikalas, čia — verslas. 
Jeigu mes imsimės „Turko“, o Šeimos įsikiš, mes derėsimės šiuo klau- 
simu. Jei Šeimos pamatys, kad mes pasiryžę atsiskaityti su Solocu, jos 
mums leis. Donas padarys nuolaidų kitose srityse, kad viską užglaisty- 
tų. Bet neprarask galvos dėl kraujo šitokiame dalyke. Čia - verslas. Net 
pasikėsinimas į jūsų tėvą buvo verslas, o ne asmeninis reikalas. Iki šiol 
jau turėjai tai suprasti. 

Sonio žvilgsnis vis dar buvo piktas. 

— Gerai, visa tai aš suprantu. Tik tu irgi turi suprasti, kad niekas 
negali mums trukdyti, kai mes imsimės Soloco. 

Sonis atsigręžė į Tesiją. 

— Luko pėdsakų neaptikta? 

- Visiškai jokių, — papurtęs galvą atsakė Tesijas. - Turbūt jį pagrobė 
Solocas. 

- Solocas nejautė jokio nerimo dėl Luko, - tyliai tarė Heigenas, - ir 
man tai pasirodė keista. Jis per daug gudrus, kad toks vaikinas kaip 
Lukas nekeltų jam nerimo. Man rodos, jis vienaip ar kitaip pašalino jį. 

Sonis suniurnėjo. 

— Vaje, tikiuosi, Lukas nesikauna prieš mus. Tai vienintelis dalykas, 
kurio aš bijau. Klemenca, Tesijau, ką judu apie tai manote? 

Klemenca iš lėto pasakė: 

— Kiekvienas gali paslysti — pasižiūrėkite į Polį. Bet Lukas - jis ne- 
galėjo žaisti dvigubo žaidimo. Krikštatėvis buvo vienintelis, kuo jis ti- 
kėjo, vienintelis žmogus, kurio jis bijojo. Bet ne vien tai, Soni: jis gerbė 
tavo tėvą taip, kaip niekas kitas, o juk Krikštatėvis pelnė visų pagarbą. 
Ne, Lukas niekados mūsų neišduotų. Ir man sunku patikėti, kad toks 

žmogus kaip Solocas, kad ir koks gudrus būtų, galėjo užklupti Luką 
netikėtai. Jis įtardavo viską ir visus. Jis visuomet būdavo pasiruošęs 
blogiausiam. Manding, jis tik kur nors išvyko kelioms dienoms. Netru- 
kus jis duos apie save žinią. 

Sonis atsisuko į Tesiją. Bruklino caporegime gūžtelėjo pečiais. 

— Kiekvienas gali tapti išdaviku. Lukas buvo labai įžeidus. Gal Do- 
nas jį kuo nors užgavo. Šitaip galėjo atsitikti. Vis dėlto man atrodo, kad 
Solocas parengė jam kokį netikėtumą. Consigliori teisus. Mes turime 
tikėtis paties blogiausio. 

Sonis kreipėsi į juos visus: 

— Netrukus Solocas turėtų sužinoti apie Polį Gatą. Kokį įspūdį tai 
jam padarys? 

-— Tai privers jį susimąstyti, - niūriai atsakė Klemenca. - Jis supras, 
kad Korleonių Šeima - ne kvailiai. Jis suvoks, kad vakar jam labai pa- 
sisekė. 

— Nepasisekė, - atrėžė Sonis, — Solocas planavo šį išpuolį daug sa- 
vaičių. Jie tikriausiai sekdavo senį kiekvieną dieną, kai jis važiuodavo 
į kontorą, ir stebėdavo, ką jis daro, paskui jie papirko Polį ir galbūt 
Luką. Jie pačiu tinkamiausiu metu pagrobė Tomą. Jie darė visa, ką norė- 
jo. Jiems nepasisekė, o ne pasisekė. Tie jų nusamdyti galvažudžiai buvo 
nepakankami geri, o senis spruko per greitai. Jeigu jie būtų jį užmušę, aš 
būčiau turėjęs sudaryti su Solocu sandorį, ir jis būtų laimėjęs. Kuriam 
laikui. Aš būčiau laukęs ir būčiau nudėjęs jį gal po penkerių, gal po de- 
šimties metų. Bet nesakyk, kad jam pasisekė, Pitai. Šitaip tu jo neįvertini. 
O pastaruoju metu mes pernelyg dažnai tą klaidą darome. 

Vienas iš kareivių atnešė iš virtuvės dubenį spagečių, paskui lėkš- 
čių, šakučių ir vyno. Jie kalbėdami valgė. Maiklas apstulbęs į juos žiū- 
rėjo. Jis, kaip ir Heigenas, nevalgė, užtat Sonis, Klemenca ir Tesijas 
godžiai kirto spagečius, kimšo į padažą pamirkytą duoną. Įspūdis buvo 
beveik komiškas. Pokalbis tęsėsi. 

Tesijas manė, kad Polio Gato žūtis nesutrikdysianti Soloco; jo nuo- 
mone, „Turkas“ gal net ją nujautęs, o greičiausiai net apsidžiaugęs: ne- 
reikės mokėti atlyginimo nereikalingam darbuotojui. Ir jis dėl to neišsi- 
gąs — juk ar jie patys išsigąstų tokioje situacijoje? 

Nedrąsiai prabilo Maiklas: 

— Aš žinau, kad esu mėgėjas šiuose reikaluose, bet iš viso to, ką jūs, 
vyručiai, pasakėte apie Solocą, ir dar iš to fakto, kad staiga jis nustojo 
palaikęs ryšį su Tomu, aš sprendžiu, jog jis turi atsargoje kažkokį kozi- 
rį. Ko gero, jis pasirengęs iškrėsti kokį išties gudrų pokštą, kad vėl būtų 

padėties šeimininkas. Jeigu mes galėtume įspėti, ką jis sumanęs, inicia- 
tyva pereitų į mūsų rankas. 

- Taip, aš apie tai mąsčiau, ir visa, ką galiu nuspėti, tai yra Lukas, — 
nenoriai prašneko Sonis. — Jau duotas nurodymas atvesti jį čionai; vi- 
sos jo senosios teisės Šeimoje kol kas iš jo atimtos. Daugiau aš nieko 
negaliu sugalvoti — nebent kad Solocas sudarė sandorį su Niujorko Šei- 
momis, ir mes rytoj išgirsime, kad jos su mumis kariaus. Ir mums teks 
nusileisti „Turko“ pasiūlymui. Ar ne, Tomai? 

Heigenas linktelėjo galvą. 

— Kaip tik taip man atrodo. O prieš tokią opoziciją be jūsų tėvo mes 
negalime stoti. Prieš Šeimas atsilaikyti tegali jis vienas. Jis turi politi- 
nių ryšių, kurie joms visados reikalingi, ir gali panaudoti juos verslui. 
Jeigu labai to užsimanytų. 

— Solocas niekados neprisiartins prieš šių namų, bose, - pasakė Kle- 
menca kiek pasipūtėliškai, turint galvoje, kad geriausias jo kareivis ne- 
seniai jį išdavė. - Tau nėra ko dėl to nerimauti. 

Sonis mąsliai į jį pažvelgė, paskui kreipėsi į Tesiją. 

— O kaip ligoninė? Tavo vyrai ją saugo? 

Pirmą kartą per visą pasitarimą Tesijas atrodė visiškai įsitikinęs tuo, 
ką sako: 

— Iš lauko ir vidaus. Ištisą parą. Farai taip pat neblogai ją saugo. 
Sekliai prie palatos durų laukia, kada galės apklausti senį — juokas ima. 
Donui vis dar kažką lašina, valgyti neduoda, tad nėra reikalo baimintis 
dėl virtuvės — o šiaip dėl jos būtų labai neramu, nes tie turkai mėgsta 
nuodyti. Dono pribaigti jie negali, jokiais būdais. 

Sonis atsilošė krėsle. 

— Manęs jie negrobtų, — jiems su manim reikia aptarinėti reikalus, 
nes jiems reikalingas Šeimos mechanizmas, - tarė jis ir šyptelėjo Maik- 
lui. — Tai gal tave? Gal Solocas sumanęs pagrobti tave ir laikyti įkaitu, 
kad priverstų mus sudaryti su juo sandorį? 

„Štai ir nuplaukia pasimatymas su Kei, - apmaudžiai pagalvojo Maik- 
las. - Sonis neišleis manęs iš namų.“ 

— Ne, jeigu jis būtų norėjęs apsidrausti, būtų pagrobęs Maiklą, kada 
panorėjęs, — nekantriai tarė Heigenas. — Bet visi žino, kad Maiklas ne- 
dalyvauja Šeimos veikloje. Jis yra civilis, tad pagrobęs jį Solocas ne- 
tektų visų Niujorko Šeimų paramos. Net Tataljoms tektų padėti jį me- 
džioti. Ne, viskas gan paprasta. Rytoj mes sulauksime visų Šeimų at- 
stovo, kuris perduos mums, kad privalome veltis į verslą su „Turku“. 
To jis ir laukia. Čia ir yra jo slaptas koziris. 

. Maiklas su palengvėjimu atsiduso. 

- Gerai, — tarė jis. - Šįvakar aš turiu važiuoti į miestą. 

— Ko? - piktokai paklausė Sonis. 

Maiklas nusišypsojo. 

— Užsuksiu į ligoninę, aplankysiu senį, pasimatysiu su mama ir Ko- 
ne. Be to, turiu kitų reikalų, - kaip ir Donas, Maiklas niekad nepasako- 
davo, ką sumanęs, ir dabar jis nenorėjo sakyti Soniui, kad turi pasima- 
tymą su Kei Edams. Tai slėpti jam nebuvo jokio reikalo — tiesiog taip 
jis buvo įpratęs. 
darosi. Jis grįžo laikydamas rankose neperšaunamą Luko Brazio lieme- 
nę, į kurią buvo suvyniota didžiulė negyva žuvis. 

— „Turkas“ sužinojo apie savo šnipą Polį Gatą, — atsainiai tarė Kle- 
menca. 

— O dabar mes žinome apie Luką Brazį, — taip pat atsainiai pasakė 
Tesijas. 

Sonis užsirūkė cigarą ir gurkštelėjo viskio. 

— Ką, po velniais, reiškia šita žuvis? — suglumęs paklausė Maiklas. 

Jam atsakė airis Heigenas, Consigliori. 

- Ta žuvis reiškia, kad Lukas Brazis miega vandenyno dugne. Šitaip 
nuo seno siciliečiai praneša tokią žinią. 


DEVINTAS SKYRIUS 


Į miestą Maiklas Korleonė tą vakarą išvažiavo prislėgtas. Jis jautėsi 
esąs prieš savo valią įpainiotas į Šeimos reikalus ir jam kėlė apmaudą 
net tai, kad Sonis verčia jį atsakinėti į telefono skambučius. Jam buvo 
nejauku, kad jis dalyvauja Šeimos pasitarimuose, tarsi jam be jokios 
baimės galima patikėti tokias paslaptis kaip žmogžudystė. O dabar, va- 
žiuodamas pasimatyti su Kei, jis jautėsi nusikaltęs ir jai. Jis niekad ne- 
buvo iki galo atviras su ja, pasakodamas apie savo šeimą. Jis pasakoda- 
vo apie saviškius, bet visuomet įpindamas sąmojų ir spalvingų anekdo- 
tų, nuo kurių jie pasidarydavo ne tokie, kokie iš tikrųjų yra, bet veikiau 
panašūs į avantiūristus iš spalvoto filmo. O dabar jo tėvas pašautas gat- 
vėje, ir vyriausiasis brolis kuria žmogžudystės planus. Tą ir reikėtų pa- 

sakyti Kei tiesiai šviesiai, bet jis žinojo niekad negalėsiąs to padaryti. 
Jis jau pasakė jai, kad tėvas sužeistas daugiau per „atsitiktinumą“ ir kad 
visos bėdos baigėsi. Velniai griebtų, ko gero, jos dar tik prasideda. So- 
nis ir Tomas kvaištelėjo per tą Solocą; jie vis dar nepakankamai jį įver- 
tina, nors Sonis ganėtinai gudrus ir jaučia pavojų. Maiklas spėliojo, 
kokį slaptą ginklą turi „Turkas“. Jis, be abejo, drąsus, protingas vyras, 
pasižymintis nepaprasta jėga. Galėjai tikėtis, kad jis griebsis tikrai neti- 
kėtų priemonių. Na, bet Sonis, Tomas, Klemenca ir Tesijas — jie visi — 
sutarė, kad padėtis kontroliuojama ir kad jie turi didesnę patirtį nei So- 
locas. O aš pats - „civilis“ šiame kare, - kilo Maiklui pašaipi mintis. Ir 
jam turės duoti kur kas vertingesnių medalių, nei jis gavo Antrajame 
pasauliniame, kad užsiverbuotų į šį karą. 

Šios mintys privertė jį pajusti kaltę, kad nejaučia deramos užuojautos 
savo tėvui. Jo paties tėvas išvarpytas kulkų, tačiau kažkaip keistai Maik- 
las geriau negu kas kitas suprato Tomo žodžius, esą tai tik verslas, 0 ne 
asmeninis reikalas. Šitaip tėvas sumokėjo už galią, kuria naudojosi visą 
gyvenimą, už pagarbą, kurią priversdavo rodyti sau visus aplinkinius. 

Maiklas troško ištrūkti, ištrūkti iš viso šito, gyventi taip, kaip nori, 
bet negalėjo nutraukti saitų, rišančių su gimine, kol nesibaigė ši krizė. 
Jis privalo padėti kaip civilis. Staiga jis aiškiai suvokė, kad jį siutina 
jam priskirtas vaidmuo - privilegijuoto užfrontės gyventojo, žmogaus, 
atleisto nuo karinės tarnybos dėl religinių ar dorovinių įsitikinimų. Štai 
kodėl žodis „civilis“ vis sukosi mintyse, keldamas jam baisiausią su- 
sierzinimą. 

Pora Klemencos vyrų atvežė jį į miestą ir įsitikinę, kad jų niekas 
neseka, išleido netoli viešbučio. Kei laukė jo vestibiulyje. Jie pavaka- 
rieniavo, išgėrė keletą taurelių. 

— Kada eisi aplankyti tėvo? — paklausė Kei. 

Maiklas dirstelėjo į laikrodį. 

-— Lankymas iki pusės devynių. Manau, nueisiu, kai visi jau bus iš- 
ėję. Mane praleis. Jis turi privačią palatą ir savų slaugių. Aš tik truputį 
prie jo pasėdėsiu — nemanau, kad jis gali kalbėti, jis turbūt net nežinos, 
kad aš ten. Bet man reikia parodyti jam pagarbą. 

— Man taip gaila tavo tėvo, — ramiu balsu tarė Kei, - per vestuves jis 
man pasirodė toks malonus žmogus. Negaliu patikėti tuo, ką apie jį 
rašo laikraščiai. Neabejoju, kad didžiuma to — netiesa. 

— Aš irgi taip manau, - mandagiai pritarė Maiklas. Jis nustebo, kad 
šitaip slapukauja su Kei. Jis ją mylėjo, pasitikėjo ja, bet jai niekados 
nepasakos nieko apie tėvą ar Šeimą. Jinai buvo pašalietė. 

— Na, o tu? - paklausė Kei. — Ar tu įsivelsi į tą mafijos karą, apie 
kurį taip džiūgaudami rašo laikraščiai? 

Maiklas išsišiepė ir atsisagstęs švarką plačiai praskleidė jo skvernus: 

Buvo vėlu, tad jie nuėjo į jos kambarį. Jinai sumaišė po kokteilį ir, 
kol jie abu gėrė, ji sėdėjo jam ant kelių. Po suknele jo ranka juto vien 
šilką, o paskui užčiuopė šiltą šlaunies odą. Jie sugriuvo ant lovos ir 
pasimylėjo nenusirengę, nė akimirkai neatitraukdami sulipusių lūpų. 
Baigę gulėjo nejudėdami, jausdami, kaip pro drabužius skverbiasi įkai- 
tusių kūnų šiluma. 

— Jūs, kareiviai, tai vadinate „greituku“? — sukuždėjo Kei. 

— Aha. 

— Neblogai, - žinovo tonu pareiškė Kei. 

Jie užsnūdo, bet staiga Maiklas sunerimęs pašoko ir metė akį į 
laikrodį. 

— Velnias! — tarė jis. - Beveik dešimta valanda. Man reikia važiuoti 
į ligoninę. 

Jis nuėjo į vonią nusiprausti ir susišukuoti. Kei atėjo iš paskos ir iš 
užpakalio apsikabino jį per juosmenį. 

— Kada mes susituoksime? -— paklausė ji. 

— Kada tik pasakysi, - atsakė Maiklas. — Vos tik ši šeimyninė istori- 
ja aprims ir mano senis pasitaisys. Vis dėlto, manding, tau reikėtų viską 
paaiškinti tėvams. 

— Ką aš turėčiau jiems paaiškinti? 

Maiklas perbraukė šukomis plaukus. 

Paprasčiausiai pasakyk jiems, kad tu sutikai drąsų, gražų italų kil- 
mės vaikiną. Mokosi Dartmuto koledže puikiais pažymiais. Per karą 
pelnė „Kryžių už pasižymėjimą tarnyboje“ ir „Purpurinės širdies“ ordi- 
ną. Doras. Darbštus. Tačiau jo tėvas - mafijos vadeiva, kuris turi žudyti 
blogus žmones, kartais papirkinėti aukštus pareigūnus ir per savo darbą 
pats yra išvarpomas kulkų kaip rėtis. Tačiau jo doras, darbštus sūnus 
čia niekuo dėtas. Kaip tu manai - ar galėsi visa tai įsiminti? 

Kei paleido jį iš savo glėbio ir atsišliejo į vonios duris. 

— Ar jis tikrai toks? — paklausė ji. - Ar jis tikrai... žudo žmones? 

Maiklas baigė šukuotis. 

— Aš to nežinau, - atsakė jis. — Niekas to nežino. Bet aš nenustebčiau. 

Kai jis jau buvo prie durų, ji paklausė: 

— Kada aš vėl tave pamatysiu? 

Maiklas ją pabučiavo. 

— Aš noriu, kad grįžtum namo, į tą savo provincijos miesteliūkštį, ir 
viską apgalvotum, — tarė jis. - Nenoriu, kad tu įsiveltum į šią istoriją. 
Po kalėdinių atostogų aš grįšiu į koledžą, ir Hanoveryje mudu susitiksi- 
me, gerai? 

— Gerai, - Kei žiūrėjo, kaip jis išeina pro duris, pamatė, kaip jis 
pamoja ranka prieš įlipdamas į liftą. Jis dar niekad neatrodė jai toks 
artimas, ji niekad nesijuto tokia įsimylėjusi, ir jeigu kas jai būtų pasa- 
kęs, kad ji pamatys Maiklą tik po trejų metų, nebūtų pakėlusi tokio 
sielvarto. 


*kX 


Išlipęs iš taksi priešais Prancūzų ligoninę, Maiklas nustebo — gatvė- 
je nebuvo nė gyvos dvasios. Dar labiau nustebo, kai įėjęs į ligoninę 
pamatė, kad vestibiulyje taip pat tuščia. Prakeikimas — ką, po velnių, 
veikia Klemenca ir Tesijas? Aišku, jie niekados nesimokė Vest Pointo 
karo akademijoje, bet apie taktiką jie išmano pakankamai, kad sustatytų 
sargybinius avanpostuose. Vestibiulyje turėjo būti bent jau du jų žmonės. 

Buvo jau beveik pusė vienuoliktos, net patys vėlyviausi lankytojai 
jau buvo išsiskirstę. Maiklas visas įsitempė. Jis net nestabtelėjo prie 
informacijos langelio — jis jau žinojo tėvo palatos ketvirtame aukšte 
numerį. Jis įlipo į liftą. Jo nuostabai, niekas jo nesustabdė, tik slaugė 
ketvirto aukšto poste paklausė, kur jis eina, bet nieko neatsakęs jis nė 
nestabtelėjęs nuėjo prie tėvo palatos. Prie durų nieko nebuvo. Kur, vel- 
niai griebtų, tie du sekliai, kurie turėjo saugoti ir apklausti senį? Kur, po 
velnių, Tesijo ir Klemencos žmonės? Gal kas yra palatoje? Durys buvo 
praviros, ir Maiklas įėjo į vidų. Lovoje gulėjo kažkokia žmogysta; gruo- 
džio mėnesienoje, spingsinčioje pro langą, jis atpažino bejausmį tėvo 
veidą. Jo krūtinė kilnojosi neritmingai, kvėpavimas buvo negilus. Žar- 
nelė nuo plieninės lašelinės, stovinčios prie lovos, buvo sukišta jam į 
nosį. Ant grindų stovėjo stiklo dubuo, į kurį kitos žarnelės išpildavo 
nuodingas medžiagas jam iš vidurių. Maiklas kiek pastovėjo, įsitikino, 
kad viskas gerai, ir išėjo iš palatos. 

— Aš esu Maiklas Korleonė, - tarė jis slaugei. — Aš tik norėčiau pa- 
būti su tėvu. Kur pasidėjo tie sekliai, kurie privalėjo jį saugoti? 

Slaugė buvo jauna, graži ir be galo pasitikinti savo pareigų galia. 

— Pas jūsų tėvą buvo per daug lankytojų, tai trukdė ligoninės dar- 
bui, — paaiškino ji. — Prieš kokias dešimt minučių atvyko policija ir pa- 
liepė visiems išeiti. O paskui, vos prieš kokias penkias minutes, turėjau 

pakviesti seklius prie telefono: paskambino iš jų nuovados, kad ten aliar- 
minė parengtis, ir jie taip pat išėjo. Tačiau jūs nesijaudinkite: aš dažnai 
užsuku pas jūsų tėvą ir girdžiu menkiausią garsą iš jo palatos. Tad mes 
ir paliekame duris praviras. 

— Ačiū, - padėkojo Maiklas. — Aš truputį su juo pabūsiu, gerai? 

- Tik truputį, - nusišypsojusi įspėjo ji. - Bet paskui turėsite išeiti — 
tokios taisyklės. 

Maiklas grįžo į tėvo palatą. Paėmęs ragelį, jis paprašė ligoninės tele- 
fonistę sujungti jį su namais Long Byče, davęs jai kabineto kampinia- 
me kambaryje numerį. Atsiliepė Sonis. 

- Soni, aš ligoninėje, — sukuždėjo jis virpančiu balsu. — Aš vėlai at- 
ėjau. Soni, čia nieko nėra. Nei Tesijo vyrų, nei seklių prie durų. Senis 
visiškai nesaugomas. 

Stojo ilga tyla, paskui pasigirdo tylus susijaudinusio Sonio balsas: 

- Tai ir yra tas Soloco ėjimas, apie kurį tu kalbėjai. 

— Aš irgi taip pamaniau, — atsakė Maiklas. - Bet kaip jis privertė 
farus visus išvaryti, ir kur jie pasidėjo? Kas nutiko Tesijo žmonėms? 
Dievuliau, nejaugi tas išgama Solocas papirkęs dar ir visą Niujorko 
policiją? 

- Apsiramink, broliuk, - guodžiančiu balsu tarė Sonis. - Mums vėl 
pasisekė, kad tu taip vėlai atėjai aplankyti senio. Pasilik jo palatoje. 
Užsirakink iš vidaus. Greičiau nei per penkiolika minučių ten atvyks 
mano žmonės - tuoj pat jiems paskambinsiu. Sėdėk ramiai ir nepani- 
kuok, gerai, broliuk? 

— Nepanikuosiu, — atsakė Maiklas. Pirmą kartą nuo to laiko, kai už- 
virė visa ši košė, jis pajuto savyje kylant nirtulingą pyktį ir šaltą neapy- 
kantą savo tėvo priešams. 

Maiklas padėjo ragelį ir paspaudė slaugės iškvietimo mygtuką. Jis 
nutarė elgtis taip, kaip sako jo paties protas, ir nepaisyti Sonio nurody- 
mų. Slaugei atėjus, jis tarė: 

— Nenoriu, kad jūs išsigąstumėte, tačiau mums reikia tuojau pat iš- 
gabenti tėvą į kitą palatą ar kitą aukštą. Ar jūs galite atjungti visas tas 
žarnelės, kad galėtume išvežti lovą? 

— Tai absurdas! — pasipiktino slaugė. - Tam reikia gauti gydytojo 
leidimą. 

— Jūs skaitėte apie mano tėvą laikraščiuose, - Maiklas berte bėrė 
žodžius. — Matote: šįvakar niekas jo nesaugo. Man ką tik pranešė, kad 
kažkokie žmonės ateis į ligoninę jo nužudyti. Būkite gera, patikėkite 
manimi ir padėkite. 

Maiklas mokėjo kalbėti labai įtaigiai, kai to panorėdavo. 

— Žarnelių atjungti nereikia, — atsakė slaugė. - Mes galime išvežti 
lašelinę kartu su lova. 

— Ar turite tuščią palatą? — sukuždėjo Maiklas. 

- Koridoriaus gale. 

Jie išgabeno Doną labai greitai ir tvarkingai. Tuomet Maiklas palie- 
pė slaugei: 

— Pasilikite čia su juo, kol ateis pagalba. Jeigu būsite savo poste, 
galite nukentėti. 

Tuo metu pasigirdo kimus, bet kupinas jėgų tėvo balsas: 

— Maiklai, čia tu? Kas atsitiko, kur aš esu? 

Maiklas pasilenkė virš lovos ir paėmė tėvo ranką. 

— Čia aš, Maiklas. Nebijok. Paklausyk: neišleisk nė menkiausio gar- 
so, ypač jei kas šauktų tave vardu. Kažkas nori tave užmušti, supranti? 
Bet aš čia, tad nebijok. 

Donas Korleonė, kuris dar gerai nesuvokė, kas nutiko išvakarėse, 
baisaus skausmo kamuojamas vis dėlto išspaudė meilią šypseną savo 
jauniausiam sūnui. Jei būtų užtekę jėgų, būtų jam pasakęs: „Kodėl aš 
turėčiau dabar bijoti? Nepažįstami žmonės nekart mėgino mane nužu- 
dyti dar nuo tada, kai aš buvau dvylikos metų.“ 


DEŠIMTAS SKYRIUS 


Ši privati ligoninė buvo nedidelė ir teturėjo vieną įėjimą. Maiklas 
pažvelgė pro langą. Pusapvaliame kieme buvo laipteliai žemyn į gatvę, 
bet automobilių joje nebuvo. Kiekvienas, norintis patekti į ligoninę, 
turės eiti pro tą vienintelį įėjimą. Žinodamas turįs nedaug laiko, Maik- 
las išbėgo iš kambario, nubėgo laiptais į pirmąjį aukštą ir pro plačias 
paradines duris išlėkė į gatvę. Netoliese jis pamatė greitosios pagalbos 
mašinų kiemą, bet jame nebuvo nei automobilių, nei greitosios pagal- 
bos mašinų. 

Maiklas sustojo ant šaligatvio priešais ligoninę ir užsirūkė cigaretę. 
Jis atsisagstė apsiaustą ir atsistojo žibinto apšviestame plote, kad jį at- 
pažintų. Iš Devintosios aveniu greitai žingsniavo jaunuolis su ryšulių 

po pažastimi. Jis vilkėjo karišku švarku. Žibinto šviesoje jo veidas su 
kupeta juodų plaukų Maiklui pasirodė pažįstamas, tik negalėjo prisi- 
minti iš kur. Jaunuolis sustojo priešais jį, ištiesė ranką ir prabilo su ryš- 
kiu itališkų akcentu: 

— Donai Maiklai, ar jūs prisimenate mane? Aš Enzas, kepėjo Nazo- 
rinio padėjėjas. Jūsų tėvas man išgelbėjo gyvybę, gavęs iš valdžios lei- 
dimą man pasilikti Amerikoje. 

Dabar Maiklas prisiminė ir paspaudė jam ranką. 

— Aš atėjau pagerbti jūsų tėvo, — aiškino Enzas. - Ar mane įleis į 
ligoninę taip vėlai? 

Maiklas nusišypsojo ir papurtė galvą: 

— Ne, bet vis tiek ačiū. Aš pasakysiu Donui, kad tu buvai atėjęs. 

Gatve riaumodamas atlėkė automobilis, ir Maiklas iškart pasidarė 
budrus. 

— Greitai eik iš čia, - paliepė jis Enzui. — Gali būti nemalonumų. Tau 
nereikia turėti reikalų su policija. 

Jis išvydo jaunojo italo veide išgąstį. Nemalonumai policijoje jam 
galėtų reikšti, kad jis bus deportuotas ar kad jam nebus suteikta piliety- 
bė. Tačiau vaikinas nenusileido. 

- Jeigu kils nemalonumai, aš pasiliksiu, kad galėčiau padėti. Tuo aš 
grąžinsiu dalį skolos Krikštatėviui. 

Maiklą tai sujaudino. Jis buvo dar sykį bepaliepiąs jaunuoliui eiti į 
šalį, bet paskui pagalvojo — o kodėl gi neleidus jam pasilikti. Gal, pa- 
matę priešais ligoninę du vyrus, Soloco su užduotimi atsiųsti žmonės 
išsigąstų. Vieno jie tikriausiai nepabūgtų. Jis padavė Enzui cigaretę ir 
ją uždegė. Jie abu stovėjo po žibintu šaltoje gruodžio naktyje; virš jų 
žėrėjo geltoni ligoninės langai, išraižyti žalių kalėdinių papuošalų. Jie 
buvo bebaigią rūkyti cigaretes, kai iš Devintosios aveniu į Trisdešimtą- 
ją gatvę įsuko ilgas, žemas, juodas automobilis ir privažiavo prie jų, 
laikydamasis greta paties šaligatvio krašto, taip lėtai, kad vos nesusto- 
jo. Maiklas įdėmiai pažvelgė į vidų, mėgindamas pamatyti sėdinčių au- 
tomobilyje veidus, ir nevalingai susigūžė. Automobilis buvo besusto- 
Jas, bet paskui nulėkė į priekį. Kažkas jį atpažino. Maiklas pasiūlė En- 
zui dar vieną cigaretę ir pastebėjo, kad kepėjo rankos virpa. Jis nustebo, 
kad jam pačiam ranka nedreba. 

Jie stovėjo gatvėje ir rūkė ne daugiau kaip dešimt minučių, kai stai- 
ga nakties tylą nutraukė policijos sirena. Patrulių automobilis kaukda- 
mas išsuko iš Devintosios aveniu ir sustojo priešais ligoninę, tuoj pat 
privažiavo dar du. Staiga įėjimą į ligoninę užplūdo uniformuoti polici- 

ninkai ir sekliai. Maiklas su palengvėjimu atsiduso. Šaunuolis Sonis — 
susisiekė tuoj pat. Jis nuėjo prie atvažiavusiųjų. 

Du stambūs, tvirti policininkai sugriebė jį už rankų, trečias jį apieš- 
kojo. Laiptais užlipo stambus policijos kapitonas su auksiniu galionu 
ant kepurės; jo vyrai pagarbiai prasiskyrė, padarydami jam taką. Nors 
buvo apkūnus, o iš po kepurės kyšojo žili plaukai, ėjo jis guviai. Kapi- 
tono veidas buvo raudonas kaip burokas. Jis priėjo prie Maiklo ir šiurkš- 
čiai išdrožė: 

— Ak jūs, banditai italiūkščiai, aš maniau, kad sutupdžiau jus visus. 
Kas, po velnių, tu toks ir ką tu čia veiki? 

Vienas iš farų, stovinčių greta Maiklo, tarė: 

- Jis beginklis, kapitone. 

Maiklas nieko neatsakė. Jis mėgino perprasti šį policijos kapitoną, 
tad šaltu, tiriamu žvilgsniu žiūrėjo jam į veidą, mėlynas, plienines akis. 
Civiliniais drabužiais persirengęs seklys pasakė: 

- Čia Maiklas Korleonė, Dono sūnus. 

- Kur pasidėjo sekliai, privalėję saugoti mano tėvą? — ramiai pa- 
klausė Maiklas. - Kas atšaukė juos iš to posto? 

Policijos kapitonas netvėrė pykčiu: 

— Ak, tu, supistas bandite, kas, po velnių, tu toks, kad įsakinėji man, 
ką aš turiu daryti? Aš juos atšaukiau. Man nusišikti, kiek italiūkščių 
gangsterių vieni kitus išžudys. Jeigu būtų mano valia, aš nė piršto nepa- 
krutinčiau, kad tavo senį nugalabytų. O dabar nešdinkis iš čia. Dink iš 
šitos gatvės, tu suski, ir nesirodyk ligoninėje ne lankymo valandomis. 

Maiklas vis dar įdėmiai jį tyrė. Šie policijos kapitono žodžiai jo ne- 
supykdė. Galvoje karštligiškai sukosi mintys. Ar gali būti, kad Solocas 
paskambino šiam kapitonui ir pasakė: „Kaip čia nutiko, kad Korleonių 
vyrai vis dar sukiojasi prie ligoninės, kai aš tau sumokėjau už tai, kad 
jie būtų sutupdyti?“ Ar įmanoma, kad visa tai buvo kruopščiai supla- 
nuota, kaip ir sakė Sonis? Viskas bylojo apie tai. 

— Aš neišeisiu iš šitos ligoninės, kol nepastatysite apsaugos prie ma- 
no tėvo palatos, — vis taip pat šaltai tarė Maiklas. 

Kapitonas nesivargino jam atsakyti. 

- Filai, patupdyk šitą suskį už grotų, — paliepė jis greta stovinčiam 
sekliui. 

— Tas vaikis beginklis, kapitone, — dvejodamas atsakė šis. — Jis — 
karo didvyris ir niekad nebuvo įsivėlęs į nusikalstamą veiklą. Laikraš- 
čiai gali pakelti vėją. 

Kapitonas paraudusiu iš įsiūčio veidu šoko ant jo. 

— Velniai griebtų, aš pasakiau patupdyti jį! — užriaumojo jis. 

Vis dar blaiviai, be jokio pykčio mąstydamas, Maiklas kiek įmany- 
damas kandžiau tarė: 

— Kiek jums „Turkas“ moka už tai, kad leistumėte susidoroti su ma- 
no tėvu, kapitone? 

Kapitonas atsigręžė į jį. 

— Palaikykite jį, — paliepė jis dviem augalotiems patruliams. Maik- 
las pajuto, kaip rankas tvirtai prispaudžia jam prie šonų, pamatė, kaip 
stambus kapitono kumštis lanku artinasi prie veido. Jis pamėgino nu- 
sukti galvą, bet kumštis vožė jam į skruostikaulį. Jam pasirodė, tarsi 
pakaušyje būtų sprogusi granata. Į burną priplūdo kraujo, pribyrėjo mažų 
kietų kauliukų, ir jis suprato, kad tai jo dantys. Maiklas pajuto, kaip 
galvos pusė pučiasi, tarsi į ją kas leistų orą; kojos pasidarė besvorės, ir 
jis būtų pargriuvęs, jei tie du policininkai nebūtų jo prilaikę, bet sąmo- 
nės jis nebuvo praradęs. Seklys, persirengęs civiliniais drabužiais, ženg- 
telėjo priešais jį, kad neleistų kapitonui smogti jam dar kartą, tardamas: 

- Dievuliau, jūs kaip reikiant jį sužeidėte, kapitone! 

— Aš jo neliečiau, — garsiai pareiškė kapitonas. — Jis mane puolė ir 
pargriuvo, supratote? Jis priešinosi suimamas. 

Pro raudoną akis aptraukusią miglą Maiklas pamatė, kaip prie šali- 
gatvio privažiuoja daugiau automobilių ir iš jų išlipa vyrai. Vieną iš jų 
jis pažino — Klemencos advokatą, kuris dabar mandagiai, bet tvirtai dėstė 
kapitonui: 

-— Korleonių šeima nusisamdė privačią seklių firmą saugoti misterį 
Korleonę. Šie vyrai, atėję su mumis, turi leidimus nešiotis šaunamuo- 
sius ginklus, kapitone. Jeigu juos suimsite, privalėsite rytą stoti prieš 
teismą ir pasiaiškinti. 

— Ar jūs norite pateikti kaltinimus tam, kuris jums taip padarė? — 
žvilgtelėjęs į Maiklą paklausė advokatas. 

Maiklui buvo sunku kalbėti. Jo žandikauliai neklausė, nenorėjo su- 
sieiti, bet jis šiaip ne taip sušvabėjo: 

— Aš paslydau. Paslydau ir pargriuvau, — jis pamatė, kad kapitonas 
metė į jį triumfuojantį žvilgsnį ir norėjo atsakyti jam šypsena. Jis no- 
rėjo žūtbūt paslėpti tą saldžią ledinę vėsą, kuri dabar valdė jo protą, ir 
atšiaurią, šaltą neapykantą, kuria buvo persisunkęs visas kūnas. Jis 
norėjo neišsiduoti niekam pasaulyje, ką šią akimirką jaučia. Kaip ne- 
išsiduotų Donas. Netrukus jis pajuto, kad jį neša į ligoninę, ir neteko 
sąmonės. 

Atsibudęs ryte pamatė, kad žandikaulis sukabintas viela, o keturių 
dantų kairėje burnos pusėje nėra. Šalia lovos sėdėjo Heigenas. 

— Mane užmigdė narkoze? - paklausė Maiklas. 

— Aha. Gydytojams reikėjo iškrapštyti kaulų nuolaužas iš dantenų, 
ir jie pamanė, kad tai bus pernelyg skausminga. Be to, tu, šiaip ar taip, 
buvai be sąmonės. 

— Man daugiau nieko neatsitiko? — paklausė Maiklas. 

— Ne. Sonis nori, kad atvažiuotum į namus Long Byče. Kaip manai, 
ar pajėgsi? 

- Žinoma. Donui pavojus negresia? 

Heigenas paraudo. 

— Manding, dabar mes išsprendėme šią problemą. Mes nusisamdė- 
me privačią seklių firmą, o mūsų žmonių čia visur knibžda. Automobi- 
lyje aš tau papasakosiu daugiau. 

Klemenca vairavo, Maiklas su Heigenu sėdėjo ant užpakalinės sė- 
dynės. Maiklui atrodė, kad galvoje kažkas trankosi kūju. 

— Kas, po velnių, iš tikrųjų nutiko vakar? - paklausė Maiklas. - Ar 
jūs, vyručiai, išsiaiškinote? 

— Vienas iš tų vakarykščių policininkų, seklys Filipsas, kuris mėgi- 
no tave apginti, dirba Soniui. Jis mums viską papasakojo. Tas policijos 
kapitonas Maklaskis nuo to laiko, kai pasidarė patruliu, lupa iš visų 
nežmoniškai. Mūsų Šeima yra jam nemažai sukišusi. Jis godus, be to, 
nepatikimas — geriau su juo reikalų neturėti. Solocas, matyt, jam gerai 
sumokėjo. Maklaskis tuoj po lankymo valandų suėmė visus prie ligoni- 
nės ir jos viduje budėjusius Tesijo vyrus. Tai, kad kai kurie turėjo pisto- 
letus, išėjo tik į bloga. Paskui Maklaskis atšaukė seklius, oficialiai bu- 
dėjusius prie Dono durų - neva jam jų prireikė, o jų vietą atseit turėjo 
užimti kiti, tačiau jie supainiojo užduotis. Tauškalai. Jį papirko, kad jis 
leistų susidoroti su Donu. O Filipsas sako, jog jis toks žmogus, kad dar 
kartą pasistengs tai padaryti. Solocas tikriausiai davė jam krūvą pinigų 
pradžiai, o paskui pažadėjo aukso kalnus. 

— Ar laikraščiai parašė apie tai, kaip aš nukentėjau? 

— Ne, — atsakė Heigenas. — Mes tą reikalą užgniaužėme. Niekam ne- 
reikia, kad jis išplauktų į viešumą — nei farams, nei mums. 

— Gerai. Ar tas vaikinas Enzas paspruko? 

-— Taip. Jis buvo gudresnis už tave. Farams atvažiavus, jis dingo. Jis 
teigia buvęs kartu su tavim, kai Soloco automobilis važiavo pro šalį. 
Tai tiesa? 

- Taip, - patvirtino Maiklas. - Jis — geras vaikis. 

- Juo bus pasirūpinta, — atsakė Heigenas. — Kaip jautiesi? — jo vei- 
das buvo susirūpinęs. — Atrodai sumautai. 

- Jaučiuosi normaliai, - atsakė Maiklas. - Kokia to policijos kapito- 
no pavardė? 

-— Maklaskis. Beje, gal pasijusi geriau, sužinojęs, kad Korleonių Šei- 
ma pagaliau įsirašė pirmąjį tašką. Brunas Tatalja, šįryt ketvirtą valandą. 

Maiklas palinko į priekį. 

- Kaip tai? Aš maniau, mes turime sėdėti ramiai? 

Heigenas gūžtelėjo pečiais. 

— Po to, kas įvyko ligoninėje, Sonis užsirūstino. Kareiviai pasklido 
po visą Niujorką ir Niu Džersio valstiją. Vakar vakare mes sudarėme 
sąrašą. Aš stengiausi sutramdyti Sonį, Maiklai. Gal tu su juo pasikalbė- 
tum. Visą šį reikalą dar galima sutvarkyti be rimtesnio karo. 

— Aš su juo pasikalbėsiu. Ar šįryt bus pasitarimas? 

- Taip, — atsakė Heigenas. - Solocas pagaliau susisiekė su mumis; 
nori su mumis derėtis. Dėl smulkmenų tariasi tarpininkas. Tai reiškia, 
kad mes laimime. Solocas žino pralaimėjęs ir nori išnešti kailį, - Hei- 
genas kurį laiką patylėjo. - Gal jis pamanė, kad mes ištižome, laukia- 
me, kol su mumis susidoros, nes nekirtome atsakomojo smūgio. Dabar, 
kai vienas iš Tataljų sūnų negyvas, jis žino, kad mes nejuokaujame. Jis 
iš tiesų velniškai rizikavo stodamas prieš Doną. Beje, mes gavome ži- 
nių apie Luką. Jie užmušė jį naktį prieš pasikėsinimą į tavo tėvą. Bruno 
naktiniame klube, gali įsivaizduoti? 

— Nenuostabu, kad jie netikėtai jį užklupo, — tarė Maiklas. 

Privažiavimą prie namų Long Byče buvo užtvėręs skersai pastatytas 
ilgas juodas automobilis, į kurio variklio dangtį atsišlieję stovėjo du 
vyrai. Maiklas pastebėjo, kad abiejose alėjos pusėse dviejų namų viršu- 
tinių aukštų langai atviri. Vaje, Sonis, atrodo, išties nejuokauja, — ding- 
telėjo jam. 

Klemenca paliko automobilį neprivažiavęs alėjos, ir jie pėsti pasu- 
ko į ją. Tie du sargybiniai buvo Klemencos vyrai, ir jis pasisveikino 
su jais susiraukdamas. Jie tik linktelėjo galvas atpažinimo ženklan. 
Niekas nenusišypsojo, nepasilabino. Klemenca nusivedė Heigeną ir 
Maiklą į namus. 

Dar nespėjus jiems paskambinti, duris atidarė dar vienas sargybi- 
nis — jis, matyt, stebėjo juos pro langą. Kai jie nuėjo į kampinį kabinetą, 

Sonis ir Tesijas jų jau laukė. Sonis priėjo prie Maiklo, suėmė jaunesnio- 
jo brolio galvą rankomis ir juokais tarė: 

— Gražus, gražus. 

Maiklas atstūmė jo rankas, priėjo prie rašomojo stalo ir įsipylęs iš- 
gėrė viskio, vildamasis, kad jis apmalšins skausmą sukabintame žandi- 
kaulyje. 

Jie susėdo kambaryje katras kur; atmosfera buvo kitokia, nei per 
ankstesnius jų pasitarimus. Sonis buvo linksmesnis, žvalesnis, ir Maik- 
las suprato, kad toji vyresniojo brolio linksmybė reiškia, jog jo nebeka- 
muoja dvejonės. Jis apsisprendė, kaip veikti, ir niekas jo nebeatkalbės. 
Vakarykštis Soloco mėginimas susidoroti buvo paskutinis lašas. Apie 
paliaubas nebegalėjo būti nė kalbos. 

— Kol tavęs nebuvo, - kreipėsi į Heigeną Sonis, - mums paskambi- 
no tarpininkas. „Turkas“ nori susitikti dabar, — Sonis nusijuokė. — Na ir 
įžūlumas to šunsnukio, - žavėdamasis tarė jis. - Vakar jis prišiko į kel- 
nes, 0 paskui reikalauja susitikti šiandien ar rytoj. O mes tuo tarpu pri- 
valome sėdėti ir sutikti su viskuo, ką jis pasiūlys. Na ir įžūlus tas supis- 
tas „Turkas“! 

— Ką tu atsakei? - atsargiai paklausė Heigenas. 

- Atsakiau, gerai, kodėl gi ne. Kada tik jis pasiūlytų - laiko aš turiu 
į valias. Šimtas mano kareivių dvidešimt keturias valandas per parą 
sukiojasi gatvėse. Solocui užteks iškišti vieną savo šiknos plaukelį, ir 
jis negyvas. Tad jie gali neskubėti. 

- Ar buvo kokių konkrečių pasiūlymų? — paklausė Heigenas. 

- Taip, - atsakė Sonis. — Jis nori, kad mes atsiųstume Maiklą su juo 
susitikti ir išklausyti jo pasiūlymą. Tarpininkas garantuoja Maiklui sau- 
gumą. Solocas neprašo užtikrinti jam saugumą, jis žino negalįs to pra- 
šyti - beprasmiška. Taigi susitikimą organizuoja jis. Jo žmonės paims 
Maiklą ir nuveš į susitikimo vietą. Maiklas išklausys Solocą, ir jie jį 
paleis. Tačiau susitikimo vieta slepiama. Mums žadamas toks geras san- 
doris, kad mes, girdi, negalėsime jo atsisakyti. 

— O kaip Tataljos? - paklausė Heigenas. - Kaip jie žada atsilyginti 
už Bruną? 

- Tai sandorio dalis. Tarpininkas sako, kad Tataljų Šeima sutinkanti 
eiti išvien su Solocu. Apie Bruną Tatalją jie pamirš; jo mirtis — kaina, 
sumokėta už tai, ką jie padarė mano tėvui. Vienas atperka kitą, — Sonis 
vėl nusijuokė. — Įžūlūs suskiai. 

— Mums reikėtų išklausyti, ką jie nori pasakyti, — atsargiai tarė Hei- 
genas. 

Sonis papurtė galvą. 

— Ne, Consigliori, tik ne šį kartą, - jo balse buvo vos juntamas itališ- 
kas akcentas: jis tyčia mėgdžiojo savo tėvą, norėdamas pakvailioti. — 
Nebebus jokių susitikimų. Jokių svarstymų. Jokių Soloco pokštų. Kai 
tarpininkas vėl susisieks su mumis atsakymo, noriu, kad perduotum 
jam vieną žinią. Man reikalingas Solocas. Jeigu aš jo negaunu - žūtbū- 
tinis karas. Mes „sugulsim ant čiužinių“ ir išvesime į gatves visus savo 
kareivius. Verslas turės nukentėti. 

- Kitos Šeimos stos prieš žūtbūtinį karą, - paprieštaravo Heigenas. — 
Nuo jo visiems pasidarys per karšta. 

Sonis gūžtelėjo pečiais. 

-— Jie turi paprastą išeitį, — tegul atiduoda Solocą. Arba tegul kaunasi 
su Korleonių Šeima, — Sonis nuščiuvo, paskui šiurkščiai tarė: - Man 
nebereikia patarimų, kaip susitaikyti, Tomai. Viskas nuspręsta. Tavo 
darbas — padėti man laimėti, supratai? 

Heigenas palenkė galvą ir kurį laiką rimtai mąstė. 

— Aš kalbėjau su tavo agentu policijos nuovadoje, - prabilo jis. — Jis 
sako, kad kapitonas Maklaskis tikrai nuolatos gauna iš Soloco mokestį, 
ir nemažą. Tai dar ne viskas: Maklaskis gaus dalį narkotikų verslo. Ka- 
pitonas sutiko būti Soloco asmens sargybiniu. „Turkas“ nekiša laukan 
nosies be Maklaskio, ir kai jis susitiks pasitarti su Maiklu, Maklaskis 
sėdės šalia jo, persirengęs civiliniais drabužiais, bet su pistoletu. Tu 
privalai suprasti, Soni, kad kol Solocas šitaip saugomas, jis yra visiškai 
saugus. Niekas dar nėra nušovęs Niujorko policininko ir išsisukęs. Laik- 
raščiai, visa miesto policija, Bažnyčia — visi užkurtų mieste tokią pirtį, 
kad neištvertum. Tai būtų pražūtinga. Tave persekiotų Šeimos. Korleo- 
nių Šeima pasidarytų atstumtąja. Net senio politiniai globėjai pultų slėp- 
tis. Taigi turėk tai galvoje. 

Sonis gūžtelėjo pečiais. 

— Maklaskis negali amžinai laikytis šalia „Turko“. Mes palauksime. 

Tesijas ir Klemenca sunerimę, išprakaitavę papsėjo cigarus, nedrįs- 
dami prasižioti. Jų kailiai nukentės pirmiausia, jei bus padarytas klai- 
dingas sprendimas. 

Pirmą kartą prabilo Maiklas. 

— Ar negalima perkelti senio iš ligoninės čia, į alėją? — paklausė jis 
Heigeno. 

Patarėjas papurtė galvą. 

— Pirmiausia aš to ir paklausiau. Neįmanoma. Jo būklė labai prasta. 
Jis išsikapstys, bet jam reikia visokeriopos priežiūros, gal net dar vie- 
nos operacijos. Neįmanoma. 

— Tuomet jūs turite tučtuojau nudėti Solocą, — tarė Maiklas. — Lauk- 
ti mes negalime. Šitas vyrukas pernelyg pavojingas. Jis pateiks kokį 
nors naują pasiūlymą. Atminkite: jo pagrindinis tikslas — atsikratyti se- 
nio. Jis tai žino. Gerai, jis žino, jog dabar tai padaryti labai sunku, tad 
jis mielai prisipažįsta nugalėtas, kad išsaugotų gyvybę. Bet žinodamas, 
kad jį vis tiek mėgins nužudyti, jis dar kartą pamėgins pribaigti Doną, o 
kai jam padeda tas policijos kapitonas, velniai žino, kas gali atsitikti. 
Šitaip rizikuoti mes negalime. Turime sutvarkyti Solocą nedelsdami. 

Sonis susimąstęs kasėsi smakrą. 

- Tu teisus, broliuk, - tarė jis. - Tu pagavai pačią reikalo esmę. Mes 
negalime leisti Solocui dar kartą pasikėsinti į senį. 

— O kaip su kapitonu Maklaskiu? - ramiai paklausė Heigenas. 

Sonis atsisuko į Maiklą su keista šypsenėle veide: 

- Taip, broliuk, kaip su tuo smarkiuoju policijos kapitonu? 

-— Na, gerai, - iš lėto atsakė Maiklas, — jo nužudymas - tai kraštuti- 
numas, bet kartais net kraštutiniausios priemonės yra pateisinamos. Da- 
bar įsivaizduokime, kad mes turime nužudyti Maklaskį. Tam reikia jį 
rimtai sukompromituoti, kad būtų matyti, jog atpildo susilaukė ne sąži- 
ningas policijos kapitonas, atliekantis savo pareigą, o suktas policijos 
pareigūnas, įsivėlęs į nusikaltėlišką veiklą kaip koks eilinis vagišius. 
Mes galime pateikti šią istoriją su pakankamai gausiais įrodymais žur- 
nalistams, kuriems pastoviai mokame, ir jie galės mus paremti. Tuomet 
karštis mažumą atslūgs. Kaip jums tai atrodo? — Maiklas pagarbiai nu- 
žvelgė susirinkusiųjų veidus. Tesijas su Klemenca buvo paniurę ir nė 
nemanė kalbėti. 

— Kalbėk toliau, broliuk, tau puikiai einasi, — su ta pačia keista šyp- 
senėle veide paragino jį Sonis. - Kūdikio lūpomis byloja tiesa — taip 
mėgdavo sakyti Donas. Klok, Maiklai, papasakok mums dar ką nors. 

Heigenas taip pat nežymiai šypsojosi, nukreipęs žvilgsnį į šalį. Maik- 
las paraudo. 

- Taigi jie nori, kad aš ateičiau į pasitarimą su Solocu. Aš, Solocas ir 
Maklaskis būsime vienui vieni. Paskirkite susitikimą po dviejų dienų ir 
liepkite mūsų informatoriams išsiaiškinti, kur vyks pasitarimas. Reika- 
laukite, kad tai būtų vieša vieta, pareikškite, kad aš nesileisiu vedamas 
į jokį butą ar gyvenamąjį namą. Tegul tai būna koks restoranas ar baras 
per pačius pietus, kažkas panašaus, idant aš jausčiausi saugus. Jie taip 
pat jausis saugūs. Net Solocui neateis į galvą, kad mes išdrįstume nu- 
šauti kapitoną. Jie apieškos mane, kai su jais susitiksiu, vadinasi, turė- 
siu būti beginklis, bet sugalvokite, kaip jūs galite perduoti man pistole- 
tą tuo metu, kai su jais tarsiuosi. Tuomet aš juos abu nudėsiu. 

Visi keturi atsigręžė į jį ir įbedė žvilgsnius. Klemenca ir Tesijas bu- 
vo gerokai apstulbę. Heigenas atrodė kiek nuliūdęs, bet ne nustebęs. Jis 
buvo beprabyląs, bet apsigalvojo. Užtat Sonis, kurio stambus kupido- 
niškas veidas trūkčiojo iš juoko, staiga ėmė garsiai kvatoti. Tas kvatoji- 
mas sklido giliai iš pilvo ir nebuvo apsimestas — Sonis tikrai netvėrė 
juoku, Jis dūrė pirštu į Maiklą, dusdamas iš juoko ir kartu mėgindamas 
kalbėti. 

— Tu, prašmatnaus koledžo mokinuk, tu niekados nenorėjai veltis į 
Šeimos reikalus. Dabar nori užmušti policijos kapitoną ir „Turką“ tik 
todėl, kad Maklaskis sumušė tau veidą. Tu žiūri į tai kaip į asmeninį 
reikalą — čia tik verslas, o tu žiūri į jį kaip į asmeninį reikalą. Tu nori 
užmušti tuos du vyrukus tik todėl, kad gavai antausį. Visa tai buvo šū- 
das. Visi šie metai buvo vien tik grynas šūdas. 

Klemenca ir Tesijas, visiškai nesusigaudydami, manydami, kad So- 
nis juokiasi iš savo jaunesniojo brolio, pateikusio tokį pasiūlymą, bra- 
vūros, iki ausų, kiek globėjiškai šypsojosi Maiklui. Tik Heigenas laikė- 
si atsargiai, veido išraiška visiškai neišduodamas, ką galvoja. 

Maiklas nužvelgė juos visus, paskui įsmeigė žvilgsnį į vis dar leips- 
tantį iš juoko Sonį. 

— Tu juos abu nudėsi? — tarė Sonis. — Ei, vaikine, medalių tau ne- 
duos, už tai tave pasodins į elektros kėdę, ar tu tai žinai? Čia, vaikine, 
ne didvyriškas poelgis, čia tau ne šaudyti į žmones iš mylios atstumo, 
Tu šauni, matydamas jų akių baltymus, kaip mus mokė mokykloje, pa- 
meni? Tu turėsi atsistoti prie pat jų ir išsprogdinti jiems makaules; jų 
smegenys aptaškys tau visą gražiąją tavo prašmatnaus koledžo unifor- 
mą. Kaip tau tai patinka, vaikine, ar tu nori tai padaryti tik todėl, kad 
kažkoks bukas faras tave aptalžė? — Sonis vis dar juokėsi. 

Maiklas atsistojo. 

— Geriau liaukis juokęsis, — tarė jis. Jis taip nepaprastai pasikeitė, 
kad šypsenos pranyko Klemencai ir Tesijui iš veidų. Maiklas nebuvo 
nei aukštas, nei stambaus sudėjimo, bet nuo jo tarytum dvelkė pavoju- 
mi. Tą akimirką jis atrodė paties Dono Korleonės persikūnijimas. Jo 
akys pasidarė gelsvai rudos, veidas išbalo. Rodės, jis tuoj tuoj puls vy- 
resnį ir stipresnį brolį. Buvo aiškiai matyti, kad jeigu jis būtų turėjęs 
rankoje ginklą, Soniui būtų grėsęs pavojus. Sonis liovėsi juokęsis, 0 
Maiklas pasakė jam šaltu, kraują stingdančiu balsu: 

— Tu ką, manai, kad aš negaliu to padaryti, šunsnuki? 

Soniui praėjo juoko priepuolis. 

— Aš žinau, kad tu gali tai padaryti, — tarė jis. — Aš juokiausi ne iš to, 
ką tu pasakei. Aš juokiausi iš to, kaip juokingai viskas išėjo. Aš visuo- 

met sakydavau, kad tu esi kiečiausias Šeimoje, kietesnis net už patį 
Doną. Tu buvai vienintelis, kuris galėjo pasipriešinti seniui. Pamenu, 
kai tu dar buvai vaikas, na ir charakterį tuomet turėjai! Po velnių, tu net 
mušdavaisi su manim, o juk aš buvau gerokai vyresnis. O Fredis gauda- 
vo bent jau kartą per savaitę įkrėsti tau į šikną. Na, o dabar Solocas 
pasirinko tave kaip silpniausiąjį Šeimoje, nes leidaisi Maklaskio muša- 
mas, nepuolei jam atsilyginti ir todėl, kad tu nesiveldavai į Šeimos peš- 
tynes. Jis mano neturįs ko nerimauti, susitikęs su tavim akis į akį. O 
Maklaskis irgi mano, kad tu esi bailus italpalaikis, - Sonis nuščiuvo, o 
paskui tyliai tarė: — Bet vis dėlto tu esi Korleonė, tu šunsnuki. Aš vie- 
nintelis tai žinojau. Pastarąsias tris dienas, nuo tada, kai pašovė senį, aš 
sėdėjau ir laukiau, kada tu nusimesi tą drausmingo koledžo studento ir 
karo didvyrio kaukę, kurią vis nešiojai. Aš laukiau, kol tu tapsi mano 
dešiniąja ranka, kad galėtume nudėti tuos nuopisas, kurie stengiasi su- 
naikinti mūsų tėvą ir mūsų Šeimą. O tam pakako vieno smūgio į žandi- 
kaulį. Kaip jums tai patinka? — Sonis juokais kumštelėjo į orą ir pakar- 
tojo: - Kaip jums tai patinka? 

Įtampa kambaryje atslūgo. Maiklas papurtė galvą. 

— Soni, aš tai darau todėl, kad kitos išeities nėra. Aš negaliu leisti, 
kad Solocas dar kartą pasikėsintų į senį. Atrodo, esu vienintelis, kuris 
gali atsidurti pakankamai arti jo. Ir aš tai suplanavau. Nemanau, kad 
priversite ką kitą nudėti policijos kapitoną. Gal tu tai padarytum, Soni, 
bet tu turi žmoną, vaikus, be to, privalai vadovauti Šeimos reikalams, 
kol pasitaisys senis. Taigi lieka Fredis ir aš. O jis ištiktas šoko, išvestas 
iš rikiuotės. Galiausiai lieku aš vienas. Visa tai logiška. Smūgis į žandi- 
kaulį čia niekuo dėtas. 

Sonis priėjo prie jo ir apkabino. 

— Man nusispjauti, kokie tavo motyvai, — svarbiausia, kad dabar tu 
eini išvien su mumis. Pasakysiu tau dar kai ką: tu esi teisus nuo pra- 
džios iki galo. Tomai, kokia tavo nuomonė? 

Heigenas gūžtelėjo pečiais. 

— Jis protauja logiškai. Todėl, kad, mano manymu, „Turkas“ siūlo 
sandorį nenuoširdžiai. Manding, jis vis dar mėgins nudėti Doną. Bent 
jau šitaip mes turime apie jį galvoti, žinodami, kaip jis elgėsi lig šiol. 
Taigi mes mėginame nudėti Solocą. Mes jį nudėsime, net jeigu reikėtų 
užmušti policijos kapitoną. Tačiau tam, kuris tai padarys, bus velniškai 
karšta. Ar tai turi būti Maiklas? 

— Aš galėčiau tai padaryti, — tyliai tarė Sonis. 

Heigenas nekantriai papurtė galvą. 

— Solocas neprisileistų tavęs arčiau kaip per mylią, netgi turėdamas 
dešimtį policijos kapitonų. Be to, tu eini Šeimos galvos pareigas. Ta- 
vim mes negalime rizikuoti, - Heigenas nutilo, o paskui kreipėsi į Kle- 
mencą ir Tesiją: - Ar kuris iš jūsų turite aukščiausios klasės „kareivį“, 
tikrai ypatingą vyrą, kuris apsiimtų atlikti tą darbą? Kol gyvas jis galės 
nebesukti sau galvos dėl pinigų. 

Pirmasis prabilo Klemenca: 

— Tokio, kad Solocas nepažintų, nėra. Jis iškart suprastų; jis suprastų 
ir tuomet, jeigu ateičiau aš ar Tesijas. 

— Na, o gal yra koks tikrai kietas vaikinas, dar neturintis vardo, geras 
naujokas? 

Abu būrių vadai papurtė galvas. Tesijas nusišypsojo, kad jo žodžiai 
taip kandžiai neskambėtų, ir tarė: 

- Panašiai atrodytų, jei kokį kiemo komandos žaidėją pakviestų 
į NBA. 

— Tai padaryti gali tik Maiklas, - įsiterpė Sonis. - Dėl milijono įvai- 
rių priežasčių. Svarbiausia, kad jie laiko jį snargliu. O jis gali tą darbą 
atlikti, aš tai garantuoju; tai svarbu, nes niekaip kitaip to pasalūniško 
suskio „Turko“ nenušautume. Taigi dabar turime sugalvoti, kaip ge- 
riausia jam padėti. Tomai, Klemenca, Tesijau, sužinokite, kur Solocas 
vesis jį pasitarimui. Man nerūpi, kiek tai kainuos. Kai tai išsiaiškinsite, 
galėsime sugalvoti, kaip galime perduoti ginklą jam į rankas. Klemen- 
ca, aš noriu, kad duotum jam tikrai „saugų“ ginklą iš savo kolekcijos, 
patį „šalčiausią“ iš tų, kuriuos turi. Kad būtų neįmanoma jo atsekti. 
Tegul būna trumpavamzdis ir didelės jėgos; tikslumas jam nebūtinas. 
Jis šaus į juos iš labai arti. Maiklai, vos tik iššausi, mesk pistoletą ant 
grindų. Žiūrėk, kad tavęs nesučiuptų su pistoletu rankose. Klemenca, 
apvyniok rankeną ir nuleistuką ta specialia medžiaga, kurios turi, kad 
neliktų jo pirštų atspaudų. Atmink, Maiklai: mes galime viską sutvar- 
kyti, liudytojus ir panašiai, bet jeigu tave sučiups su ginklu — šito mes 
negalėsime sutvarkyti. Mes pasirūpinsime transportu ir apsauga, 0 pas- 
kiau padarysime taip, kad tu išvyksi ilgų gražių atostogų, kol karštis 
atslūgs. Tavęs nebus ilgą laiką, Maiklai, bet aš nenoriu, kad tu atsisvei- 
kintum su savo mergina ar bent jau jai paskambintum. Kai visa tai baig- 
sis ir tavęs nebebus šalyje, aš jai perduosiu, kad tu gyvas ir sveikas. Tai 
įsakymai, — Sonis šyptelėjo broliui. - O dabar laikykis prie Klemencos 
ir priprask prie to pistoleto, kurį jis tau išrinks. Galbūt net šiek tiek 
pasitreniruok. Visa kuo kitu mes pasirūpinsime. Gerai, broliuk? 

Maiklas vėl pajuto, kaip jo kūną užlieja ta saldi, gaivinanti vėsa. 

-— Be reikalo tu man paistai tuos niekus apie tai, kad nekalbėčiau apie 
panašius dalykus savo merginai, — tarė jis broliui. — Ką, velniai griebtų, 
tu manei, aš darysiu — paskambinsiu atsisveikinti? 

— Gerai, gerai, - skubėjo nuraminti jį Sonis, — bet tu vis tiek esi nau- 
jokas, tad aš viską smulkiai išaiškinu. 

— Ką, po velnių, tu turi galvoje, sakydamas „naujokas“? Aš klausy- 
davausi senio taip pat įdėmiai, kaip ir tu. Iš kur, tavo manymu, aš toks 
gudrus? 

Jie abu nusijuokė. Heigenas pripylė visiems po taurelę. Jis atrodė 
kiek paniuręs. Politikas priverstas eiti į karą, advokatas priverstas pa- 
duoti į teismą. 

— Na, dabar mes bent jau žinome, ką darysime, — tarė jis. 


VIENUOLIKTAS SKYRIUS 


Kapitonas Markas Maklaskis sėdėjo savo kabinete ir susiraukęs var- 
tė rankose tris vokus, prikimštus skaičių loterijos kortelių. Jis apgailes- 
tavo negalįs iššifruoti įrašų kortelėse, o jam tai buvo labai svarbu. Vo- 
kus su kortelėmis jo reido grupės atėmė išvakarėse užpuolusios Korle- 
onių Šeimos bukmekerį. Dabar bukmekeris privalės išpirkti iš jo korteles, 
idant loterijos dalyviai negalėtų pareikšti išlošę ir paleisti jo ubagais. 

Kapitonui Maklaskiui buvo labai svarbu iššifruoti korteles todėl, kad 
nenorėjo būti apgautas, kai perduos jas atgal bukmekeriui. Jeigu korte- 
lėse laimėjimų už penkiasdešimt gabalų, tai gal jis galėtų parduoti jas 
už penkis gabalus, o jeigu ten laimėjimų kur kas daugiau — už šimtą ar 
net du šimtus gabalų, tuomet ir kaina turėtų būti gerokai aukštesnė. 
Maklaskis dar pavartė voką ir nutarė leisti bukmekeriui mažumą papra- 
kaituoti ir pačiam pasiūlyti pradinę kainą. Iš to galima bus nuspėti, ko- 
kia turėtų būti tikroji kaina. 

Maklaskis pažvelgė į sieninį savo kabineto laikrodį. Laikas užsukti 
to šlykštaus „Turko“, Soloco, ir nuvežti jį ten, kur jis susitiks su Korle- 
onių Šeima. Maklaskis nuėjo prie sieninės spintelės. Persirengęs civili- 
niais drabužiais, jis paskambino žmonai ir pasakė jai negrįšiąs namo 
vakarienei — dirbsiąs. Savo žmonai jis niekad nepatikėdavo jokių pa- 
slapčių. Ji įsivaizdavo, kad jie šitaip gyvena iš jo policininko algos. Ši 

mintis jam pasirodė tokia juokinga, kad jis net sukriuksėjo. Taip pat 
manydavo ir jo motina, o jis pats anksti sužinojo — tėvas jam atskleidė 
visas paslaptis. 

Marko tėvas buvo policijos seržantas; kas savaitę tėvas su sūnumi 
vaikštinėdavo po nuovadą, ir vyresnysis Maklaskis pristatydavo savo 
šešiametį sūnų krautuvininkams, sakydamas: „O čia mano sūnelis“. 

Krautuvininkai spausdavo berniukui ranką, dosniai žerdami pagyri- 
mus ir atidarę kasas duodavo jam dovanų penkis ar dešimt dolerių. Va- 
karop visos mažojo Marko kostiumo kišenės būdavo prigrūstos popie- 
rinių pinigų, o jis pats didžiuodavosi esąs taip mėgstamas tėvo draugų, 
kurie duodavo jam dovanų kiekvieną kartą, kai pamatydavo. Tėvas, 
aišku, padėdavo pinigus į banką jo mokslams koledže, o pats mažasis 
Markas gaudavo ne daugiau kaip penkiasdešimt centų. 

Paskui, kai Markas pareidavo namo, o jo dėdės policininkai klaus- 
davo, kuo jis norįs būti užaugęs, jis vaikiškai švepluodavo „polišinin- 
ku“, ir jie visi kvatodavo. Ir, aišku, vėliau, nors tėvas norėjo, kad jis 
pirma baigtų koledžą, tiesiai po vidurinės mokyklos jis ėmė lankyti po- 
licijos kursus. 

Jis buvo geras, drąsus faras. Smarkūs jauni triukšmadariai, varyda- 
vę žmonėms baimę gatvėje, išsilakstydavo jam pasirodžius, o galop 
visai pranyko iš jo patruliuojamo rajono. Jis buvo labai griežtas ir labai 
sąžiningas policininkas. Jis niekad nesivesdavo sūnaus pas krautuvi- 
ninkus susirinkti piniginių dovanėlių už šiukšlinimo taisyklių pažeidi- 
mus ar transporto priemonių laikymą ne vietoje; pinigus jis imdavo 
tiesiai į rankas - todėl, kad jautėsi juos uždirbąs. Jis niekados nesislėp- 
davo kino teatre ir nesišlaistydavo po restoranus, kai patruliuodavo pės- 
čias, kaip darydavo kiti farai, ypač žiemos vakarais. Jis visuomet vaikš- 
tinėdavo po jam priskirtą rajoną. Savo krautuves jis kaip galėdamas 
globojo, darė joms įvairias paslaugas. Kai „chroniai“ iš gretimų rajonų 
pradėjo skverbtis į jo patruliuojamą teritoriją, jis taip šiurkščiai juos 
išvaikė, kad šie niekad čia daugiau negrįžo. Jo nuovados krautuvinin- 
kai tai labai vertino ir stengėsi tai parodyti. 

Be to, jis pakluso esamai sistemai. Jo nuovados bukmekeriai žinojo, 
kad jis niekad nekels triukšmo, norėdamas gauti papildomą užmokestį 
sau - jis tenkinosi savo dalimi iš nuovadai skirto paketo. Jo pavardė 
buvo sąraše kartu su kitomis, ir jis niekad nesistengdavo užsidirbti pa- 
pildomai. Jis buvo sąžiningas faras, imdavęs tik „švarius“ kyšius, ir 
kilo karjeros laiptais užtikrintai, netgi įspūdingai. 

Dabar jis turėjo didžiulę šeimą - keturis sūnus, bet nė vienas iš jų 
netapo policininku. Jie visi lankė Fordhemo universitetą, o kadangi per 

tą laiką Markas Maklaskis pakilo nuo seržanto iki leitenanto, o galiau- 
siai kapitono, jiems nieko nestigo. Kaip tik tuo metu apie Maklaskį 
imta kalbėti, kad su juo sunku susitarti dėl kainos. Jo rajono bukmeke- 
riai už apsaugą mokėjo daugiau negu bukmekeriai kurioje kitoje miesto 
dalyje, bet galbūt todėl, kad leisti keturis vaikinus į koledžą brangiai 
kainavo. 

Maklaskio manymu, imdamas „švarius“ kyšius jis nedarė nieko blo- 
ga. Kodėl, po velnių, jo vaikai turėtų eiti į Niujorko ar kokį prastą Pietų 
koledžą vien todėl, kad policijos valdyba nemoka savo darbuotojams 
tiek, kad jie galėtų pragyventi ir deramai pasirūpinti savo šeimomis? 
Jis saugojo visus tuos žmones rizikuodamas savo gyvybe, ir jo darbo 
knygelėje buvo padėkos už dvikovas, kurių metu jam teko susišaudyti 
savo nuovadoje su ginkluotais plėšikais, banditais iš nusikaltėlių ap- 
saugos ir suteneriais. Jis nušlavė juos nuo žemės paviršiaus. Jo dėka 
mažytis miesto kampelis buvo saugus paprastiems žmonėms, ir jis, vel- 
niai griebtų, tikrai buvo nusipelnęs daugiau negu sumauta šimtinė dole- 
rių per savaitę. Tačiau jis nesipiktino savo menku atlyginimu, supras- 
damas, kad kiekvienas turi pasirūpinti savimi. 

Brunas Tatalja buvo jo senas draugas. Brunas mokėsi Fordhemo uni- 
versitete su vienu iš jo sūnų, o paskui atidarė savo naktinį klubą. Ret- 
karčiais, kai Maklaskiai turėdavo laisvą vakarą, jie galėdavo mėgautis 
naktinio klubo programa, gerdami ir vakarieniaudami klubo sąskaita. 
Prieš Naujuosius metus jie gaudavo prašmatnaus klubo vadovybės pa- 
kvietimus, ir jiems būdavo paruoštas vienas iš geriausių staliukų. Bru- 
nas visuomet būtinai pristatydavo juos klubo programoje dalyvaujan- 
čioms įžymybėms, kartais tai būdavo įžymūs dainininkai ir Holivudo 
žvaigždės. Aišku, jis kartais paprašydavo kokios nors paslaugėlės — kaip 
antai, sutvarkyti leidimą (paprastai gražiai merginai, policijoje užre- 
gistruotai prostitute ar girtus vyriškius apvaginėjančia mergele) dirbti 
kabarete. Maklaskis visuomet mielai padėdavo. 

Maklaskis laikėsi taktikos niekad nerodyti, kad jis supranta kitų kės- 
lus. Kai Solocas kreipėsi su pasiūlymu palikti senį Korleonę ligoninėje 
be apsaugos, Maklaskis neklausė kodėl. Jis paklausė kainos. Kai Solo- 
cas pasiūlė dešimt gabalų, Maklaskis suprato kodėl ir nedvejojo. Kor- 
Ieonė buvo vienas didžiausių mafijozų šalyje, turįs daugiau politinių 
ryšių negu Kaponė. Tas, kuris jį nugalabys, padarys šaliai didžiulę pa- 
slaugą. Maklaskis paėmė pinigus iš anksto ir padarė, kaip jo prašė. Kai 
Solocas paskambino jam ir pranešė, kad priešais ligoninę tebėra du Kor- 
leonių vyrai, jis įsiuto. Jis sutupdė visus Tesijo vyrus, atitraukė nuo 

Dono palatos durų jį saugančius seklius. O dabar, būdamas principin- 
gas žmogus, jis turės tuos dešimt gabalų grąžinti — šiuos pinigus jis jau 
atidėjo savo vaikaičių mokslams. Iš to įsiūčio jis atvažiavo prie ligoni- 
nės ir sudavė Maiklui Korleonei. 

Tačiau viskas baigėsi puikiai. Jis susitiko su Solocu Tataljų nakti- 
niame klube, ir jie sudarė dar geresnį sandorį. Maklaskis ir šįkart nieko 
neklausinėjo, nes žinojo visus atsakymus. Jis tik pasitikslino, kiek gaus. 
Jam nė į galvą neatėjo, jog jam pačiam galėtų grėsti pavojus. Kad kaž- 
kas bent akimirką susimąstytų apie Niujorko policijos kapitono nužu- 
dymą, buvo per daug fantastiška. Pats smarkiausias mafijos banditas 
turėjo ramiai stovėti, jei pats menkiausias patrulis panorėdavo jį aptal- 
žyti. Žudyti farą nebuvo jokios prasmės, nes tuomet aibė banditų staiga 
žūdavo, kai priešindavosi suimami ar bėgdavo iš nusikaltimo vietos, o 
kam, po velnių, tuomet pasiskųsi? 

Maklaskis atsiduso ir pasirengė išeiti iš nuovados. Problemos, am- 
žinai problemos. Ką tik Airijoje mirė jo žmonos sesuo, daugel metų 
priešinusis vėžiui, ir ta jos liga brangiai jam atsiėjo. Dabar laidotuvės, 
vėl jam išlaidos. Jo paties dėdėms ir tetoms tėvų žemėje retkarčiais irgi 
prireikdavo pagalbos bulvių ūkiams išlaikyti, ir jis siųsdavo tam reika- 
lui pinigų. Jis jų nešykštėdavo. Užtat kai juodu su žmona apsilankydavo 
Airijoje, juos priimdavo kaip karalių ir karalienę. Gal šią vasarą jie ir vėl 
ten nuvyks — dabar, kai karas baigėsi ir kai atsirado tiek papildomų paja- 
mų. Maklaskis pranešė budėtojui, kur jis bus, jei jo prireiktų. Jis nemanė 
esant būtina imtis kokių nors atsargumo priemonių. Jis visuomet galėjo 
pasiteisinti, kad Solocas - informatorius, su kuriuo jis susitikinėja. Išėjęs 
iš nuovados, jis nuėjo keletą kvartalų pėsčias, o paskui sustabdė taksi ir 
nuvažiavo prie namo, kur turėjo susitikti su Solocu. 


*kk 


Sutvarkyti visus Maiklo išvykimo iš šalies reikalus, parūpinti jam 
suklastotą pasą, jūreivio pažymėjimą ir vietą krovininiame italų laive, 
plaukiančiame į vieną Sicilijos uostų, teko Tomui Heigenui. Tą pačią 
dieną lėktuvu į Siciliją buvo pasiųsti pasiuntiniai paruošti Maiklui slėp- 
tuvę pas mafijos vadą kalnuose. 

Sonis susitarė, kad Maiklui išėjus iš restorano, kuriame vyks susiti- 
kimas su Solocu, jo lauks automobilis ir visiškai patikimas vairuotojas. 
Vairuos Tesijas, pats pasisiūlęs į šią užduotį. Automobilis iš pažiūros 
atrodys gerokai padėvėtas, bet jo variklis bus puikus. Jo numeriai bus 

netikri, o automobilio savininko atsekti bus neįmanoma. Jis buvo tau- 
sojamas specialiai užduočiai, reikalaujančiai paties geriausio automo- 
bilio. 

Tą dieną Maiklas praleido su Klemenca, treniruodamasis šaudyti iš 
mažojo pistoleto, kuris jam bus perduotas. Pistoletas buvo 22-ojo ka- 
libro ir šaudė kulkomis minkštais galiukais, kurios įeidamos į žmogaus 
kūną padarydavo smeigtuko storio skylutę, o išeidamos - klaikias žio- 
jinčias kiaurymes. Jis nustatė, kad pistoletas šaudo taikliai, kai iki taiki- 
nio ne toliau kaip penki žingsniai; atstumui padidėjus, kulkos lakstyda- 
vo, kur pakliūva. Nuleistukas nusispausdavo sunkiai, bet Klemenca pa- 
tvarkė jį kažkokiais įrankiais, ir jis ėmė nusispausti lengviau. Buvo 
nutarta šaudyti be slopintuvo - jie nenorėjo, kad koks niekuo dėtas atsi- 
tiktinis liudytojas, klaidingai supratęs padėtį, parodytų žioplio drąsą ir 
įsikištų. Šūvio aidas tokius atbaidys nuo Maiklo. 

Per šaudymo pratybas Klemenca be perstojo jį mokė: 

— Mesk pistoletą, vos tik pasinaudojęs juo. Tu tiesiog nuleisk ranką 
prie šono, ir pistoletas išsprūs. Niekas to nepastebės. Visi manys, kad tu 
dar ginkluotas. Jie spoksos tau į veidą. Išeik į lauką greitai, bet nebėk. 
Nežiūrėk niekam tiesiai į akis, bet ir nenusuk žvilgsnio į šalį. Atmink: 
jie tavęs bijos, patikėk manim — bijos. Niekas nesikiš. Kai tik išeisi į 
lauką, Tesijas lauks tavęs automobilyje. Lipk į vidų, o visa kita palik 
jam. Nesijaudink dėl jokių atsitiktinumų. Tu nustebsi pamatęs, kaip leng- 
vai tie dalykai einasi. O dabar užsimauk šitą skrybėlę, pažiūrėkime, 
kaip tu atrodai. 

Jis užvožė minkštą pilką fetrinę skrybėlę Maiklui ant galvos. Maik- 
las, kuris niekuomet nenešiodavo skrybėlės, nutaisė rūgščią miną. 

— Bus sunkiau atpažinti, — įtikinėjo Klemenca. — Dėl viso pikto. O 
svarbiausia - liudytojai gauna dingstį pakeisti parodymus, kai mes pa- 
dedame jiems susigaudyti. Atmink, Maiklai, dėl pirštų atspaudų nesi- 
jaudink. Rankena ir nuleistukas apvynioti specialia juosta. Jokių kitų 
pistoleto dalių neliesk - nepamiršk to. 

-— Ar Sonis sužinojo, kur Solocas mane veš? - paklausė Maiklas. 

Klemenca gūžtelėjo pečiais. 

— Dar ne. Solocas elgiasi labai atsargiai. Bet tu nebijok — tau jis nie- 
ko blogo nepadarys. Įkaitas liks mūsų rankose tol, kol tu sveikas sugrį- 
ši, Jeigu tau kas atsitiks, nukentės įkaitas. 

— Kodėl, po velnių, jis pats kiša galvą į kilpą? — nesusigaudė Maiklas. 

-— Jis gauna už tai užmokestį, — paaiškino Klemenca. — Gražią sumą. 
Be to, Šeimoms jis svarbus žmogus. Jis žino, jog Solocas neleis, kad 

jam kas atsitiktų. Tavo gyvybė Solocui mažiau vertinga negu to įkaito. 
Viskas labai paprasta. Tau tikrai negrės pavojus. Košę paskui srėbti 
teks mums. 


— Kiek rimta tai bus? — paklausė Maiklas. 

-— Labai rimta, — atsakė Klemenca. — Tai reiškia, kad kils žūtbūtinis 
karas tarp Tataljų ir Korleonių Šeimų. Dauguma kitų Šeimų palaikys 
Tataljas. Šią žiemą Sanitarijos valdyba gaus išgabenti daug lavonų. Maž- 
daug kartą per dešimtį metų tokie dalykai neišvengiamai įvyksta. Šitaip 
nuleidžiamas nesveikas kraujas. Be to, jeigu leisimės jų stumdomi dėl 
mažmožių, jie užsigeis viską iš mūsų atimti. Reikia sukliudyti jiems 
nuo pat pradžios. Kaip ir Hitleriui reikėjo sukliudyti Miunchene; be 
reikalo jam buvo leista nenubaustam išsisukti — šitaip sąjungininkės pra- 
šyte prašėsi didelių nemalonumų. 

Maiklas girdėjo savo tėvą sakant tą patį, tik 1939 metais, prieš pra- 
sidedant karui. Jeigu Valstybės departamentui būtų vadovavusios Šei- 
mos, Antrasis pasaulinis karas niekad nebūtų kilęs, - dingtelėjo jam 
pašaipi mintis. 

Jie parvažiavo į Dono namus, kur vis dar buvo Sonio štabas. Maik- 
las spėliojo, kaip ilgai Sonis sugebės išbūti užsidaręs saugioje alėjos 
teritorijoje. Ilgainiui jis vis tiek gaus surizikuoti ir iškišti nosį. Sonį jie 
aptiko bemiegantį ant sofos. Ant stalelio buvo vėlyvų jo pietų lieka- 
nos — kepsnio gabaliukai, duonos trupiniai ir iki pusės nugertas viskio 
butelis. Paprastai tvarkingas tėvo kabinetas ėmė panėšėti į prastai pri- 
žiūrimą mebliuotą kambarį. Maiklas papurtęs pažadino brolį ir tarė: 

— Gal liausies gyvenęs kaip koks valkata ir aptvarkysi šį kambarį? 

— Ką, po velnių, tu tariesi darąs, — nusižiovavęs paklausė Sonis, — 
apžiūrinėji kareivines? Maiklai, mes lig šiol nežinom, kur tie išgamos 
Solocas ir Maklaskis planuoja tave nusivežti. Jeigu to nesužinosime, 
kaip, velniai griebtų, mes perduosime tau pistoletą? 

— Gal aš galiu jį neštis? - paklausė Maiklas. — Gal jie manęs ne- 
apieškos, o net jeigu apieškos, gal nepastebės, jei mes pakankamai gud- 
riai jį paslėptume. Net jeigu jie jį aptiks — na ir kas? Jie paprasčiausiai 
atims jį iš manęs, ir tiek. 

Sonis papurtė galvą. 

— Ne, - tarė jis. — Mes turime būtinai išnaudoti šią progą ir nudėti tą 
išgamą Solocą. Atmink: jei tik galėsi, pirma nušauk jį. Maklaskis lėtes- 
nis ir bukesnis, tad tu turėsi marias laiko jam nudėti. Ar Klemenca pa- 
sakė tau, kad būtinai išmestum pistoletą? 

— Milijoną kartų. 

Sonis atsikėlė nuo sofos ir pasirąžė. 

- Kaip tavo žandikaulis, broliuk? 

— Sumautai, — atsakė Maiklas. Jam skaudėjo visą kairiąją veido pu- 
sę, tik kai kurios vietos buvo nutirpusios nuo nuskausminamaisiais vais- 
tais apdorotos vielos, kuria buvo sukabintas žandikaulis. Jis paėmė nuo 
stalelio viskio butelį ir gurkštelėjo tiesiai iš jo. Skausmas apmalšo. 

- Atsargiai, Maiklai, — įspėjo Sonis, — dabar ne metas. 

— Dėl Dievo meilės, Soni, liaukis vaidinęs vyresnįjį brolį. Aš esu 
kovęsis su smarkesniais vyrais negu Solocas ir sunkesnėmis aplinkybė- 
mis. Kur, velniai griebtų, jo mortyros? Ar dengia jį aviacija? Sunkioji 
artilerija? Ar turi jis fugasų? Jis tėra gudrus šunsnukis su draugeliu, 
dideliu policijos bosu. Pasiryžus juos nudėti, jokių kitų problemų nebė- 
ra. Sunkiausia ir yra pasiryžti. Šiaip ar taip, jie nė cyptelėti nesuspės. 

Į kambarį įėjo Tomas Heigenas. Jis linktelėjo galvą pasisveikinda- 
mas ir pasuko tiesiai prie telefono, užregistruoto prasimanyta pavarde. 
Kelis kartus paskambinęs, jis papurtė galvą, žiūrėdamas į Sonį. 

— Nė garso, - tarė jis. - Solocas kiek įmanydamas ilgiau slėps nuo 
visų susitikimo vietą. 

Suskambo telefonas. Sonis atsiliepė ir iškėlė ranką, tarsi duodamas 
ženklą laikytis tylos, nors niekas nekalbėjo. Jis brūkštelėjo kažką blok- 
note, o paskiau tarė: „Gerai, jis bus ten“ ir padėjo ragelį. 

Sonis ėmė juoktis. 

— Tas šunsnukis Solocas - jis tikrai ne iš kelmo spirtas. Štai ką jis 
siūlo: šįvakar aštuntą valandą jis su kapitonu Maklaskiu paims Maiklą 
priešais Džeko Dempsio barą Brodvėjuje. Jie nuvažiuos kažkur pasi- 
kalbėti. O dabar pasiklausykite štai ko: Maiklas ir Solocas kalbėsis ita- 
liškai, idant faras airis nesuprastų, apie ką, velniai griebtų, jie kalba. Jis 
netgi man sako: nesirūpink, aš, girdi, žinau, kad Maklaskis nesupranta 
nė vieno žodžio itališkai, gal tik žodį „soldi“. Jis tave patikrino, Maik- 
lai, ir žino, kad tu supranti siciliečių tarmę. 

— Aš gerokai ją pamiršęs, bet mes kalbėsimės neilgai, — sausai tarė 
Maiklas. 

— Maiklo mes neišleisime į susitikimą, kol neturėsime įkaito. Dėl to 
susitarta? — paklausė Heigenas. 

Klemenca linktelėjo galvą. 

- Įkaitas mano namuose, lošia kortomis su trim mano vyrais. Jie 
paleis jį tik man paskambinus. 


* Sidabrinė itališka moneta. 

Sonis atsilošė odiniame krėsle. 

— Kaip, velniai griebtų, sužinoti susitikimo vietą? Tomai, Tataljų 
šeimoje dirba mūsų informatoriai, tai kodėl jie lig šiol mums nieko ne- 
pranešė? 

Heigenas gūžtelėjo pečiais. 

- Solocas iš tikrųjų velniškai gudrus. Jis smarkiai savimi pasitiki — 
taip smarkiai, kad net neima jokių vyrų apsaugai. Jis mano, kad kapito- 
no pakaks ir kad saugumas svarbiau negu pistoletai. Ir jis teisus. Mes 
gausime pasiųsti paskui Maiklą „uodegą“ ir tikėtis, kad mums pasiseks. 

Sonis papurtė galvą. 

— Ne, „uodegos“, jei tik panorės, gali atsikratyti. Jie pirmiausia ir 
patikrins, ar jų neseka. 

Jau buvo penkios valandos vakaro. 

— Gal tegul Maiklas išpyškina visus, kurie bus automobilyje, kai jie 
norės jį paimti? — iš jo veido buvo matyti, kad Sonis sunerimęs. 

Heigenas papurtė galvą. 

- Kas, jeigu Soloco automobilyje nebus? Tuomet būsime tuščiai iš- 
davę savo ketinimus. Velniava, mes turime sužinoti, kur Solocas jį veš. 

— Ar ne laikas mums pradėti galvoti, kodėl jis laiko tai tokioje pa- 
slaptyje? — įsiterpė Klemenca. 

— Todėl, kad jam tai naudinga. Kodėl jis turėtų mums ką nors išduo- 
ti, jeigu jis gali to išvengti? Be to, jis užuodžia pavojų. Nors tas polici- 
jos kapitonas nesitraukia nuo jo nė per žingsnį, jis vis tiek turi būti 
velniškai atsargus. 

Heigenas spragtelėjo pirštais. 

-— Tas seklys, tas Filipsas. Kodėl nepaskambinus jam, Soni? Gal jis 
gali sužinoti, kur, velniai griebtų, galima rasti tą kapitoną. Verta pamė- 
ginti: Maklaskiui nusispjauti, kas žino, kur jis eina. 

Sonis paėmė ragelį ir susuko numerį. Tyliai pakalbėjęs, jis padėjo 
ragelį. 

— Jis mums paskambins, - tarė Sonis. 

Pralaukus dar beveik pusę valandos, suskambo telefonas. Skambino 
Filipsas. Sonis brūkštelėjo kažką savo bloknote ir padėjo ragelį. Jo vei- 
das buvo įsitempęs. 

— Manding, mes sužinojome, — tarė jis. — Kapitonas Maklaskis vi- 
suomet privalo pranešti, kur jį bus galima surasti. Šįvakar nuo aštuonių 
iki dešimtos jis bus „Luna Azure“ restorane Bronkse. Ar kas nors jį 
žinote? 

— Aš žinau, — pasitikėjimo kupinu balsu prabilo Tesijas. — Jis mums 
idealiai tinka. Tai nedidelis šeimyninis restoranas su didelėmis kabino- 

mis, kuriose žmonės gali netrukdomi pasikalbėti. Geras maistas. Visi 
žiūri savo reikalų. Idealu, — jis palinko virš Sonio rašomojo stalo ir iš 
nuorūkų išdėliojo planą. — Čia įėjimas. Maiklai, kai baigsi, paprasčiau- 
siai išeik ir pasuk į kairę, o paskui už kampo. Tave pamatęs aš įjungsiu 
priekinius žibintus ir pasivysiu. Jeigu kils kokių sunkumų, klyk, aš pa- 
sistengsiu įeiti į vidų ir tave išvaduoti. Klemenca, tu turi greitai veikti. 
Nusiųsk ką nors tenai, kad padėtų pistoletą. Ten stovi senoviškas tuale- 
tas, tarp vandens bakelio ir sienos yra tarpas. Tegul pistoletą juosta pri- 
tvirtina už bakelio. Maiklai, po to, kai tave automobilyje apieškos ir 
įsitikins, kad tu beginklis, jie tavęs per daug nesibaimins. Restorane 
truputį palaukęs atsiprašyk, kad turi nueiti į tualetą. Ne, dar geriau pa- 
prašyk jų leidimo. Iš pradžių vaidink mažumą sunerimusį, tai labai na- 
tūralu. Jie negali nieko numanyti. Išėjęs iš tualeto, negaišk nė akimir- 
kos. Nesisėsk atgal prie stalo — pradėk pyškinti. Nerizikuok: į galvą, po 
du šūvius kiekvienam, ir spruk, kiek kojos neša. 

Sonis klausėsi jo ir mintyse svarstė. 

— Aš noriu, kad tą pistoletą padėtų labai geras, labai patikimas vy- 
ras, - kreipėsi jis į Klemencą. — Aš nenoriu, kad mano brolis išeitų iš to 
tualeto, laikydamas rankoje savo kotą. 

- Pistoletas bus vietoje, - užtikrino Klemenca. 

— Gerai, — tarė Sonis. — Visi kibkit į darbą. 

Tesijas ir Klemenca išėjo. 

-— Soni, ar man nuvežti Maiklą į Niujorką? — paklausė Heigenas. 

— Ne. Tu reikalingas man čia. Maiklui baigus, prasidės mūsų darbas, 
ir man tavęs reikės. Ar organizavai tuos žurnalistus? 

Heigenas linktelėjo galvą. 

— Aš pradėsiu teikti jiems informaciją, vos tik viskas prasidės. 

Sonis atsistojo, priėjo prie Maiklo ir paspaudė jam ranką. 

— Gerai, broliuk, - tarė jis, — atėjo tavo eilė. Aš nuraminsiu motiną, 
kad nepyktų, jog išvykai su ja neatsisveikinęs. Ir perduosiu žinią tavo 
merginai, kai tam, mano manymu, bus tinkamas laikas, gerai? 

- Gerai. Kaip manai, po kiek laiko aš galėsiu grįžti? 

— Ne anksčiau kaip po metų, - atsakė Sonis. 

— Gal Donas sugebės sutvarkyti šį reikalą anksčiau, Maiklai, bet ne- 
sitikėk to, — įsiterpė Heigenas. — Laikas priklausys nuo daugelio veiks- 
nių: kaip mums seksis perdavinėti informaciją žurnalistams, ar labai 
Policijos valdyba norės viską nuslėpti, ar labai smarkiai reaguos kitos 
Šeimos. Pasidarys velniškai karšta, turėsime aibes nemalonumų — tai 
viskas, kuo mes galime neabejoti. 

Maiklas paspaudė Heigenui ranką. 

— Daryk visa, ką galėsi, — tarė jis. - Aš nenoriu dar kartą išbūti trejus 
metus toli nuo namų. 

— Dar nevėlu atsitraukti, Maiklai, - švelniai pasakė Heigenas. - Mes 
galime paimti kitą žmogų, galime pasirinkti kitą sprendimą. Gal nebū- 
tina atsikratyti Soloco. ' 

Maiklas nusijuokė. 

— Mes galime tiek prišnekėti, kad įtikinsime save kuo tik nori, — tarė 
jis. — Bet pirmą kartą teisingai samprotavome. Visą gyvenimą parazita- 
vau, atėjo laikas užsimokėti. 

— Tavo sprendimams neturi daryti įtakos tas sulaužytas žandikau- 
lis, - įspėjo Heigenas. - Maklaskis kvailys, o tai buvo verslas, nieko 
asmeniško. 

Jis antrą kartą išvydo, kaip Maiklo Korleonės veidas sustingsta į 
kaukę, šiurpiai panašią į Dono. 

— Tomai, nesileisk niekieno mulkinamas. Visa tai asmeniška, bet koks 
menkiausias reikalas. Kiekvienas šūdo gabaliukas, kurį žmogus privers- 
tas ėsti kiekvieną dieną, yra asmeniškas. Žmonės vadina tai verslu. Ge- 
rai. Bet verslas yra velniškai asmeniškas. Tu žinai, iš kur aš tai išmo- 
kau? Iš Dono. Savo senio. Krikštatėvio. Jeigu žaibas nutrenktų jo drau- 
gą, senis reaguotų į tai kaip į asmeninį reikalą. Jis reagavo kaip į asmeninį 
reikalą, kai aš išėjau tarnauti į laivyną. Štai kodėl jis didis. Didysis 
Donas. Jis į viską žiūri kaip į asmeninį dalyką. Kaip Dievas. Jam rūpi 
kiekviena plunksnelė, iškritusi žvirbliui iš uodegos, ar kaip ten, velniai 
griebtų, sakoma. Ar ne? Ir žinai ką? Nelaimingi atsitikimai neištinka tų 
žmonių, kurie žiūri į nelaimingus atsitikimus kaip į asmeninį įžeidimą. 
Taigi aš pavėlavau, sutinku, bet eisiu iki galo. Tu esi pasiutusiai teisus: 
aš žiūriu į šį sulaužytą žandikaulį kaip į asmeninį reikalą; tu pasiutusiai 
teisus: aš žiūriu į Soloco mėginimą nužudyti mano tėvą kaip į asmeninį 
reikalą, - jis nusijuokė. — Pasakyk seniui, kad visa tai aš išmokau iš jo 
ir kad džiaugiuosi šia proga, leidžiančia atsilyginti jam už viską, ką jis 
dėl manęs yra padaręs. Jis buvo geras tėvas. 

Maiklas patylėjo, o paskiau mąsliai kreipėsi į Heigeną: 

- Žinai, aš neprisimenu, kad jis būtų man kada sudavęs. Ar Soniui. 
Ar Fredžiui. Ir, žinoma, Konei — jis net nešaukdavo ant jos. Pasakyk 
man tiesą, Tomai, kiek žmonių, tavo manymu, Donas nužudė ar įsakė 
nužudyti? 

Tomas nusigręžė. 

— Pasakysiu tau vieną dalyką, kurio tu išmokai ne iš jo: kalbėti taip, 
kaip tu kalbi dabar. Būna dalykų, kuriuos reikia padaryti, tu juos pada- 

rai ir niekados apie juos nešneki. Nesistengi jų pateisinti — jų neįmano- 
ma pateisinti. Tu juos padarai, ir tiek. O paskiau apie juos užmiršti. 

Maiklas susiraukė. 

— Ar tu sutinki, būdamas Consigliori, kad Šeimai kils pavojus, jei 
Solocas liks gyvas? — paklausė jis ramiai. 

— Taip. 

— Gerai, - atsakė Maiklas. - Tuomet aš turiu jį užmušti. 


*++ 


Maiklas Korleonė stovėjo priešais Džeko Dempsio restoraną Brodvė- 
juje ir laukė automobilio, kuris turėjo jį paimti. Pažvelgė į laikrodį — bu- 
vo be penkių minučių aštuonios. Solocas atvyks punktualiai. Maiklas ty- 
čia atsirado čia gerokai anksčiau, jis jau laukė penkiolika minučių. 

Per visą kelią iš Long Byčo į miestą jis stengėsi pamiršti, ką pasakė 
Heigenui, nes jeigu jis tikėjo savo žodžiais, tuomet jo gyvenimas pasi- 
suko tokia kryptimi, kurios nebepakeisi. Bet argi galėtų būti kitaip po 
šio vakaro? Po šio vakaro galiu būti ir negyvas, jeigu nemesiu iš galvos 
visų tų niekų, — dingtelėjo Maiklui niūri mintis. Reikia galvoti vien apie 
laukiantį darbą. Solocas ne koks vėpla, o Maklaskis — labai kietas rie- 
šutas. Jis pajuto, kaip sudiegė viela sukabintą žandikaulį ir apsidžiaugė 
skausmu - jisai neleis jam prarasti budrumo. 

Šį šaltą žiemos vakarą Brodvėjuje buvo ne itin gausu žmonių, nors 
teatruose netrukus turėjo prasidėti spektakliai. Maiklas krūptelėjo, kai 
prie šaligatvio sustojo ilgas juodas automobilis ir vairuotojas pasilen- 
kęs atidarė priekines dureles, tardamas: 

— Lipk, Maiklai. 

Vairuotojas, jaunas tipas glotniais juodais plaukais, jam buvo nepa- 
žįstamas, bet jis įlipo. Ant užpakalinės sėdynės sėdėjo kapitonas Mak- 
laskis ir Solocas. „Turkas“ ištiesė jam ranką, ir Maiklas ją paspaudė. 
Ranka buvo tvirta, šilta ir sausa, 

Džiaugiuosi, kad tu atėjai, Maiklai. Tikiuosi, mes sugebėsime vis- 
ką išsiaiškinti. Visa tai baisu, aš visai nenorėjau, kad viskas šitaip įvyk- 
tų. Tai niekad neturėjo įvykti. 

- Tikiuosi, šįvakar viską sutvarkysime, — ramiai atsakė Maiklas. — 
Aš nenoriu, kad mano tėvas ir toliau būtų trikdomas. 

— Niekas jo netrikdys, — nuoširdžiai patikino Solocas. — Prisiekiu 
tau savo vaikais, niekas jo netrikdys. Tik nebūk iš anksto nusistatęs, kai 
mes kalbėsimės. Tikiuosi, tu nesi toks karštakošis kaip tavo brolis So- 
nis. Su juo neįmanoma kalbėtis apie reikalus. 

- Jis — geras vaikinas, - sumurmėjo kapitonas Maklaskis. Jis pasi- 
lenkė ir draugiškai patapšnojo Maiklui per petį. - Atsiprašau už aną 
vakarą, Maiklai. Aš darausi per senas šitam darbui, per daug piktas. 
Tikriausiai netrukus turėsiu išeiti į pensiją. Negaliu pakęsti, kai mane 
erzina, o erzina mane kiaurą dieną. Žinai, kaip būna, — ir liūdnai atsidu- 
sęs gerai apieškojo Maiklą - ar neturi ginklo. 

Maiklas pamatė, kad vairuotojas vos pastebimai šyptelėjo. Automo- 
bilis važiavo į vakarus, iš pažiūros visai nemėgindamas atsikratyti gali- 
mos „uodegos“. Jis įsuko į Vest Saido plentą ir dideliu greičiu lėkė čia 
viena, čia kita juosta. Jei kas juos būtų sekęs, būtų turėjęs elgtis taip 
pat. Paskui Maiklas išsigando, nes automobilis pasuko link Džordžo 
Vašingtono tilto — jie važiavo į Niu Džersį. Tas, kuris pranešė Soniui 
apie tai, kur įvyks susitikimas, pateikė jam klaidingą informaciją. 

Automobilis laviravo mašinų sraute tilto prieigose, o netrukus užva- 
žiavo ant jo, palikęs tolumoje žiburiuojantį miestą. Maiklo veidas buvo 
vis toks pat bejausmis. Gal jie ketina išmesti jį į pelkes? O gal klastin- 
gasis Solocas paskutinę akimirką pakeitė susitikimo vietą? Bet jau bai- 
giant važiuoti per tiltą, vairuotojas staigiai pasuko vairą; užkliudęs be- 
toninę pertvarą, sunkus automobilis pašoko į orą ir atsidūrė juostoje, 
vedančioje atgal į Niujorką. Maklaskis ir Solocas atsigręžę žiūrėjo, ar 
koks kitas automobilis nepadarys to paties. Vairuotojas tikrai spaudė 
atgal į Niujorką; jie pervažiavo per tiltą ir pasuko Ist Bronkso link. Jie 
važiavo nedidelėmis gatvelėmis ir įsitikino, kad niekas jų nepersekioja. 
Buvo jau beveik devynios valandos. Solocas užsirūkė, pirma pasiūlęs 
cigaretę Maklaskiui ir Maiklui, bet jie abu atsisakė. 

— Gražiai suveikei, — pagyrė vairuotoją Solocas. — Aš to nepamiršiu. 

Po dešimties minučių automobilis sustojo priešais restoraną nedi- 
deliame italų kvartale. Gatvėse žmonių nebuvo, o kadangi metas bu- 
vo toks vėlus, restoranuose vakarieniavo vos vienas kitas žmogus. 
Maiklas nerimavo, kad vairuotojas eis į restoraną su jais, bet jis pasi- 
liko lauke prie savo automobilio. Tarpininkas neminėjo vairuotojo, 
niekas jo neminėjo. Formaliai žiūrint, pasiimdamas jį kartu, Solocas- 
sulaužė susitarimą, bet Maiklas nutarė apie tai neužsiminti, nes žino- 
jo, kad jie manys, jog jis bijos apie tai užsiminti, bijos sužlugdyti 
derybas. 

Jie trys susėdo prie vienintelio apskrito stalo, nes Solocas atsisakė 
sėsti į kabiną. Be jų, restorane tebuvo du žmonės. Kažin, ar ne Soloco 
atsiųsti, — dingtelėjo Maiklui. Bet tai buvo nesvarbu. Viskas bus baigta 
Jiems nespėjus įsikišti. 

— Ar čia gera itališka virtuvė? — tikrai susidomėjęs paklausė Mak- 
laskis. 

— Pamėginkite veršienos, čia ją gamina gardžiausiai visame Niujor- 
ke, - užtikrino jį Solocas. 

Vienintelis padavėjas atnešė į stalą butelį vyno, atkimšo ir pripylė 
tris pilnas taures. Maiklo nuostabai, Maklaskis negėrė. 

— Aš, ko gero, vienintelis negeriantis airis, — tarė jis. — Esu prisižiū- 
rėjęs, kaip daugybė gerų žmonių per gėrimą patenka į bėdą. 

— Aš kalbėsiu su Maiklu itališkai, - raminančiu balsu kreipėsi į ka- 
pitoną Solocas. — Ne todėl, kad jumis nepasitikiu — angliškai nesugebu 
tiksliai perteikti savo minčių, o aš noriu įtikinti Maiklą, kad mano keti- 
nimai dori, kad visiems mums naudinga šįvakar susitarti. Neįsižeiskite 
dėl to - tai ne todėl, kad aš jumis nepasitikiu. 

Kapitonas ironiškai šyptelėjo jiems. 

— Aišku, judu galite nieko nelaukdami pradėti, o aš kibsiu į savo 
veršieną su spagečiais. 

Solocas prabilo į Maiklą greita sicilietiška tarme: 

— Tu privalai suprasti, kad tai, kas nutiko tarp manęs ir tavo tėvo, 
buvo grynai verslo reikalas. Aš didžiai gerbiu tavo tėvą ir maldaučiau, 
kad man būtų suteikta galimybė jam tarnauti. Tačiau tu turi suprasti, 
kad tavo tėvas yra senoviško sukirpimo žmogus. Jisai kliudo pažangai. 
Verslas, kuriuo aš užsiimu, yra perspektyvus, tai ateities banga; kiek- 
vienas gali pasidaryti iš jo nesuskaičiuojamus milijonus dolerių. Bet 
tavo tėvas kliudo dėl tam tikrų skrupulų, kurie neturi nieko bendra su 
tikrove. Šitaip elgdamasis jis primeta savo valią tokiems kaip aš. Taip, 
taip, aš žinau — jis man sako: „Veik, tai tavo verslas“, bet mes abu žino- 
me, jog tai nerealu, Mes neišvengiamai užgausime vienas kitam jaut- 
rias vietas. Iš tikrųjų jo žodžiai reiškia, kad aš negaliu užsiimti savo 
verslu. Aš esu save gerbiantis žmogus ir negaliu leisti, kad kiti man 
primestų savo valią, tad įvyko tai, kas privalėjo įvykti. Leisk man pasa- 
kyti, kad mane remia, tylomis remia visos Niujorko Šeimos, o Tataljų 
Šeima tapo mano partnere. Jeigu šis vaidas nesiliaus, Korleonių Šeima 
atsidurs viena prieš visas kitas. Jeigu tavo tėvas būtų sveikas, gal jis ir 
galėtų atsilaikyti, tačiau vyriausiasis sūnus — ne toks vyras kaip Krikš- 
tatėvis — nenoriu tuo parodyti nepagarbos; o tas airis Consigliori, Hei- 
genas, nėra toks vyras, koks buvo amžinatilsį Dženkas Abandandas. 
Taigi aš siūlau taiką, paliaubas. Nutraukime visus karo veiksmus, kol 
tėvas pasveiks ir galės dalyvauti derybose. Mano įtikinėjimų ir kom- 
pensacijų paveikta Tataljų Šeima sutinka atsisakyti teisingo atpildo už 

savo sūnų Bruną. Mes pageidaujame taikos. O dabar man reikia užsi- 
dirbti pragyvenimui, ir aš noriu šiek tiek užsiimti savo verslu. Nepra- 
šau, kad jūs bendradarbiautumėte, bet prašau jūsų, Korleonių Šeimos, 
netrukdyti. Tokie mano pasiūlymai. Manau, tu turi įgaliojimus sutikti 
su jais, sudaryti sandorį. 

— Papasakok man, kaip tu ketini pradėti verslą, pasakyk konkrečiai, 
kokį vaidmenį jame turės vaidinti mano Šeima ir kokį pelną mes galė- 
tume iš jo gauti, — sicilietiškai paprašė Maiklas. 

— Vadinasi, tu nori sužinoti visas pasiūlymo smulkmenas? — paklau- 
sė Solocas. 

— Man svarbiausia gauti patikimų garantijų, kad daugiau nebus kėsi- 
namasi į mano tėvo gyvybę, — solidžiai tarė Maiklas. 

Solocas išraiškingai mostelėjo rankomis. 

— Kokių garantijų aš galiu tau duoti? Aš esu persekiojamas. Aš neiš- 
naudojau savo galimybės. Tu per daug geros nuomonės apie mane, bi- 
čiuli. Aš nesu toks protingas. 

Maiklui dabar neliko abejonių, jog šis pasitarimas tik tam, kad So- 
locas išloštų dar kelias dienas. Jis dar kartą mėgins nužudyti Doną. 
Šaunu buvo, kad „Turkas“ nepakankamai įvertina jį, laiko ji piemen- 
galiu. Maiklas pajuto, kaip kūną užlieja ta keista saldi vėsa, Jis nutai- 
sė graudžią miną. 

— Kas nutiko? - šiurkščiai paklausė Solocas. 

- Tas vynas iškart sutekėjo man į pūslę, ir aš jo nesulaikau. Ar galiu 
nueiti į tualetą? -— sutrikęs paaiškino Maiklas. 

Solocas įdėmiai tyrė jo veidą savo tamsiomis akimis. Ištiesęs ranką, 
Jis šiurkščiai įbedė ją Maiklui į tarpukojį, apgrabaliojo aplink, ieškoda- 
mas ginklo. Maiklas atrodė įsižeidęs. 

- Ašjjį apieškojau, — burbtelėjo Maklaskis. - Man yra tekę apieškoti 
tūkstančius piemengalių. Jis nieko neturi. 

Solocui tai nepatiko. Visai nežinia, kodėl jam tai nepatiko. Jis metė 
žvilgsnį į vyrą, sėdintį prie stalo priešais juos ir kilstelėjęs antakius 
parodė į tualeto duris. Vyriškis vos pastebimai linktelėjo galvą, duoda- 
mas suprasti, kad tualetą jis patikrino ir kad žmonių jame nesama. 

- Per ilgai neužtruk, — nenoriai leido Solocas. Jo čiuptuvėliai buvo 
nepaprastai jautrūs, tad jis nervinosi. 

Maiklas atsistojo ir nuėjo į tualetą. Metė akį į pisuarą: vieliniame 
tinklelyje gulėjo rožinio muilo gabalas. Jis užėjo į kabiną. Jam tikrai 
reikėjo: jam susuko vidurius. Jis labai greitai išsituštino, paskui užkišo 
ranką už emaliuoto bakelio ir užčiuopė mažą trumpavamzdį pistoletą, 

pritvirtintą lipnia juosta. Jis nuplėšė pistoletą, prisimindamas, kad Kle- 
menca sakė nesijaudinti, jog ant juostos liks pirštų atspaudai. Užsikišęs 
pistoletą už diržo, jis užsisagstė švarką, nusiplovė rankas, susivilgė plau- 
kus, nuvalė nosine savo pirštų atspaudus nuo čiaupo ir išėjo iš tualeto. 

Solocas sėdėjo tiesiai prieš tualeto duris, ir tamsios jo akys budriai 
žibėjo. 

— Dabar aš galiu kalbėtis, - su palengvėjimu atsidusęs ir nusišypso- 
jęs tarė Maiklas. 

Kapitonas Maklaskis valgė per tą laiką jam atneštą veršieną su spa- 
gečiais. Prie tolimosios sienos sėdintis vyras, kuris lig tol įsitempęs 
viską sekė, dabar pastebimai atsipalaidavo. 

Maiklas atsisėdo. Jis prisiminė Klemencą sakius to nedaryti — šau- 
dyti vos tik išėjus iš tualeto. Tačiau gal kokio instinkto pakuždėtas ar iš 
paprasčiausios baimės jis taip nepadarė. Jis jautė, kad jeigu būtų pada- 
ręs kokį greitą judesį, jį iškart būtų nudėję. Dabar jis jautėsi saugiai; 
turbūt jis buvo išsigandęs, nes apsidžiaugė, kad nebereikės stovėti: jo 
kojos drebėjo iš silpnumo. 

Solocas pasilenkė prie jo. Maiklas įdėmiai jo klausėsi. Jo pilvą už- 
stojo stalas, tad jis nesibaimindamas prasisegė švarką. Jis nesuprato nė 
vieno jam sakomo žodžio: visos Soloco kalbos dabar jam skambėjo 
kaip nesuprantamas vapaliojimas. Kraujas taip smarkiai tvinksėjo smil- 
kiniuose, kad jo sąmonė nefiksavo nė vieno žodžio. Pakišęs dešiniąją 
ranką po stalu, jis čiupo užkištą už diržo pistoletą ir jį ištraukė. Tuo 
metu atėjo padavėjas priimti užsakymo, ir Solocas atsisuko į jį. Maik- 
las nubloškė stalą kaire ranka, o dešiniąja bemaž įrėmė pistoletą Solo- 
cui į galvą. „Turko“ reakcija buvo tokia greita, kad nespėjus Maiklui 
baigti šio judesio, jis jau sukosi nuo pistoleto vamzdžio. Tačiau Maik- 
las buvo jaunesnis ir jo reakcija greitesnė; jis paspaudė nuleistuką. Kul- 
ka pataikė Solocui tarp akies ir ausies ir, išlindusi pro pakaušį, užtėškė 
didžiulį kraujo lopa ir kaukolės kaulų nuotrupų padavėjui ant švarko. 
Maiklas instinktyviai suprato, kad vienos kulkos pakanka. Tą paskuti- 
nę akimirką Solocas atsigręžė į jį, ir jis išvydo, kaip jo akyse užgęsta 
gyvybės žiburys taip pat aiškiai, kaip būtų matęs užpūstą žvakę. 

Vos sekundei praėjus, Maiklas atsisukęs nukreipė pistoleto vamzdį į 
Maklaskį. Policijos kapitonas spoksojo į Solocą su flegmatiška nuosta- 
ba, tarsi jis čia būtų niekuo dėtas. Atrodė, tarsi jis nesupranta jam pa- 
čiam gresiančio pavojaus. Šakutė su pasmeigta veršiena buvo sustingu- 
si jo rankoje, o akys tik pradėjo gręžtis į Maiklą. Jo veide, jo akyse 
buvo toks nuoširdus pasipiktinimas, tarsi jis būtų tikėjęsis, kad Maiklas 

dabar pasiduos ar pabėgs, ir Maiklas neišlaikęs jam nusišypsojo, pa- 
spausdamas nuleistuką. Šūvis buvo netikęs, nemirtinas. Kulka pataikė 
Maklaskiui į storą lyg jaučio kaklą, ir jis ėmė gargaliuoti, tarsi būtų 
užspringęs per dideliu veršienos kąsniu. Atrodė, tarsi oras būtų pritvin- 
kęs smulkučių ištiškusio kraujo purslelių, iškosėtų iš jo sudraskytų plau- 
čių. Labai šaltakraujiškai, labai apgalvotai Maiklas paleido kitą šūvį 
jam į žilą viršugalvį. 

Atrodė, tarsi ore tvyro rausvas ūkas. Maiklas pasisuko į vyriškį, sė- 
dintį prie sienos. Per tą laiką jis nė nekrustelėjo, jis atrodė paralyžiaus 
ištiktas. Dabar jis demonstratyviai padėjo ant stalo rankas ir nusuko 
akis. Padavėjas atatupstas ėjo į virtuvę; jis netikėdamas žvelgė į Maik- 
lą, ir jo veide buvo siaubas. Solocas tebebuvo ant kėdės, nes šonu buvo 
įsirėmęs į stalą; sunkaus kūno tempiamas žemyn, Maklaskis nusirito 
nuo kėdės ant grindų. Maiklas paleido pistoletą iš rankos, ir jis, atsi- 
trenkęs į koją, be garso nukrito ant žemės. Jis pamatė, kad nei prie 
sienos sėdintis vyras, nei padavėjas nepastebėjo, kad jis išmetė ginklą. 
Keliais dideliais žingsniais jis priėjo prie durų ir jas atidarė. Soloco 
automobilis vis dar stovėjo prie šaligatvio, bet vairuotojo nebuvo maty- 
ti. Maiklas nuėjo į kairę, pasuko už kampo. Įsijungė automobilio žibin- 
tai, ir prie jo privažiavo aplamdytas sedanas. Durelės iškart prasivėrė, 
jis šoko į vidų, ir automobilis nuriaumojo tolyn. Maiklas pamatė, kad 
prie vairo Tesijas. Taisyklingas jo veidas buvo visas įsitempęs. 

- Patvarkei Solocą? - paklausė Tesijas. 

Maiklą apstulbino Tesijo pavartotas žodis. Jis visuomet buvo varto- 
jamas kalbant apie seksą, „patvarkyti“ moterį reiškė su ja permiegoti. 
Jam pasirodė keista, kad Tesijas dabar jį pavartojo. 

— Abu juos, - atsakė Maiklas. 

- Tikrai? 

— Aš mačiau jų smegenis. 

Automobilyje buvo drabužiai, ir Maiklas persirengė. Po dvidešim- 
ties minučių jis buvo krovininiame laive, plaukiančiame į Siciliją. Pra- 
ėjus dviem valandoms, laivas išplaukė į jūrą; iš savo kajutės Maiklas 
matė lyg pragaro ugneles švytinčius Niujorko žiburius. Jis pajuto neap- 
sakomą palengvėjimą. Jam žaidimas baigėsi. Tas pojūtis jam buvo pa- 
žįstamas, ir jis prisiminė, kaip jį išgabeno iš paplūdimio salos, kurią 
bandė užimti jo jūrų pėstininkų divizija. Mūšis tebevyko, bet jis buvo 
lengvai sužeistas ir jį vežė keltu į plaukiojančią ligoninę. Tuomet jis 
juto tą patį visa nustelbiantį palengvėjimą, kaip ir dabar. Prasidės tikras 
pragaras, bet jo ten nebus. 

Kitą dieną po Soloco ir Maklaskio nužudymo visų Niujorko polici- 
jos nuovadų viršininkai išsiuntinėjo nurodymą: jokių azartinių lošimų, 
jokios prostitucijos, jokių sandorių, kol bus sučiuptas kapitono Mak- 
laskio žudikas. Visame mieste prasidėjo masiniai reidai. Liovėsi visa 
neteisėta veikla. 

Vėliau tą dieną Šeimų pasiuntinys paklausė Korleonių Šeimos, ar ji 
pasirengusi išduoti žudiką. Jam buvo atsakyta, kad Korleonės neturi 
nieko bendra su šia istorija. Tą vakarą Korleonių Šeimos alėjoje Long 
Byče sprogo bomba, išmesta pro langą automobilio, kuris sustojo prie 
alėją pertvėrusios grandinės, o paskui nuriaumojo tolyn. Tą vakarą bu- 
vo užmušti du Korleonių Šeimos „kareiviai“, taikiai vakarieniavę ma- 
žame itališkame restorane Grinidž Vilidže. Prasidėjo 1946 metų penkių 
Šeimų karas. 


2 KNYGA 


DVYLIKTAS SKYRIUS 


Džonis Fonteinas atsainiu rankos mostu atleido tarną, taręs: 

- Iki ryto, Bili. 

Tamsiaodis liokajus nusilenkęs išėjo iš didžiulio valgomojo, pro ku- 
rio langus atsivėrė Ramusis vandenynas. Lenkėsi jis draugiškai atsi- 
sveikindamas, o ne kaip tarnas tik todėl, kad Džonis Fonteinas vakarie- 
niavo ne vienas. 

Džonio viešnia buvo Šeron Mūr, mergina iš Grinidž Vilidžo Niujor- 
ke. Į Holivudą ji atvyko nedidelio vaidmens bandymams filme, kurį 
statė sena jos meilė, padaręs gražią karjerą. Ji užsuko į paviljoną, kai 
Džonis vaidino Volco filme. Džoniui ji pasirodė jauna, gaivi, žavinga ir 
sąmojinga, ir jis pasikvietė ją pas save vakarienei tą patį vakarą. Jo 
pakvietimai vakarieniauti jau buvo plačiai žinomi, jie buvo karališkai 
įsakmūs, ir ji, žinoma, sutiko. 

Šeron Mūr, matyt, tikėjosi, kad jis, būdamas toks garsenybė, puls be 
jokių užuolankų, bet Džoniui buvo labai nemalonus Holivude vyrau- 
jantis požiūris į moterį grynai kaip į lytinio pasitenkinimo objektą. Jis 
miegodavo su mergina tik tuomet, jeigu kas nors joje jam tikrai patik- 
davo, aišku, neminint tų atvejų, kai jis kartais būdavo girtas ir atsidur- 
davo lovoje su mergina, kurios jis net neprisimindavo lig tol sutikęs ar 
matęs. Be to, dabar, kai jam buvo trisdešimt penkeri, kai jau buvo kartą 
išsiskyręs, o su antrąja žmona nebegyveno ir kai jis už diržo buvo susi- 
kišęs gal tūkstantį kirkšnių skalpų, jis nelabai ir troško moterų. Tačiau 
Šeron Mūr kažkuo jį traukė, ir jis pakvietė ją vakarienės. 

Džonis niekados daug nevalgydavo, bet jis žinojo, kad jaunos gra- 
žios merginos kantriai marina save badu, idant galėtų įsigyti gražių dra- 
bužių, ir paprastai kavalieriaus vaišinamos godžiai kerta, tad ant stalo 
buvo gausybė valgių. Gėrimų buvo taip pat daug; ant bufeto kibirėlyje 
stovėjo šampanas, škotiškas ir ruginis viskis, konjakas ir likeriai. Džo- 
nis patiekė gėrimų ir lėkštes su jau paruoštais valgiais. Kai jie baigė 
valgyti, jis nusivedė ją į didžiulę svetainę, už kurios stiklinės sienos 
buvo matyti Ramusis vandenynas. Jis uždėjo ant grotuvo krūvą Elos 
Ficdžerald plokštelių ir įsitaisė ant sofos kartu su Šeron. Jis su ja plepė- 
jo, išklausinėjo, kokia ji buvo vaikystėje — ar buvo padūkusi, ar lakstė 

paskui berniukus, ar buvo negraži, ar patraukli, užsidariusi ar linksma. 
Šitokios smulkmenos jį visuomet jaudindavo - jos visuomet sužadin- 
davo jam tą švelnumą, be kurio jis negalėdavo glamonėtis. 

Jie įsitaisė ant sofos greta labai draugiškai, labai patogiai. Jis pabu- 
čiavo ją į lūpas vėsiu, draugišku bučiniu; ji atsakė jam taip pat, tad ir jis 
daugiau nesiaudrino. Už stiklo sienos buvo matyti mėnesienos nužertas 
tamsiai mėlynas vandenynas, lygus it metalo lakštas. 

-— Kodėl tu neuždedi kokios savo plokštelės? — paklausė Šeron su 
pašaipa balse. 

Džonis jai šyptelėjo. Jam buvo smagu, kad jinai iš jo šaiposi. 

— Aš nesu tiek suholivudėjęs, — atsakė jis. 

— Uždėk man ką nors, — paprašė ji. - Arba padainuok. Kaip filmuo- 
se. Aš visa užvirsiu ir susileisiu apkerėta, visai kaip tos mergaitės fil- 
muose. 

Džonis nusikvatojo. Jaunesnis būdamas, jis taip darydavo, ir padari- 
niai visuomet būdavo įspūdingi: merginos stengdavosi atrodyti seksua- 
lios, apsimesdavo, kad ima susileisti ir kad iš geismo jų akys apsitrau- 
kia migla — tarsi pozuodamos įsivaizduojamai kamerai. Dabar Džoniui 
nė į galvą neateitų dainuoti merginai; visų pirma jis daug mėnesių ne- 
dainavo ir nebepasitikėjo savo balsu. Kita vertus, mėgėjai nenutuokė, 
kiek daug techninės pagalbos reikia profesionalui, kad jo balsas gerai 
skambėtų. Jis galėjo paleisti savo plokšteles, bet drovėjosi savo jaunat- 
viško aistringo balso, lygiai kaip senstantis, plinkantis ir tunkantis vy- 
ras drovisi rodyti nuotraukas, kuriose jis nufotografuotas jaunas, kupi- 
nas jėgų ir vyriškumo. 

— Mano balsas šiuo metu ne koks, — pasiteisino jis. - Ir, pasakysiu 
atvirai, man įgriso klausytis savęs dainuojant. 

Jie abu gurkšnojo iš taurių. 

— Girdėjau, kad tu esi nuostabus šiame filme, — tarė ji. - Ar tiesa, 
kad filmavaisi už dyką? 

— Tik už simbolišką atlyginimą, — paaiškino Džonis. 

Jis atsistojęs vėl pripylė jai konjako, padavė cigaretę su auksine mo- 
nograma ir uždegė ją žiebtuvėliu. Ji rūkė ir gurkšnojo konjaką. Jis vėl 
atsisėdo greta jos; jo taurėj buvo gerokai daugiau konjako negu jos — 
jam reikėjo išgerti, kad sušiltų, pažvalėtų, įgautų energijos. Padėtis bu- 
vo priešinga nei paprastai: pasigerti reikėjo ne merginai, o jam. Papras- 
tai mergina netverdavo geismu, o jis — ne. Per pastaruosius dvejus me- 
tus jo „aš“ klaikiai smuko, ir jis kėlė jį šiuo paprastu būdu: permiegoda- 
vo vieną naktį su jauna, šviežia mergina, keletą kartų nuvesdavo ją 

pavakarieniauti, paskui duodavo jai brangią dovaną ir kuo mandagiau- 
siai atsikratydavo, stengdamasis neužgauti jos orumo. Po to jos visuo- 
met galėdavo sakyti turėjusios „romaną“ su didžiuoju Džoniu Fontei- 
nu. Tai nebuvo tikra meilė, bet jeigu mergina buvo graži, nuoširdi ir 
maloni, nieko negalėjai jai prikišti. Jis baisiai nemėgo kitokių — bejaus- 
mių kalių, kurios pasidulkinusios su juo tuoj pat lėkdavo pasipasakoti 
savo draugėms, kad barškinosi su didžiuoju Džoniu Fonteinu, būtinai 
pridurdamos, jog turėjusios geresnių. Labiausiai jo karjeroje jį stulbino 
nuolankūs vyrai, kurie bemaž jam į akis prisipažindavo atleidžią savo 
žmonoms, kadangi net pačiai dorovingiausiai moteriškei galima nusi- 
dėti su tokia estrados ir kino žvaigžde kaip Džonis Fonteinas. Nors virsk 
iš koto. 

Jis labai mėgo klausytis Elos Ficdžerald plokštelių. Jam labai patiko 
toks švarus dainavimas, tokia raiški frazuotė. Tai buvo vienintelis daly- 
kas gyvenime, kurį jis tikrai suprato ir žinojo suprantąs jį geriau negu 
bet kas kitas pasaulyje. Dabar, atsigulus aukštielninkam ant sofos, kon- 
jakui šildant gerklę, jam kilo troškimas dainuoti - ne muzikuoti, bet 
pritarti plokštelėms, tačiau nepažįstamo žmogaus akivaizdoje tai buvo 
neįmanoma. Jis padėjo ranką ant Šeron suknelės skverno, o kita laikė 
taurelę, iš kurios gurkšnojo. Be jokio gudravimo, su šilumos ieškančio 
vaiko juslingumu jo ranka patraukė šilko suknelės skvernus, atideng- 
dama baltas lyg pienas šlaunis virš permatomų auksinių tinklinių koji- 
nių, ir kaip visuomet, nepaisant visų tų moterų, visų tų metų ir to, kad 
tas vaizdas buvo jam taip gerai pažįstamas, Džonis pajuto, kaip nuo jo 
visą kūną užlieja drėgna, lipni šiluma. Šis stebuklas vis dar įvykdavo, 
bet ką reikės daryti, kai jis jį apvils, kaip kad apvylė balsas? 

Džonis jau buvo pasirengęs. Pastatęs taurę ant inkrustuoto stalelio, 
jis pasisuko į jos pusę. Jis elgėsi labai pasitikėdamas savimi, labai viską 
apgalvodamas, bet kartu švelniai. Jo glamonėse nebuvo nieko klastin- 
go ar ištvirkėliškai gašlaus. Jis bučiavo ją į lūpas, o ranka tuo tarpu 
pakilo prie jos krūtų, paskui nusliuogė prie šiltų šlaunų, ir pirštai už- 
čiuopė šilkinę jos odą. Ji atsakė šiltu, bet ne aistringu bučiniu, ir kol kas 
jam tai buvo netgi labiau priimtina. Jis baisiai nemėgo merginų, kurios 
įsiaudrindavo iš karto, tarsi jų kūnai būtų varikliai, pradedantys erotiš- 
kus virpesius, vos prie jų prisiliečia plaukuotas mygtukas. 

Tuomet jis padarė tai, ką visuomet darydavo, tai, kas visuomet jį 
sujaudindavo. Švelniai ir kiek įmanoma lengviau, bet vis dėlto, kad 
kažką pajustų, jis perbraukė didžiojo piršto galiuku jai giliai tarp šlau- 
nų. Kai kurios merginos visai nė nepastebėdavo to pirmojo žingsnio 

tikrų glamonių link. Kitas šis judesys suglumindavo — jos nebūdavo 
įsitikinusios, kad tai fizinis prisilietimas, nes tuo pat metu jis visuomet 
karštai bučiuodavo jas į lūpas. Dar kitos smarkiai kilstelėdavo dubenį, 
tarsi įsiurbdamos ar prarydamos jo pirštą. Na, o kol jis dar nebuvo tapęs 
įžymybe, kai kurios merginos skeldavo jam antausį. Tai ir buvo visa jo 
technika, ir paprastai ji jam gana gerai pasitarnaudavo. 

Šeron reagavo neįprastai. Ji nesipriešino niekam - nei lytėjimui, nei 
bučiniui, bet staiga atitraukė lūpas nuo jo lūpų, vos vos pasislinko ant 
sofos į šoną ir paėmė į rankas savo taurelę. Tai buvo šaltas, bet aiškus 
atsisakymas. Kartais jam atsitikdavo ir taip. Retai, bet aisitikdavo. Džonis 
paėmė konjaką ir užsirūkė cigaretę. 

— Nesakyčiau, kad tu man nepatinki, Džoni, — prašneko ji labai švel- 
niai ir žvaliai. - Tu kur kas malonesnis, negu aš maniau. Ir ne todėl, kad 
aš ne tokia mergina. Tiesiog aš turiu įsiaudrinti, kad galėčiau padaryti 
tai su vaikinu, tu supranti, ką turiu galvoje? 

Džonis Fonteinas šyptelėjo jai. Ji jam nebepatiko. 

— O aš tavęs nejaudrinu? 

— Matai, kai tu buvai toks didis dainininkas ir panašiai, - mažumą 
susidrovėjusi aiškino ji, - aš tebuvau maža mergaitė. Aš tartum prasi- 
lenkiau su tavim — tu buvai kitos kartos. Garbės žodis, tai ne todėl, kad 
aš esu caca. Jeigu tu būtum Džeimsas Dynas ar dar kas, ką garbindama 
aš užaugau, nusimaučiau kelnaites per sekundę. 

Dabar ji jam taip smarkiai nebepatiko. Ji buvo maloni, sąmojinga, 
protinga. Ji nesinėrė iš kailio, kad su juo pasidulkintų, nesistengė jo 
spausti, idant savo pažintimis jis padėtų jai kino versle. Ji išties buvo 
sąžininga mergaičiukė. Tačiau jis pajuto dar kai ką - keletą kartų jam 
taip jau buvo atsitikę. Tai buvo mergina, kuri ėjo į pasimatymą kuo 
tvirčiausiai nusistačiusi nepermiegoti su juo, nors ir kaip jis jai patiktų, 
vien tam, kad galėtų sakyti savo draugėms, o svarbiausia — sau pačiai, 
kad ji atsisakiusi progos pasibarškinti su garsiuoju Džoniu Fonteinu. 
Dabar, kai jis jau vyresnis, jis tai ėmė suprasti ir neužpyko. Tiesiog 
dabar ji jam taip smarkiai nebepatiko, nors lig tol — labai. 

Tad dabar, kai ji jam taip smarkiai nebepatiko, jis labiau atsipalaida- 
vo; gurkšnojo savo konjaką ir žiūrėjo į vandenyną. 

- Tikiuosi, tu neužsigavai, Džoni, — tarė ji. - Gal aš elgiuosi sena- 
madiškai — Holivude mergina tikriausiai privalo atsiduoti taip pat leng- 
vai, kaip pabučiuoti savo kavalierių po pasimatymo. Aš per trumpai čia 
išbuvau. 

Džonis šyptelėjo, patapšnojo jai per skruostą, o paskui ištiesęs ranką 
diskretiškai patraukė jai sijoną ant apskritų švelnių kelių. 

— Aš neužsigavau, — atsakė jis. - Malonu būti senamadiškame pasi- 
matyme. 

Jis nepasakė jai, ką jaučia: palengvėjimą, kad nereikia įrodinėti, jog 
jis nuostabus meilužis, kad nereikia elgtis taip, kaip reikalauja dieviš- 
kas įvaizdis, kurį jis susikūrė savo vaidmenimis. Ir kad nereikia klausy- 
tis, ką kalba mergina, kuri stengiasi reaguoti taip, tarsi jis iš tiesų būtų 
įsijautęs į tą įvaizdį ir į kiekvieną eilinę mergšę žiūri kaip į karalaitę. 

Jie išgėrė dar po taurelę, kelis kartus be aistros pasibučiavo, ir ji 
nutarė eiti. 

-— Ar galiu kada pakviesti tave vakarienės? — mandagiai paklausė 
Džonis. 

Ji išliko atvira ir sąžininga iki galo. 

— Aš žinau, kad tu nenori gaišti laiko, o paskui nusivilti, — tarė ji. — 
Ačiū už nuostabų vakarą. Vieną gražią dieną aš papasakosiu savo vai- 
kams, kad vakarieniavau su didžiuoju Džoniu Fonteinu jo bute ir kad 
mes buvome vieni du. 

- Ir kad tu jam nedavei, - nusišypsojęs tarė jis. Jie abu nusijuokė. 

- Jie niekados tuo nepatikės, — tarė ji. 

Tuomet jau Džonis pasidarė truputį nenuoširdus. 

— Aš patvirtinsiu tai raštiškai, nori? — tarė jis. Ji papurtė galvą. Tuo- 
met jis varė toliau: — Jei kas abejos tavo žodžiais - paskambink man 
telefonu. Aš beregint viską išaiškinsiu. Aš papasakosiu, kaip vaikiausi 
tave po visą butą, bet tu išsaugojai savo garbę, gerai? 

Jis vis dėlto pasielgė su ja truputį per žiauriai ir nejaukiai pasijuto, iš 
minos jos jauname veide pamatęs, kad ji įsižeidė. Jinai suprato jį sa- 
kant, jog jis per daug nesistengęs. Jisai atėmė iš jos pergalės saldumą. 
Dabar ji manys, jog šįvakar pasiekė pergalę todėl, kad jai stigo žavesio 
ar patrauklumo. O kadangi ji tokia sąžininga mergina, pasakodama apie 
tai, kaip ji atsispyrusi didžiajam Džoniui Fonteinui, ji visados turės pri- 
durti, kreivai šyptelėjusi: „Jis, aišku, per daug nesistengė“. Taigi, pasi- 
gailėjęs jos, jis tarė: 

- Jeigu tau kada pasidarys iš tikrųjų liūdna, - paskambink man, ge- 
rai? Man visai nebūtina permiegoti su kiekviena pažįstama mergina. 

— Paskambinsiu, - tarė ji ir išėjo pro duris. 

Jis liko vienas, prieš akis laukė ilgas vakaras. Jis galėjo pasinaudoti 
tuo, ką Volcas vadindavo „kūšių gamykla“ — pulku būsimų žvaigždžių, 
tik ir laukiančių progos, bet jam reikėjo žmogiško bendravimo. Jis no- 
rėjo pasikalbėti su kuo nors kaip žmogus. Jis prisiminė pirmąją žmo- 
ną - Virdžiniją. Dabar, kai juosta baigta filmuoti, jis galės skirti dau- 

giau laiko vaikams. Jis norėjo vėl tapti jų gyvenimo dalimi. O ir dėl 
Virdžinijos jam buvo neramu. Ji nebūtų mokėjusi elgtis su Holivudo 
plevėsomis, kurie galėjo imti merginti ją vien tam, kad galėtų pasigirti 
dulkinę pirmąją Džonio Fonteino žmoną. Jo žiniomis, kol kas niekas 
negalėjo to pasakyti. Užtat kiekvienas galėjo pasakyti tai apie jo antrąją 
žmoną, — dingtelėjo jam sarkastiška mintis. Jis pakėlė telefono ragelį. 

Džonis iškart pažino jos balsą, ir nieko nuostabaus: pirmą kartą jis 
išgirdo jį, kai jam buvo dešimt metų ir jie kartu mokėsi 4b klasėje. 

— Sveika, Džine, - tarė jis. - Ar užsiėmusi šįvakar? Ar galiu užsukti 
valandėlei? 

— Gerai, - atsakė ji. - Tik vaikai miega. Nenoriu jų žadinti. 

— Aš jiems netrukdysiu. Aš tik norėjau su tavim pasikalbėti. 

Iš pradžių jos balse buvo justi dvejonė, bet paskiau ji susitvardė, kad 
neišsiduotų susirūpinusi, ir paklausė: 

— Kas nors rimta, svarbaus? 

-— Ne, - atsakė jis. — Šiandien baigiau filmuotis ir pamaniau, gal pa- 
prasčiausiai galėčiau su tavim pasimatyti ir pasikalbėti. Gal galėčiau 
pasižiūrėti į vaikus - jeigu jie tikrai neatsibus. 

— Gerai, — sutiko ji. - Džiaugiuosi, kad gavai tą vaidmenį, kurio 
norėjai. 

- Ačiū. Būsiu pas tave maždaug po pusvalandžio. 

Privažiavęs prie namų Beverli Hilse, kurie kadaise buvo jo, Džonis 
Fonteinas kurį laiką sėdėjo automobilyje, žvelgdamas į juos. Jis prisi- 
minė, ką jam sakė Krikštatėvis: jis galįs susikurti sau tokį gyvenimą, 
kokio nori. Jeigu žinai, ko nori, turi tam puikiausias galimybes. Bet ar 
jis žino, ko nori? 

Pirmoji žmona laukė jo prie durų. Ji buvo graži - nedidukė brunetė, 
maloni italė, sava mergina, kuri niekad neflirtuos su kitu vyru, o jam tai 
buvo svarbu. Jis paklausė savęs, ar tebenori jos, ir atsakė „ne“. Visų 
pirma jis nebegalėtų su ja glamonėtis — jų meilė per daug atšalo. Be to, 
buvo dar kitų dalykų, visiškai nesusijusių su seksu, kurių ji jam nieka- 
dos negalėtų atleisti. Tačiau jie nebebuvo priešai. 

Ji išvirė jam kavos ir atnešė kartu su savo keptais tešlainiais į svetainę. 

-— Išsitiesk ant sofos, — pasiūlė ji. - Tu atrodai išvargęs. 

Jis nusirengė švarką, atlaisvino kaklaraištį ir nusiavė batus. 

— Juokinga, - tarė Virdžinija. Ji sėdėjo ant kėdės priešais jį, ir jos 
veide buvo matyti santūri šypsenėlė. 

— Kas juokinga? — paklausė Džonis. Gurkštelėjęs kavos, jis apsipylė 
sau marškinius. 

- Didysis Džonis Fonteinas sėdi be panos, - atsakė ji. 

— Didysis Džonis Fonteinas džiaugiasi, jei jam dar iš viso atsisto- 
ja, - atšovė jis. 

Toks atvirumas jam nebuvo įprastas. 

— Nutiko kažkas rimto? — paklausė Džinė. 

Džonis nusišypsojo jai. 

-— Buvau pasikvietęs į pasimatymą savo bute merginą, ir ji mane 
atstūmė. Ir žinai, aš pajutau palengvėjimą. 

Jis nustebo, pamatęs jos veide šmėstelint pyktį. 

— Nesikrimsk dėl tų kekšikių, — tarė ji. — Jinai turbūt pamanė šitaip 
sužadinsianti tavo susidomėjimą ja. 

Džonis suprato — ir jam pasidarė truputį juokinga, - kad Džinė iš 
tikrųjų pyksta ant jį atstūmusios merginos... 

— Po velnių, - nusikeikė jis, - man visa tai nusibodo. Kada nors aš 
vis tiek turėsiu užaugti. Dabar, kai nebegaliu dainuoti, su panom man, 
ko gero, bus sunku. Aš juk niekados nepatraukdavau jų savo išvaizda. 

— Gyvas visuomet geriau atrodydavai negu ekrane, — paguodė jinai. 

Džonis papurtė galvą. 

— Aš storėju, plinku. Velniai griebtų, jei šis filmas negrąžins man 
šlovės, gausiu mokytis kepti picas. O gal įtaisysiu tave filmuotis — tu 
puikiai atrodai. 

Ji atrodė trisdešimt penkerių. Gražiai išsilaikiusi, bet trisdešimt pen- 
kerių. O Holivude moteriai nebuvo skirtumo, ar jai trisdešimt penkeri, 
ar šimtas. Mieste lyg lemingų knibždėte knibždėjo jaunų gražių mergi- 
nų; vienos iš jų prasilaikydavo metus, kitos — dvejus. Kai kurios jų bū- 
davo tokios gražios, kad pasižiūrėjus į jas vyro širdis galėdavo liautis 
plakusi, - kol jos neprasižiodavo ir kol jų nuostabių akių neaptraukda- 
vo godžios pasisekimo viltys. Fiziniu požiūriu paprastos moterys nie- 
kados negalėjo varžytis su jomis. Galėjai ką nori kalbėti apie jų žavesį, 
protą, eleganciją, laikyseną, tačiau viską nustelbdavo prigimtinis šių 
merginų grožis. Jeigu jų nebūtų buvę tiek daug, paprasta, gražios iš- 
vaizdos moteris gal ir būtų turėjusi kokių galimybių. O kadangi Džonis 
Fonteinas galėjo turėti jas visas ar beveik visas, Džinė žinojo, jog jis 
visa tai sako vien tam, kad jai įsiteiktų. Šiuo atžvilgiu jis visuomet gra- 
žiai elgdavosi. Net savo karjeros viršūnėje jis visuomet būdavo manda- 
gus moterims: sakydavo joms komplimentus, uždegdavo cigaretes, ati- 
darydavo duris. O kadangi paprastai visi šie dėmesingumo ženklai bū- 
davo rodomi jam, toms, kurias jis mergindavo, tai darydavo itin didelį 
įspūdį. Ir šitaip jis elgdavosi su visomis merginomis, netgi su tomis, su 
kuriomis praleisdavo vos vieną naktį, nė neįsidėmėjęs vardo. 

Ji draugiškai šyptelėjo jam. 

- Tu jau turėjai mane, Džoni, pameni? Dvylika metų. Be reikalo tu 
man pataikauji. 

Jis atsiduso ir išsitiesė ant sofos. 

-— Rimtai sakau, Džine, tu gerai atrodai. Ak, kad aš taip atrodyčiau. 

Ji neatsakė. Matė, kad jis prislėgtas. 

- Kaip manai, filmas nusisekė? Ar jis bus tau kiek į naudą? - pa- 
klausė ji. 

- Taip. Aš galėčiau tapti toks pat populiarus kaip kadaise. Jeigu gau- 
siu tą Akademijos premiją ir tinkamai pasinaudosiu aplinkybėmis, ga- 
lėsiu padaryti karjerą net nedainuodamas. Tuomet galėčiau duoti tau ir 
vaikams daugiau perkamųjų. 

— Mes jų turime daugiau negu pakankamai, — paprieštaravo Džinė. 

- Be to, aš noriu dažniau matyti vaikus. Aš noriu mažumą susitupė- 
ti. Ar negalėčiau ateiti čia kiekvieną penktadienį vakarienei? Prisiekiu: 
aš nepraleisiu nė vieno penktadienio, kad ir kaip toli ar koks užsiėmęs 
būčiau. Be to, kai tik galėsiu, praleisiu savaitgalius su vaikais; jie galė- 
tų dalį savo atostogų praleisti pas mane. 

Džinė padėjo peleninę jam ant krūtinės. 

— Aš neprieštarauju, — atsakė ji. - Aš neištekėjau, nes norėjau, kad 
tu išliktum jiems tėvas, — ji pasakė tai be jokių emocijų, bet Džonis 
Fonteinas, įbedęs akis į lubas, žinojo, kad šiais žodžiais ji nori išpirkti 
kaltę už kitus, žiaurius žodžius, kuriuos kadaise jam sakė, kai jų vedy- 
binis gyvenimas sugriuvo, kai jo karjera pradėjo eiti vėjais. 

- Beje, spėk, kas man skambino? — paklausė ji. 

Džonis nesileido į šį žaidimą, niekad nesileisdavo. 

— Kas? - paklausė jis. 

— Galėtum kartelį pabandyti atspėti, kad ir nesėkmingai, — tarė Dži- 
„ Džonis tylėjo. - Tavo Krikštatėvis. 

Džonis tikrai nustebo. 

- Jis niekuomet su niekuo nekalba telefonu. Ką jis tau sakė? 

- Jis liepė tau padėti. Jis sakė, esą tu gali tapti toks pat populiarus 
kaip kadaise, esą tu jau eini šia linkme, bet tau reikia žmonių, kurie 
tavim tikėtų. Aš paklausiau jo, kodėl turėčiau tau padėti, o jis atsakė: 
todėl, kad tu mano vaikų tėvas. Jis toks mielas seneliukas, o žmonės 
pasakoja apie jį tokius baisius dalykus. 

Virdžinija baisiai nemėgo telefonų, tad, be aparato svetainėje, pasi- 
liko tik du — virtuvėje ir miegamajame. Dabar jie išgirdo suskambant 
telefoną virtuvėje, ir ji nuėjo atsiliepti. Grįžo nustebusia veido išraiška. 

- Čia tau, Džoni. Tomas Heigenas. Sako, svarbiu reikalu. 

Džonis nuėjo į virtuvę ir paėmė ragelį. 

— Taip, Tomai? 

Heigeno balsas buvo šaltas. 

— Džoni, Krikštatėvis nori, kad aš atvykčiau pas tave ir sutvarkyčiau 
kai kuriuos reikalus, kurie galėtų tau padėti dabar, kai filmas baigtas. 
Jis nori, kad aš išskrisčiau rytiniu reisu. Ar gali pasitikti mane Los An- 
džele? Aš turėsiu tą patį vakarą parskristi į Niujorką, taigi nenusimink — 
vakaro man nereikės skirti. 

— Būtinai pasitiksiu, Tomai. Ir nesirūpink, kad aš prarasiu vakarą. 
Pernakvok čia, mažumą atsipūsk. Aš surengsiu vakarėlį, tu galėsi susi- 
pažinti su kai kuriais žmonėmis iš kino verslo, - Džonis visuomet tai 
siūlydavo, nenorėdamas, kad žmonės, kadaise buvę jo aplinkoje, ma- 
nytų, jog jis jų gėdijasi. 

— Ačiū, bet aš tikrai turėsiu anksti rytą išskristi atgal. Taigi aš atvyk- 
siu lėktuvu, išskrendančiu pusę dvylikos iš Niujorko. 

— Būtinai pasitiksiu. 

- Pasilik automobilyje, - paliepė Heigenas. - Pasiųsk kokį savo žmo- 
gų, kuris pasitiktų mane išlipus iš lėktuvo ir atvestų pas tave. 

— Gerai. 

Jam grįžus į svetainę, Džinė klausiamai į jį pažvelgė. 

— Mano Krikštatėvis turi kažkokių sumanymų man padėti, — paaiš- 
kino Džonis. — Jis gavo man tą vaidmenį filme - nežinau kokiu būdu. 
Bet aš norėčiau, kad jis toliau į nieką nesikištų. 

Jis vėl išsitiesė ant sofos, nes jautėsi labai pavargęs. 

— Užuot grįžęs namo, galėtum pernakvoti svečių miegamajame. Ga- 
lėsi papusryčiauti su vaikais, ir nereikės taip vėlai važiuoti. Man baisu 
pagalvoti, kad tu tuose savo namuose vienui vienas. Ar nesijauti ten 
vienišas? 

— Aš retai būnu namie, — atsakė Džonis. 

— Taigi tu nelabai pasikeitei, - nusijuokusi tarė ji. - Ar paruošti tau 
antrąjį miegamąjį? 

— Kodėl negalėčiau miegoti tavo miegamajame? 

— Ne, - paraudusi atsakė ji ir nusišypsojo jam. Jis šyptelėjo jai. Jie 
tebebuvo draugai. 

Kai Džonis kitą rytą prabudo, buvo vėlus metas; iš saulės, kuri skver- 
bėsi pro užtrauktas užuolaidas, jis suprato, kad jau po dvylikos. 

— Ei, Džine, ar aš tebeturiu teisę į pusryčius? — suriko jis. 

— Luktelk sekundę, - išgirdo jis iš toli jos balsą. 

Ir ji tikrai teužtruko sekundę. Matyt, viską buvo paruošusi ir laikė 
karštoje krosnyje, pasidėjusi šalia padėklą, nes, vos Džonis užsirūkė 
pirmąją cigaretę, miegamojo durys prasivėrė, ir dvi mažos jo dukrytės 
įėjo stumdamos vežimėlį su pusryčiais. 

Jos buvo tokios gražios, kad jam iš skausmo kone plyšo širdis į jas 
bežiūrint. Giedri jų veidukai švytėjo, akutės žibėjo smalsumu ir sunkiai 
tramdomu noru tekinoms pasileisti prie jo. Jų plaukai buvo senamadiš- 
kai supinti į ilgas kaseles, jos vilkėjo senamadiškomis suknutėmis, avė- 
jo baltais lakuotais bateliais. Jos sustojo prie vežimėlio ir žiūrėjo į jį; 
kai užgesinęs cigaretę jis pašaukė jas ir plačiai išskėtė rankas, jos pasi- 
leido prie jo. Džonis priglaudė sau prie veido po vieną kvapnų jų skruostą 
ir pasitrynė į juos barzda taip, kad jos suspigo. Miegamojo tarpduryje 
pasirodžiusi Džinė atrideno vežimėlį iki pat jo, kad jis galėtų pavalgyti 
lovoje. Ji atsisėdo šalia jo ant lovos krašto, įpylė jam kavos, užtepė 
sviestu skrebutį. Dukrelės sėdėjo ant sofos, nenuleisdamos nuo jo akių. 
Jos jau buvo per didelės svaidytis pagalvėmis ar dūkti. Jos susiglostė 
plaukus, kuriuos jis joms sušiaušė. „Dievuliau, — dingtelėjo jam, — tuoj 
jos išaugs, ir jas vaikysis Holivudo plevėsos.“ 

Jis pasidalijo su jomis skrebučiais ir kumpiu, davė gurkštelėti ka- 
vos. Tai buvo įprotis, išlikęs nuo tų laikų, kai jis dainavo su orkestru — 
tuomet jie retai valgydavo drauge, tad joms patikdavo, kad jis pasidaly- 
davo su jomis maistu, valgydamas neįprastu metu — pusryčiaudamas 
po pietų ar vakarieniaudamas iš ryto. Joms teikdavo neregėtą malonu- 
mą tai, kad jos valgo atvirkščiai: kepsnį su riebaluose virtomis bulvė- 
mis septintą valandą ryto, o kiaušinienę su kumpiu — vakarop. 

Tik Džinė ir keletas jos artimų draugų žinojo, kaip Džonis dievina 
savo dukteris. Skyrybos ir jo išėjimas iš namų dėl to ir buvo tokie skaus- 
mingi. Jis siekė vieno: kad išliktų joms tėvas. Labai gudriai jis davė 
Džinei suprasti būsiąs nepatenkintas, jei ji ištekės antrą kartą — ne to- 
dėl, kad pavyduliautų jos, bet todėl, kad pavyduliautų tėvo vaidmens. 
Jis sutvarkė pinigų išmokėjimą jai taip, kad jai būtų finansiškai itin 
naudinga neištekėti dar kartą. Buvo leista suprasti, kad ji gali turėti 
meilužių, jeigu tik jie netaikys į jos šeimos gyvenimą. Tačiau šiuo at- 
žvilgiu jis visiškai ja pasitikėjo. Su seksu susijusiuose dalykuose ji vi- 
suomet buvo nuostabiai drovi ir senamadiška. Holivudo berneliai, spie- 
čiais pradėję suktis aplink ją, vildamiesi pataisyti savo finansinę padėtį 
ir gauti malonių per garsųjį jos vyrą, nieko nepešė. 

Džonis nebijojo, kad ji gali pamanyti, jog jis nori susitaikyti, nes 
išvakarėse jis pasakė norįs su ja miegoti. Nė vienas iš jų nenorėjo at- 

naujinti senojo vedybinio gyvenimo. Džinė suprato jo godulį grožiui, 
aistrą jaunoms moterims, kur kas gražesnėms už ją, kurioms jis negalė- 
jo atsispirti. Visi žinojo, kad su visomis žvaigždėmis, su kuriomis fil- 
muodavosi viename filme, jis bent kartą permiegodavo. Jos negalėdavo 
atsispirti jo berniokiškam žavesiui, lygiai kaip jis - jų grožiui. 

— Tuoj turėsi pradėti rengtis, - priminė Džinė. - Netrukus atskris 
Tomo lėktuvas. 

Ji išginė dukteris iš kambario. 

-— Aha, - atsakė Džonis. - Beje, Džine, ar žinai, kad aš skiriuosi? Aš 
vėl būsiu laisvas. 

Ji žiūrėjo, kaip jis rengiasi. Po Dono Korleonės dukters vestuvių jie 
priėmė naują susitarimą, ir nuo tada jis visuomet laikydavo jos namuo- 
se drabužių pamainą. 

— Dvi savaitės teliko iki Kalėdų, - priminė Džinė. - Ar man planuo- 
ti, kad tu būsi čia? 

Jis pirmą kartą prisiminė šventes. Kai balsas dar buvo geras, per 
šventes jis gaudavo pelningų pasiūlymų dainuoti, bet per pačias Kalė- 
das būtinai būdavo su šeima. Jeigu šįmet praleis jas kitur, tai bus antras 
kartas. Pernai jis per Kalėdas mergino savo antrąją žmoną Ispanijoje, 
troško, kad ji už jo ištekėtų. 

— Taip, - atsakė jis, — per Kūčias ir Kalėdas. 

Naujųjų metų išvakarių jis nepaminėjo. Tą vakarą jis pasiautės — 
retkarčiais jam reikėdavo nusigerti su draugais, ir jis nenorėjo, kad tuo- 
met kartu būtų žmona. Dėl to sąžinė jo negraužė. 

Džinė padėjo jam apsivilkti švarką ir nuvalė jį šepečiu. Jis visados 
buvo priekabiai tvarkingas. Ji pamatė, kad jis susiraukia, nes marški- 
niai, kuriais apsirengė, buvo išlyginti ne pagal jo skonį, o rankogalių 
segtukai, kurių jis ilgokai nebuvo nešiojęs, pernelyg rėžė akį prie tų 
apdarų, kuriais dabar mėgo vilkėti. 

— Tomas ničnieko nepastebės, - tyliai nusijuokusi tarė ji. 

Jo šeima - trys moterys - išlydėjo jį pro duris. Paskui mergaitės įsi- 
kibo jam į ranką, viena iš vienos pusės, kita iš antros, ir jie nuėjo takeliu 
prie automobilio. Džinė ėjo iš paskos. Jai buvo malonu matant, koks 
laimingas jis atrodo. Priėjęs prie automobilio, jis išmetė vieną mergaitę 
aukštai į orą, sugavęs pabučiavo, paskui tą patį padarė su kita. Pabučia- 
vęs žmoną Džonis įlipo į automobilį. Jis nemėgo ilgų atsisveikinimų. 

Jo atstovo reklamai ir asistento nurodymu prie jo namų laukė nuo- 
motas automobilis su vairuotoju. Jame sėdėjo jo atstovas reklamai ir 
dar vienas jo palydos narys. Palikęs savo automobilį, Džonis persėdo į 
išnuomotąjį, ir jie pasuko į oro uostą. Jis liko automobilyje, o atstovas 
spaudai nuėjo pasitikti Tomo Heigeno lėktuvo. Tomui įlipus į automo- 
bilį, jie paspaudė vienas kitam rankas ir nuvažiavo atgal į jo namus. 

Galop juodu su Tomu liko vieni svetainėje. Tarp jų tvyrojo kažkoks 
šaltumas. Džonis taip ir neatleido Heigenui už tai, kad šis kliudė jam 
susisiekti su Donu, kai Donas ant jo pyko tais sunkiais laikais prieš 
Konės vestuves. Heigenas niekad nesiteisindavo dėl savo veiksmų. Jis 
negalėjo to daryti. Viena iš jo pareigų buvo atstoti žaibolaidį apmaudui, 
kurio iš per didelės pagarbios baimės žmonės negalėjo parodyti Donui, 
nors jis ir būdavo nusipelnęs to apmaudo. 

- Tavo Krikštatėvis pasiuntė mane čionai, kad padėčiau tau sutvar- 
kyti kai kuriuos reikalus, — tarė Heigenas. - Norėjau atsikratyti jų prieš 
Kalėdas. 

Džonis gūžtelėjo pečiais. 

- Filmas baigtas. Režisierius buvo doras vyrukas, su manim elgėsi 
gerai. Scenos su manim per daug svarbios, ir Volcas negali iškirpęs jų 
palikti montažinėje ant grindų vien tam, kad suvestų su manim sąs- 
kaitas. Jis negali sugadinti filmo, atsiėjusio dešimt milijonų dolerių. 
Taigi viskas dabar priklausys nuo to, kaip žmonės įvertins mano vai- 
dybą jame. 

— Ar aktoriaus karjerai taip baisiai svarbu laimėti tą „Oskarą“? — 
atsargiai paklausė Heigenas. - O gal tai tik įprastas reklaminis mėšlas, 
iš tikrųjų ničnieko nereiškiantis? - jis padarė pauzę, o paskui paskubo- 
mis pridūrė: — Aišku, be pačios šlovės - visi mėgsta šlovę. 

- Išskyrus mano Krikštatėvį. Ir tave, - nusišypsojęs atšovė Džonis. — 
Ne, Tomai, tai ne mėšlas. „Oskaras“ gali padaryti tave aktoriumi de- 
šimčiai metų. Tu gali pasirinkti vaidmenis. Publika eina tavęs žiūrėti. 
Tai ne viskas, bet aktoriui tai svarbiausia. Aš tikiuosi jį laimėti. Ne 
todėl, kad aš toks puikus aktorius, bet todėl, kad mane žino visų pirma 
kaip dainininką, o šį vaidmenį galėtų suvaidinti kiekvienas kvailys. O 
aš jį suvaidinau labai neblogai, be juokų. 

Tomas Heigenas gūžtelėjo pečiais ir tarė: 

- Tavo Krikštatėvis man sako, kad padėtis dabar tokia, jog tu neturi 
jokių galimybių laimėti šią premiją. 

— Ką, velniai griebtų, tu kalbi? - užpyko Džonis. — Filmas dar nesu- 
montuotas, juo labiau nedemonstruotas. O Donas net nesusijęs su kino 
verslu. Velniai griebtų, kam tu skridai tris tūkstančius mylių? Vien tam, 
kad papasakotum man tokią nesąmonę? — Džonis buvo toks susikrim- 
tęs, kad vos neverkė. 

— Džoni, aš nė velnio nenutuokiu apie tuos kino reikalus, — suneri- 
męs ėmė aiškinti Heigenas. —- Atmink: aš tik Dono pasiuntinukas. Ta- 
čiau mes visą tą tavo reikalą svarstėme daug kartų. Jis nerimauja dėl 
tavęs, dėl tavo ateities. Jo manymu, tau vis dar reikia jo pagalbos ir jis 
nori galutinai išspręsti tavo problemą. Aš tam ir atvažiavau, kad viskas 
pasistūmėtų į priekį. Tačiau tu privalai surimtėti, Džoni. Laikas liautis 
žiūrėjus į save kaip į dainininką ar aktorių. Laikas tau imti žiūrėti į save 
kaip į iniciatorių, kaip į vyrą, turintį galios. 

Džonis nusijuokė ir prisipylė stiklą viskio. 

- Jeigu aš negausiu to „Oskaro“, turėsiu tiek pat galios, kaip mano 
duktė. Aš netekau balso; jeigu jis pasitaisytų, aš galėčiau kažko imtis. 
Ak, velniop visa tai. Iš kur mano Krikštatėvis žino, kad aš jo negausiu? 
Gerai, aš tikiu, kad jis žino. Jis niekados neklysta. 

Heigenas užsirūkė ploną cigarą. 

— Mes sužinojome, kad Džekas Volcas nenori leisti studijos pinigų 
tavo kandidatūrai paremti. Negana to, jis pranešė visiems, dalyvausian- 
tiems balsavime, kad nenori, jog prizą gautum tu. Tam pakaktų neskirti 
pinigų reklamai ir panašiai. Be to, jis stengiasi, kad kitas aktorius gautų 
kuo daugiau balsų. Norėdamas palenkti žiuri narius, jis siūlo visokiau- 
sius kyšius — darbus, pinigus, kekšes, viską. Ir jis stengiasi tai daryda- 
mas nepakenkti savo filmui - bent jau kiek įmanoma mažiau pakenkti. 

Džonis gūžtelėjo pečiais, prisipylė stiklą viskio ir vienu mauku jį 
išgėrė. 

— Tuomet man galas. 

Heigenas žiūrėjo į jį susiraukęs iš pasidygėjimo. 

— Gėrimas tavo balsui nepadės, — tarė jis. 

- Atsipisk, — atrėžė Džonis. 

Staiga Heigeno balsas pasidarė ramus ir bejausmis. 

— Gerai, aš žiūrėsiu į tai grynai kaip į verslo reikalą. 

Padėjęs stiklą, Džonis priėjo prie Heigeno. 

— Aš atsiprašau, kad šitaip pasakiau, Tomai, — tarė jis. - Dievaži, 
atsiprašau. Aš norėčiau užmušti tą išgamą Džeką Volcą ir bijau prie- 
kaištauti savo Krikštatėviui, todėl ir išlieju savo pyktį ant tavęs, — jo 
akyse sužvilgo ašaros. Jis metė tuščią stiklą į sieną, bet taip silpnai, kad 

sunkus stiklas net nesudužęs atriedėjo jam prie kojų. Jis pažvelgė į jį 
sutrikęs ir įtūžęs. Paskui nusijuokė. 

— Dieve, Dieve, - atsiduso jis. 

Jis atsisėdo priešais Heigeną. 

— Matai, ilgą laiką viskas buvo taip, kaip aš norėjau. Paskui išsisky- 
riau su Džine, ir viskas ėmė eiti blogyn. Praradau balsą. Žmonės nusto- 
jo pirkę plokšteles su mano įrašais. Manęs nebekviesdavo filmuotis. O 
paskui Krikštatėvis užpyko ant manęs ir nebenorėjo kalbėtis su manim 
telefonu ar pasimatyti su manim, kai atvykdavau į Niujorką. Visuomet 
man kliudydavai tu, ir aš kaltindavau tave, nors žinojau, kad tu šitaip 
nesielgtum negavęs Dono nurodymų. Bet ant jo pykti neįmanoma - kaip 
ir ant Dievo. Tad aš ir keikiu tave. Tačiau tu visą laiką buvai teisus. 
Norėdamas parodyti, kad mano atsiprašymas nuoširdus, aš paklausysiu 
tavo patarimo — nebegersiu, kol man grįš balsas, gerai? 

Jis kalbėjo nuoširdžiai, ir Heigenui atlėgo pyktis. Tas trisdešimt pen- 
kiametis berniukas tikriausiai kažką turi savyje — antraip Donas jo taip 
nemylėtų. 

— Pamiršk tai, Džoni, — tarė jis. Jis sutriko, pamatęs jį taip kremtan- 
tis, sutriko, nes jam kilo įtarimas, jog jis tiesiog išsigando, kad gali 
nuteikti Doną prieš save. Tačiau Dono, žinoma, niekas niekad nebūtų 
galėjęs nuteikti. Jo nusistatymas pareidavo tik nuo jo paties. 

— Padėtis nėra tokia bloga, - paaiškino jis Džoniui. - Donas sako 
galįs neutralizuoti visa, ko Volcas imasi prieš tave. Ir kad tu tikriausiai 
gausi „Oskarą“. Bet, jo manymu, tavo problemos tai neišspręs. Jis nori 
žinoti, ar tau pakanka smegenų ir kiaušių, kad galėtum tapti savarankiš- 
ku režisieriumi ir statyti filmus nuo pradžios iki galo. 

- Kaip, velniai griebtų, jis gaus man tą prizą? — netikėdamas paklau- 
sė Džonis. 

— Kodėl tu taip lengvai patiki, kad Volcas gali suveikti, o tavo Krikš- 
tatėvis — ne? Kadangi antroji mūsų sandorio dalis be tavo pasitikėjimo 
neįmanoma, aš privalau tau kai ką pasakyti. Tik niekam nepasakok. 
Tavo Krikštatėvis yra kur kas galingesnis žmogus negu Džekas Volcas, 
ir galingesnis gerokai svarbesnėse srityse. Kaip jis gali suveikti „Oska- 
rą“? Jis valdo visas kino profsąjungas, visus ar beveik visus žiuri na- 
rius — arba valdo tuos, kurie juos valdo. Aišku, tu turėjai gerai suvai- 
dinti, išnaudoti visus savo privalumus. Be to, Krikštatėvis turi daugiau 
smegenų negu Džekas Volcas. Jis nesako tiems žmonėms, prikišęs prie 
pakaušio pistoletą: „Balsuok už Džonį Fonteiną, antraip lėksi iš dar- 
bo“. Jis nenaudoja smurto ten, kur smurtu nieko nepeši ar kai smurtas 

palieka per daug gilių nuoskaudų. Jis privers tuos žmones balsuoti už 
tave todėl, kad jie to nori. Bet jie nepanorės, jeigu jis tuo nepasirūpins. 
Dabar tiesiog patikėk manim, kad jis gali gauti tau „Oskarą“. Jeigu jis 
nepasirūpins, tu jo nematysi. 

— Gerai, - atsakė Džonis. — Aš tavim tikiu. Man pakanka smegenų ir 
kiaušių, kad galėčiau būti režisieriumi, bet aš neturiu pinigų. Joks ban- 
kas manęs nefinansuos. Filmui sukurti reikia milijonų. 

-— Gavęs „Oskarą“, pradėk kurti planus trims savo filmams pastatyti. 
Nusisamdyk geriausius šios srities specialistus, geriausius technikus, ge- 
riausias žvaigždes — visus, kurių tau reikia. Planuok tris penkis filmus. 

- Tu pamišai, - tarė Džonis. - Tiek filmų gali kainuoti dvidešimt 
milijonų dolerių. 

- Kai tau prireiks pinigų, — atsakė Heigenas, — susisiek su manim. 
Aš nurodysiu tau pavadinimą banko čia, Kalifornijoje, į kurį kreipsiesi 
finansavimo. Nesirūpink, jis visą laiką finansuoja filmus. Tik prašyk 
pinigų kaip įprasta, deramai viską pagrįsdamas, kad tai būtų eilinis ver- 
slo sandoris. Bankas sutiks. Tačiau pirmiausia tu turi pasimatyti su ma- 
nim ir pranešti man skaičius ir savo ketinimus, sutarta? 

Džonis kurį laiką tylėjo, o paskui tyliai paklausė: 

— Tai viskas? 

Heigenas šyptelėjo. 

— Nori paklausti, ar tu turėsi padaryti kokią paslaugą mainais už 
dvidešimties milijonų dolerių paskolą? Be abejo, turėsi, - jis luktelėjo, 
bet Džoniui nieko nepasakius kalbėjo toliau: - Šiaip ar taip, tai nebus 
nieko tokio, ko tu negalėtum padaryti Dono paprašytas. 

- Jeigu tai rimtas dalykas, Donas turi pats manęs paprašyti, supranti, 
ką aš turiu galvoje? Aš nepatikėsiu nei tavo, nei Sonio žodžiais. 

Heigeną nustebino šitoks jo nuovokumas. Vis dėlto Fonteinas turi 
šiek tiek smegenų, dingtelėjo jam. Jam užtenka nuovokos suprasti, jog 
Donas per daug jį myli ir yra per daug gudrus, kad prašytų jį padaryti ką 
nors kvailai pavojingo, o štai Sonis galėtų taip pasielgti. 

— Kad tave nuraminčiau, pasakysiu vieną dalyką. Tavo Krikštatėvis 
davė man ir Soniui griežtų nurodymų neįtraukti tavęs į jokią veiklą, per 
kurią dėl mūsų kaltės galėtum liūdnai pagarsėti. O pats jis niekad to 
nepadarys. Aš garantuoju: iš tavęs jam reikės tik tokių paslaugų, kurias 
tu pats pasišausi padaryti jam dar nespėjus paprašyti. Sutarta? 

— Sutarta, - nusišypsojęs atsakė Džonis. 

-— Beto, jis tavim tiki. Jo nuomone, tu nesi kvailas, tad jis mano, kad 
bankas uždirbs pinigų, investavęs juos į tavo filmus, o tai reiškia, kad ir 

jis pats uždirbs. Taigi tai iš tiesų verslo sandoris - niekada to nepa- 
miršk. Tik nešvaistyk tų pinigų. Gal tu ir esi mylimas jo krikštasūnis, 
bet dvidešimt milijonų — krūva pinigų. Jis turės smarkiai rizikuoti, kad 
tu juos gautum. 

— Perduok jam, kad nesijaudintų, — atsakė Džonis. - Jeigu toks kaip 
Džekas Volcas gali tapti kino genijumi, vadinasi, gali, kas tik nori. 

— Tokios nuomonės ir tavo Krikštatėvis. Ar gali paprašyti, kad mane 
nuvežtų atgal į oro uostą? Aš pasakiau viską, ką turėjau pasakyti. Kai tu 
jau iš tikrųjų pradėsi pasirašinėti sutartis, nusisamdyk savo juristus, aš 
tau nepadėsiu. Tačiau norėčiau matyti tuos dokumentus prieš tau juos 
pasirašant, jeigu tu neprieštarauji. Be to, tau niekad nekils darbuotojų 
neramumų. Todėl išlaidos tavo filmams šiek tiek sumažės, tad kai buhal- 
teriai įtrauks su streikais susijusius nuostolius į sąmatas — nepaisyk jų. 

— Ar aš turiu gauti tavo pritarimą viskam kitam - scenarijams, auto- 
riams ir panašiai? — atsargiai pasiteiravo Džonis. 

— Ne, - atsakė Heigenas. - Galimas daiktas, Donas su kuo nors 
nesutiks, bet jis apie tai praneš tau tiesiogiai. Tik aš neįsivaizduoju, 
kas tai galėtų būti. Filmai jo visiškai nejaudina, taigi jis nesuintere- 
suotas. O kištis į svetimus reikalus jis nemėgsta - galiu patvirtinti iš 
savo patirties. 

— Gerai. Aš pats nuvešiu tave į oro uostą. Ir padėkok nuo manęs 
Krikštatėviui. Aš paskambinčiau ir padėkočiau jam, bet jis niekad ne- 
prieina prie telefono. Beje, kodėl? 

Heigenas gūžtelėjo pečiais. 

Jis beveik niekad nekalba telefonu. Jis nenori, kad įrašytų jo balsą, 
netgi kai jis sako ką nors visiškai nekalto. Jis bijo, jog galima sudurstyti 
žodžius taip, kad gali susidaryti įspūdis jį sakant kitką. Man atrodo, kad 
tai ir yra toji priežastis. Šiaip ar taip, jis bijosi tik to, kad vieną dieną 
valdžia sufabrikuos jam bylą, todėl nenori duoti jai jokio pagrindo pri- 
kibti. 

Jie įlipo į Džonio automobilį ir nuvažiavo į oro uostą. Heigenas gal- 
vojo apie tai, kad Džonis geresnis vaikinas, negu jis manė. Jis jau kažką 
suprato — jis tai įrodė pats veždamas jį į oro uostą. Asmeninis manda- 
gumas - tai, kuo visuomet pasikliaudavo pats Donas. Ir atsiprašymas. 
Jis buvo nuoširdus. Jis seniai pažinojo Džonį ir suprato, kad iš baimės 
jis niekad nebūtų šitaip atsiprašinėjęs, Džonis visuomet buvo drąsus. 
Štai kodėl jis turėdavo nemalonumų su savo viršininkais ir moterimis. 
Be to, jis buvo vienas iš nedaugelio žmonių, nebijančių Dono. Heige- 
nas žinojo, kad tai galima pasakyti tik apie du iš jam pažįstamų žmo- 

nių — Fonteiną ir Maiklą. Taigi atsiprašymas buvo nuoširdus, tad jis 
taip į jį ir žiūrės. Jiems ir Džoniui teks dažnai matytis per ateinančius 
kelerius metus. O Džoniui teks išlaikyti kitą egzaminą, kuris įrodys, 
koks jis sumanus. Atsilyginant už sandorį, jam teks padaryti Donui tokį 
dalyką, kurio Donas niekuomet iš jo neprašytų ir nereikalautų. Heige- 
nas klausė savęs, ar Džonis Fonteinas pakankamai sumanus, kad su- 
prastų šią sandorio dalį. 


*++* 


Išleidęs Heigeną oro uoste (patarėjas pareikalavo, kad Džonis nelik- 
tų su juo laukti lėktuvo), jis parvažiavo į Džinės namus. Ji nustebo jį 
išvydusi, bet jis norėjo pabūti jos namuose, idant galėtų viską apmąsty- 
ti, apsvarstyti savo planus. Jis žinojo, kad tai, ką pasakė jam Heigenas, 
labai svarbu, kad keičiasi visas jo gyvenimas. Kadaise jis buvo ryški 
žvaigždė, bet dabar, būdamas tik trisdešimt penkerių, jis jau sužlugęs. 
Jis savęs neapgaudinėjo. Net jeigu laimėtų „Oskarą“ kaip geriausias 
aktorius, ką, po velnių, tai geriausiu atveju jam reikštų? Jeigu balsas 
nesugrįš — nieko. Jis vis tiek liktų menkysta — be jokios realios galios, 
be jokios realios įtakos. Netgi ta mergina, kuri jį atstūmė, — ji buvo 
maloni, šmaikšti ir dėjosi labai atsaini, bet ar ji būtų buvusi tokia šalta, 
jeigu jis būtų buvęs viršūnėse? Dabar, kai Donas rems jį perkamaisiais, 
jis galės tapti tokiu pat įtakingu Holivude kaip kiekvienas kitas. Jis 
galės būti karalius. Džonis šyptelėjo. Velniai griebtų - jis galės būti net 
Donas. 

Būtų malonu vėl pagyventi su Džine keletą savaičių, o gal net il- 
giau. Jis kiekvieną dieną eitų kur nors su mergaitėmis, galbūt pasikviestų 
keletą draugų. Jis nebegertų, išties rūpintųsi savim. Gal ir balsas vėl 
sustiprėtų. Jeigu taip atsitiktų, ir dar turėdamas Dono pinigus, jis būtų 
neįveikiamas. Jis iš tiesų pasidarytų panašus į senovės karalių ar impe- 
ratorių, kiek tai tik įmanoma Amerikoje. Ir toji jo galia nebepriklausytų 
nuo to, ar ilgai išsilaikytų jo balsas ir ar ilgai publikai jis rūpėtų kaip 
aktorius. Jo imperija būtų pagrįsta pinigais ir pačia nepaprasčiausia, 
pačia geistiniausia galios forma. 

Džinė parengė jam svečių miegamąjį. Buvo sutarta, kad jis negy- 
vens su ja viename kambaryje kaip vyras su žmona. Tokių santykių tarp 
jų niekados nebegalės būti. Nors išorinis pasaulis — paskalas spausdi- 
nantys žurnalistai ir kino mėgėjai — už nenusisekusį jų vedybinį gyve- 
nimą kaltino tik jį, juodu žinojo, kad dėl skyrybų ji net kaltesnė. 

Kai Džonis Fonteinas tapo populiariausiu dainininku ir kino miu- 
ziklų žvaigžde, jam nė į galvą nebuvo atėję palikti žmoną ir vaikus. Jis 
buvo pernelyg itališkas, vis dar pernelyg senamadiškas. Aišku, jis bū- 
davo Džinei neištikimas. Jo darbe, nuolatos supant tokioms pagundoms, 
likti ištikimam žmonai buvo neįmanoma. Nors jis buvo liesas, iš pažiū- 
ros trapus vyrukas, pasižymėjo smulkiems romaniškos kilmės vyrams 
būdingu seksualumu. O moterys žavėjo jį savo siurprizais. Pakvietęs į 
pasimatymą kuklaus, malonaus veido, iš pažiūros skaisčią merginą, jis 
patirdavo didžiausią malonumą, kai atsegęs jos liemenėlę išvysdavo 
pilnas, sodrias, gosliai sunkias krūtis, nesiderinančias su panašiu į ka- 
mėją veidu. Jis patirdavo didžiausią malonumą, kai iš pažiūros seksua- 
lios merginos, mokančios ne mažiau apgaulingų judesių negu vikrus 
krepšininkas, flirtuojančios, tarsi būtų permiegojusios su šimtu vaiki- 
nų, išaiškėdavo besančios šiuo atžvilgiu kuklios ir drovios ir kai likęs 
vienu du su jomis, po kelių valandų priešinimosi jas patvarkydavo ir 
sužinodavo, kad jos buvo skaisčios. 

Visi Holivudo vyrukai juokėsi iš to, kad jis taip mėgsta skaisčias 
mergeles. Jie šaipėsi iš jo: esą jis neišmanėlis, esą tai italiūkščių skonis; 
be to, girdi, kiek laiko praeina, kol prikalbini purkštaujančią mergelę 
„paimti ant danties“, o paskiau dažniausiai pamatai, kad ji prastai dul- 
kinasi. Tačiau Džonis žinojo, kad su mergina reikia elgtis šitaip. Reikia 
tinkamai prie jos prieiti, o kas gali būti geriau už merginą, pirmąsyk 
ragaujančią varpos ir patiriančią neapsakomą malonumą? Ak, kaip sma- 
gu jas palaužti, kaip smagu, kai jos kojomis apsiveja aplink tave. Visų 
jų šlaunys skirtingos, užpakaliukai skirtingi, visų jų oda skirtingų spal- 
vų ir atspalvių — nuo baltos iki rusvos ir rudos; kai jis miegojo su ta 
tamsiaode mergina Detroite — dora mergina, ne kekšė, dukra džiazo dai- 
nininko iš to paties naktinio klubo, kuriame dainuodavo jis, Džonis pa- 
tyrė tokį malonumą kaip reta. Jos lūpos tikrai buvo šilto medaus su 
pipirų priemaiša skonio, tamsiai ruda jos oda buvo glotni, kreminė, o ji 
pati buvo saldi kaip reta kuri Dievo sutverta moteris ir — skaisti. 

Kiti vyrukai visados kalbėdavo apie įvairias santykiavimo burna for- 
mas, bet jam tie dalykai buvo ne visai prie širdies. Kai mergina pamė- 
gindavo šitaip, jinai visada nustodavo jam patikusi - jis nepatirdavo 
didelio pasitenkinimo. Su antrąja žmona jie galop liovėsi sutarę, nes jai 
taip patiko santykiauti tuo pabodusiu būdu, kai vyro galva moters tar- 
pukojyje ir atvirkščiai, kad jam tekdavo su ja muštis, kol gaudavo įkiš- 
ti. Ji ėmė iš jo šaipytis, vadinti neišmanėliu, ir visi sužinojo, kad jis 
mylisi kaip vaikas. Gal todėl toji mergina vakar jį atstūmė. Tegul ji 


165 


prasmenga - vis tiek lovoje ji būtų ne kažin kokia. Merginą, kuri tikrai 
mėgsta pasidulkinti, gali atpažinti iš tolo — ir su tokiomis visuomet sma- 
giausia. Labiausiai jis nemėgdavo tų, kurios pradėdavo barškintis nuo 
dvylikos metų, o dvidešimties jau būdavo tokios nusidulkinusios, kad 
lovoje tik atlikdavo pareigą, tačiau neišsiduodavo ir sugebėdavo tave 
apgauti. Kai kurios iš jų buvo pačios gražiausios. 

Džinė atnešė jam į kambarį kavos su tortu ir padėjo ant ilgo stalo. 
Džonis jai tepasakė, kad Heigenas padeda jam gauti paskolą filmui sta- 
tyti, ir tai ją nudžiugino: jis vėl pasidarys svarbi figūra. Tačiau ji nenu- 
tuokė, koks iš tiesų galingas Donas Korleonė, tad nesuprato Heigeno 
atvykimo iš Niujorko svarbos. Jis pasakė jai, kad Heigenas taip pat 
padedąs jam tvarkyti juridines smulkmenas. 

Baigus gerti kavą, Džonis jai pasakė vakare dirbsiąs; be to, jam reik- 
sią skambinti ir kurti planus ateičiai. 

-— Pusę to, ką uždirbsiu, atiduosiu vaikams, — pažadėjo Džonis. Vir- 
džinija dėkinga jam nusišypsojo, pabučiavo ir išėjo iš kambario. 

Ant rašomojo stalo stovėjo stiklo indas su jo mėgstamomis monog- 
ramomis papuoštomis cigaretėmis ir dėželė su plonais kaip pieštukas 
kubietiškais cigarais. Džonis atsilošė kėdėje ir ėmė skambinti telefonu. 
Jo galva buvo kupina sumanymų. Jis paskambino rašytojui, autoriui 
bestselerio, pagal kurį buvo sukurtas jo naujasis filmas. Rašytojas buvo 
jo amžiaus vyras, patyręs gyvenime daug sunkumų; dabar literatų sluoks- 
niuose jis buvo įžymybė. Jis atvyko į Holivudą, tikėdamasis, kad su juo 
elgsis kaip su dideliu ponu, bet kaip su dauguma rašytojų, su juo čia 
elgėsi kaip su šūdu. Džonis matė, kaip vieną vakarą „Braun Derbyje“ tą 
rašytoją pažemino. Jam įtaisė gerai žinomą krūtingą aktorę, kuri turėjo 
palaikyti jam kompaniją linksminantis mieste, o vėliau su juo permie- 
goti. Tačiau kai jie vakarieniavo, aktorė pametė garsųjį rašytoją, nes jai 
pirštu pamojo į žiurkę panašus kino komikas. Tuomet rašytojui atsivėrė 
akys, ir jis suprato, kas kokią vietą užima Holivudo hierarchijoje. Ne- 
svarbu, kad jo romanas išgarsino jį visame pasaulyje — antrarūšei akto- 
rei geriau šlykščiausias, niekingiausias pamaiva su vardu kine. 

Džonis paskambino rašytojui į jo namus Niujorke ir padėkojo už 
nuostabų vaidmenį, kurį sukūrė jam savo knygoje. Džonis jį liaupsino, 
kol tas apsišiko iš pasitenkinimo, o paskui lyg tarp kitko pasiteiravo, 
kaip jam sekasi kitas romanas ir apie ką jis. Kol rašytojas pasakojo jam 
apie itin įdomų jo skyrių, jis užsirūkė cigaretę, o galop tarė: 

— Labai norėčiau perskaityti jį, kai tu baigsi. Ar negalėtum atsiųsti 
man vieną egzempliorių? Gal aš gaučiau tau sutartį filmui — geresnę, 
negu gavai iš Volco. 

Iš susidomėjimo rašytojo balse jis suprato pataikęs į patį tašką. Vol- 
cas apmulkino tą vyruką, davęs skatikus už knygą. Džonis užsiminė, 
kad greičiausiai bus Niujorke tuoj pat po Naujųjų metų ir paklausė, ar 
rašytojas nenorėtų užsukti ir pavakarieniauti su jo draugais. 

— Pasikviesiu kelias pažįstamas gražias mergas, — juokais tarė Džo- 
nis. Rašytojas nusijuokė ir pažadėjo užsukti. 

Paskui Džonis skambino juostos, kurioje ką tik baigė filmuotis, re- 
žisieriui bei operatoriui ir padėkojo jiems už pagalbą. Kaip paslaptį pa- 
sakė jiems žinojęs, kad Volcas nusistatęs prieš jį, tad juo labiau vertinąs 
jų pagalbą; jeigu jis galėsiąs jiems padėti - jiems tereikia paskambinti. 

Paskiau jis paskambino žmogui, kuriam paskambinti jam buvo sun- 
kiausia - Džekui Volcui. Jis padėkojo už vaidmenį filme, pasakė būsiąs 
be galo laimingas dirbti jo studijai, kada tik prireiks. Tai jis padarė vien 
tam, kad suklaidintų jį. Džonis visuomet būdavo labai atviras, labai 
tiesus. Po kelių dienų Volcas sužinos apie šį jo manevrą, ir jį apstulbins 
šių Džonio žodžių klasta - kaip tik to Džonis ir siekė. 

Paskui jis atsisėdo prie rašomojo stalo ir užsirūkė cigarą. Šalia ant 
staliuko stovėjo butelis viskio, bet jis jau pažadėjo sau ir Heigenui ne- 
begersiąs. Jam nė rūkyti nederėtų. Nors tai buvo kvaila - jo balsui tik- 
riausiai nepadės, kad jis mes gerti ir rūkyti. Jis įsipylė lašelį viskio — 
velniai griebtų, gal padės; dabar, kai jam atsirado perspektyvų, jis norė- 
jo išnaudoti visa, kas jam galėjo būti į gera. 

Namie buvo tylu, jo buvusi žmona ir mylimos dukrelės miegojo, tad 
dabar jis galėjo prisiminti tą baisų savo gyvenimo metą, kai jis jas pali- 
ko. Paliko dėl tos kalės, šliundros — antrosios savo žmonos. Tačiau net 
dabar jis nusišypsojo ją prisiminęs — daugeliu atžvilgių ji buvo tokia 
puiki merga, be to, tai jai jis turėjo būti dėkingas už gyvybę, išgelbėtą tą 
dieną, kai jis nusprendė niekados neturįs jausti neapykantos jokiai mo- 
teriai, tiksliau tariant, už tą dieną, kai jis nutarė negalįs sau leisti pra- 
bangos nekęsti pirmosios žmonos ir dukterų, savo draugužių, antrosios 
žmonos ir po jos buvusių mergelių. Dabar jis net nejuto neapykantos 
Šeron Mūr, kuri atstūmė jį, idant galėtų girtis atsisakiusi dulkintis su 
garsiuoju Džoniu Fonteinu. 


*kk 


Jis dainuodavo gastroliuodamas su orkestru, o paskui tapo radijo 
žvaigžde, teatralizuotų filmų šou įžymybe, kol galop ėmė filmuotis. 
Visą tą laiką jis gyveno taip, kaip norėjo, dulkino tas moteris, kurias tik 

užsimanydavo, bet tai niekad neturėjo įtakos jo asmeniniam gyveni- 
mui. Paskui jis pamilo Margo Ešton, kuri netrukus tapo jo antrąja žmo- 
na; jis visiškai pametė dėl jos galvą. Viskas — jo karjera, jo balsas, jo 
šeimyninis gyvenimas — nuėjo šuniui ant uodegos, ir atėjo diena, kai jis 
liko tuščiomis rankomis. Mat jis visuomet buvo dosnus ir sąžiningas. 
Išsiskirdamas jis paliko savo pirmajai žmonai visa, ką turėjo. Jis pasi- 
rūpino, kad dvi jo dukrytės gautų dalį nuo viso, ką jis sukūrė — visų 
plokštelių, visų filmų. 

Koljis buvo turtingas ir garsus, savo pirmajai žmonai nieko negailė- 
jo. Jis padėjo visiems jos broliams ir seserims, jos tėvams, draugėms, 
su kuriomis ji kadaise ėjo į mokyklą, ir jų šeimoms. Jis niekad nebuvo 
pasipūtusi garsenybė. Jis dainavo dviejų jaunesniųjų žmonos seserų ves- 
tuvėse, nors tokių dalykų baisiai nemėgo. Jis niekad jai nieko negailė- 
jo, tik neatsisakė dėl jos savo asmenybės. 

Paskui, kai jis nusirito į pačią apačią, kai niekas nebekvietė jo fil- 
muotis, kai nebegalėjo dainuoti, kai antroji jo žmona jį išdavė, jis atvy- 
ko pabūti keletą dienų pas Džinę ir dukteris. Vieną vakarą jis bemaž 
paprašė jos pasigailėjimo — taip sumautai jautėsi. Tą dieną jis išgirdo 
savo įrašą, ir jis skambėjo taip baisiai, kad apkaltino garso technikus 
tyčia sugadinus plokštelę, kol galop įsitikino, kad jo balsas tikrai taip 
skamba. Jis sudaužė plokštelės matricą ir visai atsisakė dainuoti. Jam 
buvo taip gėda, kad daugiau nesudainavo nė natos — gal tik tą kartą per 
Konės Korleonės vestuves, kai užtraukė dainą su Ninu. 

Jis niekad nepamiršo Džinės veido išraiškos, kai ji sužinojo apie 
visas jo nelaimes. Ji tik akimirką šmėstelėjo jos veide, bet to pakako, 
kad jis niekad jos nepamirštų. Tai buvo laukinio, džiugaus pasitenkini- 
mo mina. Iš jos jam pasidarė aišku viena: visus tuos metus ji niekino jį 
ir jo nekentė. Džinė greitai susigriebė ir šaltai, bet mandagiai pasakė jį 
užjaučianti. Jis apsimetė esąs jai už tai dėkingas. Per kelias ateinančias 
dienas jis aplankė tris merginas, kurios visus tuos metus jam labiausiai 
patiko; jos tebebuvo jo draugės ir kartkartėmis jis vis dar bičiuliškai 
permiegodavo su jomis. Toms merginoms jis kadaise kaip galėdamas 
padėjo, davė dovanų už šimtus tūkstančių dolerių ar įtaisė į darbus, 
prilygstančius tokioms sumoms. Jų veiduose jis pastebėjo šmėstelint tą. 
patį laukinį pasitenkinimą. 

Kaip tik tuo metu jis suprato turįs apsispręsti. Jis galėjo tapti kaip 
dauguma kitų Holivudo vyrų, klestinčių kino studijų savininkų, rašyto- 
jų, režisierių, aktorių, kurie su gašlia neapykanta medžiojo gražias mo- 
teris. Jis galėjo šykščiai panaudoti jų labui savo įtaką, šykščiai dalyti 

joms dovanas, neprarasdamas budrumo, visuomet pasirengęs, kad mote- 
rys jį išduos ir pames, kad jos — priešininkai, kuriuos reikia įveikti. Kita 
vertus, jis galėjo nepasiduoti neapykantai joms ir toliau jomis tikėti. 

Jis žinojo negalįs sau leisti nemylėti jų, kad jo dvasios dalelė mirs, 
jeigu jis liausis mylėjęs moteris, nors ir kokios išdavikiškos ir neištiki- 
mos jos būtų. Nesvarbu, kad tos moterys, kurias jis labiausiai mylėjo, 
slapčiomis džiaugėsi matydamos jį sutraiškytą, pažemintą permainingos 
lemties; nesvarbu, kad jos buvo neištikimos jam tuo pačiu baisiausiu bū- 
du, ne lytiškai. Jis neturėjo iš ko pasirinkti. Jis privalėjo susitaikyti su 
tuo, kad jos tokios, kokios yra. Taigi jis mylėjosi su jomis visomis, dalijo 
joms dovanas, slėpdamas nuoskaudą, kurią patirdavo matydamas, kaip 
jos džiaugiasi dėl jo nelaimių. Jis atleido joms, žinodamas šitaip jas atsi- 
teisiant už tai, kad gyveno visiškai nepriklausomai nuo moterų, tačiau 
mėgaudamasis jų teikiamais malonumais. Tik dabar jis niekad nesijaus- 
davo kaltas, kai būdavo joms neištikimas; jo negraužė kaltės jausmas, 
kad šitaip elgiasi su Džine — reikalauja, jog jis išliktų vienintelis tėvas 
savo vaikams, tačiau nė nemano vėl ją vesti ir neslepia to nuo jos. Nusi- 
ritęs nuo viršūnių, jis liko be nieko; vienintelis jo privalumas dabar buvo 
surambėjimas - jis nieko nebejuto skaudindamas moteris. 

Džonis jautėsi pavargęs ir buvo jau beeinąs gulti, bet galvoje vis 
sukosi vienas prisiminimas: kaip jis dainavo su Ninu Valenčiu, ir staiga 
jis suprato, kas Donui Korleonei labiausiai patiktų. Jis paėmė ragelį ir 
paprašė telefonistę sujungti su Niujorku. Paskambinęs Soniui Korleo- 
nei, jis paklausė Nino Valenčio numerio, o jį sužinojęs paskambino jam. 
Iš Nino balso atrodė, kad jis, kaip visada, truktelėjęs. 

— Klausyk, Ninai, ar nenorėtum atvykti čia ir padirbėti man? — tarė 
Džonis. — Man reikia vyro, kuriuo galėčiau pasikliauti. 

— Nežinau, Džoni, — juokaudamas atsakė Ninas, — aš turiu gerą dar- 
bą — vairuoju sunkvežimį, pakeliui patvarkau bobikių, be vargo užkalu 
pusantro šimto per savaitę. Ką tu gali man pasiūlyti? 

- Pradžiai galėčiau tau duoti penkis šimtus ir kino žvaigždžių pasi- 
matymus - kaip tu į tai žiūri? Gal dar leisiu tau padainuoti per savo 
vakarėlius... 

-— Gerai, duok apie tai pagalvoti, — atsakė Ninas. — Leisk man aptarti 
tai su savo advokatu, buhalteriu ir padėjėju. 

— Liaukis juokavęs, Ninai, — tarė Džonis. - Tu man reikalingas čia. 
Noriu, kad atskristum čia ryt iš ryto ir pasirašytum sutartį metams už 
penkis šimtus dolerių per savaitę. Taigi jei tu pasiglemši iš manęs kurią 
mergą ir aš tave išmesiu iš darbo, gausi atlyginimą bent už metus, gerai? 

Stojo ilga pauzė, paskui pasigirdo prablaivėjęs Nino balsas. 

— Tu ką, Džoni, - juokauji? 

- Aš rimtai, vaikine. Nueik į mano agento kontorą Niujorke. Tau ten 
duos lėktuvo bilietą ir truputį grynų. Aš jam paskambinsiu iš pat ryto, 
tad užeik ten po pietų, gerai? Tuomet aš liepsiu kam nors tave pasitikti 
ir atvežti pas mane į namus. 

Vėl stojo tyla, o paskui pasigirdo tylus, neryžtingas Nino balsas: 

— Gerai, Džoni, — jis atrodė visai išsiblaivęs. 

Džonis padėjo ragelį ir susirengė miegoti. Nuo tada, kai sudaužė tą 
plokštelės matricą, jis taip gerai dar nebuvo jautęsis. 


TRYLIKTAS SKYRIUS 


Džonis Fonteinas sėdėjo didžiulėje įrašų studijoje ir skaičiavo išlai- 
das geltoname bloknote. Į studiją gužėjo muzikantai; visi jie buvo drau- 
gai, kuriuos jis pažinojo nuo tada, kai dar vaikas būdamas dainuodavo 
su orkestrais. Dirigentas, vienas ryškiausių estrados atlikėjų ir žmogus, 
padėjęs jam, kai jo popieriai buvo prasti, kiekvienam muzikantui davė 
šūsnį gaidų ir žodinių nurodymų. Tai buvo Edis Nilsas. Jis apsiėmė 
įrašyti šią plokštelę, darydamas paslaugą Džoniui, nors buvo labai už- 
siėmęs. 

Ninas Valentis sėdėjo prie fortepijono ir nervingai baksnojo per kla- 
višus, be to, gurkšnojo iš didelio stiklo ruginį viskį. Džonis nedraudė 
jam to daryti, žinodamas, kad girtas Ninas dainuoja taip pat gerai kaip 
blaivas, o tai, ką jie šiandien darys, iš Nino nereikalaus profesionalaus 
atlikimo. 

Edis Nilsas parengė specialių senų itališkų ir sicilietiškų dainų aran- 
žuočių, tarp jų ir į dvikovą panašaus dueto, kurį Ninas su Džoniu sų- 
dainavo per Konės Korleonės vestuves. Džonis įrašinėjo plokštelę vi- 
sų pirma todėl, kad žinojo Doną be galo mėgstant tokias dainas, tad 
plokštelė buvo puikiausia kalėdinė dovana jam. Beto, jis nujautė, kad 
plokštelė turės didžiulę paklausą ir daug jos egzempliorių bus par- 
duota, nors, aišku, ne milijonas. Ir dar jis manė, kad Donas nori, jog 
Džonis jam atsilygintų padėdamas Ninui — juk Ninas taip pat buvo 
Dono krikštasūnis. 

Džonis pasidėjo geltonąjį bloknotą ant sudedamosios kėdės greta 
savęs ir atsistojęs priėjo prie fortepijono. 

— Eli, tautieti, — pašaukė jis. 

Ninas pakėlė į jį akis ir pamėgino nusišypsoti. Atrodė, tarsi jam būtų 
ne visai gerai. Džonis pasilenkė prie jo ir patrynė jam mentis. 

— Atsipalaiduok, vaikine, — tarė jis. - Jei šiandien gerai padirbėsi, 
įtaisysiu tau geriausią ir garsiausią Holivudo mergą. 

— Kas ji - Lesė? - gurkštelėjęs paklausė Ninas. 

— Ne, Dyna Dan, - nusijuokęs atsakė Džonis. - Už kokybę atsakau. 

Ninui tai padarė įspūdį, bet jis nesusilaikė nepaklausęs su apsimesta 
viltimi balse: 

— O Lesės man gauti negali? 

Orkestras užgrojo pirmąją popuri dainą. Džonis įdėmiai klausėsi. 
Buvo sutarta, kad pirma Edis Nilsas sugros visų dainų aranžuotes, 0 
paskui bus pirmasis bandymas plokštelei. Klausydamasis Džonis min- 
tyse detaliai žymėjosi, kaip elgtis su kiekviena fraze, kaip įsijungs kiek- 
vienoje dainoje. Jis žinojo, kad jo balso neilgai pakaks, tačiau daugiau- 
sia dainuos Ninas, o Džonis jam tik pritars, išskyrus, aišku, tik duetą- 
dvikovą. Jam ir reikės patausoti savo balsą. 

Jis padėjo Ninui atsistoti, ir jie abu priėjo prie savo mikrofonų. Ni- 
nas susimovė dainos pradžioje vieną kartą, paskui antrą, ir jam iš gėdos 
ėmė kaisti žandai. 

-— Tyčia vilkini laiką, kad gautum už viršvalandžius? — nusišaipė iš 
jo Džonis. 

— Be savo mandolinos nenatūraliai jaučiuosi, — paaiškino Ninas. 

— Paimk į ranką tą stiklą su viskiu, - truputį pamąstęs tarė Džonis. 

Dabar viskas ėjosi sklandžiai. Ninas vis gurkšnojo iš savo stiklo, bet 
jam visai gerai sekėsi. Džonis dainavo lengvai, neįsitempdamas, ir jo 
balsas tik negarsiai atkartojo pagrindinę melodiją, traukiamą Nino. Ši- 
toks dainavimas nekėlė jokio pasitenkinimo, bet Džonį nustebino jo 
paties techninis meistriškumas. Dešimt metų lavinęs balsą jis vis dėlto 
šio bei to išmoko. 

Kai jie priėjo prie dueto-dvikovos, kuriuo baigėsi plokštelė, Džonis 
nebetausojo savo balso, ir, jiems baigus, jam skaudėjo stygas. Toji pas- 
kutinė daina įaudrino muzikantus, o šiems šilto ir šalto mačiusiems ve- 
teranams tai retai atsitikdavo. Vietoj plojimų jie plekšnojo per savo in- 
strumentus ir trypė kojomis, o būgnininkas pritarė jiems tratindamas 
būgną. 

Su pertraukomis ir pasitarimais jie baigė darbą tik beveik po keturių 
valandų. 

— Tu neblogai dainavai, vaikine, - priėjęs prie Džonio tyliai tarė Edis 
Nilsas. - Gal tu pasirengęs įrašyti plokštelę? Aš turiu parašęs dainą, 
kuri tau puikiai tinka. 

Džonis papurtė galvą. 

- Liaukis, Edi, nesišaipyk iš manęs. Be to, po poros valandų aš bū- 
siu toks užkimęs, kad negalėsiu nė kalbėti. Kaip tu manai, ar daug ką 
reikės pataisyti iš to, ką šiandien įrašėme? 

— Ninas gaus rytoj ateiti į studiją, — truputį pamastęs atsakė Edis. — 
Jis padarė keletą klaidų. Bet jis dainuoja kur kas geriau, negu aš ma- 
niau. Na, o jeigu tavo partijoje man kas nors nepatiks, liepsiu ištaisyti 
garso inžinieriams, gerai? 

-— Gerai. Kada galėsiu pasiklausyti įrašo? 

— Rytoj vakare, — atsakė Edis Nilsas. — Pas tave? 

— Aha. Ačiū, Edi. Iki rytojaus. 

Džonis paėmė Niną už rankos ir išsivedė iš studijos. Užuot nuėję 
pas Džinę, jie pasuko į jo namus. Jau buvo pavakarys. Ninas buvo gero- 
kai įkaušęs. Džonis paliepė jam išsimaudyti po dušu, o paskui nusnūsti, 
nes vienuoliktą vakaro jie turėjo būti dideliame pobūvyje. 

Kai Ninas atsibudo, Džonis jam paaiškino: 

- Šis vakarėlis - tai kino žvaigždžių Vienišų širdžių klubas. Mergas, 
kurios ten šįvakar susirinks, tu matei filmuose vaidinant kilmingas da- 
mas — milijonai vyrų duotų nukirsti sau dešinę ranką, kad galėtų jas 
padulkinti. O ateis jos ten šįvakar tik tam, kad susirastų su kuo permie- 
goti. Žinai kodėl? Nes jos to ištroškusios, jos jau senstelėjusios. Ir, kaip 
ir kiekviena moteris, jos nori padaryti tai stilingai. 

— Kas nutiko tavo balsui? — paklausė Ninas, nes Džonis kalbėjo be- 
maž pakuždomis. 

— Taip atsitinka kaskart, kai aš padainuoju. Dabar negalėsiu dainuoti 
visą mėnesį, bet užkimimas po poros dienų praeis. 

— Nelengva, ką? — mąsliai paklausė Ninas. 

Džonis tik gūžtelėjo pečiais. 

— Klausyk, Ninai, per daug nepasigerk šįvakar. Turi parodyti toms 
Holivudo mergšėms, kad mano bičiulis sicilietis ne iš kelmo spirtas. 
Nesilaužyk. Atmink: kai kurios iš šių damučių turi labai didelės įtakos 
kino versle, jos gali rasti tau darbo. Atsimink, kad, išdulkinęs kurią, 
paskui turi pasistengti elgtis kuo žavingiau. 

Ninas jau pylėsi viskio. 

— Aš visuomet žavingai elgiuosi, — atsakė jis ir nusišypsojęs paklau- 
sė: — Pasakyk rimtai - ar tu tikrai gali suvesti mane su Dyna Dan? 

- Nusiramink, — patarė Džonis. — Viskas bus ne taip, kaip tu galvoji. 

Holivudo žvaigždžių Vienišų širdžių klubas (taip pramintas jaunų 
pagrindinių vaidmenų atlikėjų, kurių dalyvavimas buvo privalomas) 
rinkdavosi kiekvieną penktadienio vakarą prašmatniame studijai pri- 
klausančiame Rojaus Makelrojaus, „Volc Internešn! Film Korporeišn“ 
spaudos atstovo, o, tiksliau sakant, patarėjo reklamai, namuose. Nors 
vakarėlius, į kuriuos svečiams nereikėdavo atskiro pakvietimo, rengda- 
vo Makelrojus, sumanymas kilo pačiam praktiškajam Volcui. Kai ku- 
rios žvaigždės, padėjusios jam susikrauti kapitalą, jau seno, o be spe- 
cialaus apšvietimo ir puikių grimuotojų atrodė tokio amžiaus, kokio iš 
tikrųjų buvo. Joms iškilo sunkumų. Jos pasidarė nebejautrios fiziškai ir 
protiškai, jos nebegalėjo „įsimylėti“. Jos nebegalėjo vaidinti moterų, 
kurioms neduoda ramybės vyrai. Pinigai, šlovė, buvęs jų grožis padarė 
jas pernelyg valdingas. Volcas rengdavo savo vakarėlius tam, kad joms 
būtų lengviau susirasti meilužių vienai nakčiai, kurie, jei tik turėjo rei- 
kiamų savybių, galėjo tapti „etatiniais“ jų partneriais ir tokiu būdu pa- 
daryti karjerą. Kadangi tokie vakarėliai dažnai virsdavo peštynėmis ir 
orgijomis, dėl kurių dažnai tekdavo įsikišti policijai, Volcas nutarė rengti 
juos patarėjo reklamai namuose; Makelrojus turėjo viską organizuoti, 
papirkti reporterius, policijos pareigūnus, idant nekiltų jokio triukšmo. 

Kai kuriems studijos nusamdytiems jauniems aktoriams, kurie dar 
nebuvo žvaigždės ir negaudavo rimtų vaidmenų, dalyvavimas penkta- 
dienio pobūviuose ne visuomet būdavo maloni pareiga. Ji buvo aiški- 
nama tuo, kad bus rodomas naujas, dar neišėjęs į ekranus studijos fil- 
mas. Tiesą sakant, tas filmas būdavo tik dingstis pačiam vakarėliui. 

— Eime, pažiūrėsime, kokią ten naują juostą susuko toks ir toks, — 
sakydavo žmonės, dangstydami savo norą dalyvauti profesiniu susido- 
mėjimu. 

Jaunoms žvaigždėms moterims dalyvauti penktadienio vakarėliuo- 
se buvo draudžiama, tiksliau sakant, nepatartina, ir dauguma jų tam 
nesipriešino. 

Naujų filmų peržiūros prasidėdavo vidurnaktį; Džonis su Ninu atvy- 
ko vienuoliktą. Iš pirmo žvilgsnio Rojus Makelrojus Ninui pasirodė be 
galo malonus, labai tvarkingas ir gražiai apsirengęs vyras. Džonį Fon- 
teiną jis pasitiko su džiugia nuostaba sušukęs: 

— Ką, po velnių, tu čia veiki? 

Jis buvo nuoširdžiai nustebęs. Džonis paspaudė jam ranką. 

— Rodau savo draugui iš kaimo Holivudo įžymybes. Susipažink — 
čia Ninas. 

Makelrojus paspaudė Ninui ranką ir vertindamas jį nužvelgė. 

- Jos suvalgys jį gyvą, — tarė jis Džoniui ir nusivedė juos į kiemą už 
namo. 

Kiemą su baseinu supo keli didžiuliai kambariai su praviromis duri- 
mis. Aplink sukiojosi beveik šimtas žmonių, visi su taurelėmis ranko- 
se. Kiemas buvo meistriškai apšviestas, idant moterų veidai ir oda ge- 
riau atrodytų. Tas moteris paaugliu būdamas Ninas matydavo kino ek- 
ranuose ir erotiniuose bręstančio jaunuolio sapnuose, bet dabar, matant 
jas gyvas, jos jam atrodė šiurpiai išgrimuotos. Niekas negalėjo paslėpti, 
kokios jos pavargusios dvasia ir kūnu; laikas sugraužė jų dieviškas au- 
reoles. Jų laikysena ir eisena buvo tokios pat žavios, kaip ir jo prisimi- 
nimuose, tačiau jos buvo lyg vaškiniai vaisiai, kuriais neatsigaivinsi. 
Ninas išgėrė dvi taurelės ir nuėjęs atsistojo prie stalo, ant kurio stovėjo 
visa baterija butelių. Džonis nuo jo neatstojo. Jie gurkšnojo drauge, kol 
už nugarų pasigirdo stebuklingas Dynos Dan balsas. 

Ninui, kaip ir milijonui kitų vyrų, tas balsas įsirėžė atmintyje am- 
žiams. Dyna Dan buvo apdovanota dviem „Oskarais“, vaidino daugiausia 
pelno davusiame Holivudo filme. Ekrane ji pasižymėjo katiškai mote- 
rišku žavesiu, kuriam negalėjo atsispirti joks vyras. Tik tokių žodžių, 
kokius ji sakė Džoniui, niekas dar nebuvo girdėjęs kino ekrane: 

— Džoni, tu šunsnuki, man vėl teko eiti pas savo psichiatrą, nes per- 
miegojai su manim tik vieną naktį. Kodėl nebenori manęs daugiau? 

Džonis pabučiavo ją į atkištą skruostą. 

— Tu nustekenai mane mėnesiui, - atsakė jis. - Susipažink su mano 
pusbroliu Ninu. Malonus, tvirtas italas. Gal jis tau nenusileis. 

Dyna Dan atsisukusi šaltai nužvelgė Niną. 

- Ar jis mėgsta peržiūras? 

— Man atrodo, jis dar nėra turėjęs tokios galimybės, — nusijuokęs 
atsakė Džonis. — Gal tau verta pamėginti jį prie jų pripratinti? 

Likus vienam su Dyna Dan, Ninui teko išgerti didžiulį stiklą. Jis 
stengėsi vaidinti abejingą, bet tai buvo sunku. Riestanosė Dyna Dan 
buvo taisyklingų, klasikinių bruožų anglosaksiška gražuolė. Jis puikiai 
ją pažinojo. Jis buvo matęs, kaip ji, vieniša, sielvarto apimta, miegama- 
jame aprauda skrajūną vyrą, kuris mirė, palikdamas ją su našlaičiais 
vaikais. Jis matė ją piktą, įskaudintą ir pažemintą, tačiau tviskančią oru- 
mu, kai ją suvedžiojo Klarko Geiblo vaidinamas vėjavaikis, paskui pa- 
liko dėl seksbombos (pati Dyna Dan niekad nevaidindavo seksbombų). 
Jis matė ją pakylėtą meilės, susilaukusios atsako, matė ją aistringai be- 
siraitančią glėbyje vyro, kurį ji dievino, ir ne mažiau kaip penkis kartus 

matė ją gražiai mirštant. Jis buvo ją matęs, buvo ją girdėjęs, buvo apie 
ją svajojęs, tačiau tai, ką ji pasakė jam iškart, kai jie liko vieni, jam 
buvo visiškai netikėta. 

— Džonis - vienas iš nedaugelio vyrų su kiaušiais šiame mieste, — 
tarė ji. — Visi kiti pedikai arba paliegę iškrypėliai, kuriems su merga 
neatsistotų, net jeigu privarytum jiems į klyną cisterną lytinį potraukį 
sukeliančių preparatų. 

Ji paėmė Niną už rankos ir nusivedė į kambario kampą, kad nesu- 
trukdytų vaikštinėjantys svečiai ir varžovės. Tuomet, vis tokia pat šal- 
tai žavinga, ji ėmė klausinėti apie jį. Ninas kiaurai ją permatė. Jis matė, 
kad ji vaidina turtingą aukštuomenės merginą, kuri gražiai elgiasi su 
arklininku ar šoferiu, tačiau filme arba atstumia jo merginimą (jeigu 
įsimylėjėlį vaidina Spenseris Treisis), arba visko atsisako iš savo be- 
protiško geismo jam (jeigu vaidina Klarkas Geiblas). Tačiau Ninui tai 
buvo nė motais. Jis nė pats nepastebėjo, kaip ėmė jai pasakoti apie tai, 
kaip juodu su Džoniu kartu augo Niujorke, kaip kartu dainuodavo klu- 
buose. Ji klausėsi su nuostabiu supratingumu ir susidomėjimu. 

— Ar nežinai, kaip Džonis privertė tą šunsnukį Džeką Volcą duoti 
jam vaidmenį? - nerūpestingai paklausė ji. Ninas nustėręs papurtė gal- 
vą, tačiau Dyna daugiau jo nekamantinėjo. 

Atėjo laikas naujojo Volco filmo peržiūrai. Tvirtai suėmusi Nino 
ranką į savo šiltą delną, ji nusivedė jį į kambarį namo viduryje; jis buvo 
be langų ir apstatytas gal penkiasdešimčia dviviečių krėslų, išmėtytų 
po kambarį taip, kad kiekvienas jų buvo bemaž iš visų pusių atskirtas 
nuo kitų. 

Ninas pamatė, kad prieš krėslą pastatytas staliukas su ledo kibirėliu, 
stiklais ir gėrimų buteliais, taip pat padėkliukas su cigaretėmis. Jis iš- 
tiesė cigaretę Dynai Dan, uždegė ją, o paskui pripylė jai ir sau po taure- 
lę. Juodu nesikalbėjo. Po kelių minučių užgeso šviesos. 

Ninas tikėjosi kažko neregėto — juk jis buvo prisiklausęs legendų 
apie Holivudo pasileidimą, bet kai Dyna Dan, nė žodžiu draugiškai ne- 
įspėjusi, puolė jo varpą, jam tai buvo kiek netikėta. Jis toliau gurkšnojo 
savo gėrimą, nejausdamas jo skonio, žiūrėjo filmą, bet jo nematė. Jis 
buvo susijaudinęs kaip dar niekad lig tol, bet iš dalies todėl, kad jį ap- 
tarnaujančią moterį jis kadaise regėdavo savo jaunatviškuose sapnuo- 
se. Tačiau šitas jos elgesys kažkaip užgavo jo vyriškumą, tad kai garsi 
visame pasaulyje Dyna Dan pasisotino ir užsagstė jam kelnes, jis labai 
šaltakraujiškai tamsoje sutaisė jai dar vieną taurelę, uždegė dar vieną 
cigaretę, ir kiek įmanoma ramesniu balsu tarė: 

- Atrodo, labai neblogas filmas? 

Jis pajuto, kaip ji visa sustingsta, sėdėdama ant krėslo šalia jo. Gal ji 
laukė kokio komplimento? Ninas prisipylė sau pilną stiklą iš artimiau- 
sio butelio, kurį tamsoje užčiuopė ranka. Velniava! Ji elgėsi su juo lyg 
su kokiu kekšiu. Nesuprasdamas kodėl, jis pajuto visoms šioms mote- 
rims šaltą pyktį. Jie žiūrėjo filmą dar penkiolika minučių. Jis pasislinko 
nuo jos, kad jų kūnai nesiliestų. 

— Nebūk toks pasipūtęs smirdžius, tau patiko. Jis buvo sulig telegra- 
fo stulpu, - kimiai sukuždėjo Dyna. 

-Jis visuomet toks, — jam būdingu atsainiu balsu atsakė Ninas, gurkš- 
nodamas iš savo taurelės. - Matytum, koks jis pasidaro, kai aš susijau- 
dinu. 

Ji sukikeno ir iki filmo pabaigos nebeprasižiojo. Pagaliau jis baigė- 
si, ir užsidegė šviesos. Ninas apsidarė. Jam buvo matyti, jog: čia tamso- 
je įvyko pasilinksminimas, nors, kad ir kaip keista, jis ničnieko negir- 
dėjo, tačiau kai kurioms iš damučių skaisčiai žvilgėjo akys, kaip būna 
moterims, kurias ką tik smagiai palamdė. Jie neskubėdami išėjo iš fil- 
mų demonstracijos kambario. Dyna Dan tučtuojau jį paliko ir priėjo 
pasikalbėti prie vyresnio vyro. Ninas jį pažino, tai buvo garsus akto- 
rius, tik dabar, pamatęs jį akis į akį, Ninas suprato, kad jis homikas. 

— Sveikas, bičiuli, - priėjęs užkalbino jį Džonis, kai jis susimąstęs 
gurkšnojo savo gėrimą. — Tau smagu? 

— Nežinau, - šyptelėjęs atsakė Ninas. - Viskas kitaip. Grįžęs pas sa- 
viškius dabar galėsiu pasigirti, kad Dyna Dan mane patvarkė. 

Džonis nusijuokė. 

- Jeigu ji pasikvies tave pas save, ji gali suteikti ir didesnį malonu- 
mą. Ar jau pasikvietė? 

Ninas papurtė galvą. 

— Aš pernelyg susidomėjau filmu, — atsakė jis, tačiau šįsyk Džonis 
nenusijuokė. 

— Surimtėk, bičiuli, - tarė jis. - Tokia damutė gali būti tau labai nau- 
dinga. O tu juk dulkindavai visas paeiliui. Vajetau, kartais man tebepri- 
sisapnuoja košmarai, kai aš prisimenu tas šlykščias kekšes, kurias tu 
barškindavai! 

Ninas, jau įkaušęs, mosikuodamas taurelė labai garsiai tarė: 

- Taip, jos buvo šlykščios, bet jos buvo moterys. 

Kambario kampe stovinti Dyna Dan atsigręžė pasižiūrėti į juos. Ni- 
nas pasveikindamas ją pamojo savo taurele. 

— Ką gi, tu tesi italiūkštis kaimietis, — atsidusęs tarė Džonis. 

— Ir neketinu pasikeisti, - atšovė Ninas su žavingai girta šypsena. 

Džonis puikiai jį suprato. Jis žinojo, kad Ninas nėra toks girtas, ko- 
kiu dedasi. Jis žinojo, jog Ninas apsimeta tik tam, kad galėtų pasakyti 
savo naujajam Holivudo padrone tai, ką sakyti blaiviam jam atrodo 
pernelyg šiurkštu. Jis apkabino Niną per kaklą ir švelniai tarė: 

— Ak tu, gudrus valkata, tu žinai turįs nepajudinamą kontraktą me- 
tams ir galįs sakyti ir daryti, ką tik nori, — aš negaliu tavęs išmesti iš 
darbo. 

— Tu negali išmesti manęs iš darbo? — su girto žmogaus suktumu 
paklausė Ninas. 

— Ne. 

— Tuomet aš tave pisau, — atrėžė Ninas. 

Iš nuostabos Džonis net supyko. Jis išvydo Nino veide atsainią šyp- 
seną. Tačiau per pastaruosius kelerius metus jis tikriausiai pasidarė gud- 
resnis, 0 gal ir jautresnis, kai pats neteko kino žvaigždės spindesio. Tą 
akimirką jis suprato Niną, suprato, kodėl draugas, su kuriuo vaikystėje 
kartu dainavo, taip ir nepraturtėjo, kodėl dabar griauna visas galimybes 
praturtėti — Ninui buvo nepriimtina ta kaina, kurią tenka mokėti už pra- 
turtėjimą; visa, kas buvo daroma jo labui, jam buvo tarsi koks įžeidimas. 

Paėmęs Niną už parankės, Džonis išsivedė jį laukan; Ninas dabar 
vos laikėsi ant kojų. 

— Gerai, broliuk, tu man tik dainuosi, aš noriu pasidaryti iš tavęs 
pinigų, — ramindamas kalbėjo Džonis. — Aš nesistengsiu reguliuoti ta- 
vo gyvenimo. Elkis kaip tinkamas. Sutarta, tautieti? Visa, ką tu turi 
daryti, — dainuoti man ir uždirbti man pinigus, nes aš pats nebegaliu 
dainuoti. Supratai, bičiuli? 

Ninas išsitiesė. 

— Aš dainuosiu tau, Džoni, - tarė jis taip sunkiai versdamas liežuvį, 
kad jį vos buvo galima suprasti. - Aš dabar geresnis dainininkas negu 
tu. Aš visuomet buvau geresnis dainininkas už tave, ar tu tai žinai? 

Džonis stovėjo ir mąstė: tai štai kur šuo pakastas. Jis žinojo, kad kai 
jo balso stygos buvo sveikos, Ninas nė iš tolo jam neprilygo, niekad 
neprilygo nuo tų laikų, kai jie vaikai būdami dainuodavo drauge. Jis 
matė, kad Ninas, svirduliuojantis mėnesienoje, laukia atsakymo. 

— Aš tave pisau, — švelniai tarė jis, ir jie abu nusijuokė kaip senais 
laikais, kai abu buvo vienodai jauni. 

Išgirdęs apie pasikėsinimą į Doną Korleonę, Džonis ne tik susirūpi- 
no dėl savo Krikštatėvio; jam knietėjo, ar jo filmas vis dar bus finan- 
suojamas. Jis norėjo skristi į Niujorką parodyti savo pagarbos Krikšta- 


177 


tėviui ligoninėje, bet jam buvo liepta vengti nepalankios sau reklamos — 
Donas Korleonė to mažiausiai norįs. Tad jis laukė. Po savaitės atvyko 
Tomo Heigeno pasiųstas žmogus. Džonis bus finansuojamas, bet vienu 
metu gaus pinigų tik vienam filmui. 

Tuo tarpu Džonis leido Ninui savarankiškai elgtis Holivude ir Kali- 
fomijoje. Ninui neblogai sekėsi su jaunomis aktorėmis. Kartais Džonis 
paskambinęs pasikviesdavo jį praleisti kur nors vakarą drauge, bet jo 
niekados nespausdavo. Kai jie kalbėjo apie pasikėsinimą į Doną, Ninas 
tarė Džoniui: 

- Žinai, kartą aš paprašiau Dono darbo jo organizacijoje, bet jis ne- 
panoro man jo duoti. Man nusibodo vairuoti sunkvežimį ir aš norėjau 
uždirbti daug šlamančių. Žinai, ką jis man pasakė? Ogi kad kiekvienas 
žmogus turi savo likimą ir mano likimas — būti artistu. Atseit aš negalįs 
būti reketininku. 

Džonis susimąstė. „Krikštatėvis, ko gero, gudriausias žmogus pa- 
saulyje. Jis, matyt, tuoj pat suprato, kad iš Nino niekad neišeis reketi- 
ninkas - jis tik prisidarytų sau bėdos ar būtų nužudytas. Jį paprasčiau- 
siai užmuštų už kokį jo pašmaikštavimą. Tačiau iš kur Donas žinojo, 
kad jis bus artistas? Ogi todėl, velniai rautų, kad numanė, jog kada nors 
aš padėsiu Ninui. O kaip jis manė tai padaryti? Jis man užsimins, o aš 
stengsiuos parodyti savo dėkingumą. Jis, aišku, niekados neprašė ma- 
nęs to padaryti. Jis tik leido man suprasti, kad aš padarysiu jį laimingą 
šitaip pasielgdamas.“ Džonis Fonteinas atsiduso. Dabar Krikštatėvis su- 
žeistas, jo padėtis kebli, tad galima atsisveikinti su „Oskaru“, nes Vol- 
cas veikia prieš jį, ir niekas jam, Džoniui, nepadeda. Tik Donas turėjo 
asmeninių ryšių, kuriais būtų galima paspausti žiuri, o Korleonių Šei- 
ma dabar turi kitų reikalų. Džonis siūlėsi padėti, bet Heigenas atžarokai 
pasakė „ne“. 

Džonis buvo užsiėmęs - stengėsi pradėti kurti savo filmą. Autorius 
knygos, pagal kurią susuktoje juostoje jis atliko pagrindinį vaidmenį, 
pabaigė savo naująjį romaną ir Džonio kvietimu atvyko į Vakarus ap- 
tarti su juo reikalų, netrukdant jokiems agentams ar studijoms. Ši antro- 
ji jo knyga Džoniui tiko kuo puikiausiai. Ji turėjo gerą, aštrų siužetą, 
joje buvo gausu moterų ir sekso; Džonio pasirinktas herojus neturėjo 
dainuoti, ir jis iškart pamatė vaidmenį, kuris buvo, galima sakyti, pagal 
užsakymą sukurtas Ninui. Tas veikėjas kalbėjo ir elgėsi kaip Ninas ir 

net buvo panašus į jį savo išvaizda. Nino laukė nesudėtingas uždavi- 
nys: jam tereikės pasirodyti ekrane ir būti savimi. 

Džonis kibo į darbą. Jis pamatė nusimanąs apie režisūrą kur kas dau- 
giau, nei manė, bet vis tiek nusisamdė režisierių statytoją, vyrą, kuris 
išmanė savo amatą, bet nelengvai galėdavo susirasti sau darbo, nes bu- 
vo patekęs į juoduosius sąrašus. Džonis nepasinaudojo sunkia jo padė- 
timi ir sudarė su juo jam palankią sutartį. 

- Tikiuosi, kad šitokiu būdu tu man sutaupysi daugiau pinigų, — at- 
virai pasakė jam Džonis. 

Tad Džonis nustebo, kai atėjęs pas jį režisierius pasakė, esą reikia 
patepti maždaug penkiasdešimčia tūkstančių dolerių profsąjungos at- 
stovą. Teks dirbti ilgiau, nei buvo planuota, samdyti papildomai žmo- 
nių — kils aibės problemų, tad tie penkiasdešimt tūkstančių nenueis 
perniek. Ar tik nešantažuoja manęs režisierius, - pamanė Džonis ir 
paliepė jam: 

- Atsiųsk pas mane tą profsąjungų veikėją. 

Paaiškėjo, kad tai Bilis Gofas. 

— Aš maniau, jog profsąjungų reikalą sutvarkė mano draugai. Man 
liepė visiškai dėl to nesirūpinti, - pasakė jam Džonis. 

— Kas tau taip sakė? — paklausė Gofas. 

— Puikiai žinai, kas man sakė, velniai griebtų. Aš nesakysiu tau jo 
pavardės, bet jeigu jis ką nors sako, vadinasi, taip ir yra. 

- Padėtis pasikeitė, — atsakė Gofas. - Tavo draugas turi sunkumų, ir 
jo žodžio šitaip toli į Vakarus nebegirdėti. 

— Užsuk pas mane po poros dienų, gerai? — gūžtelėjęs pečiais tarė 
Džonis. 

Gofas šyptelėjo. 

— Gerai, Džoni. Bet tai, kad tu paskambinsi į Niujorką, tau nepadės. 

Tačiau jis klydo. Džonis paskambino Heigenui į kontorą. Heigenas 
tiesiai paliepė jam nemokėti. 

- Tavo Krikštatėvis velniškai supyks, jeigu tu sumokėsi tam išgamai 
nors dešimt centų, — paaiškino jis Džoniui. — Šitaip Donas prarastų pa- 
garbą, o šiuo metu jis negali sau to leisti. 

- Ar negalėčiau pasikalbėti su Donu? — paklausė Džonis. — O gal tu 
su juo pasikalbėsi? Man reikia pradėti statyti filmą. 

- Šiuo metu su Donu negali kalbėtis niekas, - atsakė Heigenas. - Jo 
būklė per daug sunki. Aš pasikalbėsiu su Soniu, kad jis sutvarkytų šį 
reikalą, bet spręsiu aš. Nemokėk šitam suktam šunsnukiui nė skatiko. 
Jei kas pasikeis, aš tau pranešiu. 

Džonis įpykęs padėjo ragelį. Jeigu kiltų streikas, išlaidos filmo pa- 
statymui nežmoniškai išaugtų, be to, sutriktų visas darbas. Jis pasvars- 
tė, ar nereikėtų patyliukais duoti Gofui tuos penkiasdešimt tūkstančių. 
Šiaip ar taip, kai Donas jam ką sako, yra viena, bet kai jam ką sako ar 
įsakinėja Heigenas — visai kas kita. Vis dėlto jis nutarė keletą dienų 
palaukti. 

Šitaip jis sutaupė penkiasdešimt tūkstančių dolerių. Po dviejų dienų 
Gofas buvo rastas nušautas savo namuose Glendeile. Kalbų apie strei- 
kus nebebuvo. Ši žmogžudystė Džonį šiek tiek sukrėtė: pirmą kartą 
ilgoji Dono ranka sudavė mirtiną smūgį taip arti jo. 

Slinko savaitės, Džonis buvo vis labiau užsiėmęs: rengė scenarijų, 
skirstė vaidmenis, apgalvojo režisūros detales, tad pamiršo savo balsą 
ir tai, kad negali dainuoti. Tačiau kai atėjo laikas skirstyti Akademijos 
prizus ir jis sužinojo esąs vienas iš kandidatų, jis nusiminė, nes nebuvo 
pakviestas atlikti vienos iš dainų, pretenduojančių į „Oskarą“, ceremo- 
nijoje, kuri turėjo būti transliuojama per televiziją visoje šalyje. Džonis 
vis dėlto užsimiršo ir dirbo toliau. Dabar, kai jo Krikštatėvis nebegalėjo 
spausti žiuri, jis nebeturėjo vilties laimėti prizą, tačiau tai, kad jo kandi- 
datūra buvo iškelta, turėjo šiokios tokios reikšmės. 

Itališkų dainų plokštelė, kurią įrašė jie su Ninu, turėjo kur kas dides- 
nę paklausą nei visi kiti pastarojo meto jo įrašai, bet jis žinojo, kad tai 
veikiau Nino sėkmė negu jo. Jis susitaikė su tuo, kad niekad nebegalės 
dainuoti profesionalioje estradoje. 

Kartą per savaitę jis vakarieniaudavo su Džine ir mergaitėmis. Kad 
ir koks užsiėmęs, jis būtinai atlikdavo šią pareigą. Tačiau su Džine jis 
nemiegojo. Per tą laiką antroji jo žmona susiveikė skyrybas, tad jis vėl 
buvo viengungis. Keisčiausia tai, kad jis nesiskubino dulkinti negarsių 
aktorių, kurios jam būtų buvusios lengvai prieinamos. Jis buvo per di- 
delis snobas. Jį skaudino, kad nė viena iš jaunų žvaigždžių, aktorių, 
kurios vis dar buvo šlovės zenite, niekados nemerkdavo jam akies. Ta- 
čiau įtemptas darbas jam buvo į naudą. Vakarais jis dažniausiai parei- 
davo namo vienas, uždėdavo ant grotuvo senas savo plokšteles, išger- 
davo taurelę ir pritardamas suniūniuodavo keletą taktų. Anksčiau jis 
gerai dainavo, velniškai gerai, tik jis nesuprato, koks yra geras daini- 
ninkas. Net nekalbant apie tai, kad jo balsas buvo nepaprastas — bet tai 
likimas galėjo duoti bet kam. Jis buvo tikras menininkas, bet niekad to 
nesuvokė, kaip niekad nesuvokė, kaip jis mėgsta dainuoti. Jis sugadino 
balsą per svaigalus, tabaką ir mergas kaip tik tada, kai ėmė suprasti, 
kaip jam visa tai svarbu. 

Kartais Ninas užsukdavo išgerti ir pasiklausyti įrašų kartu su juo. 

- Tu, šunsnuki italpalaiki, - paniekinamai sakydavo jam tuomet Džo- 
nis, — tu kaip gyvas nesi šitaip dainavęs. 

Ninas nusišypsodavo jam ta keistai žavia šypsena, papurtydavo gal- 
vą ir atsakydavo užjaučiamu balsu, tarsi žinodamas, ką mąsto Džonis: 

— Ne, ir niekuomet taip nedainuosiu. 

Galop, savaitė prieš prasidedant naujosios juostos filmavimui, atėjo 
Akademijos prizų skyrimo diena. Džonis pasikvietė Niną, bet šis atsi- 
sakė eiti su juo. 

- Bičiuli, aš niekad nesu prašęs tavęs paslaugos, ar ne? — paklausė 
Džonis. - Padaryk man šįvakar paslaugą ir eik su manim. Tu vieninte- 
lis, kuris tikrai gailėsis manęs, jei aš negausiu „Oskaro“. 

Ninas atrodė apstulbęs. 

— Gerai, bičiuli, - atsakė jis, — aš galiu. Jeigu nelaimėsi premijos — 
nesikrimsk. Prisilupk, kiek tik gali, o aš tavim pasirūpinsiu. Aš pats net 
negersiu šįvakar, velniai griebtų. Ar tai neįrodo, kad aš tavo bičiulis? 

— Čia tai bent bičiulis! - pagyrė jį Džonis. 

Atėjo Akademijos prizų skyrimo diena, ir Ninas tesėjo savo pažadą. 
Jis atėjo į Džonio namus blaivus kaip angelas, ir jie drauge išėjo į teat- 
rą, kuriame turėjo būti įteikti „Oskarai“. Ninui rūpėjo, kodėl Džonis 
nepasikvietė kokios savo merginos ar vienos iš buvusių žmonų į vaka- 
rienę, skirtą „Oskarų“ įteikimui. Ypač Džinės. Gal jis manė, kad Džinė 
nelinkės jam sėkmės? Ninas troško išlenkti bent vieną stikliuką - jis 
nujautė, kad jo laukia ilgas, nemalonus vakaras. 

Visas tas premijų įteikimas Ninui buvo nuobodus, kol paskelbė ge- 
riausią vyro vaidmens atlikėją. Jis pats nepajuto, kaip pašoko į orą ir 
ėmė ploti, išgirdęs žodžius „Džonis Fonteinas“. Džonis ištiesė jam ran- 
ką, ir Ninas ją paspaudė. Jis žinojo, kad bičiuliui reikia pajusti artumą 
žmogaus, kuriuo jis pasitiki, tad jam pasidarė be galo liūdna, jog Džo- 
nis šią savo šlovės akimirką negali palytėti jokio tauresnio žmogaus — 
tik jį. 

Tai, kas įvyko paskui, buvo tikrų tikriausias košmaras. Džeko Volco 
filmas susišlavė visus pagrindinius prizus, tad studijos surengtame po- 
būvyje knibždėjo žurnalistų ir abiejų lyčių kekšių. Ninas tesėjo savo 
pažadą likti blaivus ir stengėsi prižiūrėti Džonį, bet pobūvio viešnios 
be perstojo tempė Džonį į miegamuosius paplepėti, ir Džonis vis labiau 
girto. 

Tuo tarpu aktorė, apdovanota „Oskaru“ už geriausią moters vaidme- 
nį, patyrė tą patį, bet jai tai labiau patiko ir ji tvarkėsi geriau. Ninas 
vienintelis iš pobūvyje dalyvaujančių vyrų ją atstūmė. 

Galop kažkam šovė puiki mintis — viešai suporuoti abu laureatus, 
o visi kiti būsią žiūrovai. Buvo išrengta aktorė, kitos moterys pradėjo 
nurenginėti Džonį Fonteiną. Tuomet Ninas, vienintelis blaivus žmo- 
gus tame pasilinksminime, sugriebė pusnuogį Džonį, persimetė jį per 
petį ir prasibrovęs pro linksmuolius nusinešė jį į automobilį. „Jeigu 
tai yra pasisekimas, - veždamas Džonį namo mąstė Ninas, - man jo 
nereikia.“ 

Dvylikos metų sulaukęs, Donas jau buvo tikras vyras. Tamsus, liek- 
nas, neaukštas berniukas gyveno keistame, iš pažiūros mauriškame Kor- 
Ieonės kaime Sicilijoje. Tikroji jo pavardė buvo Vitas Andolinis. Kai 
nepažįstami vyrai atėjo ketindami užmušti sūnų žmogaus, kurį jie nese- 
niai nužudė, motina išsiuntė berniuką į Ameriką, kad pagyventų pas jos 
draugus. Atvykęs į šią šalį, jis pakeitė savo pavardę į Korleonės, idant 
išsaugotų šiokį tokį ryšį su savo gimtuoju kaimu. Tai buvo vienas iš 
retų sentimentalių gestų, kuriuos jis padarė per visą savo gyvenimą. 

Šio šimtmečio pradžioje mafija buvo antroji vyriausybė Sicilijoje, 
kur kas galingesnė negu oficialioji Romoje. Vito Korleonės tėvas susi- 
vaidijo su kitu kaimiečiu, šis pasiskundė mafijai. Tėvas atsisakė nusi- 
leisti ir susiginčijęs viso kaimo akivaizdoje užmušė vietinį mafijos va- 
deivą. Po savaitės jį patį rado negyvą - jo kūnas buvo išvarpytas šautu- 
vo kulkų. Praėjus savaitei po laidotuvių, mafijos banditai atėjo teirautis 
berniuko - Vito, mat nutarė, kad jis netrukus pavirs vyru ir gali mėginti 
keršyti už tėvo mirtį. Dvylikametį Vitą giminės paslėpė ir išsiuntė į 
Ameriką. Čia jis apsistojo pas Abandandus, kurių sūnus Dženkas vė- 
liau taps savo Dono Consigliori. 

Jaunasis Vitas pradėjo dirbti Abandandų bakalėjos krautuvėje Niu- 
jorko „Velnio virtuvės“ Devintojoje aveniu. Būdamas aštuoniolikos, Vi- 
tas vedė merginą italę, ką tik atvykusią iš Sicilijos; jai tuo metu tebuvo 
šešiolika, bet ji buvo sumani virėja ir gera namų šeimininkė. Jie išsi- 
nuomojo butą Dešimtojoje aveniu, greta Trisdešimt penktosios gatvės, 
vos už kelių kvartalų nuo parduotuvės, kurioje dirbo Vitas, ir po dvejų 
metų susilaukė palaiminimo — pirmojo vaiko Santino, kuris buvo taip 
prisirišęs prie tėvo, kad visi Vito draugai vadino jį Soniu — „sūneliu“. 

Netoliese gyveno vyras Fanučio pavarde. Jis buvo stambus, šiurpios 
išvaizdos italas, kuris mėgo brangius šviesius kostiumus ir minkštas 
fetrines kremo spalvos skrybėles. Sklido garsas, esą jis priklauso „Juo- 
dajai rankai“ — mafijos atšakai, kuri reikalaudavo pinigų iš šeimų ir 
krautuvių savininkų, grasindama fiziškai susidoroti. Vis dėlto Fanučio 
grasinimai paveikdavo tik pagyvenusias poras, kurios neturėjo galinčių 
apginti jas sūnų, nes dauguma rajono gyventojų patys buvo nepėsti. 

Kai kurie krautuvių savininkai mokėdavo jam menkas sumas, vengda- 
mi nemalonumų; tačiau Fanučis šantažuodavo ir tokius pat nusikaltė- 
lius kaip jis pats, kurie nelegaliai pardavinėdavo itališkos loterijos bi- 
lietus arba savo namuose organizuodavo azartinius lošimus. Abandan- 
dų krautuvė mokėdavo jam nedidelę duoklę, nors tam priešinosi jaunasis 
Dženkas, pareiškęs tėvui, kad jis susidorosiąs su Fanučiu. Tėvas jam 
uždraudė tai daryti. Vitas Korleonė stebėjo visa tai, tarsi jam tai būtų nė 
motais. 

Vieną dieną Fanučį užpuolė trys jauni vyrai, kurie perpjovė jam ger- 
klę nuo vienos ausies iki kitos, ne taip giliai, kad jį nužudytų, bet pa- 
kankamai, kad išgąsdintų ir kad jis gerokai nukraujuotų. Vitas matė, 
kaip Fanučis sprunka nuo savo baudėjų su žiojinčiu raudonu rėžiu kak- 
le. Jis niekad nepamiršo, kaip Fanučis bėgdamas laikė savo kreminę 
skrybėlę po smakru, kad surinktų varvantį kraują — tarsi nenorėtų ištep- 
ti savo kostiumo ar palikti gėdingą raudoną pėdsaką. 

Vis dėlto išaiškėjo, kad šis užpuolimas Fanučiui netikėtai išėjo į ge- 
ra. Tie trys jaunuoliai nebuvo žudikai, tiesiog smarkūs vaikinai, pasiry- 
žę jį pamokyti ir atpratinti plėšikauti. Žudiku tapo pats Fanučis. Po ke- 
lių savaičių buvo nušautas tas, kuris darbavosi peiliu, o kitų dviejų jau- 
nuolių šeimos sumokėjo Fanučiui kompensaciją, idant šis atsisakytų 
keršto. Nuo to laiko duoklės išaugo, o Fanučis buvo priimtas dalininkų 
į rajone organizuojamus azartinius lošimus. Na, o Vitui Korleonei tai 
atrodė visai ne jo reikalas, jis šį įvykį bemat užmiršo. 

Pirmojo pasaulinio karo metu, kai ėmė stigti importuojamo alyvų 
aliejaus, Fanučis tapo Abandando krautuvės dalininku ir ėmė tiekti ne 
tik aliejų, bet ir importinę itališką dešrą, kumpius ir sūrius. Paskui jis 
įtaisė krautuvėje savo sūnėną, ir Vitas Korleonė liko be darbo. 

Iki to laiko gimė antras vaikas, Frederikas, tad Vitui teko maitinti 
keturias burnas. Lig tol jis buvo labai ramus, labai santūrus jaunuolis, 
niekam nepasakojęs savo minčių. Bakalėjos krautuvės savininko sū- 
nus, jaunasis Dženkas Abandandas, buvo artimiausias jo draugas; abie- 
jų nuostabai, Vitas priekaištavo savo draugui už jo tėvo poelgį. Parau- 
dęs iš gėdos, Dženkas pažadėjo Vitui, kad jam neteks sukti galvos, iš | 
kur gauti maisto - jis, Dženkas, vogsiąs iš krautuvės ir aprūpinsiąs sa- 
vo draugą. Tačiau Vitas griežtai atmetė šį pasiūlymą, nes jam jis buvo | 
pernelyg gėdingas: sūnus vogs iš tėvo. | 

Jaunasis Vitas jautė šaltą pyktį baisiajam Fanučiui. To savo pykčio | 
jis niekad niekaip neparodydavo, tik laukė tinkamos progos. Keletą mė- 
nesių jis dirbo geležinkelyje, o paskui, pasibaigus karui, darbo beveik 

nebuvo, tad jį per mėnesį tesamdydavo kelias dienas. Be to, dauguma 
brigadininkų buvo airiai ar amerikiečiai, ir jie plūsdavo darbininkus 
šlykščiais žodžiais, kuriuos Vitas visuomet išklausydavo akmeniniu vei- 
du, tarsi nesuprasdamas, nors, nepaisant savo akcento, anglų kalbą jis 
puikiai suprato. 

Vieną vakarą, kai Vitas vakarieniavo su savo šeima, kažkas pabeldė 
į langą, atsiveriantį į ventiliacinę šachtą, skyrusią jų namą nuo gretimo. 
Atitraukęs užuolaidą Vitas nustebęs išvydo Piterį Klemencą, pažįstamą 
vaikiną; persisvėręs per langą iš kitos šachtos pusės jis atkišo į baltą 
audeklą įvyniotą ryšulį. 

- Ei, kraštieti, - kreipėsi Klemenca, — pasaugok šituos daikčiukus 
man, kol aš paprašysiu. Paskubėk. 

Vitas automatiškai ištiesė ranką ir paėmė ryšulį. Klemencos veidas 
buvo įsitempęs, sunerimęs. Jį ištiko kažkokia bėda, ir Vitas instinkty- 
viai jam pagelbėjo. Išvyniojęs virtuvėje ryšulį, jis pamatė penkis aly- 
vuotus pistoletus. Jis padėjo juos į spintą miegamajame ir ėmė laukti. 
Jis sužinojo, kad Klemencą išsivedė policininkai. Matyt, tuo metu, kai 
jis perdavinėjo pistoletus per ventiliacinę šachtą, jie beldė į jo duris. 

Vitas niekad nė žodžiu apie tai niekam neprasitarė, o jo išsigandusi 
žmona nedrįso prasižioti ir net neliežuvavo su kaimynėmis, bijodama, 
kad jos vyro neįkištų į kalėjimą. Po dviejų dienų pasirodė Piteris Kle- 
menca. 

-— Tebeturi mano prekes? — nerūpestingai paklausė jis Vito. 

Korleonė linktelėjo galvą. Jis buvo įpratęs mažai kalbėti. Kol Vitas 
traukė ryšulį iš miegamojo spintos, žmona įpylė Klemencai stiklą vy- 
no. Klemenca gėrė vyną, ir akys masyviame geraširdiškame jo veide 
budriai sekė Vitą. 

- Žiūrėjai, kas ten suvyniota? 

Nutaisęs abejingą miną, Vitas papurtė galvą. 

— Man nerūpi tai, kas manęs neliečia, — atsakė jis. 

Visą tą vakarą jie kartu gėrė vyną. Jie pamatė esą artimi savo būdu. 
Klemenca buvo pasakotojas, Vitas Korleonė mokėjo klausytis. Jie pa- 
sidarė šiokie tokie draugai. 

Po kelių dienų Klemenca paklausė Vito žmonos, ar ji nenorėtų gra- 
žaus kilimo į svetainę, ir išsivedė Vitą, kad jis padėtų jam jį atnešti. 

Jie atėjo prie gyvenamojo namo su dviem marmurinėmis kolonomis 
ir atviru balto marmuro prieangiu. Klemenca atrakino duris, ir jie atsi- 
dūrė prašmatniame bute. 

— Eik į aną kambario galą ir padėk man jį suvynioti, - suniurnėjo 
Klemenca. 

Tai buvo prašmatnus raudonos vilnos kilimas. Vitą pritrenkė Kle- 
mencos dosnumas. Jie susuko kilimą į ritinį, Klemenca paėmė vieną jo 
galą, Vitas kitą, pakėlė ir pasuko prie durų. Tuo metu suskambo durų 
skambutis. Klemenca tuoj pat išmetė kilimą iš rankų ir nuėjo prie lan- 
go. Jis truputį atitraukė portjerą ir kažką pamatęs išsitraukė iš vidinės 
švarko kišenės pistoletą. Tik tada apstulbęs Vitas Korleonė suvokė, kad 
jie vagia kilimą iš kažkokio nepažįstamo žmogaus namų. 

Vėl sučirškė durų skambutis. Vitas priėjo prie Klemencos, kad galė- 
tų matyti, kas dedasi. Prie durų stovėjo uniformuotas policininkas. Jiems 
bežiūrint, policininkas dar kartą paspaudė skambučio mygtuką, gūžte- 
lėjęs pečiais nulipo marmuriniais laiptais ir nužingsniavo gatve. 

Klemenca patenkintas kažką niurgztelėjo ir tarė: 

— Eime. 

Jis pakėlė savąjį kilimo galą, Vitas — kitą. Vos tik policininkas pasu- 
ko už kampo, jie išslinko pro sunkias ąžuolinės duris į gatvę nešini 
kilimu. Po pusvalandžio jie jau pjaustė jį, kad tiktų Vito Korleonės bu- 
tui. Kilimo užteko net tik svetainei, bet ir miegamajam. Klemenca buvo 
įgudęs meistras ir savo plataus, prastai gulinčio ant jo švarko (jau tada 
jis mėgo nešioti laisvus drabužius, nors dar nebuvo toks storas) kišenė- 
se nešiojosi įrankius, reikalingus kilimams pjaustyti. 

Laikas ėjo, bet padėtis nesitaisė; valgyti gražiojo kilimo Korleonių 
šeima negalėjo. Ką gi - darbo nebuvo, žmonai ir vaikams teks badauti. 
Vitas keletą kartų gavo maisto iš savo draugo Dženko, o pats tuo tarpu 
galvojo, ką daryti. Galiausiai į jį kreipėsi Klemenca ir Tesijas, dar vie- 
nas smarkuolis, gyvenantis tame rajone. Jie buvo geros nuomonės apie 
Vitą, jiems patiko jo laikysena, ir jie žinojo, kad jam žūtbūt reikia pini- 
gų. Jie pasiūlė Vitui tapti nariu jų gaujos, kuri vertėsi tuo, kad užgrob- 
davo sunkvežimius, vežančius šilkines sukneles iš siuvyklos Trisde- 
šimt pirmojoje gatvėje. Rizikos nebuvo jokios. Sunkvežimius vairavo 
supratingi darbininkai, kurie išvydę pistoletą krisdavo ant šaligatvio it 
angelai, o užpuolikai, nuvarę sunkvežimį, iškraudavo draugo sandėly- 
je. Dalį prekių jie parduodavo prekiautojui italui, dalį grobio išnešioda- 
vo po namus italų rajonuose - Artūro aveniu Bronkse, Mulberio gatvė- + 
je ir Čelsio rajone Manhetene - ir parduodavo vargingoms italų šei- 
moms, kurioms tai buvo vienintelė galimybė pigiai įsigyti tokių puošnių 
drabužių. Klemencai ir Tesijui Vitas buvo reikalingas kaip vairuotojas, 
nes jie žinojo, kad jis dirbo Abandando krautuvės sunkvežimio šoferiu. 
1919 metais geri vairuotojai buvo graibstyte graibstomi. 

Vitas Korleonė sutiko su šiuo pasiūlymu, nors nuovoka jam sakė, 
kad jis daro klaidą. Lemiamas argumentas buvo tas, kad jis susižers ne 

mažiau kaip tūkstantį dolerių už dalyvavimą operacijoje. Tačiau jis ma- 
tė, kad jauni jo bendrininkai veikia neapgalvotai, kad operacijos pla- 
nuojamos paskubomis, o grobis realizuojamas beprotiškai rizikingai. 
Joakimis žiūrint, visas jų požiūris buvo pernelyg lengvabūdiškas, nors 
Jie patys jam atrodė geri, tvirti vaikinai. Ir Piteris Klemenca, kuris jau 
tada buvo apkūnus, ir liesas paniuręs Tesijas įkvėpdavo pasitikėjimą. 

Pati operacija praėjo sklandžiai. Vitas Korleonė baisiai nustebo, kad 
nepajuto jokios baimės, kai du jo draugužiai išsitraukę psitoletus pri- 
vertė vairuotoją išlipti iš sunkvežimio su šilkinių suknelių kroviniu. Be 
to, jam darė įspūdį Klemencos ir Tesijo šaltakraujiškumas. Jie nesijau- 
dino — juokavo su vairuotoju, pasakė atsiųsią jo žmonai kelias sukne- 
les, jei jis gerai elgsis. Vitas nutarė, jog kvaila pardavinėti suknias ne- 
šiojant po namus pačiam, tad visą savo grobio dalį atidavė vogtų daiktų 
supirkėjui ir teuždirbo septynis šimtus dolerių, bet 1919 metais tai bu- 
vo nemenka suma. 

Kitą dieną gatvėje Vitą sustabdė Fanučis, apsivilkęs kreminiu kos- 
tiumu, su balta fetrine skrybėle ant galvos. Fanučis buvo šiurpios iš- 
vaizdos vyras, be to, jis nesistengė paslėpti rando, baltu pusapskriti- 
miu nutįsusio nuo vienos ausies iki kitos. Jis buvo vešliais juodais 
antakiais, o jo šiurkštūs bruožai jam šypsantis atrodydavo kažkaip 
keistai draugiški. 

— A, jaunuoli, — užkalbino jis Vitą su labai ryškiu sicilietišku akcen- 
tu. - Žmonės sako, kad tu turtingas. Tu ir du tavo draugai. Bet ar tau 
neatrodo, kad jūs elgiatės su manim ne visai gražiai? Šiaip ar taip, čia 
mano rajonas, tad jūs turite leisti man suvilgyti snapą, — jis pavartojo 
sicilietišką mafijos frazę /ari vagnari a pizzu. Pizzu sicilietiškai — ko- 
kio smulkaus paukščio, tokio kaip kanarėlė, snapas. Šia fraze buvo rei- 
kalaujama grobio dalies. Savo papratimu Vitas nieko neatsakė, Jis iš- 
kart suprato, ką Fanučis nori pasakyti, ir laukė konkretaus reikalavimo. 
Fanučis nusišypsojo parodydamas auksinius dantis, ir Vitui pasirodė, 
kad į kilpą panašus randas glaudžiai aptraukė jam veidą. Jis nusivalė 
veidą nosine ir atsisegė švarką, tarsi norėdamas atsivėsinti, bet iš tikrų- 
jų, kad parodytų pistoletą, kurį nešiojosi užsikišęs už patogiai plačių 
kelnių diržo. 

- Duok man penkis šimtus dolerių, ir aš pamiršiu įžeidimą, — atsidu- 
sęs tarė jis. — Jauni žmonės vis dėlto nežino, kad tokiam žmogui kaip aš 
reikia rodyti pagarbą. 

Vitas Korleonė jam nusišypsojo, ir nors jis tebuvo krauju nesusite- 
pęs jaunuolis, jo šypsenoje buvo kažkas tokio stingdančio, kad Fanučis 
akimirką sudvejojo prieš kalbėdamas toliau: 

- Kitaip tavęs ateis policija, tavo žmona ir vaikai patirs gėdą ir skur- 
dą. Žinoma, jeigu mano informacija apie jūsų pelną klaidinga, aš suvil- 
gysiu snapą tik truputį, bet tai turi būti ne mažiau kaip trys šimtai dole- 
rių. Ir nemėgink manęs apgauti. 

Tik dabar Vitas prabilo. Jo balsas skambėjo įtikinamai, be jokio pyk- 
čio, mandagiai, kaip ir derėjo jaunuoliui, kalbančiam su vyresniu ir t0- 
kiu iškiliu žmogumi kaip Fanučis. 

— Mano dalį turi du mano draugai, - tyliai tarė jis. - Man reikės su 
jais pasikalbėti. 

Fanučis nurimo. 

- Gali pasakyti tiems dviem savo draugams, kad aš tikiuosi, jog jie 
leis man taip pat suvilgyti snapą. Nebijok jiems tai pasakyti. Mudu su 
Klemenca gerai vienas kitą pažįstame, jis supranta tokius dalykus. Klau- 
syk jo. Šiuose reikaluose jis turi didesnę patirtį. 

Vitas Korleonė gūžtelėjo pečiais. Jis dėjosi mažumą sutrikęs. 

— Be abejo, - atsakė jis. - Jūs juk suprantate, kad man visa tai nauja. 
Ačiū, kad kalbėjote su manim kaip krikštatėvis. 

Fanučiui tai padarė įspūdį. 

— Tu geras vaikinas, - pagyrė jis. Paėmęs Vito delną, jis suspaudė jį 
savo apžėlusiomis rankomis. — Tu turi pagarbos. Jaunam žmogui tai 
gražus bruožas. Kitąkart pirma pasikalbėk su manim, gerai? Gal aš ga- 
lėsiu padėti jums įvykdyti jūsų sumanymus. 

Vėliau Vitas suprato, kad šitaip nepriekaištingai, taktiškai elgtis su 
Fanučiu jį privertė karštakošio jo paties tėvo, mafijos nužudyto Sicili- 
joje, mirtis. Tačiau tuo metu jis jautė vien šaltą įtūžį, kad tas žmogus 
ketina atimti iš jo pinigus, kuriuos jis užsidirbo rizikuodamas savo gy- 
vybe ir laisve. Jis neišsigando Fanučio — kalbėdamas su juo, jis netgi 
pamanė, kad Fanučis beprotis. Vitas tarėsi pažįstąs Klemencą ir manė, 
kad žaliūkas sicilietis greičiau atiduos gyvybę, negu skatiką iš savo 
grobio. Juk Klemenca buvo pasirengęs užmušti policininką vien tam, 
kad pavogtų kilimą. O nuo plonojo Tesijo dvelkė mirtimi lyg nuo ko- 
kios angies. 

Tačiau vėliau tą vakarą Klemencos bute anapus ventiliacinės šach- 
tos Vitas Korleonė gavo dar vieną pamoką mokslų, kuriuos ką tik pra- 
dėjo eiti. Klemenca keikėsi, Tesijas piktai raukėsi, bet paskui abu vyrai 
ėmė svarstyti, ar Fanučis pasitenkins dviem šimtais dolerių. Tesijas manė, 
kad gal ir pasitenkins. 

Klemenca neturėjo jokių abejonių. 

— Ne, tas randuotas išgama tikriausiai sužinojo, kiek mes susišla- 
vėme, iš to prekiautojo, kuris supirko sukneles. Fanučis nesutiks pa- 

imti nė dešimčia centų mažiau, negu tris šimtus dolerių. Gausime už- | 
mokėti. 

Vitas apstulbo, bet stengėsi to neparodyti. 

— Kodėl mes turime jam mokėti? Ką jis gali mums trims padaryti? 
Mes stipresni už jį, mes turime pistoletų. Kodėl mes turim atiduoti savo 
uždirbtus pinigus? 3 

Klemenca ėmė kantriai aiškinti. 

- Fanučis turi draugų, jie tikri gyvuliai. Jis turi ryšių su policija, Jis 
nori sužinoti mūsų planus, kad galėtų įskųsti mus policininkams ir pel- 
nyti jų dėkingumą. Tuomet jie liks jam skolingi. Štai kaip jis veikia. Be 
to, jis turi paties Maranzalos leidimą tvarkytis šiame rajone. 2 

Maranzala buvo gangsteris, apie kurį dažnai rašė laikraščiai; ėjo kal- 
bos, kad jis vadovauja nusikaltėlių gaujai, kuri užsiiminėja reketu, azar- 
tiniais lošimais ir ginkluotais apiplėšimais. 

Klemenca atnešė naminio vyno. Jo žmona, padėjusi ant stalo lėkštę 
su dešra ir itališkos duonos kepalą, pasiėmė kėdę ir išėjo į lauką pas 
savo drauges. Ji buvo jauna italė, vos prieš kelerius metus atvykusi į 
Ameriką, ir angliškai nesuprato. 

Vitas sėdėjo su dviem savo draugais ir gėrė vyną. Jis niekad taip 
įtemptai nemąstė kaip dabar ir nustebo, pamatęs, kaip blaiviai jis suge- 
ba galvoti. Jis prisiminė viską, ką žinojo apie Fanučį. Jis prisiminė tą. 
dieną, kai jam perpjovė gerklę ir jis bėgo gatve, laikydamas skrybėlę po 
smakru varvančiam kraujui surinkti. Jis prisiminė, kaip buvo nužudy- 
tas peiliu darbavęsis vyras, o kiti du išvengė bausmės sumokėdami kom- 
pensaciją. Staiga Vitui neliko abejonės, kad Fanučis neturi jokių įtakin- 
gų ryšių. Jų negali turėti žmogus, kuris skundžia policijai. Žmogus, | 
kuris leidžia išpirka išvengti keršto. Tikras mafijos vadeiva būtų užmu- 
šęs ir tuos kitus du vyrus. Ne, Fanučiui pasisekė: jis užmušė vieną, bet 
suprato negalįs užmušti anų dviejų, nes jie pasidarė budrūs. Taigi jis 
leido, kad jam sumokėtų. Tik gyvuliška paties Fanučio jėga leido jam 
uždėti duoklę krautuvių savininkams, butuose organizuojamiems azar- 
tiniams lošimams. Tačiau Vitas žinojo bent jau vieną azartinių lošimų 
rengėją, kuris niekad nemokėjo Fanučiui duoklės, ir jam niekad nieko 
nenutiko. 

Taigi Fanučis veikia vienas. Arba su keliais galvažudžiais, kuriuos 
nusisamdo ypatingoms užduotims ir su kuriais neturi jokių kitų ryšių — 
vien piniginius. Tai leido Vitui Korleonei padaryti dar vieną sprendi- 
mą — kokiu keliu turi pasukti jo gyvenimas. 

Per šį nutikimą Vitas ir įsitikino, kad žmogus turi tik vieną likimą; 
(šią mintį jis vėliau dažnai kartodavo). Tą vakarą jis galėjo sumokėti 

“ Fanučiui duoklę ir vėl tapti krautuvės pardavėju, o ilgainiui galbūt įsi- 
“gyti ir nuosavą krautuvę. Tačiau lemtis nusprendė, kad jis taps Donu, ir 
atsiuntė Fanučį, idant šis nukreiptų jį lemties skirtu taku. 
 Kaijie baigė vyno butelį, Vitas atsargiai kreipėsi į Klemencą ir Tesiją: 
- Jeigu norit, duokit man po du šimtus dolerių, ir aš atiduosiu juos 
Fanučiui. Aš garantuoju, kad jis priims šitokią sumą iš manęs. Palikite 
visą šį reikalą man. Aš sutvarkysiu jį taip, kad jūs būsite patenkinti. 
Klemencos akys iškart įtariai sublizgo. 
— Aš niekad nemeluoju tiems, kuriuos laikau savo draugais, — šaltai 
| tarė jam Vitas. — Patys rytoj pasikalbėkite su Fanučiu. Tegul jis paprašo 
| jūsų pinigų, bet nemokėkite jam. Taip pat dėl nieko su juo nesiginčyki- 
"te. Sakykite, jog pinigus turite ir duosite juos man, kad jam perduočiau. 
Leiskite jam suprasti, jog jūs pasirengę mokėti tiek, kiek jis paprašys. 
„ Nesiderėkite. Aš pats susitarsiu su juo dėl kainos. Nėra prasmės mums 
jo pykdyti, jeigu jis išties toks pavojingas žmogus, kaip jūs sakote. 
Taip jie ir sutarė. Kitą dieną Klemenca pasikalbėjo su Fanučiu, 
"norėdamas įsitikinti, jog Vitas viso to neprasimanė, o paskui atėjo 
"pas Vitą į butą ir davė jam du šimtus dolerių. Jis įdėmiai pažvelgė į 
Vitą ir tarė: 
 - Fanučis man sakė - trys šimtai dolerių ir nė cento mažiau. Kaip tu 
„priversi jį paimti mažiau? 
— Čia tikrai ne tavo reikalas, - įtaigiai atsakė Vitas. - Tik prisimink, 
“kad padariau tau paslaugą. 
| Tesijas atėjo vėliau. Jis buvo santūresnis už Klemencą, guvesnis ir 
"protingesnis, bet ne toks tvirtas. Jis pajuto, kad kažkas ne taip, ne visai 
“ gerai ir buvo mažumą sunerimęs. 
“ - Saugokis to šunsnukio iš „Juodosios rankos“ - jis suktas kaip ku- 
 nigas, - pasakė jis Vitui. - Ar nori, kad aš būčiau čia, kai perduosi jam 
pinigus — kaip liudytojas? 
Vitas papurtė galvą ir net nesivargino atsakydamas. 
 - Pasakyk Fanučiui, kad sumokėsiu jam pinigus čia, savo namuose, 
Šįvakar devintą valandą, — tepasakė jis Tesijui. — Reikės išgerti su juo 
vyno, pasikalbėti, įtikinti, kad jis paimtų mažesnę sumą. 


“ — Tau nelabai pasiseks, - papurtęs galvą atsakė Tesijas. — Fanučis 


| Ateityje ši frazė išgarsės. Ji taps įspėjančiu barškuolės uodegos pa- 
Itinimu prieš suduodant mirtiną smūgį. Kai pasidaręs Donu jis kvies- 
o priešininkus sėsti prie stalo ir išklausyti argumentų, jie suprasda- 

vo, kad tai paskutinė galimybė išspręsti reikalą be kraujo praliejimo ir 
žmogžudysčių. 

Vitas Korleonė paliepė žmonai po vakarienės išsivesti vaikus, Sonį 
ir Fredą, į gatvę ir jokiu būdu neleisti jiems grįžti į namus, kol jis ne- 
duos leidimo. Ji privalo sėdėti prie namo durų ir saugoti. Jis turįs aptarti | 
su Fanučiu vieną slaptą reikalą, ir niekas neturi jiems sukliudyti. Jis | 
pamatė išgąstį jos veide ir pyktelėjęs, bet ramiu balsu tarė: 

— Tu manai, kad ištekėjai už kvailio? 

Ji nieko neatsakė, neatsakė, nes išsigando, tik šįsyk ne Fanučio, 0 
savo vyro. Jis tolydžio, tiesiog pastebimai, sulig kiekviena valanda, da- 
rėsi vyru, spinduliuojančiu kažkokią pavojingą jėgą. Jis visuomet bū- 
davo ramus, mažakalbis, tačiau visuomet švelnus, visuomet išmintin- 
gas - jaunam siciliečiui tai buvo visai nebūdinga. Ji nesuprato matanti, 
kad dabar, kai jis buvo pasirengęs eiti likimo skirtu keliu, jis metė nuo 
savęs apsauginį niekam bloga nedarančio menkučio žmogeliuko šydą. 
Jis vėlai pradėjo — jam jau buvo dvidešimt penkeri, bet buvo pasiryžęs i 
pradėti įspūdingai. 1 

Vitas Korleonė nutarė nužudyti Fanučį. Šitaip jis sutaupys septynis 
šimtus dolerių: tris šimtus dolerių, kuriuos jis pats turėtų sumokėti tam 
„Juodosios rankos“ banditui ir dar keturis šimtus — Tesijo ir Klemencos 
duotus pinigus. Nenužudęs Fanučio, jis turėtų sumokėti jam septynis 
šimtus grynais. Gyvas Fanučis jam nebuvo vertas septynių šimtų dole- 
rių. Jeigu Fanučio gyvybei grėstų pavojus ir jį reikėtų operuoti, jis ne- 
duotų jam septynių šimtų dolerių chirurgui sumokėti. Fanučiui jis nėra 
skolingas už jokią paslaugą, juodu nėra giminės, Fanučio jis nemyli, 
Tad kodėl jis turėtų atiduoti Fanučiui septynis šimtus dolerių? Taigi 
išeina, kad jeigu Fanučis nori jėga atimti iš jo septynis šimtus dolerių, 
jis turi teisę jį nužudyti. Pasaulis tikrai gali apsieiti be tokio žmogaus 
kaip Fanučis. 

Be abejo, būta ir praktinių priežasčių. Fanučis tikrai galėjo turėti 
galingų draugų, kurie stengtųsi atkeršyti. Pats Fanučis buvo pavojingas 
žmogus, ir jį užmušti buvo ne taip lengva. Egzistavo policija ir elektros 
kėdė. Tačiau Vitas Korleonė gyveno, nepaisant jam paskelbto mirties 
nuosprendžio, nuo tada, kai buvo nužudytas jo tėvas. Būdamas dvyli- 
kos metų berniukas, jis pabėgo nuo savo budelių ir, perplaukęs vande- 
nyną, atsidūrė svetimame krašte, pasivadino svetima pavarde. Daugel | 
metų patyliukais stebėdamas aplinkinius, jis įsitikino turįs daugiau su- 
manumo ir drąsos negu kiti, nors jis niekados neturėjo progos pritaikyti 
šių savybių. 

Vis dėlto jis dvejojo prie žengdamas pirmąjį žingsnį į savo lemtį. Jis 
"net sudėjo septynis šimtus dolerių į krūvelę ir įsikišo juos į kelnių kiše- 
"nę, iš kurios galėjo lengvai ištraukti. Įsikišo juos į kairiąją kelnių kiše- 
"nę, 0 į dešiniąją — pistoletą, kurį Klemenca jam davė prieš užgrobiant 

sunkvežimį su šilko sukniomis. ž 
 Fanučis atėjo lygiai devintą vakaro. Vitas Korleonė pastatė ant stalo 
 Klemencos duotą naminio vyno ąsotį. Fanučis pasidėjo savo baltą fetri- 
"nę skrybėlę ant stalo šalia ąsočio ir atlaisvino gėlėmis išmargintą kakla- 
"ryšį, kurio ryškūs raštai paslėpė pomidorų dėmes. Vasaros vakaras bu- 

vo karštas, blankiai švietė dujinis žibintas. Bute buvo labai ramu. Vitas 
buvo suledėjęs. Norėdamas parodyti savo gerus ketinimus, jis padavė 
"Fanučiui pluoštą banknotų ir atidžiai stebėjo svečią. Fanučis juos su- 
skaičiavęs išsitraukė odinę piniginę ir susikišo į ją. 
Tu dar skolingas man du šimtus dolerių, — siurbčiodamas vyną 
pareiškė jis. 

— Man truputį striuka su pinigais, — šaltu, santūriu balsu atsakė Vi- 
tas. — Aš jau kuris laikas neturiu darbo. Leiskite grąžinti tuos pinigus 
"po kelių savaičių. 

Šitoks gambitas buvo pateisinamas. Fanučis gavo didžiąją sumos 

įir galės laukti. Gal netgi pavyks jį prikalbinti daugiau pinigų nerei- 

alauti ar palaukti ilgiau. 


3 — Tu supratingas vaikinas, — sukikenęs tarė jis. - Kaip čia buvo, kad 
aš anksčiau tavęs nepastebėjau? Tu per daug ramus - tai tau ne į naudą. 


Mandagiai linktelėjęs galvą, Vitas parodė savo susidomėjimą ir pri- 
"pylė jam stiklą vyno iš purpurinio ąsočio. Fanučis buvo kažką besakąs, 
„bet apsigalvojo ir pakilęs nuo stalo paspaudė Vitui ranką. 
 — Labanakt, vaikine, - tarė jis. - Nesijauti nuskriaustas, ką? Jeigu 
"galėsiu būti tau naudingas - pranešk man. Šįvakar tu padarei sau gerą 


aliss leido Fanučiui nulipti laiptais ir išeiti iš namo. Gatvėje buvo 

g usų žmonių, kurie paliudys, kad jis gyvas ir sveikas išėjo iš namo, 

iame gyveno Korleonės. Vitas sekė jį pro langą. Jis pamatė, kad 

Fanučis pasuka už kampo į Vienuoliktąją aveniu ir suprato, jog jis eina 

į namus galbūt paslėpti grobį prieš išeinant į gatvę vėl. O gal padėti 

stoletą. Vitas išėjo iš buto ir užbėgo laiptais ant stogo. Perėjęs per 

ogus, jis nulipo tuščio sandėlio atsarginiais laiptais ir atsidūrė kieme. 

yręs jis atidarė užpakalines duris ir išėjo pro priekines. Namas, 
ame nuomojo butą Fanučis, buvo kitoje gatvės pusėje. 

Gyvenamasis rajonas į vakarus driekėsi tik iki Dešimtosios aveniu, 
Vienuoliktojoje buvo daugiausia sandėliai, nuomojami firmų, kurios | 
gabendavo prekes Niujorko Centriniu geležinkeliu ir kurioms buvo rei- | 
kalingas priėjimas prie krovinių bazių, aplipusių teritoriją nuo Vienuo- 
liktosios aveniu iki Hudzono upės. Fanučio namas buvo vienas iš ne- 
daugelio, likusių dykvietėje; jame daugiausia gyveno viengungiai trau- 
kinių palydovai, depų darbininkai ir pigiausios prostitutės. Tie žmonės 
nesėdėdavo gatvėje plepėdami kaip dori italai — jie kiurksodavo aludė- 
se, kur pragerdavo savo atlyginimą. Taigi Vitas niekieno nepastebėtas 
lengvai perėjo tuščia Vienuoliktąja aveniu ir įsmuko į Fanučio namo 
vestibiulį. Čia jis išsitraukė pistoletą, iš kurio dar nebuvo šovęs, ir ėmė 
laukti Fanučio. 

Jis žiūrėjo pro stiklines vestibiulio duris, žinodamas, kad Fanučis 
ateis iš Dešimtosios aveniu. Klemenca jam parodė pistoleto saugiklį, ir 
jis neužtaisęs išbandė jo nuleistuką. Būdamas vos devynerių metų, jis 
Sicilijoje dažnai eidavo medžioti su tėvu ir dažnai šaudydavo iš sun- 
kaus medžioklinio šautuvo, vadinamo /upara. Kaip tik todėl, kad nuo 
mažens meistriškai šaudė šiuo ginklu, jo tėvo žudikai paskelbė jam mir- 
ties nuosprendį. 

Laukdamas tamsiame vestibiulyje, jis išvydo baltą dėmę - tai Fanu- 
čis perėjęs per gatvę ėjo durų link. Vitas žengtelėjo atgal ir prisispaudė 
mentimis prie vidinių durų, vedančių prie laiptų. Jis ištiesė pistoletą ir 
pasirengė šauti. Nuo ginklo iki laukujų durų tebuvo pora žingsnių. Du- 
rys prasivėrė, ir šviesos kvadratą užpildė stambus baltu kostiumu apsi- 
rengęs vynu trenkiantis Fanučis. Vitas iššovė. 

Pro atviras duris šūvio aidas ištrūko į gatvę, bet pastato viduje taip 
driokstelėjo, kad namas net sudrebėjo. Fanučis, įsikibęs durų kraštų, 
stengėsi išsilaikyti ant kojų ir išsitraukti pistoletą. Nuo jo pastangų iš- 
trūko švarko sagos, jis prasiskyrė, atidengdamas pistoletą ir raudoną į 
voratinklį panašią dėmę ant marškinių. Labai rūpestingai, tarsi besda- 
mas adatą į veną, Vitas paleido antrą kulką į tą raudoną voratinklį. Fa- 
nučis suklupo ir atsirėmęs į duris jas atidarė. Jis baisiai sudejavo, ir ta 
apie didžiulę fizinę kančią bylojanti dejonė nuskambėjo vos ne komiš- 
kai. Jis vis leido tuos atodūsius — Vitas vėliau prisimins girdėjęs mažų | 
mažiausiai tris, kol jis prikišo pistoletą prie prakaituoto, riebaluoto žan- 
do ir iššovė jam į smegenis. Ne daugiau kaip penkioms sekundėms te- 
praėjus, Fanučis tysojo negyvas, ir jo lavonas laikė duris atdaras. 

Vitas labai atsargiai ištraukė plačiąją piniginę iš negyvėlio švarko 
kišenės ir įsikišo ją į užantį, paskui perėjo per gatvę, įėjo į sandėlį, pro 

ji -į kiemą ir atsarginiais laiptais užlipo ant stogo. Nuo čia jis nužvelgė 
gatvę. Fanučio lavonas tebetysojo tarpduryje, bet jokių kitų žmonių ne- 
buvo matyti. Prasivėrė du Fanučio namo langai, ir jis pamatė dvi iškiš- 
tas galvas, bet kadangi veido bruožų jis negalėjo įžiūrėti, tai ir tie smal- 
suoliai tikrai negalėjo jo pažinti. Be to, tokie žmonės policijai žinių 
neteiks. Fanučis, ko gero, pragulės ten iki aušros ar kol už jo neužklius 
patruliuojantis policininkas. Nė vienas namo gyventojas tyčia nerizi- 
kuos policijos įtarinėjamas ar tardomas. Jie visi užsirakins savo duris ir 
apsimes nieko negirdėję. 

Skubėti nebuvo reikalo. Stogais jis grįžo iki savo namo ir parėjo į 
savo butą. Jis atsirakino duris, o įėjęs į vidų vėl užrakino. Jis apžiūrėjo 
numirėlio piniginę. Be septynių šimtų dolerių, kuriuos jis buvo davęs 
Fanučiui, jis aptiko tik keletą vieno dolerio banknotų ir vieną penkinę. 
Už pamušalo buvo užkišta sena penkių dolerių vertės auksinė moneta, 
matyt, jo talismanas. Jeigu Fanučis buvo turtingas gangsteris, jis tikrai 
nesinešiojo savo turtų. Tai patvirtino kai kuriuos Vito įtarimus. 

Jis žinojo turįs atsikratyti piniginės ir pistoleto (bet jau tada suprato, 
kad auksinę monetą reikia palikti piniginėje). Jis vėl užlipo ant stogo ir 
perėjo kelių namų stogais. Jis numetė piniginę į ventiliacinę angą ir, 
išėmęs iš pistoleto kulkas, ėmė daužyti jo vamzdį į stogo kraštą. Vamz- 
dis nelūžo. Tuomet jis paėmė pistoletą už vamzdžio ir ėmė trankyti jo 
rankeną į kamino kraštą. Rankena skilo perpus. Jis vėl ėmė daužyti 
pistoletą, ir vamzdis dabar nulūžo nuo rankenos; kiekvieną ginklo dalį 
jis numetė į atskirą ventiliacinę angą. Jos be garso nukrito penkis aukš- 
tus ir nugrimzdo minkštoje atmatų krūvoje, susikaupusioje apačioje. 
Ryte pro langą vėl bus išmesta šiukšlių ir, jeigu pasiseks, jos viską pa- 
slėps. Vitas grįžo į butą. 

Jis šiek tiek drebėjo, bet valdėsi kuo puikiausiai. Jis persirengė ir, 
bijodamas, kad galėjo apsitaškyti krauju, sumetė nusirengtus drabužius 
į metalinį kubilą, kuriame žmona skalbdavo. Apipylė juos šarmu, o pas- 
kiau pamirkęs išskalbė su rudu skalbiamuoju muilu, trindamas į skalbi- 
mo lentą. Baigęs iššveitė kubilą šarmu ir muilu, susirado miegamojo 
kampe krūvą ką tik išskalbtų drabužių ir įmaišė į juos savuosius, o pas- 
kiau apsirengė švarius marškinius, kelnės ir nuėjo prie namo pas žmo- 
ną, vaikus ir kaimynus. 

Išaiškėjo, kad visos šios atsargumo priemonės buvo nereikalingos. 
Auštant aptikusi lavoną, policija taip ir neapklausė Vito. Tiesą sa- 
kant, jį apstulbino, kad ji nesužinojo apie Fanučio apsilankymą jo 
namuose tą vakarą, kai jis buvo nušautas, o jis tikėjosi kaip alibi pasi- 

naudoti tuo, kad Fanučis gyvas išėjo iš jo namų. Tik vėliau jis sužino- 
jo, jog policija be galo nudžiugo, kad Fanučis nužudytas, ir per daug 
nesistengė ieškoti jo žudikų. Ji nutarė, kad tai eilinis gangsterių susi- 
dorojimas, ir tardė chuliganus, kuriuos žinojo užsiimant reketu ir smur- 
tu. Vitas dar nebuvo turėjęs nemalonumų su policija, tad taip ir nepa- 
sirodė jos akiratyje. 

Policiją jis pergudravo, bet ne savo bendrininkus. Piteris Klemenca 
ir Tesijas vengė jo vieną savaitę, antrą, o paskui vieną vakarą pas jį 
„ apsilankė. Jie neslėpė pagarbos jam. Vitas pasitiko juos šaltai, bet man- 
dagiai ir pavaišino vynu. 

Pirmas prabilo Klemenca. 

-— Niekas nerenka duoklės iš Devintosios aveniu krautuvininkų, — 
tyliai tarė jis. - Niekas nerenka duoklės už kortavimą ir azartinius loši- 
mus rajone. 

Vitas Korleonė įdėmiai žiūrėjo į abu vyrus, bet nieko nesakė. 

— Mes galėtume perimti Fanučio klientus, — prašneko Tesijas. — Jie 
mums mokėtų. 

Vitas gūžtelėjo pečiais. 

- Ko jūs atėjote pas mane? Tokie dalykai manęs nedomina. 

Klemenca nusijuokė. Jau tada, nors dar nebuvo užsiauginęs to di- 
džiulio pilvo, jis juokėsi storulio juoku. 

— O kaip su tuo pistoletu, kurį aš tau daviau tvarkant sunkvežimį? — 
paklausė jis. - Kadangi tau jo nebereikės, gali jį man grąžinti. 

Labai lėtai, demonstratyviai Vitas išsitraukė pluoštelį banknotų iš 
kišenės ir atskaičiavo penkiasdešimt dolerių. 

— Še, aš tau sumoku. Aš išmečiau tą pistoletą po sunkvežimio pa- 
tvarkymo, — ir Vitas jiems nusišypsojo. 

Tuo metu jis nežinojo savo šypsenos poveikio. Ji stingdydavo krau- 
ją gyslose, nors ja jis nesistengė grasinti. Jis šypsodavosi tarsi iš kažko- 
kio mįslingo pokšto, kurį jis vienas tegalėtų įvertinti. Tačiau toji šypse- 
na pasirodydavo tik tuomet, kai pakvipdavo mirtimi, ir tas pokštas iš 
tikrųjų būdavo visai nemįslingas. Jo akyse šypsenos nebūdavo nė kva- 
po, ir iš išorės jis likdavo visai santūrus ir ramus, tad šitaip netikėtai 
atsiskleidusi tikroji jo asmenybė kėlė siaubą. 

Klemenca papurtė galvą. 

— Man nereikia pinigų, - tarė jis. 

Vitas susikišo banknotus į kišenę ir ėmė laukti. Jie visi suprato vie- 
nas kitą. Jie žinojo, kad jis nužudė Fanučį, tad nors jie niekad apie tai 
niekam nepasakojo, po kelių savaičių visas rajonas tai žinojo. Visi ėmė 

elgtis su Vitu Korleone kaip su „gerbtinu žmogumi“, tačiau jis nesiėmė 
jokių žygių, kad perimtų Fanučio reketą ir duoklės ėmimą. 

Tai, kas atsitiko paskiau, buvo neišvengiama. Vieną vakarą Vito žmo- 
na atsivedė kaimynę našlę į savo butą. Moteris buvo nepriekaištingos 
reputacijos italė. Ji sunkiai dirbo, augindama be tėvo likusius vaikus. 
Šešiolikmetis jos sūnus parnešdavo voką su atlyginimu ir atiduodavo 
jai neatplėštą, kaip priimta Italijoje; taip pat elgdavosi ir septyniolik- 
metė jos duktė, dirbanti siuvėja. Visa šeima vakarais siūdavo prie kar- 
tono sagas už vergiškus įkainius. Moters pavardė buvo Kolombo. 

- Sinjora nori paprašyti tavęs paslaugos, — kreipėsi į jį žmona. - Ji 
turi kažkokių bėdų. 

Vitas manė, kad ji paprašys pinigų, ir buvo pasirengęs jų duoti. Ta- 
čiau paaiškėjo, jog ponia Kolombo turi šunį, kurį be galo myli jos ma- 
žiausias sūnus. Namo savininkui gyventojai ėmė skųstis, esą šuo naktį 
lojąs, ir jis paliepė poniai Kolombo juo atsikratyti. Ji apsimetė, kad taip 
ir padarė. Namo savininkas sužinojo, kad jinai jį apgavo ir paliepė jai 
išsikraustyti iš buto. Šįkart ji pažadėjo tikrai atsikratyti šuns ir taip pa- 
sielgė, bet namo savininkas taip užpyko, jog nebesutiko atšaukti savo 
įsakymo. Ji turinti išsikraustyti, antraip policija išmesianti ją lauk. O 
kaip raudojo vargšas jos jaunėlis, kai jie atidavė šunį Long Ailende 
gyvenantiems giminaičiams. Taigi visai dėl niekų jie liks be pastogės. 

— Kodėl jūs manęs prašote padėti? - švelniai paklausė Vitas. 

— Ji man liepė paprašyti jūsų, — linktelėjusi galvą į jo žmonos pusę 
tarė ponia Kolombo. 

Vitas nustebo. Jo žmona niekad neklausinėjo apie drabužius, ku- 
riuos jis išsiskalbė tą vakarą, kai nužudė Fanučį. Ji niekad neklausinė- 
jo, iš kur atsirasdavo pinigai, kai jis buvo be darbo. Net dabar jos veidas 
buvo bejausmis. 

- Galiu duoti jums šiek tiek pinigų, kad galėtumėte išsikraustyti — ar 
jūs to norite? — kreipėsi jis į ponią Kolombo. 

Moteris papurtė galvą; jos skruostais riedėjo ašaros. 

— Čia gyvena visos mano draugės, tos, su kuriomis aš užaugau Itali-“ 
joje. Kaip aš galiu išsikelti kitur, tarp nepažįstamų žmonių? Aš noriu, 
kad jūs prikalbintumėte namo savininką leisti man pasilikti. 

— Taip ir bus. Jums nereikės išsikraustyti. Aš pasikalbėsiu su juo 
rytoj iš ryto. 

Žmona jam nusišypsojo; jis apsimetė nepastebėjęs jos šypsenos, bet 
širdyje jam buvo malonu. Ponia Kolombo dvejojo. 

— Jūs tikrai manote, kad savininkas leis man pasilikti? — paklausė ji. 

- Sinjoras Robertas? — su nuostaba balse paklausė Vitas. - Žinoma, 
leis. Jis geros širdies žmogus. Aš jam paaiškinsiu jūsų varganą padėtį, 
ir jis jūsų pasigailės. Nesirūpinkite daugiau dėl šito. Nesikrimskite. Var- 
dan savo vaikų, patausokite sveikatą. 


**k* 


Namo savininkas sinjoras Robertas pasirodydavo rajone kiekvieną 
„ dieną patikrinti penkių jam priklausančių namų. Jis buvo padrone, žmo- 
gus, kuris parduodavo stambioms korporacijoms juodadarbius italus, 
vos tik jie atplaukdavo į Ameriką. Iš gaunamo pelno jis vieną po kito 
pirko gyvenamuosius namus. Jis buvo apsišvietęs vyras iš Šiaurės Itali- 
jos, tad jautė vien panieką tiems neraštingiems pietiečiams iš Sicilijos 
ir Neapolio, kurių lyg utėlių knibždėjo jo namuose, kurie mėtydavo 
šiukšles pro ventiliacines angas, kurie leisdavo tarakonams ir žiurkėms 
graužti jo sienas ir nė piršto nepajudindavo, kad apsaugotų jo turtą. Jis 
nebuvo blogas žmogus; jis buvo geras tėvas ir vyras, tačiau nuolatinis 
nerimas dėl investuoto kapitalo, dėl pajamų, dėl išlaidų, kurias neiš- 
vengiamai patiria pasiturintis žmogus, visiškai ištampė jam nervus, tad 
jis amžinai būdavo sudirgęs. Kai Vitas sustabdė jį gatvėje, norėdamas 
tarti porą žodžių, sinjoras Robertas elgėsi ne itin mandagiai, bet ne šiurkš- 
čiai, žinodamas, kad kiekvienas iš tų pietiečių gali suvaryti tau peilį, jei 
jį suerzinsi. Tiesa, šis jaunuolis atrodė ramaus būdo. 

- Sinjore Robertai, - kreipėsi į jį Vitas, - mano draugo žmona, varg- 
šė našlė, neturinti vyro, kuris galėtų ją apginti, man sakė, kad kažkodėl 
jai liepta išsikelti iš buto jūsų name. Ją apėmė neviltis. Ji neturi pinigų, 
visi jos draugai gyvena čia. Aš pasakiau jai, kad su jumis pasikalbėsiu, 
kad jūs esate išmintingas žmogus ir šitaip pasielgėte dėl kažkokio nesu- 
sipratimo. Ji atsikratė šuns, dėl kurio ir kilo visas triukšmas, tad kodėl ji 
negali pasilikti? Aš prašau jūsų šios paslaugos kaip italas italo. 

Sinjoras Robertas tyrė priešais stovintį jaunuolį. Jis buvo vidutinio 
ūgio, bet tvirto sudėjimo, valstietis, bet ne gangsteris; stačiai juokin- 
ga — jis išdrįso pasivadinti italu. Robertas gūžtelėjo pečiais. 

— Aš jau išnuomojau tą butą kitai šeimai už didesnį mokestį, — tarė 
jis. — Aš negaliu dėl jūsų draugės tų žmonių nuliūdinti. 

Vitas supratingai linktelėjo. 

— Kiek daugiau per mėnesį? — maloniu balsu paklausė jis. 

- Penkiais doleriais, — atsakė namo savininkas. Jis melavo. Našlė už 
tą ankštą keturių tamsių kambarėlių butą mokėjo dvylika dolerių per 
mėnesį, ir iš naujojo nuomininko jis nesugebėjo išlupti daugiau. 

Vitas išsitraukė iš kišenės pluoštelį dešimties dolerių vertės bankno- 
tų ir atskaičiavo tris. 

- Štai skirtumas už šešis mėnesius avansu. Nesakykite jai apie tai, ji 
išdidi moteris. Užsukite pas mane po pusmečio. Tik, aišku, jūs leisite 
jai laikyti šunį. 

— Špygą! — atšovė sinjoras Robertas. — Kas, velniai griebtų, tu toks, 
kad man įsakinėji?! Elkis padoriai, nes gausi į savo sicilietišką šikną ir 
išlėksi į gatvę! 

Vitas nustebęs skėstelėjo rankomis. 

— Aš prašau jūsų paslaugos, tik tiek. Niekad nežinai, kada gali pri- 
reikti draugo, ar ne tiesa? Štai, paimkite šituos pinigus kaip mano geros 
valios ženklą ir pats nuspręskite. Aš nedrįsčiau su jumis ginčytis, - jis 
įbruko pinigus sinjorui Robertui. - Padarykite man šią menkutę paslau- 
gą - paimkite pinigus ir viską apmąstykite. Jeigu rytoj iš ryto norėsite 
grąžinti man pinigus — prašom, grąžinkite juos. Jeigu nenorite, kad ta 
moteris gyventų jūsų name, kaip aš galiu jums sukliudyti? Šiaip ar taip, 
tas namas — jūsų nuosavybė. Jeigu nenorite, kad jame būtų laikomas 
šuo, aš jus suprantu. Aš pats nemėgstu gyvūnų, - jis patapšnojo sinjo- 
rui Robertui per petį. - Padarykite man šią paslaugą, gerai? Aš to nepa- 
miršiu. Paklauskite čia gyvenančių savo draugų apie mane - jie jums 
pasakys, kad aš esu žmogus, kuris žino, kas yra dėkingumas. 

Sinjoras Robertas, aišku, jau pradėjo šį tą suprasti. Tą vakarą jis 
pasiteiravo apie Vitą Korleonę ir nelaukė iki ryto. Dar tą vakarą jis 
pasibeldė į Korleonių buto duris, atsiprašė taip vėlai atėjęs ir paėmė 
sinjoros Korleonės pasiūlytą stiklą vyno. Jis užtikrino Vitą, esą visa tai 
buvęs baisus nesusipratimas, esą sinjora Kolombo, žinoma, galinti pa- 
silikti savo bute, žinoma, galinti laikyti savo šunį. Kaip tie niekingi 
nuomininkai gali skųstis dėl vargšo gyvulėlio keliamo triukšmo, kai jie 
moka tokį menką mokestį? Galiausiai jis numetė ant stalo trisdešimt 
dolerių, kuriuos jam buvo davęs Vitas, ir kuo nuoširdžiausiai tarė: 

— Pamatęs, kaip geraširdiškai jūs padedate tai vargšei našlei, aš susi- 
gėdau ir noriu parodyti, kad aš taip pat turiu krikščioniško gailestingu- 
mo. Jos nuomos mokestis liks koks buvęs. 

Visi šios komedijos dalyviai vaidino puikiai. Vitas pilstė vyną, prašė 
žmoną atnešti pyragaičių, kratė sinjorui Robertui ranką ir gyrė už gerą 
širdį. Svečias dūsavo ir aiškino, kad susipažinus su tokiu nuostabiu vy- 
ru kaip Vitas Korleonė jam grįžęs tikėjimas geruoju žmogaus pradu. 

Sinjoras Robertas, kuris iš baimės šitaip per plauką išnešęs sveiką 
kailį visas tirtėjo, sėdo į tramvajų, parvažiavo į savo namus Bronkse ir 
krito į lovą. Savo nuomininkams jis nesirodė tris dienas. 

Vitas Korleonė dabar buvo „gerbtinas žmogus“ rajone. Sklido gan- 
dai, esą jis priklausąs siciliečių mafijai. Vieną dieną pas jį atėjo vyras, 
kurio bute buvo lošiama kortomis iš pinigų, ir savo noru davė jam dvi- 
dešimt dolerių už jo „draugystę“. Vitas teturįs kartą ar du per savaitę 
apsilankyti jo bute, idant lošėjai suprastų esą jo saugomi. 

Vito paprašė užtarimo krautuvininkai, kuriems eibių iškrėsdavo jau- 
ni chuliganai. Vitas įvykdė jų prašymą, ir jam buvo deramai atlyginta. 
Netrukus jis ėmė gauti neregėtas tiems laikams ir kraštams pajamas — 
šimtą dolerių per savaitę. Klemenca ir Tesijas buvo jo draugai ir bendri- 
ninkai, tad dalį šių pinigų jis turėjo duoti jiems, bet jis tai darė neprašo- 
mas. Galop jis nutarė įsitraukti į alyvų aliejaus importo verslą kartu su 
Dženku Abandandu, su kuriuo draugavo nuo vaikystės. Dženkas rūpin- 
sis dalykine puse: aliejaus atvežimu iš Italijos, supirkimu tinkamomis 
kainomis, saugojimu tėvo sandėlyje, nes šioje srityje turėjo patirties. 
Klemenca ir Tesijas užsiims pardavimu. Jie aplankys kiekvieną itališką 
maisto prekių parduotuvę Manhetene (paskiau Brukline ir Bronkse) ir 
prikalbins krautuvininkus prekiauti „Dženko Puro“ alyvų aliejumi (su 
jam būdingu kuklumu Vitas Korleonė atsisakė pavadinti jį savo vardu). 
Vitas, be abejo, bus firmos galva, nes jis investavo į ją didžiąją kapitalo 
dalį. Be to, jis bus pasitelktas į pagalbą ypatingais atvejais — kai krautu- 
vininkai nenusileis Klemencos ir Tesijo įkalbinėjimams. Tuomet Vitas 
panaudos savo grėsmingą įtikinėjimo galią. 

Kelerius metus Vitas Korleonė gyveno visai malonų smulkaus ver- 
slininko gyvenimą; jis buvo visiškai atsidavęs savo komercinės įmonės 
kūrimui dinamiškos, smarkiai besivystančios ekonomikos sąlygomis. 
Jis buvo atsidavęs tėvas ir vyras, bet buvo taip užsiėmęs, kad šeimai 
tegalėjo skirti labai mažai laiko. Kai „Dženko Puro“ alyvų aliejus tapo 
labiausiai perkamu itališku aliejumi Amerikoje, jo organizacija ėmė spar- 
čiai augti. Kaip kiekvienas geras verslininkas, jis ėmė suprasti, kaip 
svarbu pardavinėti savo prekę mažesnėmis nei varžovų kainomis, kaip 
svarbu atkirsti juos nuo realizacijos kanalų, įtikinant krautuvininkus 
pardavinėti mažiau jų prekių. Kaip kiekvienas geras verslininkas, jis 
siekė išlaikyti monopolį, priversdamas varžovus pasitraukti iš šios sri- 
ties ar susilieti su jo kompanija. Vis dėlto jis ėmėsi verslo būdamas 
ekonomiškai gan silpnas, skeptiškai žiūrėjo į reklamą, pasikliaudavo 
kalbomis, ir, atvirai pasakius, jo aliejus buvo nė kiek ne geresnis nei jo 
konkurentų, todėl jis negalėjo pasinaudoti įprastais būdais varžovams 

smaugti, kurių imdavosi teisėti verslininkai. Jam teko pasikliauti savo 
asmenybės jėga ir „gerbtino žmogaus“ reputacija. 

Dar jaunas būdamas, Vitas tapo žinomas kaip „išmintingas vyras“. 
Jis niekad neištarė jokio grasinimo. Jis visuomet naudodavosi logiškais 
argumentais, kurie išaiškėdavo esą neatremiami. Jis visuomet pasirū- 
pindavo, kad ir kitas gautų savąją pelno dalį. Pralaimėjusių nebūdavo. 
Jis, aišku, tai darė paprasčiausiomis priemonėmis. Kaip daugelis genia- 
lių verslininkų, jis suprato, kad laisva konkurencija žalinga, o monopo- 
lizmas — veiksmingas. Taigi jis paprasčiausiai ėmėsi priemonių tam 
veiksmingam monopolizmui pasiekti. Brukline buvo keli prekiautojai, 
urmu pardavinėję aliejų; tai buvo ūmaus būdo, užsispyrę vyrai, nepasi- 
duodantys logiškiems argumentams, kurie nieku gyvu nenorėjo matyti 
ir pripažinti Vito Korleonės vizijos net po to, kai jis kuo kantriausiai ir 
smulkiausiai jiems viską išaiškino. Nevilties apimtas Vitas prisipažino 
pralaimėjęs; jis pasiuntė Tesiją įsteigti Brukline būstinę ir išspręsti šią 
problemą. Buvo sudeginti prekių sandėliai, buvo apversti sunkvežimiai, 
ir alyvų aliejaus kūdros telkšojo akmenimis grįstose uosto rajono gat- 
velėse. Vienas neatsargus vyras, pasipūtęs milanietis, labiau tikintis 
policija negu šventasis Kristumi, net kreipėsi į pareigūnus su skundu 
prieš savo bendrataučius, šitaip nusikalsdamas šimtmečių senumo 
omertos įstatymui. Tačiau nespėjus policijai imtis kokių nors priemo- 
nių prekiautojas pranyko, ir niekas daugiau jo neregėjo; be vyro ir 
tėvo liko ištikima žmona ir trys vaikai, kurie, garbė Dievui, buvo visi 
suaugę, tad galėjo perimti jo verslą ir susitarti su „Dženko Puro“ alie- 
jaus kompanija. 

Tačiau didžiais žmonėmis negimstama - jais tampama; taip buvo ir 
su Vitu Korleone. Kai buvo paskelbta prohibicija? ir buvo uždrausta 
prekiauti svaigalais, Vitas žengė paskutinį žingsnį nuo eilinio, mažumą 
negailestingo verslininko prie didžiojo nusikalstamos veiklos pasaulio 
Dono. Tai įvyko ne per vieną parą, ne per vienerius metus, bet baigian- 
tis prohibicijos laikotarpiui ir prasidedant Didžiajai depresijai!", Vitas 
jau buvo tapęs Krikštatėviu, Donu, Donu Korleone. 

Viskas prasidėjo bemaž atsitiktinai. Tuo metu „Dženko Puro“ alie- 
jaus kompanija turėjo šešių sunkvežimių parką. Per Klemencą į Vitą 


* Prohibicija, t. y. įstatymai, draudžiantys vartoti alkoholinius gėrimus, galiojo JAV nuo 
1920 m. iki 1933 m. 

"“ Didžioji depresija - ekonomikos nuosmukis, apėmęs Vakarų šalis ir ypač skaudžiai pa- 
sireiškęs JAV ketvirtajame šio amžiaus dešimtmetyje. 

kreipėsi grupė butlėgerių!! italų, kurie atgabendavo spiritą ir viskį iš 
Kanados. Jiems reikėjo sunkvežimių ir išvežiotojų savo prekėms pa- 
skirstyti po Niujorką — patikimų, mokančių laikyti liežuvį už dantų, ga- 
nėtinai ryžtingų ir tvirtų vyrų. Jie buvo pasirengę sumokėti Vitui už jo 
sunkvežimius ir žmones tokią didžiulę sumą, kad jis smarkiai sumažino 
savo aliejaus verslą ir sunkvežimius naudojo vien kontrabandai. Jis pa- 
sielgė šitaip nepaisydamas to, kad pasiūlymą pateikę ponai palydėjo jį 
gerai užmaskuotu grasinimu. Mat jau tada Vitas buvo toks subrendęs 
vyras, kad neįsižeisdavo, nesupykdavo išgirdęs grasinimą, neatsisaky- 
davo dėl jo pelningo pasiūlymo. Jis apmąstė šį jų grasinimą, nutarė, 
kad jis nepakankamai įtaigus, ir ėmė prasčiau galvoti apie savo naujuo- 
sius bendrininkus, nes jie taip kvailai elgėsi grasindami, kai to visiškai 
nereikėjo. Tai buvo naudinga informacija, ir jis nutarė nuodugniai ją 
apmąstyti, kai ateis laikas. 

Vitui vėl viskas puikiai klojosi, o svarbiausia jis įgijo žinių, ryšių ir 
patirties. Be to, jis krovė į daiktą gerus poelgius kaip bankininkas ver- 
tybinius popierius, nes ateinančiais metais išaiškėjo, kad Vitas ne tik 
gabus vyras — jis buvo savotiškas genijus. Jis ėmė globoti italų šeimas, 
kurios savo namuose įsirengė nelegalias užeigas viengungiams juoda- 
darbiams ir pardavinėjo jose viskį po penkiolika centų už stikliuką. Jis 
tapo krikštatėviu ponios Kolombo jaunėliui sūnui, kai jis buvo priimtas 
į protestantų bendruomenę, davė jam gražią dovaną — auksinę dvide- 
šimties dolerių monetą. Per tą laiką, kadangi jo sunkvežimius kartais 
sulaikydavo policija (tai buvo neišvengiama), Dženkas Abandandas nu- 
sisamdė puikų advokatą su gausiais ryšiais Policijos valdyboje ir teis- 
muose. Buvo sukurta kyšių sistema, ir netrukus Korleonės organizacija 
turėjo nemenką „paklodę“ — sąrašą pareigūnų, privalančių kas mėnesį 
gauti mokestį. Kai advokatas pamėgino sutrumpinti šį sąrašą, atsipra- 
šydamas už didžiules išlaidas, Vitas jį atkalbėjo. 

— Ne, ne, - tarė jis. — Palik sąraše visus, net jeigu jie šiuo metu nega- 
li mums padėti. Aš pasitikiu draugyste ir noriu pirmas parodyti savo 
draugingumą. 

Laikui einant, Korleonės imperija išaugo, padaugėjo sunkvežimių, 
pailgėjo „paklodė“. Pagausėjo ir žmonių, tiesiogiai dirbančių Tesijui ir 
Klemencai. Organizacija pasidarė griozdiška, kol galop Vitas ją sutvar- 
kė. Jis suteikė Klemencai ir Tesijui Caporegime - kapitono rangą, o jų 
žinioje dirbančius vyrus pavadino kareiviais. Dženką Abandandą jis 


U Butlėgeriai - kontrabandininkai, gabenantys alkoholinius gėrimus. 

skyrė savo patarėju — Consigliori. Jis apsaugojo save nuo visų jo orga- 
nizacijos atliekamų veiksmų keliais izoliaciniais sluoksniais. Įsakymą 
jis duodavo tik Dženkui ar vienam iš kapitonų, dažniausiai - be jokio 
liudytojo. Paskui jis atskėlė Tesijo grupę ir padarė ją atsakingą už Bruk- 
liną. Jis taip pat atskyrė Tesiją nuo Klemencos ir ilgainiui leido suprasti 
nenorįs, kad tie du vyrai bendrautų - netgi ne darbo metu, išskyrus tuos 
atvejus, kai tai tiesiog būtina. Jis paaiškino tai Tesijui, nes jis buvo 
protingesnis, ir šis iškart suprato, ko siekia Vitas, nors tas jam paaiški- 
no, kad tai atsargumo priemonė apsiginti nuo įstatymo saugotojų. Tesi- 
jas suprato, kad Vitas nenori, jog du jo karininkai turėtų menkiausią 
galimybę susimokyti prieš jį, bet jis taip pat suprato, kad Vitas tai daro 
ne iš piktos valios — tai tebuvo taktinė atsargumo priemonė. Atsilygin- 
damas už tai, Vitas suteikė Tesijui veiksmų laisvę Brukline, nors Kle- 
mencos valdas Bronkse kontroliavo bemaž pats vienas. Nors iš pažiū- 
ros linksmo būdo, Klemenca buvo narsesnis, žiauresnis ir ne toks atsar- 
gus, tad reikalingas griežtesnės priežiūros. 

Didžioji depresija sustiprino Vito galią; tiesą sakant, maždaug tuo 
metu jį ir ėmė vadinti Donu Korleone. Visame mieste dori žmonės vel- 
tui maldavo doro darbo. Išdidūs vyrai ir jų šeimos buvo priversti nusi- 
žeminti priimdami labdarą, teikiamą jų niekinamos valdininkijos. Tuo 
tarpu Dono Korleonės vyrai vaikščiodavo gatvėmis aukštai iškėlę gal- 
vas, prisikimšę kišenes sidabrinių ir popierinių pinigų, nebijodami ne- 
tekti darbo. Ir net Donas Korleonė, toks kuklus vyras, nejučia ėmė di- 
džiuotis. Jis sugebėjo pasirūpinti savo pasauliu, savo žmonėmis. Jis ne- 
apvylė tų, kurie buvo nuo jo priklausomi ir kurie liejo jam savo prakaitą, 
kurie rizikavo savo gyvybe ir laisve jam tarnaudami. Tad kai kokį jo 
žmogų ištikdavo nesėkmė ir jį suėmę pasodindavo į kalėjimą, nelaimė- 
lio šeima gaudavo pašalpą, ne kokią skurdžią, šykščią, ubago išmaldą, 
o tiek pinigų, kiek tas uždirbdavo laisvas būdamas. 

Tai, aišku, nebuvo vien krikščioniška labdara. Net geriausi jo drau- 
gai nebūtų pavadinę Dono Korleonės šventuoju. Jo dosnumas buvo iš 
dalies savanaudiškas. Į kalėjimą kišamas jo darbuotojas žinojo teturįs 
laikyti liežuvį už dantų, ir jo žmona bei vaikais bus pasirūpinta. Jis 
žinojo, kad jeigu neduos policijai žinių, išėjus iš kalėjimo jo lauks šiltas 
sutikimas: jo namuose bus surengtas vakarėlis su geriausiais valgiais, 
naminiais ravioliais, vynu, pyragaičiais ir tortais, į kurį atšvęsti jo grįži- 
mo į laisvę susirinks visi draugai ir giminaičiai. O kažkuriuo metu pa- 
rodyti pagarbos tokiam ištikimam vyrui užsuks Consigliori Dženkas 
Abandandas, o gal net pats Donas ir, išgėręs jo garbei stiklą vyno, pa- 

liks gražią piniginę dovaną, idant šis galėtų savaitę ar dvi pailsėti su 
šeima prieš vėl kibdamas į kasdienius darbus. Šitoks nepaprastai jaut- 
rus ir supratingas buvo Donas Korleonė. 

Kaip tik tuo metu Donui kilo mintis, kad jis tvarkosi savo pasaulyje 
kur kas geriau negu jo priešai tame didesniame pasaulyje, kuris nuola- 
tos jam kliudė. Šią jo nuostatą dar labiau stiprino vargani aplink gyve- 
nantys žmonės, kurie be perstojo kreipdavosi į jį pagalbos, prašydami 
padėti gauti pašalpą buto nuomai sumokėti, įtaisyti į darbą ar išsukti 
nuo kalėjimo kokį vaikiną, paskolinti nedidelę, bet žūtbūt reikalingą 
sumą, užstoti prieš namų savininkus, kurie nepaisydami jokios logikos 
reikalaudavo mokesčio iš nuomininkų, likusių be darbo. 

Donas Korleonė padėdavo jiems visiems. Ne tik įvykdydamas jų 
prašymus, bet ir padrąsindamas žodžiais, kurie sušvelnindavo tą karčią 
nuoskaudą, kurią jie patirdavo, susilaukę jo labdaros. Visai nenuosta- 
bu, kad kai šie italai sutrikdavo ir pasimesdavo, nežinodami, už ką bal- 
suoti renkant savo atstovus į valstijos parlamentą, miesto valdžios įstai- 
gas ar į Kongresą, jie klausdavo savo draugo Dono Korleonės, savo 
Krikštatėvio, patarimo. Tokiu būdu jis tapo politine jėga, ir su juo pri- 
valėjo tartis supratingi partijų lyderiai. Šią savo galią jis sutvirtino vals- 
tybės veikėjui būtinu įžvalgumu ir intelektu bei padėdamas gabiems 
vaikinams iš skurdžių itališkų šeimų baigti koledžus. Šie vaikinai vė- 
liau taps advokatais, apygardų prokurorų padėjėjais ir net teisėjais. Jis 
planavo savo imperijos ateitį su valstybės vadovo įžvalgumu. 

Atšaukus prohibiciją, jo imperijai buvo suduotas skaudus smūgis, 
bet jis vėl spėjo imtis atsargumo priemonių. 1933 metais jis pasiuntė 
savo emisarus pas žmogų, kuris kontroliavo visus azartinius lošimus 
Manhetene, lošimus iš pinigų dokuose ir pinigų skolinimą už plėšikiš- 
kas palūkanas, be kurio azartiniai lošimai negali apsieiti kaip beisbolas 
be dešrainių, taip pat bukmekerius, priimančius statymus už sportinės 
varžybas ir žirgų lenktynes, nelegalius lošimų namus, kuriuose buvo 
žaidžiamas pokeris, ir Harlemo loterijų verslą. To žmogaus pavardė bu- 
vo Salvatorė Maranzanas, ir jis buvo vienas iš pripažintų Niujorko nu- 
sikaltėlių pasaulio vadeivų. Korleonės emisarai pasiūlė Maranzanui ben- 
dradarbiavimą lygiateisiškais pagrindais, naudingą abiem pusėms. Vi- 
tas Korleonė su savo organizacija, ryšiais policijoje ir politikoje galėjo 
tapti tvirta priedanga Maranzano operacijoms ir suteikti daugiau jėgų, 
kurios leistų įsiskverbti į Brukliną ir Bronksą. Tačiau Maranzanas buvo 
neįžvalgus žmogus ir su panieka atstūmė Korleonės pasiūlymą. Maran- 
zanas draugavo su didžiuoju Alu Kapone, be to, jis turėjo savo organi- 

zaciją, savo žmones ir didžiulę armiją, tad nė neketino taikstytis su šiuo 
išsišokėliu, kuris garsėjo daugiau kaip diskutuoti mėgstąs parlamenta- 
ras, negu tikras mafijozas. Maranzano atsisakymas sukėlė didįjį 1933 
metų karą, kuriam buvo lemta pakeisti visą Niujorko nusikaltėlių pa- 
saulio struktūrą. 

Iš pirmo žvilgsnio jėgos atrodė nelygios. Salvatorė Maranzanas tu- 
rėjo galingą organizaciją ir smarkių gangsterių. Jis draugavo su Čika- 
gos mafijos vadeiva Kapone ir galėjo kreiptis į jį pagalbos. Be to, jis 
gerai sutarė su Tataljų Šeima, kontroliavusia mieste prostituciją ir tuo 
metu visai dar menkutį narkotikų srautą. Jis turėjo ir politinių ryšių su 
galingais verslininkais, kurie panaudodavo savo gangsterius, kad šie 
terorizuotų žydus profsąjungų aktyvistus drabužių siuvyklose ir italų 
sindikatus statybininkų profsąjungose. 

Į kovą su juo Donas Korleonė galėjo mesti tik du nedidelius, bet 
puikiai organizuotus būrius, vadovaujamus Klemencos ir Tesijo. Jo po- 
litinius ryšius ir pažintis policijoje turėjo nusverti verslininkai, kurie 
palaikys Maranzaną. Kita vertus, jam palanku buvo tai, kad priešas sto- 
kojo žinių apie jo organizaciją. Nusikaltėlių pasaulis nežinojo tikrosios 
jo kareivių jėgos ir netgi apsigavo, manydamas, kad Tesijas Brukline 
veikia atskirai, savarankiškai. 

Nepaisant viso to, kova buvo nelygi iki to laiko, kai Vitas Korleonė 
vienu meistrišku smūgiu sulygino šalių galimybes. 

Maranzanas kreipėsi į Kaponę, prašydamas atsiųsti du geriausius 
savo žudikus išsišokėliui sunaikinti. Korleonių Šeima turėjo draugų 
ir žvalgų Čikagoje, kurie pranešė žinią, jog žudikai atvyksta trauki- 
niu. Vitas pasiuntė Luką Brazį jais pasirūpinti, davęs nurodymų, lei- 
džiančių prasiveržti į paviršių patiems barbariškiausiems to keisto vyro 
instinktams. 

Brazis ir keturi jo vyrai pasitiko čikagiškius gangsterius geležinke- 
lio stotyje. Tuo tikslu vienas iš Brazio žmonių parūpino taksi ir atvažia- 
vo juo į stotį. Nešikas, paėmęs atvykėlių lagaminus, nusivedė juos į tą 
taksi. Kai jie įlipo, Brazis ir kiti jo vyrai susigrūdo vidun su atkištais 
pistoletais ir privertė Kaponės gangsterius atsigulti ant automobilio grin- 
dų. Taksi nuvažiavo į sandėlį dokų rajone, kurį atvykėliams parengė 
Brazis. Jie surišo Kaponės vyrams rankas ir kojas, o burnas užkimšo 
nedideliais rankšluosčiais, kad jie negalėtų šaukti. Tuomet Brazis pasi- 
ėmė prie sienos padėtą kirvį ir ėmė kapoti vieną iš tų vyrų. Jis nukapojo 
jam pėdas, paskui kojas, pirma ties keliais, paskui dar aukščiau, ties 
šakumu. Brazis buvo nepaprastai galingas vyras, bet kol tą darbą baigė, 


205 


turėjo gerokai pamosuoti kirviu. Iki to laiko auka, aišku, išleido pasku- 
tinį kvapą, o sandėlio grindys buvo slidžios nuo atkirstų mėsos gabalų 
ir kraujo krešulių. Brazis buvo besiimąs antrojo belaisvio, bet pamatė, 
kad daugiau vargti jam nebereikės. Antrasis Kaponės galvažudys gry- 
nai iš baimės nurijo rankšluostį, kuriuo buvo užkimšta jam gerklė (nors 
tai atrodė neįmanoma) ir užduso. Atlikusi skrodimą mirties priežasčiai 
nustatyti, policija rado rankšluostį jo skrandyje. 

Kelioms dienoms praėjus, Kaponių Šeima Čikagoje gavo laiškelį 
nuo Vito Korleonės. Jame buvo rašoma: „Dabar jūs žinote, kaip aš el- 
giuosi su priešais. Ko neapolietis kišasi į dviejų siciliečių ginčą? Jeigu 
jūs norite laikyti mane savo draugu, tuomet aš skolingas jums paslaugą, 
kurią padarysiu jums pareikalavus. Toks žmogus kaip jūs negali neži- 
noti, kad kur kas naudingiau turėti draugą, kuris, užuot kreipęsis į jį 
pagalbos, pats pasirūpina savo reikalais ir yra pasirengęs padėti jam, jei 
ateityje ištiktų kokia bėda. Jeigu jūs nenorite mano draugystės — tebū- 
nie, bet tuomet aš turiu jums pasakyti, kad šiame mieste drėgnas, ne- 
apoliečiams nesveikas klimatas ir kad jums patariama niekada jame ne- 
silankyti“. 

Laiško tonas tyčia buvo toks arogantiškas. Donas negerbė Kaponių, 
laikydamas juos kvailais, nesimaskuojančiais galvažudžiais. Jo žvalgai 
jam pranešė, kad Kaponė prarado visą politinę įtaką dėl savo pasipūtė- 
liškos laikysenos viešumoje ir puikavimosi nusikaltimais susikrautu tur- 
tu. Donas žinojo, netgi buvo įsitikinęs, kad Kaponės organizacija ir į ją 
panašios, neturėdamos politinių ryšių ir visuomenės priedangos, galėjo 
būti lengvai sunaikintos. Jis žinojo, kad Kaponei gresia žlugimas. Jis 
taip pat žinojo, kad nors Kaponės įtaka baisi ir prasiskverbusi į visas 
sritis, ji nesiekia toliau Čikagos ribų. 

Dono taktika buvo sėkminga ne tiek dėl jos žiaurumo, kiek dėl to, 
kad Donas sureagavo taip žaibiškai, tiesiog kraują stingdančiu greičiu. 
Jeigu jo žvalgyba tokia gera, visi tolesni žingsniai būtų rizikingi. Kapo- 
nėms buvo geriau, kur kas išmintingiau sutikti su draugystės pasiūlymų 
ir atsilyginimu, apie kurį buvo užsimenama laiške. Kaponių Šeima per- 
davė Vitui, kad ji nesikiš. 

Dabar galimybės susilygino, o Vitas Korleonė pelnė neregėtą „pa- 
garbą“ visų Jungtinių Valstijų nusikaltėlių pasaulyje, šitaip pažeminda- 
mas Kapones. Pusę metų Donas triuškino Maranzaną. Dono žmonės 
užpuldinėjo jo globojamus lošimų namus, aptiko stambiausią pagrindi- 
nės loterijos statymų priėmėją Harleme ir atėmė iš jo visą dienos uždar- 
bį. Su priešais Donas kovėsi visuose frontuose. Jis netgi pasiuntė Kle- 

mencą su savo vyrais grumtis profsąjungų aktyvistų pusėje prieš Ma- 
ranzano ir drabužių firmų savininkų apmokamus reketininkus. Turėda- 
mas pranašesnę žvalgybą ir organizaciją, Donas skynė pergales visuose 
frontuose. Mūšio baigtį nulemti padėjo ir Klemenca, veikęs su jam bū- 
dingu džiaugsmingu žiaurumu - šią jo savybę Donas sumaniai išnau- 
dojo. Galiausiai Vitas Korleonė pasiuntė lig tol tausotą Tesijo būrį susi- 
doroti su pačiu Maranzanu. Šis jau buvo išsiuntęs emisarus, prašyda- 
mas taikos. Vitas atsisakydavo su jais pasimatyti, sugalvodamas čia vieną 
dingstį, čia kitą. Maranzano kareiviai bėgo nuo savo vado, nenorėdami 
mirti pralaimėtame kare. Bukmekeriai ir palūkininkai pinigus už savo 
apsaugą mokėjo Korleonės organizacijai. Karas tuoj tuoj turėjo baigtis. 

Galiausiai Naujųjų 1933-ųjų išvakarėse Tesijui pavyko prasibrauti 
pro gynybines paties Maranzano užtvaras. Maranzano karininkai norė- 
jo kuo greičiau sudaryti sandorį su Korleonių Šeima ir sutiko paaukoti 
savo vadą. Jie pasakė jam, kad susitarta susitikti su Korleone viename 
Bruklino restorane, ir jie, kaip jo asmens sargybiniai, palydėjo Maran- 
zaną ten. Kai į restoraną įėjo Tesijas su keturiais savo vyrais, jie paliko 
jį niūriai žiaumojantį duonos riekę prie languota staltiese dengto stalo 
ir pabėgo. Bausmė buvo įvykdyta greitai ir tiksliai. Maranzanas, kurio 
burna buvo pilna nespėtos sukramtyti duonos, buvo išvarpytas kulkų. 
Karas baigėsi. 

Maranzano imperija buvo įjungta į Korleonių Šeimą. Donas Korle- 
onė įsteigė duoklių sistemą, kuri leido visiems bukmekeriams ir nele- 
galių loterijų organizatoriams tęsti savo veiklą. Savotiška kontribucija 
Donui buvo įtaka drabužių siuvyklų profsąjungose, kuri paskesniais 
metais pasirodys besanti be galo svarbi. Tačiau dabar, sutvarkius savo 
verslo reikalus, Donui iškilo problemų šeimoje. 

Santinas Korleonė, Sonis, buvo šešiolikos metų ir per tą laiką išaugo 
į plačiapetį masyvaus, juslaus, bet toli gražu ne moteriško veido, net 
per šimto aštuoniasdešimties centimetrų ūgio vyrą. Fredas buvo ramus 
berniukas (Maiklas tuo metu buvo visai dar mažas), o Santinas nuola- 
tos pakliūdavo į bėdą. Jis pešdavosi, prastai mokėsi, o galop pas Doną 
Korleonę atėjo Klemenca, vaikino krikštatėvis, ir pareigos verčiamas 
jam pranešė, kad jo sūnus dalyvavo ginkluotame apiplėšime, kvailoje 
istorijoje, kuri galėjo labai liūdnai baigtis. Sonis aiškiai buvo gaujos 
vadeiva, o kiti du apiplėšime dalyvavę vaikinai - jo bendrininkai. 

Tuokart Vitas Korleonė prarado savitvardą, o jam tai atsitikdavo la- 
bai retai. Tomas Heigenas jau treji metai gyveno jo namuose, ir jis pa- 
klausė Klemencos, ar našlaitis taip pat dalyvavęs apiplėšime. Klemen- 

ca papurtė galvą. Donas Korleonė pasiuntė automobilį atvežti Santiną į 
jo kabinetą „Dženko Puro“ aliejaus kompanijos kontoroje. 

Pirmą kartą Donas patyrė pralaimėjimą. Likęs vienas su sūnumi, jis 
visiškai netramdydamas savo įniršio išplūdo dramblotą Sonį sicilietiš- 
ka tarme, kalba, kur kas labiau tinkančia pykčiui išlieti negu kuri kita. 
Savo tiradą jis užbaigė klausimais: 

— Kas tau davė teisę šitaip pasielgti? Kas tave paskatino šitaip pasi- 
elgti? 

Sonis stovėjo supykęs ir užsispyręs nieko neatsakinėjo. 

- Ir šitaip kvailai pasielgti, - paniekinamai pridūrė Donas. — Ką jūs 
uždirbote už tą naktinį darbelį? Po penkiasdešimt dolerių? Po dvide- 
šimt? Tai ką, tu rizikavai gyvybe už dvidešimt dolerių? 

Tarsi nebūtų girdėjęs šių pastarųjų žodžių, Sonis iššaukiamai pareiškė: 

— Aš mačiau, kaip tu nužudei Fanučį. 

— Aaaa, - numykė Donas ir susmukęs krėsle ėmė laukti. 

— Kai Fanučis išėjo iš pastato, mama pasakė, kad galiu grįžti prie 
namo, — pasakojo Sonis. - Aš pamačiau, kaip tu užlipai ant stogo ir 
nusekiau tau įkandin. Aš mačiau viską, ką tu padarei. Aš nenulipau nuo 
stogo ir mačiau, kaip tu išmetei piniginę ir pistoletą. 

Donas atsiduso. 

— Ką gi - tuomet aš tau negaliu aiškinti, kaip privalai elgtis. Bet 
nejaugi tu nenori baigti mokyklos, nejaugi nenori tapti advokatu? Ad- 
vokatas su portfeliu gali pasiglemžti daugiau pinigų negu tūkstantis vy- 
rų su pistoletais ir kaukėmis. 

Sonis nusišypsojo jam ir gudriai tarė: 

— Aš noriu imtis šeimos verslo. 

Pamatęs, kad Dono veidas liko bejausmis, kad jis nesijuokia iš šio 
sąmojo, jis paskubomis pridūrė: 

— Aš galiu išmokti prekiauti alyvų aliejumi. 

Donas ir dabar nieko neatsakė. 

-— Kiekvienas žmogus teturi vieną likimą, — galop tarė jis, gūžtelėjęs 
pečiais. Jis nepridūrė, kad Santino likimas buvo nuspręstas tada, kai jis 
pamatė Fanučio nužudymą. Donas nusisuko ir tyliai tarė: 

— Ateik rytoj devintą valandą ryto. Dženkas parodys tau, ką daryti. 

Tačiau Dženkas Abandandas, pasižymintis Consigliori būtinu įžval- 
gumu, suprato, ko iš tikrųjų pageidauja Donas, ir panaudojo Sonį dau- 
giausia kaip tėvo asmens sargybinį; šioje tarnyboje jis taip pat galėjo 
sužinoti visų subtilybių, kurių gali griebtis Donas. Tai sužadino ir mo- 
kytojiškus paties Dono instinktus, tad jis dažnai pamokslaudavo apie 
tai, kaip reikia siekti sėkmės, idant vyriausias jo sūnus pasimokytų. 

Donas ne tik dažnai kartodavo savo teoriją, kad žmogus turįs tik 
vieną likimą, bet ir nuolatos bardavo jaunuolį už jo pykčio protrūkius. 
Donas laikė grasinimus kvailiausia rizikos forma, o neapgalvotus pyk- 
čio proveržius - itin pavojingu nuolaidžiavimu sau. Niekas nebuvo gir- 
dėjęs Dono ištariant neužmaskuotą grasinimą, niekas nebuvo matęs jo 
nevaldant savo įsiūčio. To nebuvo įmanoma net įsivaizduoti. Šitaip jis 
stengėsi išmokyti Sonį savo mokslų. Donas teigė, esą didžiausią prana- 
šumą įgyji tuomet, kai priverti priešą pervertinti tavo trūkumus ar kai 
priverti draugą per menkai vertinti tavo privalumus. 

Caporegime Klemenca suėmė Sonį į nagą, išmokė šaudyti ir naudo- 
tis garota“. Ta „itališkoji virvė“ Soniui buvo visai ne prie širdies -— jis 
buvo pernelyg suamerikonėjęs. Jis teikė pirmenybę paprastam, tiesmu- 
kiškam, beasmeniui anglosaksiškam revolveriui, ir tai liūdino Klemen- 
cą. Sonis tapo nuolatiniu ir mėgstamu tėvo palydovu, vairuodavo jam 
automobilį, padėdavo sutvarkyti smulkius reikalus. Kitus dvejus metus 
jis niekuo nesiskyrė nuo bet kurio sūnaus, pradedančio užsiiminėti tėvo 
verslu; jis buvo ne per daug gabus, ne per daug uolus ir patenkintas 
savo šilta vietele. 

Tuo tarpu jo vaikystės bičiulis ir nors neįsūnytas, bet beveik brolis 
Tomas Heigenas lankė koledžą. Fredas tebesimokė vidurinėje mokyk- 
loje, jauniausias brolis Maiklas ėjo į pradinę mokyklą, o sesutė Konė 
tebuvo ketverių metų mergaičiukė, netvirtai stovinti ant kojų. Šeima 
jau seniai persikėlė į daugiabuiį namą Bronkse, o Donas ketino pirkti 
namą Long Ailende, bet norėjo suderinti šį veiksmą su kitais planais, 
kuriuos tuo metu kūrė. 

Vitas Korleonė buvo žmogus, matantis perspektyvą. Visus didžiuo- 
sius Amerikos miestus draskė nusikaltėlių pasaulio kivirčai. Įsiliepsno- 
davo dešimtys partizaninių karų, garbėtroškiški chuliganai stengėsi at- 
siriekti dalį savo bosų žinioje esančių valdų; tokie žmonės kaip Korle- 
onė stengėsi apginti savo sienas ir nelegalias operacijas. Donas matė, 
kad laikraščiai ir valstybinės organizacijos, kaip argumentą pasitelkda- 
mi žuvusiuosius per tuos tarpusavio vaidus, ragino priimti griežtesnius 
įstatymus, o policiją — taikyti vis žiauresnius metodus. Jis numatė, kad 
kilus visuomenės pasipiktinimui netgi gali būti laikinai sustabdytas de- 
mokratinių principų veikimas, o tai būtų pražūtinga jam ir jo žmonėms. 
Iš vidaus jo paties imperijai niekas negrėsė. Jis nutarė sutaikyti visas 
kariaujančias Niujorko, o paskiau ir šalies grupuotes. 


12 Čia: viela arba virvė su rankenomis galuose, kuria pasmaugiama auka. 

Jis puikiai suprato, kokia pavojinga ši misija. Pirmaisiais metais su- 
sitikinėjo su įvairių Niujorko gaujų vadais — dėjo pamatus taikai, aiš- 
kinosi jų požiūrius, siūlė pasidalijimą įtakos sferomis, kurį kontroliuo- 
tų ir gerbtų savanoriškai sudaryta konfederacinė taryba. Tačiau grupuo- 
čių ir prieštaringų specifinių interesų buvo pernelyg gausu, tad susitarti 
buvo neįmanoma, Kaip ir kiti didieji istorijos valdovai ir įstatymų lei- 
dėjai, Donas Korleonė nutarė, jog tvarka ir taika neįmanomos tol, kol 
viešpataujančių šalių skaičius nebus tiek sumažintas, kad bus galima 
jas suvaldyti. 

Niujorke buvo penkios ar šešios „Šeimos“, pernelyg galingos, kad 
jas galima būtų sunaikinti, tačiau kiti — italų kvartale siaučiantys „Juo- 
dosios rankos“ teroristai, niekieno nebekontroliuojami palūkininkai ir 
smurtaujantys bukmekeriai, veikiantys be deramos teisėtos valdžios ap- 
saugos (kitais žodžiais tariant, nemokantys duoklės pareigūnams), — pri- 
valės išnykti. Taigi Donas pradėjo ne ką kita, kaip kolonijinį karą su 
tais žmonėmis, ir metė visas Korleonių organizacijos pajėgas prieš juos. 

Niujorko sutaikymas truko trejus metus ir atnešė visai netikėtų re- 
zultatų. Pirmiausia jis atnešė nesėkmę. Pulkelis aršių airių, besivertusių 
ginkluotais apiplėšimais, vos nepasiekė pergalės vien savo airišku ver- 
žlumu. Parodęs savižudišką narsą, vienas iš šių banditų atsitiktinai pra- 
siskverbė pro Dono apsaugą ir paleido kulką jam į krūtinę. Galvažudį 
tučtuojau kimšte prikimšo švino, bet savo negerą darbą jis spėjo atlikti. 

Tačiau dabar atsirado galimybė pasireikšti Santinui Korleonei. Ka- 
dangi tėvas buvo išvestas iš rikiuotės, Sonis ėmė vadovauti padaliniui, 
savo paties būriui - regime tapo caporegime, kapitonu, ir lyg koks jau- 

nas, garsiai nepaskelbtas Napoleonas parodė didžiulį talentą kariauti 
mieste. Jis taip pat rodė negailestingą žiaurumą, kurio stygius ir buvo 
vienintelis Dono Korleonės, kaip užkariautojo, trūkumas. 

Nuo 1935 iki 1937 metų Sonis Korleonė išgarsėjo kaip gudriausias 
ir negailestingiausias baudėjas iš visų, kurie lig tol buvo žinomi nusi- 
kaltėlių pasaulyje, tačiau net jį vien savo keliamu siaubu užtemdė šiur- 
pios išvaizdos vyras Lukas Brazis. Būtent Brazis ėmė persekioti kitus 
tos airių grupelės banditus ir pats vienas juos išnaikino. Kai viena iš 
šešių galingųjų Šeimų pamėgino įsikišti ir ginti savarankiškai veikian- 
čius banditus, būtent Brazis, veikdamas vienas, nužudė tos Šeimos va- 
dą, idant ją įspėtų. Netrukus Donas pasveiko po sužeidimo ir susitaikė 
su ta Šeima. 

1937-aisiais Niujorke įsiviešpatavo taika ir darna, nors tebepasitai- 
kydavo smulkių incidentų ir nedidelių nesusipratimų, kurie, aišku, kar- 
tais baigdavosi mirtimi. 

Kaip senovėje valdovai visuomet akylai sekdavo barbarų gentis, be- 
sibastančias palei jų miestų sienas, taip ir Donas Korleonė nenuleido 
akių nuo to, kas dedasi pasaulyje, už jo imperijos ribų. Jis pastebėjo, 
kaip iškyla Hitleris, kaip krenta Ispanija, kaip Miunchene Vokietija graso 
Britanijai. Šie įvykiai neužtemdė jam akių — jis aiškiai matė, kad arti- 
nasi pasaulinis karas, ir suprato, ką tai reiškia. Jo paties pasaulis bus dar 
labiau neįveikiamas nei anksčiau. Ir ne tik: sumanus, įžvalgus žmogus 
karo metais gali susikrauti didžiausius turtus, bet norint tai padaryti jo 
valdose turi viešpatauti taika, nors išoriniame pasaulyje siaučia karas. 

Donas Korleonė apskelbė savo taikius pasiūlymus visoms Jungti- 
nėms Valstijoms. Jis tarėsi su savo tėvynainiais iš Los Andželo, San 
Francisko, Klyvlendo, Čikagos, Filadelfijos, Majamio ir Bostono. Jis 
buvo nusikaltėlių pasaulio taikos apaštalas ir iki 1939 metų nuveikė 
daugiau nei bet kuris popiežius — jam pavyko pasiekti veikiančio susi- 
tarimo tarp galingiausių šalies nusikaltėlių organizacijų. Kaip ir JAV 
Konstitucija, šis susitarimas skelbė, kad visiškai gerbiamos kiekvieno 
nario teisės jo valstijoje ar mieste. Susitarimas apėmė įtakos sferas ir 
priemones taikai palaikyti nusikaltėlių pasaulyje. 

Taigi kai 1939 metais prasidėjo Antrasis pasaulinis karas ir kai 1941- 
aisiais į jį įsijungė Jungtinės Valstijos, Dono Korleonės pasaulyje vyra- 
vo taika bei tvarka, ir jis buvo visiškai pasirengęs krautis turtus, neatsi- 
likdamas nuo visų suklestėjusios Amerikos pramonininkų. Korleonių 
Šeima tiekdavo į juodąją rinką Kainų reguliavimo valdybos talonus mais- 
tui ir benzinui, netgi lengvatinius bilietus susisiekimo priemonėms. Ji 
galėjo padėti gauti karinius užsakymus bei medžiagų iš juodosios rin- 
kos drabužių siuvimo firmoms, negaunančioms pakankamai žaliavų to- 
dėl, kad neturėjo valstybinių užsakymų. Donas net sugebėjo visus jo 
organizacijai priklausančius šaukiamojo amžiaus jaunuolius išsukti nuo 
armijos, kad jiems netektų dalyvauti svetimoje šalyje vykstančiame ka- 
re. Donas tai padarė padedamas gydytojų, kurie patardavo, kokių vais- 
tų reikia išgerti prieš einant į medicininę apžiūrą, arba įtaisydamas vai- 
kinus į karines gamyklas, kurių darbuotojai buvo atleisti nuo karinės 
tarnybos. Ė 

Taigi Donas galėjo didžiuotis savo vadovavimu: jo pasaulis buvo 
saugus tiems, kurie prisiekė jam ištikimybę, o tuo metu milijonai kitų 
vyrų, tikėjusių įstatymais ir tvarka, guldė galvas. Nuotaiką jam temdė 
tik tai, kad jo paties sūnus Maiklas atsisakė pagalbos ir užsispyręs išėjo 
savanoriu tarnauti savo tėvynei. Didžiai Dono nuostabai, taip pasielgė 
ir keli kiti jo organizacijos jaunuoliai. Vienas iš jų, mėgindamas pa- 
aiškinti šį sprendimą savo kapitonui, tarė: „Ši šalis gerai su manim el- 

gėsi“. Kai caporegime perpasakojo vaikino žodžius Donui, šis piktai 
atšovė: „Aš gerai su juo elgiausi“. Šiems jaunuoliams tai galėjo blogai 
baigtis, bet atleidęs savo sūnui Maiklui jis buvo priverstas atleisti ir 
kitiems jauniems vyrams, kurie taip klaidingai suvokė pareigą savo Do- 
nui ir sau. 

Antrajam pasauliniam karui baigiantis, Donas Korleonė suprato, kad 
jo pasaulis vėl turės keistis, kad jis privalės geriau prisitaikyti prie kito, 
didesniojo pasaulio. Jis buvo įsitikinęs galįs tai padaryti neprarasdamas 
pelnų. 

Šis įsitikinimas kilo iš jo paties patirties. Teisingu keliu jis pasuko 
po dviejų tiesiogiai jį palietusių atsitikimų. Pačioje Dono karjeros pra- 
džioje į jį kreipėsi pagalbos tuomet dar jaunas Nazorinis, kuris tuo me- 
tu tebuvo kepėjo padėjėjas ir ketino vesti. Jis su savo būsimąja žmona, 
gera mergina itale, susitaupę pinigų sumokėjo milžinišką trijų šimtų 
dolerių sumą prekiautojui baldais, kurį jiems kažkas rekomendavo. Pre- 
kiautojas leido jiems išsirinkti visa, ką jie nori, savo išsinuomotam bu- 
tui apstatyti. Jie išsirinko gražų, tvirtą miegamojo komplektą su dviem 
komodomis ir lempomis, svetainės komplektą - masyvią sofą ir krės- 
lus, aptrauktus prašmatniu aukso siūlais siuvinėtu gobelenu. Jausda- 
miesi laimingi, Nazorinis ir jo sužadėtinė praleido visą dieną, rinkda- 
miesi tai, ko norėjo, iš didžiulio grūste prigrūsto baldų sandėlio. Pre- 
kiautojas paėmė iš jų pinigus, kruvinu prakaitu uždirbtus tris šimtus 
dolerių, ir pažadėjo, kad baldai bus pristatyti jiems per savaitę į butą, 
kurį jie jau nuomojosi. 

Tačiau kitą savaitę firma bankrutavo. Didysis sandėlis buvo užant- 
spauduotas: baldai turėjo būti parduoti, 0 gautos lėšos panaudotos kre- 
ditoriams sumokėti. Prekiautojas dingo, ir kiti kreditoriai galėjo išlieti 
savo įtūžį į orą. Vienas iš tokių, Nazorinis, kreipėsi į savo advokatą, bet 
šis jam paaiškino, kad nieko negalima padaryti, kol byla bus išspręsta 
teisme, ir visi kreditoriai bus patenkinti. Tai gali užtrukti trejus metus, 
ir Nazorinis turės džiaugtis atgavęs bent dešimtadalį prarastos sumos. 

Vitas Korleonė klausėsi šios istorijos mintyse šypsodamasis ir nega- 
lėdamas patikėti. Negali būti, kad įstatymai leistų tokią vagystę. Pre- 
kiautojas turėjo į rūmus panašius namus su dideliu sklypu Long Ailen- 
de, prašmatnų automobilį, jo vaikai lankė koledžą. Kaip jis galėjo pasi- 
savinti tris šimtus vargšo kepėjo Nazorinio dolerių ir neatiduoti baldų, 
už kuriuos šis sumokėjo? Norėdamas išsklaidyti savo abejones, Vitas 
Korleonė liepė Dženkui išsiaiškinti tai su advokatais, atstovaujančiais 
jo aliejaus kompanijai. 

Advokatai patvirtino Nazorinio žodžius. Visas prekiautojo turtas buvo 
užrašytas žmonos vardu. Jo prekybos baldais verslas buvo inkorporuo- 
tas, tad jis asmeniškai nebuvo atsakingas. Tiesa, jis nedorai pasielgė, 
paimdamas iš Nazorinio pinigus, nors žinojo netrukus pranešiąs apie 
bankrotą, bet taip buvo įprasta. Pagal įstatymus nebuvo galima nieko 
padaryti. 

Šį reikalą, aišku, buvo nesunku sutvarkyti. Donas Korleonė pasiun- 
tė savo Consigliori, Dženką Abandandą, pasikalbėti su prekiautoju. Kaip 
ir reikėjo tikėtis, tas apsukrus prekeivis tuoj pat pajuto, iš kur pučia 
vėjas, ir pasirūpino, kad Nazorinis gautų savo baldus, bet tai tapo įdo- 
mia pamoka jaunajam Vitui Korleonei. 

Antrojo incidento padariniai buvo gerokai rimtesni. 1939 metais 
Donas Korleonė nutarė su šeima persikelti į užmiestį. Kaip ir kiekvie- 
nas tėvas, jis norėjo, kad jo vaikai lankytų kuo geresnę mokyklą ir 
bendrautų su kuo geresniais draugais. Dėl asmeninių priežasčių jis 
norėjo gyventi priemiestyje: čia jo niekas nepažinotų, čia nepasiektų 
gandai apie jo veiklą. Jis nusipirko sklypą Long Byče, kuriame tuo 
metu stovėjo tik keturi nauji namai, bet buvo galima pastatyti daug 
daugiau. Sonis buvo oficialiai susižiedavęs su Sandra ir turėjo netru- 
kus vesti, tad vienas namų atiteks jam. Kitas namas buvo Donui, tre- 
čias - Dženkui Abandandui ir jo šeimai. Ketvirtasis tuo metu stovėjo 
neapgyvendintas. 

Praėjus savaitei po to, kai jie įsikūrė alėjoje, sunkvežimiu atvažiavo 
trys darbininkai. Jie kuo nekalčiausiai pareiškė esą Long Byčo miesto 
krosnių inspektoriai. Vienas iš jaunų Dono asmens sargybinių įleido 
vyrus vidun ir nuvedė prie krosnies rūsyje. Donas su žmona ir Soniu 
ilsėjosi sode ir mėgavosi druskingu jūros oru. Donas smarkiai supyko, 
kai asmens sargybinis pasikvietė jį į namus. Trys darbininkai, visi stam- 
būs vyrai, stovėjo prie krosnies. Jie išardė ją, ir aplink ant betonuotų 
rūsio grindų mėtėsi metalo nuolaužos. Darbininkų vyresnysis, valdin- 
gos išvaizdos vyras, tarė gargždžiu balsu: 

- Jūsų krosnis sumauta. Jeigu norite, kad ją sutvarkytume ir iš naujo 
sudėtume, jums tai kainuos pusantro šimto dolerių už darbą ir medžia- 
gas; paskui surašysime apžiūros aktą, - jis išsitraukė raudoną popierinę 
etiketę. - Mes užklijuosime šį antspaudą, ir niekas iš apygardos inspek- 
cijos niekados nekvaršins jums galvos. 

Doną suėmė juokas. Savaitė buvo nuobodi, rami — pamiršus reika- 
lus, jam teko rūpintis smulkmenomis, susijusiomis su šeimos persikraus- 
tymu į naująją vietą. 

- Jeigu aš jums nesumokėsiu, kas bus su mano krosnimi? — kur kas 
ryškesniu akcentu negu paprastai paklausė jis. 

Darbininkų vyresnysis gūžtelėjo pečiais. 

— Mes tiesiog paliksime krosnį tokią, kokia ji yra dabar, - ir jis mos- 
telėjo ranka į metalo nuolaužas, išmėtytas ant grindų. 

-— Palaukite, aš atnešiu jums pinigus, - nuolankiai tarė Donas. Išėjęs 
į sodą, jis tarė Soniui: 

— Klausyk, kažkokie vyrai tvarko rūsyje krosnį. Aš nesuprantu, ko 
jie nori. Eik ir sutvarkyk šį reikalą. 

Tai nebuvo tik pokštas — Donas svarstė, ar nepadarius sūnaus savo 
pavaduotoju. Tai buvo vienas iš egzaminų, kuriuos privalėjo išlaikyti 
būsimasis vadovas. 

Sonio sprendimas nelabai patiko tėvui. Jis buvo pernelyg tiesmukiš- 
kas, jam stigo sicilietiško subtilumo. Sonis buvo ne rapyra, o vėzdas. 
Vos tik išgirdęs tėvo prašymą, jis išsitraukė pistoletą, atkišo jį į darbi- 
ninkus ir liepė asmens sargybiniams gerai juos apkulti, o paskui priver- 
tė darbininkus sudėti krosnį iš naujo ir sutvarkyti rūsį. Apieškojęs juos, 
jis įsitikino, kad jie iš tikrųjų dirba Safeko apygardos namų remonto 
firmoje, ir sužinojo jos savininko pavardę. Paskui spardydamas nusive- 
dė vyrus prie jų sunkvežimio. 

- Žiūrėkit, kad daugiau nepamatyčiau jūsų Long Byče, - prigrasino 
jis. - Jei pasirodysite — užkabinsiu kiaušius jums ant ausų. 

Kai Santinas dar buvo jaunas ir ne toks žiaurus, jis paprastai rūpin- 
davosi ne tik Šeimos reikalais, bet globodavo ir visus aplinkinius gy- 
ventojus. Sonis pats apsilankė pas tą namų remonto firmos savininką ir 
paliepė jam niekad daugiau nesiųsti savo žmonių į Long Byčą. Vos tik 
Korleonių Šeima, kaip paprastai, sudarė dalykinę sąjungą su vietine 
policija, jai tučtuojau būdavo pranešama apie panašius incidentus ir 
visus profesionalių nusikaltėlių įvykdytus nusikaltimus. Nė metams ne- 
praėjus Long Byče buvo užregistruojama mažiau nusikaltimų negu 
kuriame kitame tokio dydžio Jungtinių Amerikos Valstijų mieste. Pro- 
fesionalūs ginkluoti plėšikautojai ir banditai buvo vieną kartą įspėti 
neužsiiminėti savo verslu šiame mieste. Jiems buvo leista sykį nusi- 
žengti. Po antrojo nusižengimo jie pranykdavo. Sukčiai, besidangs- 
tantys namų remonto firmomis, kiti apgavikai buvo įspėti, jog Long 
Byče jie nėra pageidaujami. Tie savim pasitikį sukčiai, kurie nepaisė 
šio įspėjimo, buvo taip apkulti, kad vos liko gyvi. Mieste gyvenan- 
tiems jauniems įstatymų ir autoritetų negerbiantiems chuliganėliams 
stačiai tėviškai buvo patarta bėgti iš namų. Long Byčas tapo pavyz- 
dingu miestu. 

Didžiausią įspūdį Donui padarė tai, kad šie sukčiavimai buvo juri- 
diškai įteisinti. Taigi, be abejo, jo gabumų žmogui turėjo būti vietos 
tame kitame pasaulyje, kuris buvo neprieinamas jam tada, kai jis buvo 
doras jaunuolis. Donas ėmėsi žingsnių, kad atsidurtų tame pasaulyje. 

Šitaip jis laimingas gyveno Long Byčo alėjoje, tvirtindamas ir plės- 
damas savo imperiją, kol karui pasibaigus „Turkas“ Solocas sulaužė 
taiką, įtraukė Dono pasaulį į karą ir privertė jį atsigulti į ligoninę. 


PENKIOLIKTAS SKYRIUS 


Mažame Niu Hampšyro valstijos miestelyje visus neįprastus įvy- 
kius deramai pastebėdavo pro langus spoksančios namų šeimininkės ir 
krautuvininkai, stypsantys prie savo parduotuvių durų. Taigi kai juodas 
automobilis su Niujorko numeriais sustojo priešais Edamsų namus, po 
kelių minučių apie tai jau žinojo visas miestelis. 

Kei Edams, kuri, nors ir studijavo koledže, iš tikrųjų vis dėlto buvo 
provincialė, taip pat spoksojo pro savo miegamojo langą. Ji rengėsi 
egzaminams ir ketino leistis į apačią pietų, kai pastebėjo gatve atva- 
žiuojantį automobilį ir kažkodėl nenustebo, jam sustojus priešais jos 
namų veją. Iš jo išlipo du stambūs vyrai, jos akiai panašūs į gangsterius 
iš filmų, ir ji tekina pasileido laiptais, kad pirma prieitų prie durų. Ji 
neabejojo, kad jie atsiųsti Maiklo ar jo šeimos, ir nenorėjo, kad jie imtų 
kalbėtis su tėvu ar motina jos nepristatyti. Ne todėl, kad ji gėdytųsi 
kokių nors Maiklo draugų, pamanė ji; tiesiog jos tėvai buvo senoviškų 
pažiūrų jankiai ir nesuprastų net to, kad ji pažįsta tokius žmones. 

Ji atsidūrė prie durų kaip tik tuo metu, kai sučirškė skambutis, ir 
sušuko motinai: 

— Aš atidarysiu. 

Ji atidarė duris; prieš ją stovėjo du žaliūkai. Vienas įsikišo ranką į 
vidinę kišenę lyg gangsteris, griebdamasis pistoleto, ir šis judesys taip 
nustebino Kei, kad ji aiktelėjo, tačiau vyriškis išsitraukė nedidelę odinę 
piniginę ir atvertęs ją parodė asmens liudijimą. 

— Aš esu seklys Džonas Filipsas iš Niujorko policijos valdybos, — 
tarė jis. Mostelėjęs galva į antro, tamsaus gymio vyro su labai tamsiais 
ir labai juodais antakiais pusę, jis pridūrė: — Čia mano bendradarbis, 
seklys Sirianis. Jūs esate panelė Kei Edams? 

Mergina linktelėjo galvą. 

— Ar galime užeiti į vidų ir pasikalbėti su jumis keletą minučių? — 
paklausė Filipsas. - Mes dėl Maiklo Korleonės. 

Kei pasitraukė į šalį ir juos įleido. Tuo metu tėvas išėjo iš savo kabi- 
neto į nedidelį prieškambarį. 

— Kas čia, Kei? — paklausė jis. 

Jos tėvas buvo žilas, lieknas, impozantiškos išvaizdos vyras, kuris 
ne tik kunigavo miestelio baptistų bažnyčioje, bet dar ir garsėjo reli- 

giniuose sluoksniuose kaip mokslininkas. Kei gerai nepažinojo savo 
tėvo - jis glumino ją, bet ji žinojo, kad jis ją myli, nors ir atrodė, jog 
kaip žmogus jinai jam neįdomi. Kei pasitikėjo juo, nors jie niekad ne- 
buvo artimi, tad ji tepasakė: 

-— Šie žmonės - sekliai iš Niujorko. Jie nori šio to manęs paklausti 
apie vieną mano pažįstamą vaikiną. 

Misteris Edamsas neatrodė nustebęs. 

- Gal užeikime į mano kabinetą? - pasiūlė jis. 

— Mes geriau pasikalbėsime vien su jūsų dukra, misteri Edamsai, — 
pagarbiai atsakė Filipsas. 

— Manding, tegul tai sprendžia Kei, - mandagiai tarė Misteris Edam- 
sas. - Brangioji, kaip tu labiau norėtum - kalbėti su šiais ponais viena 
ar man dalyvaujant? O gal motinai? 

— Aš kalbėsiu su jais viena, — papurčiusi galvą atsakė Kei. 

- Galite eiti į mano kabinetą, - pasiūlė Filipsui misteris Edamsas. — 
Ar liksite pietums? 

Abu vyrai papurtė galvas. Kei nuvedė juos į kabinetą. Ji atsisėdo į 
didelį odinį tėvo krėslą, o jie nepatogiai įsitaisė ant sofos krašto. Pašne- 
kesį pradėjo Filipsas, taręs: 

- Panele Edams, ar jūs matėte Maiklą Korleonę per pastarąsias tris 
savaites — o gal gavote nuo jo per tą laiką kokių žinių? 

Jau šis vienas klausimas pakankamai ją įspėjo. Prieš tris savaites 
Bostono laikraštyje ji perskaitė apie Niujorko policijos kapitono ir nar- 
kotikų kontrabandininko Virdžilijaus Soloco nužudymą. Laikraštyje bu- 
vo rašoma, kad šis įvykis susijęs su karu tarp gaujų, kuriame dalyvauja 
Korleonių Šeima. 

Kei papurtė galvą. 

-— Ne, aš mačiau jį paskutinį kartą tada, kai jis ėjo lankyti tėvo į 
ligoninę. Tai buvo gal prieš mėnesį. 

— Mes viską žinome apie šį jo apsilankymą, - šiurkščiai pertarė ją 
antrasis seklys. - Ar matėte jį nuo to laiko, ar gavote nuo jo kokių 
žinių? 

— Ne. 

- Jeigu jūs vis dėlto su juo susisieksite, mes norėtume, kad mums 
praneštumėte, — mandagiai tarė Filipsas. - Labai svarbu, kad mes pasi- 
kalbėtume su Maiklu Korleone. Privalau jus įspėti, kad jeigu su juo 
susisieksite, galite patekti į labai pavojingą padėtį. Padėdama jam, jūs 
galite turėti labai rimtų nemalonumų. 

Kei išsitiesė. 

— Kodėl aš turėčiau jam nepadėti? - paklausė ji. - Mes ketiname 
susituokti, o vedę žmonės padeda vienas kitam. 

Šįkart jai atsakė Sirianis: 

— Jeigu jam padėsite, jūs galite tapti žudiko bendrininke. Mes ieško- 
me jūsų vaikino todėl, kad jis nužudė Niujorko policijos kapitoną ir 
informatorių, su kuriuo jis palaikydavo ryšius. Mes žinome, kad juos 
nušovė Maiklas Korleonė. 

Kei nusijuokė taip nuoširdžiai, taip netikėdama, kad padarė įspūdį 
sekliams. 

— Maiklas nieko panašaus nepadarytų, - tarė ji. - Jis niekad netu- 
rėjo nieko bendro su savo šeima. Per jo sesers vestuves buvo akivaiz- 
du, kad su juo elgiamasi kaip su pašaliečiu, beveik taip pat, kaip su 
manim... Jeigu jis dabar slapstosi, tai vien tam, kad išvengtų nereika- 
lingos reklamos, kad jo vardas nebūtų valkiojamas dėl visos šios isto- 
tijos. Maiklas ne gangsteris. Aš pažįstu jį geriau negu jūs, geriau, 
negu jį gali pažinti kas nors kitas. Jis pernelyg doras žmogus, kad 
įvykdytų tokį niekingą nusikaltimą kaip žmogžudystė. Joks kitas ma- 
no pažįstamas žmogus taip negerbia įstatymų kaip Maiklas, aš net 
nesu girdėjusi jo meluojant. 

— Kaip seniai jūs jį pažįstate? - maloniai paklausė Filipsas. 

— Daugiau nei metus, — atsakė Kei ir nustebo pamačiusi, kad abu 
vyrai šypsosi. 

— Man atrodo, jums reikėtų šį bei tą žinoti, — tarė Filipsas. — Tą va- 
karą iš jūsų išėjęs, jis nuvažiavo į ligoninę. Išėjęs iš jos, jis susiginčijo 
su policijos kapitonu, atvykusiu į ligoninę oficialiu reikalu. Jis puolė tą 
policijos pareigūną, bet pats nukentėjo. Jam sulaužė žandikaulį ir išmu- 
šė keletą dantų. Jo draugai nusivežė jį į Korleonių šeimos namus Long 
Byče. Kitą vakarą policijos kapitonas, su kuriuo jis susimušė, buvo nu- 
šautas, o Maiklas Korleonė dingo. Skradžiai prasmego. Mes turim savo 
agentų, savo informatorių, ir jie visi liudija, kad žudikas - Maiklas Kor- 
Ieonė, bet mes neturime įrodymų, reikalingų bylai iškelti. Oficiantas, 
matęs nužudymą, iš nuotraukos Maiklo neatpažino, bet akis į akį gal 


pažintų. Be to, mes sulaikėme Soloco vairuotoją, kuris atsisako duoti ' 


parodymus, bet gal mums pavyktų jį prakalbinti, jeigu Maiklas Korleo- 
nė būtų mūsų rankose. Taigi visi mūsų žmonės jo ieško, FTB jo ieško, 
visi jo ieško. Kol kas — be rezultatų, tad mes manėme, kad jūs galite 
mums padėti. 

— Aš netikiu nė vienu jūsų žodžiu, - šaltai atsakė Kei, bet jai pasida- 
rė mažumą šleikštu supratus, kad tai, ką jie sakė apie sulaužytą Maiklo 

žandikaulį, tikriausiai tiesa. Bet tai nereiškia, kad dėl to Maiklas nužu- 
dytų žmogų. 

— Ar pranešite mums, jeigu Maiklas su jumis susisieks? — paklausė 
Filipsas. 

Kei papurtė galvą. 

Mes žinome, kad judu sanguliaujate. Mes turime viešbučių įrašus, 
turime liudytojų, — šiurkščiai tarė antrasis seklys Sirianis. - Jeigu mes 
leisime šiai informacijai patekti į laikraščius, tavo tėvai gan sumautai 
pasijus. Tokie tikrai garbingi žmonės kaip jie bus nelabai geros nuomo- 
nės apie dukrą, kuri sanguliauja su gangsteriu. Jei tučtuojau nepasakysi 
visos tiesos, pasikviesiu čia tavo tėvą ir viską jam tiesiai išklosiu. 

Kei apstulbusi į jį pasižiūrėjo, paskui atsistojo, nuėjo prie kabineto 
durų ir jas atidarė. Tėvas stovėjo prie svetainės lango ir papsėjo pypkę. 

- Tėveli, ar gali pas mus ateiti? - sušuko ji. 

Jis atsigręžė, nusišypsojo jai ir pasuko į kabinetą. Įėjęs pro duris, jis 
apkabino Kei per liemenį, atsigręžė į seklius ir tarė: 

- Taip, ponai? 

Jie nieko neatsakė, tuomet Kei šaltai tarė Sirianiui: 

- Išklokite jam viską tiesiai, pareigūne. 

— Misteri Edamsai, aš pasakoju tai, norėdamas gero jūsų dukrai, — 
išraudęs prabilo šis. — Ji susidėjusi su gangsteriu, kurį mes turime pa- 
grindo manyti nužudžius policijos karininką. Aš kaip tik jai aiškinu, 
kad ji gali turėti rimtų nemalonumų, jei nebendradarbiaus su mumis, 
bet atrodo, kad ji nesupranta, koks rimtas visas šis reikalas. Gal jūs su 
ja galite pasikalbėti. 

- Tai stačiai neįtikėtina, — mandagiai atsakė misteris Edamsas. 

Sirianis ryžtingai atkišo smakrą į priekį. 

Jūsų duktė ir Maiklas Korleonė bendrauja jau daugiau negu metai. 
Jie nakvodavo viešbučiuose, užsiregistravę kaip vyras ir žmona. Maik- 
las Korleonė yra ieškomas, įtariant policijos pareigūno nužudymu. Jū- 
sų duktė atsisako suteikti mums informaciją, kuri gali mums padėti. 
Tokie yra faktai. Jūs galite vadinti juos neįtikėtinais, bet aš galiu viską 
įrodyti. 

— Aš neabejoju jūsų žodžiais, sere, - maloniai atsakė misteris Edam- 
sas. — Man neįtikėtina tai, kad mano dukrai grėstų rimti nemalonumai. 
Nebent jūs leidžiate suprasti, kad ji yra kaip ta... — jis nutaisė abejojan- 
čio mokslininko miną, - Bonė'?, berods, buvo jos vardas. 


" Bonė Parker — garsaus ketvirtojo dešimtmečio gangsterio Klaido Berou meilužė ir jo 
nusikaltimų bendrininkė. 

Kei apstulbusi pažvelgė į tėvą. Ji žinojo, kad jis apsimeta žaismingu 
profesoriumi, ir jai buvo nuostabu, kad jis taip nerimtai žiūri į visą šią 
istoriją. 

— Tačiau būkite ramūs: jeigu tas jaunuolis čia pasirodys, aš tuojau 
pranešiu apie tai pareigūnams. Mano duktė taip pat. O dabar atleiski- 
te - mūsų pietūs aušta. 

Jis kuo mandagiausiai išlydėjo vyrus iš namų ir ramiai, bet tvirtai už- 
darė duris, o paskiau paėmė Kei už rankos ir nusivedė į virtuvę, taręs: 

— Eime, brangute, motina jau paruošusi mums pietus. 

Dar nepriėjus virtuvės, Kei patyliukais apsiverkė — iš atslūgusios 
įtampos ir matydama, kad tėvas šitaip nedvejodamas rodo jai savo mei- 
lę. Virtuvėje laukianti motina nekreipė dėmesio į jos ašaras, ir ji supra- 
to, kad tėvas bus pasakęs jai apie seklius. Ji atsisėdo į savo vietą, moti- 
na nieko nesakydama padavė jai valgį. Kai visi trys susėdo prie stalo, 
tėvas nulenkęs galvą sukalbėjo maldą. 

Ponia Edams buvo žema, apkūni moteris. Ji visuomet būdavo tvar- 
kingai apsirengusi, susitvarkiusi plaukus — Kei dar nebuvo mačiusi jos 
susijaukusios. Motina, kaip ir tėvas, visuomet ne itin ja domėjosi ir 
žiūrėjo kiek iš aukšto. Dabar ji tai vėl parodė. 

— Kei, liaukis vaidinusi tragediją. Aš neabejoju, kad čia tik daug 
triukšmo dėl nieko. Tas vaikinas juk lankė Dartmuto koledžą ir į tokius 
bjaurius dalykus negalėjo būti įsivėlęs. 

Kei nustebusi pakėlė akis. 

— Iš kur tu žinai, kad Maiklas mokosi Dartmute? 

- Jūs, jauni žmonės, tokie slapukai, - patenkinta savim tarė moti- 
na. - Jūs tariatės esą tokie gudrūs. Mes apie jį žinojome visą laiką, bet, 
aišku, negalėjome apie jį užsiminti, kol tu to nepadarei. 

— Bet kaip jūs sužinojote? — paklausė Kei. Dabar, kai tėvas žinojo, 
kad ji miega su Maiklu, ji negalėjo pažvelgti jam į akis, tad nematė 
šypsenos jo veide, kai jis pasakė: 

— Mes, aišku, atplėšdavome tavo laiškus... 

Kei suėmė siaubas ir pyktis. Dabar ji drąsiai galėjo pažvelgti jam į 
akis, nes tai, ką jis padarė, buvo gėdingiau nei jos pačios nuodėmė. Ji 
niekad nebūtų patikėjusi, kad jis galėtų šitaip pasielgti. 

— Tėve, tu jų neskaitei, tu negalėjai jų skaityti! 

Misteris Edamsas jai nusišypsojo. 

— Aš svarsčiau, kas didesnė nuodėmė - atplėšti tau siunčiamus laiš- 
kus ar nežinoti, į kokį pavojų stato save mano vienturtis vaikas. Spren- 
dimas buvo paprastas ir dorybingas. 

- Šiaip ar taip, brangute, - žiaumodama virtos vištienos kąsnį po- 
stringavo ponia Edams, — turint galvoje tavo amžių, tu esi baisiai naivi. 
Mums reikėjo žinoti. O tu niekad apie jį nepasakojai. 

Pirmą kartą Kei buvo dėkinga Maiklui, kad jo laiškai visuomet buvo 
santūrūs, ir džiaugėsi, kad jos tėvai nematė kai kurių jos pačios laiškų. 

— Aš niekados nepasakojau apie jį, nes maniau, kad jūs išsigąsite 
sužinoję apie jo šeimą. 

— Mes ir išsigandome, — žvaliu balsu atsakė misteris Edamsas. — Be- 
je, ar Maiklas davė tau kokią žinią? 

Kei papurtė galvą. 

- Netikiu, kad jis būtų kuo nors prasikaltęs. 

Ji pamatė, kaip tėvai susižvalgo. 

- Jeigu jis nekaltas ir pradingo, - lipšniai tarė motina, - tai gal nuti- 
ko kas kita. 

Iš pradžių Kei nesuprato, bet paskui pakilo nuo stalo ir nubėgo i 
savo kambarį. 


*k+ 


Po trijų dienų Kei išlipo iš taksi priešais Korleonių alėją Long Byče. 
Prieš atvykdama ji paskambino, ir jos laukė. Tomas Heigenas pasitiko 
ją prie durų, ir ji nusivylė, kad tai padarė jis, nes žinojo, kad šis žmogus 
jai nieko nepasakys. 

Atsivedęs ją į svetainę, jis davė jai taurelę. Eidama ji matė porą vy- 
rų, slampinėjančių palei namus, bet Sonio tarp jų nebuvo. 

- Ar žinote, kur Maiklas? — be užuolankų paklausė ji. - Ar žinote, 
kaip galėčiau su juo susisiekti? 

— Mes žinome, kad jis gyvas ir sveikas, bet nežinome, kur šiuo metu 
jis yra, - ramiai tarė Heigenas. - Išgirdęs apie to kapitono nužudymą, 
jis išsigando, kad apkaltins jį. Taigi jis paprasčiausiai nutarė pranykti. 
Jis man pasakė, kad po kelių mėnesių duos apie save žinią. 

Ši istorija buvo ne tik melaginga, bet ir sumanyta taip, kad ją būtų 
galima perprasti — tiek jis jai davė pajusti. 

- Ar tas kapitonas tikrai sulaužė jam žandikaulį? — paklausė Kei. 

— Deja, tai, ko gero, tiesa, — atsakė Tomas. - Bet Maiklas niekad 
nebuvo kerštingas. Aš esu įsitikinęs, kad tai visiškai nesusiję su tuo, 
kas atsitiko. 

Kei atsidarė rankinuką ir išsitraukė laišką. 

— Ar negalite jam jį perduoti, jeigu jis su jumis susisieks? 

Heigenas papurtė galvą. 

- Jeigu aš paimčiau šį laišką, o jūs pasakytumėte teisme, kad aš jį 
pačmiau, tai būtų galima interpretuoti, esą aš žinojau, kur jis yra. Ar 
negalėtumėte truputį palaukti? Aš neabejoju, kad Maiklas praneš apie 
save. 

Ji išgėrė taurelę ir pakilo eiti. Heigenas palydėjo ją į prieškambarį, 
bet kai ji atidarė duris, iš lauko įėjo žema, stora, juodai apsirengusi 
moteris. Kei atpažino Maiklo motiną. 

— Laba diena, ponia Korleone, - ištiesusi ranką pasisveikino ji. 

Moteris dirstelėjo į ją mažomis juodomis akutėmis, paskui raukšlė- 
tą, diržingą alyvų spalvos jos veidą nušvietė keistoka nuoširdžiai drau- 
giška šypsenėlė. 

— A, tu Maiklo mergaitė, — tarė ponia Korleonė. Ji kalbėjo su tokiu 
ryškiu itališku akcentu, kad Kei vos ją suprato. — Tu ką nors valgyti? 

-— Ne, - atsakė Kei, turėdama galvoje, kad ji nenori valgyti, bet po- 
nia Korleonė piktai užsipuolė Heigeną, išplūdo jį itališkai, o baigdama 
tarė: 

— Tu net neduoti tai vargšei mergaitei kava, tu disgrazia““. 

Nuostabiai šilta, gyva ranka senoji moteris paėmė Kei už rankos ir 
nusivedė į virtuvę. 

— Tu išgerti kavos ir ko nors užvalgyti, paskui kas nors parvežti tave 
namo. Nenoriu, kad tokia miela mergina kaip tu važiuoti traukiniu. 

Ji privertė Kei atsisėsti ir, numetusi ant kėdės apsiaustą ir skrybėlę, 
ėmė bruzdėti po virtuvę. Netrukus ant stalo buvo padėta duonos, sūrio 
ir dešros, o ant viryklės pūškavo kava. 

— Aš atėjau paklausti apie Maiklą, - droviai paaiškino Kei. - Aš ne- 
gaunu iš jo jokios žinios. Misteris Heigenas pasakė, kad jis nežino, kur 
Maiklas, ir kad po kurio laiko jis pasirodys. 

— Tik tiek mes jai dabar tegalime pasakyti, mama, — skubiai įsiterpė 
Heigenas. 

Ponia Korleonė pažvelgė į jį su tokia panieka, kad jis turėjo skra- 
džiai prasmegti. 

— Tu ketini man sakyti, ką man daryti? Mano vyras nesakyti, ką man 
daryti, saugok jį, Viešpatie, — atšovė ji ir persižegnojo. 

— Ar misteris Korleonė gerai jaučiasi? -— pasiteiravo Kei. 

-— Puikiai, - atsakė ponia Korleonė. — Puikiai. Jis sensta, jis kvailėja, 
jei leisti tokie dalykai atsitikti. 


“4 Begėdi (it.). 

Ji pasukiojo pirštu prie smilkinio, paskui įpylė kavos ir privertė Kei 
suvalgyti duonos su sūriu. 

Kai jos išgėrė kavą, ponia Korleonė suėmė Kei delną savo rudomis 
rankomis. 

— Maikis tau daugiau nerašyti, tu daugiau negauti iš jo žinia. Jis 
slapstytis du trys metai. Gal ilgiau, gal kur kas ilgiau. Tu grįžti namo 
pas savo šeimą, susirasti gerą vaikiną ir ištekėti. 

Kei išsitraukė iš rankinuko laišką. 

-— Ar neperduotumėte jam? 

Senutė paėmė laišką ir paplekšnojo Kei per skruostą. 

-— Žinoma, žinoma, - tarė ji. 

Heigenas buvo beprieštaraująs, bet ji aprėkė jį itališkai, o paskui 
nusivedė viešnią prie durų, pakštelėjo į skruostą ir tarė: 

— Tu pamiršti Maikį, jis tau daugiau ne vyras. 

Jos jau laukė automobilis su dviem priekyje sėdinčiais vyrais. Jie 
parvežė ją iki pat jos viešbučio Niujorke, visą kelią neištarę nė žodžio. 
Kei irgi nekalbėjo. Ji stengėsi apsiprasti su faktu, kad vaikinas, kurį ji 
myli, — šaltakraujis žudikas. Tai ji sužinojo iš žmogaus, kuriuo mažiau- 
siai galėjai abejoti - jo motinos. 


ŠEŠIOLIKTAS SKYRIUS 


Karlas Ricis velniškai siuto ant pasaulio. Po to, kai vedęs Konę jis 
tapo Korleonių šeimos nariu, jį nustūmė į šalį, davę nedidelę bukmeke- 
rio verslą Manheteno Ist Saide. Jis tikėjosi gauti vieną iš namų Long 
Byčo alėjoje, nes žinojo, jog Donas kada panorėjęs gali iškeldinti bu- 
vusių savo darbuotojų šeimas, ir neabejojo, kad taip ir atsitiks ir kad jis 
dalyvaus visoje Šeimos veikloje. Bet Donas netinkamai su juo elgėsi. 
„Didysis Donas“ — nusišaipė jis mintyse. Senas „ūsuotasis Pitas“, kurį 
gatvėje kaip eilinį buką smulkų gangsterį nutykojo banditai. Jis vylėsi 
tą šunsnukį pakratysiant kojas. Sonis kadaise buvo jo draugas, tad jeigu 
Sonis taptų Šeimos galva, gal ir jam pasisektų, gal ir jį priimtų į organi- 
zaciją. 

Karlas žiūrėjo, kaip žmona pila jam kavą. Vajetau, kokia netikėlė ji 
pasirodė besanti! Tepraėjo penki mėnesiai, kai jie susituokė, o ji jau 

visa išstorėjo ir dar laukėsi. Visos tos italpalaikės Rytuose - tikros juo- 
dašiknės mergšės. Jis ištiesė ranką ir pačiupinėjo minkštą vis tinstantį 
Konės sėdmenį. Žmona jam nusišypsojo, bet jis paniekinamai tarė: 

- Tavo lašiniai storesni nei kiaulės. 

Jam buvo malonu žiūrėti, kaip jos veide pasirodo įžeista mina, o 
akyse — ašaros. Gal ji ir didžiojo Dono duktė, bet dabar ji buvo jo nuo- 
savybė, tad jis galėjo elgtis su ja kaip tinkamas. Jis jautėsi galingas: 
Korleonių Šeimos narys jam tebuvo kilimėlis prie durų. 

Nuo pat pradžios jis parodė jai jos vietą. Ji mėgino pasilaikyti sau tą 
rankinuką, pilną dovanotų pinigų, bet jis įtaisė jai gražią mėlynę po 
akim ir atėmė pinigus. Jis niekad nepasakojo jai, ką su jais padarė, nes 
tikrai galėjo kilti rimtų nemalonumų. Net dabar jis jautė šiokį tokį sąži- 
nės graužimą. Dievuliau, jis iššvaistė beveik penkiolika gabalų lažy- 
boms arklių lenktynėse ir naktinių klubų pupytėms. 

Jis juto, kad Konė stebi jį iš už nugaros, tad įtempė raumenis, išties- 
damas ranką prie lėkštės su saldžiomis bandelėmis kitame stalo gale. 
Jis ką tik sušveitė kiaušinienės su kumpiu, bet buvo stambus vyras, tad 
jam reikėjo gerai papusryčiauti. Jis buvo patenkintas, žinodamas, kokį 
jį mato žmona. Jos vyras buvo ne koks šleikščiai tamsus italpalaikis, 
bet blondinas ežiuku kirptais plaukais - plačiapetis, laibaliemenis, stam- 
biomis aukso plaukeliais apžėlusiomis rankomis. Be to, jis žinojo esąs 
fiziškai stipresnis už bet kurį iš vadinamųjų „smarkių“ vyrukų, dirban- 
čių Šeimai — už tokius kaip Klemenca, Tesijas, Rokas Lamponė ir tas 
Polis, kurį kažkas nudaigojo. Jam parūpo, kodėl taip nutiko. Paskui 
kažkodėl prisiminė Sonį. „Vienas prieš vieną, - pamanė jis, — aš įveik- 
čiau jį, nors Sonis kiek stambesnis ir sunkesnis.“ Tačiau jam kėlė baimę 
apie Sonį sklindančios kalbos, nors, kiek jis buvo matęs, Sonis visuo- 
met būdavo geraširdis, visuomet pokštaudavo. Taip, Sonis — jo bičiulis. 
Kai senojo Dono nebebus, gal jam atsivers galimybių. 

Karlas neskubėdamas gurkšnojo kavą. Šito buto jis nekentė, Vaka- 
ruose jis buvo įpratęs prie erdvesnių. Netrukus jam reikės trenktis į kitą 
miesto galą, į savo bukmekerio kontorą — vidudienį turės pradėti darbą. 
Buvo sekmadienis, sunkiausia savaitės diena; jau buvo prasidėjęs beis- 
bolo sezonas, ėjo į pabaigą krepšinio čempionatas, o vakare vyks arklių 
lenktynės. į 

Po kurio laiko jis pajuto, kad už nugaros sukiojasi Konė, ir atsisuko 
į ją. Ji puošėsi kaip tikra Niujorko italpalaikė — vilkosi gėlėtą šilkinę 
diržu perjuostą suknelę parauktomis rankovėmis, dėjosi akį rėžiančią 
apyrankę, segėsi tokius pat auskarus — jam buvo koktu žiūrėti. Ji atrodė 
dvidešimčia metų vyresnė. 

— Kur, velniai griebtų, tu išsiruošei? — paklausė jis. 

- Į Long Byčą aplankyti tėvo, — šaltai atsakė ji. — Jis vis dar negali 
atsikelti iš lovos, o jam reikia žmonių draugijos. 

- Ar Sonis tebegroja pirmu smuiku? — pasmalsavo jis. 

— Kokiu dar smuiku? — abejingai dėbtelėjusi į jį paklausė Konė. 

Jis įtūžo. 

—Aktu, prakeikta itališka kale, nedrįsk su manim taip kalbėti, nes aš 
išmušiu tau tą kūdikį iš pilvo! 

Konė atrodė išsigandusi, ir tai dar labiau jį įsiutino. Pašokęs nuo 
kėdės, jis sudavė jai per veidą, ir ant žando liko raudona žymė. Vieną 
po kito jis sudavė jai dar tris taiklius smūgius ir pamatė, kad trūkusi 
lūpa ima kraujuoti ir tinti. Tai jį suturėjo — jis nenorėjo palikti žymių. Ji 
nubėgo į miegamąjį, užtrenkė duris, ir jis išgirdo, kaip pasisuka raktas 
spynoje. Jis nusijuokė ir grįžęs prie stalo toliau gurkšnojo kavą ir rūkė. 
Kai atėjo metas rengtis, Karlas pabeldė į miegamojo duris, tardamas: 

— Atidaryk duris, nes aš jas išspirsiu. 

Konė nieko neatsakė. 

— Atidaryk, man reikia apsirengti, — garsiai paliepė jis. Karlas išgir- 
do, kaip ji atsikelia nuo lovos, prieina prie durų ir pasuka raktą. Kai jis 
įėjo, Konė nusisukusi nuo jo grįžo prie lovos ir atsigulė veidu į sieną. 
Greitosiomis apsirengęs, jis pamatė, kad ji su vienu apatinuku. Karlas 
norėjo, kad ji aplankytų tėvą, nes tikėjosi ją parnešiant naujienų. 

-— Kas nutiko? Keli antausiai atėmė iš tavęs visas jėgas? — paklausė 
jis, pamanęs: „Tingi nevaleika!“ 

— Aš nenoriu ten eiti, — atsakė ji verksmingu balsu, neaiškiai tarda- 
ma žodžius. 

Jis nekantriai ją pastvėrė, prisitraukęs atsuko jos veidą į save. Tada 
pamatė, kodėl jinai nenori eiti, ir suprato, kad taip gal net geriau. Ko 
gero, jis daužė ją smarkiau, negu ketino. Kairysis jos žandas buvo išti- 
nęs, perkirsta viršutinė lūpa buvo komiškai išsipūtusi, išbalusi. 

— Gerai, - tarė jis. - Aš vėlai grišiu. Sekmadieniais turiu daug darbo. 

Išėjęs iš namų, rado po automobilio stiklo valytuvu kvitą penkioli- 
kai dolerių už tai, kad pastatė jį draudžiamoje vietoje. Jis įkišo jį į dėtu- 
vę, kur jų gulėjo visa šūsnis. Karlas buvo gerai nusiteikęs. Jam visuo- 
met pasitaisydavo nuotaika aptalžius tą lepią kalę - apmalšdavo nuos- 
kauda, kurią jis jausdavo todėl, kad Korleonės taip prastai su juo elgėsi. 

Pirmą kartą ją šitaip išgražinęs, jis mažumą sunerimo, nes nieko ne- 
laukusi ji nuvažiavo į Long Byčą pasiskųsti tėvams ir parodyti mėlynės 
po akimi. Tuokart jis tikrai patyrė baimės. Tačiau grįžusi ji buvo nuo- 


227 


stabiai nuolanki - pareiginga žmona italė. Vėliau kelias savaites jis sten- 
gėsi būti idealus vyras, visur gražiai su ja elgėsi, buvo jai geras ir malo- 
nus, kasdien iš ryto ir vakare ją padulkindavo. Galop ji papasakojo jam, 
kas nutiko Long Byče, manydama, kad Karlas niekad daugiau šitaip 
nesielgs. 

Tėvai ją išklausė šaltai, nerodydami jokios užuojautos, ir net keistai 
smagūs. Tiesa, motina šiek tiek ją užjautė ir net paprašė tėvo pasikalbė- 
ti su Karlu. Tėvas atsisakė. 

- Jinai mano duktė, bet dabar ji priklauso savo vyrui, — paaiškino 
jis. - Jis žino savo pareigas. Net Italijos karalius nedrįsdavo kištis į 
vyro ir žmonos santykius. Eik namo ir išmok gerai elgtis, kad jis dau- 
giau tavęs nemuštų. 

— Ar tu esi kada sudavęs savo žmonai? — piktai paklausė Konė. Ji 
buvo tėvo numylėtinė, tad galėjo šitaip įžūliai su juo kalbėti. 

- Ji niekad man nedavė pagrindo ją mušti, — atsakė jis, motina šyp- 
sodamasi pritariamai linktelėjo. 

Konė papasakojo jiems, kaip vyras atėmė iš jos vestuvėms dovano- 
tus pinigus, bet taip ir nepasakė, kur juos išleido. 

- Jeigu mano žmona būtų taip arogantiškai elgusis kaip tu, būčiau 
padaręs tą pat, - gūžtelėjęs pečiais atsakė tėvas. 

Taigi Konė grįžo namo mažumą suglumusi, mažumą išsigandusi. Ji 
visuomet buvo tėvo numylėtinė, tad negalėjo suprasti, kodėl dabar jis 
toks abejingas. 

Iš tikrųjų Donas nebuvo toks nejautrus, kokiu apsimetė. Jis liepė 
savo žmonėms išsiaiškinti ir sužinojo, kam išleido pinigus Karlas Ri- 
cis. Jis paskyrė vyrų sekti, kaip dirba Karlas, ir jie pranešdavo Heigenui 
apie tai, kaip jam klojasi bukmekerio veikla. Tačiau kištis Donas nega- 
lėjo. Argi galima tikėtis, kad vyras atliks savo pareigas žmonai, jei jis 
bijo jos šeimos? Tai būtų neįmanoma. Taigi jis nedrįso kištis. Paskui, 
kai Konė pastojo, jis įsitikino išmintingai nusprendęs ir manė niekados 
negalįs kištis, nors Konė dar kelis kartus pasiskundė motinai, jog Kar- 
las ją mušęs, ir motina galop taip susirūpino, kad užsiminė apie tai Do- 
nui. Konė netgi davė suprasti, kad ji, ko gero, skirsis su Karlu. Pirmą 
kartą gyvenime Donas ant jos supyko. 

- Jis tavo vaiko tėvas, — šaukė jis. — Kas laukia vaiko šiame pasauly- 
je, jeigu jis neturi tėvo? 

Apie tai sužinojęs, Karlas įgavo pasitikėjimo ir pasijuto visiškai sau- 
gus. Jis netgi pasigyrė dviem savo darbuotojams, Seliui Regsui ir Kou- 
čiui, apie tai, kaip jis stumdo žmoną, kai ji išpuiksta, ir pamatė jų vei- 

duose pagarbą už tai, kad jam užtenka drąsos šiurkščiai elgtis su di- 
džiojo Dono Korleonės dukra. 

Tačiau Ricis nebūtų jautęsis toks saugus, jei būtų žinojęs, jog išgir- 
dęs apie tuos sesers mušimus Sonis taip įsiuto, kad buvo pasiryžęs už- 
mušti Karlą, ir jį sulaikė tik be galo griežtas ir valdingas paties Dono 
įsakymas. Net Sonis nedrįso nepaklusti šiam įsakymui. Sonis todėl ir 
vengė Ricio: jis nebuvo įsitikinęs susivaldysiąs. 

Taigi tą gražų sekmadienio rytą, jausdamasis visiškai saugus, Karlas 
Ricis lėkė automobiliu iš Devyniasdešimt šeštosios gatvės į kitą miesto 
galą, į Ist Saidą. Jis nematė iš priešingos pusės prie jo namų atvažiuo- 
jančio Sonio automobilio. 


*k+ 


Išvažiavęs iš Long Byčo alėjos, kur buvo saugus, Sonis Korleonė 
praleido naktį su Liucija Mančini mieste. Dabar, grįždamas namo, jis 
važiavo su keturiais asmens sargybiniais - dviem priešakyje ir dviem iš 
paskos. Jam nereikėjo sargybinių prie pat jo - jis būtų ir pats apsigynęs 
nuo tiesioginio užpuolimo. Tie keturi važinėjo savo automobiliais, o jų 
butai buvo abipus Liucijos buto. Lankytis pas ją buvo saugu, jei tik per 
daug dažnai to nedarydavo. Kadangi jis buvo mieste, Sonis nutarė pa- 
imti savo seserį Konę ir nusivežti ją į Long Byčą. Jis žinojo, kad Karlas 
bus darbe, o kadangi tas niekingas šunsnukis net nenuperka jai automo- 
bilio, jis pavežės savo seserį. 

Jis palaukė, kol du priekyje važiuojantys vyrai įėjo į pastatą, o pas- 
kui nusekė jiems įkandin. Sonis matė, kad automobilis su dviem iš pas- 
kos važiavusiais vyrais sustoja už jo automobilio, ir sargybiniai išlipę 
ima dairytis po gatvę. Jis pats įdėmiai stebėjo viską aplink. Galimybė, 
kad priešininkai žino jį esant mieste, buvo visiškai menkutė, bet jis 
visuomet būdavo atsargus. To jis išmoko per karą, vykusį ketvirtajame 
dešimtmetyje. 

Liftais jis niekuomet nesinaudojo - jie buvo mirtini spąstai. Jis užli- 
po sparčiu žingsniu į aštuntą aukštą, kuriame buvo Konės butas, ir pa- 
beldė į jos duris. Jis matė nuvažiuojant Karlo automobilį ir žinojo, kad 
ji bus viena. Niekas neatsakė. Jis pabeldė dar kartą ir išgirdo išgąstingą 
sesers balsą: 

— Kas ten? 

Išgąstis jos balse jį suglumino. Jo sesutė visuomet būdavo įžūli, aikš- 
tinga ir tvirta — kaip ir visi Korleonės. Kas, velniai griebtų, jai nutiko? 

— Čia aš, Sonis. 

Konė atitraukė skląstį, atidarė duris ir apsiašarojusi puolė jam į glė- 
bį. Jis buvo toks nustebęs, kad kurį laiką stovėjo netardamas žodžio, 
paskui atstūmė ją, išvydo ištinusį veidą ir suprato, kas nutiko. 

Sonis buvo bebėgąs laiptais žemyn vytis jos vyro. Liepsnojantis įnir- 
šis sudarkė jo veidą. Pamačiusi jo reakciją, Konė prisispaudė prie jo 
neišleisdama ir privertė jį įeiti į butą. Dabar ji raudojo iš siaubo. Ji 
žinojo vyresniojo brolio būdą ir jo baiminosi. Todėl ji niekad nesiskųs- 
davo jam Karlu. 

— Čia aš kalta, — tarė Konė. — Aš pradėjau su juo bartis ir mėginau 
jam suduoti, tad jis sudavė man. Jis tikrai nenorėjo manęs taip smarkiai 
užgauti — aš pati prisiprašiau. 

Masyvus kupidoniškas Sonio veidas dabar buvo bejausmis. 

— Ar ketini aplankyti šiandien senį? 

Ji nieko neatsakė, tad jis pridūrė: 

— Maniau, kad ketini, tad ir užsukau tavęs pavežėti. Šiaip ar taip, aš 
buvau mieste. 

Ji papurtė galvą. 

— Nenoriu, kad jie pamatytų mane tokią. Aš atvažiuosiu kitą savaitę. 

— Gerai. 

Sonis paėmė virtuvės telefoną ir surinko kažkokį numerį. 

— Liepsiu gydytojui atvažiavus tave apžiūrėti ir sutvarkyti. Tavo pa- 
dėtyje reikia būti atsargiai. Kada turi gimti kūdikis? 

— Po dviejų mėnesių. Soni, prašau tavęs — nieko nedaryk. Labai 
prašau. 

Sonis nusijuokė, o paskiau, nutaisęs žiaurų veidą, ryžtingai tarė: 

— Nesijaudink, aš nepadarysiu tavo kūdikio našlaičiu jam dar ne- 
gimus. 

Jis pakštelėjo ją į sveikąjį skruostą ir išėjo iš buto. 

Šimtas dvyliktoje Ist gatvėje, priešais saldainių parduotuvę, kurioje 
buvo Karlo Ricio bukmekerio kontora, dviem eilėmis buvo sustatyta 
ilga automobilių virtinė. Ant šaligatvio priešais parduotuvę tėvai žaidė 
kamuoliais su vaikučiais, kuriuos buvo pasiėmę pasivažinėti sekmadie- 
nio rytą ir pabūti kartu, kol padarys statymus. Pamatę ateinantį Karlą 
Ricį, tėvai liovėsi svaidę kamuolius ir nupirko vaikams ledų, kad pabū- 
tų ramūs, o paskiau ėmė tyrinėti laikraščius, kuriuose buvo surašytos tą 

dieną žaidžiančių pičerių“ pavardės, mėgindami atspėti, kurios koman- 
dos laimės. 

Karlas nuėjo į didelį kambarį už parduotuvės sienos. Du jo „rašti- 
ninkai“ — nedidelis, raumeningas Selis Regsas ir stambus, augalotas Kou- 
čas jau laukė, kada prasidės statymai. Jie buvo pasidėję prieš save dide- 
lius liniuotus bloknotus, į kuriuos turėjo rašyti lažybas. Ant medinio 
stovo buvo atremta lenta, kurioje kreida buvo surašyti šešiolikos aukš- 
čiausios lygos komandų pavadinimai. Jie buvo surašyti poromis, idant 
būtų matyti, kuri komanda su kuria žaidžia, o prieš kiekvieną porą buvo 
paliktas uždengtas langelis statymų santykiams'“. 

— Ar parduotuvės telefono šiandien klausomasi? — paklausė Koučo 
Karlas. 

— Vis dar ne, - papurtęs galvą atsakė Koučas. 

Karlas nuėjo prie telefono, pakabinto ant sienos, ir surinko numerį. 
Selis Regsas ir Koučas abejingai stebėjo, kaip jis užsirašinėja statymų 
santykius tos dienos beisbolo rungtynėms. Jie nenuleido nuo jo akių, kai 
padėjęs ragelį jis priėjo prie lentos ir surašė santykius priešais kiekvieną 
komandų porą. Karlas nežinojo, kad tie santykiai jiems jau žinomi ir kad 
jie tikrina jo darbą. Pirmąją savo darbo savaitę Karlas apsiriko, perrašinė- 
damas santykius lentoje, ir sudarė „viduriuką“ - visų lošikų svajonę. Tuo- 
met, pastatęs už vieną komandą pas Karlą, lošikas pastatydavo prieš ją 
teisingu santykiu pas kitą bukmekerį ir pralošti nebegalėjo. Pralošti galė- 
jo tik Karlo kontora. Ta klaida tą savaitę kainavo kontorai šešis tūkstan- 
čius dolerių nuostolių ir patvirtino, kad Dono nuomonė apie savo žentą 
teisinga. Tuomet Donas paliepė tikrinti visą Karlo darbą. 

Tokios verslo smulkmenos šiaip jau nebūtų rūpėjusios Korleonių 
Šeimos viršūnei - ją saugojo mažų mažiausiai penki apsauginiai sluoks- 
niai. Tačiau kadangi bukmekerio kontora buvo lyg ir poligonas Dono 
žentui išmėginti, Tomui Heigenui buvo patikėta jo priežiūra, ir jam kas 
dieną buvo atsiunčiami pranešimai. 

Dabar, kai statymų santykiai buvo paskelbti, lošikai plūdo į kambarį 
už saldainių parduotuvės ir rašė savo santykius laikraščiuose šalia at- 
spausdintų juose komandų porų ir turinčių žaisti pičerių pavardžių. 

Kai kurie jų žiūrėjo į lentą, laikydami savo vaikučius už rankų. Vie- 
nas vyrukas, pastatęs didelę sumą, pažiūrėjo į dukrytę, kurią laikė už 
rankos, ir pašaipiai paklausė: 


" Beisbole - besiginančios komandos žaidėjas, jo užduotis mesti kamuoliuką, kurį priva- 
lo atmušti varžovai. 
" Santykis tarp sumos, kuri turi būti išmokėta laiminčiam lažybas, ir statomos sumos. 

-— Kas tau šiandien patinka, mažule, „Milžinai“ ar „Piratai“? 

Sužavėta tokių spalvingų pavadinimų, mergytė paklausė: 

— O milžinai stipresni už piratus? 

Tėvas nusijuokė. 

Priešais du „raštininkus“ susidarė eilutė. Užpildęs lapą, „raštinin- 
kas“ jį išplėšdavo iš bloknoto, suvyniodavo į jį surinktus pinigus ir pa- 
duodavo Karlui. Pranešęs telefonu apie statymus savo centrinei stočiai, 
Karlas padėjo pinigus į nedidelį sieninį seifą, paslėptą už portjeros, su- 
degino lapą su statymais, nuleido pelenus į unitazą ir grįžo į saldainių 
parduotuvę. 

Dėl „Mėlynojo įstatymo“!" sekmadieniais visos rungtynės prasidė- 
davo ne anksčiau kaip 14 valandą, tad po pirmųjų gausių lošikų — vedu- 
sių vyrų, kurie pastatę pinigus turėjo lėkti namo ir vežti šeimas į paplū- 
dimius, pasirodydavo reti viengungiai ir užsispyrėliai, kurie pasmerk- 
davo savo šeimas sekmadieniais trokšti tvankiuose butuose. Šie 
viengungiai būdavo aistringi lošikai; jie statydavo didesnės sumas ir 
grįždavo apie ketvirtą valandą vakaro lažintis dėl atsakomųjų beisbolo 
ir krepšinio rungtynių, vykstančių tuoj po pirmųjų. Kaip tik dėl šių lo- 
šikų ir dėl kai kurių vedusių vyrų, kurie paskambinę iš paplūdimio mė- 
gindavo sumažinti savo nuostolius, Karlas sekmadienį dirbdavo visą 
dieną ir netgi viršvalandžius. 

Apie pusę dviejų lošikų tiek sumažėjo, kad Karlas su Seliu Regsu 
galėjo išėję laukan pasėdėti krautuvės prieangyje ir pakvėpuoti grynu 
oru. Jie žiūrėjo, kaip vaikai žaidžia beisbolą, vietoj lazdų pasiėmę šluot- 
kočius. Pravažiavo policijos automobilis, bet juodu nekreipė į jį dėme- 
sio, Jų kontora buvo rimtai proteguojama nuovados, tad vietiniai poli- 
cininkai negalėjo jiems pakenkti. Pavojingas būtų tik reidas, surengtas 
pačių viršūnių įsakymu, bet netgi tuomet jie būtų pakankamai anksti 
įspėti. 

Koučas išėjęs atsisėdo šalia jų, ir kurį laiką jie plepėjo apie beisbolą 
ir moteris. 

— Vėl gavau apkulti savo žmoną, — tarsi juokaudamas pasigyrė Kar- 
las, — kad parodyčiau, katras iš mūsų viršesnis. 

- Jinai jau artigalė, ar ne? - nerūpestingai paklausė Koučas. 

-— Ai, aš tik kelis kartus sudaviau per veidą, — paaiškino Karlas. — 
Neskaudžiai. 

Akimirką pamąstęs, jis pridūrė: 


V JAV įstatymas, reguliuojantis darbą, prekybą ir pasilinksminimus sekmadieniais. 

- Ji mano galinti man įsakinėti, o aš negaliu to pakęsti. 

Netoliese tebesisukiojo keletas lošikų; jie šnekučiavosi, kalbėjo apie 
beisbolą. Kai kurie jų atsisėdo ant laiptelių virš abiejų „raštininkų“ ir 
Karlo. Staiga vaikai, žaidę gatvėje beisbolą, išsilakstė. Gatve atriaumojo 
automobilis ir taip staigiai sustojo prie saldainių parduotuvės, kad net 
padangos sucypė. Nespėjus automobiliui iki galo sustoti, nuo vairuotojo 
sėdynės pašokęs išlėkė vyras - taip greitai, kad visi nespėjo atsikvošėti ir 
iš to netikėtumo sėdėjo kaip įbesti. Tai buvo Sonis Korleonė. 

Masyvus kupidoniškų bruožų jo veidas su storomis lenktomis lūpo- 
mis buvo pavirtęs šlykščia įtūžio kauke. Sekundės daliai tepraėjus, jis 
atsidūrė prieangyje ir sugriebė Ricį už gerklės. Jis atitraukė Karlą į šalį 
nuo kitų vyrų ir mėgino nuvilkti į gatvę, bet šis apsivijo savo stambio- 
mis raumeningomis rankomis laiptų turėklus ir laikėsi į juos įsikibęs. 
Jis susigūžė, stengdamasis įtraukti galvą ir veidą į pečius. Marškiniai, 
už kurių sugriebęs tempė Sonis, suplyšo. 

Tai, kas įvyko paskui, kėlė šleikštulį. Sonis ėmė kumščiais kulti su- 
sigūžusį Karlą, plūsdamas kimiu, springstančiu nuo įniršio balsu. Nors 
Karlas buvo galingo sudėjimo, jis visai nesipriešino, nešaukė, prašyda- 
mas pasigailėjimo ar protestuodamas. Koučas ir Selis Regsas nedrįso 
kištis. Jie manė, kad Sonis nori užmušti savo svainį, ir nenorėjo susi- 
laukti jo lemties. Beisbolą žaidę vaikai susirinko, norėdami aprėkti vai- 
ruotoją, kuris juos išgąsdino ir privertė išsilakstyti, bet dabar stebėjo 
šią sceną su pagarbiu susidomėjimu. Jie buvo tikri mušeikos, bet, maty- 
dami įsiutusį Sonį, bijojo prasižioti. Tuo metu prie Sonio automobilio 
privažiavo kitas, ir iš jo iššoko du jo asmens sargybiniai. Pamatę, kas 
darosi, jie taip pat nedrįso kištis. Jie stovėjo, budriai dairėsi aplink, 
pasirengę apsaugoti savo vadą, jei kokie žiopliai per savo kvailumą 
mėgintų padėti Karlui. 

Šleikštulį tas reginys kėlė todėl, kad Karlas buvo visiškai nuolan- 
kus, bet turbūt tai jam ir išgelbėjo gyvybę. Jis taip karštligiškai laikėsi 
įsitvėręs geležinių turėklų, kad Sonis negalėjo nusitempti jo į gatvę, ir 


nors Karlas aiškiai prilygo Soniui jėga, jis ir toliau nemėgino atsakyti , 


kumščiais. Smūgių kruša netrukdomai krito ant neapsaugotos Karlo gal- 
vos ir sprando, kol Sonio įniršis atslūgo. 

— Tu, šlykštus išgama, jei dar kartą apkulsi mano seserį — aš tave 
užmušiu, — galop tarė Sonis. Jis žvelgė į susigūžusį Karlą, ir jo krūtinė 
sunkiai kilnojosi. 

Sulig tais žodžiais įtampa išsisklaidė, nes jeigu Sonis būtų ketinęs 
užmušti savo svainį, jis, aišku, niekad nebūtų grasinęs. Savo grasinimą 

jis išsakė iš nevilties, nes negalėjo jo įvykdyti. Karlas nedrįso pakelti 
akių į Sonį. Jis laikė galvą palenkęs, o rankų nepaleido nuo turėklų, 
kuriuos buvo apsivijęs. Taip jis ir stovėjo, kol automobiliai nuriaumojo 
ir jis išgirdo Koučą sakant savo keistai tėvišku balsu: 

— Gerai, Karlai, eime į parduotuvę. Nestovėkim čia ant akių. 

Tik tada Karlas išdrįso atsitiesti ir atgniaužti rankas nuo turėklų. Jis 
pamatė, kad vaikai spokso į jį pasišlykštėjusiais veidais tų, kurie matė 
artimo pažeminimą. Jam mažumą svaigo galva, bet daugiau nuo sukrė- 
timo, iš gyvuliškos baimės, kuri sukaustė jo kūną; nors jį užgriuvo išti- 
sa galingų smūgių kruša, jis smarkiai nenukentėjo. Jis leidosi Koučo 
nuvedamas už rankos į kambarį už saldainių krautuvės. Ten Koučas 
uždėjo ledo jam ant veido, kuris nors ir nebuvo prakirstas ar sukruvin- 
tas, bet visas nuėjęs guzais nuo kylančių mėlynių. Baimė dabar slūgo, 
bet nuo patirto pažeminimo jam pasidarė šleikštu ir teko išsivemti. Kou- 
čas laikė jo galvą virš kriauklės, prilaikydamas jį, lyg jis būtų girtas, o 
paskui padėjo jam užlipti laiptais į butą ir paguldė viename iš miega- 
mųjų. Karlas nė nepastebėjo, kad Selis Regsas pradingo. 

Selis Regsas tuo tarpu nuėjo į Trečiąją aveniu ir paskambinęs Rokui 
Lamponei pranešė, kas nutiko. Rokas išklausė naujieną ramiai, o pas- 
kui savo ruožtu paskambino savo kapitonui, Pitui Klemencai. Capore- 
gime atsiduso ir tarė: 

— Dieve, tas prakeiktas Sonis su tuo savo charakteriu..., — bet apdai- 
riai jau buvo nuspaudęs pirštu telefono aparato svirtelę, tad Rokas neiš- 
girdo jo komentaro. 

Klemenca paskambino į namus Long Byče ir papasakojo Heigenui. 
Kurį laiką patylėjęs, Heigenas tarė: 

— Kuo greičiau išsiųsk kelis savo vyrus su automobiliais į kelią, ve- 
dantį į Long Byčą - jei kartais Sonis įstrigtų dėl intensyvaus eismo ar 
avarijos. Kai jis šitaip įsiunta, nesupranta, ką daro — velniai jį griebtų. 
Ką gali žinoti - gal mūsų draugai iš anos pusės sužinos, kad jis buvo 
mieste. 

— Kol aš išsiųsiu žmones, Sonis jau bus namie. Tataljos taip pat ne- 
spės jo pasivyti, - dvejodamas atsakė Klemenca. 

- Žinau, - kantriai atsakė Heigenas, - bet jeigu įvyks koks netikėtu- 
mas, Sonis gali įstrigti. Padaryk visa, ką gali, Pitai. 

Klemenca nenoromis paskambino Rokui Lamponei ir paliepė pa- 
siųsti keletą žmonių su automobiliais „dengti“ kelio į Long Byčą. Jis 
pats nuėjo į savo mėgstamąjį kadilaką ir su trim vyrais iš apsaugos bū- 
rio, įsikūrusio jo namuose, pasuko per Atlantik Byčo tiltą Niujorko link. 

Vienas iš tų, kurie nuolatos sukiojosi aplink saldainių krautuvę - jis 
statydavo nedideles sumas Karlo kontoroje, bet buvo Tataljų Šeimos 
informatorius, paskambino ryšininkui, tačiau Tataljos dar nebuvo galu- 
tinai persiorientavę karui, tad ryšininkui teko įveikti visus apsauginius 
sluoksnius, kol galop susisiekė su caporegime, kuris pranešė Tataljų 
vyriausiajam. Tuo metu Sonis Korleonė saugiai parsigavo į tėvo namus 
Long Byčo alėjoje; jo laukė tėvo rūstybė. 


SEPTYNIOLIKTAS SKYRIUS 


1947-ųjų karas tarp Korleonių Šeimos ir prieš ją susivienijusių penkių 
Šeimų sąjungos brangiai kainavo abiem pusėms. Padėtį dar labiau sunki- 
no policija, kuri spaudė visus, siekdama išsiaiškinti kapitono Maklaskio 
žmogžudystę. Eiliniai Policijos valdybos pareigūnai retai nepaisydavo 
politikų, kurie protegavo azartinius lošimus ir prostituciją, bet dabar po- 
litikai buvo tokie pat bejėgiai, kaip generalinis štabas siautėjančios, plė- 
šikaujančios armijos, kurios karininkai atsisakė vykdyti įsakymus. 

Šitaip netekus politikų globos, nukentėjo ne tiek Korleonių Šeima, 
kiek jos priešininkai. Didžiąją pajamų dalį Korleonių organizacija gau- 
davo iš azartinių lošimų; ypač nukentėjo kasdieninė „skaičių“ loterija. 
Policininkai susemdavo į savo tinklus loterijų rengėjų agentus ir, daž- 
niausiai gerokai apkūlę, įrašydavo į savo įskaitą. Policija netgi aptiko kai 
kurias loterijų kontoras ir surengė į jas reidus, pridarydama didžiulių fi- 
nansinių nuostolių. Nors patys rengėjai buvo dideli bosai, jie skundėsi 
caporegime, o šie perduodavo jų nusiskundimus Šeimos tarybai. Vis dėl- 
to nieko nebuvo galima padaryti. „Skaičių“ loterijų rengėjams buvo lie- 
piama mesti savo verslą. Harleme, pačioje pelningiausioje teritorijoje, 
buvo leista veikti neorganizuotiems vietiniams negrams, kurie rengdavo , 
loterijas taip nesistemingai, kad policijai buvo sunku juos susekti. 

Po kapitono Maklaskio nužudymo kai kurie laikraščiai paskelbė 
straipsnius, kuriuose jo pavardė buvo siejama su Solocu. Jie pateikė 
įrodymų, kad kapitonas netrukus prieš mirtį gavęs stambias pinigų su- 
mas. Šiuos straipsnius organizavo Heigenas, jis ir pateikė reikalingą 
informaciją. Policijos valdyba atsisakė patvirtinti ar paneigti tai, kas 
buvo pasakojama šiuose straipsniuose, bet jie darė poveikį. Iš savo in- 

formatorių, iš policininkų, gaudavusių iš Korleonių pastovų mokestį, 
policija sužinojo, kad Maklaskis buvo susitepęs policininkas. Ne todėl, 
kad ėmė pinigus ar kyšius - eilinio policininko akimis žiūrint, tai nebu- 
vo nuodėmė. Pasirodo, jis imdavo nešvariausius iš visų nešvarių pini- 
gų - kyšius už žmogžudysčių ir prekybos narkotikais slėpimą. Polici- 
ninkų dorovės požiūriu tai buvo neatleistina. 

Heigenas suprato, kad eilinis policininkas su keistu naivumu tiki 
įstatymais ir tvarka; jis tiki jais labiau negu visuomenė, kuriai jis tar- 
nauja. Šiaip ar taip, įstatymai ir tvarka — tai toji magija, iš kurios jis 
semiasi savo galią, savo individualią galią, kurią brangina, kaip kad ir 
beveik visi vyrai brangina individualią galią. Vis dėlto kiekvieno poli- 
cininko širdyje rusena apmaudas visuomenei, kuriai tarnauja; jos nariai 
jam vienu metu yra jo globotiniai ir jo grobis. Kaip globotiniai, jie ne- 
dėkingi, be to, nuolatos įžeidinėja pareigūnus ir kelia jiems per didelius 
reikalavimus. Kaip grobis, jie slidūs, pavojingi ir be galo klastingi. Vos 
tik kurie jų atsiduria policininko naguose, mechanizmas tos visuome- 
nės, kurią gina policininkas, pasitelkia visas savo pajėgas, idant apgau- 
le išplėštų iš jo tą grobį. Viską patvarko politikai; jie paperka teisėjus, ir 
šie paskiria didžiausiems gangsteriams švelnias arba lygtines bausmes. 
Valstijų gubernatoriai ir JAV prezidentas juos amnestuoja - jeigu jų ne- 
spėjo išteisinti garbingi advokatai. Po kurio laiko faras praregi. Kodėl 
gi jam neimti duoklės, kurią moka tie gangsteriai? Tie pinigai jam la- 
biau reikalingi. Kodėl jo vaikai neturėtų lankyti koledžo? Kodėl jo žmona 
neturėtų apsipirkinėti prašmatnesnėse parduotuvėse? Kodėl jis pats ne- 
turėtų pasideginti saulėje, išvykęs žiemą atostogų į Floridą? Šiaip ar 
taip, jis rizikuoja gyvybe — čia tau ne juokai. 

Tačiau paprastai policininkas neperžengdavo ribos — neimdavo „ne- 
švarių“ kyšių. Jis neatsisakydavo duoklės, kuri leisdavo veikti bukme- 
keriui. Jis imdavo pinigus iš vairuotojų, kurie baisiai nemėgsta terliotis 
su kvitais už tai, kad ne vietoje pastatė automobilį ar viršijo greitį. Jis 
leisdavo prostitutėms užsiiminėti savo amatu — už tam tikrą kompensa- 
ciją. Visos šios ydos būdingos žmogui. Tačiau paprastai policininkas 
nepaims pinigų už tai, kad padėtų nuslėpti prekybą narkotikais, gin- 
kluotus apiplėšimus, išžaginimus, žmogžudystes ir kitus šlykščius nu- 
sikaltimus. Jo akimis žiūrint, tokie nusikaltimai pakerta jo paties asme- 
ninio autoriteto pamatus ir negali būti skatinami. 

Policijos kapitono nužudymą galima buvo palyginti su karaliaus nu- 
žudymu. Tačiau išaiškėjus, kad Maklaskis užmuštas tuo metu, kai jis 
buvo visiems žinomo prekiautojo narkotikais draugėje, išaiškėjus, kad 

jis buvo įtariamas dalyvavus žmogžudystės sąmoksle, tas keršto troški- 
mas policijai ėmė malšti. Šiaip ar taip, policininkams tebereikėjo ap- 
mokėti užstatus už namus, reikėjo baigti išsimokėti už automobilius, 
reikėjo pastatyti ant kojų vaikus. Negaudami organizuotų gaujų duok- 
lių, policininkai turėjo iš kailio nertis, kad sudurtų galus su galais. Iš 
oficialių leidimų neturinčių prekiautojų galėjai gauti nebent tiek, kad 
užtektų pietums, o iš draudžiamoje vietoje automobilį pastačiusių vai- 
ruotojų — tik variokų. Kai kurie itin sunkioje padėtyje atsidūrę polici- 
ninkai netgi ėmė atiminėti pinigus iš įtariamųjų (homoseksualistų, mu- 
šeikų) nuovadų kambariuose. Galop policijos valdžia atlyžo. Ji pakėlė 
kainas ir leido Šeimoms veikti. Nuovados policininkas, kurio pareiga 
buvo rinkti iš Šeimų duoklę, vėl spausdindavo sąrašą, kuriame buvo 
nurodytos pavardės visų gangsterių, priskirtų tai nuovadai, ir kas mė- 
nesį privalomų įnašų dydžiai. Buvo atkurta šiokia tokia visuomeninės 
tvarkos regimybė. 


*ka 


Sumanymas panaudoti privačius seklius Dono Korleonės palatai sau- 
goti kilo Heigenui. Juos, aišku, papildė kur kas grėsmingesni Tesijo 
būrio „kareiviai“. Tačiau Sonio netgi tai nepatenkino. Vasariui įpusė- 
jus, kai Doną buvo galima be pavojaus išgabenti, greitosios pagalbos 
mašina jis buvo išvežtas į savo namus Long Byče. Namas buvo taip 
patvarkytas, kad jo miegamasis dabar virto ligoninės palata, kurioje 
buvo visa aparatūra, reikalinga bet kokiam nenumatytam atvejui. Buvo 
nusamdytos patikrintos slaugės budėti prie ligonio ištisą parą, o dakta- 
ras Kenedis už didžiulį atlyginimą buvo prikalbintas tapti šios priva- 
čios ligoninės gydytoju ir čia pat gyventi. Bent jau tol, kol ligonis bus 
reikalingas gydytojo priežiūros. 

Pati alėja buvo paversta neįveikiama tvirtove. Buvę Dono darbuoto- 
jai buvo išsiųsti atostogų į gimtuosius Italijos kaimus, apmokėjus jiems 
visas išlaidas, o į jų namus atsikėlė „kareiviai“. 

Fredis Korleonė buvo išsiųstas į Las Vegasą pataisyti sveikatos ir 
išžvalgyti galimybes Šeimai veikti dygstančiame prašmatnių viešbučių 
ir lošimo namų komplekse. Las Vegasas įėjo į Vakarų pakrantės imperi- 
ją, kuri tuo metu vis dar buvo neutrali, tad imperijos Donas užtikrino, 
kad Fredžiui čia pavojus negrės. Penkios Niujorko Šeimos neturėjo jo- 
kio noro įsigyti daugiau priešų persekiodamos Fredį Korleonę Las Ve- 
gase — joms nestigo rūpesčių ir Niujorke. 

Daktaras Kenedis uždraudė aptarinėti reikalus Donui girdint. Šio 
nurodymo buvo visiškai nepaisoma. Donas pareikalavo, kad karo tary- 
ba susirinktų jo kambaryje. Sonis, Tomas Heigenas, Pitas Klemenca ir 
Tesijas čia susirinko pačią pirmą dieną Donui grįžus iš ligoninės. 

Donas Korleonė buvo per daug silpnas, kad galėtų daug kalbėti, bet 
jis pageidavo klausytis ir pasinaudoti savo veto teise. Kai jam buvo 
paaiškinta, kad Fredis išsiųstas į Las Vegasą sužinoti apie kazino ver- 
slą, jis pritariamai linktelėjo galvą. Išgirdęs, jog Korleonių „kareiviai“ 
užmušė Bruną Tatalją, jis papurtė galvą ir atsiduso. Vis dėlto labiausiai 
jis nusiminė sužinojęs, kad Maiklas nušovė Solocą bei kapitoną Mak- 
laskį ir paskui buvo priverstas bėgti į Siciliją. Tai išgirdęs, jis rankos 
mostu paliepė jiems išeiti iš kambario, ir jie pratęsė pasitarimą kampi- 
niame kambaryje, kuriame buvo teisinės literatūros biblioteka. 

— Manding, geriau nejaudinkime senio porą savaičių, kol daktaras 
pasakys, kad jis gali užsiimti reikalais, — patogiai įsitaisęs didžiuliame 
krėsle prie rašomojo stalo tarė Sonis. — Aš noriu, kad mes atnaujintume 
veiklą, kol jis pasveiks. Farai jau davė mums leidimą. Pradėsime nuo 
Harlemo loterijų. Juodieji vaikinai ten jau pasismagino iki soties, reikia 
mums vėl perimti iš jų šiuos dalykus. Jie gerokai mums pašiko - kaip 
paprastai, kai imasi ką organizuoti. Daug jų agentų nesumokėjo išlošu- 
siems. Jie važinėja kadilakais ir aiškina lošėjams, esą šie turį palūkėti 
laimėtų pinigų, arba teišmoka jiems pusę to, ką jie išlošę. Aš nenoriu, 
kad koks mano agentas atrodytų lošėjams esąs turtuolis. Nenoriu, kad 
jie pernelyg prašmatniai rengtųsi, kad važinėtų naujais automobiliais ar 
išsisukinėtų, kai reikia sumokėti išlošusiam. Ir aš nenoriu, kad tuo ir 
toliau verstųsi savarankiški agentai - jie gadina mums reputaciją. To- 
mai, tuoj pat sutvarkykime šį reikalą. Vos tik duosi žinią, kad suvaržy- 
mai panaikinti, visa kita sugrįš į savo vėžes. 

-— Harleme yra ir labai smarkių vyrukų, — tarė Heigenas. - Jie pajuto 
didelių pinigų skonį ir nenorės vėl būti mūsų agentų pagalbininkais. 

-— Tu tik perduok jų pavardes Klemencai, - gūžtelėjęs pečiais atsakė 
Sonis. — Juos sutvarkyti — jo darbas. 

- Bus padaryta, - pažadėjo Heigenui Klemenca. 

Patį svarbiausią klausimą palietė Tesijas. 

— Kai mes imsime veikti, penkios Šeimos pradės antpuolius. Jos su- 
duos smūgius mūsų loterijų rengėjams Harleme ir mūsų bukmekeriams 
Ist Saide. Ko gero, jos net prikrės eibių drabužių siuvykloms, kurias 
mes aptarnaujame. Tas karas brangiai atsieis. 

— Gal jos šitaip nesielgs, — tarė Sonis. — Jos žino, kad mes iš karto 
suduosime atsakomąjį smūgį. Aš išsiuntinėjau žvalgus su taikos pasiū- 

lymais; gal mes viską galime sutvarkyti sumokėdami kompensaciją už 
tą Tataljuką. 

- Jos labai šaltai reaguoja į tuos taikos pasiūlymus, — nesutiko Hei- 
genas. — Jos prarado labai daug pinigų per keletą pastarųjų mėnesių ir 
kaltina už tai mus. Pagrįstai. Mano galva, jos nori, kad mes sutiktume 
drauge dalyvauti narkotikų prekyboje — išnaudoti politinę mūsų Šei- 
mos įtaką. Kitais žodžiais tariant, jos nori Soloco sandorio, tik be Solo- 
co. Bet jos neužsimins apie tai, kol nepakenks mums kokiais kariniais 
veiksmais. Tuomet, jų manymu, mes pasidarysime sukalbamesni ir su- 
tiksime su jų pasiūlymu dėl narkotikų. 

— Jokių sandorių dėl narkotikų, - kaip kirviu nurėžė Sonis. - Donas 
pasakė „ne“, ir kol jis nepakeis nuomonės, taip ir bus. 

— Tuomet mums iškyla taktinė problema, — gyvai tarė Heigenas. — 
Mes darome pinigus atvirai - loterijomis ir totalizatoriais. Mums gali- 
ma pakenkti. O Tataljų Šeima verčiasi iš prostitučių, telefonu užsako- 
mų mergelių ir dokininkų profsąjungų. Kaip, velniai griebtų, mes pa- 
kenksime jai? Kitos Šeimos užsiima vienokiais ar kitokiais azartiniais 
lošimais, bet pagrindiniai jų pinigų šaltiniai — statybos, palūkanos, prof- 
sąjungų kontrolė ir valstybinių užsakymų parūpinimas. Nemažai jos 
susikrauna iš smurto ir panašių dalykų, dėl kurių kenčia nekalti žmo- 
nės. Jų pinigai nėra gatvėje. Tataljų naktinis klubas per daug garsus, 
kad galima būtų jį paliesti, nes kiltų neregėtas triukšmas, o kol Donas 
išvestas iš rikiuotės, jų politinė įtaka prilygsta mūsų. Taigi čia mums 
iškilusi tikra problema. 

-— Tai mano problema, Tomai, - tarė Sonis, - ir aš sugalvosiu, kaip ją 
išspręsti. Žiūrėk, kad nenutrūktų derybos, ir sutvarkyk tą kitą reikalą. 
Imkimės verslo iš naujo ir žiūrėkime, kas atsitiks, o jau paskiau matysi- 
me, kaip elgtis. Klemenca ir Tesijas turi aibę „kareivių“, šautuvų skai- 
čiumi mes prilygstame visoms penkioms Šeimoms. Jeigu jos užsinorė- 
tų karo, mes sugulsime ant čiužinių, ir tiek. 

Neorganizuotus loterijų rengėjus negrus buvo nesunku išstumti iš 
verslo. Buvo pranešta policijai, ir ji itin uoliai ėmėsi juos tvarkyti. Tuo 
metu negras neturėjo galimybės papirkti policijos valdžios ar politinių 
veikėjų, kad proteguotų tokį verslą, — jie atsisakydavo, daugiausia dėl 
rasinių prietarų ar rasinio nepasitikėjimo. Tačiau Harlemo problema Kor- 
leonių Šeimai visuomet atrodydavo antraeilė, ir niekas neabejojo, kad 
ji bus išspręsta. 

Penkios Šeimos sudavė smūgį, kurio niekas nelaukė. Jos nužudė du 
Korleonių Šeimos narius, kurie buvo įtakingi drabužių siuvyklų prof- 
sąjungų pareigūnai. Paskui Korleonių palūkininkai ir bukmekeriai bu- 

vo išstumti iš uostų rajonų. Vietinės uosto krovikų profsąjungų organi- 
zacijos perėjo į penkių Šeimų pusę. Visame mieste veikiantys Korleo- 
nių bukmekeriai buvo gąsdinami, siekiant prikalbinti juos išduoti savo 
globėjus. Buvo žvėriškai nužudytas didžiausios Harleme „skaičių“ lo- 
terijos organizatorius, senas Korleonių Šeimos draugas ir sąjunginin- 
kas. Pasirinkimo nebeliko — Sonis paliepė savo būrių vadams sugulti 
ant čiužinių. 

Mieste buvo išnuomoti du butai; į juos buvo privežta čiužinių, ant 
kurių miegodavo „kareiviai“, ginklų ir šaudmenų, pastatyta po šaldytu- 
vą maistui. Viename bute gyveno Klemencos vyrai, kitame — Tesijo. 
Visi Šeimos bukmekeriai gavo po kelis asmens sargybinius, tačiau Har- 
lemo loterijų rengėjai perėjo į priešo pusę, ir kol kas prieš juos negali- 
ma buvo nieko imtis. Visa tai atsiėjo Korleonių Šeimai nemažus pini- 
gus, o jos pajamos tuo metu buvo labai menkos. Praėjus keliems mėne- 
siams, išaiškėjo ir kiti dalykai; svarbiausias jų buvo tai, kad Korleonių 
Šeima pati pakišo sau koją. 

Tam būta priežasčių. Kadangi Donas vis dar buvo pernelyg silpnas, 
kad galėtų įsitraukti į veiklą, Šeimos politinė įtaka buvo bemaž neutra- 
lizuota. Be to, dešimt taikių pastarųjų metų rimtai pakirto abiejų capo- 
regime - Klemencos ir Tesijo - kovingumą. Klemenca vis dar buvo kom- 
petentingas vykdytojas ir administratorius, bet nebeturėjo energijos ir 
jaunatviškos jėgos, reikalingos vadovauti kariams. Tesijas į senatvę iš- 
tižo ir buvo per mažai negailestingas, Tomas Heigenas, nepaisant jo 
sugebėjimų, paprasčiausiai buvo netikęs Consigliori karo metais. Pa- 
grindinis jo trūkumas buvo tas, kad jis nebuvo sicilietis. 

Sonis Korleonė suvokė šiuos trūkumus, atsiliepiančius Šeimos kari- 
nei galiai, bet negalėjo imtis jokių priemonių jiems ištaisyti. Jis nebuvo 
Donas, o pakeisti caporegime ir Consigliori tegalėjo Donas. O ir pats 
pakeitimo aktas galėjo padaryti padėtį dar pavojingesnę ir netikėtai su- 
kelti kokią išdavystę. Iš pradžių Sonis manė laikytis priešo veiksmus 
sukaustančios taktikos, kol Donas tiek pasveiks, kad galės imtis vado- 
vavimo, bet po to, kai loterijų rengėjai persimetė į priešo pusę, o buk- 
mekeriai buvo įbauginti, Šeimos padėtis pasidarė pavojinga. Sonis nu- 
tarė suduoti atsakomąjį smūgį tiesiai priešui į širdį. Jis planavo vienu 
įspūdingu taktiniu manevru sunaikinti visas penkių Šeimų galvas. Tuo 
tikslu jis organizavo sudėtingą šių vadeivų sekimo sistemą, bet po sa- 
vaitės visi penki paskubomis sulindo į pogrindį, ir niekas viešumoje jų 
nebematė. 

Penkios Šeimos ir Korleonių imperija atsidūrė aklavietėje. 

L: ET 


AŠTUONIOLIKTAS SKYRIUS 


Amerigas Bonasera gyveno vos už kelių kvartalų nuo savo laidoji- 
mo biuro Malberio gatvėje, tad vakarienei visuomet pareidavo namo. 
Paskui jis grįždavo į savo darbovietę ir pareigingai prisidėdavo prie 
gedėtojų, kurie atiduodavo pagarbą numirėliams, gulintiems karstuose, 
pastatytuose niūriose jo salėse. 

Jį visuomet žeisdavo sąmojai apie jo profesiją, apie šiurpias techni- 
nes smulkmenas, kurios buvo tokios nereikšmingos. Aišku, joks jo drau- 
gas, šeimos narys ar kaimynas tokių juokų nelaidydavo. Kiekviena pro- 
fesija buvo verta pagarbos tiems, kurie šimtmečiais užsidirbdavo duo- 
ną kruvinu prakaitu. 

Dabar, vakarieniaudamas su žmona savo masyviais baldais apstaty- 
tame bute, ant bufeto mirkčiojant žvakėms, įstatytoms į žvakides su 
raudono stiklo gaubtais, vaizduojančias švenčiausiąją mergelę Mariją, 
Bonasera užsirūkė cigaretę „Camel“ ir pasiėmė stiklą amerikietiško vis- 
kio, nuo kurio šitaip gerai atsipalaiduoji. Žmona atnešė ant stalo lėkštes 
su garuojančia sriuba. Jie buvo likę vieni - Amerigas išsiuntė dukterį 
pagyventi pas tetą Bostone, kur ji galėtų užmiršti savo baisųjį išgyveni- 
mą ir sužalojimus, patirtus nuo dviejų chuliganų, kuriuos jau nubaudė 
Donas Korleonė. 

— Ar grįši šįvakar į darbą? - valgant sriubą paklausė žmona. 

Amerigas linktelėjo galvą. Žmona gerbė jo darbą, nors jo ir nesupra- 
to. Jai buvo nesuvokiama, kad mažiausiai svarbi yra techninė jo profe- 
sijos dalis. Kaip dauguma žmonių, ji manė, kad jam moka už jo sugebė- 
jimą karstuose gulinčius numirėlius padaryti tokius panašius į gyvus. Ir 
iš tiesų apie šį jo sugebėjimą sklido legendos. Bet dar svarbesnis, dar 
reikalingesnis buvo jo paties dalyvavimas šermenyse. Kai netekties iš- 
tikta šeima ateidavo vakare priimti giminių ir draugų prie mylimo žmo- 
gaus karsto, jai reikėdavo, kad šalia būtų Amerigas Bonasera. Mat jis 
buvo nepakeičiamas mirties palydovas. Rimtu, bet kartu tvirtu ir guo- 
džiančiu veidu, nevirpančiu, tik prislopintu balsu jis vadovaudavo ge- 
dulingai ceremonijai. Jis galėdavo apmalšinti pernelyg neprideramai 
sielvartaujančius, galėdavo apibarti vaikus, kurių tėvai nedrįsdavo su- 
drausminti. Jis niekad nepersistengdavo reikšdamas užuojautą, bet ir 

atsainiai niekad to nedarydavo. Vieną kartą pasinaudojusi Amerigo Bo- 
naseros paslaugomis išlydint mylimą žmogų į aną pasaulį, šeima vis 
grįždavo pas jį. O jis niekados — nė vieno karto — nepaliko savo kliento 
vieno tą baisiąją paskutinę naktį prieš atgulant į kapo duobę. 

Paprastai Amerigas leisdavo sau po vakarienės mažumą snūstelti, 
paskui nusiprausdavo, nusiskusdavo, talko milteliais dosniai pabarsty- 
davo tankią juodą barzdą ir visuomet išsiskalaudavo burną. Iš pagarbos 
savo klientams jis pasikeisdavo apatinius drabužius, apsirengdavo bal- 
tus švytinčius marškinius, pasirišdavo juodą kaklaryšį, apsivilkdavo ką 
tik išlygintą tamsų kostiumą, apsimaudavo juodas kojines ir apsiauda- 
vo juodais matiniais batais. Vis dėlto šitaip apsirengęs Amerigas kelda- 
vo ne niūrų, o guodžiantį įspūdį. Be to, jis visuomet būdavo nusidažęs 
plaukus juodai — jo kartos italui tai buvo negirdėtas lengvabūdiškumas, — 
bet jis taip elgėsi ne iš tuštybės, o paprasčiausiai todėl, kad jo plaukai 
netolygiai žilstelėjo, darydami beveik juokingą įspūdį. Amerigas nuta- 
tė, kad jo profesijos žmogui toks margumynas ant galvos nepridera. 

Jam baigus valgyti sriubą, žmona padėjo priešais jį nedidelį kepsnį 
su krūvelė žalių špinatų, iš kurių sunkėsi geltonas aliejus. Amerigas 
mažai valgydavo. Baigęs vakarieniauti, jis įsipylė puodelį kavos ir už- 
sirūkė dar vieną cigaretę „Camel“. Gurkšnodamas kavą, jis mąstė apie 
vargšę savo dukrą. Ji niekad nebus tokia, kokia buvo. Gydytojai grąži- 
no jai išorinį grožį, bet jos akys lakstė lyg išgąsdinto žvėrelio, tad jam 
darėsi nepakeliamai skaudu į ją žiūrint. Taigi jie išsiuntė ją kurį laiką 
pagyventi į Bostoną. Laikas užgydys jos žaizdas. Skausmas ir baimė 
nėra tokie lemtingi kaip mirtis -— tai jis puikiai žinojo. Jo amatas pavertė 
jį optimistu. 

Vos tik jam baigus gerti kavą, suskambo telefonas svetainėje. Žmona 
niekad nekeldavo ragelio, kai jis būdavo namie, tad jis atsistojo, išgė- 
rė paskutinius lašus ir užgesino cigaretę. Eidamas prie telefono, jis 
atlaisvino kaklaryšį ir pradėjo atsiseginėti marškinius, rengdamasis 
numigti. 

- Alio, — ramiu, mandagiu balsu pasakė jis į ragelį. 

-— Čia Tomas Heigenas, — išgirdo jis šiurkštų, įtemptą balsą. - Aš 
skambinu Dono Korleonės prašymu. 

Amerigas pajuto, kaip skrandyje plakasi kava ir jį ima pykinti. Dau- 
giau nei prieš metus jis įsiskolino Donui, idant atkeršytų už savo duk- 
ters garbę, ir per tą laiką supratimas, kad skolą reikės grąžinti, išblėso. 
Kai jis išvydo kruvinus tų dviejų chuliganų veidus, jis pasijuto toks 
dėkingas, kad dėl Dono būtų padaręs viską. Tačiau laikas graužia dė- 

kingumą greičiau negu grožį. Bonasera dabar pajuto šleikštulį žmo- 
gaus, kuriam gresia baisi nelaimė. 

- Taip, suprantu. Aš klausau, - virpančiu balsu atsakė jis. 

Bonasera nustebo išgirdęs, koks šaltas Heigeno balsas. Nors Con- 
sigliori nebuvo italas, jis visuomet būdavo mandagus, o šįkart jis kal- 
bėjo šiurkščiai. 

- Jūs esate skolingas Donui paslaugą, — dėstė jis. — Jis neabejoja, 
kad atsilyginsite jam ir kad būsite laimingas, gavęs šią progą. Už valan- 
dos, gal kiek vėliau, jis ateis į jūsų šarvojimo salę prašyti pagalbos. 
Būkite ten ir pasitikite jį. Tegul ten nebūna jokių jūsų tarnautojų - liep- 
kite jiems eiti namo. Jeigu turite kokių prieštaravimų — sakykite dabar, 
aš informuosiu Doną Korleonę. Jis turi kitų draugų, kurie gali padaryti 
jam šią paslaugą. 

Amerigas taip išsigando, kad ko nepradėjo šaukti. 

— Kaip jūs galėjote pagalvoti, kad aš atsakysiu Krikštatėviui? Aš 
padarysiu visa, ko jis pageidauja, neabejokite. Aš nepamiršau savo sko- 
los. Aš tuoj pat einu į savo salę, nieko nelaukęs. 

— Ačiū, - padėkojo Heigenas. Jo balsas dabar buvo švelnesnis, bet 
jame buvo girdėti kažkokios keistos gaidelės. - Donas niekuomet ju- 
mis neabejojo. Tas klausimas kilo man. Padarykite jam šįvakar paslau- 
gą, ir jūs galėsite kreiptis į mane, kad ir kokia bėda ištiktų. Jūs pelnysite 
mano asmeninę draugystę. 

Šie žodžiai dar labiau išgąsdino Bonaserą. 

-— Donas pats ateis pas mane šįvakar? — mikčiodamas paklausė jis. 

— Taip. 

— Vadinasi, jis visiškai pasveiko po sužeidimo, ačiū Dievui, — iš bal- 
so buvo justi, kad tai klausimas. 

Kitame laido gale stojo tyla, paskui Heigenas labai tyliai tarė: 

- Taip. 

Ragelyje pasigirdo spragtelėjimas, o paskui pypsėjimas. 

Bonaserą išmušė prakaitas. Jis nuėjo į miegamąjį, persirengė marš- 
kinius, išsiskalavo burną, bet nesiskuto, nepasirišo kito kaklaryšio — 
pasiliko tą, kurį ryšėjo dieną. Jis paskambino į šarvojimo salę ir paliepė 
pats dirbsiąs kitoje pastato dalyje — laboratorijoje. Padėjėjas buvo be- 
pradedąs klausinėti, bet Bonasera šiurkščiai jį pertarė, liepęs tiksliai 
vykdyti jo nurodymus. 

Jis apsivilko kostiuminį švarką; žmona, kuri dar nebuvo baigusi val- 
gyti, nustebusi pakėlė į jį akis. 

-— Turiu darbo, -— paaiškino Amerigas, ir pamačiusi jo miną ji nedrįso 
jo klausinėti. Bonasera išėjo iš namų ir netrukus atsidūrė prie šarvojimo 
salės. 

Pastatas stovėjo dideliame sklype, apjuostas baltos statinių tvoros; 
kaimynystėje kitų namų nebuvo. Iš gatvės į užpakalinę namo dalį vedė 
privažiavimas, kuriame tebūtų išsitekę katafalkai ir greitosios pagalbos 
mašinos. Bonasera atrakino vartus ir palikęs juos pravirus nuėjo prie 
užpakalinės namo dalies. Pro plačias duris įėjęs vidun jis pamatė, kad 
gedėtojai jau eina pro priešakines pastato duris į šarvojimo salę atiduoti 
pagarbos pašarvotam numirėliui. 

Prieš daugelį metų, kai Bonasera nusipirko šį pastatą iš buvusio kon- 
toros savininko, kuris ketino išeiti į pensiją, priešais pastatą buvo ve- 
randa su gal dešimčia laiptukų, kuriais gedėtojai turėjo užlipti, kad pa- 
tektų į šarvojimo salę. Tai sudarė sunkumų. Seniems ir luošiems gedė- 
tojams, pasiryžusiems atiduoti velioniui pagarbą, tais laiptais užlipti 
būdavo beveik neįmanoma, tad buvęs savininkas tokiems žmonėms leis- 
davo naudotis krovininiu liftu — nedidele metaline platforma, kuri ky- 
šojo virš žemės šalia pastato. Liftas buvo skirtas karstams ir numirė- 
liams gabenti. Jis nusileisdavo po žeme, o paskui pakildavo į pačią šar- 
vojimo menę; salėje susirinkę gedėtojai turėdavo atitraukti juodas kėdes 
nuo durų grindyse, pro kurias į salę pakildavo liftas su senais ir luošais 
jų giminaičiais; atidavus velioniui pagarbą, liftas tuo pat keliu išgaben- 
davo juos atgal į lauką. 

Amerigui Bonaserai šitoks problemos sprendimas pasirodė netin- 
kantis ir šykštumo padiktuotas. Taigi jo nurodymu namo fasadas buvo 
perdarytas, veranda nugriauta, o jos vietoje įrengtas nuolaidus takas, 
nors liftas, aišku, ir toliau buvo naudojamas karstams su numirėliais. 

Užpakalinėje pastato dalyje, kurią nuo šarvojimo salės ir priėmimo 
kambarių skyrė masyvios garsą izoliuojančios durys, buvo kontora, bal- 
zavimo kambarys, karstų sandėlis ir rūpestingai rakinama spinta su che- 
mikalais ir šiurpiais jo amato įnagiais. Bonasera nuėjo į kabinetą, atsi- 
sėdo prie savo rašomojo stalo, užsirūkė „Camel“ (šiame pastate jis rū- 
kydavo itin retai) ir ėmė laukti Dono Korleonės. 

Jis laukė apimtas giliausios nevilties, nes puikiai žinojo, kokios pa- 
slaugos iš jo prašys. Pastaruosius dvylika mėnesių Korelonių Šeima 
kariavo su penkiomis didžiausiomis Niujorko mafijos organizacijomis, 
ir laikraščiuose mirgėjo pjautynių aprašymai. Buvo užmušta daug vyrų 
iš abiejų pusių. Dabar Korleonių Šeima nužudė kokį nors labai svarbų 
asmenį ir nori nuslėpti jo lavoną, padaryti, kad jis pranyktų — o kaip 

geriau tai padaryti, negu duoti oficialiai registruotam laidotuvių biurui 
jį palaidoti? Taigi Amerigas Bonasera neturėjo jokių iliuzijų dėl to, ką 
jis tuoj turės padaryti. Jis taps žmogžudystės bendrininku. Jeigu tai iš- 
kils aikštėn, jis daugel metų turės tupėti kalėjime. Jis užtrauks nešlovę 
savo dukrai ir žmonai, o geras jo vardas, garbingas Amerigo Bonaseros 
vardas, bus sumaišytas su kruvino mafijos karo purvu. 

Jis leido sau surūkyti dar vieną cigaretę, ir tuomet jam dingtelėjo dar 
baisesnė mintis. Sužinojusios, kad jis padėjo Korleonėms, kitos mafi- 
jos Šeimos ims laikyti jį savo priešu. Jos nužudys jį! Dabar jis prakeikė 
tą dieną, kai atėjo pas Krikštatėvį maldaudamas jo atkeršyti. Jis prakei- 
kė tą dieną, kai jo žmona susidraugavo su Dono Korleonės pačia, Jis 
prakeikė savo dukrą, Ameriką ir savo sėkmę. Bet paskui jam grįžo op- 
timizmas. Gal viskas baigsis gerai. Donas Korleonė — protingas žmo- 
gus. Jis tikrai bus viską sutvarkęs taip, kad išsaugotų šią paslaptį. Jam 
tik reikia tvardytis, nors, aišku, nieko negali būti pražūtingiau, negu 
užsitraukti Dono nemalonę. 

Jis išgirdo, kaip nuo automobilio padangų sugirgždėjo žvyras; įgu- 
dusi jo ausis jam pranešė, kad siauruoju privažiavimu priartėjęs auto- 
mobilis sustojo kieme už pastato. Jis atidarė atvykėliams duris. Įėjo 
storulis Klemenca, o paskui jį - du labai atgrasios išvaizdos jaunuoliai. 
Jie apieškojo visas patalpas, netardami Bonaserai nė žodžio, tuomet 
Klemenca išėjo. Jaunuoliai liko su biuro savininku. 

Netrukus iš garso Bonasera suprato, kad siauruoju privažiavimu ar- 
tinasi sunki greitosios pagalbos mašina. Tarpduryje pasirodė Klemen- 
ca, jam įkandin — du vyrai su neštuvais. Patys baisiausi Amerigo nuo- 
gąstavimai pasitvirtino: ant neštuvų gulėjo lavonas, susuktas į pilką ant- 
klodę, iš po kurios kyšojo basos pageltusios kojos. Klemenca mostu 
parodė vyrams nešti lavoną į balzamavimo kambarį. Tuomet iš tamsaus 
kiemo į apšviestą kontorą įžengė dar vienas vyras. Tai buvo Donas Kor- 
leonė. 

Po sužeidimo Donas neteko svorio, ir dabar jo judesiai buvo keistai 
sukaustyti. Jis laikė skrybėlę rankose, ir plaukai ant masyvaus jo kiaušo 
atrodė praretėję. Donas atrodė vyresnis, labiau susitraukęs negu per ves- 
tuves, kada Bonasera jį buvo matęs, bet nuo jo vis dar dvelkė galia. 

— Na, senasis drauge, ar pasirengęs padaryti man paslaugą? — pri- 
spaudęs skrybėlę prie krūtinės kreipėsi jis į Bonaserą. 

Laidotojas linktelėjo galvą. Donas nuėjo į balzamavimo kambarį, Bo- 
nasera — jam pavymui. Lavonas gulėjo ant vieno iš stalų su grioveliais. 

Donas Korleonė vos pastebimai mostelėjo skrybėle, ir jo palydovai 
išėjo iš kambario. 


- Ką jūs pageidaujate, kad aš padaryčiau? — sukuždėjo Bonasera. 

— Aš noriu, kad tu parodytum visus savo sugebėjimus, visą savo 
meną, — įbedęs akis į stalą atsakė Donas. - Aš nenoriu, kad motina jį 
tokį pamatytų. 

Jis priėjo prie stalo ir atitraukė pilkąją antklodę. Nors Amerigas bu- 
vo sukaupęs visą savo valią, nors turėjo daugelio metų įgudimą ir patir- 
ti, jis iš siaubo aiktelėjo. Ant balzamavimo stalo jis išvydo kulkų su- 
knežintą Sonio Korleonės veidą. Krauju pasruvusios kairiosios akies 
Ięšiukas buvo sutrūkinėjęs. Viršunosė ir kairysis skruostikaulis buvo 
pavirtę beforme mase. 

Donas ištiesė ranką ir sekundės dalį prisilaikė Bonaseros. 

— Pažiūrėk, kaip jie sumaitojo mano sūnų, - tarė jis. 


DEVYNIOLIKTAS SKYRIUS 


Ko gero, ne kas kita, kaip toji aklavietė, kurioje atsidūrė kariaujan- 
čios šalys, ir privertė Sonį pasukti tuo kruvinu priešpriešos keliu, kuris 
atvedė jį į jo paties mirtį. O gal nė kiek nebetramdoma tamsi, smurtinga 
jo prigimtis. Šiaip ar taip, tą pavasarį ir vasarą jis rengė beprasmius 
antpuolius prieš smulkius savo priešininkų talkininkus; Harleme buvo 
nušauti Tataljų suteneriai, žvėriškai nužudyti dokuose veikę banditė- 
liai. Profsąjungų veikėjai, prisiekę ištikimybę penkioms Šeimoms, bu- 
vo įspėti laikytis neutralumo, o kai Korleonių bukmekerių ir palūkinin- 
kų ir toliau neįleido į uosto rajoną, Sonis pasiuntė Klemencą su jo būriu 
susidoroti su penkių Šeimų žmonėmis, dirbusiais pajūryje. 

Šios skerdynės buvo beprasmiškos todėl, kad negalėjo padaryti įta- 
kos karo baigčiai. Sonis buvo puikus taktikas ir pasiekė puikių perga- 
lių. Tačiau reikėjo kitko - Dono Korleonės, kaip stratego, genialumo. 
Tos peštynės peraugo į tokį kruviną partizaninį karą, kad abi pusės pa- 
matė visai beprasmiškai netenkančios daug pajamų ir žmonių. Galop 
Korleonių Šeimai teko uždaryti kai kurias pelningiausias bukmekerių 
kontoras, tarp jų ir tą, kuri buvo duota žentui Karlui Riciui, idant šis 
turėtų iš ko gyventi. Karlas ėmė gerti, lakstyti paskui kabaretų šokėjas, 
bjauriai elgtis su žmona. Po to, kai Sonis jį apkūlė, jis nebedrįso Konės 
mušti, bet liovėsi su ja miegojęs. Konė puolė jam į kojas, bet jis ją 

atstūmė, kaip pats manė — lyg romėnas, su rafinuotu patricijaus pasi- 
tenkinimu. 

— Eik, skambink savo broliui, - tyčiojosi jis, — ir pasakyk, kad aš 
nenoriu tavęs dulkinti — gal jis tol mane lups, kol man atsistos. 

Tačiau jis mirtinai bijojo Sonio, nors juodu buvo šaltai mandagūs 
vienas kitam. Karlui užteko nuovokos suprasti, kad Sonis jį užmuš, kad 
Sonis gali — taip paprastai, kaip žvėris — nudėti kitą žmogų, tuo tarpu 
jam pačiam būtų reikėję sutelkti visą savo drąsą, visą savo valią, kad 
įvykdytų žmogžudystę. Karlui niekad neatėjo į galvą, kad dėl šios prie- 
žasties jis buvo „geresnis“ žmogus negu Sonis Korleonė, jeigu tik gali- 
ma pavartoti tokį žodį; jis pavydėjo Soniui pagarbią baimę keliančio jo 
žiaurumo - žiaurumo, apie kurį jau ėmė sklisti legendos. 

Būdamas Consigliori, Tomas Heigenas nepritarė Sonio taktikai, ta- 
čiau nutarė nesiskųsti Donui vien todėl, kad toji taktika davė šiokių 
tokių rezultatų. Atrodė, tarsi tai trinčiai nesiliaujant penkios Šeimos 
galop buvo įbaugintos, ir atsakomieji jų smūgiai darėsi vis silpnesni, o 
ilgainiui ir visai liovėsi. Iš pradžių Heigenas nepatikliai žiūrėjo į šį išo- 
rišką priešo nusiraminimą, bet Sonis džiūgavo. 

— Aš spausiu tuos šunsnukius dar smarkiau, - tarė jis Heigenui, - ir 
jie patys ims maldauti paliaubų. 

Soniui nedavė ramybės kiti dalykai. Jį be perstojo ujo žmona, mat ją 
pasiekė gandai, kad Liucija Mančini apkerėjusi jos vyrą. Tad nors ji 
kitiems girdint juokaudavo apie jo instrumentą ir metodus, jis jau seniai 
prie jos nesilietė, o ji ilgėjosi jo glamonių, tad nuolatos grauždama jį 
padarė jo gyvenimą nepakenčiamą. 

Be to, Sonis jautė didžiulę įtampą todėl, kad žinojo esąs priešų tai- 
kiklyje. Žengdamas bet kokį žingsnį jis privalėjo būti labai atsargus. Jis 
žinojo, kad priešas fiksuoja jo apsilankymus pas Liuciją Mančini. Bet 
čia jis ėmėsi kruopščiai apgalvotų atsargumo priemonių, nes iš ankstes- 
nių įvykių žinojo, kad šių apsilankymų metu yra lengvai pažeidžiamas. 
Pas ją pavojus jam negrėsė. Liucija nė nenujautė, kad Santino būrio 
vyrai seka ją ištisą parą ir kad jos aukšte atsilaisvinus butui, jį iškart 
išsinuomoja vienas iš patikimiausių Sonio vyrų. 

Donas sveiko; netrukus jis galės vėl vadovauti. Tuomet karo eiga 
pakryps Korleonių Šeimos naudai, — Sonis tuo neabejojo. Tuo tarpu jis 
saugos Šeimos imperiją, pelnys tėvo pagarbą, o kadangi Korleonių Šei- 
mos galvos pareigos nebūtinai turėjo atitekti tiesioginiam įpėdiniui, su- 
tvirtins savo pretenzijas į jas. 

Tačiau priešai kūrė savo planus. Jie taip pat išanalizavo padėtį ir 
padarė išvadą, kad visiško pralaimėjimo tegalima išvengti nužudžius 


247 


Sonį Korleonę. Dabar jie geriau suprato situaciją ir manė būsiant įma- 
noma derėtis su Donu, kuris garsėjo savo logišku, protingu mąstymu. 
Jie jau ėmė nekęsti Sonio už jo kraujotroškišką būdą — tas jo bruožas 
jiems atrodė barbariškas. Ir už tai, kad jam stigo verslo nuovokos. Nie- 
kas nenorėjo, kad grįžtų seni laikai su visa netvarka ir nemalonumais. 

Vieną vakarą kažkas paskambino Konei Korleonei. Neprisistačiusi 
mergina paprašė Karlo. 

-— Kas čia kalba? - pasiteiravo Konė. 

— Aš esu Karlo draugė, - sukikenusi atsakė mergina. — Aš tik norė- 
jau jam pasakyti, kad šįvakar negalėsiu su juo pasimatyti. Aš turiu išva- 
žiuoti iš miesto. 

— Ak, tu prakeikta kale! — suspigo į ragelį Konė. — Ak, tu prakeikta 
šliundra! 

Nepažįstamoji padėjo ragelį. 

Tą popietę Karlas buvo išėjęs į žirgų lenktynes; grįžęs vėlai vakare, 
jis buvo įsiutęs, nes pralošė, ir buvo apgirtęs, kadangi truktelėjo iš bute- 
lio, kurį visuomet nešiojosi. Vos tik jis įžengė pro duris, Konė pradėjo jį 
garsiai plūsti. Nekreipdamas į ją dėmesio, jis nuėjo išsimaudyti po du- 
šu. Jis išėjo iš vonios nuogas, nusišluostė jos akivaizdoje ir ėmė puoš- 
tis, besirengdamas išeiti iš namų. 

Konė stovėjo, įrėmusi rankas į klubus; nuo įsiūčio jos veidas buvo 
ištįsęs ir išbalęs. 

— Niekur tu neisi, - tarė ji. - Tavo mergužėlė paskambino ir pasakė 
šiandien negalinti. Tu prakeiktas išgama - tu drįsti dalyti kekšėms ma- 
no telefono numerį! Aš tave užmušiu, šunsnuki! 

Ji puolė jį spardyti ir draskyti. Karlas sulaikė ją viena raumeninga 
ranka. 

-— Tu pamišai, - šaltai tarė jis. Tačiau ji matė, kad jis sunerimęs, tarsi 
žinotų, jog ta beprotė, kurią jis dulkina, tikrai galėtų iškrėsti tokį pokš- 
tą. - Čia turbūt kokia kvaiša pajuokavo. 

Konė išsisuko iš jo rankos ir, drykstelėjusi nagais per skruostą, nu- 
rėžė gabaliuką odos. Jis atstūmė ją su nuostabą keliančia kantrybe. Ji 
pastebėjo, kad jis elgiasi atsargiai, nes ji nėščia, ir tai suteikė jos įsiū- 
čiui daugiau drąsos. Be to, ji buvo susijaudinusi. Netrukus ji nebegalės 
nieko daryti — gydytojas sakė paskutinius du mėnesius nesiglamonėti, 
o ji norėjo pasimylėti, kol dar neprasidėjo tie du paskutiniai mėnesiai. 
Tačiau jos troškimas sužaloti Karlą taip pat buvo galingas, ir ji nusekė 
paskui jį į miegamąjį. 

Konė matė, kad jis išsigandęs, ir tai kėlė jai džiugesį, sumišusį su 
panieka. 

— Tu pasiliksi namie, — tarė ji, — niekur tu neisi. 

— Gerai, gerai, - atsakė Karlas. Jis vis dar buvo neapsirengęs, vien 
su glaudėmis. Jis mėgo šitaip vaikštinėti po namus - jis didžiavosi savo 
plačiais pečiais ir siauru liemeniu, auksine oda. Konė godžiai į jį pasi- 
žiūrėjo. 

— Bent jau duosi man ko nors valgyti? — mėgino pajuokauti jis. 

Paraginta atlikti savo pareigas, bent jau vieną iš jų, ji atlyžo. Ji gerai 
mokėjo virti — to buvo išmokusi iš savo motinos. Ji užkaitė veršienos su 
pipirais, o kol ši troškinosi, pataisė mišrainės. 

Karlas tuo tarpu išsitiesęs ant lovos skaitė laikraštyje informaciją 
apie rytojaus žirgų lenktynes. Prie šono jis buvo pasidėjęs pilną stiklinę 
viskio, iš kurios vis gurkšnojo. 

Konė įėjo į miegamąjį ir sustojo tarpduryje, tarsi nepakviesta nega- 
lėtų prisiartinti prie lovos. 

— Valgis ant stalo, - pranešė ji. 

— Aš dar neišalkau, — neatitraukdamas akių nuo laikraščio tarė jis. 

— Valgis ant stalo, - neatstojo ji. 

— Susikišk jį į subinę, - atrėžė Karlas. Jis išgėrė stiklinėje dar likusį 
viskį, o paskui prisipylė iš butelio vėl, nebekreipdamas į ją jokio dėmesio. 

Konė nuėjo į virtuvę, paėmė nuo stalo lėkštes su valgiu ir tėškė jas į 
kriauklę. Išgirdęs trenksmą, Karlas pasirodė virtuvėje. Jis buvo prieka- 
biai tvarkingas, tad pamačius riebaluotais pipirais ir veršiena apdrabs- 
tytas virtuvės sienas jam užvirė kraujas. 

— Ak, tu šlykšti italpalaike, tu išlepinta išpera, - tulžingai užriko jis. — 
Tučtuojau viską nuvalyk, nes aš taip tave prilupsiu, kad tik šūdai tikš. 

— Nė velnio aš nevalysiu, - atrėžė Konė. Ji laikė rankas atkišusi lyg 
vanagas nagus, pasirengusi į skutus sudraskyti jo nuogą krūtinę. 

Karlas nuėjo į miegamąjį ir grįžo laikydamas rankoje kilpa sulenktą 
savo diržą. 

— Nuvalyk! - tarė jis. Jo balse buvo aiškiai juntamas grasinimas. 

Konė stovėjo nejudėdama. Jis tvojo diržu per išsipūtusias strėnas; 
diržas įgėlė, bet neskaudžiai. Konė atsitraukė atatupsta prie virtuvinių 
spintelių ir įkišusi ranką ištraukė ilgą duonriekį peilį. Ji buvo pasiren- 
gusi juo smogti. 

Karlas nusijuokė. 

— Korleonių šeimoje net moterys žudikės, - tarė jis. 

Padėjęs diržą ant stalo, jis ėmė artintis prie jos. Ji pamėgino staigiai 
ji pulti, bet nuo vaisiaus apsunkęs jos kūnas negalėjo greitai judėti, ir jis 
išsisuko peilio, kuriuo ji kuo rimčiausiai taikė jam į papilvę. Lengvai 

atėmęs iš jos peilį, jis ėmė talžyti jai per veidą, bet ne per smarkiai, kad 
neperkirstų odos. Ji traukėsi atatupsta, apeidama virtuvės stalą, mėgin- 
dama pabėgti nuo jo į miegamąjį, bet jis neatstojo ir be perstojo ją mu- 
šė. Ji pamėgino įkąsti jam į ranką, bet jis sugriebė ją už plaukų, pakėlė 
galvą ir tol daužė per veidą, kol iš skausmo ir pažeminimo ji apsiverkė 
lyg maža mergaitė, o paskui paniekinamai numetė ją ant lovos. Karlas 
pasiėmė butelį viskio, tebestovintį ant staliuko prie lovos, ir ėmė gerti 
tiesiai iš jo. Dabar jis atrodė labai girtas, žydrose jo akyse sužibo pami- 
šėliškos liepsnelės, ir Konė ne juokais jo išsigando. 

Karlas išsižergė ir dar truktelėjęs iš butelio, pasilenkęs sugriebė ją 
už apsunkusios šlaunies ir ėmė taip smarkiai spausti, kad ji iš skausmo 
ėmė maldauti pasigailėjimo. 

— Tu riebi kaip kiaulė, - pasidygėjęs tarė jis ir išėjo iš miegamojo. 

Be galo persigandusi ir įbauginta, ji gulėjo ant lovos, nedrįsdama 
pasižiūrėti, ką gretimame kambaryje veikia jos vyras. Galop ji atsikėlė 
nuo lovos ir priėjusi prie durų dirstelėjo į svetainę. Atsidaręs naują bu- 
telį viskio, Karlas drybsojo ant sofos. Netrukus jis prisigėręs užmigs 
kvaišu miegu, ir ji galės nusėlinusi į virtuvę paskambinti saviškiams į 
Long Byčą. Ji paprašys mamos, kad atsiųstų ką nors jos iš čia išvežti. Ji 
vylėsi, jog atsilieps ne Sonis, nes žinojo, kad būtų geriausia pasikalbėti 
su Tomu Heigenu ar motina. 

Buvo beveik dešimta valanda vakaro, kai Dono Korleonės namų vir- 
tuvėje suskambo telefonas. Atsiliepė vienas iš Dono Korleonės asmens 
sargybinių, kuris paklusniai perdavė ragelį Konės motinai, bet ponia 
Korleonė beveik nesuprato, ką sako duktė, nes ji kalbėjo isteriškai, steng- 
damasi kuždėti, idant neišgirstų gretimame kambaryje gulintis vyras. 
Be to, nuo mušimo jai ištino veidas, ir išpurtusios lūpos neaiškiai tarė 
žodžius. Ponia Korleonė davė asmens sargybiniui ženklą pakviesti So- 
nį, kuris buvo svetainėje kartu su Tomu Heigenu. 

Atėjęs į virtuvę, Sonis paėmė ragelį iš motinos. 

— Klausau, Kone, - tarė jis. 

Konė taip bijojo savo vyro ir to, ką gali padaryti jos brolis, kad ėmė 
kalbėti dar neaiškiau. 

- Soni, tu tik atsiųsk automobilį nuvežti mane namo, paskui papasa- 
kosiu, — vapėjo jinai. - Nieko neatsitiko, Soni. Tu pats nevažiuok. At- 
siųsk Tomą, būk geras, Soni. Nieko nenutiko, aš tik noriu parvažiuoti į 
namus. 

Per tą laiką virtuvėje pasirodė Heigenas. Donas išgėręs raminamųjų 
jau miegojo antrame aukšte esančiame miegamajame, tad Heigenas bu- 

vo pasirengęs nepaleisti Sonio iš akių, jei susidarytų kokia sudėtinga 
situacija. Abu namo vidų saugantys sargybiniai taip pat buvo virtuvėje; 
visi stebėjo Sonį. kuris klausėsi, priglaudęs ragelį prie ausies. 

Smurtinga Sonio prigimtis, be abejo, kilo iš kažkokio gilaus, pa- 
slaptingo šaltinio jo paties kūne. Visi, kurie į jį dabar žiūrėjo, išvydo, 
kaip kraujas suplūsta į storas jo kaklo gyslas, kaip neapykanta aptrau- 
kia jam akis, kaip visi veido bruožai sustingsta, susmenga, skruostai 
papilkėja tarsi ligonio, besistengiančio nuginti nuo savęs kažkokią gil- 
tinę. Nuo adrenalino, pasklidusio po kūną, jam ėmė virpėti rankos, bet 
į seserį jis kreipėsi ramiai, tyliai: 

— Lauk tenai. Lauk ir nieko nedaryk, - tai paliepęs jis padėjo ragelį. 

Kurį laiką jis stovėjo, apstulbintas savo paties įniršio, paskui iškošė: 

- Tas prakeiktas nuopisa, tas prakeiktas nuopisa, — ir išbėgo iš namų. 

Toji išraiška Sonio veide Heigenui buvo pažįstama, ir jis suprato, 
kad Dono sūnus visiškai prarado sugebėjimą protauti. Heigenas taip 
pat žinojo, kad kol nuvažiuos į miestą, Sonis atvės, ims mąstyti. Tačiau 
pradėjęs mąstyti, jis gali pasidaryti dar pavojingesnis, nors tai gali ap- 
saugoti jį nuo jo įsiūčio padarinių. Heigenas išgirdo, kaip suriaumoja 
užvedamas automobilio variklis ir paliepė dviem sargybiniams: 

— Važiuokite jam įkandin. 

Paskui jis nuėjo prie telefono ir ėmė skambinti. Jis paliepė keliems 
mieste gyvenantiems Sonio būrio vyrams nuvažiuoti į Karlo Ricio butą 
ir išgabenti jį iš ten, o daliai jų pasilikti su Kone, kol atvažiuos Sonis. 
Sumaišydamas kortas Soniui, jis rizikavo, bet žinojo, kad Donas jam pri- 
tars. Heigenas bijojo, kad Sonis gali užmušti Karlą liudytojų akivaizdoje. 
Jis nesitikėjo, kad priešai galėtų pridaryti nemalonumų - penkios Šeimos 
jau seniai tylėjo, aiškiai siekdamos kokio taikaus susitarimo. 

Kai Sonis išvažiavo su savo biuiku iš alėjos, jau buvo šiek tiek atito- 
kęs. Jis pastebėjo, kad du asmens sargybiniai sėdasi į automobilį norė- 
dami važiuoti jam iš paskos, ir mintyse tam pritarė. Jis nesitikėjo jokio 
pavojaus, nes penkios Šeimos liovėsi kontratakavusios; iš esmės jos 
jau nebekovojo. Prieškambaryje jis pasičiupo švarką; automobilio dė- 
tuvės slaptame skyrelyje gulėjo pistoletas, o pats automobilis buvo įre- 
gistruotas vieno jo būrio vyro pavarde, tad valdžios pareigūnai negalės 
prie jo prikibti. Bet jis nemanė, kad jam prireiks ginklo. Jis net nežino- 
jo, ką padarys Karlui. 

Dabar, kai galėjo mąstyti, Sonis suprato negalįs užmušti negimusio 
kūdikio tėvo, juolab kad tas tėvas - jo sesers vyras. Bent jau dėl šeimy- 
ninio vaido. Tik tiek, kad tai nebuvo tik šeimyninis vaidas. Karlas buvo 

netikęs žmogus, ir Sonis jautėsi atsakingas, nes pats supažindino savo 
seserį su tuo išgama. 

Paradoksalu buvo tai, kad nors Sonis buvo smurtingo būdo, jis ne- 
galėjo suduoti moteriai ir dar niekados taip nebuvo padaręs. Jis negalė- 
jo užgauti vaiko ar kokio kito bejėgio padaro. Kai Karlas anądien leido- 
si jo talžomas, tai ir neleido Soniui jo užmušti: visiškas nuolankumas jį 
nuginkluodavo. Vaikystėje jis buvo tikrai jautrus, geraširdis; suaugęs 
jis tapo žudiku tik todėl, kad taip jau jam buvo lemta. 

Bet šį reikalą aš sutvarkysiu visam laikui, pamanė Sonis, sukdamas 
biuiką grįstu keliu. Pervažiavęs tiltą, jis atsidurs alėjose kitoje Džounz 
Byčo pusėje. Jis visuomet važiuodavo į Niujorką šiuo keliu, nes čia 
buvo mažesnis eismas. 

Jis nutarė išsiųsiąs Konę namo su asmens sargybiniu, o paskui pasi- 
kalbėsiąs su savo svainiu. Jis nežinojo, kas nutiks toliau. Jeigu tas išga- 
ma tikrai užgavo Koną, jis padarys iš jo luošį. Tačiau vėjas, nešantis 
druskingą, gaivų orą, atvėsino jo pyktį. Jis atsidarė langelį iki galo. 

Kaip visada, jis pasuko Džounz Byčo pylimu, nes šiuo metų ir paros 
laiku jame paprastai nebūdavo jokio eismo, tad galėjo lėkti kaip patra- 
kęs, kol privažiuos alėjas kitoje Džounz Byčo pusėje. Bet ir ten eismas 
bus nedidelis. Labai greitai važiuodamas, jis atsipalaiduos, išsisklaidys 
tai, ką žinojo esant pavojinga įtampa. Jis jau buvo toli atsiplėšęs nuo 
asmens sargybinių automobilio. 

Kelias buvo prastai apšviestas, nebuvo matyti nė vieno automobilio. 
Tolumoje jis išvydo baltą kūginę kelio rinkliavos rinkėjo būdelę. Šalia 
buvo kitų būdelių, bet rinkėjai jose dirbdavo tik dieną, kai eismas buvo 
intensyvesnis. Sonis nuspaudė biuiko stabdžius, tuo pat metu ieškoda- 
mas kišenėje smulkių. Neradęs nė vienos monetos, išsitraukė piniginę, 
viena ranka atvertė ją ir ištraukė banknotą. Įvažiavęs tarp dviejų žibintų 
eilių, mažumą nustebęs jis pamatė, kad pravažiavimą užtvėręs automo- 
bilis — vairuotojas, matyt, kažko klausinėjo rinkliavos rinkėjo. Sonis 
paspaudė garsinį signalą, ir automobilis paklusniai nuriedėjo, užleisda- 
mas jam vietą. 

Sonis padavė rinkėjui dolerio vertės banknotą ir ėmė laukti grąžos. 
Jis nekantravo uždaryti automobilio langą — jam pasidarė šalta nuo vė- 
jo, pučiančio nuo Atlanto. Tačiau rinkėjas niekaip negalėjo sugrabalioti 
grąžos ir net išmetė ją iš rankų. Suskis nelaimingas, dingtelėjo Soniui, 
kai rinkėjas pasilenkė savo būdelėje surinkti monetų, ir jo galva bei 
liemuo pranyko iš langelio. 

Tuo metu Sonis pastebėjo, kad tas kitas automobilis, užuot nuvažia- 
vęs tolyn, sustojo už kelių žingsnių, vis dar užtverdamas jam kelią. Tuo 

pat metu akies krašteliu jis pastebėjo neapšviestoje būdelėje jam iš de- 
šinės dar vieną vyrą, bet nespėjo apie tai susimąstyti, nes iš priešakyje 
sustojusio automobilio išlipo du vyriškiai ir pasuko jo link. Rinkliavos 
rinkėjas vis nesirodė. Tuomet, per sekundės dalelę, nors dar nieko ne- 
buvo atsitikę, Santinas Korleonė suprato, kad jam galas. Tą akimirką jo 
protas buvo aiškus, visas įniršis pranyko, tarsi užslėpta baimė, pagaliau 
virtusi tikra, apčiuopiama, būtų jį apvaliusi. 

Vis dėlto instinktyviai mėgindamas išsigelbėti, jis trenkėsi į auto- 
mobilio dureles savo stambiu kūnu, išlauždamas jų spynelę. Vyriškis 
neapšviestoje būdelėje ėmė šaudyti, kulkos pataikė Soniui į galvą ir 
kaklą tuo metu, kai jis buvo beišgriūnąs iš biuiko. Dabar ginklus išsi- 
traukė du vyrai iš antrojo automobilio, ir vyriškis neapšviestoje būdelė- 
je liovėsi šaudęs. Sonis išvirtęs išsitiesė ant asfalto, tik kojos liko auto- 
mobilyje. Abu vyrai kelis kartus iššovė į jį, paskui suspardė jam veidą, 
kad dar labiau subjaurotų ir kad paliktų asmeniškesnius žmogaus galios 
pėdsakus. 

Po kelių sekundžių visi keturi vyrai — trys tikrieji žudikai ir tariamas 
rinkliavos rinkėjas — susėdo į automobilį ir nurūko Medoubruko alėjos 
link kitoje Džounz Byčo pusėje. Juos vytis kliudė Sonio automobilis ir 
lavonas, bet kai po kelių minučių privažiavo Sonio asmens sargybiniai 
ir pamatė jį tysantį ant asfalto, jie nė nemanė vytis. Jie apsuko savo 
automobilį dideliu lanku ir grįžo į Long Byčą. Jie sustojo prie pirmojo 
telefono automato netoli kelio, ir vienas iš jų iššokęs paskambino To- 
mui Heigenui. Jis kalbėjo labai trumpai: 

- Sonis negyvas, jie pasigavo jį prie Džounz Byčo rinkliavos posto. 

- Aišku, — kuo ramiausiai atsakė Heigenas. — Važiuokite pas Kle- 
mencą į namus ir liepkite jam tučtuojau čia prisistatyti. Jis pasakys jums, 
ką daryti. 

Heigenas atsiliepė į skambutį virtuvėje, kur tuo metu sukiojosi po- 
nia Korleonė, taisydama valgyti atvykstančiai dukrai. Heigenas nepra- 
rado savitvardos, tad senutė nepastebėjo, kad kažkas negerai. Jei būtų 
norėjusi, būtų pastebėjusi, bet per savo gyvenimą su Donu ji įsisąmoni- 
no, kad kur kas išmintingiau nepastebėti, kad jeigu būtina sužinoti kaž- 
ką skausmingo - atėjus laikui tau tai bus pasakyta. O jeigu jai nebuvo 
būtina žinoti tos skausmingos naujienos, ji nesistengdavo jos sužinoti. 
Ji buvo visai patenkinta, nesidalydama su vyrais jų skausmu - juk argi 
jie dalijasi su moterimis jų skausmais? Ji abejingai išsivirė kavos ir 
padėjo valgį ant stalo. Ji patyrė, kad fizinio alkio nenumalšina skaus- 
mas ir baimė - tai galėjo padaryti tik valgymas. Ji būtų pasipiktinusi, 

jeigu gydytojas būtų pamėginęs nuraminti ją kokiais vaistais, o štai ka- 
va su duonos riekute buvo visai kas kita; ji, aišku, buvo primityvesnės 
visuomenės išeivė. 

Taigi ji nieko neklausinėjo, kai Tomas Heigenas nuėjo į kampinį 
pasitarimų kambarį. Likęs vienas, Tomas ėmė taip drebėti, kad gavo 
atsisėsti; jis smarkiai suglaudė kojas, susigūžė, įtraukė galvą į pečius, 
sudėjęs delnus tarp kelių, tarsi melstųsi šėtonui. 

Dabar jis suprato esąs niekam tikęs Consigliori kariaujančiai Šei- 
mai. Penkios Šeimos apmulkino, pergudravo jį savo tariamu išgąsčiu. 
Jos visą laiką tylėjo, rengdamos savo baisiąją pasalą. Jų samdiniai kūrė 
planus ir laukė, sunėrę krauju suteptas rankas, kad ir kaip juos būtų 
provokavę. Jie laukė, kad galėtų suduoti vieną baisų smūgį. Ir jį suda- 
vė. Senasis Dženkas Abandandas niekad nebūtų leidęsis apmulkina- 
mas, jis būtų pajutęs, kad kažkas ne taip, būtų išrūkęs juos iš urvų, būtų 
pasidaręs triskart atsargesnis. Bet visas šias apmaudžias mintis nustel- 
bė sielvartas. Sonis buvo jam tikras brolis, jo išgelbėtojas; kai jie dar 
buvo vaikai, Sonis buvo jam didvyris. Sonis niekad neskriaudė jo, nesi- 
kabinėdavo, visuomet būdavo jam švelnus ir net apsikabino, kai Solo- 
cas jį paleido. Sonis tada nuoširdžiai apsidžiaugė, kad juodu vėl kartu. 
Heigenui buvo visai nė motais, jog užaugęs Sonis tapo žiauriu, smur- 
tingu ir kraujotroškišku. 

Heigenas išėjo iš virtuvės todėl, kad žinojo niekad negalėsiąs pasa- 
kyti senajai Korleonei apie jos sūnaus mirtį. Jis niekad nelaikė jos savo 
motina, nors į Doną žiūrėjo kaip į tėvą, o į Sonį - kaip į brolį. Jis jautė 
jai tokį pat artumą, kaip Fredžiui, Maiklui ar Konei, artumą žmogui, 
kuris tau geras, bet tavęs nemyli. Bet jis negalėjo jai to pasakyti. Vos 
per kelis mėnesius ji neteko visų sūnų - Fredis buvo išsiųstas į Nevadą, 
Maiklas slapstėsi Sicilijoje, kad liktų gyvas, o štai dabar žuvo Santinas. 
Kurį iš jų trijų ji labiausiai mylėjo? Ji niekada to neparodė. 

Vos kelioms minutėms praėjus, Heigenas suėmė save į rankas ir pa- 
ėmęs ragelį surinko Konės numerį. Konė atsiliepė negreit, kalbėjo ji 
kuždėdama. 

— Kone, čia Tomas, - švelniai tarė jai Heigenas. - Pažadink savo 
vyrą, man reikia su juo pasišnekėti. 

— Tomai, ar Sonis čia važiuoja? — išgąsčio kupinu balsu tyliai pa- 
klausė ji. 

— Ne. Sonis pas jus nevažiuoja. Nesirūpink dėl to. Tiesiog paža- 
dink Karlą ir pasakyk, kad aš turiu su juo pasikalbėti — reikalas labai 
svarbus. 

— Tomai, jis mane sumušė, - verkšleno ji, — aš bijau, kad jis vėl ma- 
ne primuš sužinojęs, jog aš skambinau namo. 

— Nesužinos, — guodė ją Heigenas. — Jis su manim pasikalbės, ir aš 
jam viską išaiškinsiu. Viskas bus gerai. Pasakyk jam, kad labai svar- 
bu - labai labai svarbu, kad jis prieitų prie telefono, gerai? 

Praėjo bemaž penkios minutės, kai telefone pasigirdo mieguistas, 
apdujęs nuo viskio Karlo balsas. Jo žodžius buvo sunku suprasti. 

- Klausyk, Karlai, - Heigenas kalbėjo rūsčiai, kad Karlas išsiblai- 
vytų. - Aš pasakysiu tau be galo sukrečiančią naujieną. Dabar pasi- 
renk, nes aš noriu, kad ją išgirdęs tu man atsakinėtum labai abejingai, 
tarsi toji žinia nebūtų tokia svarbi. Aš sakiau Konei turįs svarbų reikalą, 
tad tu turi pasekti jai pasakėlę. Pasakyk jai, esą Šeima nutarusi įkeldinti 
judu į vieną iš namų alėjoje ir duoti tau aukštas pareigas, esą Donas 
pagaliau nusprendęs duoti tau progą pasireikšti, tikėdamasis, kad jūsų 
šeimyninis gyvenimas pasitaisys. Supratai? 

— Taip, gerai, — su viltinga gaidele atsakė Karlas. 

— Už kelių minučių pora mano vyrų pabels jums į duris, norėdami 
jus išsivežti. Perduokite jiems, kad aš noriu, jog jie pirma paskambintų. 
Tik tiek. Nieko daugiau jiems nesakyk. Aš liepsiu jiems, kad jie paliktų 
tave su Kone ten. Gerai? 

— Gerai, gerai, supratau, — susijaudinusiu balsu atsakė Karlas. Iš įtam- 
pos Heigeno balse jis, matyt, pagaliau suvokė, kad naujiena, kurią iš- 
girs, bus iš tikrųjų svarbi. 

Heigenas pranešė ją be jokių užuolankų: 

— Šįvakar jie užmušė Sonį. Nieko nesakyk! Konė paskambino jam, 
kol tu miegojai, ir jis pas jus važiavo, bet aš nenoriu, kad ji tai žinotų; 
net jeigu ji tai numanys, nenoriu, kad ji tikrai tai žinotų. Jinai pradės 
manyti, kad ji dėl visko kalta. Aš noriu, kad šįvakar būtum su ja ir nieko 
jai nepasakotum. Noriu, kad su ja susitaikytum. Noriu, kad būtum jai 
idealus mylintis vyras ir kad išliktum toks bent jau kol gims kūdikis. 
Rytoj rytą kas nors - gal tu, gal Donas, gal jos motina — praneš Konei, 
kad jos brolis žuvo. Ir aš noriu, kad tuomet būtum šalia jos. Padaryk 
man šią paslaugą, ir aš ateityje tavim pasirūpinsiu, supratai? 

— Aišku, Tomai, aišku, - kiek drebančiu balsu atsakė Karlas. - Klau- 
syk, mudu su tavim visada gerai sutarėme, ir aš tau esu dėkingas, su- 
pranti? 

— Aha. Niekas nesakys, kad dėl to kaltas tavo kivirčas su Kone, ne- 
sijaudink — aš tuo pasirūpinsiu, — Heigenas patylėjo, o paskiau pridūrė 
tyliu, drąsinančiu balsu: — Dabar eik, pasirūpink Kone. 

Heigenas padėjo ragelį. Jis išmoko niekados negrasinti — to jį išmo- 
kė Donas, bet Karlas puikiai suprato, ką Heigenas jam norėjo pasaky- 
ti, - jis yra per plauką nuo mirties. 

Heigenas dar paskambino Tesijui ir paliepė jam tučtuojau atvykti į 
Long Byčą. Jis nesakė ko, o Tesijas neklausė. Heigenas atsiduso. Dabar 
jo laukė akimirka, kurios jis bijojo. 

Jam reikės pažadinti nuo raminamųjų įmigusį Doną. Jis turės pasa- 
kyti žmogui, kurį myli labiau už visus pasaulyje, kad jį apvylė, kad 
nesugebėjo apsaugoti jo valdų ir jo vyriausiojo sūnaus gyvybės. Jis pri- 
valės pasakyti Donui, kad jeigu pats ligonis nestos į kovą, viskas bus 
prarasta. Mat Heigenas neapgaudinėjo savęs. Tik pats didysis Donas 
galėjo po šio baisaus pralaimėjimo išplėšti bent jau lygiąsias. Heigenas 
net nesivargino tardamasis su Dono Korleonės gydytojais — tai buvo 
beprasmiška. Kad ir ką įsakys gydytojai — net jeigu jie sakytų jam, kad 
Donui grėstų mirtinas pavojus, jeigu pakiltų iš ligos patalo, — jis priva- 
lo pasakyti, kas įvyko, tėvui, kuris jį priglaudė, o paskui sekti juo. O dėl 
to, ką darys Donas, aišku, nebuvo jokių abejonių. Gydytojų nuomonė 
dabar neturėjo prasmės, viskas dabar neteko prasmės. Donas privalo 
sužinoti ir arba imtis vadovavimo, arba įsakyti jam, Heigenui, kad ga- 
lingoji Korleonių Šeima pasiduotų penkioms Šeimoms. 

Vis dėlto Heigenas paniškai bijojo artėjančios valandos. Jis stengėsi 
nuspręsti, kaip laikysis. Savo paties kaltės jis privalo neakcentuoti. Prie- 
kaištaudamas sau, jis tik apsunkintų Donui naštą. Rodydamas savo siel- 
vartą, tik pagilintų Dono sielvartą. Nurodydamas savo, kaip patarėjo ka- 
ro metais, trūkumus, jis tik priverstų Doną priekaištauti sau, kad šitaip 
apsiriko, parinkdamas į tokį atsakingą postą šitokį netinkamą žmogų. 

Heigenas žinojo turįs perduoti naujieną, pateikti savąją analizę veiks- 
mų, reikalingų padėčiai ištaisyti, ir užsičiaupti. Paskui jis turės reaguoti 
taip, kaip pageidaus Donas. Jeigu Donas norės, kad jis rodytų savo kal- 
tę — jis taip ir darys; jei Donas pageidaus sielvarto, jis parodys savo 
nuoširdžią širdgėlą. 

Išgirdęs į alėją įvažiuojančių automobilių variklių garsus, Heigenas 
pakėlė galvą. Atvažiavo būrių vadai. Pirmiausia jis trumpai juos infor- 
muos, 0 paskui užlips į antrą aukštą ir pažadins Doną Korleonę. Jis 
atsistojo ir priėjęs prie spintelės su gėrimais pasiėmė butelį ir stiklą. 
Kurį laiką jis stovėjo toks sutrikęs, kad negalėjo įsipilti į stiklą gėrimo. 
Jis išgirdo, kaip už nugaros tyliai užsidaro kambario durys, ir atsigręžęs 
pamatė Doną Korleonę. Pirmą kartą nuo to laiko, kai jį sužeidė, jis 
buvo visiškai apsirengęs. 

Donas nuėjo į kitą kambario galą, prie savo didžiulio oda traukto 
krėslo, ir atsisėdo į jį. Jo eisena buvo kiek sukaustyta, drabužiai laisvo- 
ki, bet Heigenui jis pasirodė toks pat, kaip visada; susidarė įspūdis, 
tarsi grynai savo valios jėga Donas nusikratė visų išorinių požymių, 
bylojančių apie jo kūno negalią. Jo veidą darė rūstų visa senoji jo jėga 
ir tvirtybė. Tiesiai sėdėdamas krėsle, jis paliepė Heigenui: 

— Duok man lašelį anyžinės. 

Heigenas paėmė iš spintelės kitą butelį ir pripylė dvi taurelės degi- 
nančio saldymedžio skonio gėrimo. Jis buvo kaimietiškas, namų gamy- 
bos, kur kas stipresnis negu krautuvėse parduodama anyžių degtinė — 
dovana seno draugo, kuris kasmet dovanodavo Donui visą sunkveži- 
miuką butelių. 

- Žmona prieš užmigdama raudojo, - prabilo Donas. - Pro savo lan- 
gą aš pamačiau į namus atvažiuojant abu savo caporegime, o dabar — 
vidurnaktis. Taigi, mano Consigliori, man regis, tu privalai pasakyti 
savo Donui tai, ką visi žino. 

- Aš nieko nesakiau mamai, - tyliai tarė Heigenas. — Aš jau ketinau 
nuėjęs jus pažadinti ir pranešti žinią. Dar akimirka, ir būčiau atėjęs jūsų 
pažadinti. 

— Bet pirma tau reikėjo išgerti? — bejausmiu balsu tarė Donas. 

— Taip. 

- Jau išgėrei, — tarė Donas. - Dabar gali man pasakyti. 

Dono balse buvo vos juntamas priekaištas Heigenui už jo silpnumą. 

- Jie nušovė Sonį pakeliui į Niujorką. Jis negyvas. 

Donas Korleonė sumirksėjo; jo valios siena subyrėjo, iš jo veido 
buvo aiškiai matyti, kad fizinės jėgos jį apleido, bet tai truko tik sekun- 
dės dalį. Jis iškart atitoko. Jis sunėrė rankas ant stalo ir pažvelgė Heige- 
nui tiesiai į akis. 

— Papasakok man viską, kas nutiko, - paliepė jis, bet paskui pakėlė 
vieną ranką ir tarė: - Ne, palauk, kol pasirodys Klemenca su Tesijumi, 
kad nereikėtų visko iš naujo pasakoti. 

Sulig tais žodžiais asmens sargybinis atlydėjo į kambarį abu capore- 
gime. Jie iškart pamatė Doną žinant apie sūnaus mirtį, nes Donas atsi- 
stojo juos pasveikindamas. Jie apsikabino jį - seniems bičiuliams tai 
buvo leista. Jie visi išgėrė po taurelę anyžinės, kurios pripylė Heigenas 
prieš papasakodamas tai, kas įvyko šį vakarą. 

Išklausęs Donas Korleonė pateikė tik vieną klausimą: 

— Ar mano sūnus tikrai negyvas? 

— Taip, - atsakė Klemenca. - Asmens sargybiniai buvo iš Santino 
būrio, bet mano paties parinkti. Aš apklausinėjau juos, kai jie atvažiavo 

pas mane į namus. Jie matė jo kūną rinkliavos posto žibintų šviesoje. 
Pasak jų, šitaip sužeistas jis negalėjo likti gyvas. Jie laiduoja savo žo- 
džius gyvybėmis. 

Donas Korleonė išklausė šį galutinį nuosprendį neparodydamas jo- 
kių emocijų, tik keletą sekundžių patylėjo. Paskui jis tarė: 

— Nė vienas iš jūsų negalite kištis į šį reikalą. Nė vienas iš jūsų netu- 
rite vykdyti jokių keršto akcijų, nė vienas neturite be mano aiškaus nu- 
rodymo stengtis išsiaiškinti mano sūnaus žudikus. Be mano aiškiai iš- 
reikšto asmeninio pageidavimo jokių tolesnių karo veiksmų prieš pen- 
kias Šeimas nebebus. Mūsų Šeima nutrauks visas verslo operacijas ir 
liausis jas globojusi iki mano sūnaus laidotuvių pabaigos. Tuomet mes 
dar sykį čia susitiksime ir nutarsime, ką reikia daryti. Šiąnakt turime 
padaryti visa, ką galime, vardan Santino; mes privalome jį palaidoti 
kaip krikščionį. Liepsiu savo draugams sutvarkyti viską policijoje ir 
kitose įstaigose. Klemenca, tu visą laiką būsi prie manęs kaip mano 
asmens sargybinis kartu su būrio vyrais. Tesijau, tu saugosi visus kitus 
Šeimos narius. Tomai, noriu, kad paskambintum Amerigui Bonaserai ir 
pasakytum jam, kad šiąnakt, nežinau tiksliai kada, man reikės jo pa- 
slaugų. Tegul laukia manęs savo įstaigoje. Tai bus gal už valandos, gal 
už dviejų ar trijų. Visi supratote? 

Visi trys vyrai linktelėjo galvas. 

— Klemenca, paimk keletą vyrų su automobiliais ir laukite manęs, — 
paliepė Donas. -— Po kelių minučių aš būsiu pasirengęs. Tomai, tu tvar- 
keisi gerai. Noriu, kad iš ryto Konstancija būtų pas motiną. Paruošk jai 
ir jos vyrui namą alėjoje. Tegul Sandros draugės pabūna pas ją namuo- 
se. Mano žmona irgi nuvažiuos pas ją po to, kai aš su ja pasikalbėsiu. 
Mano žmona praneš jai apie nelaimę, o paskui moterys užsakys bažny- 
čioje mišias už jo sielą. 

Donas atsistojo iš savo odinio krėslo. Kiti vyrai taip pat atsistojo; 
Klemenca ir Tesijas vėl jį apkabino. Heigenas atidarė Donui duris. Do- 
nas stabtelėjęs pažiūrėjo į jį, paskui uždėjo delną Heigenui ant skruos- 
to, paskubomis apkabino ir tarė itališkai: 

— Tu esi geras sūnus. Tu - mano paguoda. 

Šitaip jis pasakė Heigenui, kad šiuo baisiu metu jis deramai elgėsi. 

Donas nuėjo į savo miegamąjį pasikalbėti su žmona. Tuomet Heige- 
nas ir paskambino Amerigui Bonaserai, prašydamas, kad šis padarytų 
paslaugą, kurią buvo skolingas Korleonėms. 


DVIDEŠIMTAS SKYRIUS 


Santino Korleonės mirties sukeltos bangos nuvilnijo per visą šalies 
nusikaltėlių pasaulį ir jį sukrėtė. O išaiškėjus, kad Donas Korleonė pa- 
kilo iš ligos patalo, kad imtųsi vadovauti Šeimos reikalams, ir laidotu- 
vėse dalyvavusiems šnipams pranešus, kad Donas atrodo visai pasvei- 
kęs, penkių Šeimų vadovai lyg paklaikę puolė organizuoti priemones, 
kurios apgintų nuo neabejotinai kilsiančio kruvino atsakomojo karo. 
Niekas nedarė klaidos ir nemanė, kad dėl praeityje Doną Korleonę išti- 
kusios nelaimės su juo galima nesiskaityti. Jis buvo žmogus, kuris per 
savo karjerą tesuklydo vos vieną kitą sykį ir pasimokė iš kiekvienos 
klaidos. 

Tik Heigenas atspėjo tikruosius Dono ketinimus ir nenustebo, kad į 
penkias Šeimas buvo išsiųsti emisarai siūlyti taikos. Ir ne tik taikos, bet 
ir surengti visų miesto Šeimų susitikimą, pakvietus į jį organizacijas iš 
visų Jungtinių Valstijų. Kadangi Niujorko Šeimos buvo galingiausios 
šalyje, buvo manoma, kad jų gerovė turi įtakos visos šalies gerovei. 

Iš pradžių kilo įtarimų. Gal Donas rengia spąstus? Gal jis stengiasi 
užliūliuoti savo priešų budrumą? Gal jis mėgina parengti masines sker- 
dynes, idant atkeršytų už sūnaus mirtį? Tačiau Donas netrukus aiškiai 
parodė, kad jo ketinimai nuoširdūs. Jis ne tik įtraukė į šio susitikimo 
organizavimą visas šalies Šeimas, bet ir nesiėmė jokių veiksmų, kad jo 
žmonės stotų į karo taką ar kad pritrauktų sąjungininkų. Paskui jis žen- 
gė galutinį, negrįžtamą žingsnį, įrodantį jo ketinimų nuoširdumą ir lai- 
duojantį būsimo didžiojo pasitarimo saugumą. Jis pasitelkė į pagalbą 
Bokikių Šeimą. 

Bokikių Šeima buvo unikali tuo, kad nors kadaise Sicilijoje ji buvo 
itin arši mafijos atšaka, Amerikoje ji virto taikos įnagiu. Kadaise tai 
buvo grupuotė vyrų, užsidirbdavusių pragyvenimui laukiniu ryžtu, 0 
dabar jie užsidirbdavo kone šventu būdu. Vienintelis Bokikių turtas bu- 
vo glaudžiai susipynusių kraujo ryšių visuma, ištikimybė šeimai, per- 
dėm griežta netgi visuomenėje, kurioje ištikimybė Šeimai buvo svar- 
biau už ištikimybę žmonai. 

Bokikių Šeima, apimanti net trečios eilės pusbrolius, kadaise — kai 
valdė vieną nedidelės pietų Sicilijos dalies verslą — turėjo beveik du 

šimtus narių. Visos Šeimos pajamos tuomet buvo gaunamos iš keturių 
ar penkių malūnų, kurie buvo tikrai ne bendra nuosavybė, tačiau užtik- 
rino darbą, duonos kąsnį ir minimalų saugumą visiems Šeimos nariams. 
Šeimos nariai tuokdavosi tik su savo giminaičiais, ir Šeima vieningai 
atsilaikydavo prieš visus priešus. 

Savajame Sicilijos kampelyje ji neleido pastatyti jokio malūno, ku- 
ris su ja konkuruotų, nė vienos užtvankos, kuri tiektų vandenį jos var- 
žovams ar galėtų sužlugdyti jos pačios prekybą vandeniu. Galingas žem- 
valdys, baronas, kadaise mėgino pasistatydinti nuosavą malūną grynai 
savo asmeniniams poreikiams. Malūnas buvo sudegintas. Jis kreipėsi į 
karabinierius ir aukštesnę valdžią, ir trys Bokikiai buvo suimti. Dar 
neprasidėjus teismui, buvo paleisti pelenais barono rūmai. Baronas at- 
siėmė kaltinimus. 

Po kelių mėnesių į Siciliją atvyko vienas iš aukščiausių Italijos vy- 
riausybės pareigūnų, kuris mėgino išspręsti nuolatinio vandens stygiaus 
saloje problemą. Jis pasiūlė pastatyti didžiulę užtvanką; iš Romos atvy- 
kę inžinieriai atlikinėjo topografinius matavimus, stebimi niūrių čiabu- 
vių - Bokikių klano narių. Į tą vietovę priplūdo policininkų, kurie apsi- 
gyveno tam tikslui pastatytuose barakuose. 

Atrodė, niekas nepajėgs sutrukdyti pastatyti užtvanką, o į Palermą 
net buvo atgabentos medžiagos ir įrengimai. Bet tuo viskas ir baigėsi. 
Bokikiai susisiekė su kitais mafijos vadais ir užsitikrino jų paramą. Sun- 
kesnieji įrengimai buvo sugadinti, lengvesnieji — išvogti. Mafijai pri- 
klausantys Italijos parlamento deputatai pradėjo biurokratinį kontrpuo- 
limą prieš tuos, kurie ketino statyti užtvanką. Tai tęsėsi kelerius metus, 
0 per tą laiką į valdžią atėjo Musolinis. Diktatorius pareiškė, kad už- 
tvanka turi būti pastatyta. Ji nebuvo pastatyta. Diktatorius seniai žino- 
jo, kad mafija kels grėsmę jo režimui, suformuodama kitą valdžią greta 
jo paties valdžios. Jis davė neribotus įgaliojimus vienam aukštam poli- 
cijos pareigūnui, kuris mikliai išsprendė šią problemą, sukišdamas vi- 
sus į kalėjimą arba ištremdamas į salas katorgos darbams. Vos kelė- 
riems metams praėjus, jis pakirto mafijos galią vien tuo, kad savavališ- 
kai suimdavo kiekvieną tik įtariamą, kad jis yra mafioso“. Šitaip jis 
sužlugdė daugybę niekuo dėtų Šeimų. 

Bokikiai neapgalvotai pasielgė, griebęsi jėgos prieš šią neribotą ga- 
lybę. Pusė vyrų žuvo ginkluotuose susirėmimuose, kita pusė buvo iš- 
tremta į bausmės kolonijas salose. Kai buvo sudarytos galimybės jiems 


'8 Mafijos narys, mafijozas (it.). 

emigruoti į Ameriką slaptu pogrindiniu keliu - Kanadoje pabėgant iš 
laivų, kuriuose jie nusisamdydavo jūreiviais — jų tebuvo likusi saujelė. 
Bemaž dvidešimt tokių imigrantų įsikūrė miestelyje netoli Niujorko, 
Hudzono slėnyje, kur, pradėję nuo pačios apačios, jie savo triūsu galop 
tapo šiukšlių išvežimo firmos savininkais ir įsigijo savų sunkvežimių. 
Jie suklestėjo, nes konkurencijos jiems nebuvo, o nebuvo jos todėl, kad 
konkurentų sunkvežimiai buvo sudeginti arba sulaužyti. Vienas užsi- 
spyręs vaikinas, kuris numušė kainas, buvo aptiktas uždusintas krūvoj 
šiukšlių, kurias pats tą dieną surinko. 

Bet vyrai vedė, be abejo, sicilietes, gimė vaikų, o šiukšlių išvežimo 
verslas leido užsidirbti tik duonai, bet ne brangesniems daiktams, ku- 
riuos siūlė Amerika. Taigi įvairovės dėlei Bokikių Šeima tapo tarpinin- 
kais ir įkaitais tarp taikos siekiančių kariaujančių mafijos Šeimų. 

Bokikių giminės žmonėms buvo būdingas polinkis į kvailumą, o gal 
jie tiesiog buvo primityvūs. Šiaip ar taip, jie suvokė savo trūkumus ir 
žinojo negalį varžytis su kitomis mafijos Šeimomis grumiantis už sudė- 
tingesnių verslų, tokių kaip prostitucija, azartiniai lošimai, prekyba nar- 
kotikais ir stambios machinacijos, organizavimą ir jų kontroliavimą. 
Bokikiai buvo tiesmukiški žmonės, kurie galėjo pasiūlyti kyšį eiliniam 
policijos patruliui, bet nežinojo, kaip užkalbinti paperkamą politiką. Jie 
turėjo dvi vertybes: savo garbę ir nuožmų būdą. 

Bokikis niekad nemeluodavo, niekad nieko neišduodavo — viena ir 
kita buvo pernelyg sudėtinga. Be to, Bokikis niekad neatleisdavo įžeidi- 
mo ir būtinai už jį atkeršydavo, kad ir kiek jam tai kainuotų. Taigi atsitik- 
tinai jie aptiko tai, kas ilgainiui taps pačia pelningiausia jų profesija. 

Kai kariaujančios Šeimos norėdavo susitaikyti ir susitarti dėl dery- 
bų, buvo kreipiamasi į Bokikius. Klano galva organizuodavo pradines 
derybas ir susitardavo dėl būtinų įkaitų. Pavyzdžiui, kai Maiklas ėjo 
susitikti su Solocu, vienas Bokikis buvo paliktas Korleonių Šeimai kaip 
Maiklo saugumo laidas; už šią paslaugą sumokėjo Solocas. Jeigu Solo- 
cas būtų nužudęs Maiklą, Korleonių Šeima būtų užmušusi įkaitu palik- 
tą Bokikį. Tuomet Bokikiai būtų atkeršiję Solocui — jų giminaičio mir- 
ties kaltininkui. Kadangi Bokikiai buvo tokie primityvūs, niekas, net 
didžiausia bausmė, nesukliudydavo jiems atkeršyti; jie buvo pasiryžę 
tam net paaukoti savo gyvybes. Jeigu juos išduodavo, niekas negalėda- 
vo nuo jų apsaugoti. Įkaitu paliktas Bokikis buvo pati patikimiausia 
garantija. 

Taigi dabar, kai Donas Korleonė pasitelkė Bokikius tarpininkais ir 
susitarė, kad jie pateiks įkaitus visoms Šeimoms, idant šios atvyktų į 

susitikimą taikos klausimais, niekas nesuabejojo Dono nuoširdumu. 
Apie išdavystę negalėjo būti nė kalbos. Susitikime bus saugu kaip per 
vestuves. 

Kai įkaitai buvo atiduoti, susitikimas įvyko komercinio banko posė- 
džių salėje. To banko prezidentas buvo skolingas Donui Korleonei, o 
dalis banko akcijų priklausė Donui, nors ir buvo užrašytos prezidento 
pavarde. Prezidentas vis negalėjo pamiršti, kad jis kartą pasisiūlė iš- 
duoti Donui dokumentą, patvirtinantį, kad jis yra akcijų savininkas, ir 
šitaip užkirsti kelią kokiai nors apgaulei. Donas pasibaisėjo. 

— Aš patikėčiau tau visą savo turtą, — pasakė jis prezidentui. — Aš 
patikėčiau tau savo gyvybę ir savo vaikų gerovę. Negaliu įsivaizduoti, 
kad tu kada nors galėtum mane apgauti ar kitaip išduoti. Jeigu taip atsi- 
tiktų, sugriūtų visas mano pasaulis, visas mano tikėjimas žmogaus pri- 
gimtimi. Aš, aišku, turiu savus užrašus, kad jeigu kas atsitiktų, mano 
įpėdiniai žinotų, jog tu kažką jiems saugai. Bet aš žinau, kad net jeigu 
manęs nebūtų čia, šiame pasaulyje, ir negalėčiau rūpintis savo vaikų 
interesais, tu ištikimai juos gintum. 

Nors tas banko prezidentas nebuvo sicilietis, jis buvo jautrios sielos 
žmogus ir puikiai suprato Doną. Dabar Krikštatėvio paprašytas jis davė 
įsakymą, ir vieno šeštadienio popietę banko posėdžių salė su giliais oda 
trauktais krėslais buvo atiduota Šeimoms. Čia jų atstovams ničniekas 
nekliudys. 

Banko saugojimą perėmė nedidelė armija kruopščiai parinktų vyrų, 
vilkinčių banko sargų uniformas. Šeštadienio ryte nuo dešimtos valan- 
dos į posėdžių salę ėmė rinktis vyrai. Be penkių Niujorko Šeimų, atvy- 
ko atstovai iš dešimties kitų, išsimėčiusių po visą šalį; nebuvo atsto- 
vaujama tik Čikaga, toji balta varna jų pasaulyje. Jie liovėsi mėginę 
civilizuoti tuos pasiutusius Čikagos šunis ir manė esant beprasmiška 
kviesti juos į šį svarbų pasitarimą. 

Buvo įrengtas baras su nedideliu bufetu. Kiekvienam pasitarimo de- 
legatui buvo leista pasiimti po vieną adjutantą; dauguma donų atsivežė 
savo Consigliori, tad salėje buvo mažai jaunų žmonių. Vienas iš jų, ir 
vienintelis nesicilietis, buvo Tomas Heigenas. Visiems jis žadino smal- 
sumą, jų akimis žiūrint, jis buvo keistenybė. 

Heigenas žinojo, kaip jam privalu elgtis. Jis nekalbėjo, nesišypsojo. 
Jis patarnavo savo bosui Donui Korleonei su visa grafo favorito, patar- 
naujančio savo valdovui, pagarba. Jis atnešdavo jam šalto gėrimo, už- 
degdavo cigarą, pritraukdavo arčiau peleninę; visa tai jis darė pagar- 
biai, bet ne pataikūniškai. 

Heigenas buvo vienintelis šioje salėje, žinojęs, kas pavaizduoti 
portretuose, kabančiuose ant tamsiais paneliais apmuštų sienų. Tai 
daugiausia buvo sodriais aliejiniais dažais nutapyti legendinių fi- 
nansininkų portretai. Viename jų buvo pavaizduotas finansų minist- 
ras Hamiltonas. Heigenui lindo į galvą mintis, jog Hamiltonas, ko 
gero, būtų pritaręs, kad šis taikingas pasitarimas vyktų banke. Nie- 
kas negalėjo labiau nuraminti, labiau skatinti mąstymo negu pinigų 
atmosfera. 

Deputatams buvo pasiūlyta atvykti skirtingu metu nuo pusės dešim- 
tos iki dešimtos valandos ryto. Donas Korleonė, kaip šeimininkas, nes 
jis buvo taikos derybų iniciatorius, atvyko pirmas; punktualumas buvo 
viena iš gausių jo dorybių. Paskiau pasirodė Karlas Tramontis, kuris 
pavertė pietinę JAV dalį savo teritorija. Jis buvo įspūdingai gražus vi- 
dutinio amžiaus vyras, nors ir sicilietis - aukštas, labai įdegęs saulėje, 
jis vilkėjo puikiai pasiūtą kostiumą, buvo puikiai apkirptas. Jis nepanė- 
šėjo į italą — veikiau į milijonierių, išdribusį savo jachtoje su meškere 
rankoje — tokius mėgsta vaizduoti žurnalai. Tramončių Šeima užsidirb- 
davo pragyvenimui iš azartinių lošimų, ir nė vienas išvydęs jos Doną 
nebūtų atspėjęs, kokį nuožmumą jam teko parodyti, kad išsikovotų sau 
imperiją. 

Išvykęs iš Sicilijos, kai dar buvo mažas vaikas, jis įsikūrė Floridoje 
ir ten užaugęs buvo nusamdytas amerikiečių, mažo miestelio politikų, 
nusikaltėliškos organizacijos, kontroliavusios azartinius lošimus. Tai 
buvo labai smarkūs vyrai, palaikomi labai smarkių policijos pareigūnų, 
ir jie nė neįtarė, kad juos gali nuversti toks žalias emigrantas. Toks 
nuožmumas jiems buvo netikėtas, ir jie negalėjo atsakyti tuo pačiu dėl 
tos paprastos priežasties, kad grobis, dėl kurio buvo kovojama, jų ma- 
nymu, nebuvo vertas tokio kraujo praliejimo. Tramontis persiviliojo į 
savo pusę policiją, mokėdamas jai didesnę dalį nuo savo pelno; jis iš- 
naikino tuos netašytus baltaodžius chuliganėlius, kurie be jokios vaiz- 
duotės vadovavo savo verslui. Ne kas kitas, o Tramontis užmezgė ry- 
šius su Kuba ir Batistos!" režimu, o ilgainiui ėmė investuoti didžiulius 
kapitalus į Havanos linksmybių centrus — lošimų namus ir viešnamius, 
norėdamas privilioti azartinių žaidimų mėgėjus iš Amerikos. Tramon- 
tis dabar buvo susikrovęs ne vieną milijoną ir buvo vieno iš praban- 
giausių viešbučių Majamio paplūdimyje savininkas. 


“ Saldivaras Batista (1901-1973), Kubos generolas, 1934 m. įvykdęs politinį perversmą 
ir tapęs diktatoriumi. 

Įėjęs į pasitarimų salę lydimas savo adjutanto, ne mažiau saulėje 
įdegusio Consigliori, Tramontis apkabino Doną Korleonę, nutaisęs už- 
jaučiančią miną, kad parodytų sielvartaująs dėl jo sūnaus mirties. 

Rinkosi kiti donai. Jie visi pažinojo vienas kitą, nes per daugelį me- 
tų ne kartą buvo susitikę - pasilinksminti ar verslo reikalais. Jie visuo- 
met būdavo mandagūs vieni kitiems, o ankstesniais vargingesniais lai- 
kais padarydavo vieni kitiems nedidelių paslaugų. Antras pasirodė Do- 
nas Džozefas Zalučis iš Detroito. Zalučių Šeimai priklausė vienas iš 
Detroito apylinkėse esančių hipodromų (bet tai buvo deramai užmas- 
kuota), taip pat didelė azartinių lošimų verslo dalis. Zalučis buvo ap- 
skritaveidis malonios išvaizdos vyras; jis gyveno šimto tūkstančių do- 
lerių vertės name Gros Pointe - prašmatniame Detroito rajone. Vienas 
iš jo sūnų buvo vedęs merginą iš senos, garsios amerikiečių šeimos. 
Kaip ir Donas Korleonė, Zalučis veikė rafinuotai, Detroite smurto atve- 
jų buvo registruojama mažiausiai, palyginti su visais kitais Šeimų kon- 
troliuojamais miestais. Per pastaruosius trejus metus tik dviem žmo- 
nėms mieste buvo įvykdyta mirties bausmė. Zalučis nepritarė prekybai 
narkotikais. 

Zalučis atsivežė savo Consigliori, ir abu vyrai priėję apkabino Do- 
ną. Zalučis kalbėjo kaip amerikietis, žemu, griaudžiančiu balsu, su vos 
juntamu akcentu. Jis buvo senamadiškai apsirengęs, tikras verslinin- 
kas, ir jam labai pritiko nuoširdus geranoriškumas. 

-— Tik tavo balsas ir galėjo priversti mane čionai atvykti, — tarė jis 
Donui Korleonei. 

Donas Korleonė dėkodamas linktelėjo galvą. Jis žinojo galįs tikėtis 
Zalučio paramos. 

Kiti du donai atvyko iš Vakarų pakrantės. Jie atvažiavo vienu auto- 
mobiliu, nes artimai bendradarbiavo. Tai buvo Frankas Falkonė ir An- 
tonis Molinaris; jie abu buvo jaunesni už visus kitus į susitikimą atvyk- 
siančius delegatus — neseniai pradėję penktą dešimtį. Jie buvo apsiren- 
gę kiek mažiau oficialiai negu kiti, jų laikysena buvo šiek tiek 
holivudiška, ir jie buvo truputį draugiškesni, nei būtina. Frankas Falko- 
nė kontroliavo kino darbuotojų profsąjungas bei azartinius lošimus stu- 
dijose, taip pat prostitučių tiekimą į Tolimųjų Vakarų valstijų viešna- 
mius. Niekas negalėjo įsivaizduoti, kad donas galėtų tapti pramogų verslo 
atstovu, o štai Falkonė buvo šiek tiek su juo susijęs, tad jo kolegos 
donai nepatikliai į jį žiūrėjo. 

Antonis Molinaris kontroliavo San Francisko uostus ir buvo vienas 
iš sportinių totalizatorių imperijos lyderių. Jis buvo kilęs iš italų žvejų 

giminės, ir jam priklausė geriausias San Franciske jūros valgių restora- 
nas, kuriuo jis taip didžiavosi, kad sklido gandas, esą jis jam nuostolin- 
gas, nes patiekalų kaina neatitiko jų kokybės. Jo veidas buvo bejausmis 
lyg kokio profesionalaus lošėjo; buvo žinoma, kad jis susijęs su narko- 
tikų kontrabanda per Meksikos sieną ir laivais, kursuojančiais Rytų marš- 
rutais. Abiejų šių donų adjutantai buvo jauni, galingo sudėjimo vyrai, 
aiškiai ne patarėjai, o asmens sargybiniai, nors jie nedrįso pasiimti gin- 
klų į šį susitikimą. Niekam nebuvo paslaptis, kad šie asmens sargybi- 
niai mokėjo karatė — šis faktas kitiems donams nekėlė nė mažiausio 
nerimo, ir jie netgi žiūrėjo į jį su pašaipėle, tarsi kaliforniškiai kolegos 
būtų nešioję popiežiaus pašventintus amuletus (nors reikia pažymėti, 
jog kai kurie iš šių vyrų buvo pamaldūs ir tikėjo Dievu). 

Paskiau atvyko Bostono Šeimos atstovas. Tai buvo vienintelis Do- 
nas, negerbęs savo bendrininkų. Jis garsėjo kaip vadeiva, nedorai besi- 
elgiantis su savo „žmonėmis“ ir negailestingai juos apgaudinėjąs. Tai 
buvo galima atleisti - šykštumas yra kiekvieno žmogaus asmeninis rei- 
kalas. Tačiau jam nebuvo galima atleisti už tai, kad jis negalėjo palai- 
kyti tvarkos savo valdose. Bostono apylinkėse įvykdavo per daug žmog- 
žudysčių, kildavo per daug smulkių karų dėl įtakos, buvo per daug ne- 
organizuoto nusikalstamumo; čia pernelyg įžūliai buvo tyčiojamasi iš 
įstatymų. Čikagos mafijozai buvo laukiniai, o bostoniškiai - gavones — 
netašyti stuobriai, niekingi banditai. Bostono Donas Domenikas Panca 
buvo žemo ūgio, kresnas; pasak vieno Dono, jis panėšėjo į vagį. 

Klyvlendo organizacijai, bene galingiausiai iš Šeimų, užsiimančių 
vien azartiniais lošimais, atstovavo liesas pagyvenęs švelnių bruožų vy- 
ras žilutėliais plaukais. Visi jį vadino (aišku, ne į akis) „Žydu“, nes 
esą jis norėjęs paskirti žydą savo Consigliori, tik neišdrįsęs. Šiaip ar 
taip, dėl Heigeno narystės Dono Korleonės Šeima buvo žinoma kaip 
„Airių gauja“, o Dono Vinsento Forlencos Šeima kiek pagrįsčiau buvo 
vadinama „Žydų Šeima“. Tačiau jo vadovaujama organizacija buvo ne- 
paprastai veiksminga, ir niekam neteko girdėti, kad jis kada nualptų 
išvydęs kraują, nors iš išorės atrodė labai jautrus. Jis valdė geležiniu 
kumščiu, ant kurio buvo užmauta aksominė politiko pirštinė. 

Paskutinieji atvyko penkių Niujorko Šeimų atstovai, ir Tomas Hei- 
genas nusistebėjo, kad šie penki vyrai atrodo kur kas impozantiškiau, 
įspūdingiau negu provincialai. Visų pirma kiekvienas Niujorko donas 
pagal seną sicilietišką tradiciją buvo „vyras su pilvu“, perkeltine pras- 
me - jie turėjo galios ir drąsos, o tiesiogine - buvo apkūnūs, tarsi šie 

dalykai būtų neatskiriami - Sicilijoje, regis, taip ir būdavo. Visi penki 
Niujorko donai buvo stambūs, pilvoti vyrai su masyviomis liūtiškomis 
galvomis; jų bruožai buvo itin šiurkštūs, nosys — mėsingos, imperato- 
riškos, lūpos — storos, skruostai - išsipūtę, apdribę. Visi jie vilkėjo ne 
itin gerai pasiūtais drabužiais ir buvo ne itin gerai apkirpti. Jiems buvo 
visiškai svetima tuštybė, o visa jų išvaizda buvo dalykiška. 

Vienas iš jų buvo Antonis Stračis, kontroliavęs Niu Džersio valstiją 
ir krovinių gabenimą per Vest Saido uostus Manhetene. Jo žinioje buvo 
azartiniai lošimai valstijoje, ir jis turėjo didžiulės įtakos demokratų po- 
litiniam aparatui. Stračis turėjo krovininių sunkvežimių parką, kuris kro- 
vė jam turtus: jo sunkvežimiai gabendavo leistinas svorio normas gero- 
kai viršijančius krovinius, o svorio inspektoriai nestabdydavo jų ir ne- 
uždėdavo baudų. Šie sunkvežimiai sugadindavo kelius, o paskiau jam 
priklausanti kelių statybos firma gaudavo pelningus valstybinius užsa- 
kymus ir atitaisydavo padarytą žalą. Tokia veikla būtų buvusi prie šir- 
dies kiekvienam: vienas verslas sukuria dar didesnį verslą. Be to, Stra- 
čis buvo senamadiškų pažiūrų ir niekados nesivertė prostitucija, bet 
kadangi jo valdoms priklausė uostai, jis negalėjo neįsivelti į narkotikų 
kontrabandą. Iš penkių Niujorko Šeimų, stojusių prieš Korleonę, jo bu- 
vo mažiausiai galinga, bet palankiausiai nusiteikusi. 

Šeimai, kuri kontroliavo šiaurinę Niujorko valstijos dalį, užsiiminė- 
jo nelegaliu italų imigrantų pervežimu iš Kanados, organizavo visus 
azartinius lošimus toje valstijos dalyje ir turėjo veto teisę išduodant 
valstijoje leidimus hipodromams steigti, vadovavo Otilijas Kiuneo, Jis 
buvo nepaprastai malonus vyras linksmo kaimo kepėjo veidu; oficialiai 
Jis buvo stambios pieno produktų bendrovės savininkas. Kiuneo mylė- 
jo vaikus, ir jo kišenės visuomet būdavo pilnos saldainių, kuriais jis 
tikėdavosi suteikti malonumą kuriam nors iš gausybės vaikaičių ar sa- 
vo bendrininkų mažųjų atžalų. Jis nešiodavo apskritą fetrinę skrybėlę, 
nuleidęs jos kraštus — kaip moteris skrybėlę nuo saulės, todėl ir taip 
apskritas jo veidas dar labiau suapvalėdavo, ir tuomet jis stačiai švytė- 
davo linksmybe. Jis buvo vienas iš nedaugelio donų, kuris niekad ne- 
buvo suimtas ir dėl kurio tikrosios veiklos dar nebuvo kilę jokių įtari- 
mų. Negana to: jis buvo įvairių visuomeninių organizacijų narys, o Pre- 
kybos rūmai išrinko jį „Geriausiu metų verslininku Niujorko valstijoje“. 

Artimiausias Tataljų Šeimos sąjungininkas buvo Donas Emilis Bar- 
zinis. Jam priklausė dalis lošimo namų Brukline, dalis Kvynze. Jis šiek 
tiek vertėsi prostitucija. Jis vertėsi reketu. Jis visiškai kontroliavo Stei- 
teno salą. Jam priklausė dalis totalizatorių Bronkse ir Vestčesteryje. Jis 

vertėsi prekyba narkotikais. Jis palaikė glaudžius ryšius su Klyvlendu 
ir Vakarų pakrante ir buvo vienas iš tų pakankamai įžvalgių žmonių, 
kurie susidomėjo Las Vegu ir Reno - atvirais Nevados valstijos mies- 
tais. Jis buvo investavęs kapitalą taip pat Majamio paplūdimyje ir Ku- 
boje. Jo Šeima buvo, ko gero, stipriausia po Korleonių Niujorke, taigi 
ir visoje šalyje. Jo įtaka buvo juntama net Sicilijoje. Nebuvo tokio nu- 
sikalstamo verslo, iš kurio jis nebūtų pelnęsis. Ėjo gandai, neva jis turįs 
šiokios tokios įtakos net Volstrite. Nuo karo pradžios jis rėmė Tataljas 
pinigais ir savo pažintimis. Jis svajojo nustumti Doną Korleonę į šalį, 
perimti dalį jo imperijos ir užimti jo — galingiausio ir labiausiai gerbia- 
mo mafijos vadovo - vietą. Jis daug kuo buvo panašus į Doną Korleo- 
nę, tik kiek šiuolaikiškesnis, rafinuotesnis, dalykiškesnis. Jo niekas ne- 
būtų pavadinęs „ūsuotuoju Pitu“, ir jam buvo būdingas karjeros laiptais 
kylančių naujesnių, jaunesnių, įžūlesnių vadovų pasitikėjimas savimi. 
Jis pasižymėjo didžiule asmenine jėga, tik ji buvo šalta, o ne šilta kaip 
Dono Korleonės; šiuo metu jis buvo bene labiausiai „gerbiamas“ iš pen- 
kių Šeimų vadovų. 

Paskutinis pasirodė Donas Filipas Tatalja — galva Tataljų Šeimos, 
metusios atvirą iššūkį Korleonių galybei tuo, kad parėmė Solocą ir vos 
nepasiekė tikslo. Tačiau, nors ir kaip keista, kiti jį truputį niekino. Visų 
pirma buvo žinoma, kad jis pasidavė Soloco diktatui ir netgi leidosi to 
rafinuoto turko vedžiojamas už nosies. Jis buvo laikomas atsakingu už 
visą šį sąmyšį, už visą šį triukšmą, kuris taip trukdė kasdieninei Niujor- 
ko Šeimų veiklai. Be to, nors Filipui jau buvo šešiasdešimt, jis buvo 
dabita ir mergišius, o galimybių atsiduoti šioms savo silpnybėms jis 
turėjo apsčiai. 

Mat Tataljų Šeima užsiėmė moterimis: jos pagrindinis verslas buvo 
prostitucija. Be to, ji kontroliavo didžiumą Jungtinių Valstijų naktinių 
klubų ir galėjo įtaisyti į darbą kiekvieną talentingą žmogų bet kurioje 
šalies vietoje. Filipas Tatalja nesibodėjo griebtis smurto tam, kad paim- 
tų savo globon perspektyvius dainininkus ir komikus ar apiplėštų garso 
įrašų firmas. Vis dėlto pagrindinis Šeimos pajamų šaltinis buvo prosti- 
tucija. 

Čia susirinkusiems žmonėms Filipo Tataljos asmenybė buvo nema- 
loni. Jis buvo niurzga ir amžinai skųsdavosi, kaip, girdi, brangiai atsiei- 
na jam Šeimos verslas. Visą pelną suryjančios skalbyklų sąskaitos už 
visus tuos rankšluosčius (tik firma, kuri skalbdavo juos, priklausė jam). 
Merginos esančios tinginės ir vėjavaikės, jos bėga ir žudosi. Sutene- 
riai — klastingi, nesąžiningi, be krislelio ištikimybės. Gerų pagalbinin- 

kų sunku rasti. Vaikinai, kurių gyslomis teka sicilietiškas kraujas, suka 
nosis nuo šio darbo, girdi, garbė neleidžianti jiems prekiauti moterimis 
ir negerai su jomis elgtis — o juk tie niekšeliai perrėš žmogui gerklę su 
daina lūpose ir dar įsisegę į savo švarkų atlapus ženklelius su Dievo 
motinos atvaizdu. 

Šitaip postringaudavo Filipas Tatalja neužjaučiantiems ir netgi jį nie- 
kinantiems klausytojams. O labiausiai jis aimanuodavo dėl valdžios, 
kurios galioje buvo leidimų prekiauti svaigalais jo naktiniuose klubuo- 
se ir kabaretuose išdavimas ir atėmimas. Jis saikstėsi, esą pinigais, ku- 
riuos sukišęs tiems vagišiams valdiškų antspaudų sergėtojams, jis pa- 
daręs daugiau milijonierių negu Volstritas. 

Keista, tačiau pergale ko nesibaigęs karas prieš Korleonių Šeimą 
neatnešė jam pelnytos pagarbos. Susirinkusieji žinojo, kad stiprybės 
jam suteikė visų pirma Soloco ir dar Barzinių Šeima. Be to, tas faktas, 
kad išnaudojęs netikėtumo privalumą jis nepasiekė visiškos pergalės, 
buvo jo nenaudai. Jeigu jis būtų veikęs efektyviau, visų šių bėdų buvo 
galima išvengti. Dono Korleonės mirtis būtų reiškusi karo pabaigą. 

Kadangi Donas Korleonė ir Filipas Tatalja prarado po sūnų tarpusa- 
vio kare, kaip ir derėjo, jie pasisveikino tik oficialiai linktelėdami gal- 
vas. Visų dėmesys buvo nukrypęs į Doną Korleonę - atvykėliai tyrinė- 
jo jį, stengdamiesi įžvelgti silpnumo ženklus, atsiradusius dėl žaizdų ir 
pralaimėjimų. Visus glumino, kodėl Donas Korleonė paprašė taikos my- 
limiausiam sūnui mirus. Tai buvo prisipažinimas pralaimėjus, kuris be- 
veik neabejotinai turėjo sumenkinti jo galią. Na, bet netrukus jie tai 
sužinos. 

Atvykėliai sveikinosi, buvo atnešta gėrimų, tad praėjo beveik dar 
pusvalandis, kol Donas Korleonė atsisėdo prie poliruoto graikiško rie- 
šutmedžio stalo. Heigenas kukliai įsitaisė ant kėdės jam iš kairės, tru- 
putį atokiau stalo. Tai buvo ženklas kitiems donams susėsti prie stalo. 
Už jų atsisėdo adjutantai; Consigliori stengėsi įsitaisyti kuo arčiau, kad 
prireikus galėtų duoti patarimų. 

Pirmasis prabilo Donas Korleonė; jis kalbėjo, tarsi nieko nebūtų at- 
sitikę, tarsi jis nebūtų buvęs sunkiai sužeistas, jo vyriausias sūnus nu- 
žudytas, jo imperija sudaužyta į šipulius, o jo paties šeima išblaškyta — 
Fredis Vakaruose, Molinarių Šeimos globojamas, Maiklas slapstosi Si- 
cilijos dykvietėse. Kalbėjo jis, aišku, sicilietiška tarme. 

-— Noriu padėkoti jums visiems už tai, kad atvykote, — tarė jis. — Lai- 
kau tai man asmeniškai padaryta paslauga ir esu visiems ir kiekvienam 
iš jūsų skolingas. Taigi pradžiai pasakysiu, jog čia aš ne tam, kad ginčy- 

čiausi ar įtikinėčiau, bet vien tam, kad pateikčiau ir išklausyčiau argu- 
mentus, ir, būdamas protingas žmogus, padaryčiau visa, kas įmanoma, 
idant mes išsiskirtume draugais. Duodu žodį, o tie iš jūsų, kurie mane 
gerai pažįsta, žino, kad aš savo žodžiu nesišvaistau. Ką gi, eikime prie 
reikalo. Mes, visi čia susirinkusieji, esame garbingi žmonės, ir mums 
nereikia vienam iš kito garantijų, lyg būtume advokatai. 

Jis nuščiuvo. Niekas iš susirinkusiųjų nekalbėjo. Vieni rūkė cigarus, 
kiti gurkšnojo iš savo taurelių. Visi šie vyrai mokėjo klausytis, jie buvo 
kantrūs. Jie turėjo dar vieną bendrą bruožą. Jie buvo iš tų retų žmonių, 
kurie nesileido valdomi organizuotos visuomenės ir kitų žmonių. Jokia 
jėga, joks mirtingasis nebūtų palenkę jų valios, jei jie patys nebūtų to 
norėję. Tie žmonės gynė savo laisvą valią klastomis ir žmogžudystė- 
mis. Jų valią galėjo palaužti tik mirtis. Arba patys įtikinamiausi argu- 
mentai. 

— Kaip buvo prieita iki tokių dalykų? — atsidusęs retoriškai paklausė 
Donas. — Na, tai nesvarbu. Daug kvailysčių buvo pridaryta. Viskas bu- 
vo taip nevykusiai, taip nereikalinga. Vis dėlto leiskite man pasakyti, 
kas, mano akimis žiūrint, įvyko. 

Jis padarė pauzę - gal kas prieštaraus, kad jis papasakotų tai, kas, jo 
nuomone, nutiko. 

— Ačiū Dievui, man grįžo sveikata, tad gal aš galėsiu padėti sutvar- 
kyti šį reikalą. Ko gero, mano sūnus elgėsi pernelyg neapgalvotai, per- 
nelyg savavališkai — aš to neneigiu. Šiaip ar taip, leiskite man pasakyti, 
kad Solocas kreipėsi į mane verslo klausimu, prašydamas iš manęs pi- 
nigų ir pagalbos pažintimis. Jis teigė savo pasiūlymu sudominęs Tatal- 
jų Šeimą. Verslas buvo susijęs su narkotikais, o jie manęs nedomina, 
Aš esu lėtas žmogus, o šitie dalykai reikalauja pernelyg didelio miklu- 
mo ir todėl jie ne mano skoniui. Aš paaiškinau tai Solocui su visa pa- 
garba jam ir Tataljų Šeimai. Aš kuo mandagiausiai pasakiau jam „ne“. 
Aš jam pasakiau, kad jo verslas nekliudys manajam, kad aš nepriešta- 
rauju, jog jis šitokiu būdu užsidirbtų pragyvenimui. Jis negerai į tai 
reagavo ir užtraukė mums visiems nelaimę. Ką gi, toks gyvenimas. Kiek- 
vienas iš čia esančių galėtų papasakoti apie savo bėdas. Bet mano tiks- 
las ne toks. 

Donas Korleonė liovėsi kalbėjęs ir rankos mostu paliepė Heigenui 
atnešti atsigerti ko nors šalto; Heigenas tuoj pat įvykdė šį paliepimą. 

— Aš noriu susitaikyti, - suvilgęs burną prašneko Donas Korleonė. - 
Tatalja neteko sūnaus, aš taip pat. Mes atsiteisę. Kas dėsis pasaulyje, jei 
žmonės nesiliaus griežę vienas ant kito dantį, nepaisydami sveiko pro- 

to? Tai buvo rykštė Sicilijoje, kur vyrai taip užsiėmę vendetomis, kad 
neturi kada uždirbti duonos savo šeimoms. Tai kvaila! Tad aš ir sakau 
dabar: tebūnie taip, kaip buvo anksčiau. Aš nesiėmiau jokių žygių, kad 
sužinočiau, kas išdavė ir nužudė mano sūnų. Jeigu bus taika, aš ir toliau 
to nedarysiu. Aš turiu sūnų, kuris negali grįžti namo, ir privalau gauti 
garantijų, jog kai viską sutvarkysiu ir jis galės saugiai grįžti, nebus jo- 
kių trukdymų, jokio pavojaus iš valdžios pusės. Jeigu bus susitarta dėl 
taikos, gal mes galėsime aptarti kitus mus dominančius klausimus ir 
padaryti šiandien sau, visiems čia susirinkusiems, didelę paslaugą, — 
Korleonė padarė išraiškingą, nuolankų gestą. — Tai visa, ko aš noriu. 

Viskas buvo atlikta puikiai. Tai buvo senųjų laikų Donas Korleonė. 
Išmintingas. Lankstus. Nekeliantis balso. Tačiau visi susirinkusieji at- 
kreipė dėmesį jį teigiant, kad jo sveikata gera, o tai reiškė, jog nepaisant 
Korleonių Šeimą užgriuvusių nesėkmių su juo būtina skaitytis. Jie at- 
kreipė dėmesį ir į tai, kad, pasak jo, beprasmiška svarstyti kitus klausi- 
mus, jei nebus susitarta dėl taikos, kurios jis prašo. Ir dar į tai, kad jis 
paprašė senosios status guo, kad jis nesileis ujamas, nors per pastaruo- 
sius dvylika mėnesių viršus buvo ne jo. 

Tačiau Donui Korleonei atsakė ne Tatalja, o Emilis Barzinis. Kalbė- 
jo jis glaustai, dalykiškai, nieko neužgaudamas. 

- Visa tai daugiau ar mažiau tiesa, — tarė jis. - Bet esama ir daugiau 
dalykų. Donas Korleonė pernelyg kuklinasi. Solocas ir Tataljos negalė- 
jo imtis savo naujojo verslo be Dono Korleonės paramos - tai faktas. 
Tiesą sakant, jo nepritarimas jiems pakenkė. Žinoma, tai ne Dono Kor- 
leonės kaltė. Reikalas tas, kad teisėjai ir politikai, kurie leistųsi Dono 
paperkami, net jeigu jis kreiptųsi į juos su narkotikais susijusiu reikalu, 
šiais klausimais niekieno kito nuomonės neklausytų. Solocas nebūtų 
galėjęs veikti, neturėdamas kokios garantijos, kad su jo žmonėmis bus 
elgiamasi nuolaidžiai. Mes visi žinome, kad antraip mes visi būtume 
vargšai. O dabar, padidinus bausmes, teisėjai ir prokurorai lupa devynis 
kailius, kai koks mūsų žmogus įkliūva su narkotikais. Nuteistas dvide- 
šimt metų kalėti, net sicilietis gali sulaužyti omertos įstatymą ir išpasa- 
koti viską, kas yra jo smegeninėje. To negalima leisti. Donas Korleonė 
kontroliuoja visą tą aparatą. Jo atsisakymas leisti mums juo pasinaudoti 
nėra draugo poelgis. Jis išplėšia duonos kąsnį mūsų Šeimoms iš burnų. 
Laikai pasikeitė, dabar ne taip, kaip anksčiau, kai kiekvienas galėjo 
elgtis, kaip tinkamas. Jeigu visi Niujorko teisėjai paklūsta Donui Kor- 
leonei, jis privalo jais dalytis arba leisti mums jais pasinaudoti. Jis, aiš- 
ku, gali pateikti sąskaitą už tokias paslaugas — juk mes ne komunistai, 
Bet jis privalo leisti mums pasipelnyti. Viskas labai paprasta. 

Barziniui baigus kalbėti, stojo tyla. Ribos dabar buvo nubrėžtos, grįžti 
prie senosios status guo buvo neįmanoma. O dar svarbiau buvo tai, kad 
savo pasisakymu Barzinis leido suprasti, jog jeigu nebus sudaryta tai- 
ka, jis atvirai prisidės prie Tataljų jų kare prieš Korleonę. Ir jis užgavo 
jautrią vietą. Jų gerovė ir turtai priklausė nuo vienų kitiems daromų 
paslaugų; atsisakymas padaryti draugui prašomą paslaugą buvo agresi- 
jos aktas. Paslaugos paprašyti buvo nelengva, tad lengva ranka nebuvo 
galima atsisakyti ją suteikti. 

Ilgai tylėjęs, Donas pagaliau prabilo: 

— Mano bičiuliai. Aš atsisakiau ne iš blogos valios. Jūs visi mane 
pažįstate. Ar aš esu kada atsisakęs naudingo pasiūlymo? Tai papras- 
čiausiai ne mano būdui. Tačiau šįkart buvau priverstas atsisakyti. Ko- 
dėl? Nes manau, kad ateityje tas narkotikų verslas mus pražudys. Šioje 
šalyje juntamas pernelyg didelis nusistatymas prieš šitokią prekybą. Nar- 
kotikai — tai ne viskis, ne azartiniai lošimai ir net ne moterys, tai yra ne 
tie dalykai, kurių pageidauja dauguma žmonių, bet kurie yra jiems drau- 
džiami Bažnyčios ir vyriausybės šulų. Narkotikai pavojingi visiems, 
kurie yra su jais susiję. Jie gali pastatyti į pavojų visus kitus verslus. Ir 
leiskite man pasakyti, kad man glosto savimeilę įsitikinimas, esą aš 
turįs tokios didelės galios teisėjams ir valdžios pareigūnams — norė- 
čiau, kad tai būtų tiesa. Šiokios tokios įtakos aš išties turiu, bet daugelis 
iš tų, kurie gerbia mano nuomonę, liautųsi ją gerbę, jeigu į mūsų santy- 
kius būtų įvelti narkotikai. Jie bijo būti įtraukti į tokį verslą ir yra prieš 
jį nusiteikę. Net tie policininkai, kurie padeda mums azartiniuose loši- 
muose ir kitur, atsisakytų padėti mums prekiauti narkotikais. Taigi tas, 
kuris prašo manęs paslaugos šiuose reikaluose, prašo manęs kenkti sau 
pačiam. Bet aš pasirengęs net tam, jeigu jūs visi manote, jog tai būtina 
norint sureguliuoti kitus reikalus. 

Donui Korleonei baigus kalbėti, atmosfera kambaryje pasidarė ge- 
rokai laisvesnė, pasigirdo kuždesys, kalbos. Donas padarė svarbią nuo- 
laidą. Jis globos kiekvieną organizuotą prekybos narkotikais operaciją. 
Iš esmės tai reiškė, kad jis sutinka beveik su visu pradiniu Soloco pa- 
siūlymu, jei tik tą pasiūlymą parems čia susirinkę visos šalies atstovai. 
Donas Korleonė leido suprasti niekad nedalyvausiąs operacijose ir ne- 
investuosiąs į šį verslą savo lėšų, o tik panaudosiąs savo įtaką teisiniam 
aparatui. Bet tai buvo milžiniška nuolaida. 

Atsakydamas prabilo Frankas Falkonė, Los Andželo Donas: 

— Nėra kaip sukliudyti mūsų žmonėms imtis to verslo. Jie savaran- 
kiškai jo imasi ir įkliūva. Narkotikai žada tiek pinigų, kad neįmanoma 

atsispirti. Taigi mums pavojingiau nesiimti šio verslo. Jeigu mes jį kon- 
troliuosime, bent jau galėsime jį geriau pridengti, geriau organizuoti, 
užtikrinti, kad būtų mažiau nemalonumų. Ne taip jau blogai juo užsiim- 
ti: kažkas juk turi kontroliuoti, pridengti, organizuoti — mes negalime 
leisti, kad visi lakstytų aplink, darydami, ką užsigeidę, lyg kokių anar- 
chistų gauja. 

Detroito Donas, draugingiau nusiteikęs Korleonės atžvilgiu negu ku- 
ris kitas susitikimo dalyvis, dabar taip pat pasisakė prieš savo draugo 
poziciją, motyvuodamas loginiais argumentais: 

— Aš nusistatęs prieš narkotikus. Daugel metų papildomai mokėjau 
savo žmonėms, idant jie nelįstų į šį verslą, bet tai beprasmiška, nepade- 
da. Štai į juos kas nors kreipiasi sakydamas: „Turiu „miltelių“ — įdėk 
tris ar keturis tūkstančius dolerių, ir išpardavę juos mes galime uždirbti 
penkiasdešimt tūkstančių“. Kas gali atsispirti tokiam pelnui? Ir jie taip 
pasineria į šį šalutinį verslą, kad apleidžia darbus, už kurių atlikimą aš 
jiems moku. Narkotikuose slypi daugiau pinigų nei kur kitur. Šis ver- 
slas vis plinta, jo nebesustabdysi, tad mes turime jį kontroliuoti ir ne- 
leisti jo sukompromituoti. Nenoriu, kad narkotikai pasirodytų prie mo- 
kyklų, nenoriu, kad jie būtų pardavinėjami vaikams. Tai infamita. Savo 
mieste aš stengsiuos, kad narkotikai būtų pardavinėjami tik tamsiao- 
džiams. Jie geriausi klientai, jie kelia mažiausiai rūpesčių ir, šiaip ar 
taip, jie tik gyvuliai. Jie negerbia nei savo žmonų, nei šeimų, nei savęs 
pačių. Tegul jie parduoda sielą už narkotikus. Bet kažko reikia imtis — 
mes negalime leisti žmonėms elgtis taip, kaip jie įsigeidžia, ir pridaryti 
visiems nemalonumų. 

Šį Detroito Dono pasisakymą susirinkusieji sutiko garsiu pritariamu 
niurzgėjimu. Jis pataikė kaip pirštu į akį. Net mokėdamas žmonėms 
negali sulaikyti jų nuo prekybos narkotikais. Na, o jo paminėti vaikai — 
visi puikiai žinojo šią jo jautrią vietą, čia kalbėjo jo minkšta širdis. Juk 
kas pardavinėtų narkotikus vaikams? Iš kur jie gautų pinigų? Na, o jo 
pastabos dėl tamsiaodžių buvo praleistos negirdomis. Negrai buvo lai- 
komi visiškai nereikšmingais, neturinčiais jokios galios. Tai, kad jie 
leidosi visuomenės sumalami į dulkes, įrodė, jog jie nieko neverti; už- 
simindamas apie juos, Detroito Donas išsidavė mėgstąs nukrypti į ne- 
esminius dalykus. 

Pasisakė visi donai. Visi jie pasmerkė prekybą narkotikais kaip ne- 
gerą dalyką, kuris pridarys nemalonumų, bet visi sutiko, kad nekontro- 
liuoti jos neįmanoma. Reikalas paprastas: iš to verslo galima susikrauti 
labai jau daug pinigų, taigi atsiras tokių, kurie nieko nepaisydami kiš į 
jį nagus - tokia žmogaus prigimtis. 

Galop buvo susitarta: prekyba narkotikais bus leista, o Donas Kor- 
leonė privalo Rytuose pridengti ją juridiškai. Išaiškėjo, kad didžiumą 
plataus masto operacijų vykdys Barzinių ir Tataljų Šeimos. Išsprendus 
šiuos klausimus, pasitarimas galėjo pereiti prie kitų, platesnių dalykų. 
Reikėjo išspręsti daug sudėtingų problemų. Buvo sutarta, kad Las Ve- 
gasas ir Majamis bus atviri miestai, kuriuose galės veikti kiekviena Šei- 
ma. Visi pripažino, kad tai ateities miestai. Taip pat buvo susitarta, kad 
šiuose miestuose nebus leistinas joks smurtas ir kad reikės stengtis at- 
baidyti visokio plauko smulkius nusikaltėlius. Buvo susitarta, jog jeigu 
dėl kokio rimto reikalo prireiks įvykdyti mirties bausmę, kuri gali su- 
kelti pernelyg didelį atgarsį visuomenėje, bausmei turės pritarti ši tary- 
ba. Buvo sutarta, kad eiliniai „kareiviai“ turi būti sulaikomi nuo smur- 
tinių nusikaltimų ir keršto aktų vieni kitų atžvilgiu už asmenines nuos- 
kaudas. Buvo sutarta, kad paprašytos Šeimos padės viena kitai, 
pavyzdžiui, teiks techninę paramą nurodymų vykdytojams, atliekan- 
tiems tam tikras operacijas, pavyzdžiui, papirkinės prisiekusiuosius, nes 
kartais tai gali būti labai svarbu. Šios diskusijos - tiek neoficialios, drau- 
giškos, tiek aukštu lygiu — užtruko ilgai; jas pertraukė pietūs, po kurių 
delegatai bare pasivaišino gėrimais. 

Galop Donas Barzinis pamėgino užbaigti pasitarimą. 

-— Taigi visi klausimai išspręsti, — tarė jis. - Tarp mūsų vėl taika. Tad 
leiskite man išreikšti savo pagarbą Donui Korleonei, kurį visi mes dau- 
gel metų pažįstame kaip žmogų, besilaikantį duoto žodžio. Jeigu iškiltų 
dar kokių nesutarimų, mes galime vėl susitikti; mes turime nepradėti 
vėl kvailai elgtis. Aš pats pasuksiu nauju, kitu keliu. Džiaugiuosi, kad 
viskas sutvarkyta. 

Tik Filipas Tatalja vis dar buvo mažumą sunerimęs. Dabar, po Sonio 
Korleonės nužudymo, jis pasidarytų labiausiai pažeidžiamas žmogus iš 
čia susirinkusių, jei vėl kiltų karas. Jis prašneko; pirmą kartą jo pasisa- 
kymas buvo ilgėlesnis: 

— Aš sutinku su viskuo, kas čia nutarta. Aš esu pasirengęs pamiršti 
savo paties nelaimę. Bet norėčiau gauti iš Dono Korleonės kokių pati- 
kimų garantijų. Gal jis imsis kokių keršto veiksmų prieš atskirus žmo- 
nes? Praeis kiek laiko, jo padėtis sustiprės, ir gal tuomet jis pamirš, kad 
mes prisiekėme vieni kitiems draugystę? Iš kur aš galiu žinoti, kad po 
trejų ar ketverių metų jis nepasijus buvęs nuskriaustas, prieš savo valią 
priverstas sutikti su šiuo susitarimu, taigi turįs teisę jį sulaužyti? Ar 
mes turėsime visą laiką vieni kitų saugotis? O gal tikrai galime ramio- 
mis širdimis taikiai išsiskirstyti? Ar Korleonė negalėtų duoti visas ga- 
rantijas, kaip tai dabar darau aš? 

Tuomet Donas Korleonė pasakė kalbą, kuri bus ilgai prisimenama ir 
kuri dar sykį įrodė, kad jis yra toliaregiškiausias politikas iš jų visų, 
kupinas sveiko proto ir nuoširdumo. Toji kalba palietė pačią dalyko 
esmę; joje jis pirmąkart pavartojo posakį, kuris išgarsės, kaip Čerčilio 
„geležinė uždanga“, nors plačioji visuomenė išgirs jį tik praslinkus dau- 
giau nei dešimčiai metų. 

Pirmą kartą jis atsistojo, kreipdamasis į tarybą. Po savo „ligos“ jis 
buvo kiek susitraukęs ir sulysęs, galbūt ir amžius — šešiasdešimt metų — 
jau buvo aiškiau matyti, bet niekas neabejojo, kad jis atgavo visą buvu- 
sią stiprybę bei proto aiškumą. 

— Kokie mes žmonės, jei neturime išminties? — kalbėjo jis. - Tuo- 
met mes ne geresni už džiunglių žvėris. Tačiau išminties mes turime, 
mes galime įtikinėti vieni kitus ir save pačius. Kokiu tikslu aš turėčiau 
vėl pradėti visas tas nelaimes, visą smurtą ir sąmyšį? Mano sūnus negy- 
vas, tai nelaimė, ir aš privalau ją pakelti, o ne versti niekuo dėtą mane 
supantį pasaulį kentėti kartu su manim. Tad aš sakau, prisiekiu savo 
garbe, kad niekados nesistengsiu keršyti, niekados nesistengsiu išsiaiš- 
kinti to, kas buvo padaryta lig šiol. Aš išeisiu iš čia tyra širdimi. 

Leiskite man pasakyti, kad mes visuomet turime paisyti savo intere- 
sų. Mes visi — vyrai, kurie nesileido mulkinami, nesileido šokdinami 
kaip marionetės, tampomos už virvučių aukštai sėdinčių žmonių. Čia, 
šioje šalyje, mes esame laimingi. Jau dabar dauguma mūsų vaikų susi- 
rado geresnį gyvenimą. Kai kurių jūsų sūnūs — profesoriai, mokslinin- 
kai, muzikai, ir jūs esate laimingi. Galbūt jūsų vaikaičiai taps naujais 
visuomenės šulais. Nė vienas iš čia esančių nenorime, kad mūsų vaikai 
sektų mūsų pėdomis — šitoks gyvenimas pernelyg sunkus. Jie galės būti 
tokie kaip kiti; mes iškovojome jiems padėtį visuomenėje ir saugumą 
savo drąsa. Aš turiu vaikaičių ir tikiuosi, kad jų vaikai vieną dieną, ką. 
gali žinoti, taps gubernatoriais ar prezidentu — čia, Amerikoje, nieko 
nėra neįmanoma. Tačiau mes turime žengti koja kojon su laiku. Praėjo 
revolverių, žmogžudysčių ir skerdynių laikai. Mes turime būti gudrūs 
verslininkai - gudrumu galima susikrauti daugiau turtų, be to, tai nau- 
dingiau mūsų vaikams ir vaikaičiams. 

Kalbant apie mūsų pačių poelgius, turiu pasakyti, kad mes neatsa- 
kingi tiems visuomenės šulams, tiems pezzonovantis, kurie leidžia sau 
spręsti, ką mums daryti su savo gyvybėmis, kurie skelbia karus ir nori, 
kad juose kautumėmės mes, gindami jų turtus. Kas gali liepti mums 
paklusti įstatymams, kuriuos jie kuria žiūrėdami savų interesų ir norė- 
dami pakenkti mums? Ir kas jie tokie, kad kišasi, kai mes žiūrime savų 

interesų? Sonna cosa nostra, — tarė Donas Korleonė, — tai mūsų reika- 
lai. Mes tvarkysimės savo pasaulį patys, nes tai mūsų pasaulis, cosa 
nostra. Taigi mes privalome laikytis draugėje, idant apsigintume nuo 
trukdytojų iš šalies, antraip jie įvers mums į nosis žiedus, kaip įvėrė 
milijonams neapoliečių ir kitų italų šioje šalyje. 

Dėl šios priežasties aš atsisakau keršto už savo mirusį sūnų — mūsų 
visų gerovės vardan. Dabar prisiekiu, kad kol aš būsiu atsakingas už 
savo Šeimos veiksmus, niekas nepakels ne tik rankos, net piršto prieš 
kurį nors iš čia esančiųjų be teisingo reikalo ar didžiausios provokaci- 
jos. Aš esu pasirengęs paaukoti savo komercinius interesus mūsų visų 
gerovės vardan. Laiduoju savo žodžiu ir garbe - kai kurie čia esančių 
žino, jog nei vieno, nei kito nesu niekad sutepęs. 

Tačiau aš turiu ir savanaudiškų paskatų. Mano jauniausiasis sūnus 
buvo apkaltintas Soloco bei policijos kapitono nužudymu ir buvo pri- 
verstas bėgti. Dabar aš turiu patvarkyti, kad jis galėtų saugiai grįžti 
namo ir kad visi šie klaidingi kaltinimai būtų paneigti. Tai mano reika- 
las, ir aš viską patvarkysiu. Galbūt man teks rasti tikruosius kaltinin- 
kus, gal įtikinti valdžią, kad jis nekaltas, o gal liudytojai ir informato- 
riai atsisakys savo melagingų parodymų. Bet dar kartą sakau: tai mano 
reikalas, ir aš manau sugebėsiąs susigrąžinti sūnų namo. 

Tačiau leiskite man pasakyti štai ką. Aš esu prietaringas žmogus — 
tai kvailas trūkumas, bet, privalau jums prisipažinti, aš toks esu. Taigi, 
jeigu mano jauniausiąjį sūnų ištiks koks nelaimingas atsitikimas ar jį 
netyčia nušaus koks policininkas, ar jis pasikars savo kameroje, ar atsi- 
ras naujų liudytojų, kurie patvirtins jo kaltę, iš to savo prietaringumo aš 
manysiu, kad tai padarinys to, jog kai kurie čia esantieji vis dar nori 
man blogo. Leiskite pasakyti dar daugiau. Jeigu mano sūnų nutrenks 
žaibas, aš kaltinsiu kai kuriuos čia esančius. Jeigu jo lėktuvas nukris į 
jūrą ar jo laivas nugrims į vandenyno gelmes, jeigu jis mirs nuo karštli- 
gės, jeigu į jo automobilį atsitrenks traukinys, aš iš savo prietaringumo 
kaltinsiu čia esančių žmonių piktą valią. Ponai, tos piktos valios, tokių 
nelaimių aš niekados negalėčiau atleisti. Na, bet nekalbant apie tai, leis- 
kite man prisiekti savo vaikaičių sielomis, kad aš niekad nesulaužysiu 
taikos, kurią ką tik sudarėme. Nejaugi mes ne geresni žmonės negu tie 
pezzonovanti, kurie per mūsų amžių pasiuntė į mirtį nesuskaičiuojamus 
milijonus? 

Tai taręs, Donas Korleonė nuėjo prie Dono Filipo Tataljos. Šis paki- 
lo jo pasveikinti, ir abu vyriškiai apsikabinę pabučiavo vienas kitam į 
skruostą. Kiti salėje susirinkę donai ėmė ploti, o paskui atsistojo spaus- 

ti vieni kitiems rankas ir sveikinti Doną Korleonę ir Doną Tatalją su jų 
naująja draugyste. Gal tai nebus karščiausia draugystė pasaulyje, gal 
Jie nesiųs vienas kitam kalėdinių dovanų, bet jie nesistengs vienas kito 
nužudyti. Šiame pasaulyje tokios draugystės pakako, nieko daugiau ne- 
reikėjo. 

Kadangi Dono Korleonės sūnus Fredis Molinarių Šeimos globoja- 
mas gyveno Vakaruose, jis pasiliko po pasitarimo su San Francisko Do- 
nu, norėdamas jam padėkoti. Iš to, ką jam pasakė Molinaris, Vitas Kor- 
leonė suprato, kad Fredis tenai radęs savo vietą, kad jis jaučiasi laimin- 
gas ir turįs nemažą pasisekimą tarp moterų. Susidarė įspūdis, kad jis 
turi gyslelę vadovauti viešbučiui. Donas Korleonė stebėdamasis pakraipė 
galvą, kaip daro tūlas tėvas, sužinojęs apie savo vaikų gabumus, kurių 
Jis nė nesapnavo. Argi ne tiesa, kad kartais didžiausios nelaimės atneša 
pačius netikėčiausius atpildus? Jie abu sutarė, kad taip būna. Donas 
Korleonė leido suprasti San Francisko Donui esąs jam skolingas už tą 
didžiulę paslaugą, kurią jis padarė globodamas Fredį. Jis pareiškė pasi- 
 stengsiąs, kad Molinario žmonės visuomet galėtų naudotis svarbiais 
hipodromų ryšio kanalais, kad ir kokie pokyčiai įvyktų ateityje val- 
džios struktūrose. Tai buvo svarbi garantija, nes kova dėl šių kanalų 
buvo amžinai kraujuojanti žaizda; šią kovą komplikavo tai, kad įją 
kišo savo sunkias rankas Čikagos mafijozai. Tačiau Donas Korleonė 
turėjo įtakos net tame barbarų krašte, tad jo pažadas buvo nepaprastai 
vertinga dovana. 

Buvo jau vakaras, kai Donas Korleonė, Tomas Heigenas ir asmens 
sargybinis, kartu atliekąs ir vairuotojo pareigas (o tai buvo Rokas Lam- 
ponė), atvažiavo į Long Byčo alėją. Įėjus į namus, Donas tarė Heigenui: 

— Nepaleisk iš akių mūsų vairuotojo, to Lamponės. Manding, tas 
vaikinas vertas šio to daugiau. 

Heigeną nustebino ta pastaba. Lamponė per visą dieną nepravėrė 
„burnos, nė nedirstelėjo į du vyrus, sėdinčius ant automobilio užpakali- 
nės sėdynės. Kai jie išėjo iš banko, automobilis laukė priešais jo pasta- 
tą; Lamponė atidarė Donui dureles, vienu žodžiu, darė viską teisingai, 
bet lygiai taip pat būtų elgęsis kiekvienas gerai apmokytas vairuotojas. 

tyt, Dono akis pastebėjo kažką, ko nematė jis. 

Donas atleido Heigeną, paliepęs grįžti į jo namus po vakarienės, tik 
ieš tai mažumą pailsėti, nes jų laukia pasitarimas, ko gero, užtruk- 
tis visą naktį. Be to, jis liepė Heigenui pakviesti Klemencą ir Tesi- 
„Jie privalo ateiti dešimtą valandą vakaro, ne anksčiau. Heigenas tu- 
$ trumpai informuoti abu caporegime apie tai, kas įvyko pasitarime tą 
ietę. 

Dešimtą vakaro Donas jau laukė trijų vyrų savo kabinete, kampinia- 
me kambaryje, kuriame buvo teisinė biblioteka ir specialus neregist- 
ruotas telefonas. Stovėjo paruoštas padėklas su viskio buteliais, ledu ir 
sodos vandeniu. 

-— Šiandien mes sudarėme taiką, — tarė susirinkusiems Donas. - Aš 
ją laidavau savo žodžiu ir garbe, tad to jums visiems turėtų pakakti. 
Tačiau mūsų draugai nėra verti tokio pasitikėjimo, tad ir toliau saugoki- 
mės. Mums nebereikia jokių naujų šlykščių nedidelių siurprizų. Ar pa- 
leidai įkaitus Bokikius? — paklausė jis Heigeno. 

— Aš paskambinau Klemencai vos tik parsiradęs namo, - linktelėjęs 
galvą atsakė Heigenas. 

Korleonė atsigręžė į storulį Klemencą. Caporegime linktelėjo galvą. 

— Aš juos paleidau. Pasakykite man, Krikštatėvi, ar sicilietis gali 
būti toks mulkis, kokiais apsimeta Bokikiai? 

Donas šyptelėjo. 

- Jiems užtenka proto neblogai gyventi. Nejaugi to negana? Bėdų 
šiame pasaulyje pridaro ne bokikiai. Bet tu teisus — jų galvos ne sicilie- 
tiškos. 

Dabar, kai karas baigėsi, jie visi buvo atsipalaidavę. Donas Korleo- 
nė pats pripylė viskio su soda ir padavė kiekvienam vyrui po taurelę. 
Donas gurkštelėjo lašelį iš savo taurelės ir užsidegė cigarą. 

— Aš noriu, jog nieko nebūtų imamasi sužinoti, kas nutiko Santi- 
nui — tai jau praeitis, ir reikia visa tai pamiršti. Aš noriu, kad mes viso- 
keriopai bendradarbiautume su kitomis Šeimomis, net jeigu jos išgob- 
šėtų ir mes nebegautume mums priklausančios dalies iš verslų. Aš no- 
riu, kad niekas nesulaužytų šios taikos, kad ir kaip būtume provokuojami, 
kol sugebėsime susigrąžinti Maiklą namo. Ir aš noriu, kad pirmiausia 
jūs galvotumėte apie tai. Atminkite: kai jis grįš, jam neturės grėsti nė 
menkiausias pavojus. Aš turiu galvoje, ne iš Tataljų ar Barzinių pusės. 
Man kelia nerimą policija. Mes, aišku, galime sunaikinti įkalčius — tas 
oficiantas ir tas atsitiktinis liudytojas ar asmens sargybinis, ar kas jis 
ten buvo, neduos parodymų. Šie įkalčiai mažiausiai mus jaudina, ka- 
dangi mes apie juos žinome. Mus turi jaudinti tai, kad policija gali su- 
fabrikuoti įkalčių, nes jos informatoriai teigia, esą jos kapitoną nužudęs 
Maiklas Korleonė. Ką gi. Mes turime reikalauti, kad penkios Šeimos 
darytų viską, ką gali, kad pakeistų šį policijos įsitikinimą. Visi jų infor- 
matoriai, bendradarbiaujantys su policija, privalo pateikti naujų versi- 
jų. Manau, kad po mano šiandieninės kalbos jos supras, jog šitaip dary- 
ti joms į naudą. Bet to negana. Mums reikia sugalvoti kažką nepapras- 

to, kad Maiklui niekad dėl to nebereikėtų nerimauti. Antraip jam nėra 
prasmės čionai grįžti. Taigi pamąstykime visi apie tai. Čia pats svar- 
biausias klausimas. 

Dabar apie kitką. Kiekvienam žmogui turi būti leista padaryti per 
gyvenimą vieną kvailystę. Aš ją jau padariau. Aš noriu, kad būtų su- 
pirktos visos žemės aplink šią alėją, su visais pastatais. Aš nenoriu, kad 
kas nors galėtų žiūrėti pro savo langą į mano sodą, net ir iš mylios 
atstumo. Aš noriu, kad alėja būtų aptverta tvora ir kad ji visą laiką būtų 
kruopščiai saugoma. Tvoroje turi būti vartai. Trumpai tariant, aš noriu 
gyventi tvirtovėje. Leiskite pasakyti jums, kad aš nebevažinėsiu dirbti į 
miestą. Aš, galima sakyti, išeisiu į pensiją. Man kilo noras padirbėti 
sode, pasidaryti vyno prisirpus vynuogėms. Aš noriu gyventi savo na- 
muose. Išvyksiu iš jų tik trumpų atostogų ar susitikti su kuo svarbiais 
reikalais, bet tuomet norėsiu, kad būtų imtasi visų atsargumo priemo- 
nių. Nesupraskite manęs klaidingai. Aš nieko nerezgu. Elgiuosi išmin- 
tingai — aš visuomet buvau išmintingas žmogus; aš niekuo taip nesibo- 
džiu gyvenime, kaip neatsargumu. Moterys ir vaikai gali sau leisti būti 
neatsargūs, bet tik ne vyrai. Darykite visa tai iš lėto, nereikia jokių karšt- 
ligiškų pasirengimų, kurie sukeltų nerimą mūsų draugams. Viską gali- 
ma padaryti taip, kad iš šalies atrodytų natūraliai. 

Ketinu vis daugiau ką perduoti į kiekvieno iš jūsų trijų rankas. Aš 
noriu, kad Santino regime būtų paleistas, o vyrai priskirti prie jūsų bū- 
rio. Tai turėtų nuraminti mūsų draugus ir parodyti jiems, kad aš taikiai 
nusiteikęs. Tomai, noriu, kad tu suburtum grupelę žmonių, kurie nu- 
vyktų į Las Vegasą ir pateiktų man išsamią ataskaitą apie tai, kas ten 
darosi, apie Fredą, kas iš tiesų ten vyksta. Girdėjau, esą aš nepažinčiau 
savo sūnaus. Atrodo, jis dabar virėjas ir smaginasi su merginomis dau- 
giau, negu derėtų suaugusiam vyrui. Ką gi, jaunas būdamas jis visuo- 
met būdavo pernelyg rimtas ir niekad netiko Šeimos verslui. Na, bet 
sužinokime, ką iš tikrųjų ten galima padaryti. 

— Gal pasiųsti jūsų žentą? - tyliai paklausė Heigenas. - Juk Karlas iš 
Nevados, jis ten viską puikiai žino. 

Donas Korleonė papurtė galvą. 

— Ne, mano žmona jaučiasi vieniša be savo vaikų. Aš noriu, kad 
Konstancija su savo vyru įsikraustytų į vieną iš namų alėjoje. Noriu, 
kad Karlas gautų atsakingas pareigas; gal aš buvau per daug griežtas, 
be to, - Donas Korleonė nutaisė rūgščią miną, — man stinga sūnų. Per- 
veskite jį iš totalizatoriaus į profsąjungas, kur jis galėtų dirbti su popie- 
riais ir daug kalbėti. Jis moka pakalbėti, - Dono balse buvo vos junta- 
ma paniekos gaidelė. 

Heigenas pritariamai linktelėjo. 

- Gerai, mudu su Klemenca atrinksime iš visų vyrų grupelę tai už- 
duočiai Las Vegase. Gal norite, kad iškviesčiau Fredį į namus kelioms 
dienoms? 

Donas papurtė galvą. 

— Kuriems galams? — atrėžė jis. - Mano žmona ir toliau gali virti 
mums valgį. Tegul jis pasilieka ten. 

Trys vyrai nejaukiai pasimuistė ant savo kėdžių. Jie nenumanė, kad 
Fredis užsitraukęs tokią tėvo nemalonę, ir įtarė, jog taip atsitiko dėl 
jiems nežinomos priežasties. 

Donas Korleonė atsiduso. 

— Tikiuosi šįmet užauginti gražių žaliųjų pipirų ir pomidorų dau- 
giau, negu mes galėsime suvalgyti. Duosiu jų jums dovanų. Aš noriu į 
senatvę šiek tiek taikos, šiek tiek tylos ir ramybės. Štai ir viskas. Išger- 
kite dar po taurelę, jei norite. 

Tai buvo ženklas skirstytis. Vyrai atsistojo. Heigenas palydėjo Kle- 
mencą ir Tesiją iki jų automobilių ir susitarė susitikti su jais, kad nuodug- 
niai aptartų smulkmenas darbų, kuriais būtų įvykdyti jų Dono išreikšti 
pageidavimai, o paskui grįžo į namus, nes žinojo Doną jo lauksiant. 

Per tą laiką Donas nusivilko švarką, nusirišo kaklaryšį ir dabar gulė- 
jo ant sofos. Rūstus jo veidas buvo atsipalaidavęs, tik nuovargio raukš- 
lių išraižytas. Rankos mostu paliepęs Heigenui atsisėsti ant kėdės, jis 
paklausė: 

— Na, Consigliori, ar nepritari kokiems nors šiandieniniams poel- 
giams? 

— Ne, —ne iš karto atsakė Heigenas. - Bet jie man atrodo nenuosek- 
lūs ir prieštaraujantys jūsų būdui. Jūs teigiate nenorįs sužinoti, kaip 
žuvo Santinas, ir nenorįs keršyti už jo mirtį. Aš tuo netikiu. Jūs savo 
žodžiu patvirtinote taiką, taigi žodžio nesulaužysite, bet negaliu patikė- 
ti, kad paleisite savo priešus su pergale, kurią jie iš pažiūros šiandien 
pasiekė. Jūs sugalvojote be galo keblią mįslę, kurios negaliu įminti, tad 
kaip aš galiu pritari ar nepritarti? 

Iš Dono veido buvo matyti, kad jis patenkintas: 

— Ką gi, tu pažįsti mane geriau negu kas kitas. Nors tu ne sicilietis, 
bet aš tave juo padariau. Visa, ką tu sakai, tiesa, bet mįslės įminimas 
yra, ir tu jį suprasi prieš tai, kai viskas galutinai atsiskleis. Tu sutinki, 
kad visi turi patikėti mano žodžiu, ir aš jį tesėsiu. Ir aš noriu, kad mano 
įsakymai būtų tiksliai vykdomi. Tačiau, Tomai, svarbiausia tai, kad mes 
privalome kuo greičiau susigrąžinti Maiklą namo. Tegul tai būna svar- 

biausia tavo mintyse ir darbuose. Išsiaiškink visus teisiškus kelius, man 
nė motais, kiek tam turėsi pakloti pinigų. Kai jis grįš namo, jo padėtis 
turi būti nepažeidžiama. Pasitark su geriausiais baudžiamosios teisės 
specialistais. Aš duosiu tau pavardes kelių teisėjų, kurie suteiks tau pri- 
vačią audienciją. O kol kas mes turime saugotis visokiausių išdavysčių. 

- Kaip jus, taip ir mane ne tiek jaudina policijos turimi įkalčiai, kiek 
tie, kuriuos ji gali sufabrikuoti, — tarė Heigenas. - Be to, kai Maiklą 
suims, jį gali nužudyti koks policijos bičiulis. Policija gali nužudyti jį 
kameroje ar nusamdyti kokį kalinį, kad tai padarytų. Mano nuomone, 
mes net negalime leisti, kad jį suimtų ar pateiktų jam kaltinimą. 

- Žinau, žinau, — atsidusęs prašneko Donas Korleonė. - Čia ir yra 
keblumas. Bet delsti mes negalime. Sicilijoje neramu. Jauni tenykščiai 
vaikinai nebeklauso vyresniųjų, o senamadiški donai ten stačiai nebesu- 
sitvarko su gausybe vyrų, deportuotų iš Amerikos. Maiklas gali atsi- 
durti tarp vienų ir kitų. Aš ėmiausi tam tikrų atsargumo priemonių, kad 
taip neatsitiktų, jis tebeturi gerą priedangą, bet amžinai ji jo nesaugos. 
Tai viena iš priežasčių, dėl kurios aš turėjau taikytis. Barzinis turi Sici- 
lijoje draugų, ir jie jau buvo užuodę Maiklo pėdsakus. Štai vienas atsa- 
kymas į tavo mįslę. Aš buvau priverstas siekti taikos, kad garantuočiau 
savo sūnaus saugumą. Kitos išeities nebuvo. 

Heigenas nesivargino klausdamas Dono, iš kur šis gavęs šią infor- 
maciją. Tai jo net nenustebino, ir Donas buvo teisus: mįslė dabar darėsi 
aiškesnė. 

— Kai susitiksiu su Tataljos žmonėmis tartis dėl smulkmenų - ar pri- 
valau reikalauti, kad visi jo agentai, turintys reikalų su narkotikais, bū- 
tų nesusitepę? Teisėjai prisibijos skirti švelnias bausmes policijos įskai- 
toje jau esančiam žmogui. 

Donas gūžtelėjo pečiais. 

-— Jie turi būti pakankamai gudrūs, kad patys tai suprastų. Užsimink 
apie tai, bet nepabrėžk. Mes padarysime visa, ką galime, bet jeigu jie 
pasitelks tikrą narkomaną ir šis įklius, mes nė piršto nepajudinsime. 
Mes paprasčiausiai paaiškinsime jiems, kad nieko neįmanoma padary- 
ti. Tačiau Barzinis toks žmogus, kad ir be pasakymo tai žinos. Ar paste- 
bėjai, kad jis niekuo neišsidavė susijęs su šiuo reikalu? Niekam nebūtų 
atėję į galvą, kad jis čia kažkuo dėtas. Tai žmogus, kuris nesileidžia 
sugaunamas pralaiminčiųjų pusėje. 

Heigenas apstulbo. 

—Jūs norite pasakyti, kad visą tą laiką už Soloco ir Tataljos slypėjo jis? 

Donas atsiduso. 

- Tatalja tėra suteneris. Santino jis niekad nebūtų įveikęs. Todėl man 
ir nereikia žinoti, kas atsitiko. Man gana žinoti, kad Barzinis prikišo 
nagus. 

Heigenas įdėmiai apmąstė Dono žodžius. Donas kalbėjo užuomino- 
mis, nepasakydamas kažko labai svarbaus. Heigenas žinojo, ko jis ne- 
sako, bet jam nederėjo klausti. Taręs „labanakt“, jis pasisuko eiti, ta- 
čiau prieš atsisveikindamas Donas norėjo jam pasakyti porą žodžių: 

— Atmink: visą savo protą sutelk į Maiklo grąžinimo namo planą. Ir 
dar vienas dalykas: susitark su tuo žmogumi iš telefonų kompanijos, 
kad kas mėnesį man pristatytų visų Klemencos ir Tesijo telefoninių po- 
kalbių sąrašą — kas skambino jiems ir kam jie. Aš niekuo jų neįtariu. 
Galėčiau prisiekti, kad jie manęs niekados neišduotų. Bet nieko blogo 
neatsitiks, jei žinosime visas smulkmenas, kurios gali mums padėti prieš 
tą mūsų laukiamą įvykį. 

Heigenas linktelėjo galvą ir išėjo. Jam dingtelėjo, ar tik Donas ir jo 
kaip nors neseka, bet iškart susigėdo savo įtarumo. Dabar jis buvo įsiti- 
kinęs, kad aštrus, neperprantamas Krikštatėvio protas kuria toli siekiantį 
veiksmų planą, pagal kurį tai, kas tą dieną įvyko, tebuvo taktinis atsi- 
traukimas. Heigenui buvo neaiškus dar vienas dalykas, kurį nutylėjo 
Donas; kiti taip pat apie jį neužsiminė, o pats paklausti jis nedrįso. Vis- 
kas bylojo apie tai, kad atpildo diena ateis. 


DVIDEŠIMT PIRMAS SKYRIUS 


Tačiau praeis dar beveik metai, kol Donas Korleonė sugebės sutvar- 
kyti, kad jo sūnus Maiklas būtų slapčia parvežtas atgal į Jungtines Vals- 
tijas. Per tą laiką visi Šeimos nariai laužė galvas, stengdamiesi sukurti 
tinkamus jo grįžimo planus. Dabar, kai Karlas Ricis su Kone gyveno 
alėjoje, buvo išklausoma net jo nuomonė (per tą laiką juodviem gimė 
antras vaikas, berniukas). Tačiau Donas nepritarė nė vienam sumanymui. 

Galop šią problemą per savo pačios nelaimę išsprendė Bokikių Šei- 
ma. Vienas gal dvidešimt penkerių metų Bokikis, vardu Feliksas, buvo 
gimęs Amerikoje ir turėjo daugiau proto negu koks kitas šio klano na- 
rys lig tol. Jis nesileido įtraukiamas į šeimyninį šiukšlių gabenimo ver- 
slą ir vedė malonią amerikietę, kilusią iš angliškos šeimos, taip dar la- 

biau atitrūkdamas nuo savo giminės. Jis lankė vakarinį teisės universi- 
tetą, o dienomis dirbo pašte raštininku. Per tą laiką jiems gimė trys 
vaikai, bet jo žmona buvo taupi šeimininkė, ir jie gyveno iš jo atlygini- 
mo, iki jis baigė teisės mokslus ir tapo advokatu. 

Feliksas Bokikis, kaip ir tūlas jaunuolis, manė, jog šitaip per vargus 
baigus mokslus ir įvaldžius savo profesijos įnagius už jo dorą bus auto- 
matiškai atlyginta, ir jis užsidirbs tiek, kad galėtų padoriai gyventi. Iš- 
aiškėjo, kad taip nėra. Jis vis dar buvo išdidus ir atsisakė bet kokios 
savo giminės pagalbos. Jo draugas juristas, jaunuolis, kyląs karjeros 
laiptais stambioje juridinėje firmoje ir turįs įtakingų pažinčių, prikalbi- 
no Feliksą padaryti jam nedidelę paslaugą. Reikalas buvo labai sudė- 
tingas ir iš pažiūros legalus, susijęs su apgaule bankrutuojant. Tikimy- 
bė, kad apgaulė bus išaiškinta, buvo viena iš milijono, ir Feliksas Boki- 
kis surizikavo. Kadangi apgaulė buvo susijusi su panaudojimu teisinių 
įgūdžių, kurių jis įgijo universitete, ji neatrodė jam tokia smerktina ir, 
nors labai keista, net ne nusikalstama. 

Trumpai tariant, ta kvaila istorija baigėsi tuo, kad apgaulė buvo iš- 
aiškinta. Draugas advokatas atsisakė kuo nors padėti Feliksui, net ne- 
keldavo ragelio jam paskambinus. Du pagrindiniai kaltinamieji apgau- 
lės byloje, apsukrūs vidutinio amžiaus verslininkai, įnirtingai užsipuo- 
lė Feliksą Bokikį, esą firma žlugusi per jo teisinį neišmanymą. Jie 
prisipažino kalti, išdavę bendrininkus tapo kaltinimo liudytojais, pa- 
reiškė, esą apgaulę organizavęs Feliksas Bokikis ir jis grasinęs susido- 
roti su jais, norėdamas kontroliuoti jų verslą ir priversti juos bendradar- 
biauti jo užmačiose. Buvo duoti parodymai, iš kurių išaiškėjo Felikso 
ryšiai su dėdėmis ir pusbroliais iš Bokikių giminės, teistais už dalyva- 
vimą rekete, ir šie parodymai buvo lemiantys. Abu verslininkai atsipir- 
ko lygtinėmis bausmėmis; Feliksas Bokikis buvo nuteistas kalėti nuo 
vienerių iki penkerių metų ir atsėdėjo trejus. Jo giminė nesikreipė pa- 
galbos į jokią Šeimą ar Doną Korleonę, nes Feliksas atsisakė prašyti jos 
pagalbos ir už tai reikėjo jį pamokyti, kad gailestingumo galima susi- 
laukti tik iš Šeimos ir kad Šeima ištikimesnė ir labiau nusipelno pasiti- 
kėjimo negu visuomenė. 

Šiaip ar taip, trejus metus atkalėjęs Feliksas Bokikis buvo išleistas į 
laisvę. Jis parėjo namo, pabučiavo žmoną, tris vaikučius ir ramiai gyve- 
no vienerius metus. Paskiau jis parodė, kad vis dėlto yra iš Bokikių 
giminės. Visiškai nesislapstydamas jis įsigijo ginklą — pistoletą - ir nu- 
šovė savo draugą advokatą. Paskui susirado abu verslininkus ir ramiai 
paleido abiem po kulką į kaktą, kai jie išėjo iš kavinukės. Palikęs lavo- 

nus gulėti gatvėje, jis įėjo į kavinukę ir užsisakė puodelį kavos, kurį 
išgėrė laukdamas, kol policija atvažiavusi jį suims. 

Jo teismas buvo greitas, nuosprendis — negailestingas. Nusikaltėliš- 
kos organizacijos narys šaltakraujiškai nužudė liudytojus, įkišusius jį į 
kalėjimą, kurio jis buvo tikrai nusipelnęs. Tai buvo akivaizdus pasity- 
čiojimas iš visuomenės, ir šį kartą plačiosios masės, spauda, visuome- 
ninės organizacijos ir net minkštaširdžiai humanistai tokiomis pat minkš- 
tomis smegenimis visi kaip vienas troško išvysti Feliksą Bokikį elek- 
tros kėdėje. O, pasak vieno iš artimiausių valstijos gubernatoriaus 
pagalbininkų, gubernatorius linkęs sušvelninti jam bausmę lygiai taip 
pat, kaip šungaudžiai — pasigailėti pasiutusio šuns. Bokikių giminė da- 
bar, aišku, buvo pasirengusi išleisti kiek reikės pinigų apeliacijoms į 
aukštesnius teismus, kadangi Feliksu dabar didžiavosi, bet baigtis buvo 
aiški: po juridinių pliauškalų, kuriems prireiks nedaug laiko, Feliksas 
Bokikis mirs elektros kėdėje. 

Dono dėmesį į šią bylą atkreipė Heigenas, paprašytas vieno Boki- 
kio, kuris tikėjosi, kad jaunuoliui kuo nors galima padėti. Donas Korle- 
onė ne itin mandagiai atsisakė - jis, girdi, ne stebukladarys. Žmonės 
prašą jo to, kas neįmanoma, Tačiau kitą dieną Donas paskambino Hei- 
genui į jo kontorą ir liepė jam dar kartą kuo smulkiau papasakoti visą 
šią bylą. Heigenui baigus, Donas Korleonė paliepė jam pakviesti Boki- 
kių Šeimos galvą į Long Byčą pasitarti. 

Tai, kas nutiko paskui, buvo taip paprasta, kad galėjo ateiti į galvą 
tik genijui. Donas Korleonė užtikrino Bokikių Šeimos vadovą, kad Fe- 
likso Bokikio žmona ir vaikai gausią didelę pašalpą. Pinigai būsią tuoj 
pat perduoti Bokikių Šeimai. Atsilygindamas Feliksas privalo prisipa- 
žinti nužudęs Solocą ir policijos kapitoną Maklaskį. 

Reikėjo sutvarkyti daug smulkmenų, Feliksas Bokikis turės įtikina- 
mai prisipažinti, tai yra jam reikės žinoti tikrų įvykio smulkmenų, ku- 
rias turės papasakoti. Be to, jis turės paliudyti, kad policijos kapitonas 
buvo įsivėlęs į prekybą narkotikais. Paskui reikės įtikinti „Luna“ resto- 
rano padavėją patvirtinti, jog žudikas — Feliksas Bokikis. Tam reikės 
nemažai drąsos, nes žudiko apibūdinimas turės smarkiai keistis, kadan- 
gi Feliksas Bokikis gerokai žemesnis ir storesnis. Tačiau Donas Korle- 
onė tuo pasirūpins. Be to, kadangi pasmerktasis labai vertinąs aukštąjį 
mokslą ir pats buvo baigęs koledžą, jis norėsiąs, kad jo vaikai taip pat 
mokytųsi aukštojoje mokykloje, taigi Donas Korleonė išmokėsiąs pini- 
gų sumą, kurios pakaks vaikams baigti koledžą. Paskiau teko įtikinti 
Bokikius, kad nėra vilties, jog Felikso bus pasigailėta už žmogžudys- 

tes, už kurias jis buvo nuteistas. Naujasis prisipažinimas, aišku, tik pa- 
tvirtins bemaž jau aiškią jaunuolio lemtį. 

Viskas buvo sutvarkyta, pinigai išmokėti, pas pasmerktąjį atėjo žmo- 
gus, kuris pamokė jį, patarė, ką sakyti. Galop sumanymas buvo netikė- 
tai įvykdytas, ir Felikso Bokikio prisipažinimas pateiktas kaip sensaci- 
ja visuose laikraščiuose. Viskas klojosi kuo sklandžiausiai, tačiau Do- 
nas Korleonė, kaip visuomet atsargus, palaukė, kol Feliksui Bokikiui 
po keturių mėnesių tikrai buvo įvykdyta bausmė, ir tik tada davė nuro- 
dymą, leidžiantį Maiklui Korleonei grįžti namo. 


DVIDEŠIMT ANTRAS SKYRIUS 


Praėjus metams po Sonio mirties, Liucijai Mančini jo vis dar velniš- 
kai stigo ir ji sielvartavo smarkiau nei bet kokia įsimylėjėlė bet kuriame 
romane. Jos svajos nebuvo lėkštos gimnazistės svajos, jos ilgesys - ne 
atsidavusios žmonos ilgesys. Jos nepadarė nelaiminga „gyvenimo drau- 
go“ netektis, ji nesiilgėjo jo dėl ryžtingo būdo. Ji neprisimindavo su 
meile sentimentalių jo dovanų, jo šypsenos, pašaipiai spindinčių akių, 
kai ji pasakydavo jam ką švelnaus ar sąmojingo, neprisimindavo mer- 
gaitiškai garbinusi jį kaip didvyrį. 

Ne. Jai stigo Sonio dėl tos svarbesnės priežasties, jog jis buvo vie- 
nintelis vyras pasaulyje, sugebėjęs padaryti taip, kad jos kūnas patirtų 
pasitenkinimą meilės aktu. Ir, būdama jauna ir neištvirkusi, ji vis dar 
manė, kad jis vienintelis vyras, galįs tai padaryti. 

Dabar, metams praslinkus, ji deginosi dosnioje Nevados saulėje. Jai 
prie kojų išsitiesęs jaunas lieknas šviesiaplaukis vyras žaidė su jos pa- 
dais. Šią sekmadienio popietę jie leido prie viešbučio baseino, ir nors 
aplink buvo gausu žmonių, jo ranka vis slydo nuoga jos šlaunimi. 

- Liaukis, Žiuli, — sudraudė Liucija. — Aš maniau, kad bent jau gy- 
dytojai ne tokie kvaili kaip kiti vyrai. 

— Aš esu gydytojas iš Las Vegaso, - nusišypsojęs atsakė Žiulis. 

Jis perbraukė pirštų galiukais jai per vidinę šlaunies pusę ir baisiai 
nustebo, kad toks mažmožis ją šitaip smarkiai sujaudina. Tai buvo ma- 
tyti iš jos veido, nors ji ir stengėsi nuslėpti. Ji išties buvo labai primity- 
vi, nesugadinta mergina. Tad kodėl jis nesugeba priversti jos atsiduoti? 

Reikia tai išsiaiškinti, nepaisant visų tų tauškalų apie prarastą mylimą- 
jį, kurio niekas niekad jai negalės atstoti. Čia, po jo pirštais, buvo gyvas 
audinys, o vieno žmogaus gyvam audiniui reikalingas kito žmogaus 
gyvas audinys. Daktaras Žiulis Sigelas nutarė įvykdysiąs didįjį puoli- 
mą šįvakar savo bute. Jis norėjo priversti ją atsiduoti be jokių gudrybių, 
bet jeigu tam reikalinga gudrybė - jis tam tinkamiausias žmogus. Visa 
tai, žinoma, mokslo vardan. Be to, vargšė mergaičiukė iš to noro baigė 
numirti. 

— Žiuli, liaukis, prašau tavęs, liaukis, — virpančiu balsu kalbėjo Liucija. 

Žiulis tuoj pat parodė atgailaująs. 

— Gerai, širdele, - jis padėjo galvą ant minkštų jos šlaunų tarsi ant 
pagalvės. Jam buvo keista, kad ji ėmė muistytis; iš jos strėnų sklido 
šiluma, ir kai ji uždėjo ranką jam ant galvos, norėdama palyginti plau- 
kus, jis žaismingai sugriebė ją už riešo ir nepaleido jos — iš šalies Žiū- 
rint, tai buvo įsimylėjėlio gestas, bet iš tikrųjų jis norėjo užčiuopti jos 
pulsą. O jis šuoliuote šuoliavo. Šiąnakt jis ją prispirs ir įmins tą paslap- 
tį, sužinos, kas, velniai griebtų, jai ten kliudo. Jausdamas visišką pasiti- 
kėjimą savimi, daktaras Žiulis Sigelas užsnūdo. 

Liucija stebėjo žmones prie baseino. Ji niekad nebūtų patikėjusi, kad 
per mažiau nei dvejus metus jos gyvenimas šitaip pasikeis. Ji niekados 
nesigailėjo savo „kvailo poelgio“ per Konės Korleonės vestuves. Tai 
buvo įstabiausias įvykis per visą jos gyvenimą, ir savo svajonėse ji vis 
iš naujo jį išgyvendavo. Kaip kad vis iš naujo išgyveno tuos mėnesius, 
kurie atėjo paskui. 

Sonis apsilankydavo pas ją kartą per savaitę, kartais dažniau, bet 
niekados ne rečiau. Belaukiant kito pasimatymo, jos kūną draskydavo 
kančios. Jų aistra vienas kitam buvo pati primityviausia, neatmiešta po- 
ezija ar kokiais kitais intelektualiais prasimanymais. Tai buvo papras- 
čiausia meilės forma - kūniška meilė, vienų audinių potraukis priešin- 
giems audiniams. 

Kai Sonis paskambindavo pasakyti jai ateisiąs, ji pasirūpindavo, kad 
namie būtų gėrimų bei pakankamai maisto vakarienei ir pusryčiams, 
nes paprastai jis išeidavo tik kitą rytą, jau gerokai įdienojus. Ji norėda- 
vo pasisotinti juo, kaip ir jis ja. Sonis turėjo savo raktą, ir kai jis įeidavo 
pro duris, ji puldavo jam į glėbį, ir jis apkabindavo ją savo stambiomis 
rankomis. Jie abu būdavo gyvuliškai tiesmukiški, gyvuliškai primity- 
vūs. Pirmąsyk bučiuodamiesi, jie jau nevikriai atsagstydavo vienas ki- 
tam drabužius, paskui jis kilstelėdavo ją, ir ji apsivydavo kojomis ap- 
link jo stambias šlaunis. Jie mylėdavosi stati jos buto prieškambaryje, 

tarsi privalėtų pakartoti savo pirmąjį meilės aktą, o paskui jis nusineš- 
davo ją į miegamąjį. Jie atsiguldavo į lovą ir glamonėdavosi. Jie gyven- 
davo jos bute šešiolika valandų, abu nuogutėliai. Ji virdavo jam valgyti 
milžiniškomis porcijomis. Kartais jis skambindavo telefonu — aiškiai 
su reikalais, bet ji niekuomet net nesiklausydavo jo žodžių. Ji būdavo 
pernelyg užsiėmusi: žaisdavo su jo kūnu, glamonėdavo jį, bučiuodavo, 
panardinusi į jį visą veidą. Kartais, kai jis atsikėlęs atsinešti ko nors 
išgerti eidavo pro ją, ji nejučia ištiesdavo ranką jo nuogo kūno link, 
suturėdavo jį ir imdavo myluotis su juo taip, tarsi tos paslaptingosios jo 
kūno dalys būtų specialiai sukonstruotas žaislas, įmantrus, bet nekaltas 
žaislas, atskleidžiantis patirtą, bet vis dar nuostabą keliančią ekstazę. Iš 
pradžių ji gėdydavosi šitokio savo nesantūrumo, bet netrukus pamatė, 
kad jos meilužiui tai patinka ir kad šitokia visiška juslinė jos vergija jo 
kūnui glosto jam savimeilę. Visame tame būta kažkokios gyvuliškos 
nekaltybės; jie buvo laimingi drauge. 

Kai Sonio tėvą sužeidė gatvėje, Liucija pirmąkart suprato, kad jos 
mylimajam gali grėsti pavojus. Likusi viena savo bute, ji ne raudodavo, 
0 garsiai dejuodavo gyvuliška aimana. Kai Sonis neatėjo jos aplankyti 
beveik tris savaites, ji buvo gyva vien migdomosiomis tabletėmis, vis- 
kiu ir savo pačios sielvartu. Skausmas, kurį ji juto, buvo fizinis skaus- 
mas; jai sopėjo visą kūną. Kai pagaliau jis pasirodė, ji bemaž nė akimir- 
kos neatsitraukė nuo jo kūno. Paskui jis ateidavo ne rečiau kaip kartą 
per savaitę, kol jį užmušė. 

Liucija sužinojo apie jo mirtį iš pranešimų laikraščiuose ir tą patį 
vakarą išgėrė milžinišką migdomųjų dozę. Kažkodėl ji nemirė; nuo tab- 
lečių ji tik apsvaigo ir, išsvirduliavusi į laiptų aikštelę, susmuko prie- 
šais lifto duris. Ten kaimynai ją aptiko ir nuvežė į ligoninę. Apie jos 
santykius su Soniu mažai kam buvo žinoma, tad apie šį nutikimą teuž- 
siminė bulvariniai laikraščiai, ir tai tik keliomis eilutėmis. 

Liucijai begulint ligoninėje, jos aplankyti ir paguosti atėjo Tomas 
Heigenas. Jisai ir įtaisė ją dirbti Las Vegaso viešbutyje, kuriam vadova- 
vo Sonio brolis Fredis. Consigliori jai pasakė, kad ji gausianti pašalpą 
iš Korleonių Šeimos - Sonis ja pasirūpinęs. Jis paklausė, ar ji nėščia, 
turbūt nutaręs, kad todėl ji ir nuodijosi, bet ji atsakė nesanti nėščia. 
Tomas klausinėjo, ar Sonis nesilankęs pas ją tą lemtingąjį vakarą, ar 
neskambinęs pasakyti ateisiąs, ir ji atsakė, kad jis neskambinęs, kad ji 
visuomet po darbo laukdavusi jo namie. Ir tai buvo tiesa. 

—Jis - vienintelis vyras, kurį aš galėjau mylėti, - tarė ji. - Aš nieko 
nebegalėsiu mylėti. 

Liucija pamatė, kad Heigenas šyptelėjo, ir jai pasirodė, kad jis nu- 
stebęs. 

- Nejaugi jums sunku tuo patikėti? — paklausė ji. — Ar ne jis parsive- 
dė jus pas save į namus, kai dar buvote vaikas? 

— Tuomet jis buvo kitoks, — atsakė Heigenas. — Užaugęs jis tapo vi- 
sai kitu žmogumi. 

— Tik ne man. Gal visiems kitiems jis buvo kitoks, bet tik ne man, — 
ji dar buvo pernelyg nusilpusi ir negalėjo paaiškinti, kad Sonis visuo- 
met būdavęs tik švelnus jai. Jis niekad ant jos nesupykdavo, net nesu- 
sierzindavo, nesusinervindavo. 

Heigenas sutvarkė visus reikalus, kad ji galėtų išvažiuoti į Las Ve- 
gasą. Ten jos laukė išnuomotas butas; jis pats nuvežė ją į oro uostą ir 
privertė ją pažadėti, kad jeigu ji kada pasijus vieniša ar jai ten prastai 
klosis, ji jam paskambinsianti, ir jis kuo galėsiąs jai padėsiąs. 

Jau prie lėktuvo trapo ji dvejodama paklausė: 

— Ar Sonio tėvas žino, ką jūs darote? 

— Aš veikiu ne tik nuo savęs, bet ir nuo jo, - nusišypsojęs atsakė 
Heigenas. — Jo pažiūros į šitokius dalykus yra senamadiškos, tad jis 
niekad neitų prieš teisėtą savo sūnaus žmoną. Bet, jo manymu, jūs tesa- 
te jauna mergiotė, o Sonis turėjo būti išmintingesnis. Be to, visi buvo 
sukrėsti, kai jūs išgėrėte tų migdomųjų, — Tomas nepaaiškino, jog to- 
kiam žmogui kaip Donas buvo visiškai neįtikėtina, kad kas nors gali 
mėginti nusižudyti. 

Dabar, išbuvusi beveik pusantrų metų Las Vegase, ji nustebo, kad 
jaučiasi bemaž laiminga. Kartais naktimis ji susapnuodavo Sonį ir pa- 
ryčiais prabudusi tęsdavo sapną, glamonėdama pati save, kol vėl galė- 
davo užmigti. Per tą laiką ji neturėjo nė vieno vyro. Tačiau gyvenimas 
Las Vegase buvo jai į sveikatą. Poilsio dienomis ji maudydavosi vieš- 
bučių baseinuose, plaukiodavo jachta Mydo ežere ir važinėdavosi po 
dykumą. Ji numetė svorio, tad jos figūra pasitaisė. Ji vis dar buvo gašli, 
bet jau nebe itališkai, o labiau amerikietiškai. Ji dirbo viešbučio rekla- 
mos skyriuje sekretore ir su Fredžiu neturėjo jokių reikalų, nors ją pa- 
matęs jis visuomet stabtelėdavo paplepėti. Ją stebino, kaip pasikeitė 
Fredis. Jis pasidarė mergišius, ėmė gražiai rengtis ir atrodė tikrai turįs 
gyslelę vadovauti kazino; nors buvo jo savininkas, daugiau rūpinosi ne 
juo, o viešbučiu, kurio žinioje tas kazino buvo — tai buvo neįprasta. 
Nuo ilgesnių, labai karštų vasarų, o gal nuo aktyvesnio lytinio gyveni- 
mo jis taip pat sublogo; holivudiško sukirpimo drabužiai teikė jo iš- 
vaizdai perdėto nerūpestingumo. 

Pusei metų praėjus, Heigenas atvyko pasižiūrėti, kaip jai sekasi. Be 
savo atlyginimo, ji kas mėnesį gaudavo čekį šešiems šimtams dolerių. 
Heigenas jai paaiškino, jog jai teks nurodyti, iš kur ji gauna šiuos pini- 
gus, tad paprašė jos pasirašyti, kad suteikia jam visus advokato įgalio- 
jimus, idant jis galėtų deramai juos investuoti. Jis taip pat pasakė jai, 
kad oficialiai ji bus įtraukta į viešbučio, kuriame dirba, akcininkų sąra- 
šą, kaip turinti penkias „dalis“. Jai reikės sutvarkyti visus teisinius for- 
malumus, kurių reikalauja Nevados valstijos įstatymai, bet viskuo bus 
pasirūpinta, ir jai pačiai bemaž neteks patirti jokių nepatogumų. Tačiau 
ji privalanti su niekuo neaptarinėti šio reikalo be jo sutikimo. Teisiškai 
ji bus visais požiūriais apsaugota, ir kiekvieną mėnesį jai bus užtikrin- 
tos pajamos. Jeigu ją kada ims klausinėti valdžios pareigūnai ar teisėt- 
varkos organų atstovai, jai tereikia nukreipti juos į savo advokatą, ir 
niekas nebekvaršins jai galvos. 

Liucija sutiko. Ji suprato, kas vyksta, bet neprieštaravo, kad ją šitaip 
panaudoja saviems tikslams. Tai atrodė visai logiška paslauga. Tačiau 
Heigenui paprašius sekti visa, kas dedasi viešbutyje, stebėti Fredį ir jo 
bosą - žmogų, kuris buvo viešbučio savininkas ir, turėdamas daugiau- 
sia jo akcijų, jam vadovavo, Liucija jam tarė: 

— Tomai, nejaugi jūs norite, kad aš šnipinėčiau Fredį? 

— Fredžio tėvas dėl jo nerimauja, — nusišypsojęs atsakė Heigenas. — 
Jis labai artimai bendrauja su Mou Grinu, ir mes paprasčiausiai norime 
pasirūpinti, kad jis neprisivirtų kokios košės. 

Heigenas nesivargino jai aiškindamas, kad Donas parėmė šio vieš- 
bučio Las Vegaso dykumoje statybą ne tik tam, kad suteiktų prie- 
globstį savo sūnui, bet ir tikėdamasis sudaryti sąlygas stambesnėms 
operacijoms. 

Netrukus po šio pašnekesio viešbučio gydytoju pradėjo dirbti dakta- 
ras Žiulis Sigelas. Jis buvo labai lieknas, gražus, žavingo būdo ir bent 
jau Liucijai atrodė per jaunas, kad galėtų būti gydytojas. Ji su juo susi- 
pažino, kai ant rankos aukščiau riešo iškilo kažkoks gumbas, ir ji nuėjo 
į jo kabinetą viešbutyje. Laukiamajame šnekučiavosi dvi merginos iš 
kordebaleto. Jos abi buvo šviesiaplaukės gražuolės persikų spalvos 
skruostais; Liucija tokioms visuomet pavydėdavo. Jos atrodė angeliš- 
kai, ko negalėjai pasakyti apie jų žodžius. 

— Prisiekiu: dar kartą susigriebsiu triperį — nebešoksiu, — kalbėjo vie- 
na jų. 

Kai daktaras Žiulis Sigelas atidaręs kabineto duris pakvietė vieną iš 
šokėjų užeiti, Liucijai kilo pagunda sprukti, ir ji taip būtų pasielgusi, jei 


289 


jos negalavimas būtų buvęs intymesnis ar rimtesnis. Daktaras Sigelas 
vilkėjo laisvomis kelnėmis, buvo atsisagstęs marškinių apykaklę. Gel- 
bėjo tik akiniai raginiais rėmais ir rami, santūri jo laikysena, bet šiaip 
jis kėlė neoficialumo įspūdį, o Liucijai, kaip ir daugumai senamadiškų 
pažiūrų žmonių, medicina ir neoficialumas buvo nesuderinami. 

Kai ji pagaliau atsidūrė jo kabinete, jo laikysenoje ji pajuto kažką 
taip raminamo, kad visi jos nuogąstavimai išsisklaidė. Jis bemaž nekal- 
bėjo, bet neskubėjo, nebuvo stačiokiškas. Liucijai paklausus, koks čia 
gumbas, jis kantriai išaiškino jai, kad tai labai dažnai pasitaikantis skai- 
dulinis auglys; jis tikrai negalįs būti piktybinis ir negali kelti susirūpi- 
nimo. Jis paėmė nuo stalo sunkią medicininę knygą ir paliepė: 

- Ištieskite ranką. 

Liucija nedrąsiai ištiesė abi rankas. Gydytojas pirmą kartą jai nusi- 
šypsojo. 

— Aš nusuksiu nuo savęs honorarą už operaciją, — tarė jis. — Aš pa- 
prasčiausiai trinktelsiu per jį šita knyga, ir jis susiplos. Jis gali vėl iškil- 
ti, bet jeigu aš pašalinčiau jį chirurginiu būdu, jūs liktumėte be pinigų, 
turėtumėte vaikščioti sutvarstyta ranka ir panašiai. Sutarėm? 

Liucija nusišypsojo jam. Kažkodėl ji visiškai juo pasitikėjo. 

— Sutarėm, — atsakė jinai. 

Po akimirkos ji sukliko, nes sunki medicininė knyga trenkė jai per 
dilbį. Gumbas susiplojo, teliko nedidelė žymė. 

— Ar taip smarkiai skaudėjo? — paklausė gydytojas. 

— Ne, - atsakė ji, žiūrėdama, kaip jis pildo jos kortelę. — Tai viskas? 

Nebekreipdamas į ją dėmesio, jis linktelėjo galvą. Liucija išėjo. Po 
savaitės jis pamatė ją kavinėje prie baro ir atsisėdo šalia. 

— Kaip ranka? - pasiteiravo jis. 

- Puikiai, - nusišypsojusi atsakė jinai. Jūs gydote gan netradiciš- 
kai, bet visai neblogai. 

— Jūs nežinote, koks aš netradiciškas, — atsakė jis šypsodamasis. — O 
aš nežinojau, kokia jūs turtinga. Las Vegaso „San“ ką tik paskelbė vieš- 
bučio akcijų savininkų sąrašą; pasirodo, Liucija Mančini turi net de- 
šimt „dalių“. Aš galėjau pralobti iš to guziuko. 

Staiga prisiminusi Heigeno įspėjimus, Liucija nieko jam neatsakė. 

-— Nesijaudinkite, aš žinau, kur šuo pakastas — jūs viena iš tų fiktyvių 
figūrų; Las Vegase jų knibžda. Ar nenorėtumėte pasižiūrėti su manim šį 
vakarą kokį šou, o paskui aš pavaišinčiau jus vakariene ir net nupirk- 
čiau kuponų ruletei. 

Ji dvejojo. Gydytojas neatlyžo. 

— Aš norėčiau, - galop tarė Liucija, - bet jūs galite nusivilti vakaro 
pabaiga. Aš nesu vėjavaikė kaip daugelis merginų čia, Las Vegase. 

— Todėl aš jus ir pakviečiau, - žvaliu balsu atsakė Žiulis. - Aš pa- 
skyriau sau šį vakarą poilsį. 

— Nejaugi tai taip matyti? - liūdnokai šyptelėjusi paklausė Liuci- 
ja. - Gerai, pavakarieniausime, bet už kuponus ruletei aš susimokė- 
siu pati. 

Jie nuėjo į restoraną, kuriame buvo rodoma programa, ir per visą 
vakarienę Žiulis linksmino ją mediciniškais terminais apibūdindamas 
įvairias nuogų šlaunų ir krūtų formas, tačiau geranoriškai, nepašaipiai. 
Paskui jie prie vieno stalo žaidė ruletę ir išlošė per šimtą dolerių. Dar 
vėliau, jau šviečiant mėnesienai, jie nuvažiavo prie Boulderio užtvan- 
kos; Žiulis mėgino su ja pasimylėti, bet kai po kelių bučinių ji ėmė 
spyriotis, supratęs, kad ji tai daro nuoširdžiai, jis liovėsi. Į savo pralai- 
mėjimą jis vėl reagavo labai geraširdiškai. 

— Aš juk sakiau, kad aš nesileisiu, — truputį kaltindama save, truputį 
priekaištaudama jam tarė Liucija. 

— Tu būtum baisiai įsižeidusi, jei aš nebūčiau nė pamėginęs, - atsakė 
Žiulis, ir ji nusijuokė, nes jis buvo teisus. 

Per ateinančius kelis mėnesius jie pasidarė geriausi draugai. Tai ne- 
buvo meilė, nes jie nesiglamonėjo - Liucija jam to neleisdavo. Jinai 
matė, kad jos ožiavimasis jį glumina, bet neįžeidžia, nors daugumą vy- 
rų įžeistų, ir todėl ėmė dar labiau juo pasitikėti. Ji pamatė, kad po pro- 
fesionalaus gydytojo išore slypi be galo mėgstanti linksmybes, nutrūk- 
tgalviška asmenybė. Savaitgaliais jis dalyvaudavo lenktynėse Kalifor- 
nijoje savo fordu su forsuotu varikliu. Išėjęs atostogų, jis važiuodavo į 
Meksikos gilumą, pasak jo, į „tikrai laukinį kraštą“, kur dėl batų poros 
gali nužudyti žmogų ir kur gyvensena tokia pat primityvi kaip prieš 
tūkstantį metų. Visai atsitiktinai Liucija sužinojo, kad jis chirurgas ir 
kad anksčiau turėjo kažkokių ryšių su viena garsia Niujorko ligonine. 
Tuomet jai pasidarė dar labiau nesuprantama, kodėl jis atėjo dirbti į 
viešbutį. Jos apie tai paklaustas, Žiulis atsakė: 

— Papasakok man savo juodąją paslaptį, tuomet aš tau atskleisiu 
savąją. 

Ji paraudo ir šia tema nebekalbėjo. Žiulis taip pat, tad jų draugystė 
tęsėsi. Tai buvo nuoširdi draugystė, ir Liucija pati nesuvokė, kiek daug 
ji jai reiškia. 

Dabar, kai Liucija sėdėjo prie baseino, o Žiulis gulėjo padėjęs švie- 
sią galvą jai ant šlaunų, ji pajuto jam neapsakomą švelnumą. Jai maudė 

strėnas, ir nejučia jos pirštai geidulingai paglostė jo kaklo odą. Atrodė, 
tarsi jis miega ir nieko nepastebi; Liuciją ėmė jaudinti vien jo kūno 
prisilietimas. Staiga jis pakėlė galvą jai nuo šlaunų, atsistojo ir, paėmęs 
už rankos, nusivedė per veją ant betonuoto tako. Ji paklusniai sekė pas- 
kui jį net tada, kai jis atvedė ją į vieną iš vasarnamių, kuriame buvo jo 
butas. Įėjus į vidų, jis sutaisė abiem po didžiulę taurę gėrimo. Po degi- 
nimosi kaitrioje saulėje, po tų geidulingų minčių, gėrimas ją apsvaigi- 
no. Žiulis apkabino ją, ir bemaž nuogi jų kūnai prisiglaudė. 

- Nereikia, — niurnėjo Liucija, bet jos balsas skambėjo neįtikinamai, 
ir Žiulis jos neklausė. 

Jis mikliai nusegė jos maudymosi kostiumėlio liemenėlę, paglostė, 
pabučiavo pilnas krūtis, o paskiau, nesiliaudamas bučiuoti jos kūno, 
išgaubto pilvo ir šlaunų, nusmaukė kelnaites. Žiulis atsistojo, išsinėrė 
iš savo glaudžių, o paskui apkabino ją. Jie gulėjo ant jo lovos nuogi, 
apsiviję rankomis vienas kitą, ir ji pajuto, kaip jis įeina: to pakako - vos 
tik jis prisilietė iš vidaus, ji pasiekė orgazmą ir netrukus iš jo kūno 
judesių ji suprato, kad jis nustebo. Ji pajuto tą pačią nepakeliamą gėdą, 
pažįstamą iš tų laikų, kai dar nepažinojo Sonio. Žiulis patraukė ją ant 
lovos krašto, sulenkė tam tikru kampu jos kojas. Liucija nesipriešino; 
tuomet jis vėl įėjo, bučiuodamas ją; šįkart jinai juto jį viduje, bet jai 
svarbiau buvo tai, kad dabar ji neabejojo, kad ir jis kažką jaučia ir tuoj 
patirs pasitenkinimą. 

Kai Žiulis nuo jos nusirito, Liucija susigūžė lovos kamputyje ir ėmė 
verkti — jai buvo taip gėda. Tad ji buvo pritrenkta, kai Žiulis tyliai suki- 
kenęs tarė: 

— Tu vargše mergaite, tu neraštinga itale — tai štai kodėl tu šitiek 
mėnesių vis mane atstumdavai? Ak tu, kvailele! 

Jis pasakė „tu, kvailele“ taip draugiškai ir švelniai, kad Liucija į jį 
atsigręžė. Jis prisiglaudė ją nuogą prie savęs, sakydamas: 

-— Tu viduramžių tamsuolė, tu tikra viduramžių tamsuolė. 

Ji nesiliovė verkusi, bet jo balsas ją ramino ir guodė. Žiulis uždegė 
cigaretę ir įkišo jai į burną. Ji paspringo dūmais ir atsikosėjusi nustojo 
verkti. 

-— Dabar išklausyk mane, - paliepė Žiulis. - Jeigu tu būtumei dera- 
mai, šiuolaikiškai auklėjama šeimoje, kuriai nesvetimi dvidešimtojo am- 
žiaus laimėjimai, tavo problema būtų buvusi išspręsta prieš daug metų. 
Aš tau pasakysiu, kokia ta tavo problema - jos negalima palyginti su 
šlykščiais veido bruožais, rauplėta oda ar žvairumu — plastinėmis ope- 
racijomis šių dalykų galutinai neištaisysi. Ją galima palyginti su karpa 

ar apgamu ant smakro, ar netaisyklingai susiformavusia ausimi. Liau- 
kis žiūrėjusi į tai iš lytinio taško. Liaukis maniusi, esą tavo skrynutė per 
didelė ir jokiam vyrui negali patikti, nes jo varpa negauna reikalingos 
trinties. Tiesiog tavo dubuo blogai susiformavęs, be to, kaip mes, chi- 
rurgai, sakome, tau susilpnėjęs dubens dugnas. Paprastai tai atsitinka 
po gimdymo, bet gali būti kalta netikusi kaulų sandara. Tai dažnas reiš- 
kinys, daugeliui moterų paverčiantis gyvenimą kančia, nors paprasta 
operacija galima joms padėti. Būna, kad moterys dėl to net žudosi. Bet 
aš niekad nemaniau, jog tu turi šį trūkumą, nes tavo kūnas toks gražus. 
Aš maniau, kad tu turi kažkokių psichologinių problemų, nes žinau ta- 
vo istoriją — tu man pakankamai dažnai pasakojai apie save ir Sonį. Bet 
leisk man nuodugniai tave apžiūrėti, ir aš pasakysiu tiksliai, ar sunku 
bus viską sutvarkyti. Dabar eik, nusiprausk po dušu. 

Liucija išsimaudė. Kantriai, nepaisydamas jos prieštaravimų, Žiulis 
privertė ją atsigulti ant lovos išskėtus kojas. Savo bute jis turėjo atsargi- 
nį krepšį su gydytojo instrumentais. Kiti instrumentai buvo šalia lovos 
stovėjusio stalelio stikliniu-viršumi stalčiuose. Jis apžiūrėjo ją kuo da- 
lykiškiausiai; įkišęs pirštus jai į vidų, sukiojo juos aplink. Ji ėmė jaustis 
pažeminta, bet jis pabučiavo jai į bambą ir, tarsi galvodamas apie visai 
ką kita, tarė: 

— Pirmą kartą man patinka mano darbas. 

Paskui jis pavertė ją ant pilvo ir, įkišęs pirštą į tiesiąją žarną, ėmė 
grabinėti juo viduje, bet kita ranka tuo metu jis švelniai glostė jai kaklą. 
Baigęs ją apžiūrinėti, jis atvertė ją ant nugaros ir, švelniai pabučiavęs į 
lūpas, tarė: 

— Pupyte, aš sukonstruosiu tau ten viską iš naujo, o paskui pats as- 
meniškai išbandysiu. Tai bus pirmasis medicininis patikrinimas, ir aš 
galėsiu paskelbti apie jį straipsnį oficialiuose žurnaluose. 

Žiulis viską darė su tokiu geraširdišku švelnumu ir taip aiškiai rody- 
damas esąs jai neabejingas, kad Liucija pamiršo savo gėdą ir drovą. Jis 
net išsitraukė iš lentynos medicinos vadovėlį, kur buvo aprašytas ana- 
logiškas atvejis, ir parodė jai operacijos aprašymą. Liucijai pasidarė 
visai įdomu. 

- Beto, tai į naudą sveikatai, - aiškino Žiulis. — Jeigu dabar tų daly- 
kų nesutvarkysi, ateityje turėsi velniškų nemalonumų su visa tuštini- 
mosi sistema. Jeigu neištaisai jų chirurginiu būdu, toji sistema tolydžio 
silpsta. Stačiai gėda, kad dėl savo senamadiško drovumo tūlas gydyto- 
jas deramai nenustato šio sutrikimo diagnozės ir jo neištaiso, 0 tūla 
moteris nesikreipia į gydytoją. 


— Nekalbėk apie tai, prašau tavęs, nekalbėk apie tai, — tarė Liucija. 

Žiulis matė, kad ji vis dar gėdijasi savo paslapties, drovisi savo „šlykš- 
taus trūkumo“. Nors jo, mediko, požiūriu, tai atrodė kvailumo viršūnė, 
jis buvo ganėtinai jautrus ir ją užjautė. Be to, jis žinojo, kaip pataisyti 
jai ūpą. 

-— Gerai, aš žinau tavo paslaptį, tad dabar atskleisiu tau savąją, - tarė 
jis. - Tu nuolat klausinėji mane, ką aš, vienas jauniausių ir talentin- 
giausių Rytų Amerikos chirurgų, veikiu čia, šiame mieste, — jis šaipėsi 
iš laikraščių publikacijų apie save. — Tiesa tokia: aš nelegaliai daryda- 
vau abortus. Tai savaime nėra taip blogai, pusė medikų tuo verčiasi, bet 
aš įkliuvau. Turėjau draugą gydytoją, pavarde Kenedis, — mes kartu at- 
likome internatūrą; jis tikrai sąžiningas vyrukas ir pažadėjo man padėti. 
Kaip supratau, Tomas Heigenas jam pasakė, kad jeigu jam prireiksią 
bet kokios pagalbos, Korleonių Šeima esanti jam skolinga. Taigi jis 
pasišnekėjo su Heigenu. Netrukus visi kaltinimai man buvo atšaukti, 
bet aš buvau įrašytas į Medikų asociacijos juoduosius sąrašus ir Rytuo- 
se nebegalėjau dirbti. Taigi Korleonių Šeima surado man šį darbą čia. 
Aš gerai uždirbu. Dirbu darbą, kurį kažkas privalo atlikti. Tos šokėjos 
nuolatos pastoja, ir jeigu jos iškart į mane kreipiasi, padaryti joms abor- 
tą ničnieko nereiškia. Aš joms išgrandau, kaip šeimininkė išgrando kep- 
tuvę. Fredis Korleonė — tikras moterų siaubas. Mano apskaičiavimais, 
jis užtaisė penkiolikai merginų per tą laiką, kai čia dirbu. Aš rimtai 
svarstau, ar nereikėtų kaip tėvui su sūnumi pasikalbėti su juo apie sek- 
są. Juolab kad tris kartus gavau jį gydyti nuo triperio ir kartą nuo sifilio. 
Mat Fredis nepripažįsta gumyčių. 

Žiulis nuščiuvo. Jis tyčia kalbėjo šitaip netaktiškai, ko jis niekad 
nedarydavo, idant Liucija žinotų, kad ir kiti žmonės, tarp jų ir tokie, 
kuriuos ji pažįsta ir mažumą prisibijo, kaip Fredis Korleonė, taip pat 
turi paslapčių, kurių privalo gėdytis. 

- Įsivaizduok, kad tai gabalėlis elastinės medžiagos tavo kūne, pra- 
radęs savo elastingumą, — patarė Žiulis. — Išpjovus iš jo atraižėlę, jis 
pasidaro standesnis, tampresnis. 

- Įsivaizduosiu, — pažadėjo Liucija juokais, bet ji neabejojo padary- 
sianti visa, ko reikia — ji visiškai pasitikėjo Žiuliu. Paskui ji pagalvojo 
apie kitką. 

— Kiek tai kainuos? 

Žiulis susiraukė. 

— Aš neturiu čia sąlygų tokiai operacijai, be to, neturiu tokios patir- 
ties. Tačiau aš turiu draugą Los Andžele, kuris yra geriausias šios sri- 

ties specialistas ir turi operacinę geriausioje ligoninėje. Tiesą sakant, 
jis siaurina visoms kino žvaigždėms, kai tos poniutės sužino, kad neuž- 
tenka pasidaryti kosmetinę veido ar krūtų operaciją, norint privilioti vy- 
rą. Jis man skolingas už keletą paslaugų, tad operacija nieko nekainuos. 
Aš darau už jį abortus. Klausyk, aš tau pasakyčiau pavardes kelių kino 
seksbombų, kurios pasidarė sau šią operaciją, bet tai būtų neetiška. 

— Nagi, pasakyk, - Liuciją iškart apėmė smalsumas. — Nagi. 

Jai tai duotų gardaus peno paskaloms, o vienas iš Žiulio bruožų bu- 
vo tas, kad jis nesišaipydavo iš jos, kai ji rodydavo savo moterišką po- 
mėgį liežuvauti. 

-— Pasakysiu, jei pavakarieniausi, o paskui praleisi naktį su manim, — 
atsakė Žiulis. - Mums reikia atsigriebti už tuos mėnesius, prarastus per 
tavo kvailumą. 

Liucija pajuto neapsakomą švelnumą jam už tai, kad jis toks geras. 

— Tau nebūtina su manim miegoti — tu juk žinai, kad tau nepatiks, 
kol aš tokia. 

Žiulis pratrūko kvatoti. 

— Ak, tu kvailele, tu neįtikėtina kvailele. Nejaugi tu nesi girdėjusi 
apie kitą meilės būdą - kur kas senesnį, kur kas civilizuotesnį. Nejaugi 
tu tikrai tokia nekalta? 

— A, šitą, — susiprotėjo Liucija. 

— A, šitą, - mėgdžiojo jis. - Gerai išauklėtos merginos to nedaro, 
vyriški vyrai to nedaro. Net 1948 metais. Žinai, pupyte, aš galiu nusi- 
vesti tave pas vieną tokią seną damą, gyvenančią čia pat, Las Vegase, 
kuri buvo jauniausia paties populiariausio viešnamio šeimininkė „lau- 
kinių Vakarų“ laikais, kokiais 1880 metais. Ji mėgsta prisiminti senus 
laikus. Žinai, ką ji man sakė? Kad tie mėgėjai griebtis pistoleto, tie 
vyriški, narsūs, taikliai šaudantys kaubojai visuomet prašydavo merge- 
lių „prancūziško“ - to, ką mes, gydytojai, vadiname feliacija, o tu vadi- 
ni „a, šituo“. Ar tau niekad neatėjo į galvą padaryti „a, šito“ su savo 
mylimuoju Soniu? 

Pirmąkart jinai rimtai jį nustebino. Ji atsisuko į jį su šypsena veide, 
kurią jis tegalėjo apibūdinti kaip monaliziška (moksliškas jo protas iš- 
kart nukrypo toli į šalį — gal čia ir glūdi šitos šimtmečių senumo paslap- 
ties įminimas?), ir tyliai tarė: 

— Mudu su Soniu darėme viską. 

Pirmą kartą ji kažkam prisipažino šitokius dalykus. 

Po dviejų savaičių Žiulis Sigelas stovėjo Los Andželo ligoninės ope- 
racinėje ir stebėjo, kaip jo draugas daktaras Frederikas Kelneris atlieka 

operaciją, kurioje specializavosi. Kol Liucija dar nebuvo anestezuota, 
Žiulis pasilenkęs prie jos sukuždėjo: 

— Aš pasakiau jam, kad tu esi mano rinktinė mergina, tad jis įstatys 
tikrai standžias sieneles. 

Vis dėlto nuo tabletės, kurią jai pradžiai sugirdė, jai jau svaigo gal- 
va, tad ji nenusijuokė ir nenusišypsojo, nors toji pašaipi pastaba išties 
sumažino jos laukiančios operacijos baimę. 

Daktaras Kelneris brūkštelėjo skalpeliu taip pasitikėdamas savimi, 
kaip profesionalus krepšininkas, metantis kamuolį iš po krepšio. Ope- 
racija dubens dugnui sustiprinti susideda iš dviejų dalių, perineorafi- 
jos - dubens raumenyje atsiradusio laisvumo pašalinimo tą raumenį su- 
trumpinant, ir kolporafijos - makšties sienelės susiuvimo, kadangi makš- 
ties anga, kuri pati savaime yra silpnoji vieta dubens dugne, turi būti 
patraukta į priekį, po gaktikauliu — tuomet ji nebepatirs tiesioginio slė- 
gio iš viršaus. 

Žiulis matė, kad chirurgas dabar dirba atsargiai; didžiausias pavojus 
slypėjo pernelyg giliai įpjovus — tuomet būtų pažeista tiesioji žarna. Žiu- 
lis išstudijavo visas rentgeno nuotraukas ir tyrimų rezultatus, tad žinojo, 
kad Liucijos atvejis gan nesudėtingas. Viskas turėjo eiti sklandžiai, nors 
per operaciją visada privalai laukti kokių nemalonių netikėtumų. 

Kelneris dabar šalino laisvumą diafragmoje, skėtikliai buvo praskė- 
tę makštį, ir buvo matyti išangės raumuo ir jo makštį sudaranti jungia- 
moji audinio plėvė. Laikydamas tarp pirštų marlės tamponėlius, Kelne- 
ris stūmė į šalį laisvą jungiamąjį audinį. Žiulis nenuleido akių nuo makš- 
ties sienelės — ar nepasirodys kraujagyslės — pavojingas signalas, 
rodantis, kad pažeista tiesioji žarna. Tačiau Kelneris išmanė savo dar- 
bą. Jis darė naują skrynutę taip pat lengvai, kaip įgudęs mūrininkas 
deda plytas. Jis nukirpo atliekamą makšties sienelės dalį, stengdama- 
sis, kad nesusidarytų jokių nereikalingų išsikišimų. Kelneris pamėgino 
įkišti į susiaurėjusią makšties angą tris pirštus, paskui — du ir, giliai juos 
pasukiojęs, pakėlė žvilgsnį į Žiulį; pilkšvai žydros jo akys virš marlinės 
kaukės sutvisko, tarsi klausdamos, ar jau pakankamai siaura. Paskui 
vėl ėmė siūti. 

Operacija baigėsi. Kai Liuciją išvežė į pooperacinę palatą, Žiulis 
užkalbino Kelnerį. Chirurgas buvo žvalus — geriausias įrodymas, kad 
operacija pavyko. 

- Jokių komplikacijų, vyruti, — tarė jis Žiuliui. — Ten jokių auglių, 
labai paprastas atvejis. Jos tonusas nuostabus, tokiais atvejais tai ne- 
įprasta; dabar ji puikios formos smagybėms ir žaidimams. Pavydžiu 

tau, brolau. Žinoma, gausi mažumą palaukti, bet kai ateis laikas, garan- 
tuoju, kad mano darbas tau patiks. 

- Jūs esate tikras Pigmalionas, daktare, — nusijuokęs pagyrė jį Žiu- 
lis. - Rimtai: tu dirbai nuostabiai. 


— Visai tai tėra vaikų žaidimai, — suniurnėjo daktaras Kelneris, - kaip 
tavo abortai. Jeigu tik visuomenė tikroviškai į viską žiūrėtų, tikrai ga- 
būs žmonės, tokie kaip mudu su tavim, galėtume dirbti svarbų darbą, 
palikę šitokius niekus neišmanėliams. Beje, ateinančią savaitę atsiųsiu 
tau vieną merginą; ji labai maloni — susidaro įspūdis, kad tik tokios 
amžinai ir prisidaro bėdos. Tuomet būsime galutinai atsiskaitę už šią 
mano operaciją. 

- Ačiū, daktare, - paspaudęs jam ranką tarė Žiulis. — Atvažiuok pats 
kada pas mane; aš pasirūpinsiu, kad mūsų viešbutis suteiktų tau visas 
paslaugas. 

Kelneris šnairai šyptelėjo. 

— Aš lošiu kas dieną. Man nereikia tavo rulečių ir lošimų kauliukais 
stalų. Aš ir taip pernelyg dažnai kaktomušomis susiduriu su lemtimi. 
Žiuli, tu ten smuksi. Dar pora metų, ir gali pamiršti rimtas operacijas. 
Jos bus ne tavo nosiai. 

Kelneris nusisuko ir nuėjo. Žiulis suprato, kad jis tai pasakė ne prie- 
kaištaudamas, o įspėdamas, tačiau vis dėlto jo žodžiai jį prislėgė. Žinoda- 
mas, kad Liucija išgulės pooperacinėje palatoje mažiausiai dvylika va- 
landų, jis nuvažiavo į miestą ir pasigėrė. Viena iš jį paskatinusių priežas- 
čių buvo palengvėjimas pajutus, kad Liucijai viskas baigėsi taip gerai. 


k 


Kitą rytą atėjęs į ligoninę jos aplankyti, Žiulis nustebo, pamatęs prie 
jos lovos du vyriškius ir visą palatą, apstatytą gėlėmis. Liucija sėdėjo, 
paramstyta pagalvėmis, ir jos veidas švytėjo. Žiulis nustebo, nes Liuci- 
ja buvo nutraukusi santykius su šeima ir buvo liepusi nieko Korleo- 
nėms nepranešti, nebent nutiktų kas negero. Fredis Korleonė, aišku, 
žinojo, kad ji ligoninėje, kur jai bus padaryta nedidelė operacija — juo- 
du privalėjo jam pranešti, idant abu gautų keletą laisvų dienų; Fredis 
pažadėjo Žiuliui, kad viešbutis apmokės visas Liucijos išlaidas. 

Liucija juos supažindino; Žiulis išsyk atpažino vieną iš vyriškių. Tai 
buvo garsusis Džonis Fonteinas. Kitas buvo stambus, raumeningas, pa- 
sipūtęs italas — Ninas Valentis. Paspaudę Žiuliui ranką, abu vyrai nebe- 

Niujorko rajoną, kuriame kažkada gyveno, žmones ir įvykius, apie ku- 
riuos Žiulis nebuvo girdėjęs, tad jis tarė Liucijai: 

— Užsuksiu vėliau. Man reikia pasimatyti su gydytoju Kelneriu. 

Tačiau Džonis dabar jam parodė galįs būti žavingas: 

- Klausyk, bičiuli, mums reikia išeiti — palaikyk Liucijai kompani- 
ją. Gerai ją prižiūrėk, daktare. 

Žiulis pastebėjo, kad Fonteino balsas keistai kimus, ir staiga prisi- 
minė, jog jis viešai nedainavo jau daugiau nei metai, o „Oskarą“ pelnė 
už vaidybą. Gal jo balsas taip vėlai pasikeitė, bet kodėl visi laikraščiai 
ir visi, kas apie tai žino, tai slepia? Žiulis mėgo pikantiškus gandus ir 
toliau klausėsi Fonteino balso, stengdamasis nustatyti sutrikimo prie- 
žastį. Gal Fonteinas paprasčiausiai patempė stygas, o gal per daug ge- 
ria, rūko ar merginėja. Balse buvo justi kažkoks nemalonus tembras, 
niekas nebebūtų jo pavadinęs mieluoju serenadininku. 

- Jūsų balsas skamba taip, tarsi būtumėt peršalęs, — tarė jam Žiulis. 

— Ne, aš tik patempiau stygas — vakar mėginau dainuoti. Aš papras- 
čiausiai negaliu susitaikyti su tuo, kad mano balsas pasikeitė — sens- 
tu, — ir jis šyptelėjo Žiuliui — girdi, jam tai nė motais. 

— Ar jūs rodėte savo gerklę daktarui? — paklausė Žiulis. - Gal tą 
sutrikimą nesunku pašalinti? 

Džonio žavesys staiga išgaravo; jis nužvelgė gydytoją ilgu, šaltu 
žvilgsniu. 

— Kiek mažiau nei prieš dvejus metus aš pirmiausia taip ir padariau. 
Pasirodžiau geriausiems specialistams, savo paties daktarui, kuris lai- 
komas puikiausiu gydytoju Kalifornijoje. Jie visi liepė man gerai pail- 
sėti. Nieko baisaus — senstu, ir tiek. Senstant vyro balsas keičiasi. 

Tai pasakęs, Fonteinas nebekreipė į jį dėmesio; jis šnekino Liuciją, 
kerėdamas ją, kaip kerėdavo visas moteris. Žiulis toliau klausėsi jo bal- 
so. Fonteino balso stygose tikriausiai auglys. Bet kodėl, velniai griebtų, 
specialistai jo neaptiko? Gal jis piktybinis ir jo neįmanoma operuoti? 
Bet juk esama ir kitokių priemonių. 

-— Kada jus paskutinį kartą apžiūrėjo specialistas? — įsiterpė Žiulis į 
jų pokalbį. 

Fonteinas aiškiai suirzo, bet dėl Liucijos stengėsi laikytis mandagiai. 

— Maždaug prieš pusantrų metų, — atsakė jis. 

- Ar jūsų gydytojas retkarčiais jus apžiūri? 

— Be abejo, - irzliai atšovė Džonis. - Jis papurškia man kodeino, 
pasiima čekį ir išlydi mane pro duris. Jis aiškina, kad mano balsas pa- 
prasčiausiai sensta, kad jam kenkia gėrimas, rūkymas ir panašiai. Gal 
jūs geriau už jį nusimanote? 

— Kokia jo pavardė? — paklausė Žiulis. 

- Takeris, — su vos juntamu pasididžiavimu atsakė Džonis. - Dakta- 
ras Džeimsas Takeris. Ką jūs apie jį manote? 

Žiuliui ši pavardė buvo girdėta; ji asocijavosi su kino žvaigždėmis ir 
prašmainia alkoholikų gydykla. 

Jis labai elegantiškai rengiasi, - šyptelėjęs atsakė Žiulis. 

Fonteinas užpyko. 

— Jūs manote esąs geresnis gydytojas už jį? 

Žiulis nusijuokė. 

— O jūs geresnis dainininkas už Karuzą? 

Žiulis nustebo, kad Ninas Valentis pratrūko kvatoti ir daužyti galvą 
į kėdę - sąmojis buvo ne toks jau vykęs, bet netrukus jo šnerves pasie- 
kė burbono kvapas, ir jis suprato, kad nors buvo dar toks ankstus rytas, 
misteris Valentis (velniaižin, kas jis toks) jau buvo smagiai patraukęs. 

-— Ei, — nusišypsojęs savo draugui kreipėsi į jį Fonteinas, — tu turi 
juoktis iš mano sąmojų, o ne jo. 

Liucija ištiesė delną Žiuliui ir prisitraukė jį prie lovos. 

— Jis panašus į valkatą, bet jis puikus chirurgas, — pareiškė Liucija. — 
Jeigu jis sako esąs geresnis daktaras už Takerį, vadinasi, jis tikrai geres- 
nis. Klausyk jo, Džoni. 

Atėjo slaugė ir įspėjo, kad jiems reikės išeiti - gydytojas turįs atlikti 
Liucijai kažkokias procedūras, tad pašalinių palatoje negali būti. Žiu- 
liui pasidarė smagu: kai Džonis ir Ninas pasilenkė jos pabučiuoti, ji 
nusuko galvą, tad užuot pabučiavę jai į lūpas, jie pakštelėjo į skruostą, 
tačiau atrodė, tarsi jie to ir tikėjosi. Ji atkišo lūpas Žiuliui, ir kai jis ją 
pabučiavo, ji sukuždėjo: 

— Ateik po pietų, gerai? 

Žiulis linktelėjo galvą. 

Koridoriuje Valentis jo paklausė: 

— Kokią operaciją jai padarė? Kas nors rimto? 

Žiulis papurtė galvą. 

— Ne, moteriškos smulkmenos. Visiškai eilinė operacija, patikėkite 
manim. Man labiau neramu negu jums. Aš ketinu ją vesti. 

Vyrai vertindami jį apžiūrinėjo, tad jis paklausė: 

— Kaip sužinojote, kad ji ligoninėje? 

- Fredis mums paskambino ir paprašė pas ją užsukti, — paaiškino 
Fonteinas. — Mes visi užaugome viename rajone. Liucija buvo vyriau- 
sioji pamergė per Fredžio sesers vestuves. 

— A, - atsakė Žiulis. Jis nenorėjo išsiduoti žinąs visą jos istoriją — 
gal todėl, kad tie vyrukai taip stengėsi ją nuslėpti. 

Einant koridoriumi, Žiulis kreipėsi į Fonteiną: 

— Man čia suteiktos tam tikros privilegijos, gal aš galėčiau apžiūrėti 
jūsų gerklę? į 

Džonis papurtė galvą. 

— Aš skubu. 

— Jo gerklė verta milijono dolerių, - nusišaipė Ninas. — Jis negali 
leisti antrarūšiams daktarams ją apžiūrinėti. 

Žiulis matė, kad Valentis šypsosi jam, aiškiai jį palaikydamas. 

-— Aš nesu antrarūšis daktaras, — žvaliai atsakė Žiulis. - Aš buvau 
perspektyviausias jaunas chirurgas ir diagnostikas Rytų pakrantėje, kol 
mane sučiupo už nelegalius abortus. 

Kaip Žiulis ir tikėjosi, po šių žodžių jie ėmė į jį žiūrėti rimtai. Prisi- 
pažinus apie savo nusikaltimą, jo pašnekovai patikėjo, kad jis toks kom- 
petentingas, kaip pats teigia. 

- Jeigu Džoniui iš jūsų nėra naudos, tai norėčiau, kad jūs apžiūrėtu- 
mėte vieną mano merginą — tik ne jos gerklę, - juokaudamas pasakė 
Valentis. 

— Kiek laiko jūs užtruksite? - nervingai paklausė Fonteinas. 

— Dešimt minučių, — atsakė Žiulis. Jis melavo, bet jo įsitikinimu me- 
luoti žmonėms kartais būdavo būtina; tiesos sakymas nesiderino su me- 
dicina — išskyrus nebent kokius kritinius atvejus. 

— Gerai, - sutiko Fonteinas. Iš baimės jo balsas buvo dar žemesnis, 
dar kimesnis. 

Žiulis gavo kabinetą ir slaugę. Kabinete buvo bemaž visa, ko jam 
reikėjo. Nė dešimčiai minučių nepraėjus, jis jau žinojo, kad Fonteino 
balso stygose esama auglio — tai nustatyti nebuvo sunku. Tas šunsnukis 
Takeris, tas nekompetentingas dabišius privalėjo aptikti tą auglį. Die- 
vuliau, gal tas Holivudo veidmainis net neturi leidimo praktikuoti, o 
jeigu turi - reikia jį atimti. Žiulis nebekreipė dėmesio į tuos du vyrus. 
Jis paėmė ragelį ir pasikvietė laringologą, o paskui atsigręžė į Niną 
Valentį ir tarė jam: 

— Manding, jums gali tekti ilgai laukti, geriau išeikite. 

Fonteinas negalėjo patikėti savo ausimis. 

— Ak, tu šunsnuki — tu manai mane čia užlaikyti? Manai, tau kas leis 
kruštis prie mano gerklės? 

Žiulis išklojo jam viską be jokių užuolankų, jusdamas tokį malonu- 
mą, kad nė pats to nesitikėjo. 

- Galite daryti ką norite, — tarė jis. — Jūsų gerklose, ant balso stygų — 
kažkoks auglys. Jeigu pabūsite čia dar keletą valandų, galėsime tiksliai 

nustatyti, koks jis — piktybinis ar ne, taip pat nuspręsti, ko reikia — ope- 
racijos ar gydymo. Aš galėčiau suteikti jums visą informaciją. Aš galiu 
nurodyti geriausio Amerikos specialisto pavardę, ir jis galėtų šįvakar 
atskristi čia lėktuvu — už jūsų pinigus — jei aš manysiu, kad to reikia. 
Na, bet jūs galite iš čia išeiti, kreiptis į savo draugužį šarlataną ar pra- 
kaituoti iš baimės, kol pasiryšite nueiti pas kitą gydytoją ar kol jums 
rekomenduos kokį kitą neišmanėlį. Paskui, jei išaiškės, kad tas auglys 
piktybinis, ir jeigu jis gerokai padidės, teks jums išpjauti visas gerklas, 
antraip jūs mirsite. Arba galite sėdėti rankas sudėjęs ir drebėti. Pasiliki- 
te čia su manim, ir per keletą valandų mes galėsime viską sutvarkyti. O 
gal jūs turite kokių svarbesnių reikalų? 

— Velniai griebtų, pabūkime, Džoni, - kalbino Valentis. - Aš nueisiu 
į vestibiulį ir paskambinsiu į studiją. Nieko jiems neaiškinsiu, tik pasa- 
kysiu, kad mus užlaikė. Paskui grįšiu čia ir palaikysiu tau kompaniją. 

Popietė prailgo, bet tas laikas nenuėjo veltui. Pamatęs rentgeno nuo- 
traukas ir tepinėlio tyrimo rezultatus, Žiulis nutarė, kad ligoninės larin- 
gologo diagnozė visai įtikinanti. Apžiūrai įpusėjus, Džonis Fonteinas, 
kuriam burna buvo privaryta jodo, o tarp dantų kyšojo marlės ritinėlis, 
pradėjo žiaukčioti, pasiryžęs viską mesti. Ninas sugriebė jį už pečių ir 
trenkė atgal ant kėdės. Kai viskas baigėsi, Žiulis nusišypsojo ir tarė 
Fonteinui: 

— Karpos. 

Fonteinas nesuprato. 

- Ten tik kelios karpos, — pakartojo Žiulis. — Mes jas nurėšime kaip 
apvalkalą nuo sūrio. Po kelių mėnesių būsite sveikutėlis. 

Valentis džiaugsmingai suklykė, bet Fonteinas vis dar nepatenkintas 
raukėsi. 

— Ar aš paskui galėsiu dainuoti, kaip tai atsilieps mano dainavimui? 

Žiulis gūžtelėjo pečiais. 

- Jokių garantijų tam nėra, bet kadangi jūs jau dabar negalite dai- 
nuoti, tai koks jums skirtumas? 

Fonteinas su pasidygėjimu pažvelgė į jį. 

— Vaikeli, tu nesupranti, ką kalbi, kad tave kur velniai. Tu elgiesi 
tarytum pranešdamas man gerą žinią, nors iš tikrųjų nori pasakyti, kad 
gal aš nebegalėsiu dainuoti. Aš gerai supratau - aš, ko gero, nebegalė- 
siu dainuoti? 

Žiulis nebegalėjo slėpti savo pasišlykštėjimo. Jis veikė kaip tikras 
daktaras, ir tai teikė jam malonumą. Jis padarė tam išgamai rimtą pa- 
slaugą, o šis elgiasi taip, tarsi jam būtų iškrėtę kokią šunybę. 

- Klausykite, misteri Fonteinai, — atsainiai rėžė jam Žiulis, — aš esu 
medikas su daktaro laipsniu, tad galite vadinti mane daktaru, o ne vai- 
keliu. Be to, aš išties pranešiau jums labai gerą naujieną. Kai jus atsive- 
džiau į šį kabinetą, neabejojau, kad jūsų gerklose piktybinis auglys, dėl 
kurio tektų išpjauti jums visą balso aparatą. Ar kuris galėtų nuvaryti jus 
į kapus. Aš nerimavau, kad gausiu jums pasakyti, jog esate viena koja 
grabe, tad be galo nudžiugau, galėdamas ištarti žodį „karpos“. Mat jūsų 
dainavimas teikė man tokį pasitenkinimą ir padėdavo man vilioti mer- 
ginas, kai buvau jaunesnis. Jūs esate tikras menininkas, bet podraug ir 
labai išlepintas vyrukas. Nejaugi jūs manote, kad todėl, jog jūs - Džo- 
nis Fonteinas, negalite susirgti vėžiu? Ar neoperuotinu smegenų navi- 
ku? Ar kad jums negali sustoti širdis? Nejaugi jūs manote, kad nieka- 
dos nemirsite? Gyvenimas - ne vien saldi muzika, ir jei norite pamatyti 
tikrų nelaimių, pasivaikščiokite po šią ligoninę. Tuomet jūs užtrauksite 
karpoms meilės dainą. Tad liaukitės tauškęs šituos niekus ir darykite 
tai, ką privalote. Jūsų gydytojas dabišius gali rekomenduoti jums gerą 
chirurgą, bet jeigu jis pats mėgins patekti į operacinę - kvieskite polici- 
ją, tegul suima jį už pasikėsinimą į žmogaus gyvybę. 

Žiulis buvo beišeinąs iš kabineto, bet tuo metu Valentis jam tarė: 

- Jūs šaunuolis, daktare. Tai bent pamokslą jam išdrožėte! 

Žiulis atsigręžęs jo paklausė: 

- Ar jūs visuomet prisisiurbiate iš pat ryto? 

Žinoma, -— atrėžė Valentis ir geraširdiškai jam nusišypsojo, tad Žiulis 
kreipėsi į jį švelniau, negu ketino: 

- Žinokite, kad jeigu nesiliausite, po penkerių metų iškeliausite į 
aną pasaulį. 

Valentis nerangiai pasišokinėdamas priėjo prie jo ir apsikabino; nuo 
jo trenkė burbonu. 

— Po penkerių metų? - leipo jis iš juoko. — Nejaugi taip ilgai reikės 
laukti? 


*kX 


Praėjus mėnesiui po operacijos, Liucija Mančini sėdėjo prie vieno iš 
Las Vegaso viešbučių baseino, vienoje rankoje laikydama stiklą su kok- 
teiliu, kita glostydama jai ant kelių gulinčią Žiulio galvą. 

— Tau nereikia kaupti drąsos, — šaipėsi Žiulis. - Mano kambaryje 
laukia šampanas. 

— O tu tikrai žinai, kad galima taip greitai? — paklausė Liucija. 

— Aš juk tavo daktaras, — atsakė Žiulis. — Šiąnakt didysis išmėgini- 
mas. Ar supranti, kad aš būsiu pirmasis chirurgas medicinos istorijoje, 
pats patikrinęs operacijos rezultatus — palyginęs „prieš operaciją ir po 
jos“. Ak, kaip smagu bus rašyti apie tai žurnalams; įsivaizduok: „Suei- 
tis prieš operaciją buvo ganėtinai maloni dėl psichologinių priežasčių ir 
chirurgo instruktoriaus sumanumo, o lytinis aktas po operacijos buvo 
nepaprastai jaudinantis grynai dėl...“ — jis užsičiaupė, nes Liucija taip 
smarkiai truktelėjo jį už plaukų, kad jis iš skausmo cyptelėjo. 

— Jeigu šiąnakt nepasitenkinsi, galėsiu teigti, kad tu pats kaltas, — 
nusišypsojusi tarė Liucija. 

-— Aš atsakau už savo darbą. Aš jį suplanavau, nors ir leidau savo 
bičiuliui Kelneriui atlikti tai, ką tebuvo galima padaryti rankomis, — 
tarė Žiulis. — O dabar pailsėkime, mūsų laukia ilga mokslinių tyrimų 
naktis. 

Kai jie nuėjo į savo butą - dabar jie gyveno kartu, — Liucijos laukė 
siurprizas: ant stalo buvo padėta vakarienė, kuri būtų patikusi net išran- 
kiausiam gurmanui, o prie jos šampano taurės gulėjo dėželė. Atidariusi 
ją, Liucija išvydo sutuoktuvių žiedą su didžiule deimanto akute. 

- Čia įrodymas, kaip aš pasitikiu savo darbo rezultatais, - tarė Žiu- 
lis. - Dabar pažiūrėkime, ar tu nusipelnei šio žiedo. 

Žiulis buvo su ja labai atsargus, labai švelnus. Iš pradžių jai buvo 
baisoka, ir jam prisilietus ji atšokdavo, bet netrukus ji nurimo ir pajuto 
savo kūne kylant aistrą, kokios lig šiol dar nebuvo patyrusi. Kai juodu 
pirmą kartą pasimylėjo, Žiulis sušnibždėjo: 

— Aš gerai dirbu. 

—O taip, o taip, - sukuždėjo jam Liucija. 

Jie abu nusijuokė ir vėl ėmė glamonėtis, 


DVIDEŠIMT TREČIAS SKYRIUS 


Išbuvęs penkis mėnesius Sicilijos tremtyje, Maiklas Korleonė paga- 
liau ėmė suprasti savo tėvo būdą ir lemtį. Jis ėmė suprasti tokius žmo- 
nes kaip Lukas Brazis, kaip negailestingasis caporegime Klemenca, ir 
kodėl jo motina tokia nuolanki ir susitaikiusi su savo vaidmeniu. Mat 
Sicilijoje jis pamatė, kas tokiems žmonėms būtų nutikę, jei būtų nutarę 
nesipriešinti savo lemčiai. Maiklas suprato, kodėl Donas mėgdavo sa- 
kyti: „Žmogus teturi vieną likimą“. Jis suprato, iš kur ta panieka teisėtai 
valdžiai ir vyriausybei, neapykanta visiems, sulaužiusiems omertą - įsta- 
tymą tylėti. 

Persirengęs senais drabužiais, užsidėjęs ant galvos kepurę su snape- 
liu, Maiklas buvo nugabentas iš laivo, atplaukusio į Palermą, į Sicilijos 
salos gilumą, į patį mafijos kontroliuojamos provincijos centrą. Vieti- 
nės mafijos vadovas buvo didžiai skolingas jo tėvui už kažkokią seną 
paslaugą. Toje provincijoje buvo Korleonės miestelis, kurio vardu pa- 
sivadino Donas, kai prieš tiek daug metų emigravo į Ameriką, tačiau 
jo giminių jau nebuvo likusių gyvų. Moterys mirė nuo senatvės, 0 visi 
vyrai žuvo vendetose, emigravo į Ameriką, Braziliją arba persikraus- 
tė į žemyninę Italijos dalį. Vėliau Maiklas sužinojo, kad niekur kitur 
pasaulyje neįvyksta tiek žmogžudysčių, kaip šiame vargingame mies- 
telyje. 

Maiklas buvo apgyvendintas pas vietinės mafijos vadeivos dėdę, per 
septyniasdešimties metų viengungį, gydytojavusį tose apylinkėse. Pats 
mafijos galva Donas Tomazinas, bemaž šešiasdešimtmetis vyras, kartu 
buvo ir didžiulio dvaro, priklausančio vienai iš kilmingiausių Sicilijos 
šeimų, gabbellotto. Tai tarsi turtuolių dvarų prižiūrėtojas, privaląs, be 
kita ko, užtikrinti, kad vargšai nemėgintų reikšti pretenzijų į nedirba- 
mas žemes, nesikėsintų į dvarą brakonieriaudami jo plotuose ar netei- 
sėtai jame ūkininkaudami. Trumpai tariant, gabbellotto buvo mafijo- 
zas, už tam tikrą pinigų sumą saugąs turtuolių valdas nuo visų varguo- 
lių pretenzijų, teisėtų ir neteisėtų. Kai koks vargingas valstietis 
mėgindavo pasinaudoti įstatymu, kuris leido jam nusipirkti nedirbamos 
žemės, gabbellotto jį atbaidydavo, grasindamas fiziniu susidorojimu ar 
mirtimi. Viskas buvo labai paprasta. 

Donas Tomazinas taip pat kontroliavo teisę naudotis vandeniu tame 
krašte ir vetuodavo visus Romos vyriausybės planus statyti jame nau- 
jas užtvankas, mat jos būtų sugriovusios pelningą prekybos vandeniu iš 
jo kontroliuojamų artezinių šulinių verslą — vanduo būtų visiškai atpi- 
gęs, ir šimtmečiais šitaip kruopščiai kurtas vandens verslas būtų sunai- 
kintas. Tačiau Donas Tomazinas buvo senoviškų pažiūrų mafijos vado- 
vas ir nenorėjo turėti nieko bendra su prekyba narkotikais ar prosti- 
tucija, todėl nesutarė su naujo tipo mafijos vadeivomis, kurių sparčiai 
gausėjo dideliuose miestuose, tokiuose kaip Palermas, naujoviškais žmo- 
nėmis, kurie, prisiklausę į Italiją deportuotų gangsterių, nejautė sąžinės 
graužimo dėl šių dalykų. 

Donas Tomazinas buvo be galo įkūnus vyras, „vyras su pilvu“ ir 
tiesiogine, ir perkeltine prasme, tai yra jis kėlė siaubą aplinkiniams. Jo 
globojamam Maiklui nebuvo ko bijoti, tik buvo nutarta, kad bėglio as- 
menybę reikės laikyti paslaptyje. Taigi Maiklas nekeldavo kojos už sie- 
na aptvertos daktaro Taco, Dono dėdės, namų teritorijos. 

Daktaras Tacas kaip sicilietis buvo aukštas — šimto aštuoniasdešim- 
ties centimetrų ūgio, raudonžandis, žilaplaukis. Nors jam jau buvo per 
septyniasdešimt, kas savaitę važiuodavo į Palermą aplankyti jaunesnių 
to miesto prostitučių (kuo jaunesnės — tuo geriau). Kita daktaro Taco 
yda buvo skaitymas. Jis skaitė viską, o paskui pasakodavo ką perskai- 
tęs savo miestelio gyventojams, savo ligoniams - neraštingiems vals- 
tiečiams, dvarų piemenims, ir todėl vietinių žmonių buvo laikomas kvai- 
liu - kam jiems tos knygos? 

Vakarais daktaras Tacas, Donas Tomazinas ir Maiklas sėdėdavo di- 
džiuliame sode, kuriame buvo gausu marmurinių skulptūrų, o Sicilijoje 
jos tarsi iš žemės dygsta, taip pat stebuklingai, kaip tos juodos sodrios 
vynuogės. Daktaras mėgdavo pasakoti istorijas apie mafiją bei jos žyg- 
darbius, ir Maiklas klausydavosi jo susižavėjęs. Kartais paveiktas švel- 
naus oro, kvapnaus, svaiginančio vyno, sodo tylos ir ramybės, net pats 
Donas Tomazinas įsijausdavo ir papasakodavo kokią istoriją iš savo 
patirties. Daktaras buvo legenda, Donas - tikrovė. 

Šiame senoviniame sode Maiklas Korleonė sužinojo apie dirvą, su- 
brandinusią jo tėvo asmenybę. Jis sužinojo, kad iš pradžių žodis „mafi- 
ja“ reiškė prieglobstį, paskiau juo imta vadinti slaptą organizaciją, kuri 
atsirado iš pasipriešinimo užsienio valdovams, kurie šimtmečiais engė 
šalį ir jos gyventojus. Per visą istoriją joks kitas kraštas nebuvo taip 
žiauriai niokojamas kaip Sicilija. Inkvizitoriai vienodai kankindavo tur- 
čius ir vargšus. Žemvaldžiai baronai ir katalikų bažnyčios kardinolai 

turėjo nežabotą valdžią piemenims ir ūkininkams. Jų galios įnagiais 
buvo policininkai, bet liaudis neskyrė jų nuo savo engėjų, ir todėl di- 
džiausias įžeidimas, kurį vienas sicilietis gali sviesti kitam, tai žodis 
„policininkas“. 

Šios žiaurios nežabotos galios akivaizdoje kenčiantys žmonės iš bai- 
mės, kad jų nesunaikintų, išmoko niekad neparodyti savo pykčio ar 
neapykantos. Jie išmoko niekad nestatyti savęs į pavojų ištariant kokį 
grasinimą, nes po šitokio įspėjimo tavęs neišvengiamai laukė greitas 
susidorojimas. Jie pamatė, kad valdžia — jų priešas, tad norėdami atsi- 
teisti už patirtas skriaudas kreipdavosi į pogrindinius maištininkus - į 
mafiją. O mafija stiprino savo galią sukurdama omertą - įstatymą tylė- 
ti. Sicilijos kaimo vietovėje nepažįstamasis, klausiantis kelio į artimiausią 
miestą, nesulauks jokio atsakymo, o didžiausias nusikaltimas, kurį gali 
įvykdyti mafijos narys, — pranešti policijai pavardę žmogaus, kuris ką 
tik į jį šovė ar kitaip pakenkė. Omerta tapo tautos religija. Moteris, 
kurios vyrą ar vaiką ką tik užmušė, nepasakys policijai jos vyro ir vaiko 
žudiko vardo, nepasakys, kuo vardu tas, kuris išprievartavo jos dukrą. 

Žmonės niekad nesusilaukdavo teisingumo iš valdžios, tad visuo- 
met kreipdavosi į savo Robiną Hudą — mafiją, ir jinai pateisindavo jų 
lūkesčius. Žmonės eidavo pas vietinės mafijos vadovą visokiausių bė- 
dų ištikti. Jis buvo jų globėjas, jų kaimo seniūnas, jų gynėjas; iš jo 
visuomet galėjai gauti krepšį su maistu ar darbą. 

Per ateinančius mėnesius Maiklas sužinojo tai, ko nepaminėjo jam 
daktaras Tacas - kad mafija Sicilijoje tapo nelegaliu turtuolių ginklu ir 
netgi pagalbine juridinės ir politinės sistemos policija. Ji virto išsigi- 
musia kapitalistine struktūra — antikomunistine, antiliberalia, kuri už- 
dėdavo savo mokesčius net patiems menkiausiems verslams. 

Tik dabar Maiklas suprato, kodėl tokie žmonės kaip jo tėvas mieliau 
tapdavo vagimis ir žudikais, užuot likę paklusniais įstatymams visuo- 
menės nariais: joks stiprios dvasios žmogus negalėjo susitaikyti su to- 
kiu siaubingu skurdu, baime ir nužmoginimu, o kai kurie į Ameriką 
emigravę siciliečiai nutarė, kad valdžia ten bus ne mažiau žiauri. 

Daktaras Tacas pasisiūlė nusivežti Maiklą į Palermą - jis ten kas 
savaitę lankydavosi viešnamyje, — bet šis atsisakė. Pabėgęs į Siciliją, 
jis negalėjo deramai išsigydyti sulaužyto žandikaulio, tad dabar kairėje 
veido pusėje buvo išlikęs „suvenyras“, gautas iš kapitono Maklaskio, . 
Kaulai prastai suaugo, žiūrint iš tos pusės, jo veidas buvo persikreipęs 
ir darė kažkokį pasileidusio žmogaus įspūdį. Maiklas visuomet teikė 
daug reikšmės išorei, tad subjaurotas veidas be galo jį nuliūdino. Skaus- 

mo, kuris čia užeidavo, čia vėl pranykdavo, jis nepaisė, juolab kad gy- 
dytojas Tacas davė jam tablečių, kurios jį numalšindavo. Tacas pasisiū- 
lė išgydyti jam veidą, bet Maiklas atsisakė. Jis jau pakankamai ilgai čia 
išbuvo ir pamatė, kad daktaras Tacas — bene prasčiausias gydytojas vi- 
soje Sicilijoje. Jis skaitydavo viską, tik ne medicininę literatūrą, kurios, 
kaip pats prisipažindavo, nepajėgdavęs suprasti. Medicinos egzaminus 
jis išlaikė per įtakingiausio Sicilijos mafijos vadovo malonę - šis spe- 
cialiai nukako į Palermą pasitarti su Taco dėstytojais, kokius pažymius 
jam reikėtų surašyti. Šis epizodas taip pat rodė, kokia kenksminga buvo 
Sicilijos mafija visuomenei, kurioje ji egzistavo, - ji graužė ją kaip vė- 
žys. Nuopelnai nieko nereiškė, talentas nieko nereiškė, darbas nieko 
nereiškė. Mafijos krikštatėvis duodavo tau profesiją dovanų. 

Maiklas turėjo į valias laiko viską apmąstyti. Dieną jis eidavo pasi- 
vaikščioti po kaimo apylinkes, visuomet lydimas dviejų piemenų, kurie 
buvo priskirti Dono žiūrėti Tomazino valdų. Salos piemenys dažnai bū- 
davo mafijos samdomi galvažudžiai ir atlikdavo šį darbą vien tam, kad 
užsidirbtų pragyvenimui. Maiklas mąstė apie savo tėvo organizaciją. 
Jeigu ji ir toliau klestės, iš jos išaugs tokia pat pabaisa kaip šioje saloje 
ir sunaikins visą valstybę. Jau dabar Sicilija buvo virtusi vėlių kraštu; 
vyrai emigruodavo iš jos į visas pasaulio šalis, idant galėtų užsidirbti 
duonos, ar vien todėl, kad jų nenužudytų už tai, jog pasinaudojo savo 
politinėmis ar ekonominėmis teisėmis. 

Per tuos ilgus pasivaikščiojimus didžiausią nuostabą Maiklui kelda- 
vo didingas šio krašto grožis. Jis klajodavo po apelsinų sodus, ūksmin- 
gas gilias daubas, išraižiusias kraštą, drėkinamas vandeniu, trykštančiu 
iš nasrų gyvatėms, iškaltoms iš akmens dar prieš mūsų erą. Jis apžiūri- 
nėdavo namus, statytus senovės Romos vilų pavyzdžiu, su didžiuliais 
marmuriniais portalais ir erdviais skliautuotais kambariais; namai buvo 
bebaigią griūti, kai kuriuose jų buvo apsigyvenusios nuklydusios nuo 
bandų avys. Jo akį patraukdavo horizonte dunksantys nuogi kalnai, švy- 
tintys tarsi į aukštas krūvas suversti apgraužti, saulės išbalinti kaulai. 
Jis negalėdavo atitraukti žvilgsnio nuo tviskančių žaluma sodų ir laukų, 
puošiančių varganą kraštovaizdį it skaistūs smaragdų vėriniai. O kar- 
tais jis nueidavo iki Korleonės miestelio; aštuoniolika tūkstančių jo 
gyventojų buvo įsikūrę būstuose, aplipusiuose artimiausio kalno šlai- 
tą, varganose lūšnose, pastatytose iš juodų uolienų, iškirstų iš to pa- 
ties kalno. Per pastaruosius dvylika mėnesių Korleonėje buvo nužu- 
dyta per šešiasdešimt žmonių, tad atrodė, tarsi miestą gaubtų mirties 
šešėlis. Už miestelio rūsčią dirbamos lygumos monotoniją pertraukė 
Fikucos giria. 


309 


Abu piemenys, Maiklo asmens sargybiniai, lydėdami jį per tuos pa- 
sivaikščiojimus visuomet nešiodavosi savo luparas. Šis mirtį sėjantis 
sicilietiškas medžioklinis šautuvas buvo mėgstamas mafijozų ginklas. 
Viena pirmųjų priemonių policijos viršininko, Musolinio atsiųsto tam, 
kad iššluotų mafiją iš Sicilijos, buvo įsakymas apgriauti visas akmeni- 
nes sienas saloje, paliekant jas ne daugiau kaip devyniasdešimties cen- 
timetrų aukščio, idant už jų negalėtų rengti pasalų žudikai su savo šau- 
tuvais. Tai ne itin padėjo, tad policijos viršininkas išsprendė savo pro- 
blemą areštuodamas ir išsiųsdamas į bausmės kolonijas visus vyrus, 
įtariamus priklausant mafijai. 

Kai Sicilijos salą išvadavo sąjungininkų armija, amerikiečių karinės 
vyriausybės pareigūnai nutarė, jog visi tie, kuriuos buvo įkalinęs fašis- 
tinis režimas, yra demokratai, ir daugelį iš šių mafijozų paskyrė kaimų 
seniūnais ir karinės vyriausybės vertėjais. Ši sėkmė leido mafijai susi- 
kurti iš naujo, ir dabar ji tapo dar grėsmingesnė nei kada nors lig tol. 

Po šitokių ilgų pasivaikščiojimų, sukirtęs didelę lėkštę mėsos su spa- 
gečiais, išgėręs butelį stipraus vyno, Maiklas lengvai užmigdavo. Dak- 
taro Taco bibliotekoje buvo itališkų knygų, bet nors Maiklas mokėjo 
tarmiškai kalbėti, o koledže lankė italų kalbos kursus, tas knygas jis 
skaitė gan sunkiai ir lėtai. Tiesa, jis pradėjo kalbėti bemaž be akcento, 
ir nors niekas nebūtų palaikęs jo vietiniu, galėjai pamanyti, kad jis vie- 
nas iš tų keistų italų, gyvenančių pačioje šalies šiaurėje tarp šveicarų ir 
vokiečių. 

Sudarkyta kairioji Maiklo veido pusė darė jį panašesnį į vietinį, mat 
Sicilijoje buvo gausu vyrų ir vaikų su tokiais defektais, kuriuos Ameri- 
koje būtų lengvai ištaisę nedidele operacija ar sudėtingomis gydymo 
priemonėmis. Čia medicina buvo labai žemo lygio, be to, kitas žmogus 
paprasčiausiai neturėdavo pinigų tokiems niekams. 

Maiklas dažnai prisimindavo Kei, jos šypseną, jos kūną, ir jį visuo- 
met grauždavo sąžinė, kad jis taip negailestingai ją paliko, net neištaręs 
„sudiev“. Kad ir kaip keista, jis niekad nesikrimsdavo dėl tų dviejų 
žmonių, kuriuos nužudė. Jis turėjo pasiteisinimą: Solocas mėgino už- 
mušti jo tėvą, o kapitonas Maklaskis sužalojo jį visam gyvenimui. 

Daktaras Tacas nesiliovė kalbinęs jį operuotis sužalotą veidą, ypač 
kai Maiklas prašydavo jį nuskausminančių vaistų, mat ilgainiui skaus- 
mas ėmė stiprėti ir dažnėti. Tacas paaiškino, kad po akimi einąs veido 
nervas, iš kurio išsišakoja daugybė kitų. Mafijozai, pasirodo, labai 
mėgstą kankinti savo aukas, įbesdami ylą į šį nervą. Matyt, Maiklui 
buvo pažeistas tas nervas, galbūt jame įstrigo kaulo atplaišėlė. Paler- 

mo ligoninėje jam padarysią nesudėtingą operaciją ir išvaduosią nuo to 
skausmo. 

Maiklas atsisakė. Daktaro paklaustas kodėl, jis nusišypsojo ir pa- 
aiškino: 

— Tai man primena namus. 

Tas skausmas jam išties buvo nė motais; tai buvo daugiau maudulys, 
nestiprus tvinkčiojimas galvoje, tarsi kalenimas varikliuko, sukančio 
vandens valymo mechanizmą. 

Bemaž septyniems mėnesiams praėjus, šitoks tingus kaimiškas gy- 
venimas Maiklui ne juokais pabodo. Maždaug tuo metu Donui Tomazi- 
nui atsirado daugybė reikalų, ir jis retai bepasirodydavo daktaro Taco 
namuose. Mat jis nesutarė su „naująja mafija“, kuri steigėsi Palerme — 
jaunais vyrais, kurie lobo iš pokario metais suklestėjusios statybos ta- 
me mieste. Susikrovę turtus, jie stengėsi užgrobti žemes dvarų, priklau- 
sančių senųjų laikų mafijos vadovams, kuriuos jie paniekinamai pra- 
vardžiuodavo „ūsuotaisiais pitais“. Taigi Donas Tomazinas buvo įsi- 
traukęs į savo valdų gynimą. Likęs be jo kompanijos, Maiklas gavo 
tenkintis daktaro Taco pasakojimais, o jie pradėjo kartotis. 

Vieną rytą Maiklas išsirengė į tolimą žygį į kalnus už Korleonės 
miestelio. Jį, aišku, lydėjo du asmens sargybiniai. Iš tikrųjų jie buvo ne 
tam, kad saugotų jį nuo Korleonių Šeimos priešų: paprasčiausiai nevie- 
tiniam žmogui buvo pernelyg pavojinga klajoti vienam. Net ir vieti- 
niam tai buvo gan pavojinga. Apylinkėse knibždėjo banditų, mafijų par- 
tizanai kovojo vieni su kitais, keldami pavojų visiems aplinkiniams. Be 
to, Maiklą galėjo palaikyti pagliaio vagimi. 

Pagliaio - šiaudiniu stogu dengta pašiūrė laukuose žemdirbiui pri- 
siglausti ir įrankiams laikyti, idant nereikėtų jų kasdien neštis tą ilgą 
kelią iš namų kaime. Sicilijoje valstietis gyveno ne sklype, kurį apdir- 
ba, nes tai pavojinga, be to, net jei dirbama žemė priklauso jam, ji yra 
pernelyg brangi. Taigi jis gyvena kaime, o kasdien saulei tekant patrau- 
kia darban į toli esančius laukus. Jeigu valstietis, atėjęs prie savo pašiū- 
rės, pamato, kad ji išplėšta, jam tai sunkus smūgis; tą dieną jis lieka be 
duonos kąsnio. Kai išaiškėjo, kad įstatymai niekuo negali padėti, mafi- 
ja ėmė ginti šią valstiečių nuosavybę ir išsprendė problemą jai įprasto- 
mis priemonėmis — susekdama ir išžudydama visus tuos, kurie apiplė- 
šinėdavo pašiūres. Neišvengiamai nukentėjo ir niekuo dėti žmonės. To- 
dėlatklydęs prie ką tik apiplėštos pašiūrės Maiklas galėjo būti apkaltintas 
padaręs šį nusikaltimą, jei nebūtų kam už jį laiduoti. 

Taigi vieną saulėtą rytą jis leidosi per laukus, lydimas dviejų ištiki- 
mų piemenų. Vienas jų, Kalas, buvo negražus vaikinas, naivus, pokvai- 

lis, nekalbus kaip numirėlis, bejausmiu indėno veidu. Jis buvo smul- 
kaus sudėjimo, prakaulus kaip ir dauguma siciliečių, kurie sendami su- 
storėja. 

Antrasis piemuo Fabricijus buvo jaunesnis, atviresnio būdo, šiek tiek 
matęs pasaulio, mat karo metais tarnavo ltalijos kariniame laivyne; vos 
tik jį spėjo ištatuiruoti, jo laivas nuskendo, ir anglai paėmė jį į nelaisvę. 
Dėl tos tatuiruotės jis tapo garsiu žmogumi kaime, nes siciliečiai ne- 
dažnai tatuiruojasi — jie neturi nei galimybių, nei tokio polinkio. (Pie- 
muo taip pasielgė visų pirma tam, kad nuslėptų išsklidusį raudoną ap- 
gamą ant krūtinės.) Kita vertus, mafijos vežimų šonai rūpestingai, su 
meile išmarginami linksmais vaizdeliais — gražiai primityviais pieši- 
niais. Šiaip ar taip, grįžęs į gimtąjį kaimą Fabricijus ne itin didžiavosi 
tatuiruote ant savo plaukuotos krūtinės, nors joje vaizduojamas siuže- 
tas buvo mielas siciliečio širdžiai: vyriškis persmeigia nuogą susipy- 
nusią porelę. Fabricijus juokaudavo su Maiklu, klausinėdavo jo apie 
Ameriką, nes nuslėpti nuo asmens sargybinių jo tikrąją kilmę, aišku, 
buvo neįmanoma. Vis dėlto jie gerai nežinojo, kas jis; jiems tebuvo 
žinoma, kad Maiklas slapstosi ir kad šiukštu nevalia apie tai plepėti. 
Kartais Fabricijus atnešdavo Maiklui šviežią sūrį, iš kurio dar varvė- 
davo pienas. 

Jie vaikštinėdavo dulkėtais kaimo keliais, prasilenkdami su asilų tem- 
piamais ryškiai išdažytais vežimais. Žemė buvo nusėta rausvų gėlių, 
išmarginta žydinčių apelsinų sodų, migdolų ir alyvmedžių giraičių. Maik- 
lui tai buvo vienas iš netikėtumų, nes atvykdamas čionai jis tikėjosi 
išvysti vienas dykvietes — apie siciliečių skurdą sklido legendos. O pa- 
matė jis neapsakomos gausos kraštą, nuklotą gėlių kilimais, prisodrintą 
citrinų žiedų kvapų. Tas kraštas jam pasirodė toks gražus, kad jis nesu- 
vokė, kaip žmonės gali jį palikti. Žmogaus žiaurumą savo artimui gali- 
ma buvo pamatuoti gausybe tų, kurie išsikėlė iš tos rojumi atrodančios 
žemės. 

Tuokart Maiklas ketino nueiti pėsčiomis iki Mazaros kaimelio jūros 
pakrantėje, o vakare autobusu grįžti iki Korleonės miestelio. Jis grįš 
pailsęs ir lengvai užmigs. Abu piemenys nešėsi kuprines su duona ir 
sūriu, kad galėtų pavalgyti kelyje; šautuvus jie nešėsi kuo atviriausiai, 
tarsi išsirengę į medžioklę. 

Rytas buvo nepaprastai gražus. Maiklas jautėsi kaip vaikystėje, kai 
vasarą nuo pat ryto išeidavo spardyti kamuolio. Tuomet kiekviena die- 
na atrodydavo vis kitaip gaivi, vis kitaip vaiski. Vėl viskas buvo kaip 
kadaise. Siciliją dengė ryškiaspalvių gėlių kilimas, apelsinų ir citrinų 

žiedų kvapas buvo toks sodrus, kad net jis užuodė, nors po to, kai jam 
sužalojo veidą, jo sinusai buvo užspausti. 

Sudaužyta kairioji veido pusė per tą laiką visai sugijo, tačiau skruos- 
tikaulis suaugo nevykusiai ir spaudė sinusus, todėl jam perštėdavo akis 
ir be paliovos varvėjo nosis; jis nespėjo keisti nosinių ir dažnai išsi- 
šnypšdavo ant žemės, kaip vietiniai valstiečiai. Būdamas vaikas, jis 
šlykštėdavosi šiuo įpročiu, kai matydavo senus italus, kurie niekino no- 
sines, laikydami jas anglų dabišių atributu, išsipučiant nosis ant asfalto. 

Be to, jis juto sunkumą veide. Daktaras Tacas jam paaiškino, kad jį 
sukelia sinusai, spaudžiami blogai suaugusio skruostikaulio. Kol jis dar 
buvo nesuaugęs, reikėjo padaryti nedidelę operaciją ir atstatyti jį į vietą 
į šaukštą panašiu instrumentu. O dabar, pasak daktaro, jam teks gultis į 
Palermo ligoninę; jam ten padarys rimtą veido operaciją, kurios metu 
skruostikaulis bus iš naujo sulaužytas. Maiklui to pakako - jis atsisakė. 
Vis dėlto labiau negu skausmas ir varvanti nosis jį trikdė tas sunkumas 
veide. 

Tą dieną iki pajūrio jis taip ir nenusigavo. Sukorus truputį daugiau 
nei dvidešimt kilometrų, jo asmens sargybiniai sustojo prie upelio ūks- 
mingoje apelsinų giraitėje papietauti ir išgerti vyno. Fabricijus plepėjo 
apie tai, kaip vieną gražią dieną nusigaus į Ameriką. Užkandę ir išgėrę 
Jie išsidrėbė apelsinmedžio paūksmėje; Fabricijus atsisagstęs marški- 
nius ėmė krutinti krūtinės raumenis, ir tatuiruotė atgijo: nuoga porelė 
ėmė aistringai raitytis, 0 ją pervėręs apgautojo vyro durklas blaškytis. 
Jiems šitaip besismaginant, Maiklą, kaip sako siciliečiai, „trenkė per- 
kūnas“. 

Už apelsinų giraitės juostomis driekėsi barono dvaro žemės. Palei 
kelią, einantį nuo giraitės, dunksojo tokia romėniška vila, kad atrodė, 
tarsi ji buvo iškasta iš Pompėjos griuvėsių. Tai buvo nedideli rūmai su 
didžiuliu marmuriniu portiku ir graikiškomis kolonomis, tarp kurių pa- 
biro pulkelis kaimo mergaičių, lydimų dviejų storų moteriškių juodais 
drabužiais. Visos jos buvo iš kaimo; tikriausiai jos atliko savo pareigą 
vietiniam baronui, išlikusią nuo senų laikų — valė ir tvarkė jo vilą, kad 
jis galėtų žiemą joje gyventi. Dabar jos ėjo į laukus rinkti gėlių kamba- 
riams puošti. Jos skynė rausvus lubinus, purpurinės visterijas, maišy- 
damos jas su apelsinų ir citrinų žiedais. Nematydamos apelsinų giraitė- 
je besiilsinčių vyrų, merginos vis labiau artinosi prie jų. 

Jos vilkėjo pigiomis ryškių raštų suknutėmis, glaudžiai aptempusio- 
mis kūnus. Nors visoms dar buvo gerokai mažiau nei dvidešimt, bet 
visos, kaip įprasta saulėtuose kraštuose, jau buvo subrendusios mote- 

rys. Trys ar keturios jų ėmė vaikytis vieną merginą, ir toji pasileido 
giraitės link. Kairėje rankoje ji laikė didžiulių tamsių vynuogių kekę, 0 
dešiniąja skabė jas ir svaidė į savo persekiotojas. Jos plaukai buvo tokie 
pat juodi kaip tos vynuogės, o kūnas, rodės, netelpa odoje. Visai prie 
giraitės ji išsigandusi sustojo, nes jos žvilgsnis užkliuvo už vyrų marš- 
kinių, kurių spalvos išsiskyrė iš giraitės žalumos. Ji stovėjo pasistiebu- 
si, sustingusi, lyg pasirengusi bėgti stirna. Ji buvo taip arti, kad vyrai 
matė menkiausius jos veido bruožus. 

Atrodė, tarsi ji būtų sudaryta vien iš ovalų - jos veidas, akys ir net 
antakiai buvo ovalūs. Jos oda buvo kerinčio tamsiai kreminio atspal- 
vio, o akys - didžiulės, tamsiai violetinės ar rudos, su ilgomis, tankio- 
mis blakstienomis — rodės, dengia pusę gražaus jos veido. Jos lūpos 
buvo putlios, nors ne stambios, švelnios, nors negeibios, sodriai raudo- 
nai nusidažiusios nuo vynuogių sulčių. Ji buvo tokia neapsakomai gra- 
ži, kad Fabricijus suniurnėjo: 

— Jėzau Kristau, priimk mano sielą — aš mirštu. 

Jis ištarė šiuos žodžius neva juokais, bet kimus jo balsas jį išdavė. 
Tarsi jį išgirdusi, mergina nusigręžė nuo jų ir pasileido atgal prie savo 
draugių. Jos šlaunys po standžia suknute judėjo lyg kokio žvėrelio — 
taip pat gaivališkai, su tokiu pat tyru juslingumu. Pribėgusi prie drau- 
gių, ji dar sykį atsigręžė; jie nebematė jos veido - ryškių gėlių fone jis 
atrodė it koks tamsus lopas. Ji ištiesė ranką su vynuogių keke į giraitės 
pusę; merginos kikendamos pasileido bėgti, raginamos jas barančių ap- 
kūnių moterų juodomis suknelėmis. 

Maiklas Korleonė pajuto, kaip daužosi krūtinėje širdis, o galva ima 
svaigti. Kraujas suplūdo į visas galūnes; rodės, jis išsiverš lauk pro pirštų 
galiukus. Jis pajuto visus vėjo nešamus salos kvapus — apelsinų ir citri- 
nų žiedų, vynuogių, gėlių. Jam ėmė rodytis, tarsi jo teliko tuščias kiau- 
tas, iš kurio ištrūko visas kūnas. Tuomet jis išgirdo savo palydovus 
kvatojant. 

— Tave trenkė perkūnas, a? - tarė Fabricijus, tapšnodamas per petį. 

Net Kalas pasidarė draugiškas. 

-— Raminkis, vyre, raminkis, — kalbėjo jis, plekšnodamas jam per 
ranką. 

Galėjai pamanyti, tarsi Maiklą būtų partrenkęs automobilis. 

Fabricijus ištiesė Maiklui vyno butelį, ir jis smagiai iš jo patraukė, 
Nuo vyno jam prašviesėjo galva. 

— Apie ką judu kalbate, prakeikti avių dulkintojai? — tarė jis. 

Piemenys nusijuokė. 

- Perkūno nenuslėpsi, - su kuo rimčiausia mina savo dorame veide 
tarė Kalas. — Kai jis trenkia į tave, visi pamato. Dėl Dievo meilės — 
nesigėdyk to, vaikine; yra vyrų, kurie meldžiasi, kad juos trenktų per- 
kūnas. Tau pasisekė. 

Maiklui nelabai patiko, kad jo emocijas taip lengva atspėti, bet ši- 
toks dalykas jam nutiko pirmą kartą gyvenime. Čia nebuvo nieko pana- 
šaus į jo susižavėjimus paauglystėje, nieko panašaus į meilę, kurią jis 
juto Kei - meilę, kurios pamatas buvo jos švelnus kūnas, jos intelektas 
ir priešybių trauka. Dabar merginos veidas neištrinamai įsispaudė jo 
galvoje, ir jį apėmė nesuvaldomas troškimas ją turėti; jis žinojo, kad 
jeigu neturės jos, kiekvieną dieną jo nesiliaus kankinusios mintys apie 
ją. Jo gyvenimas supaprastėjo, nukrypo vienintele vaga, visa kita nebu- 
vo verta nė akimirkos dėmesio. Būdamas tremtyje, jis nuolatos mąsty- 
davo apie Kei, nors suvokė, kad jie niekados nebegalės būti meilužiai 
ar net draugai. Juk jis buvo žudikas, mafijozas, gavęs kovos krikštą. 
Bet dabar Kei be pėdsako pranyko iš jo sąmonės. 

— Eime į kaimą, sužinokime, kas ji tokia, - žvaliai tarė Fabricijus. — 
Ką gali žinoti - gal ji nėra tokia nepasiekiama, kaip mes manome. Per- 
kūno trenktam tėra vienas vaistas, ar ne, Kalai? 

Antrasis piemuo rimtai linktelėjo galvą, Maiklas nieko nepasakė. 
Jis nusekė paskui savo sargybinius, kurie pasuko keliu į artimiausią 
kaimą, kuriame pranyko merginų pulkelis. 

Kaimas spietėsi aplink centrinę aikštę su fontanu. Kadangi pro jį ėjo 
svarbus vieškelis, jame buvo kelios parduotuvės, vyninės ir kavinukė 
su trim staliukais terasoje po atviru dangumi. Piemenys susėdo prie 
vieno iš jų, ir Maiklas prisėdo šalia. Mergaičių nebuvo matyti nė žen- 
klo. Kaimas atrodė ištuštėjęs, tik gatvėje lakstė keli vaikigaliai ir vaikš- 
tinėjo asilas. Jų aptarnauti išėjo kavinės savininkas — storas, labai žemo 
ūgio vyras. Jis žvaliai juos pasveikino ir padėjo ant stalo lėkštę nutų. 

— Kadangi jūs ne iš šių vietų, — tarė jis, - paklausykite mano patari- 
mo - paragaukite mano vyno. Jį padarė mano sūnūs iš vynuogių, kurių 
užsiauginame savo ūkyje. Jie prideda į jį apelsinų ir citrinų sulčių. Tai 
geriausias vynas Italijoje. 

Storulis atnešė ąsotį vyno, ir jie įsitikino, kad jis tikrai vertas tokių 
pagyrų. Vynas buvo tamsiai purpurinis, stiprus kaip konjakas. 

—Jūs, aišku, pažįstate visas šio kaimo merginas, - kreipėsi į kavinės 
savininką Fabricijus. - Mes matėme kelias gražuolės einant keliu, ir 
kai mūsų draugas išvydo vieną jų, — jis mostelėjo galva į Maiklo pu- 
sę, — jį trenkė perkūnas. 

Kavinės savininkas nužvelgė Maiklą jau visai kitaip susidomėjęs. 
Sužalotas veidas lig šiol jam atrodė niekuo neišsiskiriantis, nevertas 
įdėmesnio žvilgsnio. Tačiau perkūno trenktas vyras buvo visai kas kita. 

— Parsinešk keletą butelių šio vyno namo, bičiuli, — patarė storulis 
Maiklui. — Šiąnakt be pagalbos tu neužmigsi. 

- Arjūs pažįstate merginą garbanotais plaukais? — paklausė jo Maik- 
las. - Jos oda kreminė, akys labai didelės, labai tamsios. Ar pažįstate 
tokią merginą iš jūsų kaimo? 

-— Ne, - atšovė kavinės savininkas. - Tokios merginos aš nepažįstu. 

Storulis pradingo savo kavinėje. 

Vyrai iš lėto gurkšnojo vyną. Baigę ąsotį, jie sušuko kavinės savi- 
ninkui, prašydami atnešti dar, bet jis nesirodė. Fabricijus nuėjo į kavinę 
jo ieškoti. Grįžęs jis išsišiepė ir tarė Maiklui: 

- Taip ir maniau — mes kalbėjome apie jo dukrą. Dabar jis nulindęs 
kaupia pyktį ir suka galvą, ką čia mums iškrėtus. Manding, keliaukime 
į Korleonę - taip bus geriau. 

Nors Maiklas nemažai mėnesių praleido Sicilijoje, jis vis dar nega- 
lėjo apsiprasti su tokiu jautriu siciliečių požiūriu į visa, kas susiję su 
priešinga lytimi, bet šitokia krautuvės savininko reakcija net kaip sici- 
liečiui buvo pernelyg rūsti. O abiem piemenims ji atrodė visai natūrali, 
ir jie laukė, kada Maiklas pakils nuo stalo ir jie leisis į kelią. 

-— Tas senas šunsnukis užsiminė turįs du sūnus, stambius, smarkius 
vyrukus. Tereikia jam sušvilpti, ir jie atlėks. Eime, — paragino Fabri- 
cijus. 

Maiklas šaltai jį nužvelgė. Lig šiol jis buvo tykus, malonus jaunuo- 
lis, tipiškas amerikietis, tik sprendžiant iš to, kad slapstėsi Sicilijoje, jis 
tikriausiai padarė kažkokį vyrišką poelgį. Pirmą kartą jo asmens sargy- 
biniai išvydo korleonišką žvilgsnį. Žinodamas, kas iš tikrųjų yra Maik- 
las ir ką jis padarė, Donas Tomazinas visados jo prisibijojo ir elgėsi su 
juo kaip su „garbingų žmogumi“. Tačiau šie paprasti piemenys buvo 
susidarę savo nuomonę apie Maiklą - neprotingą nuomonę. Pašaipa ir 
familiarus draugiškumas bemat pranyko iš jų laikysenos, pamačius šal- 
tą Maiklo žvilgsnį, išbalusį, sustingusį jo veidą ir pyktį, kuriuo nuo jo 
dvelkė it šalčiu nuo ledo gabalo. 

Pamatęs, kad jie ėmė žiūrėti į jį su deramu, pagarbiu susidomėjimu, 
Maiklas paliepė: 

— Atveskite tą žmogų man čionai. 

Nedvejodami jie užsimetė šautuvus ant pečių ir nuėjo į tamsią, vėsią 
kavinę. Netrukus jie grįžo. Storulis ėjo tarp jų; jis atrodė nė kiek neišsi- 

gandęs, bet jo pyktis dabar atrodė kažkoks atsargesnis. Maiklas atsilošė 
kėdėje ir kurį laiką įdėmiai jį apžiūrinėjo, o paskui ramiai tarė: 

- Kaip supratau, jus įžeidžiau, kalbėdamas apie jūsų dukterį. Atsi- 
prašau jūsų — esu atvykęs į šią šalį iš svetur ir gerai nežinau čionykščių 
papročių. Leiskite man pasakyti štai ką: aš nenorėjau įžeisti nei jūsų, 
nei jos. 

Jo žodžiai padarė įspūdį asmens sargybiniams. Anksčiau, kai Maik- 
las kalbėdavosi su jais, jo balsas niekad šitaip neskambėdavo. Jis buvo 
įsakmus ir valdingas, nors Maiklas atsiprašinėjo. Kavinės savininkas 
gūžtelėjo pečiais; jis pasidarė dar atsargesnis, nes suprato turįs reikalą 
ne su kokiu bernu. 

-— Kas jūs toks ir ko norite iš mano dukters? 

Nė kiek nedvejodamas Maiklas atsakė: 

- Aš esu amerikietis ir slapstausi Sicilijoje nuo savo šalies policijos. 
Mano vardas Maiklas. Jūs galite pranešti policijai ir pralobti, bet tuo- 
met jūsų dukra, užuot gavusi vyrą, praras tėvą. Šiaip ar taip, aš noriu 
susipažinti su jūsų dukra - jums leidus ir jūsų šeimai matant. Pagal 
visus etiketo reikalavimus. Su didžiausia pagarba. Aš esu garbingas 
žmogus ir neketinu nuplėšti garbės jūsų dukrai. Noriu su ja susipažinti, 
pasikalbėti, ir jeigu mes nutarsime tinką vienas kitam, mes susituoksi- 
me. Jei ne - jūs manęs daugiau nematysite. Gal aš vis dėlto pasirodysiu 
jai nesimpatingas, o tokiu atveju kiekvienas vyras yra bejėgis. Kai ateis 
tinkamas laikas, papasakosiu jums apie save visa, ką turi žinoti žmonos 
tėvas. 

Visi trys vyrai žvelgė į jį apstulbę. 

-— Jį tikrai trenkė perkūnas, — su pagarbia baime balse sukuždėjo Fab- 
ricijus. 

Kavinės savininkas dabar jau neatrodė toks savimi pasitikintis ir ku- 
pinas paniekos, o ir jo pyktis nebebuvo toks demonstratyvus. 

- Ar jūs esate draugų draugas? — galop paklausė jis. 

Eilinis sicilietis negali garsiai ištarti žodžio „mafija“, tad dar aiškiau 
paklausti Maiklo, ar jis yra mafijos narys, kavinės savininkas negalėjo. 
Šis klausimas buvo įprastas norint sužinoti, ar žmogus priklauso mafi- 
jai, bet dažniausiai jis buvo pateikiamas ne į akis, o klausiant apie po- 
kalbyje nedalyvaujantį asmenį. 

— Ne, - atsakė Maiklas, - aš atvykęs į šią šalį iš svetur. 

Storulis dar sykį metė žvilgsnį į jį, į sudarkytą kairįjį skruostą, į 
ilgas kojas - Sicilijoje ilgakojų reta. Jis nužvelgė du piemenis, kurie be 
baimės kuo atviriausiai nešiojosi savo šautuvus, ir prisiminė, kad įėję į 

jo kavinę jie pasakė, kad jų padrone norįs su juo pasikalbėti. Jis niurgz- 
telėjo, esą tegul tas šunsnukis dingsta iš jo kavinės, bet vienas iš pieme- 
nų tarė: 

- Patikėkite mano žodžiu — bus geriausia, jeigu jūs išeisite ir pats su 
juo pasišnekėsite. 

Ir kažkas privertė jį išeiti. Dabar jis, pats nesuprasdamas kodėl, nu- 
tarė būsiant geriausiai parodyti šiam nepažįstamajam šiokį tokį manda- 
gumą. 

- Ateikite sekmadienį po pietų, — nenoriai pakvietė jis. - Mano pa- 
vardė Vitelis, mano namas ten, ant kalvos virš kaimo. Na, bet jūs ateiki- 
te į kavinę, ir aš jus parsivesiu namo. 

Fabricijus buvo beprasižiojąs, bet Maiklas kartą į jį dėbtelėjo, ir pie- 
muo prikando liežuvį. Tai neprasprūdo Viteliui pro akis. Taigi kai Maik- 
las atsistojęs ištiesė jam ranką, jis ją paspaudė ir nusišypsojo. Jis išsi- 
klausinės apie tą svetimšalį, ir jeigu tai, ką sužinos, jam nepatiks, jis 
visuomet galės pasitikti jį su dviem savo sūnumis, taip pat ginkluotais 
šautuvais. Vitelis irgi turėjo ryšių su „draugų draugais“. Vis dėlto kaž- 
kas jam kuždėjo, kad čia vienas iš tų neįtikėtinų laimingų atsitiktinu- 
mų, kuriais visuomet tiki siciliečiai, kažkas jam kuždėjo, kad dukters 
grožis padarys ją turtuole, o jo šeima nebežinos rūpesčių. Na ir gerai. 
Kai kurie vietiniai jaunuoliai jau ėmė rėžti sparną apie dukterį, tad šis 
nepažįstamasis sudarkytu veidu gali padaryti gerą darbą — juos nubai- 
dyti. Parodydamas savo gerus ketinimus, Vitelis įdėjo nepažįstamie- 
siems į kelią butelį savo geriausio vyno. Jis pastebėjo, kad sąskaitą ap- 
moka vienas iš piemenų. Tai padarė jam dar didesnį įspūdį - jam tapo 
aišku, kad Maiklas yra viršesnis už tuodu savo palydovus. 

Maiklui neberūpėjo pasivaikščiojimas. Jie rado garažą, nusisamdė 
automobilį su vairuotoju ir buvo parvežti į Korleonę. Piemenys turbūt 
papasakojo daktarui Tacui apie tai, kas nutiko. Tą vakarą, kai jie sėdėjo 
sode, daktaras tarė Donui Tomazinui: 

— Mūsų draugą šiandien trenkė perkūnas. 

Neatrodė, kad tai būtų nustebinę Doną Tomaziną. 

— Gaila, kad kai kurių tų jaunuolių iš Palermo netrenkia perkūnas — 
tuomet aš galėčiau ramiai pagyventi, — jis turėjo galvoje naujo tipo mafi- 
jos vadus, kurie radosi dideliuose miestuose, tokiuose kaip Palermas, kel- 
dami grėsmę tokiems ištikimiems senosios tvarkos šalininkams kaip jis. 

— Noriu, kad lieptumėte tiems dviem piemenims palikti mane ramy- 
bėje sekmadienį. Aš eisiu pas tos merginos tėvus pietų ir nenoriu, kad 
jie slankiotų iš paskos, — paprašė Tomazino Maiklas. 

Donas papurtė galvą. 

— Aš atsakau tavo tėvui už tave, tad neprašyk manęs to. Be to, girdė- 
jau, jog tu kalbėjai net apie vedybas — to aš negaliu tau leisti, kol nusių- 
siu kokį žmogų pasikalbėti su tavo tėvu. 

Maiklas laikėsi labai atsargiai — vis dėlto Donas buvo gerbtinas 
Žmogus. 

— Done Tomazinai, jūs pažįstate mano tėvą. Jis apkursta, kai kas 
nors jam sako „ne“ ir atgauna klausą tik tuomet, kai išgirsta „taip“. Tai 
štai, iš manęs jis daugel kartų yra girdėjęs „ne“. Suprantu — tie du sar- 
gybiniai reikalingi, aš nenoriu pridaryti jums bėdos, tad jie gali lydėti 
mane sekmadienį, tačiau jeigu norėsiu vesti - vesiu. Jeigu aš neleidžiu 
savo tėvui kištis į savo asmeninį gyvenimą, tai jį tikrai įžeisčiau, leisda- 
mas jums tai daryti. 

Mafijos galva atsiduso. 

— Ką gi, vedybos - tai vedybos. Aš žinau, koks perkūnas tave tren- 
kė. Ji - gera mergina iš garbingos šeimos. Jeigu tu nuplėši jai garbę, 
tėvas darys viską, kad tave užmuštų, ir tu gausi pralieti kraują. Be to, aš 
gerai pažįstu tą šeimą ir negaliu leisti, kad taip atsitiktų. 

- Galaš jai pasirodysiu atstumiantis, be to, ji labai jauna, ir gal aš jai 
atrodysiu per senas, — tarė Maiklas, bet pamatė, kad abu vyrai šypso- 
si. - Man reikės pinigų dovanoms ir, ko gero, automobilio. 

Donas linktelėjo galvą. 

— Viskuo pasirūpins Fabricijus, jis protingas vaikinas, o laivyne iš- 
moko mechanikos. Iš ryto aš tau duosiu pinigų. Aš pranešiu tavo tėvui 
apie tai, kas vyksta, — tai privalau padaryti. 

— Gal jūs turite kokių vaistų, kurie išdžiovintų tuos prakeiktus snar- 
glius, nuolatos varvančius man iš nosies? — paprašė daktaro Taco Maik- 
las. — Kaip čia atrodys, jei merginos akivaizdoje be perstojo juos šluos- 
tysiu? 

-— Prieš tau einant su ja pasimatyti, aš patepsiu tau nosį vienu vais- 
tu, - pažadėjo daktaras. - Tau mažumą užtirps oda, bet tu nenusimink — 
bučiuosi ją dar negreit. 

Daktaras ir Donas nusišypsojo iš šio sąmojo. 

Iki sekmadienio Maiklas gavo apdaužytą, bet tinkamą naudoti „Alfa 
Romeo“. Be to, jis suvažinėjo autobusu į Palermą pirkti dovanų mergi- 
nai ir jos šeimynykščiams. Jis sužinojo, kad merginos vardas - Apolo- 
nija; kas vakarą jis prisimindavo gražų jos veidą, mintyse kartodavo 
gražų jos vardą. Norėdamas užmigti, jis turėdavo išgerti nemažai vyno, 
tad senoms tarnaitėms, dirbusioms namuose, buvo liepta kas vakarą 

padėti butelį atšaldyto vyno prie jo lovos. Maiklas jį visuomet ištuštin- 
davo. 

Sekmadienį, skambant bažnyčių varpams, kurie buvo girdėti visoje 
Sicilijoje, jis sėdo į „Alfa Romeo“, nuvažiavo į tą kaimą ir sustojo prie 
pat kavinės. Kalas ir Fabricijus, ginkluoti savo šautuvais, sėdėjo ant 
užpakalinės sėdynės; Maiklas paliepė jiems laukti kavinėje - į Vitelių 
namus jie neisią. Kavinė buvo uždaryta, bet savininkas jų laukė atsirė- 
męs į tuščios terasos turėklą. 

Jie visi paspaudė vieni kitiems rankas, Maiklas pasiėmė tris ryšulė- 
lius su dovanomis ir nukėblino paskui Vitelį įkalnėn jo namų link. Jo 
troba buvo didesnė negu eilinė kaimo troba — Viteliai neskurdo. 

Namų vidui teikė jaukumo Švenčiausiosios Mergelės statulėlės po 
stiklo gaubtais, šalia kurių mirgėdamos degė žvakutės. Abu sūnūs jau 
laukė, kaip ir tėvas apsirengę juodais šventadieniškais kostiumais. Jie 
buvo tvirti, sveiki vaikinai, ką tik išaugę iš paauglystės, bet nuo triūso 
ūkyje atrodė vyresni. Motina buvo guvi moteriškaitė, tokia pat apkūni 
kaip ir jos vyras. Apolonijos nebuvo matyti. 

Po pristatymų, kurių Maiklas nė neišgirdo, jie susėdo kambaryje. 
Maiklas nesuprato, ar tai svetainė, ar iškilmingoms progoms skirtas val- 
gomasis, nes jis buvo užgriozdintas visokiausiais baldais. Kambarys 
nebuvo labai didelis, bet Sicilijos mastais ganėtinai prabangus. Maik- 
las įteikė dovanas Viteliams, tėvui - auksinį portsigarą, motinai - atrai- 
žą geriausio, kokio tik rado Palerme, audeklo. Jam dar liko trečias ryšu- 
lėlis - Apolonijai. Tėvai santūriai padėkojo už dovanas, mat jos buvo 
kiek per ankstyvos — dovanas buvo galima nešti tik po antrojo apsilan- 
kymo. 

— Nemanykite, jog mes nieko neverti, kad šitaip lengvai priimame 
nepažįstamus savo namuose, - kaimiškai, kaip vyras vyrui tarė jam Vi- 
telis. - Donas Tomazinas asmeniškai už jus laidavo, o šiuose kraštuose 
niekas niekados nesuabejotų šio gerojo žmogaus žodžiu. Taigi jūs mums 
esate laukiamas svečias. Tačiau aš turiu jums pasakyti, kad jeigu jūsų 
ketinimai mano dukters atžvilgiu yra rimti, mes turėsime sužinoti šiek 
tiek daugiau apie jus ir jūsų šeimą. Jums tai suprantama - juk jūsų šei- 
ma kilusi iš šio krašto. 1 

Maiklas linktelėjo galvą ir mandagiai atsakė: 

— Aš pasirengęs bet kada papasakoti visa, ką jūs pageidaujate žinoti, 

Sinjoras Vitelis iškėlęs ranką jį pertraukė: 

- Aš nesu smalsus žmogus. Pirma pasižiūrėkime, ar to reikia. Dabar jūs 
esate laukiamas svečias mano namuose kaip Dono Tomazino draugas. 

Nors Maiklo nosis iš vidaus buvo ištepta vaistais, jis stačiai užuodė, 
kad mergina kambaryje. Jis atsigręžė ir pamatė ją stovint tarpduryje. 
Nors ji nebuvo nieko įsisegusi į juodas it derva garbanas ar prie papras- 
tos kuklios juodos suknutės - aiškiai geriausio šventadieniško savo dra- 
bužio, — nuo jos dvelkė gaiviu gėlių ir apelsinų žiedų aromatu. Ji metė 
į jį žvilgsnį, šyptelėjo lūpų kampučiu ir, droviai nudelbusi akis, atsisė- 
do šalia motinos. 

Maiklas vėl pajuto, kaip jam užgniaužia kvapą, kaip jo kūną užtvin- 
do kažkas nenusakoma - ne tiek geismas, kiek beprotiškas noras ją tu- 
rėti. Jis pirmą kartą suprato tą klasikinį italo pavydą. Tą akimirką jis 
buvo pasiryžęs užmušti kiekvieną, kuris paliestų tą merginą, mėgintų ją 
savintis, atimti iš jo. Jis norėjo ją turėti taip beprotiškai, kaip šykštuolis, 
nepaleidžiantis iš nagų auksinių monetų, kaip kumetis, trokštantis sa- 
vos žemės. Niekas nesutrukdys jam tapti tos merginos savininku, užra- 
kinti ją namuose ir laikyti belaisve, kuri bus jo, tik jo. Jis nenorėjo, kad 
kas kitas ją net matytų. Kai Apolonija atsigręžusi nusišypsojo savo bro- 
liui, Maiklas pats to nejausdamas lyg durklu pervėrė jį žvilgsniu. Tėvai 
matė, kad Maiklas - klasikinis „perkūno trenkto“ jaunuolio pavyzdys, 
ir nusiramino. Jų dukros rankose jis bus tik molio gabalas, kol jie susi- 
tuoks. Paskui, aišku, padėtis pasikeis, bet tiek to. Palerme Maiklas nu- 
sipirko naujų drabužių, tad nebeatrodė panašus į apskurusį valstietį, ir 
Viteliai aiškiai matė, kad jis didesnis ar mažesnis Donas. Sudarkytas jo 
veidas nedarė jo tokio atgrasaus, kaip jis kad manė, o kadangi iš kito 
šono žiūrint jis buvo labai gražus, šis sužalojimas teikė jam netgi savo- 
tiško įdomumo. Šiaip ar taip, Sicilijoje buvo tiek luošių, kad į šitokį 
menką trūkumą niekas nekreipė dėmesio. 

Maiklas pažvelgė tiesiai į merginą, į gražų ovalų jos veidą. Jos lūpos 
buvo bemaž mėlynos — toks tamsus kraujas tvinkčiojo jose. 

— Aš mačiau tave anądien prie apelsinų giraitės, — tarė jis, nedrįsda- 
mas ištarti jos vardo. — Kai tu pabėgai. Tikiuosi, aš tavęs neišgąsdinau? 

Mergina pakėlė į jį akis, bet iškart nuleido ir papurtė galvą. Pamatęs 
tas gražias akis, Maiklas nusuko žvilgsnį. 

— Apolonija, pasakyk ką šitam vargšui vaikinui, jis šitiek mylių at- 
važiavo, kad tave pamatytų, - rūsčiai tarė jai motina, bet juodos it der- 
va merginos blakstienos, lyg paukščio sparnai uždengusios akis, ne- 
kilstelėjo. 

Maiklas ištiesė jai į auksinį popierių įvyniotą dovaną, ir Apolonija 
pasidėjo ją ant kelių. 

- Išvyniok, mergyte, — paliepė tėvas, bet ji nekrustelėjo. Jos rankos 

nekantriai išvyniojo ryšulėlį, stengdamasi nesuplėšyti brangaus popie- 
riaus. Ji sutriko, išvydusi raudonu aksomu trauktą juvelyro dėžutę — 
tokių dalykų ji dar nebuvo laikiusi rankose ir nežinojo, kaip ją atidaryti. 
Vis dėlto grynai intuityviai galop ją atidarė ir išėmė dovaną. 

Tai buvo masyvi auksinė grandinėlė nešioti ant kaklo. Viteliams ji 
padarė didžiulį įspūdį ne tik todėl, kad aiškiai buvo labai brangi, bet ir 
todėl, kad jų visuomenėje dovana iš aukso bylojo apie pačius rimčiau- 
sius ketinimus. Tai buvo tikrų tikriausias pasiūlymas vedyboms, tikriau 
sakant, ženklas, kad toks pasiūlymas bus pateiktas. Viteliai nebegalėjo 
abejoti šio nepažįstamojo ketinimų rimtumu. Ir jo turtingumu. 

Apolonija vis dar neprisilietė prie dovanos. Motina pakėlė grandi- 
nėlę, kad jai parodytų; ji kilstelėjo tas ilgąsias blakstienas, pažvelgė 
tiesiai į Maiklą savo rudomis į stirnos panašiomis akimis ir nešyptelė- 
jusi ištarė: 

- Grazia", 

Maiklas pirmąsyk išgirdo jos balsą. Jis buvo jaunatviškai drovus, 
švelnus it aksomas ir dar ilgai skambėjo jam ausyse. Jis nusigręžė nuo 
jos ir kalbėjo su jos tėvais vien todėl, kad žiūrėdamas į ją šitaip sutrik- 
davo. Vis dėlto jis spėjo pajusti, kad nors jos suknutė buvo santūriai 
laisva, jos geidulingumas tiesiog prasimušė pro audeklą. Jis dar spėjo 
pastebėti, kad tamsiai kreminė jos oda dar patamsėja jai raustant nuo 
kraujo, suplūstančio į veidą. 

Galop Maiklas pakilo eiti; Viteliai irgi atsistojo. Jie atsisveikino ofi- 
cialiai; Apolonija paduodama jam ranką pagaliau atsisuko veidu į jį. 
Kai jis ją spaudė, nuo jos odos - šiltos ir šiurkščios, valstietiškos odos 
prisilietimo jam kūnu perbėgo virpulys. Tėvas palydėjo jį nuokalne iki 
automobilio ir pakvietė pietų kitą sekmadienį. Maiklas linktelėjo galvą, 
bet žinojo negalėsiąs išlaukti savaitę, kol vėl ją pamatys. 

Jis ir nelaukė. Kitą dieną, palikęs savo sargybinius, atvažiavo į kai- 
mą ir atsisėdęs kavinės terasoje šnekučiavosi su Apolonijos tėvu. Sin- 
joras Vitelis jo pasigailėjo ir nusiuntė berniuką pakviesti žmonos ir duk- 
ters į kavinę. Šį kartą pašnekesys nebuvo toks nejaukus. Apolonija bu- 
vo ne tokia drovi, šnekesnė. Ji vilkėjo kasdiene kartūno suknele, kuri 
kur kas labiau jai tiko. 

Kitą dieną viskas pasikartojo, tik šįkart Apolonija buvo užsisegusi 
jo dovanotą auksinę grandinėlę. Tai matydamas, jis nusišypsojo supra- 
tęs, kad ji duoda jam ženklą. Jis ėjo su ja įkalnėn, o motina, nesitrauk- 

dama nė per žingsnį, jiems iš paskos. Vis dėlto jaunuolių kūnai kartais 
neišvengiamai susiliesdavo, o kartą Apolonija suklupo ir griūdama at- 
sirėmė į jį, tad jis gavo sugriebti ją rankomis. Jos kūnas buvo toks šil- 
tas, toks virpantis, kad jis pajuto, kaip jį visą užlieja galinga kraujo 
banga. Jie nematė, kad iš paskos einanti ponia Viteli šypsosi, žinoda- 
ma, kad jos dukra - kalnų ožka, nėsyk nesuklupusi šiame kelyje nuo tų 
laikų, kai pradėjo vaikščioti, ir kad tai vienintelė proga šiam jaunuoliui 
prisiliesti prie jos dukros iki vestuvių. 

Šitaip jie susitikinėjo dvi savaites. Maiklas kaskart atveždavo jai 
dovanų, ir ilgainiui ji pasidarė mažiau drovi. Tačiau be palydovo jie 
negalėdavo susitikti. Apolonija buvo paprasta mažaraštė kaimo mer- 
gaitė, visai nemačiusi pasaulio, bet guvi, kupina gyvenimo džiaugs- 
mo, ir jam buvo smagu su ja, nors jų bendravimą sunkino tai, kad 
Maiklui buvo nelengva kalbėti sicilietiškai. Mergina juo susižavėjo, 
be to, ji žinojo, kad jis tikriausiai turtingas, tad Maiklo pageidavimu 
viskas klostėsi labai greitai - vestuvės buvo sutartos sekmadienį po 
dviejų savaičių. 

Dabar ėmė veikti Donas Tomazinas. Iš Amerikos jam buvo praneš- 
ta, kad Maiklui nevalia įsakinėti, bet kad būtina imtis visų priemonių jo 
saugumui užtikrinti. Taigi Donas Tomazinas pareiškė atstosiąs jaunikio 
tėvą ir taip užtikrino savo paties asmens sargybinių dalyvavimą. Korle- 
oniškiams vestuvėse taip pat atstovavo Kalas, Fabricijus ir daktaras Ta- 
cas. Buvo sutarta, kad jaunavedžiai gyvens akmens siena juosiamoje 
daktaro Taco viloje. 

Tai buvo paprastos kaimiškos vestuvės. Kaimiečiai sustoję gatvėse 
mėtė gėles į vestuvių dalyvius ir svečius, kai eisena patraukė iš bažny- 
čios prie jaunosios namų, o eisenos dalyviai mėtė jiems cukrumi glais- 
tytus migdolus — tradicinius vestuvių saldumynus. Likę migdolai buvo 
sukrauti krūvomis ant jaunosios vestuvinės lovos, šiuo atveju simboli- 
nės, nes pirmąją naktį jaunavedžiai praleis viloje prie Korleonės. Ves- 
tuvių puota truko iki vidurnakčio, bet jaunieji dar jai nesibaigus išva- 
žiavo Maiklo automobiliu. Kai atėjo laikas važiuoti, Maiklas nustebęs 
pamatė, kad jaunosios prašymu jos motina rengiasi važiuoti kartu. Sin- 
joras Vitelis paaiškino: Apolonija dar jauna, nekalta, ji mažumą išsi- 
gandusi, po pirmosios nakties jai reikės su kažkuo pasikalbėti, kažkas 
turės nukreipti ją reikiama linkme, jei kas nenusisektų - juk tuose daly- 
kuose gali kilti visokių keblumų. Maiklas pamatė, kad Apolonija žiūri į 
jį su dvejone savo didelėse rudose akyse. Jis nusišypsojo jai ir pritaria- 
mai linktelėjo. 

Taigi jie važiavo automobiliu į vilą prie Korleonės kartu su Maiklo 
uošve. Tačiau atvažiavus senoji iškart susibičiuliavo su daktaro Taco 
tarnaite. Apkabinusi ir pabučiavusi dukrą, ji pradingo iš akių. Maiklas 
su savo nuotaka nuėjo į didžiulį miegamąjį vieni. 

Apolonija vis dar vilkėjo vestuvinę suknelę, virš kurios buvo užsi- 
metusi apsiaustą. Tarnai atnešė iš automobilio lagaminą ir dėžę su jos 
daiktais. Ant stalelio stovėjo butelis vyno ir lėkštė su vestuviniais pyra- 
gaičiais. Jų abiejų žvilgsniai vis kliuvo už didžiulės lovos su baldaki- 
mu. Mergina kambario viduryje laukė, kada jaunikis padarys pirmąjį 
žingsnį. 

Dabar, kai jis liko vienu du su ja, kai ji jam teisėtai priklausė, kai 
niekas nebekliudė mėgautis tuo kūnu ir veidu, kurį kas vakarą matyda- 
vo savo svajose, Maiklas negalėjo prisiversti prie jos prieiti. Jis tik žiū- 
rėjo, kaip ji nusiima nuometą ir paguldo jį ant kėdės, o paskui padeda 
karūnėlę ant tualetinio stalelio, kur jau buvo išrikiuota gausybė kremų 
ir kvepalų, kuriuos Maiklas užsakė Palerme. Apolonijos žvilgsnis trum- 
pai už jų užkliuvo. 

Maiklas užgesino šviesą, manydamas, jog mergina laukia tamsos, 
kad jos priedangoje galėtų nusirengti, bet pro langinėmis neuždengtus 
langus į kambarį sklido skaisčiai geltona mėnesiena. Maiklas priėjęs 
uždarė langines, bet ne iki galo, nes kambaryje bus per šilta. 

Apolonija vis dar stovėjo prie stalelio, tad Maiklas išėjo iš kambario 
ir išgėrė taurelę vyno kartu su daktaru Tacu ir Donu Tomazinu sode, kol 
moterys rengėsi gulti. Jis tikėjosi, kad grįžęs ras Apoloniją apsirengu- 
sią naktiniais marškiniais, jau lovoje, po antklode. Maiklą nustebino, 
kad jos motina nepadarė jai šios paslaugos. O gal Apolonija norėjo, kad 
jis padėtų jai nusirengti? Ne, nutarė jis, ji per daug drovi, per daug 
nekalta, kad šitaip elgtųsi. 

Kai Maiklas grįžo į miegamąjį, jame buvo tamsu, nors į akį durk, 
kažkas iki galo uždarė langines. Jis apgraibomis susirado lovą, nusiren- 
gė ir nuogas palindo po antklode. Dabar jis įžiūrėjo jos siluetą. J i gulėjo 
nugara į jį, susirietusi į kamuoliuką. Ištiesęs ranką, jis palietė glotnią 
lyg šilkas nuogą jos odą. Ji neapsirengė marškinių, ir ta drąsa jį labai 
nudžiugino. Pamažu, atsargiai, jis padėjo ranką jai ant peties ir švelniai 
spustelėjo, kad ji atsigręžtų į jį. Ji iš lėto atsisuko, ir jo ranka užčiuopė 
minkštą, pilną jos krūtį. Vos jam prisilietus, ji puolė jam į glėbį, ir paga- 
liau Maiklas pajuto ją savo rankose. Aistringai bučiuodamas jos šiltas 
lūpas, jis prisispaudė ją prie savęs, o paskui užgriuvo ant jos. 

Degdama nekantrumu ji prisiglaudė prie jo. Kai jis įėjo, ji aiktelėjo 
ir gal sekundę gulėjo nejudėdama, o paskui smarkiai kilstelėjo dubenį 

ir apsivijo kojomis jam aplink šlaunis. Kai baigė, jie buvo taip įnirtin- 
gai sukibę, kad išsiskyrę tirtėjo lyg mirties akivaizdoje. 

Tą naktį ir per paskesnes savaites Maiklas suprato, kodėl primity- 
viose visuomenėse taip vertinama nekaltybė. Jam tai buvo laikotarpis 
lig šiol nepatirto geidulingumo - geidulingumo, sumišusio su vyriškos 
galios pojūčiu. Tomis pirmosiomis jų vedybinio gyvenimo dienomis 
Apolonija tapo kone jo verge, o Maiklas įsitikino, kad jauna, karšto 
kraujo mergina, pajutusi pasitikėjimą, meilę, po pirmųjų lytinių santy- 
kių tampa gardi kaip nei per daug, nei per mažai prinokęs vaisius. 

Kita vertus, Apolonija praskaidrino gan niūrią vyrišką naimų aplin- 
ką. Ji išsiuntė motiną jau kitą dieną po pirmosios nakties ir žvaliai, su 
mergišku žavesiu vadovavo prie bendro namų stalo. Kas vakarą su jais 
vakarieniaudavo Donas Tomazinas, o geriant vyną sode, tarp statulų, 
nukabinėtų raudonų lyg kraujas gėlių vainikais, daktaras Tacas pasako- 
davo visas senas savo istorijas, tad vakarai praeidavo gan smagiai. Naktį 
jaunavedžiai iki paryčių karštligiškai mylėdavosi savo miegamajame. 
Maiklas negalėjo pasisotinti gražiai nulietu Apolonijos kūnu, negalėjo 
atsigrožėti medaus geltonumo oda ir didelėmis rudomis, aistra liepsno- 
jančiomis akimis. Nuo jos sklido nuostabiai gaivus kvapas - kūniškas, 
prisodrintas jos geidulingumo, bet bemaž saldus ir keliantis nepakelia- 
mą geismą. Jos mergaitiška aistra prilygo jo geismui, tad dažnai jie 
išsekę užmigdavo jau išaušus. Kartais nuilsęs, bet dar nenorėdamas mie- 
go, Maiklas atsisėsdavo ant palangės ir žiūrėdavo į nuogą miegančią 
Apoloniją. Miegant jos veidas taip pat buvo nuostabiai gražus — tobu- 
las veidas, kokių lig tol jis buvo matęs tik albumuose, vaizduojančiuose 
italų dailininkų tapytas madonas, kurių nė lakiausios vaizduotės meni- 
ninkas nebūtų palaikęs nekaltomis. 

Per pirmąją savo vedybinio gyvenimo savaitę jie dažnai iškylauda- 
vo ir važiuodavo į nedideles išvykas su jo „Alfa Romeo“, bet paskui 
Donas Tomazinas pasivedė Maiklą į šalį ir paaiškino jam, kad po vedy- 
bų toje Sicilijos dalyje niekam nebe paslaptis, kas jis ir kur gyvena, tad 
būtina imtis atsargumo priemonių jam apsaugoti nuo Korleonių Šeimos 
priešų, kurių ilgos rankos pasiekia ir šią slėptuvę saloje. Donas išstatė 
sargybinius aplink Maiklo vilą, o abu piemenys, Kalas ir Fabricijus, ėjo 
sargybą šiapus jos sienos. Taigi Maiklas su savo žmona privalą nekelti 
kojos už vilos teritorijos. 

Maiklas leido laiką mokydamas Apoloniją skaityti ir rašyti angliš- 
kai, taip pat vairuoti automobilį vilos kieme. O tuo metu Donas To- 
mazinas, matyt, buvo labai užsiėmęs ir prastas pašnekovas; pasak dak- 
taro Taco, jis vis dar nesutarė su naująja Palermo mafija. 

Vieną vakarą sena kaimietė, dirbusi namuose tarnaite, atnešė į sodą 
lėkštę šviežių alyvų ir pasisukusi į Maiklą paklausė: 

- Visi šneka, kad jūs esate Dono Korleonės, Krikštatėvio iš Niujor- 
ko, sūnus. Ar tai tiesa? 

Maiklas pamatė, kad Donas Tomazinas purto galvą, pasipiktinęs, 
jog jų paslaptis jau tapo žinoma visiems. Tačiau senė žiūrėjo į Maiklą 
taip susirūpinusi, tarsi jai būtų buvę be galo svarbu žinoti tiesą, tad 
Maiklas linktelėjo galvą. 

- Jūs pažįstate mano tėvą? — paklausė jis. 

Moters vardas buvo Filomena. Jos veidas buvo rudas ir raukšlėtas it 
graikinis riešutas. Pirmą kartą per tą laiką, kai Maiklas gyveno viloje, ji 
nusišypsojo jam, parodydama rudomis dėmėmis nusėtus dantis. 

- Krikštatėvis kartą išgelbėjo man gyvybę — ir smegeninę, - tarė ji. 
Ji aiškiai norėjo kažką dar pasakyti, tad Maiklas padrąsinamai jai nusi- 
šypsojo. 

— Ar tiesa, kad Lukas Brazis negyvas? — paklausė ji baikščiai. 

Maiklas linktelėjo galvą ir nustebo išvydęs palengvėjimą moters vei- 
de. Filomena persižegnojo ir tarė: 

- Atleisk man, Viešpatie, bet tegul jo siela amžinai smilksta pragare. 

Maiklas prisiminė, kad kadaise jį smalsino Brazio asmenybė, ir stai- 
ga intuityviai pajuto šią moterį žinant tą istoriją, kurios nieku gyvu ne- 
norėjo jam pasakoti Heigenas ir Sonis. Jis įpylė moteriai stiklą vyno ir 
pasodino ją prie stalo. 

— Papasakokit man apie mano tėvą ir Luką Brazį, - švelniai tarė 
jis. — Aš šį bei tą žinau, bet kaip jie susidraugavo ir kodėl Brazis buvo 
toks atsidavęs mano tėvui? Nesibaiminkite, papasakokite man. 

Filomena pažiūrėjo savo juodomis it razinos akimis į Doną Tomazi- 
ną, o šis kažkaip parodė jai leidžiąs. Taigi Filomena visą vakarą pasa- 
kojo jiems savo istoriją. 

Prieš trisdešimt metų Filomena buvo pribuvėja ir aptarnavo italų 
koloniją Niujorko Dešimtosios aveniu rajone. Moterys nuolatos pasto- 
davo, ir ji klestėjo. Ji net atskleidė kai kurias savo paslaptis gydyto- 
jams, ir tai padėdavo jiems sunkių gimdymų atvejais. Amžinatilsį jos 
vyras tuomet buvo labai pelningos bakalėjos krautuvės savininkas, bet 
lošdavo kortomis ir merginėdavo, nė nemanydamas atidėti skatiką kitą 
juodai dienai. 

Vieną prakeiktą naktį prieš trisdešimt metų, kai visi dori žmonės jau 
seniai miegojo, kažkas pabeldė į Filomenos duris. Ji visiškai neišsigan- 
do, nes kūdikiai apdairūs - jie atsiranda šiame nuodėmingame pasauly- 

je ramiu metu. Taigi ji apsirengė ir atidarė duris, už kurių stovėjo Lukas 
Brazis, apie kurį jau tada sklido baisūs gandai. Be to, buvo žinoma, kad 
jis viengungis, tad Filomena bemat persigando. Ji pamanė, kad jis atėjo 
susidoroti su jos vyru — gal tas per savo kvailumą atsisakė padaryti Bra- 
ziui kokią nedidelę paslaugą. 

Tačiau pasirodė, kad Brazis atvyko įprastu reikalu. Jis pasakė Filo- 
menai, jog gimdanti moteris; ji gyvenanti nelabai arti, pribuvėja priva- 
lanti vykti su juo. Filomena iškart pajuto, kad kažkas negerai. Tą naktį 
žiaurus Brazio veidas atrodė lyg bepročio — jį aiškiai buvo užvaldęs 
kažkoks demonas. Ji mėgino prieštarauti, girdi, ji padedanti tik toms 
moterims, kurias pažįstanti, bet jis įspraudė jai į delną pluoštą dolerių ir 
šiurkščiai paliepė važiuoti su juo. Filomena buvo tokia išsigandusi, kad 
sutiko. 

Gatvėje stovėjo fordas, kurio vairuotojas buvo Luko Brazio plauko. 
Nė pusvalandžiui nepraėjus, jie atvažiavo prie nedidelio namo Long 
Ailende prie pat tilto. Namas buvo skirtas dviem šeimoms, bet jame aiš- 
kiai gyveno tik Brazis su savo gauja, nes virtuvėje kortavo ir gėrė dar keli 
gangsteriai. Brazis nusivedė Filomeną į miegamąjį antrame aukšte. Lo- 
voje gulėjo jauna graži mergina. Ji buvo rudaplaukė ir panėšėjo į airę; ji 
buvo išsidažiusi veidą, o jos pilvas buvo baisiausiai išsipūtęs. Pamačiusi 
Brazį, vargšelė iš siaubo — taip, siaubo — nusigręžė, ir išties kaip gyva 
Filomena nebuvo mačiusi nieko baisesnio už tą neapykantos iškreiptą 
žiaurų Brazio veidą. (Tai sakydama, senutė dar sykį persižegnojo.) 

Trumpai tariant, Brazis išėjo iš kambario. Du jo vyrai padėjo pribu- 
vėjai. Kūdikiui gimus, išsekusi motina kietai įmigo. Vyrai pakvietė Brazį, 
ir Filomena, suvyniojusi naujagimį į antklodę, padavė jam ryšulėlį, sa- 
kydama: 

— Jeigu jūs tėvas — paimkite ją. Mano darbas baigtas. 

Brazis piktai dėbtelėjo į ją; jo akys blizgėjo lyg bepročio. 

— Taip, aš esu tėvas, - tarė jis. - Bet aš nenoriu, kad bent vienas iš 
tos padermės gyventų. Nunešk ją į rūsį ir įmesk į krosnį. 

Iš pradžių Filomena pamanė, kad bus blogai jį supratusi. Ją suglu- 
mino jo pavartotas žodis „padermė“. Gal jį siutino tai, kad mergina 
buvo ne italė? O gal jis norėjo pasakyti, kad mergina aiškiai iš padug- 
nių, trumpai tariant, kekšė? O gal jis turėjo galvoje, kad draudžia gy- 
venti visam, kas gimsta nuo jo? Filomena nusprendė, kad jis šitaip žvė- 
riškai juokauja. 

— Čia jūsų vaikas, darykite su juo, ką norite, — pyktelėjusi tarė ji ir 
atkišo jam ryšulėlį. 

Tuo metu išsekusi gimdyvė atsibudo ir atsigręžė į juos kaip tik tą 
akimirką, kai Brazis smarkiai pastūmė ryšulėlį, prispausdamas naujagi- 
mį Filomenai prie krūtinės. 

— Lukai, Lukai, aš atsiprašau, — pralemeno gimdyvė. 

Brazis atsigręžė į ją. 

Tai buvo baisu, prisiminė Filomena. Klaiku. Jie panėšėjo į du pasiu- 
tusius žvėris. Juose nebuvo likę nieko žmogiško. Jautei, kaip kambary- 
je tvyro jų abipusė neapykanta. Tuo metu jiems niekas daugiau neeg- 
zistavo, net tik ką gimęs kūdikis. Vis dėlto Filomena pajuto ir kažkokią 
keistą aistrą, kruviną, demonišką geismą, kuris buvo toks antgamtiš- 
kas, kad buvo aišku, jog jie prakeikti amžiams. Tuomet Lukas atsisuko 
į Filomeną ir šiurkščiai tarė: 

— Padaryk, ką tau sakau, ir aš padarysiu tave turtingą. 

Iš siaubo Filomena neteko žado ir tik papurtė galvą. Galop ji vis 
dėlto sukuždėjo: 

Jūs tai padarykite, jūs esate tėvas. Jeigu norite - taip ir padarykite. 

Nieko neatsakęs, Brazis išsitraukė iš užančio peilį. 

— Aš perrėšiu tau gerklę, - pagrasino jis. 

Filomeną tikriausiai ištiko šokas. Ji neprisiminė, kaip atsidūrė namo 
rūsyje, priešais geležinę krosnį. Šalia buvo Brazis ir du jo vyrai. Filo- 
mena vis dar laikė rankose suvyniotą į antklodę kūdikį, kuris per tą 
laiką neišleido nė garso (jeigu mergaitė būtų pradėjusi verkti, jeigu man 
būtų užtekę proto jai įgnybti, sakė Filomena, gal tas pabaisa būtų jos 
pasigailėjęs). 

Tikriausiai vienas iš vyrų atidarė krosnies dureles, buvo matyti lieps- 
na. Netrukus ji ir Brazis liko vieni pelių išmatomis dvokiančiame rūsy- 
je tarp varvančių vamzdžių, ir Brazis išsitraukė peilį. Buvo aiškiai ma- 
tyti, kad jis pasirengęs ją užmušti. Ji girdėjo šniokščiant liepsną, Brazis 
varstė ją žvilgsniu. Jo veidas buvo šėtoniškas, bepročio veidas. Jis pa- 
stūmė ją prie krosnies. 

Filomena nuščiuvo; susidėjusi kaulėtas rankas sau ant kelių, ji pa- 
žvelgė Maiklui tiesiai į akis. Jis suprato, kad ji nori papasakoti jam be 
žodžių. 

- Ar jūs tai padarėte? - švelniai paklausė jis. 

Filomena linktelėjo galvą. 

Savo pasakojimą ji tęsė tik po to, kai išgėrė dar vieną stiklą vyno, 
persižegnojo ir sukalbėjo maldą. Brazis davė jai pluoštą banknotų, ir 
vairuotojas parvežė ją namo. Ji suprato, kad jeigu bent žodeliu prasitars 
apie tai, kas nutiko, ją užmuš. Po dviejų dienų Brazis nužudė tą jauną 

airę, kūdikio motiną, ir policija jį suėmė. Mirtinai persigandusi Filome- 
na nuėjo pas Krikštatėvį ir viską jam papasakojo. Šis liepė jai laikyti 
liežuvį už dantų ir pažadėjo viską sutvarkyti. Tuo metu Brazis dar ne- 
dirbo Donui Korleonei. 

Donui nespėjus jam pagelbėti, Lukas mėgino nusižudyti savo kame- 
roje, persipjovęs gerklę stiklo šuke. Jį pervedė į kalėjimo ligoninę, ir 
kol pasveiko, Donas jau buvo viską sutvarkęs. Teismas pritrūko įrody- 
mų, ir Brazis buvo paleistas. 

Nors Donas Korleonė užtikrino Filomeną, esą jai nėra ko bijotis nei 
Brazio, nei policijos, ji vis tiek neturėjo ramybės. Jai pakriko nervai, ir 
ji nebegalėjo verstis savo amatu. Galop ji prikalbino vyrą parduoti savo 
krautuvę, ir jie grįžo į Italiją. Jos vyras buvo geras žmogus, Filomena 
viską jam papasakojo, ir jis suprato. Bet jis buvo silpnavalis ir Italijoje 
iššvaistė visą turtą, kurį jie susikrovė Amerikoje vergišku darbu. Taigi, 
jam mirus, Filomena nuėjo dirbti tarnaite. Tuo Filomena ir baigė savo 
pasakojimą. Išgėrusi dar vieną stiklą vyno, ji tarė Maiklui: 

- Aš laiminu jūsų tėvą. Jis visuomet atsiųsdavo man pinigų, kai pa- 
prašydavau, jis išgelbėjo mane nuo Brazio. Perduokite jam, kad aš kas 
vakarą sukalbu maldą už jį ir jam nereikia bijoti mirties. 

Jai nuėjus, Maiklas paklausė Dono Tomazino: 

— Ar tai, ką ji pasakojo, tiesa? 

Mafijos galva linktelėjo galvą. Nenuostabu, kad niekas nenorėjo man 
pasakoti šios istorijos, pamanė Maiklas. Tai bent istorija. Tai bent Lukas. 

Kitą rytą Maiklas norėjo aptarti viską su Donu Tomazinu, bet suži- 
nojo, kad seniui kurjeris atnešė pranešimą, jog jis skubiai kviečiamas į 
Palermą. Tą vakarą Donas grįžo ir nusivedęs Maiklą į šalį pasakė jam, 
kad iš Amerikos atėjusi žinia. Donui skaudu ją pranešti. Užmuštas San- 
tinas Korleonė. 


DVIDEŠIMT KETVIRTAS SKYRIUS 


Maiklo miegamąjį užliejo gelsvi Sicilijos saulės spinduliai. Buvo 
ankstus rytas. Jis atsibudo ir pajutęs šilkinę Apolonijos odą, prigludu- 
sią prie šilto nuo miego jo kūno, pažadino ją glamonėmis. Nors jau keli 
mėnesiai ji buvo visa jo, jis vis dar negalėjo atsistebėti jos grožiu ir 
aistra. 

Apolonija nuėjo į vonios kambarį nusiprausti ir apsirengti. Maik- 
las, vis dar nuogas, užsirūkė cigaretę ir tysojo ant lovos, jusdamas, 
kaip rytmečio saulė gaivina kūną. Tai buvo jų paskutinis rytas šiuose 
namuose. Donas Tomazinas susitarė pervežti jį į kitą miestą Sicilijos 
pietinėje pakrantėje. Prieš mėnesį pastojusi Apolonija norėjo pagy- 
venti keletą savaičių pas tėvus; į naująją slėptuvę ji atvyks po šio 
apsilankymo. 

Išvakarėse, Apolonijai nuėjus miegoti, Donas Tomazinas liko sėdėti 
su Maiklu sode. Donas buvo sunerimęs ir pavargęs, jis prisipažino, kad 
jam neramu dėl Maiklo saugumo. 

— Po vestuvių tu atsidūrei visiems ant akių, — paaiškino jis Maik- 
lui. - Aš stebiuosi, kad tavo tėvas nesusitarė nusiųsti tavęs kur kitur. 
Šiaip ar taip, aš turiu savų nemalonumų su tais jaunais turkais iš Paler- 
mo. Aš pateikiau keletą sąžiningų pasiūlymų, sudarydamas jiems gali- 
mybę suvilgyti savo snapus labiau, nei jie nusipelnę, bet tie padugnės 
nori gauti viską. Aš nesuprantu jų nusistatymo. Jie pamėgino iškrėsti 
keletą pokštų, bet manęs taip lengvai nenužudysi. Nesuprantu, kodėl 
jie tokios prastos nuomonės apie mane - jie negali nežinoti, kad aš jiems 
neįveikiamas. Bet čia ir yra visų jaunų žmonių bėda, kad ir kokie talen- 
tingi jie būtų: jie neapgalvoja visko ir nori išsemti šulinį iki dugno. 

Paskui Donas pasakė Maiklui, kad abu piemenys, Fabricijus ir Ka- 
las, lydės jį kaip asmens sargybiniai ir važiuos kartu automobiliu. Do- 
nas Tomazinas atsisveikinsiąs su visais iš vakaro, nes kitą rytą su aušra 
išvyksiąs tvarkyti savo reikalų Palerme. Jis įspėjo Maiklą nieko nepa- 
sakoti daktarui Tacui apie savo išvykimą, kad šis neišsiplepėtų, nes dak- 
taras ketino praleisti vakarą Palerme. 

Maiklas jau seniai žinojo, kad Donas turi nemalonumų. Vakarais 
vilos teritorijoje patruliavo ginkluoti sargybiniai, o namie visą laiką 
būdavo keletas šautuvais ginkluotų piemenų. Pats Donas visuomet vaikš- 
čiodavo gerai apsiginklavęs, o jo asmens sargybinis nesitraukdavo nuo 
jo nė per žingsnį. 

Ryto saulė pasidarė pernelyg kaitri. Maiklas užgesino cigaretę, apsi- 
rengė darbines kelnes ir marškinius, užsidėjo kepurę su snapeliu, ko- 
kias dėvi dauguma siciliečių. Vis dar basas, jis iškišo galvą pro miega- 
mojo langą ir pamatė sode ant kėdės sėdintį Fabricijų. Piemuo tingiai 
šukavosi savo tankius tamsius plaukus, nerūpestingai numetęs šautuvą 
ant stalo. Maiklas švilptelėjo, ir Fabricijus pakėlė į jį akis. 

— Atvaryk mašiną, - sušuko jam Maiklas. — Po penkių minučių aš 
išvažiuoju. Kur Kalas? 


Fabricijus atsistojo. Jo marškiniai buvo prasegti, ir ant krūtinės bu- 
vo matyti mėlynai raudona tatuiruotė. 

— Kalas geria kavą virtuvėje, - atsakė Fabricijus. — Jūsų žmona va- 
žiuoja kartu? 

Maiklas į jį sušnairavo. Jam dingtelėjo, kad pastarosiomis savaitė- 
mis Fabricijus pernelyg dažnai seka Apoloniją akimis. Jis, aišku, nebū- 
tų drįsęs merginti Dono draugo žmonos - Sicilijoje tai pats tikriausias 
kelias į kapus. 

— Ne, - šaltai atsakė Maiklas, — ji pirma važiuos pas tėvus, o už ke- 
lių dienų prisidės prie mūsų. 

Fabricijus nuskubėjo į akmeninę pašiūrę, kurioje buvo laikoma Maik- 
lo „Alfa Romeo“. Maiklas nuėjo praustis. Apolonija pradingo, tikriau- 
siai pati taisė jam pusryčius, norėdama išpirkti kaltę, kurią juto todėl, 
kad norėjo dar kartą pasimatyti su saviškiais prieš išvykdama į tokią 
tolybę — į kitą Sicilijos kraštą. Donas Tomazinas vėliau atveš ją pas 
Maiklą. 

Virtuvėje senoji Filomena padavė jam puodelį kavos ir droviai atsi- 
sveikino. 

— Perduosiu nuo jūsų linkėjimus tėvui, - pažadėjo Maiklas, ir senutė 
pritariamai linktelėjo. 

— Automobilis lauke, — pranešė atėjęs Kalas. — Atnešti jūsų krepšį? 

— Ne, aš pats atsinešiu. Kur Apola? 

Kalas patenkintas išsišiepė. 

— Ji sėdi ant vairuotojo sėdynės ir dega nekantrumu nuspausti akce- 
leratorių. Ji pasidarys tikra amerikietė dar būdama čia. 

Sicilijos valstietė, vairuojanti automobilį, buvo negirdėtas dalykas. 
Maiklas leisdavo Apolonijai vairuoti „Alfa Romeo“ vilos kieme, bet 
pats visuomet sėdėdavo šalia, nes kartais vietoj stabdžių ji paspausdavo 
akceleratorių. 

— Pakviesk Fabricijų ir lauk manęs automobilyje, — paliepė Kalui 
Maiklas. 

Išėjęs iš virtuvės, jis užbėgo laiptais į miegamąjį. Jo krepšys jau 
buvo sukrautas. Prieš paimdamas jį, Maiklas žvilgtelėjo pro langą ir 
pamatė, kad automobilis stovi ne priešais virtuvės duris, o prie portiko 
laiptų. Apolonija sėdėjo viduje, padėjusi rankas ant vairo lyg žaidžian- 
tis vaikas. Kalas dėjo pintinę su valgiu ant užpakalinės sėdynės. Paskui 
Maiklas supykęs pamatė, kad Fabricijus pranyksta pro vilos vartus. Kur, 
velniai griebtų, jis išsiruošė? Maiklas pamatė, kaip jis kažkaip vogčia 
apsidairo per petį. „Reikės įkrėsti tam prakeiktam piemeniui proto“, — 

pamanė Maiklas. Jis nulipo laiptais ir nutarė užsukti į virtuvę, dar kartą 
pamatyti Filomeną ir galutinai su ja atsisveikinti. 

— Ar daktaras Tacas tebemiega? — paklausė jis senutės. 

Raukšlėtaveidė nutaisė suktą miną. 

— Seni gaidžiai aušros nesveikina. Daktaras iš vakaro išvažiavo į 
Palermą. 

Maiklas nusijuokė. Jis išėjo į lauką pro virtuvės duris, ir net jo už- 
gulta nosis užuodė citrinų žiedų kvapą. Jis pamatė Apoloniją mojuojant 
iš automobilio ranka vos už dešimties žingsnių ir suprato, kad ji duoda 
jam ženklą nesijudinti iš vietos - ji privažiuosianti. Kalas išsišiepęs sto- 
vėjo prie automobilio, laikydamas rankoje šautuvą, bet Fabricijaus vis 
dar nebuvo matyti. Tą akimirką visai nesąmoningai viskas jo galvoje 
atsistojo į savo vietas, ir Maiklas suriko Apolonijai: „Ne, ne!“, tačiau jo 
balsą nustelbė baisus sprogimo trenksmas, pasigirdęs Apolonijai pasu- 
kus degimo raktelį. Virtuvės durys subyrėjo į šipulius, o smūgio banga 
nubloškė Maiklą gerus tris metrus palei vilos sieną. Akmenys, nuriedė- 
ję nuo vilos stogo, trenkė jam per pečius, o vienas — per pakaušį. Jis 
spėjo pamatyti, kad iš automobilio neliko nieko — vien keturi ratai bei 
juos laikančios plieninės ašys, ir prarado sąmonę. 


**+ 


Maiklas atsipeikėjo kambaryje, kuris pasirodė jam labai tamsus; bu- 
vo girdėti tokie tylūs balsai, kad žodžių jis nesuprato. Iš kažkokio gy- 
vuliško savisaugos instinkto jis stengėsi apsimesti vis dar esąs be 54- 
monės, bet balsai nuščiuvo. Kažkas, sėdįs ant kėdės prie pat jo lovos, 
pasilenkė prie jo, ir dabar jis aiškiai suvokė žodžius: 

— Na, pagaliau jis atgavo sąmonę. 

Užsidegė šviesa, lyg ugnis nudeginusi Maiklui akis, ir jis nusuko 
galvą. Ji atrodė be galo sunki, lyg nutirpusi. Jis pažino prie lovos sėdin- 
tį žmogų - tai buvo daktaras Tacas. 

— Leisk man truputį į tave pasižiūrėti, ir aš išjungsiu tą šviesą, 
švelniai tarė daktaras. Jis švietė pieštuko formos prožektoriumi Maik- 
lui į akis. - Tu atsigausi. 

Tai pasakęs Daktaras Tacas atsisuko į kažkokį kitą kambaryje esantį 
žmogų ir tarė: 

— Galite su juo kalbėti. 

Tai buvo Donas Tomazinas. Maiklas dabar jį aiškiai matė, jis taip 
pat sėdėjo prie jo lovos. 

— Maiklai, Maiklai, ar galiu su tavim kalbėti? O gal tu nori pailsė- 
ti? - šnekino jį Donas. 

Maiklui buvo sunku kalbėti, lengviau buvo parodyti gestą ranka, tad 
jis taip ir padarė. 

— Kas atvarė mašiną iš garažo — Fabricijus? — paklausė Donas. 

Maiklas pats to nežinodamas nusišypsojo. Šitokiu būdu jis kažkaip 
keistai, net šiurpiai atsakė „taip“. 

- Fabricijus pranyko, — tarė Donas. - Paklausyk manęs, Maiklai. Tu 
buvai be sąmonės bemaž savaitę, supranti? Visi mano, kad tu negyvas, 
taigi tau pavojus nebegresia, jie liovėsi tavęs ieškoję. Aš nusiunčiau 
keletą pranešimų tavo tėvui, jis perdavė man nurodymus. Netrukus tu 
grįši į Ameriką, o kol kas ramiai čia ilsėkis. Tu esi kalnuose, man pri- 
klausančioje sodyboje, ir čia esi saugus. Dabar, kai manoma, kad tu 
negyvas, tie vyrukai iš Palermo su manimi susitaikė, tad pasirodo, kad 
visą tą laiką jie medžiojo tave. Jie norėjo užmušti tave, sudarydami 
vaizdą, kad persekioja mane. Tu privalai tai žinoti. Visa kita palik man, 
o tu kaupk jėgas ir būk ramus. 

Maiklas ėmė viską prisiminti. Jis žinojo, kad žmona ir Kalas žuvo. 
Jis prisiminė senutę virtuvėje, bet negalėjo prisiminti, ar ji išėjo su juo 
į lauką. 

— Kaip Filomena? - sušnabždėjo jis. 

—Ji nenukentėjo, tik sprogimas sukruvino jai nosį. Dėl jos nesirūpink. 

-— Fabricijus, — tarė Maiklas. - Praneškite savo piemenims, kad tas, 
kuris įduos man Fabricijų, gaus geriausias Sicilijos ganyklas. 

Abu vyrai prie ligonio lovos lengviau atsiduso. Donas Tomazinas 
paėmė nuo stalelio stiklinę su gintariniu skysčiu, išgėrė jį ir nusipurtė. 
Daktaras Tacas atsisėdo ant lovos ir lyg tarp kitko tarė: 

— Žinai, tu dabar našlys. Sicilijoje tai reta. 

Tarsi tai galėjo paguosti Maiklą. Jaunuolis rankos mostu paprašė 
Doną prieiti arčiau. Donas atsisėdo ant lovos ir palenkė prie jo galvą. 

— Pasakykite tėvui, kad parvežtų mane namo, - tarė Maiklas. — Pa- 
sakykite tėvui, kad aš noriu būti jo sūnumi. 

Tačiau turėjo praeiti dar mėnuo, kol užgijo Maiklo žaizdos, ir dar du 
mėnesiai, kol buvo sutvarkyti visi būtini popieriai ir viskas parengta jo 
išvykimui. Tuomet jis nuskrido iš Palermo į Romą, o iš ten - į Niujor- 
ką. Per visą tą laiką Fabricijaus pėdsakai nebuvo aptikti. 

DVIDEŠIMT PENKTAS SKYRIUS = 


Baigusi koledžą, Kei Edams ėmė mokytojauti pradžios mokykloje 
savo gimtajame miestelyje. Pirmąjį pusmetį po Maiklo dingimo ji kas 
savaitę skambindavo jo motinai, teiraudamasi apie jį. Ponia Korleonė 
visuomet draugiškai su ja kalbėdavo ir visuomet užbaigdavo pašnekesį 
šiais žodžiais: 

-— Tu labai labai maloni mergina. Pamiršk Maiklą ir susirask geras 
vyras. 

Šitoks jos tiesmukiškumas neįžeisdavo Kei, ji suprato, jog motina 
šitaip kalba todėl, kad laiko ją į itin keblią padėtį patekusia mergina. 

Per pirmąsias mokyklines atostogas Kei nutarė nuvykti į Niujorką 
nusipirkti padorių drabužių ir aplankyti draugių, su kuriomis mokėsi 
koledže. Ji taip pat ketino pasiieškoti Niujorke kokį įdomų darbą. Be- 
maž dvejus metus ji gyveno kaip senmergė: skaitė, dirbo ir atsisakinė- 
davo eiti į pasimatymus, nors liovėsi skambinusi į Long Byčą. Ji nebe- 
galėjo kalbėti su Maiklo motina, nes pasidarė irzli ir jautėsi nelaiminga. 
Vis dėlto ji neprarado vilties, kad Maiklas jai parašys ar perduos kokią 
žinią, ir jautėsi pažeminta, kai jis to nepadarė. Ją liūdino, kad jis nepa- 
sitiki net ja. 

Anksti ryte Kei sėdo į traukinį ir dar prieš vidurdienį užsiregistravo 
viename Niujorko viešbučių. Jos draugės buvo darbe, ir ji nenorėjo jų 
trukdyti — ketino paskambinti joms vakare. Ji jautėsi išvargusi po ke- 
lionės traukiniu, tad ir pirkinių eiti nebuvo nusiteikusi. Kei sėdėjo vie- 
na ir prisiminus, kaip juodu su Maiklu mylėdavosi viešbučių kamba- 
riuose, jai pasidarė graudu. Tada jai šovė į galvą mintis paskambinti į 
Long Byčą Maiklo motinai. 

Atsiliepė šiurkštus balsas vyro, kalbančio su tipišku — kaip pasirodė 
Kei - niujorkietišku akcentu. Ji paprašė pakviesti ponią Korleonę. Ke- 
lias minutes ragelyje buvo tylu, paskui Kei išgirdo pažįstamą balsą sų 
ryškiu akcentu. Maiklo motina klausė, su kuo ji kalba. 

Kei mažumą sutriko. 

— Čia Kei Edams, ponia Korleone, - prisistatė ji. — Ar jūs mane pa- 
menate? 

— Žinoma, žinoma, pamenu. Kodėl tu daugiau nebeskambinti? Tu 
ištekėti? 

— Oi, ne. Aš buvau užsiėmusi, — atsakė Kei. Senutė ją nustebino, 
aiškiai parodydama supykusi, kad ji liovėsi skambinusi. — Ar jūs gavo- 
te kokių žinių iš Maiklo? Jam nieko nenutiko? 

Ragelyje stojo tyla, paskui ji išgirdo aiškų ponios Korleonės balsą: 

— Maikis namie. Jis tau nepaskambinti? Jis su tavim nesimatyti? 

Kei pajuto silpnumą paširdžiuose — ji buvo sukrėsta, ji vos neverkė. 
Trūkinėjančiu balsu ji paklausė: 

— Kaip seniai jis namie? 

— Pusė metų. 

-— Aišku, - atsakė Kei. 

Jai išties viskas buvo aišku. Ji pajuto baisią gėdą, kad Maiklo moti- 
na žino, kaip jis ją niekina. Ir tuomet ją apėmė pyktis ant Maiklo, ant jo 
motinos, ant visų užsieniečių, ypač italų, kuriems neužtenka elementa- 
raus mandagumo vien iš padorumo apsimesti, kad tebedraugauja su mer- 
gina, nors romanas ir baigtas. Nejaugi Maiklas nežino, kad jis rūpės jai 
kaip draugei, net jeigu jis nebenori jos kaip meilužės, nebenori jos ves- 
ti? Gal jis mano, kad ji viena iš tų vargšių tamsių italių, kurios žudosi ar 
taiso scenas, kai jas pameta skaistybę atėmęs jaunuolis? 

- Aišku, — stengdamasi kalbėti kuo šaltesniu balsu atsakė ji, — labai 
ačiū. Džiaugiuosi, kad Maiklas grįžo į namus, kad jis gyvas ir sveikas. 
Aš tik norėjau sužinoti. Aš jums daugiau nebeskambinsiu. 

Ponia Korleonė atsakė jai nekantriai, tarsi visai nebūtų girdėjusi to, 
ką pasakė jai Kei: 

— Tu nori pamatyti Maikis, tu važiuok čia dabar. Pateik jam malonus 
siurprizas. Pasiimk taksi ir liepk vyras prie vartai už tave sumokėti. 
Pasakyk vairuotojui, kad gaus dvigubai negu rodo skaitiklis, kitaip į 
Long Byčas jis nevažiuoti. Bet pati nemokėk. Mano vyro sargybinis 
prie vartai užmokės už taksi. 

— Aš negaliu taip padaryti, ponia Korleone, — šaltai atsakė Kei. — 
Jeigu Maiklas būtų norėjęs mane matyti, jis lig šiol jau būtų paskambi- 
nęs man į namus. Jis aiškiai nenori atnaujinti mūsų santykių. 

— Tu labai maloni mergina, tavo kojos gražios, bet tu turi nedaug 
smegenų, — žvaliai kalbėjo į ragelį ponia Korleonė. Ji sukikeno. - Tu 
atvažiuok aplankyti manęs, ne Maikio. Aš noriu su tavim pasikalbėti. 
Važiuok tuoj pat. Ir nemokėk už taksi. Aš tavęs laukti. 

Ponia Korleonė padėjo ragelį. Kei galėjo dar kartą paskambinti ir 
pasakyti neatvažiuosianti, bet žinojo privalanti pasimatyti su Maiklu, 
pasikalbėti su juo, nors tas pašnekesys būtų grynai iš mandagumo. Jei- 
gu jis dabar atvirai būna namuose, vadinasi, jam nebegresia pavojus ir 

jis gali gyventi kaip normalus žmogus. Ji iššoko iš lovos ir pradėjo 
rengtis pas jį. Dažėsi ir rengėsi ji be galo rūpestingai. Išeidama pažvel- 
gė į savo atvaizdą veidrodyje. „Kaip aš atrodau, — dingtelėjo jai, — ar 
geriau negu tada, kai Maiklas pradingo? O gal pasirodysiu jam vyresnė 
ir mažiau patraukli?“ Jos figūra sumoteriškėjo — šlaunys suapvalėjo, 
krūtys papilnėjo; italams tai lyg ir prie širdies, nors Maiklas visuomet 
sakydavo, esą jam patinka, kad ji tokia liekna. Na, bet tai visai nesvar- 
bu, Maiklas aiškiai nebenori turėti su ja nieko bendra, antraip jis tikrai 
būtų paskambinęs per tą pusmetį, kurį išbuvo namie. 

Sustabdyto taksi vairuotojas nesutiko vežti jos į Long Byčą, kol ji 
padovanojo jam kerinčią šypseną ir pažadėjo sumokėti dukart daugiau, 
nei išmuš skaitiklis. Važiavo jie iki Long Byčo beveik valandą. 

Alėja buvo gerokai pasikeitusi nuo to laiko, kai Kei čia lankėsi pas- 
kutinį kartą. Ją juosė geležinė tvora, o įvažiavimas buvo užtvertas gele- 
žiniais vartais, kuriuos atidarė vyras, vilkįs laisvomis kelnėmis, raudo- 
ką rodo skaitiklis, ir padavė vairuotojui kelis banknotus. Pamačiusi, 
kad gauta suma jį patenkina ir jis neprieštarauja, Kei išlipo iš automo- 
bilio ir nuėjo prie centrinio alėjos pastato. 

Duris atidarė pati ponia Korleonė. Ji šiltai apkabino Kei, tuo ją nu- 
stebindama, o paskui nužvelgė ją vertinančiu žvilgsniu. 

— Tu graži mergina, - tiesiai pareiškė ji. - Mano sūnūs kvailiai. 

Ji paėmė Kei už rankos ir nusivedė į virtuvę, kur jau buvo padėta 
medinė lėkštė su maistu, o ant krosnies kunkuliavo kavinukas. 

-— Maiklas tuoj pareiti namo, - tarė ji. — Tu jį nustebinti. 

Juodvi atsisėdo prie stalo. Senutė privertė Kei valgyti, o pati be galo 
smalsiai ėmė ją kamantinėti. Ji labai nudžiugo, sužinojusi, kad Kei mo- 
kytojauja, kad atvyko į Niujorką aplankyti draugių ir kad jai viso labo 
dvidešimt ketveri. Ji be perstojo linkčiojo galvą, tarsi visa, ką išgirdo, 
atitiko kažkokius slaptus reikalavimus, kuriuos ji buvo susirašiusi gal- 
voje. Kei taip nervinosi, kad tik atsakinėjo į klausimus, ničnieko nesa- 
kydama nuo savęs. 

Kei pirmoji jį pamatė pro virtuvės langą. Priešais namą sustojo au- 
tomobilis, ir iš jo išlipo du vyrai, o paskui Maiklas. Jis stabtelėjo pašne- 
kėti su vienu iš tų vyrų. Kei buvo matyti kairioji jo veido pusė. Ji buvo 
nelygi, gruoblėta, it veidas plastmasinės lėlės, kurią suspardė kaprizin- 
gas vaikas. Kei dėl to jis nepasidarė negražesnis, nors tai, ką ji pamatė, 
sujaudino ją iki ašarų. Ji dar spėjo pamatyti, kad jis prisikišo prie bur- 
nos ir nosies baltą lyg sniegas nosinę, prieš pasisukdamas eiti namo. Ji 

išgirdo prasiveriant duris, paskui jo žingsnius prieškambaryje, ir netru- 
kus jis jau buvo virtuvėje. Pamatęs ją ir savo motiną, jis iš pradžių 
atrodė visiškai abejingas, bet paskui vos pastebimai šyptelėjo vien tik 
sveikąja savo veido puse. Kei, ketinusi kiek įmanoma atsainiau pasakyti 
„Sveikas, kaip laikaisi?“, pati nepastebėjo, kaip pašoko nuo kėdės, pasi- 
leido į jo glėbį ir įsikniaubė veidu jam į petį. Maiklas pabučiavo ją į 
ašarotą skruostą, laikė ją apkabinęs, kol ji liovėsi verkti, o paskui nusive- 
dė į automobilį, rankos mostu atleido savo asmens sargybinį ir nusivežė 
ją, pasisodinęs šalia savęs. Užuot iš naujo išsidažiusi veidą, ji paprasčiau- 
siai nusivalė nosine kosmetiką, kurios nespėjo nuplauti ašaros. 

- Nemaniau, kad taip nesusitvardysiu, - atsiprašinėjo Kei. - Tiesiog 
niekas man nesakė, kad tave taip baisiai sužalojo. 

Maiklas nusijuokė ir palietė pirštais subjaurotą veido pusę. 

— Tu turi galvoje šitą? Niekai. Tik dėl to nosis varva. Dabar, kai 
grįžau namo, tikriausiai susitvarkysiu šitą dalyką. Aš negalėjau tau pa- 
rašyti ar kitaip duoti žinią — svarbiausia, kad tu tai suprastum. 

— Gerai. 

— Aš turiu butą mieste, — tarė Maiklas. — Važiuojame ten, o gal ge- 
riau pavakarieniaukim ir išgerkim restorane? 

— Aš nesu alkana. 

Kurį laiką jie važiavo tylėdami. 

- Ar baigei koledžą? - paklausė Maiklas. 

— Taip. Dabar mokytojauju pradžios mokykloje savo gimtajame mies- 
te, Policija turbūt surado tikrąjį to kapitono žudiką - todėl tu ir galėjai 
grįžti namo? 

-— Taip, surado, - ne iš karto atsakė Maiklas. — Apie tai rašė visi Niu- 
jorko laikraščiai, nejaugi neskaitei? 

Kei nusijuokė iš palengvėjimo — Maiklas paneigė esąs žudikas. 

— Savo miestelyje mes gauname tik Niujorko „Taimz“, - tarė ji. — Ta 
žinutė tikriausiai buvo nukišta kur nors į aštuoniasdešimt devintą pus- 
lapį. Jeigu būčiau apie tai skaičiusi, būčiau anksčiau paskambinusi tavo 
motinai, - mažumą patylėjusi, ji pridūrė: — Keista, bet tavo motina apie 
tą istoriją kalbėdavo taip, kad aš beveik patikėjau, jog tu jį nužudei. Bet 
prieš pat tau ateinant, kai mudvi gėrėme kavą, ji man papasakojo apie tą 
pamišėlį, kuris prisipažino jį nužudęs. 

— Gal mano motina iš pradžių tikrai tuo tikėjo, — tarė Maiklas. 

— Tavo motina? — nustebo Kei. 

— Motinos - nelyginant farai, - šyptelėjęs atsakė Maiklas. — Jos vi- 
suomet tiki blogiausiu. 

Maiklas paliko automobilį Malberio gatvės garaže; Kei pasirodė, 
kad garažo savininkas jį pažįsta. Jis nusivedė Kei prie ganėtinai aptriu- 
šusio namo iš raudono smiltainio, kuris niekuo neišsiskyrė iš tokių pat 
apleistų aplinkinių namų. Maiklas atrakino paradines duris, ir kai jie 
įėjo į vidų, Kei pamatė, kad jis apstatytas prabangiais, patogiais bal- 
dais kaip kokio milijonieriaus namai. Maiklas nusivedė ją į butą ant- 
rame aukšte. Čia buvo milžiniška svetainė, didžiulė virtuvė ir miega- 
masis. Viename svetainės kampe buvo įrengtas baras, ir Maiklas įpy- 
lė jiems abiem po stiklą gėrimo. Kai jie susėdo greta ant sofos, Maiklas 
tyliai tarė: 

-— Gal geriau eikime į miegamąjį? 

Kei gerokai nugėrė iš savo stiklo ir šyptelėjusi jam tarė: 

- Gerai. 

Kei pasirodė, kad jie mylisi visai kaip anksčiau, tik Maiklas buvo 
šiurkštesnis, tiesmukiškesnis, ne toks švelnus kaip kadaise, tarytum jos 
privengtų. Tačiau Kei nenorėjo skųstis — tai praeis. Nors ir keista, to- 
kiose situacijose vyrai jautresni, - pamanė ji. Jai glamonės su Maiklu 
po dvejų metų pertraukos atrodė natūraliausias dalykas pasaulyje - tar- 
si jis visai nebūtų pradingęs. 

— Galėjai man parašyti, galėjai manimi pasitikėti, — tarė ji, prisig- 
lausdama prie jo. - Aš būčiau laikiusis jankiškos omertos. Juk mes, 
Naujosios Anglijos gyventojai, taip pat gerai mokame laikyti liežuvį už 
dantų. 

Maiklas tyliai nusijuokė tamsoje. 

— Aš niekad nemaniau, kad tu lauki, - tarė jis. — Po to, kas atsitiko, 
aš niekad nemaniau, kad tu lauksi. 

— Aš niekuomet netikėjau, kad tu nužudei tuos du žmones, — pertarė 
jį Kei. — Gal tik tuomet, kai man pasirodė, kad tavo motina tuo tiki. 
Tačiau širdies gilumoje niekuomet tuo netikėjau. Pernelyg gerai tave 
pažįstu. 

Ji išgirdo Maiklą atsidūstant. 

— Nesvarbu, ar aš juos užmušiau, — atsakė jis. — Tu privalai tai su- 
prasti. 

Kei kiek suglumino atsainus jo tonas. 

-— Tai pasakyk man - tu juos nužudei ar ne? 

Maiklas atsisėdo ant pagalvės, ir tamsoje žybtelėjo švieselė — jis už- 
sirūkė cigaretę. . 

— Jeigu aš paprašyčiau tavęs tekėti už manęs — ar pirma turėsiu atsa- 
kyti į šį tavo klausimą, prieš sulaukdamas tavo atsakymo? 

— Man nė motais, - atsakė Kei. — Aš tave myliu, ir man tai nė mo- 
tais. Jeigu tu mane mylėtum, nebijotum pasakyti man tiesą. Nebijotum, 
kad aš galiu pranešti policijai. Juk tai tau kelia nerimą, ar ne? Vadinasi, 
tu išties esi gangsteris. Bet man tikrai nė motais. Man rūpi tik tai, kad tu 
aiškiai manęs nemyli. Tu net nepaskambinai man grįžęs namo. 

Maiklui berūkant, degančių pelenų žiupsnelis užkrito Kei ant ran- 
kos. Ji krūptelėjo ir juokais tarė: 

— Liaukis mane kankinęs, — aš neprasižiosiu. 

Maiklas nusijuokė. 

- Žinai, kai grįžau namo, nesidžiaugiau išvydęs savo šeimą — tėvą, 
motiną, Konę ir Tomą, — jo balsas buvo kažkoks išsiblaškęs. - Man 
buvo malonu, bet širdies gilumoje man buvo nusispjauti. O šįvakar aš 
parėjęs namo pamačiau virtuvėje tave ir apsidžiaugiau. Ar tai tu ir va- 
dintumei meile? 

— Mano apibrėžimas gan panašus, — atsakė Kei. 

Jie dar pasiglamonėjo; šįkart Maiklas buvo švelnesnis. Paskui jis 
atnešė dar po taurę gėrimo ir atsisėdo ant krėslo priešais lovą. 

— Surimtėkime, - tarė jis. —- Ar norėtum tekėti už manęs? 

Kei nusišypsojo jam ir rankos mostu paliepė jam atsigulti į lovą. 

— Surimtėk, — nusišypsojęs jai tarė Maiklas. — Aš negaliu nieko tau 
pasakoti apie tai, kas atsitiko. Dabar aš dirbu tėvui. Mane moko, kad 
galėčiau perimti iš tėvo šeimyninį verslą — prekybą alyvų aliejumi. Bet 
tu žinai, kad mano šeima turi priešų, mano tėvas turi priešų. Tu labai 
anksti gali tapti našle - tokia galimybė yra; ji nedidelė, bet gali atsitikti 
ir taip. Be to, kas dieną tau nepasakosiu, kas vyko kontoroje. Aš ničnie- 
ko tau nepasakosiu apie savo reikalus. Tu būsi mano žmona, bet ne 
„gyvenimo draugė“ — berods šitaip įprasta sakyti. Tu neturėsi lygių tei- 
sių. Tai neįmanoma. 

Kei atsisėdo lovoje, įjungė didelę lempą ant naktinio stalelio ir užsi- 
rūkė cigaretę. Atsilošusi į pagalves, ji tyliai tarė: 

— Tu man prisipažįsti esąs gangsteris, ar ne? Tu man prisipažįsti esąs 
atsakingas už žmogžudystes ir visokius kitus nusikaltimus. Ir tu man 
aiškini, kad aš niekados negalėsiu klausinėti tavęs apie šią tavo gyveni- 
mo pusę, netgi apie ją galvoti. Visai kaip siaubo filme: pabaisa kalbina 
gražuolę už jo tekėti. 

Maiklas išsišiepė, atsukdamas į ją subjaurotą savo veido pusę. 

— Ak, Maiklai, — atgailaudama tarė ji, —- aš net nepastebiu šito, pri- 
siekiu tau — nepastebiu. 

- Žinau, — nusijuokęs atsakė Maiklas. — O man jau ima patikti šitoks 
veidas, tik bjauru, kad dėl to snargliai varva iš nosies. 

— Tu liepei surimtėti, — pertarė jį Kei. - Jeigu mudu susituoksime, 
koks gyvenimas manęs laukia? Būsiu kaip tavo motina, kaip namų šei- 
mininkė iš itališkos šeimos, kuri privalo rūpintis tik vaikais ir namais? 
O jeigu kas atsitiks? Manding, vieną gražią dieną tu gali atsidurti už 
grotų. 

-— Ne, tai neįmanoma, - atsakė Maiklas. - Mane gali užmušti, bet ne 
įkišti į kalėjimą. 

Kei nusijuokė iš šitokio jo pasitikėjimo, ir tame jos juoke buvo justi 
keista pasididžiavimo priemaiša. 

- Bet, dievaži, iš kur tu tai žinai? 

Maiklas atsiduso. 

— Apie visus tuos dalykus negaliu ir nenoriu tau pasakoti. 

— Kodėl nori mane vesti, nors per šitiek mėnesių nė karto nepaskam- 
binai man? — ilgai tylėjusi pagaliau paklausė Kei. - Ar aš tokia gera 
lovoje? 

— Žinoma, - rimtai atsakė Maiklas, linktelėjęs galvą. — Bet aš gaunu 
tai už dyką, tad dėl to man nėra reikalo tave vesti. Klausyk, man nerei- 
kia atsakymo dabar. Mudu toliau matysimės. Aptark tai su savo tėvais, 
Girdėjau, kad tavo tėvas yra savotiškai kietas riešutas. Paklausyk jo 
patarimo. 

— Tu neatsakei man kodėl — kodėl nori mane vesti, - priminė Kei. 

Maiklas išsitraukė nosinę iš naktinio staliuko stalčiaus ir prikišo prie 
nosies. Jis išsišnypštė ir nusivalė nosį. 

- Štai tau puikiausia dingstis netekėti už manęs — koks malonumas, 
kai šalia tavęs vyrukas, kuris amžinai turi šnypšti nosį? 

— Liaukis, kalbėk rimtai, — nekantriai pertarė jį Kei. - Aš pateikiau 
tau klausimą. 

— Gerai, - laikydamas nosinę rankoje atsakė Maiklas. — Šį - vienin- 
telį - kartą aš atsakysiu. Tu - vienintelis žmogus, kuriam aš neabejin- 
gas, prie kurio aš prisirišęs. Aš neskambinau tau, nes man nė į galvą 
neatėjo, kad tau rūpėsiu po viso to, kas atsitiko. Aišku, galėjau neatstoti 
nuo tavęs, galėjau tave apgaudinėti, bet nenorėjau to daryti. Aš atsklei- 
siu tau vieną paslaptį ir nenoriu, kad tu ją kam nors išduotum, net savo 
tėvui. Jeigu viskas klosis gerai, maždaug po penkerių metų Korleonių 
Šeima bus visiškai teisėta. Tam reikės sutvarkyti keletą labai keblių 
reikalų. Tuomet tu ir gali tapti turtinga našle. Na, o kam man reikalinga 
tu. Aš noriu turėti tave, noriu turėti šeimą. Noriu vaikų — laikas jų turė- 
ti. Ir nenoriu daryti savo vaikams tokią įtaką, kokią man darė tėvas. 
Neteigiu, kad mano tėvas tyčia įtraukė mane į savo reikalus - jis niekad 

taip nesielgė. Jis net niekados nenorėjo, kad užsiimčiau Šeimos verslu. 
Jis norėjo, kad tapčiau profesoriumi, daktaru ar panašiai. Tačiau reika- 
lai klostėsi prastai, ir man teko kautis už savo Šeimą — nes aš myliu 
savo tėvą ir juo žaviuosi. Nesu pažinojęs žmogaus, labiau verto pagar- 
bos už jį. Jis buvo geras vyras savo žmonai, geras tėvas savo vaikams ir 
geras draugas žmonėms, kuriems menkiau pasisekė gyvenime. Yra ir 
kita jo pusė, bet man, kaip sūnui, tai nesvarbu. Šiaip ar taip, nenoriu, 
kad mano vaikams nutiktų tai, kas nutiko man. Noriu, kad tu darytum 
jiems įtaką. Noriu, kad jie augtų ir išaugtų tikrų tikriausiais amerikie- 
čiais. Ką gali žinoti - gal jie ar jų vaikaičiai užsiims politika, - Maiklas 
nusišypsojo. — O gal kuris iš jų taps JAV prezidentu. Velniai griebtų, o 
kodėl gi ne? Kai mokiausi Dartmute, istorijos paskaitoms turėjau išstu- 
dijuoti visų prezidentų biografijas; taigi kai kurių jų tėvai ir seneliai 
buvo nusipelnę kartuvių. Na, tiek to: aš pasitenkinsiu, jei mano vaikai 
taps gydytojais, muzikantais ar mokytojais. Jiems niekados nereikės 
užsiimti Šeimos verslu. Šiaip ar taip, kai jiems reikės pasirinkti profesi- 
ją, aš jau būsiu išėjęs į užtarnautą poilsį; mudu su tavim lankysime kokį 
provincijos klubą ir gyvensime paprastai, be rūpesčių, kaip visi pasitu- 
rintys amerikiečiai. Kaip tau patinka šitoks pasiūlymas? 

- Jis nuostabus, - atsakė Kei. - Bet tu kažkaip praleidai tą dalį apie 
našlę. 

— Galimybių ja tapti nedaug. Aš užsiminiau apie tai tik tam, kad 
sąžiningai viską išdėstyčiau, - Maiklas perbraukė nosine per nosį. 

— Negaliu tuo patikėti, - aiškiai suglumusi tarė Kei. - Negaliu pati- 
kėti, kad tu toks žmogus. Tu visai ne toks. Aš nieko nesuprantu — kaip 
čia gali būti. 

— Aš nieko daugiau neaiškinsiu, — švelniai tarė Maiklas. - Tau ne- 
reikia galvoti apie visus tuos dalykus, jie neturi nieko bendra nei su 
tavim, nei su mudviejų gyvenimu, jei mes susituoksime. 

Kei papurtė galvą. 

— Kaip tu gali norėti mane vesti? Kaip tu gali leisti man suprasti 
mylįs mane - to žodžio tu niekad nesakai, bet ką tik tu sakei mylįs savo 
tėvą, o man to niekados nesakei — kaip tu gali, jei taip manim netiki, 
kad net negali papasakoti man apie svarbiausius dalykus savo gyveni- 
me? Kaip tu gali norėti turėti žmoną, kuria negali pasitikėti? Tavo tėvas 
tiki tavo motina, tai aš žinau. 

— Be abejo. Bet tai nereiškia, kad jis viską jai pasakoja. Be to, jis turi 
pagrindo ja pasitikėti. Ne todėl, kad jie susituokę ir jinai jo žmona - ji 
pagimdė jam keturis vaikus tais laikais, kai gimdyti buvo nesaugu. Ji- 

nai slaugė ir saugojo jį, kai į jį šaudė. Jinai tikėjo juo. Keturiasdešimt 
metų pirmiausia ji rodė savo ištikimybę jam. Kada tai bus galima pasa- 
kyti apie tave, gal aš papasakosiu šį bei tą, ko iš tikrųjų tu visai nenorėsi 
išgirsti. 

— Ar mes turėsime gyventi toje alėjoje? — paklausė Kei. 

Maiklas linktelėjo galvą. 

— Mes turėsime savo namą, taigi viskas bus ne taip jau blogai. Mano 
tėvai nesikiša į svetimus reikalus. Mes gyvensime taip, kaip patys norė- 
sime. Vis dėlto kol viskas susitvarkys, aš turiu gyventi alėjoje. 

— Todėl, kad tau pavojinga gyventi už jos ribų, - įgėlė Kei. 

Pirmą kartą per jų pažinties metus Kei pamatė jį įpykusį. Tai buvo 
ledinis pyktis, neatsispindintis nei jo gestuose, nei balse. Nuo jo lyg 
mirtimi dvelkė šalčiu, ir Kei suprato, kad jeigu nutars netekėti už jo, tai 
dėl to šalčio. 

-— Viskuo kaltos visos tos prakeiktos nesąmonės filmuose ir laikraš- 
čiuose, — tarė Maiklas. — Tu susidarei klaidingą įspūdį apie mano tėvą 
ir Korleonių Šeimą. Pateiksiu tau paskutinį paaiškinimą, bet šįsyk tik- 
rai paskutinį. Mano tėvas — verslininkas, kuris stengiasi aprūpinti savo 
žmoną, vaikus ir pasirūpinti tais draugais, kurių jam vieną gražią dieną 
gali prireikti, jei ateis neramūs laikai. Jis nesutinka su taisyklėmis vi- 
suomenės, kurioje mes gyvename, nes jos būtų pasmerkusios jį gyveni- 
mui, netinkamam tokiam žmogui kaip jis - nepaprastos jėgos ir valios 
žmogui. Tu privalai suprasti, kad jis laiko save lygiu su visais tais di- 
džiais žmonėmis — prezidentais, ministrais pirmininkais, Aukščiausio- 
jo teismo nariais ir valstijų gubernatoriais. Jis neleidžia jiems diktuoti 
savo valios. Jis nesutinka gyventi pagal taisykles, kurias nustato kiti, 
taisykles, kurios pasmerkia jį varganam gyvenimui. Bet galutinis jo tiks- 
las - patekti į tą visuomenę jau turint tam tikros galios, kadangi visuo- 
menė iš tikrųjų negina tų savo narių, kurie neturi jokios asmeninės ga- 
lios. O iki tol jis elgiasi pagal moralinį kodeksą, kurį laiko gerokai to- 
bulesniu už visuomenės teisinės normas. 

Kei išpūtė akis. 

- Bet juk tai absurdiška! Kas bus, jei visi šitaip galvos? Visuomenė 
nebegalės funkcionuoti, mes grįšime į urvinių žmonių laikus. Maiklai, 
tu juk netiki tuo, ką sakai, ar ne? 

Maiklas šyptelėjo jai. 

- Aš tik pasakoju tai, ką galvoja mano tėvas. Aš tenoriu, kad supras- 
tum: kad ir kas jis būtų, jis nesielgia neatsakingai — bent jau toje visuo- 
menėje, kurią pats sukūrė. Jis nėra pamišęs gangsteris, pleškinantis vi- 

sus iš kulkosvaidžio, kaip, regis, tu manai. Jis savotiškai atsakingas 
Žmogus. 

— O kuo tiki tu? — tyliai paklausė Kei. 

Maiklas gūžtelėjo pečiais. 

-— Aš tikiu savo Šeima. Tikiu tavim ir šeima, kurią mudu galime 
sukurti. Aš netikiu, kad visuomenė mus apgintų, ir neketinu patikėti 
savo likimo žmonėms, kurių vienintelis privalumas tas, jog apgaule pri- 
siviliojo krūvą žmonių, kad už juos balsuotų. Bet tai tik šiuo metu. Ma- 
no tėvo laikai jau praėjo. Tai, kuo jis užsiimdavo, nebeįmanoma daryti, 
nebent velniškai rizikuojant. Korleonių Šeima nori nenori gaus tapti tos 
visuomenės nare, bet aš norėčiau, kad mes tai padarytume patys būda- 
mi nepaprastai galingi, tai yra turėdami daug pinigų ir būdami kitokių 
vertybių savininkai. Aš noriu, kad mano vaikai būtų kuo geriau aprū- 
pinti iki to laiko, kai juos ištiks šis bendras mums visiems likimas. 

— Betgi tu ėjai savanoriu kautis už tėvynę, tu gi buvai karo didvy- 
ris? — tarė Kei. - Kas atsitiko, kad tu šitaip pasikeitei? 

— Mudu niekaip negalime nieko išsiaiškinti, - atsakė Maiklas. — Tar- 
kime, kad tesu vienas iš tų tikrųjų senamadiškų konservatorių, kurių 
apstu tavo gimtajame miestelyje. Aš rūpinuosi pats savimi, esu indivi- 
dualistas. Valdžia iš tikrųjų nedaug kuo padeda savo liaudžiai — čia ir 
yra esmė, nors gal svarbiausia net ne tai. Viena tegaliu tau pasakyti: aš 
privalau padėti savo tėvui, privalau jį paremti. O tu turi apsispręsti, ar 
paremsi mane, — Maiklas šyptelėjo jai. - Ko gero, sumanymas tuoktis 
buvo netikęs. 

Kei patapšnojo per lovą. 

— Kaip ten bus su vedybomis — nežinau, bet aš dvejus metus išbuvau 
be vyro, tad taip lengvai tavęs nepaleisiu. Eikš čionai. 

Kai jie sugulė į lovą ir užgesino šviesą, Kei sukuždėjo jam: 

— Ar tiki, kad aš su niekuo nemiegojau nuo tada, kai tu pradingai? 

— Aš tikiu tavim. 

-Otu? 

— Miegojau, - Maiklas pajuto, kaip ji visa įsitempia. —- Bet ne pasta- 
rąjį pusmetį. 

Jis sakė tiesą. Kei buvo pirmoji moteris, su kuria jis mylėjosi po 
Apolonijos mirties. 

DVIDEŠIMT ŠEŠTAS SKYRIUS 


Pro prašmatnaus viešbučio kambario langą buvo matyti kiemas, vaiz- 
duojantis pasakų šalį. Persodintose palmėse švietė oranžinių lempučių 
girliandos, dykumos žvaigždžių šviesoje spindėjo du didžiuliai tamsiai 
mėlyni baseinai. Horizonte dunksojo smėlio ir uolų kalnai, juosiantys 
Las Vegasą, jaukiai įsitaisiusį savo neoniniame slėnyje. Džonis Fontei- 
nas paleido sunkią, įmantriais raštais siuvinėtą portjerą, kurią laikė pra- 
skleidęs, ir atsisuko veidu į kambarį. 

Speciali keturių žmonių komanda — krupjė, dalytojas, padėjėjas ir 
padavėja iš naktinio klubo, vilkinti uniforma, kuri atskleidė visas jos 
grožybes, — rengėsi individualiam lošimui. Ninas Valentis gulėjo ant 
sofos svetainėje su viskio pilna vandeniui skirta stikline rankoje. Jis 
žiūrėjo, kaip kazino darbuotojai rengia „akiai“ pasagos pavidalo stalą 
su šešiomis minkštomis kėdėmis aplink jį. 

- Puiku, puiku, - tarė jis. Liežuvis jam jau pynėsi, bet dar nebuvo 
visai girtas. - Eikš, Džoni, sužaisk su manim prieš tuos šmikius. Man 
sekasi, Mes apdorosime juos kaip šiltą vilną. 

— Tu juk žinai, kad aš nelošiu, - atšovė Džonis, sėdėdamas ant suo- 
lelio kojomis prie Nino sofos. — Kaip jautiesi, Ninai? 

Ninas išsišiepė. 

— Puikiai. Vidurnaktį ateis mergos, paskiau pavakarieniausiu, pas- 
kui vėl „akis“. Žinai, aš išlošiau iš kazino bemaž penkiasdešimt gabalų, 
ir jie neduoda man ramybės jau visą savaitę? 

— Žinau, — atsakė Džonis. — O kam tu nori tuos tūkstančius palikti, 
kai padžiausi autus? 

Ninas ištuštino stiklinę. 

-— Džoni, kodėl, velniai griebtų, tu garsėji kaip linksmuolis? Tu esi 
paskutinis niurzglys, Džoni. Dievuliau, turistai, atvykę į šį miestą, sma- 
giau leidžia laiką negu tu. 

— Taigi. Nunešti tave iki to stalo? 

Ninas vargais negalais atsisėdo ant sofos ir tvirtai pastatė kojas ant 
kilimėlio. 

— Nuceisiu pats, — tarė jis. 

Išleidęs iš rankos stiklinę, kuri nuriedėjo ant grindų, jis gana tvirtu 
žingsniu priėjo prie lošimų stalo. Dalytojas jau buvo pasirengęs. Krup- 

jė stovėjo jam už nugaros ir viską stebėjo. Padėjėjas sėdėjo ant kėdės 
atokiau stalo. Padavėja sėdėjo ant kitos kėdės priešais Niną, kad matytų 
menkiausią jo gestą. 

Ninas sudavė krumpliais per žaliu bajumi trauktą stalą. 

- Žetonus, - paliepė jis. 

Krupjė išsitraukė iš kišenės knygelę, užpildė čekį ir padėjo jį prie- 
šais Niną kartu su automatiniu plunksnakočiu, tardamas: 

- Prašom, misteri Valenti. Kaip paprastai, pradžiai — penki tūkstančiai. 

Ninas iškeverzojo savo parašą čekio apačioje, krupjė įsikišo jį į ki- 
šenę ir galva davė ženklą dalytojui. 

Nepaprastai vikriais pirštais dalytojas ištraukė iš lizdų, įleistų į stalą 
priešais jį, krūvelės juodos ir geltonos spalvos šimto dolerių vertės že- 
tonų. Tuoj pat priešais Niną stovėjo penkios krūvelės po dešimt žetonų 
kiekvienoje. 

Priešais kiekvieno iš šešių žaidėjų vietą stalo viršuje buvo baltai 
apvedžioti kvadratėliai, kiek didesni už kortą. Į tris kvadratėlius Ninas 
padėjo statymus — po vieną šimto dolerių vertės žetoną. Dalytojas at- 
vertė šešakę - silpną kortą, tad Ninas nežaidė nė už vieną iš trijų, ir 
dalytojas išties pralošė. Ninas susižėrė savo žetonus ir atsigręžęs į Džo- 
nį tarė: 

— Nebloga vakaro pradžia, a, Džoni? 

Džonis šyptelėjo. Iš tokių azartiškų lošėjų kaip Ninas paprastai vek- 
selių neimdavo — pakakdavo jų žodžio. Matyt, kazino darbuotojai bijo- 
jo, kad Ninas per savo girtumą neprisimins, už kokią sumą žetonų ga- 
vo. Jie nežinojo, kad Ninas viską atsimindavo. 

Ninas, kuris vis išlošinėjo, po trečiojo rato iškėlė pirštą. Tai pama- 
čiusi padavėja priėjo prie baro kambario gale ir atnešė jam eilinę porci- 
ją ruginio viskio vandeniui skirtoje stiklinėje. Ninas paėmė stiklinę į 
kitą ranką, kad galėtų apkabinti padavėją. 

- Prisėsk prie manęs, pupyte, sužaisk keletą partijų, atnešk man laimę. 

Padavėja buvo labai graži mergina, bet Džonis aiškiai matė, kad ji 
šalta ir kupina išskaičiavimo, be jokio nuoširdumo, kurio reikalavo jos 
darbas. Ji šypsojosi Ninui visu veidu, bet iš tikrųjų varvino seilę į tuos 
juodus ir geltonus žetonus. „Velniai rautų, - pamanė Džonis, - kodėl ji 
negalėtų iš to pasipelnyti?“ Jam tik buvo apmaudu, kad Ninas negauna 
ko geresnio už savo pinigus. 

Ninas leido padavėjai pažaisti už jį, o paskui davė jai vieną žetoną ir 
paplekšnojęs per užpakalį palydėjo nuo lošimų stalo. Džonis pamojo 
jai, kad atneštų išgerti. Padavėja tai padarė, bet taip, tarsi vaidindama 

patį dramatiškiausią epizodą dramatiškiausiame iš filmų, sukurtų per 
visą istoriją. Visą savo žavesį ji nukreipė į didįjį Džonį Fonteiną. Jos 
akys kviečiamai sublizgo, jos eigastis buvo tokia gundanti, kaip dar 
jokios seksbombos, burna vos pražiota, tarsi ji būtų pasirengusi įkąsti 
pirmam, kuris sužadins jai aistrą. Ji labiausiai panėšėjo į rujojančią ka- 
lę, bet buvo aiškiai matyti, kad tai vaidyba. „O, Viešpatie, - pamanė 
Džonis, — viena iš tų.“ Mat šitokios taktikos dažniausiai griebdavosi 
tos, kurios norėdavo nusitempti jį į lovą, bet ji pasiteisindavo tik tuo- 
met, kai jis būdavo labai girtas, o dabar buvo blaivus. Jis padovanojo 
merginai šypseną, kuria taip garsėjo, ir tarė: 

— Ačiū, brangute. 

Mergina metė į jį žvilgsnį, prašiepė dantis padėkos šypsenai; jos 
akys apsiblausė, kūnas įsitempė. Ji atsilošė, atkišdama į priekį laibą 
tinkline kojine aptrauktą koją; atrodė, lyg jos viduje kyla baisi įtampa, 
jos krūtys tarsi papilnėjo, vos neišvirsdamos lauk pro šykščios bliuze- 
lės iškirptę, paskui visu jos kūnu perbėgo šiurpulys. Iš šalies atrodė, jog 
moteris patiria orgazmą tik todėl, kad Džonis Fonteinas jai nusišypsojo 
ir pasakė: „Ačiū, brangute“. Suvaidinta buvo puikiai. Tokios geros vai- 
dybos Džonis dar nebuvo matęs, bet jis jau žinojo, kad visa tai vaidyba. 
Be to, dažniausiai šitokios artistės lovoje niekam netiko. 

Džonis žiūrėjo, kaip ji grįžta prie savo kėdės, iš lėto gurkšnodamas 
atneštą gėrimą. Jis nenorėjo, kad ji pakartotų tą savo mažytį triuką — 
šįvakar jis nebuvo tam nusiteikęs. 

Po valandos Ninas ėmė silpti. Jis palinko į priekį, paskui atsilošė ir 
dribo nuo kėdės ant grindų, tačiau krupjė ir padėjėjas, pastebėję jį siū- 
buojant, spėjo sugriebti. Jie pakėlė jį ir nunešė pro praskleistą drapiruo- 
tę, už kurios buvo miegamasis. Džonis žiūrėjo, kaip tie du vyrai, pade- 
dami padavėjos, nurengė Niną, paguldė į lovą ir užklojo. Krupjė su- 
skaičiavo Nino žetonus ir pasižymėjo savo vekselių knygelėje; ant stalo 
liko tik dalytojo žetonai, kuriuos jis saugojo. 

— Kaip seniai tokie dalykai dedasi? — paklausė jo Džonis. 

Krupjė gūžtelėjo pečiais. 

- Šįvakar jis smigo anksti. Kai tai nutiko pirmą kartą, mes iškvietė- 
me viešbučio gydytoją. Jis davė misteriui Valenčiui kažkokių vaistų, 
nuo kurių šis atsigavo, o paskui perskaitė jam paskaitą, bet paskui Ni- 
nas liepė mums nekviesti gydytojo, kai jam šitaip atsitiks — tik pagul- 
dyti į lovą. Iš ryto, girdi, jis būsiąs sveikas kaip ridikas. Taigi mes taip 
ir darome. Jam ganėtinai sekasi — šįvakar jis vėl išlošė, bemaž tris ga- 
balus. 

- Iškvieskime viešbučio gydytoją, gerai? — paprašė Džonis. - Jeigu 
reikia, įspėkite kazino budėtoją. 

Praėjo beveik penkiolika minučių, kol numeryje pasirodė Žiulis Si- 
gelas. „Šis vyrukas niekad neatrodo panašus į gydytoją“, — suirzęs pa- 
manė Džonis. Jis vilkėjo laisvu mėlynu megztiniu baltais rankogaliais 
ir avėjo baltais zomšiniais batais, į kuriuos buvo įsispyręs basnirčia. Jis 
atrodė velniškai juokingai su tuo tradiciniu juodu gydytojų sakvojažu. 

— Tau reikėtų išmokti nešiotis savo daiktus perdarytame golfo krep- 
šyje, - patarė Džonis. 

Žiulis supratingai šyptelėjo. 

- Taigi, šitas sakvojažas — tikra kančia. Daug kam jis kelia siaubą. 
Bent jau spalva galėtų būti kitokia. 

Žiulis priėjo prie gulinčio ant lovos Nino. 

— Ačiū už čekį, kurį atsiuntėte už konsultaciją, - atidarydamas sak- 
vojažą tarė jis. - Jūs buvote pernelyg dosnus. Ne tiek jau daug aš 
padariau. 

— Nesikuklink. Šiaip ar taip, pamiršk tai - kada tai buvo! Kas nutiko 
Ninui? 

Žiulis greitai pasiklausė ligonio širdies, išmatavo pulsą ir kraujo- 
spūdį, paskui išsitraukė iš krepšio švirkštą, daug nesitaikydamas baks- 
telėjo adata Ninui į ranką ir suleido kažkokio skysčio. Išbalę it vaškas 
miegančio Nino skruostai paraudo, tarsi kraujas būtų pradėjęs greičiau 
tekėti jo gyslomis. 

— Diagnozė labai paprasta, — pagaliau atsakė Žiulis. — Aš turėjau ga- 
limybę jį apžiūrėti ir atlikti kai kuriuos tyrimus, kai jis pirmą kartą čia 
atvykęs nualpo. Tuokart liepiau pervežti jį į ligoninę, kol jis dar nebuvo 
atgavęs sąmonės. Jis serga lengva diabeto forma. Gydant jį vaistais, 
dieta ir panašiai, jokių problemų nebūtų, bet jis visai nepaiso tos ligos. 
Be to, jis tvirtai pasiryžęs lakti tol, kol iškeliaus į aną pasaulį. Jo kepe- 
nys jau baigia suirti, netrukus suirs ir smegenys. Dabar jį ištikusi nedi- 
delė diabetinė koma. Mano patarimas — uždaryti jį. 

Džonis lengviau atsiduso. Padėtis, matyt, ne pernelyg rimta, Ninui 
tereikia žiūrėti savęs. 

— Tu turi galvoje vieną iš tų skylių, kuriose atpratina nuo gėrimo? — 
paklausė jis. 

Žiulis priėjo prie baro ir įsipylė išgerti. 

- Ne, - atsakė jis. — Aš turiu galvoje beprotnamį. 

— Nekrėsk juokų! 

— Aš nejuokauju. Nelabai tikiu visais tais psichiatriniais tauškalais, 
bet apie tuos dalykus nusimanau — mano profesijos žmogui tai būtina. 

Jūsų draugui Ninui dar galima grąžinti sveikatą, jeigu tik kepenys per 
daug nepakenktos, o tai tvirtai nustatyti tegali skrodimas. Tačiau tikroji 
jo liga - galvoje. Iš esmės jam nė motais, jeigu jis numirs, ko gero, jis 
net nori save pribaigti. Kol ši liga nebus išgydyta, jam nelieka jokių 
vilčių. Todėl ir sakau: reikia jį uždaryti ten, kur jis gautų būtiną psi- 
chiatrinį gydymą. 

Kažkas pabeldė į duris, ir Džonis nuėjo įleisti. Tai buvo Liucija Man- 
čini. Ji puolė Džoniui į glėbį ir pabučiavo tardama: 

- Ak, Džoni, kaip smagu tave matyti. 

-— Seniai nesimatėme, - atsakė Džonis. 

Jis pastebėjo, kad Liucija pasikeitusi. Ji gerokai sublogo, jos drabu- 
žiai buvo nepalyginamai geresni, o ir vilkėjo juos su skoniu. Kažkaip 
berniukiškai nukirpti plaukai tiko jai prie veido. Taip jaunai ir gražiai 
atrodančios Džonis jos dar nebuvo matęs, ir jam dingtelėjo mintis, kad 
ji galėtų palaikyti jam kompaniją čia, Las Vegase. Būtų smagu rodytis 
žmonėse su tokia prašmatnia dama. Jis buvo bepaleidžiąs į darbą visą 
savo žavesį, bet prisiminė, kad Liucija — šito daktaro mergina. Taigi 
apie tai negalėjo būti nė kalbos. Jis nutaisė ne daugiau kaip draugišką 
šypseną ir tarė: 

— Kaip tu čia naktį ateini pas Niną į numerį, a? 

Liucija kumštelėjo jam per petį. 

- Išgirdau, kad Ninas serga ir kad Žiulis nuėjo pas jį. Aš tik norėjau 
pasižiūrėti, ar negalėčiau kuo padėti. Jam nieko baisaus nenutiko? 

— Nieko, - užtikrino Džonis. - Tuoj viskas bus gerai. 

-— Nė velnio, - atsakė Žiulis, per tą laiką išsitiesęs ant sofos. - Siūlau 
mums visiems susėdus palaukti, kol Ninas atsigaus, o paskui prikalbin- 
ti jį, kad atsigultų į psichiatrinę gydyklą. Liucija, jis tave mėgsta — gal 
sugebėsi padėti. Džoni, jeigu jūs esate tikras jo draugas, irgi mus pa- 
remsite, antraip netrukus bičiulio Nino kepenys bus kokio nors univer- 
siteto medicininės laboratorijos svarbiausias eksponatas. 

Džonį užgavo tokia lengvabūdiška daktaro laikysena. Kas, velniai 
griebtų, jis tariasi esąs? Jis jau buvo beprasižiojąs tai sakyti, bet nuo 
lovos pasigirdo Nino balsas. 

— Ei, bičiuli, ar neatneštum išgerti? 

Jie nuėjo į miegamąjį. Ninas sėdėjo lovoje. Nusišypsojęs Liucijai, 
jis tarė: 

- Ei, pupa, prieik prie savo draugo Nino. 

Jis plačiai išskėtė rankas. Liucija prisėdo ant lovos krašto ir apsika- 
bino jį. Kad ir kaip keista, Ninas dabar atrodė visai neblogai, tarsi nieko 
nebūtų atsitikę. 

Ninas spragtelėjo pirštais. 

- Nagi, Džoni, duok man išgerti. Vakaras tik prasidėjo. Kur, velniai 
griebtų, mano kortų stalas? 

Žiulis nugėrė didelį gurkšnį iš savo stiklo ir tarė Ninui: 

-— Tau negalima gerti. Tavo daktaras draudžia. 

Ninas išsišiepė. 

— Pisau aš tą savo daktarą. 

Paskui nutaisė atgailaujančią miną. 

-— A, Žiuli, čia tu! Tu mano daktaras, ar ne? Aš ne tave turėjau galvo- 
je, bičiuli. Džoni, duok man ko nors išgerti, arba aš atsikelsiu iš lovos ir 
pats atsinešiu. 

Džonis gūžtelėjo pečiais ir nuėjo prie baro. Žiulis atsainiai įspėjo: 

— Aš sakau, kad jam negalima. 

Džonis dabar suprato, kodėl gydytojas jį erzina. Jis visuomet kalbė- 
davo tykiai, tvardydamasis, nerūpestingu balsu, nepabrėždamas žodžių, 
kad ir kokie svarbūs jie būtų. Jeigu įspėdavo, tai vien žodžiais — balsas 
išlikdavo neutralus, tarsi jam būtų nė motais. Vien to pakako - Džonis 
tiek užsiuto, kad atnešė Ninui stiklinę viskio. 

— Nuo šito jis nepakratys kojų? - prieš paduodamas ją Ninui paklau- 
sė jis Žiulio. 

— Ne, nepakratys, — ramiai atsakė Žiulis. 
užsičiaupė. Ninas paėmė stiklinę ir ištuštino ją vienu mauku. 

Džonis nusišypsojo Ninui - juodu gražiai nušluostė nosį tam šmi- 
kiui daktarui. Staiga Ninas ėmė žiopčioti, jo veidas pamėlo, jis ėmė 
dusti ir gaudyti kvapą. Jis šoktelėjo į viršų it žuvis; jo žandai buvo 
išraudę, akys iššoko ant kaktos. Žiulis priėjo prie Nino lovos iš priešin- 
gos pusės negu Džonis ir Liucija. Tvirtai suėmęs Niną už sprando, jis 
suvarė adatą jam į petį, palei kaklą. Ligonio kūnas suglebo jo rankose, 
liovėsi tampęsis, ir netrukus jis susmuko ant pagalvės, užsimerkė ir 
užmigo. 

Jie trys grįžo į svetainę ir susėdo prie masyvaus žurnalinio staliuko. 
Liucija paėmė ragelį ir paprašė atnešti į numerį kavos ir šio to užvalgy- 
ti. Džonis priėjo prie baro ir įsipylė stiklą gėrimo. 

- Ar žinojai, kad viskis sukels tokią reakciją? — paklausė jis. 

— Bemaž tuo neabejojau. 

-— Tai kodėl manęs neįspėjai? — užriko Džonis. 

— Aš įspėjau. 

— Netinkamai, — vos tramdydamas įsiūtį atsakė Džonis. - Dievaži, 
tu pasiutęs gydytojas. Ant visko tau nusišikti. Tu liepei man įkišti Niną 

į beprotnamį, tu net nesivargini pavartoti tokį gražų žodį kaip „sanato- 
rija“. Tau labai malonu rėžti karčią tiesą žmogui į akis, ar ne? 

Liucija sėdėjo nudelbusi akis. Žiulis atsakė, vis dar šypsodamasis 
Fonteinui: 

-— Niekas nebūtų sukliudęs jums duoti Ninui tą viskį. Juk norėjote 
parodyti, kad jums nebūtina paisyti mano nurodymų. Pamenate, kaip 
jūs pasiūlėte man tapti jūsų asmeniniu gydytoju po tos istorijos su jūsų 
gerkle? Aš atsisakiau, nes žinojau, kad mudu niekad negalėtume sutar- 
ti. Daktaras tariasi esąs Dievas, vyriausiasis šiuolaikinės visuomenės 
žynys — tai jam irgi šioks toks atpildas. Tačiau jūs niekados į mane taip 
nežiūrėtumėte. Jums aš būčiau Dievas, kuris privalėtų jums pataikauti. 
Kaip tie daktarai, kurie gydo tokius kaip jūs Holivude. Beje, iš kur jūs 
traukiate tokių gydytojų? Dievuliau, ar jie nieko neišmano, ar jiems 
paprasčiausiai nė motais? Jie tikriausiai žino, kas darosi Ninui, bet tik 
šeria jį visokiausiais vaistais, kad jis kuo ilgiau pratemptų. Jie vilki 
prašmatniais kostiumais ir laižo jums subinę, nes esate galingas žmo- 
gus kino versle, ir todėl manote, kad jie puikūs gydytojai, ar ne? Tačiau 
jiems nusišikti, gyvensite jūs ar mirsite. Tai štai, mano kuklus hobis — 
kad ir koks jis nedovanotinas — daryti taip, kad žmonės gyventų. Aš 
leidau jums duoti Ninui tą viskį, norėdamas parodyti, kas gali jam nu- 
tikti, - Žiulis palinko prie Džonio Fonteino; jo balsas tebebuvo ramus, 
bejausmis. — Jūsų draugas ant ribos tarp gyvybės ir mirties, jūs tai su- 
prantate? Be gydymo, be griežtos medikų priežiūros jis neturi jokių 
šansų. Nuo kraujospūdžio, diabeto ir netikusių įpročių jam kiekvieną 
akimirką kraujas gali išsilieti į smegenis. Tada jos gali ištikšti. Ar pa- 
kankamai vaizdžiai jums tai išaiškinau? Taip, aš tikrai sakiau „beprot- 
namis“. Aš noriu, kad suprastumėte, kas reikalinga, antraip jūs nė pirš 
to nepajudinsite. Pasakysiu tiesiai: jūs galite išgelbėti savo bičiuliui.gy- 
vybę, uždarydamas jį į gydymo įstaigą. Antraip galite su juo atsisveikinti. 

Liucija sušnabždėjo: 

- Žiuli, brangusis, nebūk toks žiaurus. Pasakyk jam, ir tiek. 

Žiulis atsistojo ir vėl prašneko: 

— Manote, aš pirmą kartą buvau priverstas kalbėti tokiems kaip jūs 
panašiomis aplinkybėmis? Aš darydavau tai kas dieną. Liucija sako: 
„Nebūk toks žiaurus“, bet ji nesupranta, ką kalba, - Džonis patenkintas 
pastebėjo, kad Žiulis prarado įprastą savitvardą, o ir jo balsas nebebuvo 
toks monotoniškas, neišraiškingas. — Aš sakau žmonėms: „Nevalgykite 
tiek daug, nes mirsite“, „Nerūkykite tiek daug, nes mirsite“, „Nedirbki- 
te tiek daug, nes mirsite“, „Negerkite tiek daug, nes mirsite“, bet niekas 

neklauso. Žinote kodėl? Todėl, kad aš nesakau: „Jūs mirsite rytoj“. Tai 
štai: galiu jums pasakyti — aš visai nenustebsiu, jei rytoj Ninas mirs. 

Žiulis priėjo prie baro ir įsipylė dar vieną taurelę. 

-— Tai kaip, Džoni, ar paguldysite Niną į gydyklą? 

— Nežinau. 

Žiulis paskubomis išgėrė ir vėl prisipylė taurelę. 

- Keistas dalykas: gali mirti nuo rūkymo, nuo gėrimo, nuo persidir- 
bimo ir net nuo persivalgymo, bet visų šių dalykų niekas nesmerkia. 
Medicininiu požiūriu vienintelis neįmanomas dalykas — mirti persidul- 
kinus, bet kaip tik tam labiausiai trukdoma, - jis nutilo ir ištuštino tau- 
relę. - Bet netgi čia atsiranda bėdų, bent jau su moterimis. Į mane kreip- 
davosi pacientės, kurioms nebuvo galima daugiau gimdyti; „Tai pavo- 
Jinga, — sakydavau aš joms. - Jūs galite mirti.“ O po mėnesio jos staiga 
pasirodo vėl, visos švytinčios, raudoniu trykštančiais žandais ir sako: 
„Daktare, man regis, aš nėščia“. „Betgi tai pavojinga“, — aiškinu aš 
joms - tais laikais aš mokėjau kalbėti išraiškingai. O jos šypsosi man ir 
sako: „Ne, mes su vyru esame labai dori katalikai“. 

Pasibeldusios į duris, dvi padavėjos įrideno vežimėlį su valgiu ir 
sidabriniu kavos servizu. Jos ištraukė iš vežimėlio apačios sulankstomą 
stalelį, padengė jį ir išėjo. 

Jie sėdėjo prie stalelio, valgė Liucijos užsakytus karštus sumušti- 
nius ir gėrė kavą. Džonis atsilošė ir užsirūkė cigaretę. 

— Sakai, gelbėji žmonėms gyvybę? Kaip atsitiko, kad ėmei daryti 
abortus? — paklausė jis. 

Pirmąkart prabilo Liucija. 

—Jis norėjo pagelbėti pakliuvusioms į bėdą merginoms, kurios galė- 
Jo nusižudyti ar statyti savo gyvybę į pavojų, norėdamos atsikratyti kū- 
dikio. 

Žiulis nusišypsojo jai, atsiduso ir tarė: 

— Viskas yra ne taip paprasta. Ilgainiui aš tapau chirurgu; kaip sako 
beisbolininkai, turiu smagią ranką. Aš buvau toks geras chirurgas, kad 
man pačiam iš baimės plaukai šiaušėsi. Prarėžiu kokiam nelaimėliui 
pilvą ir žinau, kad jis mirs. Aš juos operuoju ir žinau, kad vėžys ar 
navikas atsiras iš naujo, bet išrašau juos namo šypsodamasis, pripūtęs 
miglos į akis. Ateina kokia vargšė merga, ir aš jai nurėžiu vieną papą. 
Po metų ji vėl ateina — aš jai nurėžiu antrą. Dar po metų aš jai išgrandau 
vidurius, kaip kad kitas arbūzo sėklas. Po viso to ji vis tiek miršta, O 
vyras visą tą laiką be perstojo skambina ir teiraujasi: „Ką rodo tyri- 
mai?“ „Ką rodo tyrimai?“ Taigi aš nusisamdžiau dar vieną sekretorę 

atsakinėti į visus tuos skambučius. Pacientes pamatydavau tik tada, kai 
būdavo visiškai pasirengusios apžiūrai, tyrimams ar operacijai. Steng- 
davausi kuo trumpiau būti su auka — juk buvau užsiėmęs žmogus. Ga- 
lop leisdavau jos vyrui dvi minutes su manim pasikalbėti. „Letalinė 
baigtis“, - sakydavau aš. To pirmojo žodžio jie niekad nenugirsdavo. 
Jie suprasdavo, ką jis reiškia, bet amžinai nenugirsdavo. Iš pradžių ma- 
niau, kad nesąmoningai ištariu jį tyliai, tad tyčia tardavau jį garsiau, bet 
jie vis tiek neišgirsdavo. Vienas vyrukas net pasakė: „Ką, velniai grieb- 
tų, reiškia tas jūsų „lekalinė“? — Žiulis nusijuokė. — Letalinė, lekalinė - 
kas per velnias. Aš pradėjau daryti abortus. Miela ir paprasta, visi lai- 
mingi — tarsi suplauni lėkštes ir palieki švarią kriauklę. Tai buvo mano 
stichija. Man tai be galo patiko, man velnioniškai patiko daryti abortus. 
Aš netikiu, kad dviejų mėnesių vaisius yra žmogus, tad dėl to — jokių 
problemų. Aš padėdavau į bėdą patekusioms jaunoms merginoms ir 
ištekėjusioms moterims, gerai uždirbdavau. Jaučiausi kaip karvedys, 
vadovaujantis mūšiui. Kai mane nutvėrė, pasijutau kaip sugautas de- 
zertyras. Man vis dėlto pasisekė: vienas mano draugas pasinaudojo sa- 
vo įtakingomis pažintimis ir išgelbėjo mane nuo didesnių nemalonu- 
mų, bet dabar didžiosios ligoninės neleidžia man operuoti. Taip aš atsi- 
dūriau čia ir vėl duodu gerus patarimus, kurių, kaip ir kadaise, niekas 
neklauso. 

— Aš klausau, - nesutiko Džonis. - Aš svarstau tai, ką tu patarei. 

Liucija neiškentusi pakeitė pokalbio temą. 

—Kątu veiki Las Vegase, Džoni? Holivudo bosas atvyko pailsėti ar 
dirbti? 

Džonis papurtė galvą. 

-— Maiklas Korleonė nori su manim pasimatyti ir pasikalbėti. Jis at- 
skrenda šį vakarą su Tomu Heigenu. Tomas sakė, kad jie susitiks su 
tavim, Liucija. Gal tu žinai, ką visa tai reiškia? 

- Rytoj vakare mes visi kartu vakarieniausime, bus dar ir Fredis, 
atsakė Liucija. - Mano manymu, reikalas susijęs su viešbučiu. Pasta- 
ruoju metu kazino pralošinėja pinigus, o to neturėtų būti. Galimas daik- 
tas, Donas nori, kad Maiklas išsiaiškintų priežastis. 

-— Girdėjau, kad Maiklas pagaliau susitvarkė savo veidą? - pasiteira- 
vo Džonis. 

Liucija nusijuokė. 

— Turbūt Kei jį prikalbino. Jeigu jie būtų vedę, jis to nebūtų padaręs. 
Nesuprantu kodėl - jo veidas taip baisiai atrodė, be to, ir nosis varvėjo, 
Jam reikėjo anksčiau operuotis, - ji patylėjo ir pridūrė: — Korleonių Šei- 
ma pakvietė į operaciją Žiulį - konsultantu ir stebėtoju. 

- Aš jį rekomendavau, - linktelėjęs galvą sausai tarė Džonis. 

— A, -numykė Liucija. — Šiaip ar taip, Maiklas sakė norįs kuo nors 
atsidėkoti Žiuliui, todėl ir kviečia mus rytoj vakarienės. 

- Maiklas niekuo nepasitikėjo, — mąsliai tarė Žiulis. — Jis liepė man 
sekti visus veiksmus, nors tai buvo gan paprasta operacija. Ją galėjo 
atlikti kiekvienas kompetentingas chirurgas. 5 

Iš miegamojo pasigirdo neaiškūs garsai — Ninas vėl atgavo sąmonę. 
Džonis nuėjęs atsisėdo ant ligonio lovos, Žiulis ir Liucija sustojo lovos 
kojūgalyje. 

Ninas išspaudė jiems šypseną. 

- Gerai, aš liausiuosi vaidinęs gudruolį. Aš tikrai sumautai jaučiuo- 
si. Džoni, ar tu pameni, kas nutiko maždaug prieš metus, kai mudu 
buvome Palm Springse su tomis dviem mergomis? Prisiekiu tau: aš 
nepavydėjau, aš džiaugiausi, kad taip nutiko. Ar tu tiki manim, Džoni? 

- Žinoma, tikiu, Ninai. 

Liucija ir Žiulis susižvalgė. Jie tarėsi neblogai pažįstą Džonį, tad 
jiems atrodė neįtikėtina, kad jis paveržtų merginą iš tokio artimo drau- 
g0 kaip Ninas. Ir kodėl Ninas sako nepavyduliavęs praėjus metams nuo 
to atsitikimo? Jiems abiem dingtelėjo ta pati mintis: Ninas nori pribaig- 
ti save svaigalais dėl romantiškos priežasties — todėl, kad mergina pali- 
ko jį dėl Džonio Fonteino. 

Žiulis dar kartą apžiūrėjo ligonį. 

- Liepsiu slaugei šiąnakt budėti prie tavęs, — tarė jis. - Tau tikrai 
reikia pagulėti porą dienų, rimtai. 

- Gerai, daktare, - nusišypsojęs atsakė Ninas. - Tik žiūrėk, kad slaugė 
nebūtų per daug graži. 

Žiulis telefonu iškvietė slaugę, ir juodu su Liucija išėjo. Džonis atsi- 
sėdo ant kėdės šalia lovos ir ėmė laukti slaugės. Nino veidas atrodė 
išsekęs, jį vėl lenkė miegas. Džonis mąstė apie tai, ką iš jo išgirdo — kad 
Jis nepavydėjęs dėl to, kas nutiko daugiau nei prieš metus su tomis dviem 
mergomis Palm Springse. Jam niekad nė į galvą neatėjo, kad Ninas 
galėtų pavyduliauti. 


** k 

Prieš metus Džonis Fonteinas sėdėjo savo prašmatniame jam pri- 
klausančios kino kompanijos kabinete, nusiteikęs kaip niekad šlykš- 
čiai. Pagrindo tam lyg ir nebūta: pirmasis jo pastatytas filmas, kuriame 


Jis vaidino pagrindinį vaidmenį, o Ninas - vieną iš svarbiausių, atnešė 

milžinišką pelną. Viskas nusisekė, visi specialistai puikiai atliko savo 
pareigas, filmo sąmata nebuvo viršyta. Visi, dalyvavę filmo pastatyme, 
turėjo uždirbti pasakiškus pinigus, o Volcas iš to pavydo sutrumpino 
sau gyvenimą dešimčia metų. Dabar Džonis kūrė dar du filmus, viena- 
me iš jų pagrindinį vaidmenį atliko jis, kitame — Ninas. Ninui puikiai 
sekėsi vaizduoti ekrane žavingą, apykvailį įsimylėjėlį, kurį moterys be 
galo mielai glaudžia sau prie krūtų - pasimetusį berniuką. Visa, prie ko 
Džonis prisiliesdavo, virsdavo pinigais, ir jie plūste plūdo. Per banką 
buvo persiunčiami procentai Krikštatėviui, ir tai neapsakomai kėlė Džo- 
niui ūpą: jis pateisino Dono pasitikėjimą. Bet šiandien ta mintis ne itin 
ji guodė. 

Dabar, tapęs garsiu savarankišku režisieriumi ir kino studijos savi- 
ninku, jis turėjo tiek pat, o gal net daugiau galios, kaip kadaise būdamas 
dainininku. Gražios mergos lakstė paskui jį kaip anksčiau, tik dabar dėl 
merkantiliškesnių priežasčių. Jis turėjo nuosavą lėktuvą, gyveno dargi 
prašmatniau negu lig šiol, nes kaip verslininkas naudojosi mokesčių 
lengvatomis, kurių negauna menininkai. Tad kas, velniai griebtų, ne- 
duoda jam ramybės? 

Priežastį jis žinojo. Jam skaudėjo kaktą, nosies takus, niežėjo ger- 
klę. To niežėjimo buvo galima atsikratyti tik dainuojant, o jis bijojo net 
pamėginti. Jis paskambino Žiuliui Sigelui ir pasiteiravo, kada nerizi- 
kuodamas galės pamėginti uždainuoti, o šis atsakė, girdi, kada tik pa- 
norėsiąs. Taigi Džonis pamėgino, bet balsas buvo toks kimus, toks su- 
mautas, kad jis iškart liovėsi. Be to, kitą dieną jam velniškai skaudėjo 
gerklę. Tas skausmas buvo kitoks negu prieš pašalinant tas karpas — 
stipresnis, deginantis. Jis bijojo dainuoti. Bijojo galįs visai prarasti bal- 
są ar jį sugadinti. O jeigu jis negali dainuoti, tai ko, velniai griebtų, 
verta visa kita? Juk visa kita jam tebuvo mėšlo krūva. Dainavimas buvo 
viskas, vardan ko jis gyveno. Jis nutarė, kad, ko gero, nusimano apie 
dainavimą ir savąją estrados sritį labiau negu kas kitas pasaulyje. Per 
tuos ilgus metus scenoje jis virto tikru profesionalu; niekas negalėjo 
jam sakyti, kas gerai, kas negerai jo dainavime, o jam nė nereikėjo klausti, 
nes pats puikiai žinojo. Kaip apmaudu, stačiai velniškai apmaudu, kad 
viskas taip susiklostė! 

Buvo penktadienis, tad jis nutarė praleisti savaitgalį su Virdžinija 
ir mergaitėmis. Džonis kaip visuomet paskambino pranešti atvažiuo- 
jąs — kad suteiktų jai galimybę paprieštarauti. Tačiau per visus tuos 
metus, kai jie buvo išsiskyrę, Džinė nė karto nepaprieštaravo - kaip ji 
galėjo neleisti dukterims matytis su savo tėvu. „Puiki boba“, — ding- 

telėjo Džoniui. Jam pasisekė, kad jis sutiko Virdžiniją. Jis suprato 
esąs neabejingas jai, kaip jokiai kitai moteriai, tačiau žinojo ir tai, 
kad juodu niekados nebegalės būti lytiškai artimi. Tik gal sulaukę 
šešiasdešimt penkerių, jie, kaip tie pensininkai, kartu ilsėsis — ilsė- 
sis nuo visko. 

Tačiau jo planai sudužo, kai nuvažiavęs pas Virdžiniją pamatė, kad 
ji pati nekaip nusiteikusi, o dukrelės toli gražu nedega noru su juo būti, 
kadangi draugės pažadėjo pasikviesti jas savaitgaliui į rančą Kaliforni- 
joje, kur jos galės pajodinėti. Jis liepė buvusiai žmonai išsiųsti jas į tą 
rančą ir pabučiavęs išlydėjo. Puikiai jas suprato: kokiam vaikui nebūtų 
smagiau pajodinėti ant arklio rančoje, užuot kiurksojus su surūgėliu 
tėvu, kuris, beje, išnešė muilą iš namų. 

— Truputį išgersiu ir taip pat šiaušiu, — tarė jis Virdžinijai. 

— Gerai, - neprieštaravo ji. Buvo matyti, kad šiandien ji prastai nusi- 
teikusi, nors taip retai būdavo. Toks gyvenimas jai vis dėlto nebuvo 
lengvas. 

Džinė pamatė, kad jis išlenkia kaip niekad didelį stiklą. 

— Kurių galų šitaip žvaliniesi? - paklausė ji. - Juk viskas taip gra- 
žiai tau klostosi. Aš niekad nė neįtariau, kad tu turi verslininko gyslelę. 

— Tai nėra taip sunku, - nusišypsojęs atsakė Džonis. 

„Tai štai, kas jai nepatinka“, — pamanė jis. Jis suprato moteris, tad 
dabar jam pasidarė aišku, jog Virdžinija be ūpo todėl, kad, jos manymu, 
viskas jam einasi taip, kaip jis nori. Moterys juk negali pakęsti, kai jų 
vyrams pernelyg gerai klojasi; tai jas siutina. Mat tuomet jos ima abejo- 
ti, ar tvirtai laiko juos savo rankose meilės, lytinio prieraišumo ir vedy- 
biniais saitais. Taigi ne tiek norėdamas paverkšlenti, kiek pakelti jai 
ūpą, jis tarė: 

— Koks, velniai griebtų, skirtumas, jei aš negaliu dainuoti? 

- Liaukis, Džoni, — suirzusiu balsu atšovė ji. - Tu nebe vaikas — tau 
trisdešimt šešti. Ko tu vis dar suki sau galvą dėl tų paikysčių. Jūs tik 
pamanykite — dainavimas! Kaip režisierius tu uždirbi daugiau. 

Džonis smalsiai į ją pažvelgė. 

— Aš dainininkas. Man labai patinka dainuoti. Kuo čia dėta senatvė? 

— O man niekad nepatikdavo, kad tu dainuoji, — siuto Virdžinija. — 
Dabar, kai įrodei galįs statyti filmus, aš džiaugiuosi, kad tu nebegali 
dainuoti. 

— Kokias supistas nesąmones tu čia paistai? — užriko jis, nustebinda- 
mas ne tik Džinę, bet ir save patį. Jis buvo sukrėstas. Kaip ji gali šitaip 
galvoti, kaip ji gali šitaip jo nemėgti?! 

Virdžinija nusišypsojo. Jai buvo keista matyti jį užsigavusį ir stačiai 
neįtikėtina, kad jis galėtų ant jos užpykti. 

-— Kaip, tavo manymu, aš jaučiausi, — tarė ji, - kai visos tos mergos 
lakstydavo paskui tave todėl, kad tu taip jaudinamai dainavai? Kaip tu 
pats būtumei jautęsis, jeigu aš būčiau vaikščiojusi po miestą nuoga šik- 
na, kad prisiviliočiau vyrų? O tavo dainavimas kaip tik ir buvo toks 
viliojimas, ir aš melsdavausi, kad tu prarastum balsą ir niekados nebe- 
galėtum dainuoti. Bet tai buvo prieš mums išsiskiriant. 

Džonis ištuštino taurelę. 

— Tu ničnieko nesupranti. Nė velnio nesupranti. 

Jis nuėjo į virtuvę, surinko Nino numerį ir be ilgų kalbų susitarė 
važiuoti su juo savaitgaliui į Palm Springsą. Jis davė Ninui merginos 
numerį ir liepė jai paskambinti. Tai buvo nauja jauna gražuolė, kuriai 
jis ketino skirti savo dėmesį. 

— Ji pasikvies draugę tau, - tarė Džonis. — Už valandos atvažiuoju 
pas tave. 

Džinė šaltai su juo atsisveikino. Jam tai buvo nė motais — buvo ant 
jos užpykęs, o taip atsitikdavo labai retai. Velniop viską; jis ištrūks sa- 
vaitgaliui, atsikratys visų rūpesčių, išsikraus. 

Palm Springse viskas, aišku, vyko sklandžiai. Jie nuvažiavo į Džo- 
nio namus, tuo metų laiku jie visuomet būdavo parengti ir tarnų prižiū- 
rimi. Abi merginos buvo gan jaunos, ne itin troško kokių dovanų, tad su 
jomis buvo velniškai smagu. Prieš vakarienę atėjo keletas bičiulių, ir 
jie kartu linksminosi prie baseino. Dar neatvėsę nuo saulės Ninas su 
drauguže nuėjo į savo kambarį pasirengti vakarienei ir paskubomis pa- 
sidulkinti. Džonis nebuvo nusiteikęs — susipykęs su Virdžinija, jis ne- 
galėdavo mylėtis su kita, tad paliepė savo merginai, elegantiškai ne- 
aukšto ūgio blondinei Tinai, palįsti po dušu vienai, o pats nuėjo į stiklo 
sienų svetainę, kurioje stovėjo fortepijonas. Kadaise dainuodamas su 
orkestru jis kartais kvailiodamas pabarškindavo klavišais, tad galėjo iš 
klausos sugroti vieną kitą saldžią baladės stiliaus dainą. Dabar jis atsi- 
sėdo prie fortepijono ir labai tyliai mažumą paniūniavo. Jis nė nepaju- 
to, kaip kambaryje atsirado Tina; prisipylusi taurelę, ji atsisėdo šalia. 
Jis paskambino keletą melodijų, ir ji paniūniavo kartu su juo. Palikęs ją 
prie fortepijono, jis nuėjo į viršų nusiprausti po dušu. Besimaudydamas 
jis ne tiek sudainavo, kiek sukalbėjo keletą trumpų frazių, paskui apsi- 
rengė ir vėl nulipo žemyn į svetainę. Tina vis dar buvo viena; Ninas, 
matyt, tvarkė savo draugužę arba gėrė. 

Džonis vėl prisėdo prie fortepijono, o Tina nuėjo prie baseino. Jis 
užtraukė vieną iš senų savo dainų. Gerklės nebeperštėjo, balsas skam- 

bėjo duslokai, bet gan įspūdingai. Jis apsidairė. Tina tebebuvo kieme. 
Stiklinės durys buvo uždarytos, tad jinai negalėjo jo girdėti. Kažkodėl 
Džonis nenorėjo, kad kas nors jį išgirstų. Jis užtraukė nuo pradžios se- 
ną savo mėgstamą baladę — visu balsu, įsijautęs, tarsi dainuodamas pub- 
likai. Jis vis dar laukė pažįstamo gergždesio, bet jo taip ir nepasigirdo. 
Džonis klausėsi savo balso — jis skambėjo kitaip, bet jam patiko. „Tai 
nebe jaunuolio, o vyro balsas, sodrus“, - nusprendė jis, — „nepaprastai 
sodrus“. Jis baigė dainą kiek laisviau, o paskui sėdėdamas prie fortepi- 
jono susimąstė. 

— Neblogai, bičiuli, visai neblogai, — pasigirdo už nugaros Nino balsas. 

Džonis atsigręžė. Pamatęs, kad Ninas stovi tarpduryje vienas, be 
savo merginos, jis lengviau atsiduso. Nino jis nesigėdijo. 

- Taip, - pritarė Džonis. — Atsikratykime tų mergų. Išvyk jas namo. 

— Pats išvyk, — atrėžė Valentis. — Jos mielos mergiotės, aš nesiruošiu 
jų užgauti. Be to, savąją aš ką tik du kartus padulkinau. Kaip čia atrody- 
tų, jei išvyčiau ją net nepavaišinęs vakariene? 

„Bala nematė“, - nutarė Džonis. Tegul merginos klausosi, net jeigu 
jo balsas skamba sumautai. Jis paskambino pažįstamam dirigentui iš 
Palm Springso ir paprašė, kad šis atsiųstų Ninui mandoliną. 

— Velniai griebtų, Kalifornijoje niekas neskambina mandolina, - spy- 
riojosi šis. 

- Atsiųsk, ir baigta! - užriko Džonis. 

Namie buvo apstu garso įrašymo aparatūros, ir Džonis pamokė mer- 
ginas ją įjungti ir reguliuoti garsą. Pavakarieniavus Džonis kibo į dar- 
bą. Ninui pritariant mandolina, jis sudainavo visas senas savo dainas. 
Jis dainavo įsijautęs, nė kiek netausodamas balso. Gerklės visai nebe- 
skaudėjo, ir jis juto, kad galėtų dainuoti amžinai. Per tuos mėnesius, kai 
negalėjo dainuoti, jis dažnai galvodavo apie dainavimą, įsivaizduoda- 
vo, kad dabar frazuotų žodžius kitaip negu tada, kai buvo jaunuolis. Jis 
padainuodavo tas dainas mintyse kitaip, įmantriau — akcentuodamas teks- 
tą. Dabar jis tai darė tikrovėje. Ne viskas pavyko: tai, kas gerai skambė- 
jo mintyse, nepasiteisino išmėginus dainuojant balsu. „BALSU“, - ding- 
telėjo jam. Dabar jis nebesiklausė savęs — visą dėmesį buvo sutelkęs į 
atlikimą. Tempas kiek šlubavo, bet čia nebuvo nieko baisaus, - tiesiog 
jis seniai nebuvo dainavęs. Galvoje tiksėjo metronomas, kuris niekad 
jo neapvils — jam tereikia mažumą pasipraktikuoti. 

Galop jis baigė dainuoti. Tina priėjo prie jo ir pabučiavo, ilgai ne- 
atitraukdama lūpų. 

— Dabar žinau, kodėl mama nepraleidžia nė vieno filmo, kuriame tu 
vaidini, — tarė ji. 

Šie žodžiai kiekvienoje kitoje situacijoje būtų nuskambėję kaip bai- 
sus netaktas, bet tik ne dabar. Džonis ir Ninas nusijuokė. 

Jie pasiklausė įrašo, ir dabar Džonis galėjo išgirsti save iš šalies. Jo 
balsas pasikeitė, velniškai pasikeitė, bet vis tiek be jokių abejonių tai 
buvo Džonio Fonteino balsas. Jis pasidarė gerokai sodresnis - Džonis 
tai jau anksčiau pastebėjo, tačiau buvo justi, kad dainuoja vyras, o ne 
vaikinas. Balse buvo daugiau nuoširdumo ir jėgos. Na, o techniniu po- 
žiūriu dainavimas gerokai pranoko anų laikų dainavimą. Tai buvo meist- 
riškas dainavimas — nepervertinant. O jeigu jis taip puikiai dainuoja 
dabar, po šitokios pertraukos, tai ko jis bus vertas, kai atgaus formą? 
Džonis šyptelėjo Ninui. 

- Ar tikrai skamba taip gerai, kaip man atrodo? 

Ninas mąsliai pažvelgė į švytintį draugo veidą. 

— Velniškai gerai, - atsakė jis. - Bet pažiūrėsime, kaip tu dainuosi 
rytoj. 

Džonį įžeidė toks Nino santūrumas. 

- Šunsnuki, tu gi žinai, kad šitaip nesugebi dainuoti. O dėl rytojaus 
nesijaudink — aš puikiai jaučiuosi. 

Tačiau tą vakarą Džonis daugiau nedainavo. Juodu su Ninu nusive- 
dė merginas į vakarėlį, Džonis permiegojo su Tina, bet buvo prastas 
meilužis, ir mergina šiek tiek nusivylė. „Betgi, velniai rautų, per vieną 
dieną visko nenuveiksi“, - pamanė Džonis. 

Iš ryto jis atsibudo kamuojamas kažkokios blogos nuojautos, neaiš- 
kios baimės, kad jis tik sapnavo, jog jam grįžo balsas. Paskui, kai jis 
įsitikino nesapnuojąs, išsigando, kad balsas vėl pradingo. Jis priėjo prie 
lango ir mažumą paniūniavo, paskui, vis dar nepersirengęs pižamos, 
nuėjo į svetainę. Jis paskambino fortepijonu melodiją ir netrukus pa- 
mėgino ją sudainuoti. Balsas skambėjo duslokai, bet ne kimiai, stygų 
neskaudėjo, tad jis užtraukė garsiau; balsas iškart pasodrėjo. Jam nerei- 
kėjo jokių pastangų - daina liete liejosi iš krūtinės. Džonis suprato, kad 
blogi laikai praėjo — dabar jis turi viską. Ir jam buvo nė motais, jeigu 
dabar apsijuoks su savo filmais, jam buvo nesvarbu, kad vakar su Tina 
jam neatsistojo ir kad Virdžinija sius, jog jis vėl gali dainuoti. Tą aki- 
mirką jam buvo apmaudu tik viena: kad neatgavo balso tada, kai mėgi- 
no padainuoti savo dukrytėms. Kaip nuostabu būtų buvę! Neapsakomai 
nuostabu! 

Viešbučio slaugė įrideno į kambarį vaistais nukrautą vežimėlį. Džo- 
nis atsistojo ir pažvelgė į miegantį, o gal ir merdintį Niną. Jis žinojo: 
tuokart Ninas nepavydėjo, kad jis atgavo balsą. Jis suprato, jog Ninas 
pavydėjo tik todėl, kad jis šitaip džiaugėsi atgavęs balsą, kad dainavi- 
mas jam tiek daug reiškė. Mat dabar buvo aišku: Ninui Valenčiui viskas 
buvo taip įgrisę, kad jis nebenorėjo gyventi. 


DVIDEŠIMT SEPTINTAS SKYRIUS 


Maiklas Korleonė atskrido vėlai vakare ir jo paties įsakymu oro uos- 
te niekas jo nepasitiko. Jį lydėjo tik du vyrai - Tomas Heigenas ir nau- 
jasis asmens sargybinis - Albertas Neris. Maiklui ir jo palydovams bu- 
vo paliktas prašmatniausias viešbučio numeris, kuriame jau laukė žmo- 
nės, su kuriais turėjo susitikti Maiklas. ; 

Fredis pasitiko brolį šiltai apkabindamas. Fredis buvo gerokai su- 
storėjęs, atrodė kažkoks geraširdiškesnis, žvalesnis ir buvo nepalyginti 
smarkiau išsičiustijęs. Jis vilkėjo pilku be galo elegantiško sukirpimo 
šilkiniu kostiumu, priderintais marškiniais ir kaklaryšiu. Jo plaukai bu- 
vo kirpti ne žirklėmis, o skustuvu ir buvo sušukuoti rūpestingai, lyg 
kokios kino žvaigždės; barzda buvo taip nuskusta, kad veidas net švy- 
tėjo, nagai buvo manikiūruoti. Nebūtum pažinęs, kad čia tas pats žmo- 
gus, kuris prieš ketverius metus buvo išvežtas iš Niujorko. 

Fredis atsilošė ir draugiškai nužvelgė brolį. 

— Dabar, kai susitvarkei veidą, atrodai kur kas geriau. Žmona paga- 
liau prikalbino, a? Kaip laikosi Kei? Kada ji ketina apsilankyti pas mus? 

Maiklas nusišypsojo broliui. 

— Tu irgi labai neblogai atrodai. Kei būtų atvažiavusi su manim, bet 
ji vėl laukiasi ir dar turi prižiūrėti mažylį. Be to, aš juk atvykau su 
reikalu, Fredi, rytoj vakare ar poryt iš ryto turėsiu skristi atgal. 

— Pirmiausia turi ko nors užvalgyti, — tarė Fredis. - Mes turime nuo- 
stabų virėją, tad mūsų viešbučio restorane pavalgysi taip skaniai, kaip 
dar nesi valgęs. Eik, išsimaudyk, persirenk; viskas tuojau bus sutvarky- 
ta. Aš jau surinkau visus žmones, kuriuos tu norėjai pamatyti. Jie tik 
laukia mano skambučio. 

— Palikime Mou Gryną pabaigai, gerai? — paprašė Maiklas. — Pa- 
kviesk Džonį Fonteiną ir Niną pavakarieniauti su mumis. Taip pat Liu- 
ciją su savo draugu gydytoju. Galėsime pasikalbėti valgydami. 

Atsisukęs į Heigeną, jis paklausė: 

— Gal tu ką nors norėtum pakviesti, Tomai? 

Heigenas papurtė galvą. Fredis pasisveikino su juo kur kas šalčiau 
negu su Maiklu, bet Heigenui tai buvo suprantama. Fredis pateko į tėvo 
„šūdžių sąrašą“ ir, aišku, pyko ant Consigliori, kad šis neatitaiso tos 
skriaudos. Heigenas būtų mielai tai padaręs, bet nežinojo, kuo Fredis 
užsitraukė tėvo nemalonę. Donas balsu nesiskųsdavo, jis tik parodyda- 
vo savo nepasitenkinimą. 

Kai jie susėdo prie stalo, padengto Maiklo numeryje, buvo jau po 
vidurnakčio. Liucija pabučiavo Maiklą, bet nepagyrė, kad po operaci- 
jos jo veidas atrodo daug geriau. Žiulis atvirai apžiūrėjo sutvarkytą 
skruostikaulį ir tarė Maiklui: 

— Gražus darbas. Dailiai susiūta. Sinusai susitvarkė? 

— Kuo puikiausiai, - atsakė Maiklas. - Ačiū už pagalbą. 

Vakarieniaujant svečių dėmesio centre buvo Maiklas. Visi pastebė- 
jo, kad jis panašus į Doną kalbos maniera ir laikysena. Nors Maiklas 
elgėsi kuo natūraliausiai ir stengėsi, kad svečiai jaustųsi laisvai, jis kaž- 
kokiu keistu būdu kėlė tokią pat pagarbą ir netgi baimę, kaip ir jo tėvas. 
Heigenas, kaip paprastai, stengėsi neatkreipti į save dėmesio. Naujojo 
asmens sargybinio svečiai nepažinojo; Albertas Neris taip pat buvo la- 
bai tylus ir kuklus. Jis pareiškė nesąs alkanas ir atsisėdęs krėsle prie 
durų skaitė vietinį laikraštį. 

Kai jie šiek tiek užkando ir išgėrė, padavėjai buvo atleisti. 

-— Girdėjau, kad atgavai balsą, o podraug ir visus buvusius savo ger- 
bėjus? - kreipėsi į Džonį Maiklas. - Sveikinu. 

- Ačiū, - atsakė Džonis. Jam parūpo, kodėl jo prireikė Maiklui. Ko- 
kios paslaugos jis prašys? 

Maiklas kreipėsi į juos visus: 

-— Korleonių Šeima ketina persikelti čionai, į Las Vegasą. Pardavę 
visus įdėjimus į alyvų aliejaus verslą, įsikurtume čia. Apsvarstę šį rei- 
kalą, mes su Donu ir Heigenu nutarėme, kad mūsų Šeimos ateitis — čia, 
Tai nereiškia, kad mes atsikraustysime tuoj pat ar ateinančiais metais — 
gali praeiti dveji, treji ar net ketveri metai, kol viską sutvarkysime. Ta- 
čiau bendras sumanymas toks. Mūsų draugams priklauso nemaža šio 
viešbučio ir kazino akcijų dalis, o kai Mou Grynas parduos mums savo 
akcijas, viešbutis ir kazino bus vien tik Šeimos draugų nuosavybė ir 
mūsų veiklos pagrindas. 

Apskritame Fredžio veide pasirodė nerimas. 

— Maiklai, ar tu žinai, kad Mou Grynas parduos savo dalį? Jis niekad 
nėra man apie tai užsiminęs, be to, jam labai patinka šis verslas. Aš 
tikrai nemanau, kad jis parduos savo dalį. 

— Pateiksiu jam pasiūlymą, kuriam jis negalės atsispirti, — ramiai 
atsakė Maiklas. 

Tie žodžiai buvo pasakyti visiškai lygiu balsu, bet svečius nuo jų 
nukrėtė šiurpas — gal todėl, kad tai buvo mėgstamas Dono posakis. 

— Donas tikisi tavo paramos mums pradedant įsikurti, — atsisukęs į 
Džonį Fonteiną tarė Maiklas. - Kaip mes išsiaiškinome, svarbus veiks- 
nys priviliojant lošėjus — estrada. Mes tikimės, kad tu pasirašysi kont- 
raktą koncertuoti viešbutyje maždaug po savaitę penkis kartus metuose. 
Mes tikimės, kad tavo draugai iš kino pasaulio taip pat prisidės. Tu esi 
padaręs jiems ne vieną paslaugą, tad dabar gali paprašyti jų atsilyginti. 

- Žinoma, - atsakė Džonis. — Tu gi žinai, Maiklai, kad savo Krikšta- 
tėviui aš padarysiu viską. 

Vis dėlto Džonio balse buvo vos juntama dvejonė. 

— Nei tu, nei tavo draugai dėl to sandorio finansiškai nepraloš, — 
nusišypsojęs užtikrino Maiklas. — Tu gausi viešbučio akcijų, kaip ir ta- 
vo draugai, kurie, tavo manymu, bus to verti. Gal tu netiki manimi, tai 
žinok, kad aš perduodu Dono žodžius. 

- Aš tikiu tavim, Maiklai, — puolė įtikinėti Džonis, — bet kaimynys- 
tėje šiuo metu statoma dar dešimt viešbučių su kazino; kai persikraus- 
tysite čia, rinka jau gali būti persotinta, tad jūs galite pavėluoti, nes jau 
dabar konkurencija milžiniška. 

Prabilo Tomas Heigenas: 

- Korleonių Šeima turi draugų, kurie finansuoja trijų iš tų viešbučių 
statybą. 

Džonis iškart suprato, ką Tomas turi galvoje: Korleonių Šeima jau 
yra tų trijų viešbučių, o kartu ir kazino, savininkė, tad akcijų, kurias ji 
galės išdalyti, netrūks. 

— Kimbu į darbą, - atsakė jis. 

Maiklas atsigręžė į Liuciją ir Žiulį. 

— Aš tau skolingas, - kreipėsi jis į Žiulį. - Girdėjau, kad tu nori vėl 
pjaustyti žmones, bet ligoninės neleidžia tau naudotis savo operacinėmis 
dėl tos senos istorijos su abortais. Noriu išgirsti iš tavęs, ar tikrai to nori? 

— Noriu. Bet jūs nežinote medikų pasaulio taisyklių. Kad ir kiek 
galios turėtumėte, jiems tai nieko nereiškia. Deja, čia jūs turbūt niekuo 
negalite man padėti. 

— Be abejo, tu teisus, — Maiklas linktelėjo galvą, tarsi galvodamas 
visai apie ką kita. — Tačiau mano draugai, gan garsūs žmonės, stato Las 
Vegase didelę ligoninę. Turint galvoje miesto augimo tempus ir per- 
spektyvas, jinai bus reikalinga. Jeigu jiems bus deramai paaiškinta, jie 
greičiausiai leis tau naudotis savo operacine. Velniai rautų - kiek tokių 
gerų chirurgų, kaip tu, jie gali prisivilioti į šią dykumą? Ar bent dvigu- 
bai už tave prastesnių? Mes tik padarysime paslaugą tai ligoninei. Taigi 
niekur iš čia nepranyk. Girdėjau, judu su Liucija ketinate susituokti? 

- Kai aš įsitikinsiu turįs perspektyvų, — atsakė Žiulis. 

— Maiklai, jeigu nepastatysi tos ligoninės, aš numirsiu senmergė, — 
susiraukusi tarė Liucija. 

Visi nusijuokė, visi, išskyrus Žiulį. 

— Aš sutikčiau imtis tokio darbo tik tokiu atveju, jei nebūtų keliama 
jokių papildomų sąlygų, - tarė jis Maiklui. 

-— Jokių papildomų sąlygų ir nėra, — lediniu balsu atsakė Maiklas. — 
Aš tau paprasčiausiai esu skolingas ir noriu tą skolą grąžinti. 

— Maiklai, nesišiaušk, — ramino jį Liucija. 

— Aš nesišiaušiu, — nusišypsojęs atsakė jis ir atsigręžė į Žiulį. — Tu 
pasakei kvailystę. Korleonių Šeima yra tau padėjusi. Nejaugi manai, 
jog aš toks kvailas, kad prašyčiau tavęs daryti tai, kuo bodiesi? O jeigu 
ir paprašyčiau - na ir kas? Kas dar, velniai griebtų, bent pirštą pajudino 
tau padėti, kai pakliuvai į bėdą? Išgirdęs, kad vėl nori tapti rimtu chi- 
rurgu, aš sugaišau daug laiko aiškindamasis, ar galėsiu tau padėti. Aš 
galiu padėti. Nieko iš tavęs neprašau, bet tu bent jau galėtum laikyti 
mūsų santykius draugiškais, ir viliuosi, kad tu padarytum man tai, ką 
padarytum kiekvienam geram savo draugui. Čia ir yra mano papildoma 
sąlyga, bet tu gali su ja nesutikti. 

Tomas Heigenas nuleido galvą ir nusišypsojo. Net pats Donas nebū- 
tų geriau to pasakęs. 

Žiulis išraudo. 

— Maiklai, tu mane visai ne taip supratai. Aš labai dėkingas tau ir 
tavo tėvui. Užmiršk, ką pasakiau. 

- Puiku, - linktelėjęs galvą tarė Maiklas. - Kol bus pastatyta ir ati- 
daryta ta ligoninė, tu būsi keturių viešbučių vyriausiasis gydytojas. Su- 
sirask darbuotojų. Tavo atlyginimas taip pat pakeliamas, bet šį klausi- 
mą galėsi aptarti su Tomu vėliau. Liucija, noriu duoti tau rimtesnį dar- 
bą - koordinuoti finansinę veiklą krautuvėlių, kurios atsidarys viešbučių 
arkadose, o gal samdyti merginas darbui mūsų kazino — ką nors tokio. 
Taigi, jei Žiulis tavęs neves, būsi turtinga senmergė. 

Visą tą laiką Fredis piktai papsėjo savo cigarą. Maiklas atsigręžė į jį 
ir ramiai tarė: 

— Aš tesu Dono pasiuntinukas, Fredi. Jis, aišku, pats pasakys, ko 
nori iš tavęs, bet neabejoju, kad tu turėsi nuveikti kažkokį didelį darbą 
ir pasijusi laimingas. Visi pasakoja, kad tu čia smagiai padirbėjai. 

— Tai ko jis ant manęs niršta? — skundėsi Fredis. — Vien todėl, kad 
kazino patiria nuostolių? Šitų dalykų aš nekontroliuoju, jie Mou Gryno 
žinioje. Ko, velniai griebtų, senis nori iš manęs? 

-— Nesirūpink dėl to, — tarė Maiklas. —- Kur Ninas? Nekantrauju vėl jį 
pamatyti. 

— Ninas ganėtinai rimtai serga, - atsakė Džonis. — Jis guli savo kam- 
baryje, prižiūrimas slaugės. Daktaras sako, jį reikia uždaryti į beprotna- 
mį, nes jis nori nusižudyti. Įsivaizduoji, Ninas?! 

-— Ninas visuomet buvo tikrai geras vaikinas, — mąsliai atsakė Maik- 
las. Tai, ką jis išgirdo, jį nuoširdžiai nustebino. — Negirdėjau, kad jis 
būtų bjauriai pasielgęs ar žodžiais ką nors įžeidęs. Jam niekados niekas 
nerūpėjo — išskyrus viskį. 

-— Taigi, - pritarė Džonis. — Pinigai plaukte plaukia, jis galėtų gauti 
daugybę pasiūlymų dainuoti ar vaidinti filmuose. Dabar jis gauna pen-. 
kiasdešimt gabalų už filmą ir visus ištaško. Jam nusispjauti, kad jis 
garsenybė. Per visus mūsų pažinties metus nesu girdėjęs, kad jis būtų 
nedorai pasielgęs. O dabar tas šunsnukis laka tiek, kad baigia nuvaryti 
save į kapus. 

Žiulis buvo kažką besakąs, bet tuo metu į kambario duris kažkas 
pasibeldė. Jis nustebo, kai arčiausiai durų esantis vyras, sėdįs krėsle, 
užuot nuėjęs jas atidaryti, toliau sau skaitė laikraštį. Duris atidarė Hei- 
genas, kurio vos neišgriovė įžirgliojęs Mou Grynas, lydimas dviejų as- 
mens sargybinių. 

Mou buvo gražaus veido gangsteris, kadaise garsėjęs Brukline kaip 
samdomas žudikas. Paskui jis užsiėmė azartiniais lošimais ir patraukė 
ieškoti laimės į Vakarus. Jis pirmas pamatė, kokios perspektyvos atsi- 
veria Las Vegase, ir pastatydino vieną iš pirmųjų viešbučių su kazino. 
Jam vis dar užeidavo tokie pykčio priepuoliai, kad galėdavo užmušti 
žmogų, ir visi viešbučio darbuotojai jo bijojo, įskaitant Fredį, Liuciją ir 
Žiulį. Jie visuomet stengdavosi nesimaišyti jam po akių. 

Dabar gražus Gryno veidas buvo paniuręs. 

— Aš laukiau, kol galėsiu pakalbėti su tavim, Maiklai, - kreipėsi jis į 
Maiklą. — Rytoj turiu aibę darbų, tad nutariau sugauti tave šįvakar. Kaip 
tu į tai žiūri? 

Maiklas pažiūrėjo į jį su draugiška nuostaba veide. 

— Puiku, - tarė jis ir mostelėjo Heigenui. - Atnešk misteriui Grynui 
išgerti, Tomai. 

Žiulis pastebėjo, kad vyras su laikraščiu įdėmiai stebi Mou Gryną, 
nekreipdamas jokio dėmesio į jo asmens sargybinius, atsišliejusius į 
duris. Žiulis žinojo, kad bent jau pačiame Las Vegase jokio smurto ne- 
gali būti. Smurtas buvo griežtai uždraustas, nes jis galėjo pražudyti su- 
manymą paversti Las Vegasą teisėtu Amerikos lošėjų prieglobsčiu. 

— Duokite žetonų visiems šiems žmonėms — tegul pažaidžia mūsų 
kazino sąskaita, - paliepė savo asmens sargybiniams Mou. Jis, aišku, 
turėjo galvoje Žiulį, Liuciją, Džonį ir Maiklo sargybinį Albertą Nerį. 

Maiklas maloniai linktelėjo galvą: 

— Geras sumanymas. 

Tik tada Neris pakilo iš savo krėslo, pasirengęs išeiti su kitais. Kam- 
baryje liko Fredis, Tomas, Maiklas ir Mou Grynas. 

Grynas pastatė savo taurelę ant stalo ir prastai tramdydamas įsiūtį 
tarė: 

— Kas čia per kalbos sklinda, girdi, Korleonių Šeima rengiasi išpirkti 
mano dalį? Aš galiu nupirkti visą jūsų Šeimą, o mano dalis — ne jūsų 
nosiai. 

— Jūsų kazino nuostolingas, nors tai neįtikėtina. Jūs blogai tvarko- 
tės. Gal mums eitųsi geriau, — įtikinamai kalbėjo Maiklas. 

Grynas nusikvatojo. 

-— Prakeikti italpalaikiai, — aš darau jums paslaugą ir priimu Fredį, 
kai jus persekioja nesėkmės, o dabar jūs tikitės mane išstumti. Neiš- 
degs - niekas manęs neišstums, be to, turiu draugų, kurie mane parems. 

-— Tu priėmei Fredį todėl, kad Korleonių Šeima davė tau krūvą pini- 
gų tavo viešbučio apstatymui ir kazino finansuoti. Ir dar todėl, kad Mo- 
linarių Šeima garantavo jo saugumą ir padarė tau paslaugą už jo pri- 
globimą. Taigi Korleonių Šeima su tavim atsiskaitė. Nesuprantu, ko 
tu širsti. Mes užmokėsime už tavo dalį tiek, kiek pasakysi. Kas čia 
bloga, kas čia nesąžininga? Turint galvoje, kad tavo kazino pasidarė 
nuostolingas, mes darome tau paslaugą, - vis taip pat ramiai ir įtikina- 
mai kalbėjo Maiklas. 

Grynas papurtė galvą. 

- Korleonių Šeima nebėra tokia galinga. Krikštatėvis paliegęs. Jus 
veja iš Niujorko kitos Šeimos, tad manote, kad čia jums bus lengviau 
verstis. Aš duosiu tau patarimą, Maiklai, — nė nebandykite. 

— Tai štai kodėl tu nutarei galįs žmonių akivaizdoje skaldyti Fredžiui 
antausius? 

Tomas Heigenas apstulbęs pažvelgė į raustantį Fredį. 

— Ai, Maiklai, nieko rimta ten nebuvo. Mou nieko bloga negalvojo. 
Kartais jis pasikarščiuoja, bet mudu su juo geri draugai, ar ne, Mou? 

— Taip, be abejo, - Grynas pasidarė atsargus. — Kartais man tenka 
įspirti vienam kitam į šikną, kad geriau tvarkytųsi. Aš įsiutau ant Fre- 
džio, nes jis dulkina visas padavėjas ir leidžia joms tinginiauti darbe. 
Mes mažumą apsipykome, ir aš jam viską išaiškinau. 

- Tau viskas išaiškinta, Fredi? — atsainiai paklausė Maiklas. 

Fredis paniuręs dėbtelėjo į jaunesnįjį brolį, bet nieko neatsakė. 

— Tas šunsnukis miegodavo su dviem iš karto, — nusijuokęs tarė Gry- 
nas. — Fredi, aš turiu pripažinti, kad tu gerai jas patvarkydavai. Po tavęs 
niekas kitas nebegalėdavo jų patenkinti. 

Heigenas pastebėjo, kad Maiklą nustebino tai, ką jis išgirdo. Juodu 
susižvalgė. Ko gero, todėl Donas ir buvo nepatenkintas Fredžiu - Krikš- 
tatėvio požiūris į seksą buvo puritoniškas, tad toks Fredžio išdykavi- 
mas — su dviem vienu metu - jo akimis žiūrint turėjo atrodyti iškrypė- 
liškas. Kita vertus, leisdamas tokiam žmogui kaip Mou Grynas fiziškai 
save pažeminti, jis sumenkino Korleonių Šeimos autoritetą. Tai dar viena 
priežastis, dėl kurios Fredis atsidūrė juoduosiuose tėvo sąrašuose. 

Maiklas atsistojo ir tarė, savo tonu parodydamas, kad pokalbis 
baigtas: 

— Rytoj turiu grįžti į Niujorką, tad pagalvok apie kainą. 

— Ak, tu šunsnuki, - įsiuto Grynas, tu manai galįs man šitaip įsaki- 
nėti? Kai man dar nesistodavo, aš buvau užmušęs daugiau žmonių, ne- 
gu tu per visą savo gyvenimą. Aš nuskrisiu į Niujorką, pats pasikalbė- 
siu su Donu ir pateiksiu jam savo pasiūlymą. 

— Tomai, tu esi Consigliori, tu gali pakalbėti su Donu ir patarti ką 
nors šiuo klausimu, — nervindamasis tarė Fredis. 

Abu lasvegasiečiai dabar aiškiai pajuto šaltį, kuriuo dvelkė nuo Maiklo. 

— Donas, galima sakyti, išėjo į užtarnautą poilsį, — tarė jis. - Dabar 
Šeimos reikalams vadovauju aš ir aš pašalinau Tomą iš patarėjo parei- 
gų. Nuo šiol jis grynai mano juristas čia, Las Vegase. Po poros mėnesių 
jis atsikraustys čia su savo šeima ir pradės tvarkyti teisinius reikalus. 
Taigi visa, ką turi pasakyti, sakyk man. 

Niekas neatsakė. 

— Fredi, tu — mano vyresnysis brolis, — oficialiu tonu kreipėsi į jį 
Maiklas, - ir aš tave gerbiu. Tačiau niekados daugiau nesišliek prie tų, 
kurie eina prieš Šeimą. Aš neprasitarsiu apie tai, kas nutiko, Donui. 

Paskui jis atsigręžė į Mou Gryną. 

-— Neįžeidinėk žmonių, kurie stengiasi tau padėti. Geriau nukreipk 
savo energiją tam, kad išsiaiškintum, kodėl kazino pasidarė nuostolin- 
gas. Korleonių Šeima investavo čia didelius pinigus, ir jie neatsiperka, 
bet aš vis tiek neįžeidinėju tavęs čia atvažiavęs. Aš ištiesiau tau pagal- 
bos ranką. Na, jeigu tu nori spjauti į tą pagalbos ranką — tavo reikalas. 
Nieko daugiau aš negaliu pasakyti. 

Maiklas nėsyk nepakėlė balso, bet jo žodžiai blaivinamai paveikė ir 
Gryną, ir Fredį. Maiklas pasitraukė nuo stalo ir spoksojo jiems tiesiai į 
akis, rodydamas norįs, kad jie išeitų. Heigenas priėjo prie durų ir jas 
atidarė. Abu vyrai išėjo neatsisveikinę. 

Kitą rytą Maiklas gavo žinią nuo Mou Gryno: savo dalies jis nepar- 
duos, kad ir kiek jam sumokėtų. Šią žinią jam atnešė Fredis. Maiklas 
gūžtelėjo pečiais ir tarė broliui: 

— Prieš grįždamas į Niujorką, noriu pasimatyti su Ninu. 

Nino kambaryje jie išvydo Džonį, kuris sėdėdamas ant sofos pusry- 
čiavo. Miegamojo durų drapiruotė buvo užtraukta; anapus jos Žiulis 
apžiūrinėjo Niną. Kiek palaukus, drapiruotė prasiskleidė. 

Maiklas buvo sukrėstas, pamatęs, kaip atrodo Ninas: jis pastebimai 
nyko. Jo akys buvo blausios, burna pravipusi, visi veido raumenys su- 
glebę. Maiklas atsisėdo ant lovos ir tarė: 

— Gerai, kad pagaliau pagavau tave, Ninai. Donas vis klausinėja apie 
tave. 

Ninas nusišypsojo visai kaip kadaise. 

— Pasakyk jam, kad aš mirštu. Pasakyk jam, kad kino verslas pavo- 
jingesnis už prekybą alyvų aliejumi. 

- Tu pasveiksi, - atsakė Maiklas. - Jeigu turi kokių nors bėdų ir 
Šeima galėtų tau padėti — tik pasakyk man. 

Ninas papurtė galvą. 

- Jokių, - atsakė jis. - Jokių. 

Maiklas dar truputį pasišnekučiavo su juo ir išėjo. Fredis palydėjo jį 
su Heigenu ir Neriu į oro uostą, bet Maiklui paprašius nelaukė, kol 
lėktuvas pakils. Įlipus į lėktuvą, Maiklas atsisuko į Nerį ir paklausė: 

- Artu jį įsidėmėjai? 

Neris patapšnojo sau per kaktą. 

— Štai čia Mou Grynas nufotografuotas ir jam užrašytas numeris. 

DVIDEŠIMT AŠTUNTAS SKYRIUS 


Skrisdamas atgal į Niujorką, Maiklas atsipalaidavo ir mėgino už- 
migti, bet veltui. Artinosi baisiausias, o gal net lemtingas jo gyvenimo 
laikotarpis. Daugiau atidėlioti nebuvo galima. Viskas buvo parengta, 
dveji metai buvo paskirti visoms atsargumo priemonėms. Delsti neva- 
lia. Praeitą savaitę, kai Donas oficialiai pareiškė savo būrių vadams ir 
kitiems Korleonių Šeimos nariams išeinąs į poilsį, Maiklas suprato, jog 
tėvas šitaip leidžia jam suprasti, kad pribrendo laikas veikti. 

Jau praėjo bemaž treji metai, kai Maiklas grįžo namo, ir daugiau nei 
dveji, kai vedė Kei. Tuos trejus metus jis mokėsi Šeimos verslo. Jis 
praleido daug valandų su Tomu Heigenu ir Donu. Jis apstulbo pamatęs, 
kokia iš tikrųjų turtinga ir galinga Korleonių Šeima. Jai priklausė pasa- 
kiškai brangūs sklypai su įstaigų pastatais bemaž pačiame Niujorko cen- 
tre. Per savo statytinius ji buvo dalinė savininkė dviejų Volstryto fondų 
biržų, kelių Long Ailendo bankų ir drabužių siuvyklų, ką jau kalbėti 
apie jai priklausančius nelegalius azartinių lošimų namus. 

Įdomiausias dalykas, kurį Maiklas sužinojo peržvelgdamas ankstes- 
nius Korleonių Šeimos sandorius, buvo tas, kad tuoj po karo ji gavo 
duoklę už apsaugą iš muzikinių plokštelių klastotojų gaujos. Tie klas- 
totojai daugindavo ir pardavinėdavo garsių atlikėjų plokšteles, taip meist- 
riškai jas įpakavę, kad jų nė karto nesučiupo. Už plokšteles, kurias jie 
realizuodavo parduotuvėms, atlikėjai ir teisėtai jas išleidusios firmos, 
aišku, negaudavo nė skatiko. Maiklas išsiaiškino, kad Džonis Fontei- 
nas per šiuos padirbinėtojus prarado didžiulius pinigus, nes tuo metu, 
prieš pat prarasdamas balsą, buvo populiariausias dainininkas visoje 
šalyje. 

Jis pasiteiravo Tomo Heigeno apie šią istoriją, paklausė, kodėl Do- 
nas leido klastotojams apgaudinėti savo krikštasūnį. Heigenas tik gūž- 
telėjo pečiais: verslas yra verslas. Be to, Džonis buvo užsitraukęs Dono 
nemalonę, nes išsiskyrė su moterimi, kurią mylėjo nuo vaikystės, idant 
vestų Margo Ešton. Doną tai didžiai užrūstino. 

— Kodėl tie vyrukai liovėsi veikę? — paklausė Maiklas. - Užlaužė 
farai? 

— Ne. Tuoj po Konės vestuvių Donas atsisakė juos saugoti. 


369 


Šitokį dėsningumą Maiklas pastebėjo ne sykį: Donas padėdavo į bė- 
dą pakliuvusiems žmonėms, nors į tą bėdą jie pakliūdavo jo padedami. 
Tai atsitikdavo, ko gero, ne dėl jo klastingumo ar iš apskaičiavimo, o 
dėl jo interesų įvairovės, o gal dar ir dėl to, kad toks jau mūsų pasaulis: 
gėris jame neatsiejamai susipynęs su blogiu. 

Maiklas ir Kei susituokė Niu Hampšyro valstijoje. Vestuvės buvo 
kuklios, dalyvavo tik jos tėvai ir kelios draugės. Po vestuvių jie įsikėlė 
į vieną iš namų Long Byčo alėjoje. Maiklas nustebo, kad Kei taip suta- 
ria su jo tėvais ir kaimynais. Ji, aišku, iškart pastojo, kaip ir dera dorai 
senamadiškų pažiūrų italo žmonai, ir tai išėjo į naudą. Na, o kai po 
dvejų metų ji pastojo antrą kartą, visi stačiai negalėjo ja atsidžiaugti. 

Kei lauks jo oro uoste - ji visuomet atvažiuodavo jo pasitikti. Ji be 
galo džiaugdavosi, kai jis grįždavo iš kelionių. Jis taip pat be galo džiaug- 
davosi, bet tik ne šį sykį, kadangi kelionės pabaiga reiškė, kad jam teks 
imtis veiksmų, kuriems jis buvo rengiamas pastaruosius trejus metus. 
Jo lauks Donas ir abu caporegime. Ir jis, Maiklas Korleonė, privalės 
įsakinėti, priimti sprendimus, kurie nulems jo ir jo Šeimos likimą. 

Kas rytą atsikėlusi maitinti kūdikio, Kei matydavo, kaip senoji Kor- 
leonė, Dono žmona, išvažiuoja iš alėjos vieno iš sargybinių vairuojamu 
automobiliu, o po valandos grįžta. Netrukus Kei sužinojo, kad ji kas 
rytą eina į bažnyčią. Grįžusi anyta dažnai užsukdavo išgerti kavos ir 
aplankyti mažiausiojo vaikaičio. 

Senoji Korleonė pirmiausia vis klausdavo marčios, kodėl ji nenorin- 
ti tapti katalike, nors puikiai žinojo, kad Kei kūdikis jau pakrikštytas 
protestantu. Tad Kei nutarė, kad jai dera paklausti senosios, kodėl ji kas 
rytą einanti į bažnyčią — ar tai viena iš kataliko priedermių. 

— O, ne, - puolė įtikinėti anyta, tarsi pamaniusi, kad tai ir sutrukdė 
Kei atsiversti. - Kai kurie katalikai eina į bažnyčią tik per Velykas ir 
Kalėdas. Eini, kai nori. 

Kei nusijuokė. 

- Tai kodėl jūs einate kiekvieną mielą rytą? 

— Aš einu dėl savo vyro, - kuo paprasčiausiai atsakė senoji Korleo- 
nė, — kad jis nenukeliauja ten, — ji parodė pirštu į grindis. 

Patylėjusi ji pridūrė: 

— Aš kasdien melstis už jo sielą, kad jis patekti ten, - ji parodė pirštu 
į dangų, palydėdama savo žodžius šelmiška šypsena, tarsi norėdama 
parodyti, kad einanti prieš savo vyro valią ir kad jos pastangos bergž- 
džios. Nors ištarė juos niūriai, kaip sena bambeklė italė, juose buvo 
justi pašaipa ir netgi nepagarba didžiajam Donui — kaip visuomet jam 
negirdint. 


— Kaip jaučiasi jūsų vyras? — mandagiai pasiteiravo Kei. 

Anyta gūžtelėjo pečiais. 

— Nuo tada, kai jį sužeidė, jis pasikeitė. Jis leidžia Maiklui atlikti 
visi darbai, o pats tik kvailioja sode su savo pipirai ir pomidorai. Lyg 
vis dar būti koks valstietis. Bet vyrai visada tokie. 

Įdienojus, perėjusi per alėją, paplepėti pas Kei užsukdavo Konė Kor- 
leonė su dviem savo vaikais. Kei mėgo Konę; jai patiko jos gyvas bū- 
das ir neslepiama meilė savo broliui Maiklui. Konė mokė savo brolienę 
gaminti itališkus patiekalus, o kartais atnešdavo savo pačios sutaisytų 
valgių Maiklui paragauti. 

Užsukusi šį rytą, ji ir vėl paklausė Kei, ką Maiklas manąs apie jos 
vyrą Karlą. Ar Karlas jam tikrai patinkąs, kaip kad atrodo iš šalies? 
Karlas visuomet kėlęs šiokių tokių rūpesčių Šeimai, bet pastaraisiais 
metais jis pasitaisęs. Jis gerai tvarkosi profsąjungose, bet turi įtemptai 
dirbti nuo ankstyvo ryto iki vėlyvo vakaro. Karlas tikrai mėgstąs Maik- 
lą, visuomet sakydavo Konė. Na, bet Maiklą mėgsta visi, lygiai kaip ir 
jos tėvą. Maiklas - gryna Dono kopija. Kaip puiku, kad Maiklas vado- 
vaus Šeimos aliejaus verslui. 

Kei jau buvo pastebėjusi, kad kalbėdama apie savo vyro vietą Šei- 
moje Konė visuomet nervingai trokšdavo išgirsti kokį pagyrimą jam. 
Kei nebuvo kvaila ir pastebėjo, kad klausimas, ar Karlas patinkąs Maik- 
lui, kelia Konei bemaž baimingą susirūpinimą. Vieną vakarą Kei pa- 
klausė apie tai Maiklo, pridūrusi, kad niekas niekad nekalbąs su ja apie 
Sonį, niekas net neužsimenąs apie jį - bent jau jai girdint. Kartą Kei 
pamėginusi išreikšti savo užuojautą Sonio tėvams, bet jie klausėsi jos 
beveik nemandagiai tylėdami, o paskiau ėmė kalbėti visai apie ką kita. 
Ji mėgino prakalbinti Konę, iš jos ką nors išgirsti apie vyresnįjį brolį, 
bet nieko nepešė. 

Sonio žmona Sandra pasiėmusi vaikus išsikėlė į Floridą, kur dabar 
gyveno jos tėvai. Jos finansiniai reikalai buvo sutvarkyti taip, kad ji su 
vaikais galėtų gyventi be rūpesčių, bet Sonis nepaliko jai jokio nekilno- 
jamojo turto. 

Maiklas nenoriai papasakojo Kei, kas nutiko tą vakarą, kai žuvo So- 
nis. Karlas sumušė žmoną, toji paskambinusi į Long Byčą, Sonis priėjęs 
prie telefono ir išlėkęs pas ją, apimtas aklo įniršio. Taigi nieko nuosta- 
baus, kad Konė ir Karlas vis nerimavo, jog Šeima laiko ją netiesiogine 
Sonio mirties kaltininke. Arba laiko kaltu jos vyrą Karlą. Kad taip nėra, 
galima spręsti iš to, jog Šeima davė Karlo šeimai namą alėjoje ir parūpi- 
no jam aukštas pareigas profsąjungose. Karlas pasitaisė, metė gėręs, mer- 

ginėjęs, nebesipučia. Pastaruosius dvejus metus Šeima patenkinta jo dar- 
bu ir elgesiu. Niekas nekaltina jo už tai, kas nutiko Soniui. 

- Tai gal pasikviesk juos kada pas mus ir nuramink savo seserį, — 
pasiūlė Kei. — Vargšelė amžinai taip nerimauja dėl to, ką tu manai apie 
jos vyrą. Pasakyk jai, ką manai — tegul meta tuos kvailus rūpesčius iš 
galvos. 

— Negaliu, — atsakė Maiklas. - Mūsų šeimoje nepriimta kalbėti apie 
tokius dalykus. 

— Gal nori, kad aš jai papasakočiau tai, ką man sakei? — pasisiūlė Kei. 

Jis taip ilgai svarstė prieš atsakydamas, kad ji suglumo: jai buvo 
aišku, kad taip ir dera pasielgti. 

— Manau, nereikia, Kei, - pagaliau pasakė jis. - Nemanau, kad iš to 
būtų kokios naudos. Vis tiek ji nerimaus. Šitokioje situacijoje niekas 
niekuo negali padėti. 

Kei apstulbo. Ji jau anksčiau pastebėjo, kad Maiklas visuomet ma- 
žumą šaltesnis su savo seserimi Kone negu su kitais, nors jinai labai 
jį myli. 

— Bet tu tikrai nekaltini Konės dėl Sonio mirties? — neatlyžo ji. 

— Žinoma, ne, — atsidusęs atsakė Maiklas. - Ji mano mažėlė sesuo, ir 
aš labai ją myliu. Man jos gaila. Karlas pasitaisė, bet vis tiek jis netikęs 
vyras. Taip jau būna gyvenime. Pamirškime apie tai. 

. Kei nebuvo įkyruolė, tad liovėsi jį kamantinėjusi. Be to, ji įsitikino, 
kad Maiklo nevalia spausti, nes jis gali pasidaryti atgrasiai šaltas. Ji 
žinojo, kad tik ji gali palenkti jo valią, bet taip pat žinojo, kad pernelyg 
dažnai tai darydama šios galios netektų. O išgyvenusi su juo dvejus 
metus, Kei dar labiau jį pamilo. 

Kei mylėjo jį už tai, kad visuomet būdavo sąžiningas. Nors jai tai 
buvo keista, jis visuomet sąžiningai elgdavosi su visais aplinkiniais, 
nesavivaliaudamas net smulkmenose. Ji pastebėjo, kad dabar jis pasi- 
darė labai galingas: žmonės ateidavo į namus su juo pasitarti, prašyti 
paslaugų ir visuomet pagarbiai su juo elgdavosi. Na, bet ypač brangus 
Maiklas pasidarė jai po vieno nutikimo. 

Nuo to laiko, kai Maiklas grįžo iš Sicilijos, visi Šeimos nariai sten- 
gėsi priversti jį operuotis savo sužalotą veidą. Maiklo motina nedavė 
jam ramybės; vieną sekmadienį, kai visi Korleonės pietavo Long Byče, 
ji ėmė šaukti ant jo: 

— Tu panašus į gangsterius iš filmų. Dėl Dievo meilės, pasigailėk 
savo vargšė žmona, susitvarkyk tą savo veidą ir nosį, nes dabar ji varva 
kaip kokiam girtam airiui. 

Donas, kuris sėdėdamas stalo gale viską stebėjo, paklausė Kei: 

— Ar tai tau užkliūva? 

Kei papurtė galvą. 

-— Jis jau seniai suaugęs, nesikišk, - sudraudė žmoną Donas. Senutė 
iškart apsiramino — ne todėl, kad bijotų vyro: būtų buvę nepagarbu gin- 
čytis tokiu klausimu kitų akivaizdoje. 

Tuo metu Dono numylėtinė Konė atėjo iš virtuvės; ji virė sekmadie- 
ninius pietus ir jos žandai buvo paraudę nuo krosnies. 

— Mano galva, jam reikia susitvarkyti savo veidą, — tarė ji. - Jis bu- 
vo gražiausias vyras šeimoje prieš tai, kai jį sužalojo. Nagi, Maiklai, 
pasižadėk jį susitvarkyti. 

Maiklas pažvelgė į ją, tarsi jis tikrai nebūtų girdėjęs ničnieko, kas 
buvo pasakyta, ir nieko neatsakė. 

Konė priėjusi atsistojo Donui už nugaros. 

— Priversk jį, tėti, — tarė ji. Ji meiliai uždėjo rankas jam ant pečių ir 
patrynė sprandą. Ji vienintelė galėjo taip familiariai su juo elgtis. Jos 
meilė tėvui buvo jaudinamai patikli, lyg mažos mergaitės. Donas pa- 
tapšnojo jai per delną ir tarė: 

— Mes visi baigiame numirti badu. Nešk spagečius ant stalo, paple- 
pėsime paskui. 

Konė atsigręžė į savo vyrą ir tarė: 

— Karlai, tu liepk Maiklui susitvarkyti veidą. Gal jis paklausys ta- 
vęs, — iš jos balso buvo galima susidaryti įspūdį, kad Maiklą su Karlu 
sieja kažkokie draugiški ryšiai, artimesni nei su kuo kitu. 

Gražiai įdegęs saulėje, tvarkingai nusikirpęs ir susišukavęs savo švie- 
sius plaukus Karlas gurkšnodamas naminį vyną tarė: 

— Niekas negali įsakinėti Maiklui, ką jam daryti. 

Nuo tada, kai jie atsikraustė į Long Bičą, Karlas gerokai pasikeitė. 
Jis žinojo savo vietą Šeimoje ir niekad neišsišokdavo. 

Visame tame Kei buvo kažkas nesuprantama, akimi nepastebima. 
Būdama moteris, ji matė, kad Konė tyčia stengiasi apkerėti tėvą. Nors 
darė tai gražiai ir net nuoširdžiai, Konės elgesiui vis dėlto stigo nuošir- 
dumo. Savo atsakymu Karlas vyriškai atidavė Maiklui duoklę. Tačiau 
Maiklas ničnieko nepaisė. 

Kei nerūpėjo sužalotas vyro veidas, bet jai buvo neramu dėl pakenk- 
tų sinusų. Veido operacija sutvarkytų ir sinusus, todėl ji norėjo, kad 
Maiklas atsigultų į ligoninę ir kad jam būtų padaryta visa, ko reikia. Vis 
dėlto ji suprato, kad Maiklas, nors ir keista, brangina tą savo sužaloji- 
mą, ir neabejojo, kad Donas tai irgi supranta. 

Tačiau kai Kei pagimdė pirmąjį vaiką, ji nustebo, kai Maiklas jos 
paklausė: 

— Ar nori, kad susitvarkyčiau veidą? 

Kei linktelėjo galvą. 

- Tu juk žinai tuos vaikus. Tavo sūnui bus nesmagu, kai paaugęs 
supras, kad tai nenormalu. Aš tiesiog nenoriu, kad mūsų vaikas matytų 
tokį tavo veidą, o aš pati neturiu nieko prieš — garbės žodis, Maiklai. 

— Gerai, - jis nusišypsojo jai. — Aš jį susitvarkysiu. 

Maiklas sulaukė, kol ji grįžo iš ligoninės, ir susitarė dėl operacijos; 
ji pavyko, ir po jos sužalojimo žymių beveik neliko. 

Visi Šeimoje nepaprastai džiaugėsi, o ypač Konė. Ji kas dieną aplan- 
kydavo Maiklą ligoninėje, atsitempdama kartu ir Karlą. Kai Maiklas 
grįžo namo, ji stipriai jį apkabino, pabučiavo, su pasigėrėjimu nužvelgė 
ir tarė: 

— Dabar tu vėl mano gražusis brolis. 

Tik Donui tai nepadarė įspūdžio. Jis tik gūžtelėjo pečiais ir tarė: 

— Nematau jokio skirtumo. 

Tačiau Kei buvo dėkinga Maiklui. Ji žinojo, kad jis padarė tai prieš 
savo nusistatymą — todėl, kad ji paprašė, ir todėl, kad ji buvo vienintelis 
žmogus pasaulyje, galėjęs priversti jį pasielgti prieš savo valią. 

Tą popietę, kai Maiklas turėjo grįžti iš Las Vegaso, Rokas Lamponė 
atvažiavo limuzinu į Long Byčą nuvežti Kei į oro uostą pasitikti vyro. 
Ji visuomet pasitikdavo Maiklą jam grįžus iš kelionių, daugiausia to- 
dėl, kad gyvendama bemaž tvirtovėje be jo jautėsi vieniša. 

Kei pamatė jį išlipant iš lėktuvo su Tomu Heigenu ir naujuoju savo 
darbuotoju Albertu Neriu. Naujasis sargybinis jai ne itin patiko — savo 
tykiu nuožmumu jis primindavo jai Luką Brazį. Ji pamatė, kad Neris 
praleidžia Maiklą į priekį, o paskui prisigretina prie jo ir įdėmiai apžiū- 
rinėja visus aplinkinius. Neris pirmas pastebėjo Kei ir palietęs jo petį 
parodė, kur link žiūrėti. 

Maiklas apkabino pribėgusią Kei ir paskubomis pabučiavo. Juodu ir 
Tomas Heigenas įsėdo į limuziną, o Albertas Neris pranyko. Kei nepa- 
stebėjo, kad sargybinis ir dar du vyrai įlipo į kitą automobilį, kuris iki 
pat Long Byčo važiavo paskui pirmąjį limuziną. 

Kei niekad neklausinėdavo Maiklo, kaip pavyko reikalai, nes net 
tokie mandagūs klausimai buvo keblūs - ne todėl, kad jis neatsakytų jai 


374 


taip pat mandagiai, o todėl, kad primindavo jiems abiem apie uždraustą 
sritį, kuri niekad negalės tapti jų vedybinio gyvenimo dalimi. Kei su tuo 
susitaikė, bet kai Maiklas pasakė praleisiąs vakarą pas tėvą, nes turi pa- 
pasakoti jam apie kelionę į Las Vegasą, ji nejučia nusivylusi susiraukė. 

- Atleisk, — tarė Maiklas. — Rytoj vakare nuvažiuosime į Niujorką 
pasižiūrėti kokio šou ir pavakarieniauti, gerai? — jis patapšnojo jai per 
išsipūtusį pilvą — už poros mėnesių ji turės gimdyti. — Kai atsiras kūdi- 
kis, tau vėl bus surištos rankos. Velniai griebtų, tu daugiau italė negu 
jankė — du vaikai per dvejus metus. 

— O tu daugiau jankis negu italas, - įgėlė jam Kei, nors šypsojosi 
tai tardama. — Pirmąjį vakarą grįžęs į namus skiri reikalams. Parsirasi 
nevėlai? 

- Iki vidurnakčio. Nelauk manęs - eik miegoti, jei jausies pavargusi. 

— Aš palauksiu, — atsakė Kei. 


*** 


Tą vakarą pasitarime, vykusiame Dono Korleonės namų kampinia- 
me kambaryje, dalyvavo pats Donas, Maiklas, Tomas Heigenas, Karlas 
Ricis ir abu būrių vadai - Klemenca ir Tesijas. 

Šio pasitarimo atmosfera buvo toli gražu ne tokia jauki, kaip anks- 
tesniais metais. Nuo tada, kai Donas pranešė išeinąs į poilsį ir perduo- 
dąs Šeimos reikalus Maiklui, buvo justi įtampa. Vadovavimas tokiai 
organizacijai kaip Šeima nebūtinai atitekdavo palikuoniui. Kiekvieno- 
je kitoje Šeimoje tokie galingi būrių vadai kaip Klemenca ir Tesijas 
galėjo tapti Dono įpėdiniais arba jiems bent jau būtų buvę leista atskilti 
ir sudaryti savo Šeimas. 

Be to, nuo tada, kai Donas Korleonė susitaikė su penkiomis Šeimo- 
mis, Korleonių Šeimos stiprybė ėmė nykti. Niujorko apylinkėse dabar 
neginčytinai galingiausia buvo Barzinių Šeima; kadangi ji buvo suda- 
riusi sąjungą su Tataljomis, jos padėtis dabar prilygo tai, kurią kadaise 
užėmė Korleonės. Be to, sąjungininkės ėmė gudriai silpninti Korleonių 
Šeimos galią. Jų bukmekeriai įsibraudavo į Korleonių teritorijas ir žiū- 
rėdavo, kokia bus reakcija; pamačiusios, kad tam priešinamasi menkai, 
jie įkurdavo savo kontoras. 

Sąjungininkės labai nudžiugo, kai Donas Korleonė pasitraukė iš sa- 
vo posto. Gal ilgainiui Maiklas ir taps grėsminga figūra, bet dar mažių 
mažiausiai dešimtį metų jis tikrai neprilygs Donui savo gudrumu ir įta- 
kingumu. Taigi Korleonių Šeima neabejotinai silpo. 


375 


Ji patyrė rimtų nelaimių. Išaiškėjo, kad Fredis — viso labo viešbučio 
administratorius ir mergišius. Katastrofa buvo ir Sonio mirtis. Sonis 
buvo vyras, kurio reikėjo bijoti — ir su kuriuo negalėjai nesiskaityti. Jis, 
žinoma, padarė klaidą, pasiųsdamas savo jaunesnįjį brolį Maiklą už- 
mušti „Turko“ ir policijos kapitono. Nors taktine prasme šis žingsnis 
buvo reikalingas, jis pasirodė besąs rimta klaida ilgalaikės strategijos 
požiūriu: Donui galop teko keltis iš ligos patalo, o Maiklas prarado 
vertingos patirties. Na, o airio paskyrimas patarėju buvo vienintelė kvai- 
lystė, kurią per visą savo veiklą padarė Donas. Joks airis negalėjo pri- 
lygti siciliečiui gudrumu. Šitokios nuomonės laikėsi visos Šeimos, tad 
jos, aišku, labiau gerbė Barzinių ir Tataljų sąjungą, negu Korleones. Jų 
manymu, Maiklas neprilygo Soniui būdo tvirtumu, nors, be abejo, bu- 
vo sumanesnis už jį, tik ne toks išmintingas kaip Donas. Maiklas tebu- 
vo vidutinybė kaip Šeimos galva ir žmogus, kurio nereikėjo per daug 
bijoti. 

Be to, nors visi žavėjosi Dono diplomatiniais sugebėjimais siekiant 
taikos, jis gerokai sumenkino Šeimos autoritetą neatkeršydamas už So- 
nio nužudymą. Sąjungininkai nutarė, kad ta jo diplomatija padiktuota 
silpnybės. 

Visa tai žinojo kambaryje sėdį vyrai, o kai kurie, ko gero, netgi taip 
manė. Karlas Ricis mėgo Maiklą, bet nebijojo jo taip kaip kadaise So- 
nio. Nors Klemenca gerbė Maiklą už šaunų susidorojimą su „Turku“ ir 
policijos kapitonu, jis taip pat manė Maiklą esant per daug neryžtingą, 
kad galėtų būti Donu. Klemenca tikėjosi gauti leidimą sukurti savo Šei- 
mą ir atsiskirti nuo Korleonių, bet Donas leido suprasti, jog to nebus, o 
Klemenca pernelyg gerbė Doną, kad jam nepaklustų. Nebent padėtis 
pasidarytų visai nepakenčiama. 

Tesijas buvo geresnės nuomonės apie Maiklą. Jis nujautė, kad jau- 
nuolis pasižymi kažkuo dar: gudriai slepiama jėga; klausydamas Dono 
pamokymo, kad draugas visuomet privalo nenutuokti apie tavo priva- 
lumus, o priešas — pervertinti tavo trūkumus, jis budriai saugojo savo 
tikrąją jėgą nuo aplinkinių žvilgsnio. 

Pats Donas ir Tomas Heigenas, aišku, puikiai žinojo, ko vertas Maik- 
las. Donas niekad nebūtų palikęs savo posto, jeigu būtų nors truputį 
abejojęs, kad sūnus sugebės grąžinti Šeimai buvusią padėtį. Pastaruo- 
sius dvejus metus Heigenas buvo Maiklo mokytojas, ir jį stulbino, kaip 
greitai Maiklas suvokia visus Šeimos verslo painumus. Obuolys nuo 
obels netoli nusirito. 

Klemenca ir Tesijas pyko ant Maiklo, nes šis sumažino jų būrių ga- 
lią ir nebeatkūrė Sonio būrio. Taigi Korleonių Šeima dabar teturėjo du 
kovinius padalinius su mažesniu karių skaičiumi nei anksčiau. Abu ca- 
poregime manė, kad tai savižudiška, ypač turint galvoje Barzinių ir Ta- 
taljų brovimąsi į jų valdas, tad dabar vylėsi, jog šios klaidos bus ištaisy- 
tos per šį nepaprastąjį pasitarimą, sušauktą Dono. 

Maiklas pradėjo nuo pasakojimo apie savo kelionę į Las Vegasą ir 
kaip Mou Grynas atsisakė parduoti savo dalį. 

- Bet mes pateiksime jam pasiūlymą, kuriam jis negalės atsispirti, — 
tarė Maiklas. — Jūs jau žinote, kad Korleonių Šeima ketina perkelti sa- 
vo operacijas į Vakarus. Mums priklausys keturi miesto viešbučiai su 
kazino, bet neįmanoma pradėti ten veikti tuoj pat. Mums reikia laiko, 
norint viską parengti. 

Maiklas kreipėsi tiesiai į Klemencą: 

- Pitai, aš noriu, kad tu su Tesijum vienerius metus mane beatodai- 
riškai palaikytumėte. Paskui abu galėsite atsiskirti nuo Korleonių Šei- 
mos ir veikti savarankiškai, įkurti savo Šeimas. Savaime aišku, mes ir 
toliau būsime draugai — aš įžeisčiau jus ir jūsų pagarbą mano tėvui, jei 
bent akimirką galvočiau kitaip. Tačiau lig tol aš noriu, kad jūs tik vyk- 
dytumėte mano nurodymus ir nesirūpintumėte. Vyksta derybos, kurios 
išspręs jūsų manymu neišsprendžiamas problemas. Taigi turėkite šiek 
tiek kantrybės. 

Prašneko Tesijas: 

— Jeigu Mou Grynas nori pasikalbėti su tavo tėvu, tai kodėl gi jam 
neleidus? Donas visuomet galėdavo įtikinti kiekvieną, prieš jo argu- 
mentus niekas neatsilaikydavo. 

Atsakė pats Donas: 

— Aš pasitraukiau. Maiklas netektų pagarbos, jei aš įsikiščiau. Be to, 
Mou Grynas -- žmogus, su kuriuo aš nenorėčiau kalbėti. 

Tesijas prisiminė gandus, girdėtus apie tai, kad vieną vakarą Las 
Vegaso viešbutyje Mou talžęs antausius Fredžiui Korleonei, ir capore- 
gime užuodė kažką įtartino. Jis atsilošė. Mou Gryno dainelė sudainuo- 
ta, dingtelėjo jam. Korleonių Šeima nenori jo įtikinėti. 

Prabilo Karlas Ricis. 

— Ar Korleonių Šeima visiškai liausis veikusi Niujorke? 

Maiklas pritariamai linktelėjo. 

—Mes parduodame visa, ką investavę į aliejaus verslą. Visa, ką galė- 
sime, perleisime Tesijui ir Klemencai. Bet aš nenoriu, kad nerimautum 
dėl savo darbo, Karlai. Tu užaugai Nevadoje, pažįsti tą valstiją, vieti- 

nius žmones. Aš tikiuosi, kad tu būsi mano dešinioji ranka, kai mes ten 
atsikelsime. 

Karlas atsilošė; iš pasitenkinimo jo žandai išraudo. Išmušė jo valan- 
da - jis atsidurs tarp galingųjų. 

Maiklas dėstė toliau: 

-— Tomas Heigenas - nebe Consigliori. Jis bus mūsų juristas Las Ve- 
gase. Maždaug po dviejų mėnesių jis su šeima išsikels ten gyventi. Jis 
bus tik juristas. Nuo šiol, nuo šios minutės, niekas nesikreipsite į jį 
jokiais kitais reikalais. Jis juristas, ir tiek. Tenekrenta ant Tomo joks 
šešėlis. Aš taip noriu. Be to, jeigu man kada prireiktų kokio patarimo, 
kas gali man geriau patarti negu mano tėvas? 

Visi nusijuokė, nors ir suprato, ką norėjo pasakyti Maiklas: Tomas 
Heigenas nušalinamas, nuo šiol jis nebeturės jokios galios. Jie visi vog- 
čiomis dirsčiojo į Heigeną, norėdami pamatyti jo reakciją, bet jo veidas 
buvo bejausmis. 

— Vadinasi, po metų mes pasidarome savarankiški? — sušvokštė sto- 
rulis Klemenca. 

- Gal ir anksčiau, —- mandagiai atsakė Maiklas. - Be abejo, jūs galė- 
site likti mūsų Šeimoje — patys galite pasirinkti. Tačiau pagrindinės mūsų 
pajėgos bus Vakaruose, tad gal jums bus naudingiau turėti savarankiš- 
kas organizacijas. 

— Tokiu atveju, man rodos, jūs turite leisti mums užsiverbuoti naujų 
žmonių į savo būrius. Tie Barzinių šunsnukiai vis braunasi į mūsų teri- 
toriją. Manding, neprošal būtų mažumą pamokyti juos mandagumo. 

— Ne, - papurtęs galvą atsakė Maiklas. - Neverta. Ramiai laukite. 
Dėl visų tų dalykų bus tariamasi derybose, viskas bus išsiaiškinta prieš 
mums išsikeliant. 

Tesijas taip lengvai nenusileido. Jis kreipėsi tiesiai į Doną, rizikuo- 
damas užsitraukti Maiklo nemalonę. 

- Atleiskite man, Krikštatėvi — tegul ilgi mūsų draugystės metai bū- 
na pasiteisinimas man — bet, mano nuomone, judu su sūnumi smarkiai 
apsirinkate tuo Nevados reikalu. Kaip jūs galite tikėtis sėkmės tenai, 
neturėdami čia tvirtos paramos? Tie du dalykai neatskiriamai susiję. O 
jums iš čia išvykus, Barziniai ir Tataljos mums pasidarys neįveikiami, 
mums su Pitu iškils keblumų, ir anksčiau ar vėliau mes atsidursime 
jiems po padu. Be to, aš negaliu pakęsti to Barzinio. Mano galva, Kor- 
leonių Šeimos žingsnius turi diktuoti stiprybė, o ne silpnumas. Mes 
turime pagausinti savo būrius ir bent jau atsiimti prarastas teritorijas 
Steiten Ailende. 

Donas papurtė galvą. 


"5 III 


— Nepamiršk, kad aš sudariau su jais taiką ir negaliu laužyti duoto 
žodžio. 

Tesijas neatlyžo. 

Visi žino, kad po to Barzihnis jus provokavo. Be to, naujasis Kor- 
leonių Šeimos vadas yra Maiklas, tad kas gali sukliudyti jam imtis, jo 
manymu, reikalingų priemonių? Jūsų duotas žodis griežtai jo neįpa- 
reigoja. 

— Vykstančios derybos atsakys į jūsų klausimus ir išsklaidys jums 
abejones, — šiurkščiai pertarė Tesiją Maiklas, parodydamas, kad Šei- 
mos galva dabar yra jis. - Jeigu mano žodžio jums nepakanka, paklaus- 
kite savo Dono. 

Tačiau Tesijas suprato per daug sau leidęs. Suabejojęs Donu, jis pa- 
darytų Maiklą savo priešu. Taigi jis tik gūžtelėjo pečiais ir tarė: 

— Aš siūliau tai, kas į gera Šeimai, o ne man pačiam. Savim aš galiu 
pats pasirūpinti. 

Maiklas draugiškai jam nusišypsojo. 

— Tesijau, aš niekados tavim neabejojau ir neabejoju. Bet pasitikėk 
manim. Aš, aišku, neprilygstu tau ar Pitui tuose reikaluose, bet juk man 
talkina tėvas. Aš tvarkysiuos neblogai, ir mums visiems klosis puikiai. 

Pasitarimas baigėsi. Didžiausioji naujiena buvo ta, kad Klemencai ir 
Tesijui bus leista sukurti savo Šeimas iš savo būrių vyrų. Tesijui atiteks 
Bruklino totalizatoriai ir dokininkų profsąjungos, Klemencai - Manhe- 
teno azartinių lošimų namai ir Long Ailendo hipodromų ryšių kanalai, 
esantys Šeimos žinioje. 

Abu būrių vadai išėjo iš pasitarimo ne visai patenkinti, vis dar ma- 
žumą sunerimę. Karlas Ricis lūkuriavo, vildamasis, kad pagaliau atėjo 
laikas, kai su juo bus elgiamasi kaip su lygiateisiu Šeimos nariu, bet 
netrukus pamatė, jog Maiklas tam nenusiteikęs, ir išėjo, palikęs Doną, 
Tomą Heigeną ir Maiklą vienus kampiniame kabinete. Albertas Neris 
išlydėjo jį pro laukujes duris, ir Karlas pastebėjo, kad sargybinis stovė- 
damas tarpduryje stebi jį nueinant prožektorių apšviesta alėja. 

Tuo tarpu trys vyrai kabinete atsipalaidavo, kaip tegali žmonės, dau- 
gel metų išgyvenę po vienu stogu, vienoje šeimoje. Maiklas įpylė any- 2 
žinės Donui, škotiško viskio Heigenui ir prisipylė taurelę sau, nors ger- 
davo jis retai. 

— Maiklai, kodėl tu nušalini mane nuo reikalų? — pirmas prašneko 
Heigenas. 

— Las Vegase tu būsi pirmas mano pagalbininkas, — su nuostaba vei- 
de atsakė Maiklas. — Mes ten veiksime tik legaliai, o tu juk teisininkas. 
Taigi teisiniai dalykai ten bus patys svarbiausi. 


379 


— Aš kalbu ne apie tai, - liūdnokai šyptelėjęs atsakė Tomas. — Aš turiu 
galvoje tai, kad man nežinant Rokas Lamponė kuria slaptą būrį, nors, 
aišku, gal tu nežinai, kuo užsiima Lamponė. Ir dar: užuot davęs nurody- 
mus Neriui per mane ar kurį caporegime, tu duodi juos tiesiogiai. 

- Iš kur sužinojai apie Lamponės būrį? — tyliai paklausė Maiklas. 

Heigenas gūžtelėjo pečiais. 

- Nesijaudink, informacija nenuteka, ir niekas daugiau apie tai neži- 
no. Užimdamas tokias pareigas, aš matau, kas dedasi. Tu leidai Lampo- 
nei savarankiškai gyventi, suteikei jam didžiulę laisvę, tad jam reika- 
lingi talkininkai jo paties nedidelėje imperijoje. Tačiau apie kiekvieną, 
kurį jis užverbuoja, turi būti pranešama man, ir aš pastebiu, kad visi, 
kuriuos jis nusisamdo, truputį per geri tai konkrečiai užduočiai, kuriai 
jie samdomi, ir gauna daugiau pinigų, nei būtų verta už ją mokėti. Beje, 
išsirinkdamas Lamponę, tu pasielgei teisingai. Jis dirba idealiai. 

Maiklas nutaisė rūgščią miną. 

— Ne taip jau idealiai - jeigu tu pastebėjai. Šiaip ar taip, Lamponę 
išsirinko Donas. 

— Na, gerai, - atsakė Heigenas. — Tai kodėl aš nušalinamas nuo rei- 
kalų? 

Maiklas pažvelgė jam į akis ir be užuolankų išklojo: 

-— Tomai, tu — ne karo meto Consigliori. Žingsnis, kurį mes ketiname 
žengti, gali paaštrinti situaciją, ir mums gali tekti kautis. Aš nenoriu, 
kad tu būtumei pirmose gretose - noriu tave išsaugoti. 

Heigenas išraudo. Jeigu tai jam būtų pasakęs Donas, jis būtų nuo- 
lankiai su viskuo sutikęs. Bet kas, velniai griebtų, leidžia Maiklui dary- 
ti tokį neapgalvotą sprendimą? 

-— Gerai, - tarė jis, — bet aš vis dėlto sutinku su Tesijumi. Mano nuo- 
mone, tu elgiesi visai neteisingai. Šitą žingsnį tu žengi iš silpnumo, ne 
tvirtybės, o tai visuomet blogai. Barzinis — kaip vilkas, ir jeigu jis ims 
draskyti tave po gabalą, kitos Šeimos nelėks Korleonėms į pagalbą. 

Neiškentęs prabilo Donas: 

— Tomai, Maiklas - ne vienas. Aš daviau jam patarimų šiais klausi- 
mais. Gali tekti imtis priemonių, už kurias aš nenoriu būti nė mažiau- 
siai atsakingas. To pageidauju aš, ne Maiklas. Aš niekad nemaniau, kad 
tu prastas Consigliori, nors maniau, kad amžinatilsį Santinas blogas 
Donas. Jis buvo geros širdies, bet nebuvo tinkamas žmogus vadovauti 
Šeimai, kai mane ištiko ta nedidelė nelaimė. O kas būtų galėjęs pagal- 
voti, kad Fredas taps moterų liokajumi? Taigi nesikrimsk. Maiklu aš 
visiškai pasitikiu, kaip ir tavim. Dėl tau nežinotinų priežasčių privalai 

likti nuošalyje nuo to, kas gali įvykti. Beje, aš sakiau Maiklui, kad slap- 
tasis Lamponės pulkas nepraspruks pro tavo akis. Tai rodo, kad aš ta- 
vim tikiu. 

= Aš tikrai nemaniau, kad tu tai pastebėsi, — nusijuokęs tarė Maiklas. 

Heigenas suprato, kad juodu jį ramina. 

— Gal aš galėčiau padėti? - pasisiūlė jis. 

Maiklas ryžtingai papurtė galvą. 

— Tu nušalintas, Tomai. 

Tomas ištuštino taurelę ir prieš išeidamas švelniai papriekaištavo 
Maiklui: 

— Tu bemaž prilygsti tėvui, bet vieno dalyko tau dar reikės išmokti. 

— Ko gi? - mandagiai paklausė Maiklas. 

— Pasakyti „ne“. 

Maiklas rimtai linktelėjo galvą. 

— Tu teisus, — atsakė jis. — Aš tai prisiminsiu. 

Heigenui išėjus, Maiklas juokais tarė tėvui: 

— Taigi viso kito tu mane išmokei. Pasakyk man, kaip pasakyti žmo- 
nėms „ne“ taip, kad jiems tai patiktų. 

Donas nuėjęs atsisėdo prie didžiojo stalo. 

-— Nevalia sakyti žmonėms, kuriuos myli, „ne“, o jeigu sakai — nėda- 
ryk to dažnai. Čia ir glūdi visa paslaptis. O kai sakai, tas „ne“ turi skam- 
bėti kaip „taip“. Arba privalai priversti juos pačius pasakyti „ne“. Ne- 
skubėk tai darydamas, stenkis. Na, bet aš senamadiškas žmogus, jums, 
naujajai šiuolaikinei kartai, nėra ko manęs klausytis. 

Maiklas nusijuokė. 

— Gerai sakai. Bet tu vis dėlto sutinki su Tomo nušalinimu, ar ne? 

Donas linktelėjo galvą. 

— Jo negalima velti į tuos reikalus. 

— Manding, atėjo laikas tau pasakyti, kad tai, ką ketinu daryti, nėra 
vien kerštas už Apoloniją ir Sonį. Taip būtina elgtis. Tesijas ir Tomas 
teisūs dėl Barzinių. š 

Donas Korleonė pritariamai linktelėjo. 

— Kerštas - tai patiekalas, kuris gardžiausias ataušęs, - tarė jis. — Aš 
niekad nebūčiau sudaręs su jais tos taikos, bet žinojau, kad kitaip tu 
tikrai negrįši namo gyvas. Vis dėlto aš nustebęs, kad Barzinis įvykdė tą 
paskutinį pasikėsinimą į tave. Gal jis buvo parengtas prieš taikos dery- 
bas, ir jis nebegalėjo užkirsti jam kelio. Ar tu įsitikinęs, kad jie kėsinosi 
ne į Doną Tomaziną? 

- Šitaip turėjo atrodyti iš šalies. Viskas būtų taip ir atrodę, ir net tau 
niekad nebūtų kilęs įtarimas. Sukliudė tik tai, kad aš likau gyvas. Aš 

mačiau, kaip Fabricijus išėjo pro vartus ir pabėgo. Na, o grįžęs, be abe- 
jo, visa tai išsiaiškinau. 

- Ar jie surado tą piemenį? 

— Aš jį suradau. Prieš metus. Jis turi nedidelę nuosavą piceriją Bufa- 
lo mieste. Jis gyvena kita pavarde, su padirbtu pasu ir asmenybės liudi- 
jimu. Tam piemeniui Fabricijui puikiai einasi. 

Donas linktelėjo galvą. 

- Išeina, kad laukti toliau nėra prasmės. Kada pradėsi? 

= Noriu sulaukti, kol Kei pagimdys - jei kartais kas nenusisektų. Be 
to, noriu, kad Tomas įsikurtų Las Vegase, idant jis neturėtų nieko ben- 
dra su šiuo reikalu. Manau, po metų. 

— Ar viską parengei? — paklausė Donas, nežiūrėdamas jam į akis. 

— Tu niekuo dėtas. Tu už nieką neatsakai. Visą atsakomybę prisiimu 
aš. Aš draudžiu tau net vetuoti. Jeigu mėgintum padaryti tai dabar, išei- 
čiau iš Šeimos ir veikčiau savarankiškai. Tu už nieką neatsakai. 

Donas ilgai tylėjo, paskui atsidusęs tarė: 

- Tebūnie taip. Gal aš tam ir nusišalinau, gal todėl ir perdaviau viską 
tau. Aš jau nuveikiau, kas man buvo skirta gyvenime, ir nebeturiu dau- 
giau jėgų. O esama priedermių, kurių negali imtis net tvirčiausi vyrai. 
Ką gi, taip turėjo būti. 

Tais metais Kei Korleonė pagimdė antrą vaiką, vėl berniuką. Gimdė 
ji lengvai, be jokių keblumų. Grįžusi į Long Byčą, buvo sutikta kaip 
princesė. Konė padovanojo naujagimiui šilkinį rankų darbo kraitelį, at- 
vežtą iš Italijos, neapsakomai gražų ir brangų. 

— Karlas jį aptiko. Po to, kai aš neradau nieko, kas man būtų tikrai 
patikę, jis išnaršė visas Niujorko parduotuves, kad rastų ką nors nepa- 
prasto. 

Kei padėkodama nusišypsojo, iškart supratusi privalanti papasakoti 
Maiklui šią gražią pasakėlę. Kei darėsi tikra sicilietė. 

Tais metais, išsiliejus kraujui į smegenis, mirė Ninas Valentis. Apie 
jo mirtį pranešė pirmuosiuose bulvarinių laikraščių puslapiuose, nes 
prieš kelias savaites ekranuose pasirodęs filmas, kuriame jis atliko pa- 
grindinį vaidmenį, turėjo milžinišką pasisekimą, ir Ninas tapo žvaigž- 
de. Laikraščiuose buvo rašoma, kad laidotuvių reikalus tvarkys Džonis 
Fonteinas, kad laidotuvės bus uždaros ir jose dalyvaus tik šeimos nariai 
ir artimi draugai. Vienas sensacingas straipsnis netgi teigė, kad viena- 
me interviu Džonis Fonteinas kaltino save dėl draugo mirties — girdi, 
jam reikėję priversti Niną atsiduoti medikų globai, tačiau žurnalistas 
nuteikė, kad čia tesanti įprastinė jautraus, bet niekuo dėto tragedijos 

liudytojo savigrauža. Juk Džonis Fonteinas padarė savo vaikystės draugą 
Niną Valentį kino žvaigžde - ko dar iš jo galėjai reikalauti? 

Iš Korleonių Šeimos Kalifornijoje vykusiose laidotuvėse dalyvavo 
vien Fredis. Tarp dalyvių buvo Liucija ir Žiulis. Pats Donas norėjo nu- 
vykti į Kaliforniją, bet jį ištiko nedidelis širdies priepuolis, ir visą mė- 
nesį jis nesikėlė iš lovos, tad tik nusiuntė didžiulį gėlių vainiką. Kaip 
oficialus Šeimos atstovas į laidotuves buvo nusiųstas Albertas Neris. 

Praėjus dviem dienoms po Nino laidotuvių, Mou Grynas buvo nu- 
šautas savo meilužės, Holivudo kino žvaigždės, namuose. Albertas Ne- 
ris vėl pasirodė Niujorke tik bemaž po mėnesio. Mat per tą laiką jis 
paatostogavo prie Karibų jūros, tad grįžo į darbą bemaž juodai įdegęs. 
Maiklas Korleonė pasitiko jį su šypsena. Santūriai pagyręs, Maiklas 
pranešė jam, kad nuo šiol jis gausiąs iš Šeimos papildomų pajamų iš 
itin pelningos Ist Saido totalizatorių kontoros. Neris buvo patenkintas, 
kad gyvena pasaulyje, kuriame deramai atsilyginama tam, kuris atlieka 
savo pareigą. 

DVIDEŠIMT DEVINTAS SKYRIUS 


Maiklas ėmėsi atsargumo priemonių, numatė visus galimus atsitik- 
tinumus. Jo planuose nebuvo nė menkiausios klaidelės, jo saugumo prie- 
monės buvo nepriekaištingos. Jis veikė kantriai, tikėdamasis panaudoti 
pasirengimui ištisus metus. Bet tam reikalingo laiko jis negavo, nes 
pačiu keisčiausiu būdu prieš jį stojo lemtis. Mat jį apvylė Krikštatėvis, 
pats didysis Donas. 

Vieną saulėtą sekmadienio rytą, kai moterys buvo bažnyčioje, Do- 
nas Korleonė apsirengė savo sodininko uniformą — laisvas pilkas 
kelnes, išblukusius mėlynus marškinius ir aptrintą murzinai rudą fet- 
rinę skrybėlę, papuoštą dėmėtu pilko šilko kaspinu. Per kelerius pas- 
taruosius metus Donas gerokai sustorėjo, tad augino pomidorus, pa- 
sak jo paties, rūpindamasis savo sveikata, bet nieko jis šitaip neap- 
gaudavo. 

Iš tiesų jis labai mėgo dirbti savo darže, labai mėgo grožėtis juo 
ankstų rytą - jis primindavo jam vaikystę Sicilijoje prieš šešiasdešimt 
metų, šviesius jos epizodus, o ne siaubą ir sielvartą, kuriuos sukėlė tėvo 
mirtis. Šiuo metu lysvėse augančios pupelės išleido baltus žiedus; iš 
visų pusių jas supo tvirti žalių askaloninių česnakų stiebai. Daržo pa- 
kraštyje stovėjo statinė su čiaupu, pripildyta karvės mėšlo — geriausios 
trąšos. Šioje daržo dalyje jis buvo pats pastatęs medinius rėmus su sto- 
romis baltomis virvėmis suraišiotais skersiniais, aplink kuriuos vijosi 
agurkai. 

Donas skubinosi palaistyti savo daržą. Reikėjo spėti, iki saulė ims 
pernelyg kaitinti, paversdama vandenį ugnies plėvele, nuo kurios salo- 
tų lapai sudegtų lyg popierius. Ir saulė, ir vanduo buvo svarbūs, nors 
pirmoji gal svarbesnė, tačiau neišmintingai abu sumaišęs galėjai prida- 
ryti daug bėdos. 

Donas vaikštinėjo po daržą — bene pamatys skruzdžių; tai reikštų, 
kad jo daržoves užpuolė amaras, ir skruzdės jas medžioja. Tokiu atveju 
tektų daržą purkšti nuodais. 


Palaistė jis pačiu laiku, nes saulė užkaitino. „Apdairiai pasielgta, 
apdairiai“, - pamanė Donas. Reikėjo paramstyti dar kelis pomidorus, ir 
jis vėl pasilenkė. Sutvarkęs šią paskutinę lysvę, jis nutarė eiti namo. 

Staiga pajuto, tarsi saulė būtų nusileidusi jam prie pat galvos. Ore 
ėmė šokti aibė auksinių taškelių. Klūpančio Dono link daržu tekinas 
pasileido vyresnysis Maiklo sūnus; Donas pamatė, kad berniuką gau- 
bia geltonas akinančios šviesos skydas. Bet Donas nesileido taip leng- 
vai apgaunamas - jis buvo pernelyg gudri lapė ir žinojo, kad už to lieps- 
nojančio geltono skydo slepiasi giltinė, pasirengusi šokti ant jo. Donas 
rankos mostu nuvijo berniuką šalin. Pačiu laiku, nes krūtinėje jam kaž- 
kas trenkė didžiuliu kūju, jis ėmė dusti ir nukrito ant žemės. 

Berniukas nuskuodė pavadinti tėvo. Maiklas ir keli vyrai, budėję 
prie alėjos vartų, pasileido į daržą ir išvydo Doną, sukniubusį ant že- 
mės, gniaužiantį saujose žemę. Pakėlę senuką, jie nunešė jį į akmeni- 
mis klotą namo kiemelį, kur buvo paūksmė. Maiklas atsiklaupęs šalia 
tėvo laikė jo ranką savo delnuose, o vyrai iškvietė greitosios pagalbos 
mašiną ir gydytoją. 

Vargais negalais Donas pramerkė akis, norėdamas dar kartą pažvelgti 
į sūnų. Nuo smarkaus širdies smūgio raudonas Dono veidas pamėlo — 
jis merdėjo. Jo šnerves pasiekė kvapai iš daržo; jis sukuždėjo: „Gyveni- 
mas toks gražus“, ir tuomet geltonas šviesos skydas jo akyse sudužo į 
šipulius. 

Jam pasisekė: jis nepamatė savo moterų ašarų, nes numirė joms ne- 
grįžus iš bažnyčios, nespėjus atvažiuoti greitosios pagalbos mašinai ir 
gydytojui. Donas Korleonė mirė apsuptas vyrų, gniauždamas rankoje 
delną sūnaus, kurį mylėjo labiausiai. 


*k* 


Laidotuvės buvo katalikiškos. Pagerbti velionio atvyko penkių Šei- 
mų donai ir būrių vadai, taip pat Tesijas ir Klemenca su savo artimai- 
siais. Džonis Fonteinas sukėlė sensaciją bulvariniuose laikraščiuose, 
pasirodydamas laidotuvėse, nors Maiklas patarė to nedaryti. Interviu 
žurnalistams Džonis pareiškė, esą Vitas Korleonė buvęs jo Krikštatėvis 
ir geriausias žmogus iš visų, kuriuos jis per savo gyvenimą pažinojęs, 
esą jam daro garbę, kad jam leista atiduoti paskutinę pagarbą tokiam 
žmogui, ir jam nusispjauti, kad kažkas tai sužinos. 

Šermenys vyko velionio namuose pagal senas tradicijas. Amerigas 
Bonasera dar niekad taip nesistengė, taip gerai neatliko savo prieder- 

mių: savo seną draugą ir Krikštatėvį jis paruošė su tokia meile, kaip 
motina tekinamą dukrą. Visi susirinkusieji stebėjosi, kad net mirtis ne- 
pajėgusi ištrinti kilnumo ir orumo nuo didžio Dono veido. Girdint to- 
kias pastabas, Amerigą užplūdo išmanančio žmogaus išdidumas ir sa- 
votiškas savo galios pojūtis - jis tik vienas žinojo, kaip klaikiai sudarkė 
Dono bruožus mirtis. 

Į laidotuves atvyko visi seni velionio draugai ir bendražygiai. Nazo- 
rinis atėjo su žmona, dukra, žentu ir vaikaičiais; iš Las Vegaso atskrido 
Liucija su Fredžiu. Atvyko donai iš San Francisko ir Los Andželo, Bos- 
tono ir Klivlendo. Buvo numatyta, kad karstą neš Klemenca, Tesijas, 
Rokas Lamponė, Albertas Neris ir, aišku, Dono sūnūs. Alėja ir visi na- 
mai joje skendo gėlių vainikuose. 

Anapus alėjos vartų būriavosi reporteriai ir fotokorespondentai. Čia 
stovėjo dengtas sunkvežimiukas, ir niekam nebuvo paslaptis, kad jame 
sėdi FTB agentai, filmuojantys šį svarbų įvykį. Kai kurie žurnalistai, 
mėginę prasmukti vidun, prie vartų ir tvoros buvo sulaikyti sargybinių, 
pareikalavusių asmens liudijimų ir kvietimų. Nors su žurnalistais buvo 
elgiamasi kuo mandagiausiai — jiems net buvo atnešta valgių ir gėri- 
mų —į vidų jų neįleido. Jie mėgino kalbinti išeinančius laidotuvių daly- 
vius, bet šie tik nužvelgdavo juos akmeniniais veidais ir neištardavo nė 
pusės žodžio. 

Beveik visą dieną Maiklas išbuvo kampiniame kabinete su Kei, To- 
mu Heigenu ir Fredžiu. Jam atvesdavo žmones, kurie norėjo pareikšti 
savo užuojautą. Maiklas juos visus mandagiai priėmė, nors Kei paste- 
bėjo, kad jis nepatenkintas čiaupė lūpas, kada kai kurie iš jų pavadinda- 
vo jį „Krikštatėviu“ ar „Donu Maiklu“. 

Prie šio artimųjų būrelio prisidėjo Klemenca ir Tesijas. Maiklas pats 
ipylė jiems po taurelę, ir jie ėmė šnekučiuotis apie reikalus. Maiklas 
jiems pranešė, kad alėją su visais pastatais numatyta labai pelningai 
parduoti statybos kompanijai. Tai dar kartą įrodė didžiojo Dono genia- 
lumą. 

Jie visi suprato, kad visa imperija persikelsianti į Vakarus, kad Kor- 
leonių Šeima likviduosianti visus savo verslus Niujorke. To nepradėta 
daryti tik laukiant, kol Donas visiškai nusišalins nuo reikalų ar mirs. 

Bemaž dešimt metų praėjo nuo to laiko, kai šiuose namuose buvo 
toks žmonių sambrūzdis, nes, kaip kažkas prisiminė, praėjo bemaž de- 
šimt metų nuo Konstancijos Korleonės ir Karlo Ricio sutuoktuvių. Maik- 
las priėjo prie lango ir pažvelgė į sodą. „Kaip seniai tai buvo!“ — pama- 
nė jis. Tuokart jis sėdėjo sode su Kei ir nė sapnuote nesapnavo, kad jo 

laukia toks keistas likimas. O tėvas mirdamas ištarė: „Gyvenimas toks 
gražus“. Maiklas neprisiminė, kad Donas kada būtų bent užsiminęs apie 
mirtį, tarsi būtų pernelyg ją gerbęs, kad galėtų filosofuoti apie ją. 

Atėjo laikas važiuoti į kapines, palaidoti didįjį Doną. Maiklas paė- 
mė Kei už parankės ir išėjęs į sodą prisidėjo prie gedėtojų pulko. Jiems 
iš paskos ėjo būrių vadai su kariais, paskiausiai — visi kuklūs žmoge- 
liai, kuriems per savo gyvenimą buvo pagelbėjęs Krikštatėvis: kepėjas 
Nazorinis, našlė Kolomba su sūnumis ir nesuskaičiuojama daugybė ki- 
tų žmonių iš pasaulio, kurį jis valdė taip tvirtai, bet teisingai. Eisenoje 
dalyvavo net keli buvę jo priešai, atėję atiduoti jam pagarbos. 

Maiklas stebėjo visa tai santūriai, mandagiai šypsodamasis. Įspū- 
džio jam tai nedarė. Vis dėlto, mąstė jis, jei aš mirdamas galėsiu sakyti: 
„Gyvenimas toks gražus“, tuomet niekas daugiau nebus svarbu. Jeigu 
galėsiu tiek savim tikėti — niekas daugiau tuomet nebus svarbu. Jis nu- 
tarė sekti tėvo pėdomis. Jis rūpinsis savo vaikais, savo šeima, savo pa- 
sauliu, bet jo vaikai užaugs kitokiame pasaulyje. Jie bus gydytojai, me- 
nininkai, mokslininkai. Gubernatoriai. Prezidentai. Kuo tik panorės. Jis 
pasirūpins, kad jo vaikai taptų visos žmonių bendrijos dalimi, bet, bū- 
damas galingas ir išmintingas tėvas, būtinai seks tą žmonių bendriją 
įdėmiu žvilgsniu. 

Kitą rytą po laidotuvių Long Byče susirinko visi aukščiausieji Kor- 
leonių Šeimos pareigūnai. Prieš pat vidurdienį juos įleido į tuščius Do- 
no namus, kur juos pasitiko Maiklas Korleonė. 

Kampinis kabinetas buvo beveik pilnutėlis. Į pasitarimą atvyko abu 
būrių vadai, Klemenca ir Tesijas, Rokas Lamponė - kaip visuomet nu- 
taisęs išmintingo, savo vertę žinančio žmogaus miną; Karlas Ricis — 
tylus, aiškiai žinantis savo vietą; Tomas Heigenas, kuris pamiršęs, kad 
jam nuo šiol skirta būti tik teisininku, atskubėjo į pagalbą šiuo kritiškų 
momentu; Albertas Neris, kuris stengėsi nesitraukti nuo Maiklo, už- 
degdavo jam, savo naujajam Donui, cigaretes ir pripildavo taurelę. Jie 
visi nesvyruodami rodė ištikimybę Korleonių Šeimai, nepaisydami ją 
ką tik ištikusios tragedijos. 

Dono mirtis buvo didžiulė nelaimė Šeimai. Jo netekus atrodė, kad 
Šeima prarado pusę savo galios ir bemaž visus svertus derybose su Bar- 
zinių ir Tataljų sąjunga. Visi susirinkusieji tai žinojo ir laukė, ką pasa- 
kys Maiklas. Jų akimis žiūrint, jis dar nebuvo naujasis Donas - jis dar 

nebuvo nusipelnęs šio posto ar titulo. Jeigu Krikštatėvis būtų ilgiau 
gyvenęs, būtų užtikrinęs, kad jo įpėdiniu taptų Maiklas; dabar tai toli 
gražu nebuvo aišku. 

Maiklas palaukė, kol Neris išdalijo visiems pilnas taurelės, ir ramiai 
į juos prabilo: 

-— Noriu pasakyti visiems čia susirinkusiems, kad suprantu, kaip jūs 
jaučiatės. Aš žinau, kad jūs visi gerbėte mano tėvą, bet dabar jums vi- 
siems neramu dėl savęs ir savo šeimų. Kai kurie jūsų spėlioja, kaip tai, 
kas įvyko, atsilieps mūsų ketinimams ir mano duotiems pažadams. Tai- 
gi atsakymas toks: niekaip. Viskas bus, kaip buvę. 

Klemenca papurtė savo didžiulę gauruotą buivolišką galvą. Jo plau- 
kai buvo pražilę, o sustorėjęs lašinių sluoksnis darė jo veidą atstumiantį. 

- Barziniai ir Tataljos ims mus ne juokais spausti, Maiklai. Tu priva- 
lai kautis arba priimti jų sąlygas. 

Visi pasitarimo dalyviai atkreipė dėmesį, kad Klemenca ne tik kad 
nepavadino Maiklo „Donu“, bet net nesikreipė į jį oficialiai. 

— Palaukime ir pažiūrėkime, kas dėsis, — tarė Maiklas. - Tegul jie 
pirmi sulaužo taiką. 

- Jie jau sulaužė ją, Maiklai, - kaip visuomet tyliai prabilo Tesijas. 
Šįryt jie atidarė dvi totalizatorių kontoras Brukline. Sužinojau apie tai iš 
policijos kapitono, kuris sudaro nuovados globojamų objektų sąrašą. Už 
mėnesio visame Brukline man nebus kur pasikabinti skrybėlę. 

Maiklas pažvelgė į jį suraukęs kaktą. 

— Ar tu ko nors ėmeisi? 

Tesijas papurtė savo šeškišką galvutę. 

-— Ne. Nenorėjau pridaryti tau rūpesčių. 

— Gerai, - pritarė jam Maiklas. - Tvardykitės. Noriu pasakyti tai jums 
visiems - tvardykitės. Nereaguokite į jokias provokacijas. Duokite man 
keletą savaičių, ir aš viską išsiaiškinsiu, sužinosiu, iš kur galima tikėtis 
smūgio, o tuomet sudarysiu palankiausią visiems čia susirinkusiems 
sandorį. Tuomet mes surengsime galutinį pasitarimą ir priimsime galu- 
tinius sprendimus. 

Nepaisydamas nuostabos kupinų šūksnių, jis parodė, kad pasitari- 
mas baigtas. Albertas Neris pradėjo lydėti juos iš kambario. 

- Tomai, pabūk kelias minutes, — paliepė Maiklas. 

Heigenas priėjo prie lango, iš kurio buvo matyti alėja. Kai Albertas 
Neris išlydėjo pro vartus abu būrių vadus, Karlą Ricį ir Roką Lamponę, 
jis atsigręžė į Maiklą ir paklausė: 

— Ar tu perėmei visas politines pažintis? 

Maiklas apgailestaudamas papurtė galvą. 

— Ne visas. Man reikėjo dar kokių keturių mėnesių. Mudu su Donu 
tuo kaip tik ir buvome užsiėmę. Na, bet aš susipažinau su visais teisė- 
jais - mes nuo to pradėjome - ir kai kuriais įtakingesniais kongresme- 
nais. O su Niujorko partiniais šulais, aišku, jokio vargo nebuvo. Korle- 
onių Šeima gerokai stipresnė, negu visi mano, bet aš tikėjausi padaryti 
ją neįveikiamą, - jis nusišypsojo Heigenui ir pridūrė: - Manding, tu jau 
būsi viską supratęs? 

Heigenas pritariamai linktelėjo. 

- Tai buvo nesunku. Tik vieno negalėjau suprasti - kodėl norėjai, 
kad aš nedalyvaučiau Šeimos veikloje. Bet aš pasikrapščiau savo sici- 
lietišką pakaušį ir galop tai supratau. 

Maiklas nusijuokė: 

-— Senis sakė, kad tu atspėsi. Bet tai buvo prabanga, kurios aš nebe- 
galiu sau leisti. Tu man reikalingas čia, bent jau kelias ateinančias sa- 
vaites. Geriau paskambink į Las Vegasą ir pasišnekėk su žmona. Pasa- 
kyk, kad užtruksi keletą savaičių. 

- Kaip, tavo manymu, jie mėgins tave nudaigoti? - mąsliai paklausė 
Heigenas. 

Maiklas atsiduso. 

— Donas man paaiškino — per kažkurį artimą man žmogų. Barzinis 
pasirinks tokį artimą žmogų, kad aš nieko nejįtarsiu. 

— Tokį kaip aš, — nusišypsojęs tarė jam Heigenas. 

Maiklas atsakė jam šypsena. 

— Tu - airis, tavim jie nepasitikės, — tarė jis. 

— Aš — pusiau vokietis, pusiau amerikietis, — atsakė Heigenas. 

— Jiems tai reiškia, kad tu airis, - paaiškino Maiklas. — Į tave jie 
nesikreips, o į Nerį nesikreips todėl, kad jis buvęs faras. Be to, abu 
esate per daug man artimi. Šitaip rizikuoti jie negali. Rokas Lamponė 
nepakankamai artimas. Ne, jie veiks arba per Klemencą ar Tesiją, arba 
per Karlą Ricį. 

— Kertu lažybų - per Karlą, tyliai tarė Heigenas. 

— Pamatysime. Laukti reikės neilgai. 

Kitą rytą, kai Heigenas su Maiklu kartu pusryčiavo, Maiklas kabi- 
nete atsiliepė į telefono skambutį, o grįžęs į virtuvę tarė: 

— Viskas parengta. Po savaitės aš susitiksiu su Barziniu — kadangi 
Donas mirė, reikia sudaryti naują taikos sutartį. 

Maiklas nusijuokė. 

— Kas tau paskambino? - paklausė Heigenas. — Kas susisiekė su Bar- 
ziniu? 

Jie abu žinojo, kad tas Korleonių Šeimos narys, kuris susisiekė su 
Barziniu, perėjo į priešo pusę. 

- Tesijas, - apmaudžiai šyptelėjęs atsakė Maiklas. 

Jie baigė pusryčiauti tylėdami. Geriant kavą, Heigenas papurtęs gal- 
vą tarė: 

— Būčiau galvą guldęs, kad tai bus Karlas, o gal Klemenca. Apie 
Tesiją niekad nebūčiau pamanęs. Iš jų visų jis geriausias. 

- Ir protingiausias, - pridūrė Maiklas. - Jis tariasi gudriai pasielgęs. 
Pakišęs mane Barziniui, jis tampa Korleonių imperijos paveldėtoju. Jis 
mano, kad likęs su manimi bus sudorotas — jo nuomone, aš neturiu ga- 
limybių laimėti. 

— Kiek pagrįsta ši jo nuomonė? — ilgokai patylėjęs nenoromis pa- 
klausė Heigenas. 

Maiklas gūžtelėjo pečiais. 

-— Padėtis atrodo sunki. Bet mano tėvas vienintelis suprato, kad poli- 
tiniai ryšiai ir įtaka verti dešimties būrių. Dabar mano rankose bemaž 
visi tėvo politiniai ryšiai, bet aš tik vienas tai žinau, — jis ramindamas 
nusišypsojo Heigenui. — Aš priversiu juos vadinti mane Donu. Tik vel- 
niškai sumautai jaučiuosi dėl Tesijo. 

— Ar sutikai susitikti su Barziniu? 

— Taip. Po savaitės. Brukline, Tesijo teritorijoje, kur aš būsiu sau- 
gus, — Maiklas vėl ironiškai nusijuokė. 

— Būk atsargus iki to laiko, - pamokė jį Heigenas. 

— Aš ir be Consigliori tai žinau, — pirmą kartą Maiklas buvo šiurkš- 
tus Heigenui. 

Per tą savaitę prieš taikos derybas tarp Korleonių ir Barzinių Šeimų 
Maiklas parodė Heigenui, koks jis gali būti atsargus. Jis nėsyk neiškėlė 
kojos už alėjos ribų, o visus lankytojus priimdavo tik su Neriu prie 
šono. Tik vieną kartą dėl to kilo apmaudus keblumas. Vyriausiasis Ko- 
nės sūnus turėjo būti konfirmuotas katalikų bažnyčioje, ir Kei paprašė 
Maiklą būti krikštatėviu. Maiklas atsisakė. 

— Aš nedažnai tavęs prašau, - įtikinėjo ji. - Prašau tavęs, sutik vien 
dėl manęs. Konė labai to nori, Karlas taip pat. Jiems tai labai svarbu. 
Prašau tavęs, Maiklai. 

Kei matė, jog jis pyksta ant jos už tai, kad ji šitaip jį spiria ir tikėjosi 
jį atsisakysiant, tad nustebo, kai jis linktelėjo galvą ir tarė: 

— Gerai, bet iš alėjos aš negaliu išvykti. Perduok jiems, tegul susita- 
ria, kad kunigas konfirmuotų vaiką čia, aš viską apmokėsiu. Jeigu dva- 
sininkas spyriosis, Heigenas viską sutvarkys. 

Taigi susitikimo su Barziniu išvakarėse Maiklas tapo Karlo ir Konės 
Ricių sūnaus krikštatėviu. Jis padovanojo berniukui pasakiškai brangų 
laikrodį ir auksinį žiedą. Karlo namuose buvo ištaisytas nedidelis po- 
būvis, į kurį buvo pakviesti abu būrių vadai, Heigenas, Lamponė ir visi 
kiti alėjos gyventojai, tarp jų, žinoma, ir Dono našlė. Konė buvo tokia 
susijaudinusi, kad visą vakarą glėbesčiavo ir bučiavo savo brolį ir Kei. 
Net Karlas Ricis susigraudino ir menkiausia proga spaudė Maiklui ran- 
ką, vadindamas jį Krikštatėviu — kaip ir derėjo italui. 

Pats Maiklas dar niekad šitaip draugiškai ir nuoširdžiai nesielgė. 

— Manding, Karlas ir Maiklas nuo šiol bus tikri draugai, - sušnabž- 
dėjo Konė brolienei. - Tokie dalykai visuomet suartina žmones. 

— Aš be galo džiaugiuosi, - spustelėjusi ranką mošai atsakė Kei. 


TRISDEŠIMTAS SKYRIUS 


Albertas Neris sėdėdamas savo bute Bronkse kruopščiai valė šepe- 
čiu savo seną mėlyną policininko uniformą. Nusegęs metalinį polici- 
ninko ženklą, pasidėjo jį ant stalo - nublizgins paskiau. Dėklas su tar- 
nybiniu revolveriu buvo pakabintas ant kėdės atkaltės. Atlikdamas šią 
įstatų reikalaujamą nuobodžią procedūrą, jis jautėsi kažkaip keistai lai- 
mingas, o nuo tada, kai prieš dvejus metus jį paliko žmona, šis jausmas 
aplankydavo retai. 

Kai juodu su Rita susituokė, jis buvo policijos naujokas, o jinai — 
gimnazistė. Ji buvo drovi tamsiaplaukė mergaitė iš puritoniškos italų 
šeimos; tėvai neleisdavo jai grįžti namo vėliau nei dešimtą vakaro. Ne- 
ris buvo iki ausų įsimylėjęs šią skaisčią, nepaprastai dorą tamsaus gy- 
mio gražuolę. 

Iš pradžių Rita žavėjosi savo vyru. Jis buvo nepaprastai stiprus, ir ji 
matydavo, kaip žmonės jo bijo dėl tos jėgos ir dėl to, kad riba tarp gėrio 
ir blogio jam visuomet būdavo labai aiški. Jis retai kada elgdavosi ne- 

taktiškai. Jeigu nesutikdavo su kokio žmogaus ar žmonių grupės nuo- 
mone, laikydavo liežuvį už dantų arba tiesmukiškai prieštaraudavo, bet 
iš mandagumo niekados nepritardavo. Jis buvo grynai sicilietiško būdo 
ir įsiutęs kartais pasidarydavo baisus, bet ant žmonos niekados nesu- 
pykdavo. 

Per penkerius metus Neris tapo vienu iš labiausiai bijomų, taip pat ir 
sąžiningiausių Niujorko policininkų, tačiau laikytis įstatymų jis vers- 
davo savaip. Jis baisiai nemėgo chuliganų, tad pamatęs pulkelį jaunų 
triukšmadarių, užkabinėjančių praeivius, imdavosi greitų ir ryžtingų 
veiksmų. Jis paleisdavo į darbą savo išties nepaprastą fizinę jėgą, ku- 
rios pats iki galo neįvertino. 

Vieną naktį Centriniame parke iššokęs iš patrulinio automobilio jis 
išrikiavo prie sienos šešis chuliganus, vilkinčius šilkinėmis striukėmis. 
Jo porininkas, žinodamas Nerio būdą ir nenorėdamas įsivelti į nemalo- 
numus, liko sėdėti prie vairo. Tie šeši bemaž dvidešimtmečiai vaikinai 
stabdė praeivius ir reikalavo iš jų cigarečių. Jie darė tai grasindami, 
kaip kartais mėgsta jaunuoliai, bet nė vienas praeivis nuo jų nenukentė- 
jo. Pamatę einant pro šalį merginas, jie rodydavo lytinį aktą mėgdžio- 
jantį gestą, kurį dažniau išvysi Prancūzijoje negu Amerikoje. 

Neris sustatė juos prie akmeninės sienos, skiriančios Centrinį parką 
nuo Aštuntosios aveniu. Nors dar nebuvo sutemę, Neris buvo pasiėmęs 
savo mėgstamą ginklą — didžiulį žibintuvėlį. Pistoleto niekad neišsi- 
traukdavo - jis buvo nereikalingas. Jam įpykus jo veidas pasidarydavo 
toks žvėriškai baisus, kad pamačius jį, ir dar uniformą, chuliganams 
paprastai imdavo drebėti kinkos. Taip atsitiko ir šitiems. 

Neris paklausė pirmojo juoda šilkine striuke vilkinčio jaunuolio: 

— Pavardė? 

Jaunuolis nurodė airišką pavardę. 

— Dink iš gatvės. Jeigu dar kartą šįvakar pamatysiu — bus blogai. 

Albertas mostelėjo žibintuvėliu, ir jaunuolis nuskubėjo šalin. Neris 
pakartojo procedūrą su kitais dviem jaunuoliais ir taip pat juos paleido. 
Tačiau ketvirtasis vaikinas nurodė itališką pavardę ir šyptelėjo Neriui, 
tarsi pretenduodamas į kažkokį giminystės ryšį - mat Nerio itališka kil- 
mė buvo aiškiai matyti. Neris įdėmiai pasižiūrėjo į jaunuolį ir pateikė 
jam visai nereikalingą klausimą: 

— Tu - italas? 

Jaunuolis išsišiepė, neslėpdamas pasitikėjimo savimi. Neris taip vo- 
žė jam per kaktą žibintuvėliu, kad vaikinas parkrito ant kelių; iš pra- 
kirstos kaktos veidu pasruvo kraujas. 

— Ak tu, šunsnuki! — užkriokė ant jo Neris. - Tu darai gėdą italams. 
Tu gadini mums visiems reputaciją. Stokis! 

Jis spyrė jam į šoną — be gailesčio, bet ne itin smarkiai. 

— Eik namo ir nesirodyk daugiau gatvėje! Ir žiūrėk, kad niekados 
daugiau nepamatyčiau vilkinčio šitą striukę, nes taip įkrėsiu, kad atsi- 
dursi ligoninėje. Dabar šiaušk namo. Tau pasisekė, kad aš ne tavo 
tėvas. 

Su kitais dviem chuliganėliais Albertas nesiterliojo. Jis tiesiog nusi- 
varė juos Aštuntąja aveniu, spardydamas į užpakalius ir liepdamas ne- 
sirodyti daugiau tą vakarą gatvėje. 

Šitokie susidūrimai baigdavosi taip greitai, kad nespėdavo susirink- 
ti žioplių minia ir niekas neprotestuodavo prieš jo veiksmus. Neris įsės- 
davo į mašiną, ir jo porininkas paspausdavo akceleratorių. Aišku, kar- 
tais pasitaikydavo ir tikrai smarkių vyrukų, kurie nebūdavo linkę leng- 
vai nusileisti ir net išsitraukdavo peilį. Tokiems išties negalėjai pavydėti: 
Neris kaipmat iki kraujo juos sumušdavo su pagarbią baimę keliančiu 
nuožmumu ir įmesdavo į patrulinį automobilį. Juos areštuodavo ir ap- 
kaltindavo pareigūno užpuolimu, bet dažniausiai bylos SA 
turėdavo būti atidėtas, iki jie bus išrašyti iš ligoninės. 

Po kurio laiko Nerį pervedė į nuovadą, kurios teritorijoje buvo ys 
tinių Tautų Organizacijos pastatai; pagrindinė priežastis ta, kad nerodė 
savo nuovados viršininkui deramos pagarbos. Turėdami diplomatinę 
neliečiamybę, JTO darbuotojai statydavo savo limuzinus, kur pakliūva, 
nepaisydami draudžiamųjų ženklų. Neris pasiskundė savo viršininkams, 
bet jam liepė nekelti triukšmo ir paprasčiausiai nekreipti dėmesio į 
pažeidėjus, tačiau vieną vakarą gretima gatvele buvo neįmanoma pra- 
važiuoti dėl nerūpestingai paliktų automobilių. Buvo po vidurnakčio; 
Neris pasiėmė iš patrulinio automobilio didįjį žibintuvėlį ir, perėjęs 
gatvele, sudaužė į šipulius visų automobilių priekinius stiklus. Net 
aukšto rango diplomatai sugaišo kelias dienas, kol pagaliau jiems bu- 
vo įstatyti nauji stiklai. Į nuovadą pasipylė protestai diplomatų, reika- 
laujančių ginti nuo šitokio vandalizmo. Praėjus savaitei po šio įvykio, 
viršininkai ėmė suprasti, kas iš tikrųjų dedasi, ir Albertas Neris buvo 
pervestas į Harlemą. 

Netrukus vieną sekmadienį Neris su žmona nuėjo aplankyti našle 
likusios jo sesers, gyvenančios Brukline. Albertas Neris, kaip ir visi 
siciliečiai, mylėjo savo seserį ir stačiai nuožmiai ją globojo, tad bent 
jau kartą per porą mėnesių būtinai aplankydavo, norėdamas įsitikinti, 
kad jai nieko nestinga. Sesuo buvo gerokai už jį vyresnė ir turėjo dvide- 

šimtmetį sūnų Tomą. Augdamas be tėvo, Tomas kėlė rūpesčių; jis jau 
turėjo keletą smulkių incidentų su policija ir apskritai ėjo šunkeliais. 
Neriui kartą teko pasinaudoti pažintimis policijoje, kad sūnėno nepa- 
trauktų į teismą už vagystę. Tuokart Neris sutramdė savo pyktį, bet 
įspėjo jaunuolį: 

- Tomai, jeigu mano seseriai reikės dar kartą verkti dėl tavęs, aš pats 
tave sutvarkysiu. 

Albertas norėjo ne tiek pagrasinti, kiek draugiškai kaip dėdė įspėti. 
O Tomas bijojo savo dėdės Alo, nors ir buvo smarkiausias vaikis tame 
rajone, kur smarkuolių netrūko. 

Tą sekmadienį dėdei apsilankius, Tomas tebemiegojo savo kamba- 
ryje, nes tik paryčiais parsirado namo. Motina nuėjusi jį pažadino ir 
paliepė apsirengti, kad galėtų papietauti su savo dėde ir dėdiene. 

— Man nusišikti, netrukdyk miegoti, — pro praviras duris pasigirdo 
šiurkštus jaunuolio balsas, ir motina grįžo į virtuvę atsiprašomai šypso- 
damasi. 

Taigi jie pietavo be Tomo. Neris paklausė sesers, ar turinti rimtų 
nemalonumų dėl sūnaus, bet ji papurtė galvą. 

Neris su žmona buvo beišeiną, kai Tomas pagaliau atsikėlė. Burbte- 
lėjęs „labas“, jis nuėjo į virtuvę ir iš ten suriko: 

- Ei, motin, išvirk man ką nors valgyti! 

„Bet tai buvo ne prašymas, o veikiau išlepinto vaiko įsakymas. 

— Atsikelk, kai metas pietums, — irzliai atšovė motina, — ir galėsi 
pavalgyti. Dėl tavęs aš nesirengiu antrą kartą virti. 

Tai buvo nemalonus barnis, kokių dažnai pasitaiko kiekvienoje šei- 
moje, bet dabar Tomas, dar nespėjęs prasikrapštyti akių ir mažumą su- 
irzęs, padarė klaidą. 

— A, atsipisk su tom savo priekabėmis! Einu į miestą ir ten pavalgysiu. 

Vos tik tai pasakęs, jis pasigailėjo. Dėdė Alas puolė jį kaip katė pelę. 
Ne tiek už šį konkretų sesers įžeidimą, kiek todėl, kad jis aiškiai buvo 
įpratęs šitaip kalbėti su savo motina, kai juodu būdavo vieni. Jos broliui 
girdint, Tomas nedrįsdavo šitaip kalbėti; šį sekmadienį jis paprasčiau- 
siai nerūpestingai pasielgė — savo nelaimei. 

Dviem išsigandusioms moterims matant, Albertas negailestingai ir 
apgalvotai jį sumušė. Iš pradžių vaikinas mėgino gintis, bet netrukus 
liovėsi priešinęsis ir tik maldavo pasigailėti. Neris talžė jį per veidą, kol 
jam ištino lūpos ir iš jų pasipylė kraujas. Paskui užlaužė jam atgal galvą 
ir trenkė jį į sieną; kai nuo smūgio į pilvą Tomas kniūbsčias išsitiesė ant 
grindų, Albertas ėmė murkdyti jam veidą į kilimą. Liepęs moterims 

palaukti, išsivedė Tomą laukan ir įsisodinęs į automobilį išdrožė jam 
pamokslą: 

-— Jeigu mano sesuo kada nors pasiskųs, kad tu vėl šitaip su ja kalbė- 
jai, šiandieninę pylą tu prisiminsi kaip kekšės bučinius. Aš noriu, kad 
tu ateitum į doros kelią. Dabar grįžk namo ir perduok mano žmonai, 
kad aš jos laukiu. 

Praėjus dviem mėnesiams po šio įvykio, Alas Neris parėjęs vėlų va- 
karą iš savo pamainos pamatė, kad Rita jį paliko. Susikrovusi visus 
savo drabužius, ji grįžo pas tėvus. Iš uošvio jis sužinojo, kad Rita jo 
bijo; jai baugu su juo gyventi dėl jo būdo. Albertas negalėjo tuo patikė- 
ti, jis buvo apstulbęs. Jis nėkart nebuvo sudavęs žmonai, jis niekad jai 
negrasino ir visuomet jautė tik meilę. Taigi šis jos poelgis jį taip suglu- 
mino, kad nutarė keletą dienų palūkėti, prieš eidamas į jos tėvų namus 
su ja pasikalbėti. 

Jam nepasisekė - kitą vakarą per savo budėjimą prisidarė nemalo- 
numų. Kai jo automobilis važinėjo po Harlemą, jiems paskambino ir 
pranešė, kad užpulti žmonės ir jų gyvybei gresiąs pavojus. Kaip pa- 
prastai, Neris iššoko iš patrulinio automobilio jam dar ne visai sustojus. 
Buvo jau po vidurnakčio, tad jis pasiėmė savo didįjį žibintuvėlį. Kur 
vyksta nusikaltimas, buvo nesunku nustatyti — prie vieno įėjimo į gyve- 
namąjį namą būriavosi žmonės. 

— Ten toks vyras pjausto mergaitę, — tarė jam sena negrė. 

Neris įėjo į koridorių; jo gale pro praviras duris sklido šviesa ir buvo 
girdėti dejonės. Tebelaikydamas žibintuvėlį rankoje, jis nuėjo korido- 
riumi ir pasuko pro praviras duris. 

Jis vos nesuklupo, užkliuvęs už dviejų negrių kūnų. Viena buvo gal 
dvidešimt penkerių metų, antra — ne daugiau kaip dvylikos. Abi buvo 
pasruvusios kraujais — jų veidai ir krūtinės buvo supjaustytos skustuvu. 
Svetainėje Neris išvydo vyrą, kuris tai padarė; Neris puikiai jį pažinojo. 

Tai buvo Veksas Beinzas, policijai gerai žinomas suteneris, prekiau- 
tojas narkotikais ir mušeika. Dabar jo akys buvo nuo narkotikų išvirtu- 
sios ant kaktos, ranka, laikanti peilį, drebėjo. Neris prieš dvi savaites jį 
sulaikė už tai, kad gatvėje sumušė vieną iš savo kekšių. „Ė, vyruti, čia 
ne tavo reikalas!“ — atrėžė jam Beinzas, o ir Alberto porininkas patarė — 
girdi, tegul tie juočkiai pjauna vieni kitus, jeigu jiems patinka — bet 
Neris vis dėlto nusitempė Beinzą į nuovadą; jau kitą dieną suteneris 
buvo paleistas už užstatą. 

Neris niekad nejautė didelės simpatijos negrams, o dirbant Harleme 
tos simpatijos anaiptol nepadaugėjo. Visi vyrai vartodavo narkotikus 

arba girtuokliaudavo, o moterys dirbdavo arba prekiaudavo savo kūnu, 
kad juos išlaikytų. Albertas nenorėjo turėti nieko bendra su visais tais 
šunsnukiais. Taigi jį įsiutino, kad Beinzas šitaip įžūliai nusikalsta įsta- 
tymams, o išvydus tą skustuvu visą supjaustytą mergaitę jam pasidarė 
šleikštu. Kuo šalčiausiai viską apgalvojęs, jis nutarė nevežti Beinzo į 
nuovadą. 

Tačiau tuo metu jam už nugaros bute jau būriavosi liudytojai - žmo- 
nės, gyveną tame pastate, ir jo porininkas. 

— Mesk peilį, tu areštuotas, — paliepė Beinzui Neris. 

Beinzas nusijuokė. 

— Vyruti, be pistoleto tu manęs neareštuosi; 0 gal nori paragauti ši- 
to? — jis iškėlė peilį. 

Neris puolė žaibiškai, kad jo porininkas nespėtų išsitraukti pistole- 
to. Negras dūrė peiliu, bet būdamas puikios reakcijos Neris sugebėjo 
sučiupti jo kumštį su peiliu kairiąja ranka, o dešiniąja bemaž neužsimo- 
jęs tvojo žibintuvėliu Beinzui per galvą. Nuo smūgio nusikaltėliui pa- 
kirto kojas, jis juokingai lyg girtas susvirduliavo, ir peilis iškrito jam iš 
rankų. Beinzas buvo visai bejėgis, tad antras Nerio smūgis buvo nepa- 
teisinamas, kaip vėliau remiantis liudytojų ir jo porininko parodymais 
buvo nuspręsta per svarstymą policijos valdyboje ir jo teisme. Neris 
vožė Beinzui per viršugalvį su tokia neįtikėtina jėga, kad žibintuvėlio 
stiklas sudužo į šipulius, o reflektorius su lempute nulėkė į kitą kamba- 
rio galą. Sunkus aliumininis žibintuvėlio vamzdelis persikreipė, ir jei- 
gu ne viduje esančios baterijos, būtų sulinkęs į pasagą. Vienas persi- 
gandęs šios scenos liudytojas, negras, gyvenęs tame name ir vėliau teisme 
davęs parodymus prieš Nerį, pasakė: 

— Vyruti, tai tikrai kietakaktis nigeris. 

Vis dėlto Beinzo galva nebuvo pakankamai kieta - prožektorius įlaužė 
jam kaukolę, ir po dviejų valandų jis mirė Harlemo ligoninėje. 

Albertas Neris vienintelis nustebo, kai policijos valdyboje jam buvo 
pateiktas kaltinimas už nepateisinamą jėgos panaudojimą. Jis buvo at- 
leistas iš pareigų ir patrauktas baudžiamojon atsakomybėn. Jis buvo 
apkaltintas žmogaus nužudymu ir nuteistas kalėti nuo vienerių iki de- 
šimties metų, bet per tą laiką jį apėmė toks įniršis ir tokia neapykanta 
visai visuomenei, kad jam tai buvo nė motais. 

Jam galvoje netilpo: jį drįso patupdyti į kalėjimą už tai, kad užmušė 
tokį gyvulį kaip tas juodasnukis suteneris! Jiems visiškai nerūpėjo ta 
moteris ir ta mergaitė, kurias jis supjaustė skustuvu, subjaurojo visam 
gyvenimui - jos dar gydėsi ligoninėje. 

sis — atsižvelgdami į tai, kad buvo policininkas ir ypač į jo prasižengi- 
mo pobūdį. Kai kurie jo bičiuliai policininkai jau užtikrino jį pasikalbė- 
senoviško tipo italas, Bronkso žuvų turgaus savininkas, suprato, kad 
toks žmogus kaip Albertas Neris turi nedaug galimybių išlikti gyvas 
per tuos metus kalėjime: jį gali nužudyti koks kitas kalinys, o jeigu ne, 
jis pats tikrų tikriausiai ką nors nudobs. Jausdamas kaltę, kad duktė 
paliko puikų vyrą dėl kažkokių moteriškų užgaidų, Nerio uošvis pa- 
naudojo savo pažintis su Korleonių Šeima (jis mokėdavo duoklę už 
globą vienam jos atstovui ir veltui tiekdavo geriausias žuvis pačiam 
Korleonei) ir paprašė jį užtarti. 

Korleonių Šeima buvo girdėjusi apie Albertą Nerį. Apie jį, kaip smar- 
kų ir teisingą policininką, bemaž sklido legendos; jis garsėjo kaip žmo- 
gus, su kuriuo negalima krėsti pokštų, kaip žmogus, galintis įvaryti bai- 
mės vien savo asmenybe, netgi be uniformos ir teisėtai nešiojamo pis- 
toleto. Korleonių Šeima visuomet domėjosi tokiais žmonėmis. Tas faktas, 
kad buvo policininkas, neturėjo itin didelės reikšmės. Ne vienas jau- 
nuolis kelią į tikrąjį savo likimą pradėdavo nuo klystkelių. Laikas ir 
lemtis dažniausiai atverdavo jiems akis. 

Pitas Klemenca, turėdamas jautrią uoslę geriems kadrams, atkreipė 
Tomo Heigeno dėmesį į istoriją su Neriu. Heigenas įdėmiai perskaitė 
oficialią policijos bylą ir išklausė Klemencą. 

— Ko gero, čia mums bus antras Lukas Brazis, — tarė jis. 

Klemenca energingai linktelėjo galvą. Nors jis buvo labai storas, 
visiškai nepasižymėjo storuliams būdingu geraširdiškumu. 

— Tu perskaitei mano mintis. Tuo turėtų susidomėti pats Maiklas. 

Taigi, nespėjus pervesti Alberto Nerio iš kardomojo kalinimo įstai- 
gos į kalėjimą valstijos šiaurėje, jam buvo pranešta, kad teisėjas peržiū- 
rėjo jo bylą, nes aukšti policijos pareigūnai pateikė naujų duomenų ir 
liudytojų parodymų. Nuosprendis buvo pakeistas lygtine bausme, ir Ne- 
ris buvo paleistas. 

Albertas Neris buvo ne kvailys, o jo uošvis - ne iš tų kuklių žmoge- 
lių, kurie slepia savo nuopelnus, tad Neris sužinojo, kaip atgavo laisvę, 
ir grąžino uošviui skolą, sutikdamas išsiskirti su Rita. Paskui Albertas 
nukako į Long Byčą padėkoti savo geradariui, aišku, iš anksto susita- 
ręs. Maiklas priėmė jį savo kabinete. 

Neris oficialiai išreiškė savo padėką, tad buvo nustebintas ir nudžiu- 
gintas, kaip šiltai į ją reagavo Maiklas. 

— Velniai griebtų, aš negalėjau jiems leisti šitaip pasielgti su mano 
tėvynainiu, — tarė Maiklas. - Jie privalėjo apdovanoti tave medaliu. Bet 
tiems prakeiktiems politikieriams ant visko nusišikti, jiems terūpi juos 
spaudžiančios grupuotės. Žinai, aš niekad nebūčiau kišęsis, jei nebū- 
čiau visko patikrinęs ir pamatęs, kaip nepelnytai su tavim pasielgta. 
Vienas mano žmogus kalbėjosi su tavo seserim, ir ji papasakojo, kaip tu 
visuomet rūpinaisi ja ir jos sūnumi, kaip atvedei jį į doros kelią ir nelei- 
dai nueiti šunkeliais. Pasak tavo uošvio, tu esi šauniausias vaikinas pa- 
saulyje. Tokių kaip tu reta. 

Maiklas taktiškai neužsiminė apie tai, kad jį paliko žmona. Juodu 
mažumą pasišnekučiavo. Albertas buvo nekalbus žmogus, bet Maiklui 
Korleonei atvėrė širdį. Maiklas tebuvo gal penkeriais metais už jį vy- 
resnis, bet Neris kalbėjo su juo, tarsi jis būtų gerokai vyresnis ir tiktų 
jam į tėvus. 

— Nėra prasmės ištraukus iš kalėjimo palikti tave likimo valiai, — 
galop tarė Maiklas. — Galiu rasti tau darbo. Aš investavęs kapitalą Las 
Vegase; turint galvoje tavo patirtį, galėtum dirbti viešbučio saugumo 
tarnyboje. Na, o jeigu norėtum užsiimti kokiu smulkiu verslu, aš galė- 
čiau susitarti su bankais, kad tau duotų paskolą. 

Neris pajuto dėkingumą ir podraug sutriko. Jis išdidžiai atsisakė, 
pridurdamas, kad teismo sprendimu jis niekur negalįs išvykti. 

— Visa tai niekai, smulkmenos, aš galiu jas sutvarkyti, — iškart pasi- 
šovė Maiklas. - Užmiršk apie tą teismo sprendimą; aš tik sutvarkysiu 
tau geltonąjį lapą, kad bankininkai nesispyriotų. 

Geltonasis lapas buvo policijos sudarytas asmens kriminalinių nusi- 
žengimų sąrašas, paprastai įteikiamas teisėjui, kuris atsižvelgdavo į jį, 
skirdamas nuteistajam bausmę. Neris pakankamai ilgai išdirbo polici- 
joje, tad žinojo, jog teisėjai dažnai paskirdavo gangsteriams švelnias 
bausmes todėl, kad papirkti Policijos archyvo raštininkai įteikdavo jiems 
„Švarius“ geltonuosius lapus. Taigi Albertas per daug nenustebo, kad 
Maiklas Korleonė gali sutvarkyti šį reikalą — jam tik buvo nuostabu, 
kad šitaip stengiamasi dėl jo. 

— Jeigu man reikės pagalbos, duosiu žinią, — tarė Neris. 

— Gerai, gerai, — atsakė Maiklas ir dirstelėjo į laikrodį, tad Neris 
suprato tai kaip ženklą, kad pokalbis baigtas ir atsistojo, norėdamas 
išeiti. Maiklas jį vėl nustebino. 

-— Pietų metas, - tarė jis. — Eikš, papietausi su manim ir mano šeima. 
Mano tėvas sako norįs su tavim susipažinti, tad nueisime pas jį į namus. 
Motina žadėjo pavaišinti tikru sicilietišku patiekalu — keptais pipirais 
su kiaušiniais ir dešra. 

Nuo tada, kai Alberto tėvai mirė, palikę jį, penkiolikmetį berniuką, 
našlaičiu, Jis dar niekad taip maloniai nesijautė, kaip tą popietę. Donas 
Korleonė buvo be galo draugiškas, o sužinojęs, kad Alberto tėvai buvo 
kilę iš kaimelio, kurį nuo jo paties kaimo skyrė vos kelios minutės ke- 
lio, neapsakomai nudžiugo. Pašnekesys buvo įdomus, valgiai gardūs, o 
raudonas vynas stiprus. Neriui dingtelėjo mintis, kad pagaliau jis atsi- 
dūrė tarp tikrai savų žmonių. Jis suprato tesąs atsitiktinis svečias, bet 
žinojo galįs tokiame pasaulyje įsigyti pastovią kertelę, kurioje jaustųsi 
laimingas. 

Maiklas ir Donas palydėjo jį iki automobilio. 

—Tuesi šaunus vaikinas, — spausdamas jam ranką tarė Donas. - Štai 
pažvelk į mano sūnų Maiklą. Aš mokau jį alyvų aliejaus verslo, nes 
senstu ir noriu nusišalinti nuo reikalų. Taigi jis kartą prieina prie manęs 
ir sako norįs įsikišti į tą tavo nedidelę istoriją. Mokykis prekiauti alieju- 
mi, ir gana, subaru aš jį, bet jis neatstoja nuo manęs. Štai koks šaunus 
sicilietis, aiškina jis man, o jie nori taip šlykščiai su juo pasielgti. Jis 
neatlyžo, nedavė man ramybės, kol galop aš pats susidomėjau tuo rei- 
kalu. Aš tau pasakoju tai tik norėdamas pasakyti, kad Maiklas buvo 
teisus. Dabar, kai su tavim susipažinau, džiaugiuosi tavim pasirūpinęs. 
Taigi jei mes galėsime dar kuo padėti, tik paprašyk, supratai? Mes — 
tavo paslaugoms. 

(Prisimindamas Dono gerumą, Neris gailėjosi, kad jis jau miręs ir 
nebepamatys, kokią paslaugą jis, Neris, šiandien padarys jam.) 

Albertui prireikė mažiau nei trijų dienų apsispręsti. Jis ne tik suprato 
esąs viliojamas, bet dar ir šį tą daugiau: kad Korleonių Šeima pritaria 
poelgiui, kurį visuomenė pasmerkė ir už kurį jį nubaudė, kad Korleonių 
sukurtame pasaulyje jis jausis laimingesnis negu anapus jo ribų. Jis dar 
suprato, kad savosiose — siauresnėse — ribose Korleonių Šeima galin- 
gesnė už išorinį pasaulį. 

Albertas dar kartą apsilankė pas Maiklą ir viską atvirai išklojo. Jis 
nenorįs dirbti Las Vegase, bet sutiktų dirbti Šeimai Niujorke. Jis aiškiai 
pažadėjo savo ištikimybę. Neris matė, kad Maiklas sujaudintas. Taip ir 
buvo susitarta, bet Maiklas užsispyrė, kad Neris prieš pradėdamas dirb- 
ti paatostogautų Šeimai priklausančiame Majamio viešbutyje; visos jo 
išlaidos bus apmokėtos, be to, jam avansu bus išduotas mėnesinis atly- 
ginimas, kad jis turėtų pakankamai pinigų ir galėtų smagiai pagyventi. 

Pertas atostogas Neris pirmąsyk paragavo prabangos. Viešbučio dar- 
buotojai šokinėjo aplink jį, sakydami: „A, jūs esate Maiklo Korleonės 
draugas?“ Apie tai buvo iš anksto pranešta visiems. Jis gavo ne ankštą 

kambarėlį, kaip koks vargšas giminaitis, o vieną iš prabangių numerių. 
Vyras, vadovaujantis viešbučiui priklausančiam naktiniam klubui, pa- 
rūpino jam gražių merginų. Kai Neris grįžo į Niujorką, jo požiūris į 
gyvenimą buvo mažumą pakitęs. 

Nerį paskyrė į Klemencos būrį, ir šis vyras, puikiai nusimanantis 
apie kadrus, atidžiai jį išmėgino, ėmęsis tam tikrų atsargumo priemo- 
nių — juk Neris kadaise buvo policininkas. Tačiau įgimtas Nerio nuož- 
mumas pasirodė besąs stipresnis už sąžinės graužimą (nors vargu ar ji 
kada nors jį graužė) atsidūrus, taip sakant, kitoje barikadų pusėje. Nė 
metams nepraėjus, jis gavo kovos krikštą ir trauktis atgal nebegalėjo. 

Klemenca jį liaupsino: Neris esąs stebuklas, naujas Lukas Brazis. 
Jis netgi pranoks Luką, gyrėsi Klemenca: juk Neris buvo jo atradimas. 
Fiziniu požiūriu tai buvo fantastiškas vyras — jo reakcija ir judesių ko- 
ordinacija buvo tokios žaibiškos, kad jis būtų galėjęs tapti antruoju Džou 
Dimadžiju?!. Klemenca, be to, suprato, kad pats tokio žmogaus kaip 
Neris nesuvaldys. Taigi Neris buvo priskirtas tiesiogiai Maiklui, o To- 
mas buvo tas būtinas buferis tarp jų. Jis turėjo ypatingą statusą, tad 
gaudavo didelį atlyginimą, bet jam buvo draudžiama rengti totalizato- 
rius ar plėšikauti. Buvo aiškiai matyti, kad Albertas neapsakomai ger- 
bia Maiklą, tad vieną dieną Heigenas juokais pasakė Maiklui: 

— Na, dabar tu turi savo Luką. 

Maiklas linktelėjo galvą. Jis pasiekė savo tikslą: Albertas Neris jam 
tarnaus iki mirties. Tai padaryti jam padėjo gudrybė, kurios jis, aišku, 
išmoko iš paties Dono. Tada, kai Maiklas ištisomis dienomis mokėsi 
verslo iš savo tėvo, jis kartą paklausė: 

- Kaip čia buvo, kad tu pasitelkei į pagalbą tokį žmogų kaip Lukas 
Brazis? Jis gi buvo tikras gyvulys. 

Donas ėmė jį mokyti: 

- Šiame pasaulyje esama žmonių, kurie prašosi, kad juos užmuštų. 
Tu tikriausiai esi matęs tokių. Jie ginčijasi lošdami, jie įsiutę iššoka iš 
automobilio, jei kas vos įbrėžia jų mašinos sparną, jie žemina ir šanta- 
žuoja žmones, kurių galimybių nežino. Aš mačiau vieną tokį kvailį, 
kuris tyčia siutino būrį pavojingų žmonių, nors pats neturėjo kaip apsi- 
ginti. Tie žmonės eina per pasaulį šaukdami: „Užmuškite mane, už- 
muškite mane“, ir visuomet atsiranda tokių, kurie pasirengę padaryti 
jiems šią paslaugą — mes kasdien skaitome apie tai laikraščiuose. Tokie 
žmonės, aišku, pridaro daug žalos ir kitiems. Vienas iš tokių buvo Lu- 

kas Brazis, bet jis buvo toks nepaprastas žmogus, kad ilgą laiką niekas 
negalėjo jo užmušti. Dauguma tų žmonių mūsų nedomina, bet tokį kaip 
Brazis galima panaudoti kaip galingą ginklą. Keblumas štai koks: ka- 
dangi jis nebijo mirties ir netgi jos ieško, reikia padaryti taip, kad tap- 
tum vieninteliu žmogumi, nuo kurio rankos jis nenorėtų žūti. Kai jis 
bijos vieno — ne mirties, o kad jį užmušti gali tu, — jis jau tavo rankose. 

Tai buvo viena iš vertingiausių pamokų, gautų iš Dono prieš jo mir- 
ti, ir Maiklas ja pasinaudojo tam, kad paverstų Albertą Nerį savo Luku 
Braziu. 

Dabar, vienas sėdėdamas savo bute Bronkse, Neris rūpestingai valė 
šepečiu policininko uniformą, rengdamasis ją apsivilkti. Paskui jis nu- 
blizgins pistoleto dėklą, be to, reikės nuvalyti uniforminės kepurės sna- 
pelį, išblizginti tvirtus juodus batus. Neris dirbo noriai. Jis surado savo 
vietą pasaulyje. Maiklas Korleonė parodė jam visišką pasitikėjimą, ir 
šiandien Albertas to pasitikėjimo neapvils. 


TRISDEŠIMT PIRMAS SKYRIUS 


Tą pačią dieną į Long Byčo alėją atvažiavo du limuzinai. Vienas iš 
šių didelių automobilių turėjo vežti Konę Korleonę, jos motiną ir du 
vaikus į oro uostą. Karlo Ricio šeima ketino atostogauti Las Vegase 
prieš visam laikui persikeldama į šį miestą. Nepaisydamas Konės prieš- 
taravimų, išvykti per Karlą įsakė Maiklas. Jis nesivargino aiškindamas 
norįs, kad Korleonių ir Barzinių Šeimų pasitarimo alėjoje neliktų nė 
vieno žmogaus. Pats pasitarimas buvo laikomas didžiausioje paslapty- 
je, apie jį žinojo tik Šeimos būrių vadai. 

Kitas limuzinas turėjo vežti Kei ir jos vaikus į Niu Hampšyrą pasi- 
svečiuoti pas jos tėvus. Maiklas privalėjo pasilikti Long Byče, nes turė- 
jo tokių svarbių reikalų, kad jokiu būdu negalėjo išvykti. 

Išvakarėse jis pranešė Karlui Riciui, kad šis būsiąs jam kelias dienas 
reikalingas Long Byče - pas žmoną ir vaikus jis galėsiąs nuvykti vė- 
liau. Konė įsiuto. Ji mėgino Maiklui prisiskambinti, bet jis buvo išvy- 
kęs į Niujorką. Dabar Konė žvalgėsi jo alėjoje, bet Maiklas buvo užsi- 
daręs su Heigenu, įsakęs netrukdyti. 

Karlas įlaipino ją į automobilį, ir Konė atsisveikindama jį pabu- 
čiavo. 


403 


- Jeigu po dviejų dienų ten nepasirodysi, grįšiu tavęs pasiimti, — 
pagrasino ji. 

Karlas nusišypsojo mandagia vyro ir meilužio šypsena. 

— Aš atskrisiu, — pažadėjo jis. 

-— Kaip manai, kam tu reikalingas Maiklui? — iškišusi galvą pro lan- 
gelį paklausė ji. Iš susirūpinimo suraukta kakta darė ją seną ir nepa- 
trauklią. 

Karlas gūžtelėjo pečiais. 

- Jis man žada stambų verslą. Gal apie tai ir nori pasikalbėti - bent 
jau taip užsiminė. 

Karlas nežinojo apie pasitarimą su Barzinių Šeima, numatytą tam 
vakarui. 

— Tikrai, Karlai? — netvėrė džiaugsmu Konė. 

Karlas patvirtindamas savo žodžius linktelėjo galvą. Limuzinas iš- 
važiavo pro alėjos vartus. Tik tada Maiklas atėjo atsisveikinti su Kei ir 
dviem savo vaikais. Priėjo ir Karlas, jis palinkėjo Kei gero kelio ir gerų 
atostogų. Galop ir antrasis limuzinas pajudėjo ir išvažiavo pro vartus. 

- Atsiprašau, kad turėjau užlaikyti tave čia, Karlai. Daugiau poros 
dienų neprireiks. 

— Nė kiek neprieštarauju, - bemat užtikrino Karlas. 

-— Gerai. Būk prie telefono — aš tau paskambinsiu, kai būsi man 
reikalingas. Iki to laiko man reikia gauti šiokios tokios informacijos. 
Sutarta? 

-— Žinoma, Maiklai, žinoma. 

Karlas nuėjo į savo namus, paskambino į Vestberį meilužei, pas ku- 
rią paslapčiomis lankydavosi, ir pažadėjo jai pasistengsiąs vėlai vakare 
atvažiuoti, o paskui pasiėmė butelį ruginio viskio ir ėmė laukti. 

Laukė jis ilgai. Tuoj po dvylikos pro vartus ėmė važiuoti automobi- 
liai. Jis pamatė, kaip iš vieno išlipo Klemenca, o truputį vėliau iš kito — 
Tesijas. Vienas iš asmens sargybinių įleido juos į Maiklo namus. Po 
kelių valandų Klemenca išvažiavo, bet Tesijas lauke taip ir nepasirodė. 

Karlas išėjo pakvėpuoti grynu oru. Jis vaikštinėjo po alėją ne dau- 
giau kaip dešimt minučių. Jis pažinojo visus sargybinius, budėjusius 
prie namų, 0 su kai kuriais iš jų net bičiuliavosi, tad manė paplepėsiąs 
su jais, kad greičiau bėgtų laikas. Jo nuostabai, nė vieno iš budinčių tą 
dieną vyrų jis nepažinojo. Jis dar labiau nustebo pamatęs, kad budin- 
tiems prie vartų vadovauja Rokas Lamponė - Karlas žinojo, kad Rokas 
užima Šeimoje pernelyg aukštą postą ir neturėtų atlikinėti tokių lioka- 
jiškų pareigų, nebent dėtųsi kažkas nepaprasta. 

Rokas draugiškai jam nusišypsojo ir pasilabino. Karlas pasidarė at- 


sargus. 

— Ė, o aš maniau, kad tu vyksti atostogų su Donu? - tarė Rokas. 

Karlas gūžtelėjo pečiais. 

— Maiklas norėjo, kad dar pabūčiau porą dienų. Jis turi man kažko- 
kio darbo. 

— Aha, jis man irgi taip sakė, o paskui liepė saugoti vartus. Bet ką, 
velniai griebtų, padarysi — jis juk bosas, - Roko tonas buvo nevisai 
pagarbus - jis davė suprasti, kad Maiklas ne toks žmogus, koks buvo 
Donas. 

— Maiklas žino, ką daro, - užsistojo jį Karlas. 

Rokas nuleido šį priekaištą negirdomis. Karlas atsisveikino ir parėjo 
namo. Kažkas dėjosi, bet kas — Rokas nežinojo. 


**+ 


Maiklas stovėjo prie svetainės lango ir stebėjo vaikštinėjantį po alė- 
ją Karlą. Heigenas atnešė jam taurelę stipraus konjako, ir Maiklas dė- 
kingas gurkšnojo. 

— Maiklai, laikas tau judėti, — išgirdo jis už nugaros tylų Heige- 
no balsą. 

-— Gaila, kad viskas taip greitai. Ak, kad senis būtų kiek ilgiau pa- 
traukęs. 

— Viskas vyks pagal planą, — ramino jį Heigenas. - Jeigu aš nesuklu- 
pau, tai tada niekas nesuklupo. Tu viską tikrai gerai parengei. 

Maiklas atsigręžė į jį. 

— Daug ką suplanavo senis. Aš niekad nesuvokdavau, koks jis suma- 
nus. Bet tu turbūt žinai. 

- Tokių kaip jis nėra, — patvirtino Heigenas. - Bet tavo planas gra- 
žus, nepalyginamas. Taigi ir tu šio to vertas. 

-— Pažiūrėsime, kas iš to išeis. Ar Tesijas su Klemenca čia? 

Heigenas linktelėjo galvą. Maiklas ištuštino taurelę. 

- Atsiųsk man Klemencą, aš pats duosiu jam nurodymų. Tesijo aš 
išvis nenoriu matyti. Pasakyk jam tiktai, kad maždaug po pusvalandžio 
būsiu pasirengęs vykti su juo į susitikimą su Barziniu. Paskui Klemen- 
cos žmonės juo pasirūpins. 

- Ar Tesijo išgelbėti nėra galimybės? — paklausė Heigenas, tarsi jam 
visai nerūpėtų. 

— Jokios. 

Mažoje picerijoje, įsikūrusioje siaurutėje Bufalo miesto gatvelėje, 
vyko gyva prekyba. Praėjus pietų metui, lankytojų pagaliau sumažėjo, 
ir pardavėjas paėmė nuo langelio apskritą skardinį padėklą su keliomis 
likusiomis picos porcijomis ir padėjo jį šalia didelės mūrytos krosnies. 
Jis metė akį į krosnį, kurioje kepė picos — sūris dar nepradėjo burbu- 
liuoti. Kai jis atsigręžė į prekystalį, iš už kurio aptarnavo klientus gat- 
vėje, anapus jo pamatė stovintį jauną chuliganiškos išvaizdos vyrą. 

— Duok man porciją, — paprašė vyras. 

Pardavėjas paėmė medine mentele gabalą atšalusios picos ir įkišo į 
krosnį pašildyti. Užuot laukęs gatvėje, klientas nutarė užeiti vidun. Pi- 
cerijoje lankytojų nebuvo. Pardavėjas atidarė krosnį, ištraukė pašildytą 
picą ir padėjo ją priešais klientą, bet šis įdėmiai į jį spoksojo, nesireng- 
damas mokėti. 

- Girdėjau, kad turi ant krūtinės puikią tatuiruotę, — tarė svečias. — 
Dalis jos išlenda virš marškinių, gal parodytum man visą? 

Pardavėjas sustingo, lyg paralyžiaus ištiktas. 

-— Prasisek marškinius! — paliepė lankytojas. 

Pardavėjas papurtė galvą. 

— Aš neturiu jokios tatuiruotės, — atsakė jis su ryškiu akcentu. — Ją 
turi tas, kuris dirba vakarais. 

Svečias nusijuokė. Jo juokas buvo nemalonus - šiurkštus, nenatūralus. 

— Nagi, prasisek marškinius, leisk man pasižiūrėti. 

Pardavėjas ėmė atatupstas trauktis į picerijos gilumą, tikėdamasis 
pasislėpti už didžiulės krosnies, bet tuo metu lankytojas iškėlė ranką 
virš prekystalio. Joje buvo pistoletas. Jis nuspaudė nuleistuką. Kulka, 
pataikiusi pardavėjui į krūtinę, nubloškė jį į krosnį. Vyras iššovė dar 
sykį, ir pardavėjas susmuko ant grindų. Klientas apėjo prekystalį, pasi- 
lenkė prie pardavėjo ir truktelėjęs prasegė marškinius. Krūtinė buvo 
pasruvusi krauju, bet tatuiruotė buvo matyti: peiliu perverta nuogų įsi- 
mylėjėlių porelė. Pardavėjas bejėgiškai kilstelėjo ranką, tarsi mėginda- 
mas apsiginti. - 

— Fabricijau, Maiklas Korleonė siunčia tau linkėjimus, tarė lan- 
kytojas. 

Jis prikišo pistoletą vos per kelis colius pardavėjui prie galvos, pa- 
spaudė nuleistuką ir išėjo iš picerijos. Prie šaligatvio jo laukė automo- 
bilis atidarytomis durelėmis. Jis šoko vidun, ir automobilis nurūko. 

Rokas Lamponė paėmė ragelį telefono, pritaisyto ant vieno iš gele- 
žinių vartų stulpų. 

- Tavo siuntinys paruoštas, — išgirdo jis ragelyje balsą, o paskui iš- 
kart pypsėjimą. 

Rokas sėdo į savo automobilį ir išvažiavo iš alėjos. Perkirtęs Džouns 
Byčo plentą — tą, kuriame žuvo Sonis Korleonė, - jis nuvažiavo į Vonto 
geležinkelio stotį, palikęs ten savo automobilį, persėdo į kitą, kuriame 
jo laukė du vyrai. Jie išvažiavo į Sanraizo plentą ir po dešimties minu- 
čių įsuko į vieno motelio kiemą. Rokas nuėjo į vieną iš vienaaukščių 
šveicariško stiliaus namelių, o vyrai liko sėdėti automobilyje. Spyriu į 
duris jas atidaręs, Rokas įlėkė į kambarį. 

Septyniasdešimtmetis Filipas Tatalja, nuogas kaip naujagimis, sto- 
vėjo prie lovos, kurioje gulėjo jauna mergina. Nors tankūs Tataljos plau- 
kai buvo juodi it derva, jo tarpkojis buvo žilutėlis. Kūnas buvo geibus 
kaip nutukusio paukščio. Rokas suvarė į jį keturias kulkas, visas į pilvą, 
apsisuko ir tekinas pasileido atgal į mašiną. Jį parvežė į Vonto stotį. Jis 
vėl persėdo į savo automobilį ir parvažiavo į Long Byčą. Šnektelėjęs su 
Maiklu, Rokas vėl stojo į savo postą prie vartų. 

Sėdėdamas vienas savo bute, Albertas Neris baigė tvarkyti unifor- 
mą ir neskubėdamas ją apsivilko, o paskui apsijuosė diržą su dėklu. 
Jis grąžino ginklą, kai buvo atleistas iš pareigų, bet per kažkokį val- 
džios neapsižiūrėjimą policininko ženklo iš jo neatėmė. Klemenca pa- 
rūpino jam naują, policijoje naudojamą trisdešimt aštunto kalibro pis- 
toletą, kurio nebuvo galima atsekti. Neris jį išardė, sutepė, patikrino 
gaiduką, vėl surinko ir paspaudė nuleistuką. Jis užtaisė ginklą ir pasi- 
rengė eiti. 

Policininko kepurę įsikišo į storą popierinį maišelį, o ant viršaus 
apsirengė civilinį apsiaustą, kad paslėptų uniformą. Albertas dirstelėjo 
į laikrodį. Po penkiolikos minučių prie namo jo lauks automobilis. Tą 
ketvirtį valandos jis praleido apžiūrinėdamas save veidrodyje. Jis nuta- 
rė, kad atrodo kaip tikras policininkas ir kad niekas tuo nesuabejos. 

Laukiančio automobilio priekyje sėdėjo du Roko Lamponės vyrai. 
Neris atsisėdo ant užpakalinės sėdynės. Kai išvažiavęs iš rajono, kuria- 
me gyveno Neris, automobilis pasuko miesto centro link, jis nusimetė 

apsiaustą ir paliko jį ant automobilio grindų. Atplėšęs popierinį maiše- 
lį, jis išsitraukė policijos pareigūno kepurę ir užsidėjo ją ant galvos. 

Penkiasdešimt penktosios gatvės ir Penktosios aveniu sankryžoje 
automobilis sustojo prie šaligatvio, ir Neris išlipęs nuėjo aveniu. Jis vėl 
vilkėjo uniforma, vėl, kaip ir tūkstančius kartų praeityje, patruliavo gat- 
vėmis. Žmonių buvo tiršta. Jis nuėjo iki Rokfelerio centro, dunksančio 
priešais Šv. Patriko katedrą. Netoliese išvydo limuziną, kurio ieškojo. 
Jis vienintelis stovėjo badydamas akis tarp visos virtinės draudžiančių 
stovėti ženklų su raudonais užrašais. Neris sulėtino žingsnį - jis atėjo 
per anksti. Jis stabtelėjęs užsirašė kažką knygutėje ir nuėjo toliau. Pri- 
ėjęs prie limuzino, sudavė „bananu“ per sparną. Vairuotojas nustebęs 
pakėlė į jį akis. Neris parodė „bananu“ į draudžiamąjį ženklą ir mostu 
paliepė patraukti automobilį. Vairuotojas nusisuko į kitą pusę. 

Neris apėjo automobilį ir sustojo prieš atdarą vairuotojo langelį. Vai- 
ruotojas buvo banditiškos išvaizdos vyrukas — tokius jis labiausiai mėg- 
davo tvarkyti. 

— Nagi, gudruti, stengdamasis kalbėti kuo labiau įžeidžiamu tonu, 
tarė jis, — ar sukišti iškvietimą į teismą tau į subinę, ar važiuosi iš čia? 

Geriau išsiaiškink savo nuovadoje, kieno čia mašina, — atsainiai 
atsakė vairuotojas. — Jeigu nuo to pasijusi laimingas — gali išrašyti man 
baudą. 

-— Nešdinkis iš čia velniop, — tarė Neris, - nes aš išvilksiu tave iš to 
automobilio ir sudaužysiu visą šikną. 

Vairuotojo rankoje kažkaip stebuklingai atsirado dešimties dolerių 
banknotas; dviem pirštais jis sulankstė jį į kvadratėlį ir pamėgino įkišti 
Neriui į antį. Neris vėl nuėjo ant šaligatvio ir pamojęs sulenktu smiliu- 
mi paliepė vairuotojui prieiti. Vairuotojas išlipo. 

— Parodyk vairuotojo pažymėjimą ir automobilio registracijos doku- 
mentus, — tarė Neris. Jis vylėsi priversti vairuotoją užsukti automobilį 
už kampo, bet dabar ta viltis išsisklaidė, nes akies krašteliu Neris pama- 
tė, kaip nulipę Placos pastato laiptais trys kresni vyrai eina jų link. Tai 
buvo pats Barzinis su dviem savo asmens sargybiniais, išsirengę į susi- 
tikimą su Maiklu Korleone. Vos tik pamatęs policininką, vienas iš sar- 
gybinių atsiskyrė ir užbėgo į priekį pasižiūrėti, kuo užkliuvo Barzinio 
automobilis. 

— Kas nutiko? — paklausė jis vairuotojo. 

“Nieko baisaus — man išrašo baudą. Tas vyrukas turbūt tik pradėjo 
dirbti nuovadoje. 

Tuo metu priėjo Barzinis su antruoju sargybiniu. 

- Kas, velniai griebtų, darosi? — suniurzgė Barzinis. 

Neris baigė kažką rašęs savo knygutėje, grąžino vairuotojui doku- 
mentus, paskui įsikišo knygutę atgal į užpakalinę kelnių kišenę ir stai- 
giu judesiu išsitraukęs atkišo savo revolverį. 

Jis suvarė Barziniui tris kulkas į plačią jo krūtinę, ir tik tada trys jo 
parankiniai atsipeikėję puolė slėptis. Neris įsimaišė į minią ir nuskubė- 
jo už kampo, kur jo laukė automobilis su bendrininkais. Jie nurūko De- 
vintąja aveniu, o paskui pasuko į Niujorko priemiesčius. Prie Čelsio 
parko Neris, spėjęs persirengti ir užsivilkti apsiaustą, persėdo į jo lau- 
kiantį kitą automobilį. Policininko uniformą ir pistoletą jis paliko pir- 
majame automobilyje — vyrai jų atsikratys. Po valandos sėkmingai at- 
vykęs į Long Byčą, jis kalbėjosi su Maiklu Korleone. 


ka 


Tesijas laukė senojo Dono namų virtuvėje, gurkšnodamas kavą, kai 
Tomas Heigenas atėjo jo kviesti. 

— Maiklas pasirengęs jus priimti, — tarė Heigenas. - Skambinkite Bar- 
ziniui, sakykite, tegul važiuoja. 

Tesijas atsikėlė ir priėjo prie telefono, kabančio ant sienos. Jis surin- 
ko Barzinio kontoros Niujorke telefono numerį ir trumpai pranešė: 

— Mes išvažiuojame į Brukliną. 

Tesijas padėjo ragelį ir nusišypsojo Heigenui. 

- Tikiuosi, Maiklas sudarys mums palankią sutartį, — tarė jis. 

— Neabejoju, — santūriai patvirtino Heigenas. Jis išlydėjo Tesiją iš 
virtuvės laukan, ir jie nuėjo prie Maiklo namų. Prie durų juos sulaikė 
vienas iš asmens sargybinių. 

- Bosas sako važiuosiąs atskirai. Jis liepė jums abiem važiuoti pirma. 

Tesijas susiraukęs atsigręžė į Heigeną. 

— Velniai griebtų, jis negali šitaip daryti - jis sušiks visus mano susi- 
tarimus. 

Tuo metu prie jų išdygo dar trys sargybiniai. 

— Aš taip pat negaliu su tavim važiuoti, Tesijau, — ramiai tarė Heigenas. 

Šeškaveidis caporegime akimirksniu viską suprato. Ir susitaikė. Iš 
pradžių jis pajuto silpnumą kojose, bet tuoj pat susitvardė. 

- Pasakyk Maiklui, kad tai buvo verslas — aš visuomet jį mėgau. 

—lis tai supranta, — linktelėjęs galvą atsakė Heigenas. 

Tesijas patylėjo, o paskui pašnibždomis paklausė: 

— Tomai, ar negali manęs išgelbėti? Prisimindamas senus laikus? 

— Negaliu, — papurtęs galvą atsakė Heigenas. 

Tesiją apsupo sargybiniai ir nusivedė į laukiantį automobilį. Nuo to 
reginio Heigenui pasidarė mažumą šleikštu. Tesijas kadaise buvo ge- 
riausias Korleonių Šeimos kareivis, senasis Donas pasitikėjo juo labiau 
nei bet kuriuo kitu vyru, aišku, po Luko Brazio. Kaip apmaudu, kad 
toks išmintingas vyras padarė šitokią lemtingą klaidą, kai gyventi buvo 
likę ne tiek jau daug. 


*kA 


Karlas Ricis, kuris vis tebelaukė pokalbio su Maiklu, ėmė nervintis, 
matydamas visus tuos atvykstančius ir išvykstančius žmones. Matyt, 
vyko kažkas rimta, ir jau buvo panašu, kad jį paliks nuošaly. Nekan- 
traudamas jis paskambino Maiklui. Ragelį paėmęs kažkuris sargybinis 
nuėjo pakviesti Maiklo, bet grįžęs pranešė, kad Maiklas liepiąs jam 
ramiai laukti — netrukus jis pats duos jam žinią. 

Karlas vėl paskambino meilužei ir pasakė jai neabejojąs, kad vėlai 
vakare galės nusivesti ją kur pavakarieniauti, o paskui drauge praleisti 
naktį. Maiklas perdavė greitai jam paskambinsiąs; tam jo reikalui tik- 
riausiai prireiks ne daugiau valandos ar dviejų. Na, o paskui maždaug 
keturiasdešimt minučių, ir jis Vestberyje. Karlas pažadėjo jai šitaip 
padaryti ir prikalbėjo daug švelnių žodžių, kad ji nepyktų. Baigęs su 
ja kalbėti, Karlas nutarė deramai apsirengti, kad paskui nereikėtų gaišti. 
Vos tik persirengė marškinius, kažkas pabeldė į duris. Jis greitai su- 
mojo, kad Maiklas mėgino jam prisiskambinti, bet jo telefonas vis 
buvo užimtas, tad jis paprasčiausiai pasiuntė žmogų jo pakviesti. Karlas 
priėjo prie durų ir kai jas atidarė, pajuto, kaip visas kūnas suglemba 
nuo klaikios šleikštulį keliančios baimės. Tarpduryje stovėjo Maiklas 
Korleonė, ir jo veidas panėšėjo į tos giltinės, kurią Karlas dažnai sap- 
nuodavo. 

Už Maiklo stovėjo Heigenas ir Rokas Lamponė. Jų veidai buvo rim- 
ti, tarsi žmonių, kurie baisiausiai nenorėdami atėjo pranešti draugui blo- 
gos naujienos. Visi trys suėjo vidun, ir Karlas nusivedė juos į svetainę. 
Atitokęs nuo sukrėtimo, jis pamanė, kad jį bus ištikęs nervų priepuolis, 
bet išgirdus Maiklo žodžius jį apėmė tikrų tikriausias šleikštulys. 

-— Tu privalai atsakyti už Santiną, — tarė Maiklas. 

Karlas neatsakė, apsimetė nesupratęs. Heigenas nuėjo prie vienos 
kambario sienos, Lamponė prie priešingos; juodu su Maiklu stovėjo 
akis į akį. 

- Tu pakišai Sonį Barzinio žmonėms, — bejausmiu balsu tarė Maik- 
las, - suvaidindamas tą nedidelį farsą su mano seserim. Nejaugi Barzi- 
nis tave apgavo, įteigęs, kad tu apmulkinsi Korleonę? 

— Prisiekiu — aš nekaltas. Prisiekiu savo vaikais — aš nekaltas, — iš 
tos klaikios jį apėmusios baimės prabilo Karlas, pamiršęs orumą, pa- 
miršęs bet kokį išdidumą. — Maiklai, nežudyk manęs, prašau tavęs, Maik- 
lai, nežudyk manęs. 

- Barzinis negyvas, - ramiai tarė Maiklas. — Filipas Tatalja taip pat. 
Šįvakar aš noriu suvesti visas Šeimos sąskaitas. Taigi neaiškink man, 
kad esi nekaltas. Tau bus geriau, jeigu prisipažinsi tai padaręs. 

Heigenas ir Lamponė apstulbę spoksojo į Maiklą. Jie abu galvojo 
viena: Maiklas dar ne toks žmogus, koks buvo jo tėvas. Kam reikia 
versti šį išdaviką prisipažinti kaltę? Atsakymas juk aiškus. Toji kaltė 
jau įrodyta, kiek tokius dalykus apskritai įmanoma įrodyti. Matyt, Maik- 
las vis dar galutinai netiki savo teisumu, vis dar bijo neteisingai pasi- 
elgti, ir jam vis dar neduoda ramybės tas netikrumo šešėlis, kurį išsklai- 
dyti tegali Karlo prisipažinimas. 

Karlas vis tylėjo. 

— Nebijok taip, - bemaž draugiškai tarė Maiklas. — Nejaugi tu'ma- 
nai, kad aš galėčiau padaryti savo seserį našle? Nejaugi manai, kad 
galėčiau atimti iš savo sūnėnų tėvą? Šiaip ar taip, aš tavo vaiko krikšta- 
tėvis. Ne, tu būsi nubaustas kitaip: tau nebus leista dirbti Šeimai. Aš 
įsodinsiu tave į lėktuvą, tu nuskrisi į Las Vegasą pas savo šeimą, ir 
noriu, kad ten pasiliktum. Konei aš siųsiu pašalpą. Tai ir viskas. Tik 
liaukis kartojęs, kad esi nekaltas - nesityčiok iš mano intelekto, nepyk- 
dyk manęs. Kas tave prikalbino — Tatalja ar Barzinis? 

- Barzinis, — suniurnėjo Karlas; visas kūnas jam apsalo nuo atgiju- 
sios vilties, nuo palengvėjimo, kad jį paliks gyvą. 

— Gerai, gerai, — tyliai tarė Maiklas ir mostelėjo dešine ranka. — Aš 
noriu, kad tu dabar išvažiuotum. Tavęs laukia automobilis, kuris nuveš 
tave į oro uostą. 

Karlas pirmas išėjo pro duris, Maiklas su palydovais ėjo jam pavy- 
mui, nesitraukdami nė per žingsnį. Jau buvo naktis, bet alėja, kaip pa- 
prastai, buvo ryškiai prožektorių apšviesta. Privažiavo automobilis, ir 
Karlas pamatė, kad tai jo paties automobilis. Vairuotojo jis nepažinojo. 
Ant užpakalinės sėdynės vairuotojo pusėje kažkas sėdėjo. Lamponė ati- 
darė priekines dureles ir mostu paliepė Karlui įlipti. 

— Aš paskambinsiu tavo žmonai ir pranešiu, kad tu jau kelyje, — tarė 
Maiklas. 

Karlas įsėdo į automobilį; jo šilkiniai marškiniai buvo permirkę pra- 
kaitu. 

Mašina pajudėjusi nurūko prie vartų. Karlas buvo besukąs galvą pa- 
sižiūrėti, ar pažįsta jam už nugaros sėdintį žmogų. Tą akimirką Kle- 
menca vikriai ir grakščiai, nelyginant mergaitė, nerianti kaspinėlį ka- 
čiukui, užmetė garotą Karlui aplink kaklą. Klemenca smarkiai truktelė- 
jo lygią virvę, ji įsirėžė Karlui į odą, ir jis pašoko į orą lyg užkibusi ant 
meškerės žuvis, bet caporegime tvirtai jį laikė, vis verždamas kilpą, kol 
Karlo kūnas suglebo. Staiga automobilyje tvokstelėjo smarvė: mirčiai 
prisiartinus, nebevaldomas Karlo kūnas išsituštino. Klemenca dėl viso 
pikto kelias minutes neatleido užveržtos garotos, o paskui atvyniojo ją, 
susikišo atgal į kišenę ir atsirėmė į pagalvėles, padėtas ant sėdynės. 
Karlo lavonas atsitrenkė į dureles ir liko taip tysoti. Netrukus Klemen- 
ca nuleido langelį, kad išvėdintų smarvę. 


ka 


Korleonių Šeima pasiekė triuškinančią pergalę. Per tą pačią parą Kle- 
menca ir Lamponė paleido į darbą savo būrius ir nubaudė tuos, kurie 
buvo įsibrovę į Korleonių valdas. Neriui buvo įsakyta perimti vadova- 
vimą Tesijo būriui. Barzinio bukmekeriai buvo išmesti į gatvę; du aukš- 
čiausiojo rango jo reketininkai buvo nušauti, kai taikiai rakinėjo dantis, 
pavakarieniavę itališkame restorane Malberio gatvėje. Garsus sukčius, 
organizuodavęs norimus rezultatus žirgų lenktynėse, buvo nužudytas, 
kai ėjo iš hipodromo, išlošęs nemenką sumą. Du stambiausieji palūki- 
ninkai, veikę uosto rajone, pradingo; jų lavonai po daugelio mėnesių 
buvo aptikti Niu Džersio pelkėse. 

Šiuo vienu negailestingu išpuoliu Maiklas Korleonė įgijo reputaciją 
ir grąžino Šeimai galingiausios iš visų Niujorko mafijos organizacijų 
padėtį. Jį ėmė gerbti ne vien už tai, kad įrodė esąs genialus taktikas, bet 
ir todėl, kad į jo pusę tuoj pat perėjo keli patys įtakingiausi Barzinių ir 
Tataljų Šeimų būrių vadai. 

Maiklui Korleonei šį triumfą aptemdė tik isteriška scena, kurią jam 
ištaisė sesuo Konė. 

Sesuo parskrido su motina namo, palikusi vaikus Las Vegase. Ji tram- 
dė savo našlišką sielvartą, kol limuzinas įriedėjo į alėją, tuomet, moti- 
nai nespėjus jos sulaikyti, Konė tekina pasileido akmeniniu grindiniu 
Maiklo namų link. Įsiveržusi pro duris, ji išvydo Maiklą ir Kei svetai- 
nėje, Kei žengtelėjo prie jos, norėdama apkabinti kaip seserį ir paguos- 

ti, bet sustojo, nes moša ėmė klykdama berti priekaištus ir prakeiksmus 
savo broliui: 

— Ak tu, šunsnuki prakeiktas! Tu nužudei mano vyrą! Tu laukei, kol 
numirs tėvas, ir niekas negalės tavęs sulaikyti, o tuomet jį nužudei! Tu 
jį nužudei! Tu manai, kad jis kaltas dėl to, kas atsitiko Soniui — tu vi- 
suomet taip manei, ir ne tu vienas - jūs visi. Bet tu niekad nesusimąstei 
apie mane. Tau visados buvo nusispjauti ant manęs. Ką man dabar da- 
ryti? Ką man dabar daryti? - pratrūko raudoti jinai. 

Jai už nugaros du Maiklo asmens sargybiniai jau laukė jo nurody- 
mų, bet Maiklas kuo abejingiausiai stovėjo, laukdamas, kol sesuo baigs. 

— Kone, tu esi sukrėsta ir nesupranti, ką sakai - nekalbėk šitaip! — 
pritrenkta tarė Kei. 

Konė susitvardė. Dabar jos balse buvo justi mirtina pagieža. 

— Kodėl, tavo manymu, jis visados būdavo toks šaltas man? Kodėl, 
tavo manymu, jis laikė Karlą čia, Long Byče? Visą laiką jis žinojo nu- 
žudysiąs mano vyrą, bet kol tėvas buvo gyvas, nedrįso - tėvas būtų jam 
sukliudęs, ir jis tai žinojo. Jis paprasčiausiai laukė. Jis net ėjo į krikšta- 
tėvius mūsų vaikui vien tam, kad mus apmulkintų. Akmenširdis išga- 
ma! Tu tariesi pažįstanti savo vyrą? Ar tu žinai, kiek žmonių jis nužudė 
kartu su Karlu? Pasiskaityk laikraščius — Barzinį, Tatalją ir kitus. Jie 
nužudyti mano brolio nurodymu. 

Konė vėl užsiplieskė; ji mėgino spjauti Maiklui į veidą, bet burna 
buvo perdžiūvusi. 

— Veskite ją namo ir iškvieskite jai gydytoją, — paliepė Maiklas. Du 
sargybiniai tučtuojau sučiupo Konę už rankų ir išsitempė laukan. 

Kei vis dar buvo pritrenkta, siaubo apimta. 

— Kodėl ji visa tai sakė, Maiklai, kodėl ji tuo tiki? - paklausė ji vyro. 

-— Jai užėjo isterijos priepuolis, — gūžtelėjęs pečiais atsakė Maiklas. 

Kei pažvelgė jam į akis. 

— Maiklai, tai netiesa, prašau tavęs, pasakyk, kad tai netiesa. 

Maiklas papurtė galvą. Jo veidas atrodė išvargęs. 

- Žinoma, netiesa. Patikėk manim. Vienintelį kartą aš tau leidžiu 
klausinėti apie savo reikalus ir aš tau atsakau: tai netiesa. 

Jis atrodė kaip niekad nuoširdus. Jis žvelgė jai tiesiai į akis; jis ape- 
liavo į tą abipusį pasitikėjimą, kuris išaugo per jų vedybinio gyvenimo 
metus, kad ji tik patikėtų juo, ir Kei nebegalėjo juo abejoti. Ji gailiai 
šyptelėjo jam ir priėjo; Maiklas apkabinęs ją pabučiavo. 

— Mums abiem reikia išgerti, — tarė ji ir nuėjo į virtuvę atnešti ledo. 
Būdama virtuvėje, ji išgirdo prasiveriant laukujes duris. Grįždama pa- 

matė, kad į svetainę įeina Klemenca, Neris ir Rokas Lamponė. Maiklas 
buvo atsisukęs nugara į ją, tad ji pasitraukė į šalį, kad matytų jį iš šono. 
Tuo metu Klemenca oficialiai kreipėsi į jos vyrą: 

— Donai Maiklai. 

Kei matė, kaip Maiklas reaguoja į jų pagarbą. Jis priminė jai Romo- 
je matytas senovės imperatorių statulas, vaizduojančias tuos, kurie tu- 
rėjo dievišką galią dovanoti savo artimui gyvybę ar nusiųsti jį į kapus. 
Jo veide buvo justi šalta, išdidi galia; vieną ranką jis buvo įrėmęs į 
šlaunį, vieną koją kiek atkišęs į priekį, ir visas atsainiai, pasipūtusiai 
atpalaiduoto kūno svoris rėmėsi į ją. Būrių vadai stovėjo priešais jį. Tą 
akimirką Kei suprato, kad visa, kuo Maiklą kaltino Konė, — tiesa. Ji 
grįžo į virtuvę ir apsiverkė. 


O kNyGA 


TRISDEŠIMT ANTRAS SKYRIUS 


Taškas kruvino Korleonių šeimos pergalėje buvo padėtas tik tada, 
kai po metus trukusių subtilių politinių manevrų Maiklas įsitvirtino kaip 
galingiausios Jungtinėse Amerikos Valstijose Šeimos vadas. Dvylika 
mėnesių Maiklas skyrė vienodai laiko savo būstinei Long Byčo alėjoje 
ir naujiesiems namams Las Vegase, tačiau metams baigiantis jis nutarė 
nutraukti visas operacijas Niujorke ir parduoti sklypą Long Byče su 
visais pastatais. Tuo tikslu jis nusivežė visą savo šeimą į Rytus paskuti- 
nį kartą apsižiūrėti prieš galutinai čia atsikeliant. Jie pagyvens čia mė- 
nesį, baigs tvarkyti reikalus, o Kei per tą laiką supakuos šeimos daiktus 
ir persiųs juos į Nevadą. Jų laukė aibės ir kitų smulkių darbų. 

Dabar Korleonių Šeimai negrėsė joks pavojus, o Klemenca turėjo 
savo atskirą organizaciją. Rokas Lamponė buvo Korleonių caporegi- 
me. Nevadoje Albertas Neris vadovavo Šeimos žinioje esančių viešbu- 
čių saugumo tarnyboms, Heigenas taip pat dirbo Vakaruose veikiančio- 
je Maiklo Šeimoje. 

Laikas padėjo užgydyti senas žaizdas. Konė susitaikė su Maiklu. Nė 
savaitei nepraėjus po tų baisių kaltinimų ji netgi atsiprašė Maiklo už 
savo žodžius ir užtikrino Kei, kad jos žodžiuose nebuvo nė krislelio 
tiesos — esą tai tebuvusi isterija moters, ką tik tapusios našle. 

Konė lengvai susirado kitą vyrą; tiesą sakant, nė neišlaukusi metų, 
kurių reikalavo pagarba velioniui, ji pasiguldė į ištuštėjusį vedybinį guolį 
gerą vaikiną, kuris pradėjo dirbti Korleonių Šeimos sekretoriumi. Jau- 
nuolis buvo iš patikimos italų šeimos ir baigęs geriausią Amerikos ver- 
slo koledžą. Vesdamas Dono seserį, jis, aišku, užsitikrino sau puikią 
ateitį. 

Kei Edams be galo nudžiugino savo vyro giminę tapdama katalike. 
Kaip ir derėjo, abu jos sūnūs taip pat buvo auginami katalikais. Maiklui 
tai nelabai patiko - jis labiau pageidavo, kad jo vaikai būtų protestan- 
tai. Tai būtų amerikietiškiau. 

Kei pati nustebo, kai gyvenimas Nevadoje jai ėmė labai patikti. Jai 
be galo patiko gamtovaizdis, skaisčiai raudonų uolienų kalnai ir kanjo- 
nai, išdegintos dykumos, netikėtai atsiveriantys prieš akis palaimingai 
gaivūs ežerai ir netgi karštis. Abu jos sūnūs jodinėjo savo poniais. Ji 

dabar turėjo tikrų tarnų, o ne asmens sargybinių. Maiklas gyveno kaip 
normalus žmogus: jis buvo statybos firmos savininkas, įstojo į versli- 
ninkų klubus ir visuomeninius komitetus. Jis sveikai domėjosi vietos 
politiniu gyvenimu, bet atvirai į jį nesikišo. Gyvenimas buvo gražus. 
Kei buvo laiminga, kad jie baigia kraustytis iš namų Long Byče ir kad 
Las Vegasas taps tikrai nuolatiniu jų būstu. Grįžti į Niujorką jai buvo 
baisiausiai nemalonu, tad paskutinį kartą čia atvykusi ji kiek galėdama 
greičiau supakavo ir išsiuntė visą turtą. Dabar, paskutinę dieną Long 
Byče, jai knietėjo iš čia išvykti lygiai taip pat, kaip ilgą laiką ligoninėje 
išbuvusiam pacientui knieti kuo greičiau išsirašyti namo. 

Tą paskutinę dieną Kei atsibudo auštant. Ji girdėjo, kaip alėjoje riau- 
moja varikliai sunkvežimių, kurie išgabens iš visų namų baldus. Po 
pietų Korleonės, tarp jų ir senoji, skris atgal į Las Vegasą. 

Kai Kei grįžo iš vonios, Maiklas atsirėmęs į pagalvę rūkė cigaretę. 

— Velniai griebtų, kodėl tu kiekvieną mielą rytą turi eiti į bažny- 
čią? — paklausė jis. - Sekmadieniais — sutinku, bet kam dar šiokiadie- 
niais? Tu tokia pat nepataisoma, kaip ir mano motina. 

— Tu juk žinai, kokie uolūs tie atsivertę katalikai, - tarė ji. - Jie rim- 
čiau žiūri į tikėjimą. 

Maiklas ištiesė ranką ir palietė šiltą jos šlaunies odą ten, kur baigėsi 
nailoninė kojinė. 

- Nelįsk, — sudraudė ji. — Šįryt aš einu komunijos. 

Ji atsikėlė nuo lovos, ir Maiklas nemėgino jos sulaikyti. 

- Jeigu tu tokia uoli katalikė, - vos pastebimai šypsodamas tarė jis, — 
tai kodėl leidi vaikams taip dažnai išsisukinėti nuo bažnyčios? 

Ji pasijuto nejaukiai, nes jautė, kad jis tyrinėja ją žvilgsniu, kurį min- 
tyse ji vadindavo „donišku“, ir todėl buvo atsargi. 

-— Jie turės tam marias laiko, - atsakė Kei. - Grįžus į namus, aš pri- 
versiu juos dažniau eiti į bažnyčią. 

Išeidama ji pasibučiavo su Maiklu. Lauke jau darėsi šilta. Rytuose 
tekanti vasaros saulė buvo raudona. Kei nuėjo prie savo automobilio, 
stovinčio prie alėjos vartų. Juodai, kaip ir dera našlei, apsirengusi seno- 
ji Korleonė jau laukė jos automobilyje. Kiekvieną rytą jos drauge va- 
žiuodavo į ankstyvąsias mišias, tai tapo būtina jų dienotvarkės dalimi. 

Kei pabučiavo senutę į raukšlėtą skruostą ir atsisėdo prie vairo. 

— Nepusryčiavai? - įtariai paklausė anyta. 

— Ne. 

Senoji pritariamai linktelėjo galvą. Kei sykį pamiršo, kad prieš ei- 
nant komunijos nuo vidurnakčio nebegalima valgyti. Tai atsitiko se- 
niai, bet anyta nuo to laiko ja nebepasitikėdavo ir visada patikrindavo. 

-— Gerai jautiesi? — paklausė senutė. 

— Gerai. 

Ankstyvo ryto saulės apšviesta bažnyčia atrodė maža ir apleista. Saulė 
neprikaitindavo jos pro spalvoto stiklo langus, tad Kei žinojo, kad vi- 
duje bus vėsu — ten ji gerai pailsės. Kei padėjo anytai užlipti baltais 
akmeniniais laiptais, o paskui praleido ją į priekį. Mėgstama senosios 
vieta buvo priekyje, prie pat altoriaus. Kei dar mažumą palūkuriavo 
laiptų viršuje — tą paskutinę akimirką jai visuomet dingdavo ūpas, jai 
visuomet pasidarydavo baugoka. 

Galop ji įėjo į vėsią bažnyčios tamsą. Pavilgiusi pirštus į šventintą 
vandenį, ji persižegnojo, greitosiomis perbraukusi šlapiais pirštų galiu- 
kais perdžiūvusias lūpas. Priešais šventųjų statulėles ir nukryžiuotą Kris- 
tų mirkčiojo raudonos žvakių liepsnelės. Kei priklaupė, o tada nuėjo į 
savo eilę ir atsiklaupė ant kieto medinio klaupto, laukdama, kada ją 
pakvies komunijos. Ji nuleido galvą tarsi melsdamasi, bet iš tikrųjų mal- 
dai nebuvo pasirengusi. 

Tik čia, šioje blausioje skliautuotoje bažnyčioje, Kei leisdavo sau 
galvoti apie tą kitą savo vyro gyvenimą, prisiminti, kaip prieš metus tą 
baisiąją naktį jis sąmoningai panaudojo visą jų tarpusavio pasitikėjimą 
ir meilę, kad priverstų ją patikėti savo melu, esą ne jis nužudęs savo 
sesers Vyrą. 

Kei tuomet jį paliko — ne dėl to baisaus poelgio, bet todėl, kad jis jai 
taip pamelavo. Kitą rytą ji pasiėmė vaikus ir išvažiavo su jais pas tėvus 
į Niu Hampšyrą, niekam nepasakiusi nė žodžio, gerai nesuprasdama, ką 
ketina daryti. Maiklas iškart ją suprato. Jau tą pačią dieną jis paskambi- 
no, o paskui nebekvaršino jai galvos. Po savaitės prie jos namų sustojo iš 
Niujorko atvažiavęs limuzinas, iš kurio išlipo Tomas Heigenas. 

Toji popietė jai neapsakomai prailgo. Ji praleido ją su Tomu Heige- 
nu, ir tai buvo klaikiausia popietė jos gyvenime. Juodu nuėjo pasivaikš- 
čioti į mišką prie pat jos miestelio, ir Tomas buvo toli gražu ne švelnus. 

Kei padarė klaidą: ji apsimetė žiauria ir podraug lengvabūdiška, o 
tokiam vaidmeniui ji visai netiko. 

— Maiklas atsiuntė tave čia, kad mane įbaugintum? — paklausė ji. — 
Aš įsivaizdavau, kad iš automobilio išlips keletas jo „berniukų“ su kul- 
kosvaidžiais ir vers mane grįžti namo. 

Per visus pažinties su Heigenu metus ji pirmąsyk pamatė jį užpykusį. 

-— Tokių vaikiškų nesamonių dar nesu girdėjęs, - šiurkščiai tarė jis. — 
Niekada nesitikėjau išgirsti tokių niekų iš tokios moters kaip tu. Liau- 
kis, Kei. 

- Gerai. 

Jie vaikštinėjo žalumoje skendinčiu kaimo takeliu. 

— Kodėl pabėgai? - tyliai paklausė Heigenas. 

— Todėl, kad Maiklas man pamelavo. Todėl, kad apmulkino mane, 
sutikęs būti krikštatėviu Konės sūnui. Jis mane išdavė. Tokio žmogaus 
negaliu mylėti. Aš negaliu su tuo susitaikyti. Negaliu leisti jam būti 
mano vaikų tėvu. 

— Nesuprantu, apie ką tu kalbi. 

Kei atsigręžė į jį dabar jau pagrįstai įsiutusi. 

— Kalbu apie tai, kad jis nužudė savo sesers vyrą. Ar tu tai supran- 
ti? — patylėjusi ji pridūrė: - Ir jis man pamelavo. 

Ilgą laiką jie vaikštinėjo tylėdami, galop Heigenas prabilo: 

- Iš kur tu gali žinoti, kad visa tai tikrai tiesa? Na, tarkim, kad tai 
tiesa — sutikime su tuo vien kaip su argumentu. Įsidėmėk: aš neteigiu, 
kad tai tiesa. O kas, jeigu aš pateiksiu tau pateisinimą, o gal net kelis 
pateisinimus tam, ką jis padarė? 

Kei paniekinamai jį nužvelgė. 

— Pirmą kartą matau tave advokato vaidmenyje, Tomai. Žinai, kitus 
tu atlieki geriau. 

- Nieko nepadarysi, - nusišypsojo Heigenas. — Tu tik išklausyk ma- 
ne. O kas, jeigu Karlas pakišo Sonį mūsų priešams? Kas, jeigu Karlas 
tuokart tyčia sumušė Konę, nes šitaip jie planavo išvilioti jį iš namų ir 
žinojo, kad jis važiuos Džounz Byčo plentu? Kas, jeigu Karlui sumokė- 
jo už tai, kad jis padėtų nužudyti Sonį? Kas tuomet? 

Kei neatsakė. 

— O kas, jeigu Donas, - toliau dėstė Heigenas, - didis žmogus, nesu- 
gebėjo prisiversti padaryti tai, ką jam reikėjo padaryti — atkeršyti už 
sūnaus mirtį ir nužudyti savo dukros vyrą? Kas, jeigu tai jam galų gale 
pasirodė ne jo jėgoms ir jis padarė Maiklą savo įpėdiniu, žinodamas, 
kad Maiklas nukels šią naštą jam nuo pečių ir prisiims sau tą kaltę? 

— Viskas buvo pasibaigę, - nesutiko Kei; jos akyse pasirodė aša- 
ros. — Visi buvo laimingi. Kodėl nebuvo galima dovanoti Karlui? Ko- 
dėl visi negalėjo užmiršti, kas buvę, ir viskas būtų ėję savo vaga? 

Ji nusivedė jį per pievą į paūksmę medžio, šalia kurio čiurleno upokš- 
nis. Heigenas susmuko ant žolės ir atsiduso, paskui apsidairė aplink, 
dar sykį atsiduso ir tarė: 

- Jeigu kas šiame pasaulyje galėtų tai padaryti, tai tik tu. 

— Jis ne tas žmogus, už kurio aš ištekėjau, — atsakė Kei. 

- Jeigu jis būtų toks, koks buvo, dabar būtų negyvas, o tu liktum 
našle ir neturėtum jokių rūpesčių. 

— Ka, po šimts pypkių, visa tai reiškia? — užsiuto Kei. - Nagi, To- 
mai, kartą per savo gyvenimą išklok tiesą. Žinau, kad Maiklas negali to 
padaryti, bet tu juk ne sicilietis, tu gali pasakyti moteriai tiesą, gali su ja 
elgtis kaip su sau lygia. 

Vėl stojo ilga tyla. Heigenas papurtė galvą. 

— Tu blogai supratai Maiklą. Tu siunti, kad jis tau pamelavo. Ką gi, 
jis tave įspėjo, kad niekad neklausinėtum apie reikalus. Tu siunti, kad 
jis ėjo į krikštatėvius Karlo sūnui — bet tu pati privertei jį tai padaryti. 
Tiesą sakant, šitaip jam ir derėjo pasielgti, jeigu ketino susidoroti su 
Karlu. Tai buvo klasikinis taktinis ėjimas, siekiant pelnyti aukos pasiti- 
kėjimą, — Heigenas niūriai jai šyptelėjo. — Ar, tavo manymu, aš pakan- 
kamai tiesiai kalbu? 

Bet Kei sėdėjo panarinusi galvą ir nieko neatsakė. 

— Pasakysiu tau tiesiai dar kai ką, - toliau varė Heigenas. — Po Dono 
mirties buvo parengtas planas nužudyti Maiklą. Žinai, kas turėjo jį įvyk- 
dyti? Tesijas. Taigi Tesiją reikėjo pašalinti. Ir Karlą. Kadangi už išdavys- 
tę negalima atleisti. Maiklas būtų galėjęs už ją atleisti, bet išdavikai patys 
sau niekad neatleidžia, ir todėl tie du žmonės visuomet būtų buvę pavo- 
jingi. Maiklas tikrai mėgo Tesiją, jis be galo geras savo seseriai. Tačiau 
jeigu jis būtų palikęs Tesiją ir Karlą gyvus, jis būtų neįvykdęs savo parei- 
gos tau ir savo vaikams, visai savo šeimai, man ir mano šeimai. 

Kei klausėsi jo aiškinimų, ir jos skruostais riedėjo ašaros. 

— Maiklas tave atsiuntė, kad papasakotum man šituos dalykus? 

Heigenas pažvelgė į ją nuoširdžiai nustebęs. 

— Ne, - atsakė jis. — Jis liepė perduoti tau, kad gausi visa, ką nori, 
galėsi elgtis, kaip tinkama, bet su viena sąlyga: jeigu tik gerai prižiūrėsi 
vaikus, - Heigenas šyptelėjo. — Jis liepė pasakyti tau, kad tu esi jo Do- 
nas. Na, bet tai tik pokštas. 

Kei uždėjo delną Heigenui ant rankos. 

— O viso kito jis neliepė tau man pasakoti? 

Heigenas mažumą padvejojo, tarsi svarstydamas, ar atskleisti jai tie- 
są iki galo. 

— Tu vis dar nesupranti, — atsakė jis. — Jeigu tu papasakotum Maik- 
lui tai, ką iš manęs šiandien išgirdai, man galas. 

Heigenas vėl nuščiuvo, paskui tarė: 

— Tu ir vaikai — vieninteliai žmonės šiame pasaulyje, kuriems jis 
negalėtų padaryti nieko bloga. 

Praėjus geroms penkioms minutėms Kei atsistojo ir jie patraukė at- 
gal. Jau prie pat namų Kei paklausė Heigeno: 

— Ar po vakarienės galėsi parvežti mane su vaikais į Niujorką? 

— Aš to ir atvažiavau, — atsakė Heigenas. 

Grįžusi pas Maiklą, po savaitės ji nuėjo pas kunigą, kad pamokytų 
ją, kaip tapti katalike. 


**+* 


Bažnyčios gilumoje suskambo atgailauti kviečiantis varpas. Kaip 
buvo išmokyta, Kei lengvai sudavė kumščiu sau per krūtinę, rodydama 
atgailaujanti. Varpas suskambo vėl, ir tikintieji pakilę iš vietų nušlepsė- 
jo prie Dievo stalo. Kei atsistojo ir prisidėjo prie jų. Atsiklaupus prie- 
šais altorių, bažnyčios gilumoje vėl suskambo varpas. Kei vėl sudavė 
kumščiu sau per krūtinę. Kunigas priėjo prie jos. Ji atlošė galvą, prasi- 
žiojo, ir kunigas įdėjo jai plonytę it popierius ostiją. Atėjo baisiausias 
momentas. Kol ostija ištirps burnoje ir ji galės ją nuryti, ji galės padary- 
ti tai, ko čia ir atėjo. 

Nusiplovusi nuodėmes, Kei nuleido galvą, sunėrė rankas virš Dievo 
stalo ir perkėlė kūno svorį, kad mažiau skaudėtų kelius. 

Ji metė iš galvos visas mintis apie save, savo vaikus, pamiršo visą 
pyktį, visa, prieš ką ji maištavo, visus neduodančius ramybės klausi- 
mus, ir nuoširdžiai pasirengusi tikėti ir karštai vildamasi, kad bus iš- 
girsta, kaip ir kiekvieną dieną po Karlo Ricio nužudymo, sukalbėjo maldą 
už Maiklo Korleonės sielą. 


